
| Skenduolio įsakymu 


Karalius Saulė buvo subjaurotas. Tam tikri Rytų šalių raupsai, 
ėdantys aliejų, prasiskverbė net po laku ir čia plito diena iš die- 
nos. Ant kairiojo Liudviko XIV skruosto, to, kurį dailininkas 
didingai atsuko į žiūrovą, tvyksojo didelė juosva dėmė, atgrasi 
žvaigždė su nudrykusiais iki pat ausies rūdžių spalvos plaušeliais. 
Gerai įsižiūrėjus ant kūno taip pat buvo matyti ratilų. Bet išsky- 
rus tuos, kurie teršė apatinę kūno dalį, kiti pakenkimai ne taip 
badė akį. 

Paveikslas jau treji metai puošė Prancūzijos konsulatą Kaire. 
Buvo nutapytas stebint pačiam Hiacintui Rigo, originalo auto- 
riui, jo Paryžiaus dirbtuvėje, po to atplukdytas laivu. Didžiau- 
sia bėda, kad nei Kaire, nei kituose ne per daug nutolusiuose 
Artimųjų Rytų uostuose tuo metu nebuvo prityrusio tapytojo. 
Konsului ponui de Majė teko negailestingai pasirinkti: ar di- 
delėje diplomatinio pastato salėje išstatyti visų žvilgsniams ka- 
raliaus portretą, rimtai įžeidžiantį jo didenybę, ar atiduoti jį 
neįgudusioms rankoms, galinčioms visiškai kūrinį suniokoti. Di- 
plomatas tris mėnesius narpliojo šį itin reikšmingą reikalą. Ga- 
lop nusprendė veikti drąsiai ir ryžosi paveikslą taisyti. 

Šiam darbui ponas de Majė pasirinko vieną žolininką, įsi- 
kūrusį frankų kolonijoje ir, pasak gandų, miklų restauruoti kli- 
mato sugadintas drobes. Tai buvo aukštas, truputį gunktelėjęs 


žmogynas, juosvai žilsva barzda, iki pat akių apžėlusiu veidu, 
susiraičiusiais it karakulis plaukais - judėjo jis staigiai, visa sa- 
vo galinga mase kapodamas orą ilgomis galūnėmis. Ir vis dėlto 
jo judesiai, kai pasistengdavo, būdavo labai tikslūs. Jį vadino 
metru Žiuremi. Didžiausias jo trūkumas - kad buvo protestan- 
tas. Mintis patikėti karaliaus atvaizdą fanatikui, iš kurio visada 
gali laukti kokio nemalonaus netikėtumo, nelabai lipo diplo- 
matui prie širdies. Tačiau tas žmogus buvo žinomas kaip doras 
valdinys - gan neįprastas dalykas tarp tų nenuoramų gyventojų — 
be to, ponas de Majė neturėjo iš ko rinktis. 

Pamatęs paveikslą metras Žiuremi pareiškė, jog darbas už- 
truksiąs dešimt dienų. Jau rytojaus dieną, užsiropštęs ant dviejų 
metrų aukščio pakylos, mažo konsulato vergo nubio padeda- 
mas jis kažką plakė dideliuose keraminiuose induose, kvepian- 
čiuose terpentinu ir aguonų aliejumi. Konsulas užsispyrė pats 
asmeniškai dalyvauti kiekvieną sykį, kai reikės prisiliesti prie 
drobės. Kas rytą apie vienuoliktą, paruošus skiedinius - nes tas 
medžiagas reikėjo naudoti kuo šviežiausias, ir negalima buvo jų 
palikti kitai dienai, - tarnai pakviesdavo konsulą, ir metras Žiu- 
remi jo akyse pradėdavo darbą. Iš pradžių jis kibo į dėmes, atsi- 
radusias ant purpurinės tunikos klosčių, ten, kur jos buvo men- 
kiausiai matomos. Pirmieji rezultatai teikė daug vilčių: glazūra 
neprarado savo spindesio, spalvos nebuvo pažeistos, o ratilai 
bemaž visiškai išblėso. Ponas de Majė turėjo pagrindo optimiz- 
mui. Ir vis dėlto kiekvieną kartą, kai metras Žiuremi su savo 
mažučiais veršio ausies formos teptukėliais artėdavo prie kara- 
liškosios drobės, konsulas aikčiojo kaip išsižiojęs pacientas dantų 
gydytojo replėms artėjant. Keletą kartų net teko nutraukti per- 
nelyg skausmingus seansus. 

Pagaliau buvo prieita iki vėžio, pagraužusio karališkąjį skruos- 
tą. Ponas de Majė, vienplaukis, apsisiautęs plonu kartūniniu cha- 
latu, muistėsi ant suolelio, kurį buvo liepęs pastatyti priešais 
paveikslą. Žmona laikė jį už rankos spausdama ją sau prie šir- 
dies. Ši maldaujanti grupė žvelgė aukštyn it šeimyna, kenčianti 
prie kryžiaus, ant kurio kalamas artimas žmogus. Buvo gegužės 


IO 


popietė, apsunkusi nuo karšto vėjo, tris dienas dvelkusio į mies- 
tą sausu Nubijos dykumos alsavimu. Metras Žiuremi su pilka 
šlike ant galvos čiupo ploną teptukėlį iš mažojo vergo rankų ir 
pakėlė jį prie didingojo veido. Ponas de Majė pašokęs riktelėjo: 

— Palūkeėkite! 

Žolininko ranka pakibo ore. 

— Ar jūs esate tikras, kad... 

— Taip, pone konsule. 

Metro Žiuremi vidinė būsena buvo ne mažiau prieštaringa 
nei jo išorė. Jį kankino pagunda tūžmingai pratrūkti, bet jis iš 
paskutiniųjų tvardėsi ir tai atsispindėjo jo veide. Jis bambėjo, 
šnarpštė, šnypštė it perkaitusi krosnis, tačiau susivaldydavo ir 
netgi kalbėjo stebėtinai švelniai, tai buvo ypač keista, turint ome- 
nyje Žmogų, taip nenumaldomai draskomą viduje. 

— Tai tik paruošiamasis sluoksnis, - pasakė jis. - Pažiūrėkite, 
Ekscelencija, aš vos vos liečiu... 

Jeigu viskas būtų priklausę tik nuo jo, protestantas greičiau- 
siai būtų nutepliojęs Keturioliktajam ryškiai raudoną nosį, o 
ant peruko pripaišęs šuns ausis. Visa jo šeima ir jis pats per šį 
karalių patyrė didžiausias negandas. Reikia tik džiaugtis, kad 
jis taip pagarbiai su juo elgiasi. Tą dieną metras Žiuremi dar 
sykį davė sau žodį - jeigu seansas nepavyktų, viską pasiųsti po 
velnių. 

Konsulas veikiausiai pajuto, kokias galingas audras slepia 
žėrintis restauratoriaus akių žvilgsnis; jis vėl atsisėdo ir galiau- 
siai pratarė: 

— Ką gi, tebūnie! Jeigu taip reikia. 

Rankomis užspaudęs burną, jis prisimerkė... 

Tą pačią akimirką duris sudrebino du smarkūs smūgiai. Dai- 
lininkas atsitraukė nuo paveikslo, sudanietis vergas subaltakia- 
vo į dangų išverstomis didžiulėmis akimis, o ponas de Majė 
pramerkė savąsias, paraudusias iš susijaudinimo. Kambaryje 
akimirką įsiviešpatavo gūdi tyla, tarsi pats didysis karalius, 
užsirūstinęs dėl jam rengiamos užgaulės, būtų dusyk trenkęs 
dangaus aukštybėse grėsmingais žaibais. 

Vėl pasibeldė - šįsyk tris kartus ir dar stipriau. Reikėjo susi- 
taikyti su tikrove. Kad ir kaip griežtai buvo įsakęs konsulas, 
kad jo per šiuos seansus netrukdytų, kažkam pakako įžūlumo 
daužyti dvivėres ąžuolines duris, vedančias į vestibiulį ir kabi- 
netus. Pasitikrinęs, ar chalatas užskliaustas, diplomatas skubriu 
žingsniu prisiartino prie durų ir jas atidarė staigiai trūktelėjęs. 
Tarpduryje išniro ponas Masė ir įširdusio viršininko akivaizdo- 
je tikra to žodžio prasme suknebo dvilinkas tarsi kokiam reve- 
ransui - pašėlusios drąsos tūpsnis geometriniu požiūriu, nes ga- 
lima buvo laukti, kad jis tėkšis veidu į grindis. Ponas Masė, 
išsilaikęs ant kojų galbūt dėl to, kad staiga atsitiesė, ištarė ta 
savo kuklia ir sykiu ryžtinga maniera, laidavusia jam sėkmę 
viršininko akyse: 

- Janyčarų* aga Jūsų Ekscelencijai atsiuntė žinią. Liepė pa- 
brėžti, jog reikalas ypač skubus. Turkai vienu žodžiu nusako 
tokius dalykus, nepakenčiančius jokio atidėliojimo. Negaliu to 
žodžio perteikti kitaip, kaip tik drįsdamas pažeisti jūsų griežtus 
įsakymus. 

Ponas Masė buvo „kalbažinys“, knygų žiurkė, tai yra Rytų 
kalbų mokyklos auklėtinis. Mokiniai, kaip ir jis, gavę šios mo- 
kyklos diplomą, paprastai buvo siunčiami į pasiuntinybes ir tik 
vėliau tapdavo diplomatais arba vertėjais. Konsulas šiam jau- 
nuoliui jautė tam tikrą pagarbą, patenkintas, kad jis „žino savo 
vietą“. Ponas Masė, būdamas ne iš kilmingųjų, viską sprendė 
santūriai, tokiu būdu parodydamas ir savo galimybes, ir blaivų 
reikalo išmanymą. 

— Laiškas? 

— Ne, Ekscelencija. Agos pasiuntinys net nepanoro nulipti nuo 
arklio ir pranešė, kad jo valdovas laukia pono konsulo savo 
rūmuose. 

— Šit, tie laukiniai jau įsako man prisistatyti! - pro dantis 
iškošė ponas de Majė. - Tikiuosi, turi tam rimtų priežasčių. Ki- 
taip kreipsiuosi į patį pašą... 


* Janyčarai - reguliariųjų Turkijos pėstininkų kariuomenė, veikusi nuo XIV amžiaus 
iki 1826 m. (Čia ir toliau - vert. past.) 

Ponas Masė priėjo prie konsulo ir atsistojo gretimais, atsuk- 
damas nugarą kitiems kambaryje esantiems asmenims. Tuomet 
„kalbažinys“ prabilo pašnibždomis, kaip ir dera viešumoje at- 
skleidžiant valstybinę paslaptį. Metras Žiuremi gūžtelėjo pečiais, 
matydamas tą dailiai užglaistytą stačiokiškumą, tapusį antrąja 
prasisiekėlių diplomatų prigimtimi. 

— Aga Jūsų Ekscelencijai nori perduoti prancūzų belaisvį, va- 
kar sulaikytą Kaire, - sukuždėjo ponas Masė. 

— Ką gi, - bet ar tai priežastis mus trukdyti? Kiekvieną sa- 
vaitę jie nutveria bent vieną tų bėdžių, atvykstančių išbandyti 
čia laimės. Kas man darbo... 

— Reikalas tas, - ištarė ponas Masė dar tyliau, taip, kad kon- 
sulas bemaž gavo skaityti žodžius sekretoriui iš lūpų, - jog tai 
nėra paprastas belaisvis. Tai tas žmogus, kurio mes laukiame ir 
kuris gabena karaliaus žinią. 

Ponas de Majė aiktelėjo iš nuostabos. 

- Jeigu taip, - pareiškė garsiai, - negalima delsti nė akimir- 
kos. Ponai! - kreipėsi jis pirmiausia į metrą Žiuremi. - Seansas 
nutraukiamas. 

Konsulas išžygiavo iš kambario nutaisęs prakilnią ir apmau- 
dingą išraišką, nors iš tikro jam pačiam bet kas buvo geriau už 
tą kančią, kurią nutraukė šis įvykis. 

Metras Žiuremi, likęs vienas, sodriai nusikeikė ir atsivedėjęs 
tėškė teptuką į puodą. Brangus rožinis tepalas, skirtas karališ- 
kajam skruostui, smulkiais lašelyčiais nusėjo juodą jaunojo vergo 


kaktą. 


Geras ėjikas tais laikais Kairą apeidavo per tris valandas. Tai 
buvo dar tik nedidelis miestelis; svetimšaliams jis beveik visada 
atrodė bjaurus, apgriuvęs ir nepatrauklus. Iš tolo laibų mina- 
retų ir aukštų, virš sodų besistiepiančių palmių viršūnių raizga- 
lynė lyg ir teikė jam šiokią tokią būdingą išvaizdą. Tačiau vos 
įžengus į jo siauras gatveles žvilgsnis kliuvo už keliaaukščių 
namų, pastatytų be jokių kitų puošmenų - tik su kedro grotelių 
balkonėliais, grėsmingai pakibusiais virš praeivių. Bėjų rūmai, 

pati tvirtovė, kur gyveno paša ir kuri vienu šonu glaudėsi prie 
Rumeleiho aikštės, gausios mečetės nyko bendroje sumaištyje. 
Grožį, laimę ir aistras tas miestas be erdvės ir be perspektyvos, 
stokojantis šviesos ir oro, išginė už aklų sienų ir tamsių pinučių. 
Išskyrus turgaus apylinkes ar kai kuriuos vartus, pro kuriuos į 
miestą patekdavo iš kaimo atkakę pirkliai, žmonių nebuvo gau- 
su. Spėriu žingsniu, skubėdami palikti tas gatveles elgetoms ir 
nusususiems šunims, kurie vieni čia šeimininkavo, kartkartėmis 
šmėstelėdavo juodi šydais apsisiautę siluetai. 

Retas svetimšalis išdrįsdavo klaidžioti po senąjį Kairą. Nuo 
XVI amžiaus europiečiai buvo apgaubti globos, kurią Didysis 
Turkas* jiems teikė pagal kapituliacijos sąlygas, Keiro Edino 
Rudabarzdžio pasirašytas su Prancūzija. Bet nors krikščionys 
galėjo laisvai prekiauti ir naudotis tam tikromis teisėmis, jie vis 
dėlto nesijautė saugūs. Egiptiečius draskė amžini kivirčai, kurs- 
tantys pašą prieš kariuomenę, janyčarus prieš bėjus, bėjus prieš 
imamus, imamus prieš pašą arba atvirkščiai. Musulmonų gru- 
puotės sudarydavo paliaubas ir kuriam laikui tarsi susitaikyda- 
vo tiktai susivienijusios prieš krikščionis. Reikalas niekuomet 
toli nepasistūmėdavo; kažkas vieną kitą prikulia ir vėl greitai 
įsivyrauja tvarka, kitaip tariant - kivirčai. Tačiau to pakako, 
kad frankai, kaip tais laikais juos vadino, tartų būsiant atsar- 
giau kaip galima rečiau kišti nosį iš jiems skirto kvartalo. 

Tad laisvai tą popietę senojo Kairo gatvelėmis drožiantis jau- 
nuolis juo labiau buvo stulbinantis reginys. Jis ką tik išėjo iš 
eilinio arabiško namo uždarydamas paskui save paprastas lentų 
duris. Vingiavo miesto labirintu su vietiniam gyventojui būdin- 
gu pasitikėjimu, nors neabejotinai buvo frankas ir to anaiptol 
nesistengė slėpti. Visą rytą pūtė chamsinas alsuodamas savo 
kaitriu, smėlio prisotintu dvelksmu. Net amžiname siaurų gat- 
velių pavėsyje oras buvo tvankus ir sausas. Jaunuolis, vilkįs 
paprastais batisto marškiniais atlapa apykakle, trumpomis 
marškonėmis kelnėmis ir lanksčiomis pušnimis, žingsniavo 


* Didysis Turkas - taip krikščionys vadino osmanų imperatorius. 

vienplaukis, per ranką persimetęs tamsiai mėlynos gelumbės 
palaidinę. Du seni arabai, su kuriais jis prasilenkė priešais Cha- 
sano mečetę, maloniai jį pasveikino - jis nesustodamas trum- 
pai atsakė jų kalba. Nors oficialiai niekur nefigūravo - jis ne- 
buvo turkas - visiems mieste buvo žinoma, kad tasai jaunuolis 
vardu Žanas Batistas Ponsė ir kad jis eina aukštas pareigas 
tvirtovėje, prie pašos. 

Šitas tvirtas, plačiapetis, stiprus jaunas vyras galingu spran- 
du ne sykį svarstė, kodėl likimas, greičiausiai turėjęs nutremti jį 
katorgos darbams, panoro panaudoti jį kitam tikslui. Ant šio ga- 
lingo karkaso stiebėsi pailga, nelauktai subtili jaunuoliška galva 
glotniu veidu, juodais plaukais, žėrinčiu žalsvu žvilgsniu. Bruožai 
stokojo simetrijos: kairysis skruostas buvo mažumą aukštesnis 
už kitą, keistai įstatytos akys paryškino žvilgsnį. Netaisyklingi 
bruožai darė šį paprastą veidą valdingą ir paslaptingą. 

Žanas Batistas Ponsė per trejus Kaire praleistus metus tapo 
čia pirmuoju tarp gydytojų. Šį 1699 metų gegužės mėnesį jam 
sukako dvidešimt aštuoneri metai. 

Žingsniuodamas jis siūbavo mažą skrynutę; joje buvo kai 
kurie vaistai, kuriuos gamindavo pats savo bendro padedamas. 
Susidauždami odinėje skrynutėje, buteliukai slopiai skimbčio- 
jo. Žanas Batistas mėgavosi šituo krištoliniu skambesiu, ly- 
dinčiu jo žingsnius džiugiu ritmu. Jis žvelgė tiesiai prieš save 
su šypsena lūpose, ramus ir nėmaž nesijaudindamas, kad jį stebi 
iš už daugelio langinių ir medinių pinučių. Lankydamasis gau- 
sybėje namų kaip gydytojas, o dažnai ir kaip paprastas svečias, 
jis drauge su šeimininkais gurkšnodavo arbatą arba vakarie- 
niaudavo. Žinodamas didelę smulkių miesto paslapčių dalį - 
ir net nedidelę dalį didžiųjų, - jis priprato būti begalinio visų, 
O ypač moterų, smalsumo objektu tuose tamsiuose seraliuose, 
kur kunkuliuoja geismai ir intrigos. Į tokius dalykus žiūrėjo 
be pritarimo, šaltai ir vaidino - vėliau smagindamasis galbūt 
mažiau nei iš pradžių - egzotišką, niekieno nevaržomą gyvūną, 
kurio menkiausio žingsnio tyko tūkstančiai pasislėpusių me- 
džiotojų akių. 

Traukdamas savo keliu jis praėjo kvepalų turgų ir pagaliau pa- 
siekė Kališo pakrantę. Kurį laiką ėjo aukštupio link palei bemaž 
išdžiūvusį upokšnį, kuris kitu metų laiku, audrai užėjus, per kele- 
tą minučių atgydavo ir suurduliuodavo, paskui pasuko per jį nu- 
tiestu tiltu, užstatytu namais. Čia visuomet būdavo šiokia tokia 
spūstis, nes šitas siauras praėjimas vienintelis jungė Senąjį Kairą 
su arabų kvartalais. Tačiau tą dieną sambrūzdis buvo ypač dide- 
lis, ir Žanas Batistas tik vargais negalais prasiskynė sau kelią. 
Pasiekęs tilto vidurį jis išvydo iš vieno čia stovinčio namo virs- 
tančius tirštus dūmus ir suprato, jog, matyt, įvyko kažkas neįpras- 
ta. Iš molinės audinių pirklio krosnelės, kaip jam sakė, pabiro 
nuodėguliai. Kad sutramdytų liepsnas, visas pulkas egiptiečių 
rėkaudami pylė ant ugnies kibirus vandens, kurį sėmė čia pat iš 
kaimyninio šulinio ir tekinomis tempė į gaisravietę. Viskas baigėsi 
sėkmingai, nelaimės nebuvo ko būgštauti. Bet šitame mieste, kur 
taip reta įvykių, tas nutikimas sukėlė spūstį, ir praeiti buvo be- 
veik neįmanoma. Norėdamas prasisprausti Žanas Batistas kaip 
reikiant darbavosi alkūnėmis. Tilto pradžioje, kitoje upokšnio 
pusėje, stovėjo minioje įstrigusi karieta, poros arklių traukiama. 
Susigretinęs su ja Žanas Batistas pamatė, jog ta karieta su Pran- 
cūzijos konsulo herbais, ir, kad nereikėtų ilgiau trypčioti tokioje 
kaimynystėje, ėmė dar šiurkščiau stumdyti žioplius. 

Oficialiai pripažintas vaistininku, Ponsė neturėjo jokio diplo- 
mo ir medicina vertėsi visiškai nelegaliai. Turkai čia neįžvelgė 
nieko bloga, tačiau tėvynainiams, ypač kai tarp jų atsirasdavo 
diplomuotų gydytojų - laimei, jų tuo tarpu Kaire nebuvo - jis 
atrodė įtartinas. Nuolat kybojo grėsmė būti apskųstam, ir dėl 
šios priežasties jis jau gavo išsidanginti iš dviejų kitų miestų. 
Atsargumo dėlei visąlaik turėjo laikytis atokiau nuo įstatymų 
atstovo; visais frankus lietusiais atvejais tai buvo konsulas. 

Tą akimirką, kai jis buvo jau beprasilenkiąs su karieta, įgaužęs 
galvą į pečius ir nežymiai nusisukęs į kitą pusę, išgirdo, kaip 
kažkas įsakmiai šaukia jį prancūziškai: 

— Pone, būkite malonus! Pone! Gal galėtumėt tarstelėti mums 
žodelį? 

Žanas Batistas privengė konsulo; laimei, balsas buvo mote- 
riškas. Jis priėjo arčiau. Karietos langelis buvo plačiai atvertas; 
pro užuolaidą iškišo galvą moteris. Nuo slogios kaitros buvo visa 
išprakaitavusi; raudoni dažai, kuriais buvo išsigražinusi veidą, 
tirpo atidengdami švino baltalą, kuris skeldėjo plokštelėmis. Šitos 
dirbtinės priemonės, kuriomis bandyta pristabdyti žudantį metų 
bėgsmą, jį tik paspartino. Jei tas praskydęs grimas nebūtų jos 
taip darkęs, prieš mūsų akis būtų penkiasdešimtmetės moters vei- 
das, paprastas, besišypsantis, savo mėlyname žvilgsnyje išsaugojęs 
grožio likučius ir, svarbiausia, bugščią ir švelnią gerumo išraišką. 

— Gal galėtumėte pasakyti, kas šitaip pristabdė karietą? Ar 
mums negresia koks pavojus? 

Žanas Batistas atpažino konsulo žmoną, kurią buvo turėjęs 
progą kelis sykius matyti atstovybės sode. 

— Kilo gaisras, ponia, ir susibūrė minia, tačiau viskas tuojau 
grįš į vėžes. 

Damai akivaizdžiai atlėgo, ir, maloniai padėkojusi Žanui Ba- 
tistui, ji dingo karietos gilumoje, atsilošė ant sėdynės ir vėl ėmė 
mojuoti vėduokle. Tuomet jis pamatė, jog ji ne viena. Priešais 
ją, nutvieksta pro Kališo properšą įžambiai krintančių saulės 
spindulių, sėdėjo mergina. 

Maža pasakyti, kad vienos trūkumai pabrėžė kitos privalu- 
mus: jos buvo visiškai skirtingos. Skaistus merginos veidas tik 
paryškino nesaikingą tinko sluoksnį ant vyresniosios odos. O 
nekantriam damos susijaudinimui visiška priešybė buvo sustin- 
gusi panelės rimtis ir orumas. Kaip ji atrodė? Žanas Batistas 
nebūtų galėjęs pasakyti. Iš viso to, kas sudaro grožį, kai jį pa- 
stebi pirmą kartą, jam liko tik bendras įspūdis. Į akį krito viena 
smulkmena, beprasmiška ir žavi: kasas ji buvo persirišusi mėly- 
no šilko kaspinais. Žanas Batistas apstulbęs stebeilijo į mergi- 
ną, ir nors laisvumo jo laikysenai nestigo, iš nuostabos jis ne- 
įstengė nutaisyti atitinkamą miną. Vežėjui mostelėjus botagu 
karieta smarkiai trūktelėjo, užbaigdama tą nebylų akių pašnekesį 
ir palikdama Žaną Batistą vieną stypsoti ant tilto - priblokštą, 
suglumusį ir sužavėtą. 

— Po velnių, - tarė jis sau, - niekuomet nieko panašaus Kaire 
nebuvau matęs. 

Ir jau lėtesniu žingsniu leidosi toliau link frankų kvartalo, 
kur gyveno. 


Konsulas ponas de Majė buvo smulkus bajoras, gimęs Rytų 
Prancūzijoje, kur negausios jo šeimos medis buvo išleidęs dar 
keletą šaknų. Nepasakytum, kad Majė giminė buvo nuskurdu- 
si, nes ji niekad kažin kokių turtų neturėjo. Apsupti Žvitrių mies- 
telėnų ir pasiturinčių valstiečių visi šie smulkūs bajorai puika- 
vosi, jog gali nieko neveikti, visas jų išdidumas buvo nieko 
neturėti. Vienintelis dalykas, neleidžiantis visiškai su jais lygin- 
tis, vadinasi, ir kentėti, buvo jų bajoriška kilmė, - nors ir kukli, 
bet sutaurinanti visus likusius jų trūkumus. Išganymas - jie nie- 
kuomet tuo neabejojo - ateis iš aukščiau. Vieną gražią dieną 
kuris nors, kad ir labai tolimas jų giminės narys neišvengiamai 
turėjo iškilti ir išaukštinti visus kitus giminaičius. Stebuklo teko 
palūkėti, bet pagaliau jis įvyko, kai Ponšartrenas, per savo tikrą 
pusseserę giminiavęsis su pono de Majė motina, tapo didžiojo 
karaliaus, tuomet pasiekusio savo galybės viršūnę, ministru, o 
vėliau ir kancleriu. Į tokias aukštumas neiškyli vienas, nors jus 
čia atveda vien tik jūsų nuopelnai. Reikia rasti patikimų žmo- 
nių, ir nemažai, parūpinti jiems tarnybą, išlaikyti juos ir vieną 
dieną paleisti veikti. Jie bus atsidavę ir rems jus jau vien dėl to, 
kad jūs iš jų šį tą padarėte, nes iki tol jie buvo niekas. Ponšartre- 
nas tai žinojo ir anaiptol nepamiršo savo giminės. 

Pamaldžiai ir dykai praleidęs jaunystę ponas de Majė nedaug 
teišmoko iš knygų, o dar mažiau iš gyvenimo. Galingasis dėdė 
ištraukė jį iš tos beprasmės egzistencijos parūpindamas konsulo 
vietą Kaire. 

Globotinis savo globėjui jautė dėkingumą, sumišusį su neri- 
mu, nes žinojo negalįs padaryti nieko, kad pats atlygintų skolą. 
Turėjo laukti tos bauginančios dienos, kai žmogus, kuris gali 
viską, netgi vėl paversti jį nieku, pareikalaus kokio didžio daly- 
ko, kurio jis galbūt neįstengs įvykdyti nesusidurdamas su pavo- 
jumi. O pavojų ponas de Majė nemėgo. 

Kairo konsulatas buvo viena labiausiai pavydėtinų Levanto* 
šalyse vietų. Priklausomybė nuo Prancūzijos ambasadoriaus Kon- 
stantinopolyje buvo ganėtinai tolima. Pro Kairo miestą mažai kas 
pravažiuodavo: tai reiškė, kad čia buvo kur kas mažiau šurmu- 
lio. Tereikėjo valdyti keleto dešimčių triukšmingų pirklių ir nuo- 
tykių ieškotojų būrelį. Tie žmonės, čionai patekę dažniausiai 
neįprastai susiklosčius aplinkybėms, turėjo įžūlumo drąsą laikyti 
dorybe, pinigus - galia, o savo įsisenėjusią tremtį - šlovės titulu. 
Konsulas mokėjo jiems priminti, kad tėra viena galia - įstatymas, 
kuris jiems toli gražu nėra palankus, ir viena dorybė - aukšta 
kilmė, ko jie niekada neturėsią. Bet svarbiausia, ką ponas de 
Ponšartrenas primygtinai pabrėždavo, buvo visuomet kuo geriau- 
siai sutarti su turkais. Tuo rėmėsi didžioji Prancūzijos politika, 
kuri, nors ir slapčiomis, pritarė osmanų sąjungai prieš imperiją, 
ir kasdienis saugumas: niekas taip nemaldė frankų tautos atstovų, 
kaip žinojimas, kad kiekvieną akimirką sulig konsulo ženklu tur- 
kai nedelsdami gali išvyti ramybės drumstėjus. 

Reikia dar pridurti, kad konsulas nemokėjo nuomos ir gau- 
davo keturis tūkstančius livrų metinės rentos, šešis tūkstančius 
penkis šimtus livrų maistui bei personalui išlaikyti ir teisę su 
lengvatomis įsivežti šimtą statinių vyno per metus už du su puse 
piastro muito mokesčio - tai reiškė didžiulį pelną. Ponas de Majė 
buvo be galo dėkingas už šias malones, kurios padarė jį turtuo- 


* Levantas (it. Levante - rytų kraštas) platesne prasme - visi rytiniai Viduržemio 


jūros kraštai, siauresne prasme - Mažosios Azijos, Sirijos ir Egipto pakraštys. 

liu. Pagarbą savo globėjui jis kas mėnesį išreikšdavo laiškais, 
Indijos bendrovės laivais keliaujančiais į Aleksandrijos uostą. 
Svarbiausia tuose laiškuose buvo garbstymas, bet kad globėjas 
galop nepersisotintų ir nepasidygėtų šia ganėtinai saldžia tema, 
konsulas ją praskiesdavo įvairiomis vietinėmis naujienomis. Pa- 
kankamai išsamios, šitos žinios kartais įgaudavo nedidelio trak- 
tato pavidalą, kaip tas - didysis jo pasididžiavimas, nors jis 
niekuomet nebuvo tikras dėl padaryto įspūdžio - kuriame jis 
nagrinėjo galimybę išrausti kanalą, sujungsiantį Viduržemio jūrą 
su Raudonąja. 

Ponas de Ponšartrenas visuomet atsakydavo į tuos laiškus. Ko- 
mentuodavo juos, sykiais pridurdavo vieną kitą politinę pastabą. 
Paskutiniame laiške, rašytame jau daugiau kaip prieš mėnesį, vie- 
na ministro pastaba pirmąsyk priminė tiesioginį nurodymą. Kon- 
sulas privaląs ruoštis netrukus priimti vieną jėzuitą, kaip jis pra- 
nešė, vykstantį iš Versalio per Romą. Ministras ponui de Majė 
įsakė atlikti tai, ką jam liepsiąs dvasininkas. Jo valią jis turįs ver- 
tinti taip, lyg tai būtų Tarybos ir paties karaliaus valia. 

Ponui de Majė visas šis reikalas kėlė nerimą. Tie įsakymai, 
matyt, iš tikro slapti, jeigu buvo perduodami per pasiuntinį sten- 
giantis nerizikuoti siunčiant žinią raštu. Šiaip ar taip, jėzuitas 
nesirodė, ir konsulas aprimo, galvodamas, jog valdovų politi- 
ka - paslaptingas, amžinai permainingas dalykas. Tikriausiai rei- 
kalą išsprendė kitos intrigos, pašaukusios jėzuitą kažkur kitur. 
Arba jis tiesiog prašapo kelyje. 

Ir štai šis neįtikėtinas keliauninkas vėl pasirodė, pusnuogis, 
janyčarų agos nelaisvėje. Turkas be jokių kliūčių atidavė be- 
laisvį konsului, nes šis už jį laidavo. Tačiau įvykis, be abejo, 
sužadino jo smalsumą. Paša ir visi svetimšaliai mieste nenurims, 
kol neatskleis Karaliaus Saulės pasiuntinio paslapties; pasirodė 
jis visas purvinas ir ganėtinai neatsargus, nes gerklojo atvykęs 
su politiniu pavedimu. 

Žingsniais matuodamas didžiąją konsulato salę, ponas de Ma- 
jė gromuliavo šias nerimastingas mintis. Liepė padengti svečiui 
stalą ir netrukus turėjo su juo akis į akį pietauti. Žmona ir duktė 

pasirodys tik pasveikinti šventąjį vyrą ir netrukdys jiems šnekėtis. 
Laiptais aukštyn žemyn aidėjo skubrūs žingsniai: nubiai lioka- 
jai tempė šviežio vandens kibirus keliauninko voniai. Buvęs be- 
laisvis aiškiai nesikuklino. Netekęs kantrybės ponas de Majė 
dėl to truputį irztelėjo. Jis liovėsi vaikštinėjęs ir prisėdo ant suo- 
lo priešais restauruojamą paveikslą. Tai, ką išvydo, jį pribloškė. 
Karaliaus veidas buvo sveikutėlis. Dėmė išnyko, ir visu grynu- 
mu sušvito tikroji spalva. Konsulas priėjo artyn. Labai įdėmiai 
įsižiūrėjus nuteptoje vietoje buvo matyti kiek rausvesnis nei likęs 
veidas plotelis. Ant vaiko skruosto tokia žymė būtų laikoma 
antausio pėdsaku. Ant didingojo karaliaus skruosto tas violeti- 
nis šešėlis tegalėjo būti skaistylų perteklius, užteptas, kad paliu- 
dytų monarcho sveikatingumą ir įkvėptų optimizmą jo liaudžiai. 

Trumpą akimirką ponas de Majė tarėsi išvydęs stebuklą. Jėzui- 
to pasirodymas ir išnykusi dėmė jam atrodė kaip Apvaizdos, 
laikančios visus šiuos namus savo didžiuliame delne, pirštas. 
Paskui jis perprato tiesą ir puolė prie skambučio virvelės. 

— Pasakykite metrui Žiuremi, kad rytoj rytą prisistatytų čio- 
nai! - riktelėjo durininkui. 

Akiplėša eretikas drįso baigti restauruoti be jo! Rezultatas 
buvo sėkmingas. Laimei! Bet kokia galėjo įvykti katastrofa! At- 
liktas darbas buvo vertas užmokesčio - konsulas jau buvo jį su- 
derėjęs - bet nepaklusnumas nusipelnė bausmės. Valdžia šitaip 
atsiskaito su tais niekšais! Rytoj konsulas leis žolininkui pasi- 
rinkti: savaitė kalėjimo ar bauda, kuri apkarpys jo užmokestį. 
Be abejonės, jis pasirinks baudą. Be pasitenkinimo, kad pavyko 
sėkmingai restauruoti paveikslą, poną de Majė dar džiugino vil- 
tis, kad galės sumokėti ne visą suderėtą kainą. Todėl tėvą Verso, 
kai šis įėjo, jis pasitiko kuo puikiausiai nusiteikęs. 

— Drauguži, drauguži! - sušuko jėzuitas čiupdamas konsulą 
už abiejų rankų. - Jūsų priėmimas mane pribloškė. Man regis, 
vėl grįžtu į gyvenimą. Ta vonia, tie švarūs parėdai, šitie ramūs 
namai... kad jūs žinotumėt, kaip aš apie tai svajojau. 

Jo akyse spindėjo dėkingumo ašaros. Ir jeigu, kaip tvirtina 
Makiavelis, ką nors pamilstate už tą gera, kurį jam padarėte, 

nėra ko stebėtis, kad konsulą užplūdo didžiausia simpatija žmo- 
gui, kuriam jis pažėrė tiek gėrybių. 

— Vestibiulyje aš pasveikinau ponią de Majė, - dėstė šaunusis 
tėvas. - Sužinojau, kad ji su mumis nepietaus. Nenorėčiau griauti 
šių namų tvarkos... 

— Anaiptol, anaiptol. Tačiau mums reikia pasikalbėti akis į 
akį. Tarkime, jog šie pietūs bus drauge ir darbinis posėdis. 

—- Tam tikra prasme taip. Prasilenkiau ir su jūsų dukra; svei- 
kinu - ji tokia žavi ir kukli. Kaip sugebėjote taip puikiai ją 
išauklėti svetimoje žemėje, kur, manau, beveik nėra mokytojų, 
o juo labiau mokyklų? 

— Iki keturiolikos metų ji buvo Prancūzijoje. Atsikvietėme ją 
čia tik paskutiniais metais. 

Jie buvo vos pažįstami, o pokalbis jau sukosi apie šeimos rei- 
kalus. Jėzuitas pasigėrėjo karaliaus portretu ir tuo, „kaip nuo- 
stabiai jis išsilaikė tokiame klimate“. Davė dar du tris nuošir- 
džius klausimus apie konsulo sveikatą, jo tarnybines pareigas. 
Galop jie sėdo už stalo ir perėjo prie rimtų reikalų. 

— Tėve, netveriu noru sužinoti jūsų kelionės smulkmenas. Tai- 
gi, sakote, laivo katastrofa įstūmė jus į tokią bėdą? 

— Tikrai, laivo katastrofa, ir dar kuo siaubingiausia. Šiuo me- 
tu jau galėjau būti žuvęs, mane išgelbėjo vien begalinė Apvaiz- 
dos malonė. 

Po to jis ilgai pasakojo, kaip išvykęs iš Romos ir bandydamas 
pasiekti Levantą įsėdęs į graikų galerą, nes italų laivu plaukti ne- 
norėjęs. Jau laive su pasibaisėjimu pastebėjęs, kokie neišmanėliai 
esą kapitonas ir įgula. Pasirodžius Kipro salai laivas užplaukęs 
ant seklumos. Matydamas, kad sudužimas neišvengiamas, jėzui- 
tas liepęs nuleisti į jūrą valtelę ir su keletu kitų žmonių į ją sėdęs. 
Srovių blaškoma valtelė atplukdė juos prie aštrių, bangų mūšos 
skalaujamų uolų pakrantės. Prie jos nublokštą valtį bangos su- 
triuškino. Tėvas Verso akimirką juto veriantį gailestį niekada ne- 
turėsiąs žemiškojo kapo, ir todėl - tai visiems žinoma - Pasku- 
tinio teismo dieną bus sunkiau prisikelti iš numirusių. Bet jis 
nuolankiai atidavė į Dievo rankas ir savo gyvenimą, ir savo ordino 

likimą, ir nugrimzdo į gelmes. Paskutinis jo prisiminimas buvo, 
kad miršta šaltame audringame, kunkuliuojančiame vandenyje. 
Kitas prisiminimas, kad atsigaivelėjo ant mažos įlankėlės smėlio 
su didele sija glėbyje, tokioje draugijoje jį išmetė jūra. Jis buvo 
toks vienišas, toks nuogas, toks siaubo apimtas ir sužvarbęs, kaip 
Adomas Pasaulio sukūrimo dieną. Bet Dievas jo neapleido. Jį ap- 
tiko pakrantėje gyvenę žvejai, jie padėjo nelaimėje, kaip galėda- 
mi aptaisė ir po kelių dienų, įsisodinę į laivą, atplukdė prie Egip- 
to krantų, kur plaukė užmesti tinklų. Išlaipino, kaip jis ir prašė, 
viename paplūdimyje netoli Aleksandrijos. Be leidimo atsidūręs 
pas turkus tėvas Verso nusprendė verčiau vengti didelio miesto, 
padarė lankstą per dykumą ir galop kiek žemiau pasiekė Nilą. 
Jam pakako drąsos - nors neturėjo nė skatiko - susiderėti su upei- 
viais, kad nugabentų jį iki Kairo. 

— O kas įvyko paskui, jūs jau žinote, - kukliai užbaigė jis. 

Klausydamasis pasakojimo ponas de Majė tolydžio šūkčiojo 
nustebęs ir baisėdamasis. Žiūrėjo į tą geibų ir išdžiūvusį žmo- 
gelį, kurį menkiausia pyla lazda būtų sumalusi į druzgus, ir 
mąstė, kaip jis galėjo ištverti tiek išbandymų. 

— Mano nuotykiai, - pasakojo jėzuitas jau rimčiau, - verti 
dėmesio tik tiek, kiek paaiškina, kaip aš atsidūriau čia ir kodėl 
stojau prieš jus su tokiais apdarais. Tačiau laikas pereiti prie 
reikalo, kuris nieko bendra su tais nuotykiais neturi. 

— O, taip, - atitarė ponas de Majė. - Karaliaus žinia! 

Tėvas Verso atsitiesė ant kėdės, lėtai sumirksėjo suteikdamas 
pokalbiui tam tikro iškilmingumo. Ponas de Majė dirstelėjo į por- 
tretą, kuris staiga, regis, virto pačiu valdovu, iškilusiu virš jų galvų. 

— Tiesą sakant, - tarė jėzuitas, - aš nenešu jokios žinios. 

— Jūs sakėte... 

Juodasis vyras kilstelėjo ranką. Jam reikėjo laiko. 

- Žinios laiško prasme. Nieko, ką karalius būtų parašęs ar 
net tiesiogiai pasakęs. Pripažinkite, toks atsargumas labai pa- 
girtinas. Turint galvoje netikėtumus, kurie tokioje kelionėje lau- 
kia, apdairiau nieko negabenti... 

— Pritariu, - sutiko ponas de Majė. 

— Bet nors ir nėra žinios, yra labai aiškus karaliaus ketini- 
mas - jis atvėrė savo sąžinę tam, kuris yra jos ganytojas. 

— Savo nuodėmklausiui, tėvui de la Šezui? 

Jėzuitas prisimerkė. Ponas de Majė liko išsižiojęs kaip vaikas 
prieš atidarytą lobių skrynią. 

— Tasai šventas vyras, - kalbėjo toliau tėvas Verso, - kaip 
žinia, priklausąs mūsų ordinui, atskleidė karaliaus ketinimus la- 
bai ribotai patikimų asmenų grupelei: poniai de Mentenon*, 
kuri taip stropiai gina tikėjimo reikalą Versalio rūmuose, ponui 
de Ponšartrenui, tėvui Flerijo, mūsų kongregacijos viršininkui 
visais reikalais, susijusiais su Levantu, man pačiam, jo padėjėjui 
ir atstovui. Dabar jums... 

Ponas de Majė palenkė galvą rodydamas, jog paklūsta ga- 
lingųjų valiai, ir kartu slėpdamas akis užplūdusias dėkingumo 
ašaras. 

— Reikalą galima nusakyti keliais žodžiais. Jūs žinote, kokią 
kovą su savo priešais nūnai pradėjo krikščionybė. Nuo šiol į ją 
įtraukti ir turkai. Vėl reikia siekti pergalės. Mes ją pasieksime! 
Bet didžiausią pavojų krikščionybei kelia tie, kurie tvirtina gy- 
veną krikščioniškai. Šlykščioji reforma norėjo iš vidaus pakirsti 
paties Dievo kūrinį. Prancūzijos karalius visur su ja kovojo. Sa- 
vo krašte - atšaukdamas kapituliacijos sutartis, kadaise suda- 
rytas su hugenotais. Visoje Europoje - drąsiai stodamas, nors 
rizikavo karūna, prieš kunigaikščių protestantų sąmokslą, ku- 
riam vadovavo išdavikas Vilhelmas Oranietis. Bet nūnai ta ko- 
va nebe tokia kaip kadaise, kai pasaulį sudarė Viduržemio jūra 
ir šalys aplink ją. Dabar į kovą įtrauktas visas pasaulis. Mes 
turime nešti Kristaus žodį ne tik į žinomas žemes atsiimdami jas 
iš netikėlių, bet ir į nežinomas žemes, tuos naujuosius pasau- 
lius, kurie buvo atrasti per paskutiniuosius du šimtmečius ir ta- 
po nauja krikščionybės kovos arena: į Ameriką, Indiją, Kiniją ir 
Tolimuosius Rytus. Kiekvieną sykį susiduriame su tuo pačiu ne- 
paklusnumu: pirmiausia mums priešinasi tautos, gyvenančios 


* Markizė de Mentenon (1635-1719) turėjo gana didelę įtaką Liudvikui XIV, ypač 
religijos srityje. 

be tikrojo tikėjimo, tačiau nesuvokiančios tuštumos ir mirtino 
pavojaus, kuris joms gresia be tikėjimo amžinuoju gyvenimu. O 
paskui - su mumis taip pat varžosi toji tariamoji reforma, kuri 
yra ne kas kita, kaip velnio gundymas, kad nuo tikrosios Evan- 
gelijos būtų atitolinti tie, kuriems ji tariamai pateikiama. 

Ponas de Majė retkarčiais linktelėdavo galvą rodydamas, jog 
klausosi tos kalbos. Tiesą sakant, žmogeliuko iškalba jį pakerėjo, 
tuo labiau kad pratrūko vienu gaistu, vos pokalbiui nukrypus į 
politikos ir religijos sritį. 

— Prancūzijos karalius per savo ilgą viešpatavimą daug išmo- 
ko, - kalbėjo toliau Bažnyčios vyras. - Jis geba atsiriboti nuo ant- 
raeilių aplinkybių, kuriomis dažnai pasireiškia Istorija. Aiškiai 
įžvelgia - ir tuo sužavėtas jo nuodėmklausys - didžiulę savo ko- 
vos prasmę ir savo galybės pateisinimą. Jis visa savo esybe pa- 
sinėręs į visuotinę kovą tarp tikrojo tikėjimo jėgų ir tų, kurie sken- 
di tamsybėse, ir tvirtai pasiryžęs kovoti iki paskutinio atodūsio. 
Tarp šitų nesuskaičiuojamų mūšių kai kurie reikalauja didesnės 
skubos nei kiti. Su turkais - jau sakiau jums - viskas yra laiko 
klausimas. Mes čia padedame keletui krikščionių, kurie čionai 
kursto liepsną. Kai osmanų pastatas suskils, mes užplūsime juos 
per atsiradusias išlaužas. Bet valanda dar neišmušė. Užtat visai 
netoli yra šalis, kuri mus kviečia, didelė šalis, kurią istorija ir 
ypatinga kalnų geografija saugiai atitvėrė nuo mūsų, šalis, kuri 
skendi sutemose, bet, išdrįsiu pasakyti, tik ir siekia prisijungti 
prie mūsų: tai žemė, kurią laimėjo krikščionybė, tačiau tikėjimas 
čia, menkai puoselėjamas, pakrypo negera linkme... 

— Abisinija! - ištarė ponas de Majė lyg užhipnotizuotas. 

— Taip, Abisinija, ta beveik nepažįstama ir beveik atsivertusi 
žemė: šita žemė, kuri iki šiol prarijo visus, kas tik bandė tenai 
prasiskverbti - ir vis dėlto ji mus kviečia. 

Jėzuitas palinko į priekį virš stalo su valgio likučiais alavi- 
niuose dubenyse, čiupo pono de Majė ranką ir tarė jam: 

— Prancūzijos karaliui reikia vainikuoti savo šlovę ir grąžinti 
tą žemę Bažnyčiai. Jo Didenybė skiria jus tenai ambasadoriumi. 

Žanas Batistas Ponsė ir metras Žiuremi, susidėję bendram vais- 
tininko amatui, gyveno tame pačiame name, kuris drauge buvo 
jiems dirbtuvė, pačiame frankų kolonijos gale, atkampioje gat- 
velėje, tinkančioje diskretiškam jų darbui. 

— Ei! - šūktelėjo Žanas Batistas, stumtelėdamas to viengun- 
gių būsto duris ir žengdamas į čia viešpataujančią neapsakomą 
netvarką. - Tu čia, senas raganiau? 

Iš viršaus iki jo atsklido niurzgėjimas. Nusviedęs ant kėdės 
atkaltės palaidinę, kurią dar laikė rankoje, jis užkopė pas draugą. 

Antrame aukšte gan erdvi terasa vedė į uždarą kiemą. Visų 
langų - jeigu jie paprasčiausiai nebuvo užmūryti - langinės bu- 
vo aklinai uždarinėtos. Protestantas stovėjo atsirėmęs turėklų, 
įsmeigęs stiklines akis į erdvę, su špaga rankoje. 

— Ką čia veiki vienut vienas su šituo įnagiu? 

— Ką tik nudobiau konsulą, - atsiliepė metras Žiuremi. 

— Tikrai? 

Žanas Batistas pernelyg gerai pažinojo savo dalininką, todėl 
nė kiek nesusijaudino. 

— Tikrai. Pervėriau jį dvylika kartų. Nori pamatyti? Žiūrėk. 

Sulig tais žodžiais milžinas tariamai sukryžiavo špagą ir su- 
sikibo su priešininku, kuris sparčiai traukėsi. Prišokęs prie sie- 
nos jis smogė, sudejavo, tarytum sunkiai smeigdamas į kūną. 

Rapyros smaigalys smigo į tinką išplėšdamas nedidelę atplai- 
šėlę - išniro dvi raudonos plytos. 

- Bravo! - suplojo rankomis Žanas Batistas. - Jis to nusipelnė. 
Tau palengvėjo? 

— Nepaprastai. 

—- Tuomet, kadangi, kaip regis, jau nusiraminai, gal man vis- 
ką paaiškintum? 

Žanas Batistas pasiėmė geležinę kėdę ir atsisėdo. Anas liko 
stačias ir žingsniavo toliau daužydamas špaga sau per koją. 

— Nebeturiu kantrybės su tuo konsulu. Vien pamačius rankos 
niežti jį nudobti. 

— Nieko nauja, - nusišypsojo Žanas Batistas. - Regis, aš tau 
iš pat pradžių nepatariau imtis to darbo. 

— Nesiimti! Bet juk jis man liepė prisistatyti... 

— Jei jis man lieptų prisistatyti, - tarė Žanas Batistas, - aš 
neičiau. 

— Tu iš tiesų juokingas! Kiek tau reikia kartoti, kad tu nesi 
protestantas, kad esi nuo daug ko apsaugotas; be to, pats paša 
klauso tavo patarimų ir garbsto tave kaip gydytoją - tuo tarpu 
aš tik niekam nežinomas augalų preparatorius... Šiaip ar taip, 
šaukštai po pietų. Majė liepė man ateiti, aš nuėjau, ėmiausi to 
darbo, o dabar viskas baigta. 

Metras Žiuremi papasakojo savo bendrui, kaip, pasinaudo- 
damas tuo, kad konsulo nebuvo, pažeidė jo draudimą ir baigė 
restauruoti paveikslą. 

- Ar pavyko? - pasidomėjo Žanas Batistas. 

— Atrodo, taip. 

— Tuomet viskas gerai. 

— O, tu jo nepažįsti. Kiekvieną akimirką laukiu, kad atsiųs 
pas mane sargybinius. Tikriausiai buvo pernelyg užsiėmęs, jei 
dar nepastebėjo mano retušo. 

— Ką jis gali padaryti? Baigti darbą - ne nusikaltimas. 

— Na, žinoma! Bet tas ponas nori, kad jo klausytum. Jis mane 
apkaltins, o jo žinioje ir aukštesnioji, ir žemesnioji policija: jis ir 
teisėjas, ir ieškovas. Be to, jis šykštuolis, jis privers mane su- 
mokėti baudą ir tiek pat apkarpys mano užmokestį. 

— Jei nori, kad nebekvaršintų tau galvos, sumokėk. 

— Nieku gyvu! Geriau nudobsiu jį ir paspruksiu. 

Piniginiais klausimais metro Žiuremi teisingumo jausmas bu- 
vo perdėm hugenotiškas. Niekad nebūtų pasisavinęs nė vieno 
nedorai uždirbto cechino, bet taip pat nepakentė, kad kas nors 
nesumokėtų tiksliai jam priklausančios sumos. 

— Nusiramink, Žiuremi. Jis neturi teisės versti tave mokėti 
baudą. Pagal įstatymą mums visuomet suteikiama teisė pasirink- 
ti: finansinė sankcija ar įkalinimo bausmė. Užuot pervėręs jam 
krūtinę, smok jo gobšumui, jam nuo to bus neką geriau. Pasi- 
duok į nelaisvę, pasėdėk porą dienų kalėjime ir pasistenk nie- 
kuomet daugiau neturėti su juo reikalų. 

Metras Žiuremi buvo tiek mėgavęsis saldžia mintimi nudobti 
konsulą, kad jautėsi visiškai užganėdintas. Jis pripažino, kad 
draugo duotas patarimas išmintingas ir klastingas. 

Kurį laiką jiedu tylėjo. Dienai įpusėjus šiltas vėjas nurimo. Jo 
suneštos smulkios dulkelės plonu sluoksniu padengė kalinėtą 
geležį ir dulsvai nudažė vazonuose augančių apelsinmedžių la- 
pus. Žanas Batistas atnešė iš kambario ąsotį vandens ir du ala- 
vinius puodukus; jie atsigėrė. 

— Ką tik ant Kališo tilto buvo įsiplieskęs gaisras. Kilo didžiau- 
sia sumaištis, - pasakojo jis. - Net konsulo žmonos karietai 
užtvėrė kelią. 

— O! - pratarė ne per daug susidomėjęs metras Žiuremi. 

— Tiesą sakant, - kalbėjo Žanas Batistas pildamas vandenį į 
stiklinę - kadangi tu lankaisi konsulate... 

Protestantas gūžtelėjo pečiais. 

— Ar pažįsti tą merginą, kuri buvo su ponia de Majė? 

— Kaip ji atrodo? 

Žanui Batistui buvo gėda prisipažinti, kad įsiminė tik jos kaspinus. 

— Nelabai įsižiūrėjau... 

— Šviesiaplaukė, didelėmis mėlynomis labai liūdnomis akimis? 

— Regis, tokia, - gyvai pritarė jaunuolis. - Taip, visai tokia. 

— Tai bus to šlykštynės konsulo duktė. 

— Reikia manyti, kad gamta atlaidi, - susimąstęs pratarė Žanas 
Batistas. 

— Tikrai keista, kad tu ją matei. Paprastai ta panelė niekur 
nesirodo. Per tuos dvejus metus, kai ji čia, niekas ar beveik nie- 
kas jos nematė. Aš pats tik kartą susitikau ją vestibiulyje. Bet 
klausyk, šiandien Sekminės: jos tikriausiai važiavo į mišias pas 
vizitietes. Taip, tikriausiai; išskyrus didžiąsias progas tėvas lai- 
ko ją paslėpęs namuose tarsi lobį. 

- Jis teisus, - pasakė Žanas Batistas. - Tokia ji ir yra. 

— Tas konsulas pabaisa, - sumurmėjo metras Žiuremi. 

Iš niauraus jo balso buvo justi, kad jis vėl ėmėsi gromuliuoti 
savo asmeninę pagiežą. 

Žanas Batistas ištiesė kojas ir susidėjęs vieną ant kitos užkėlė 
ant turėklų rąžydamasis kėdėje. Iš terasos matomas dangaus 
kvadratas virš namų nusidažė rausvai violetine spalva; nuo vie- 
nos iki kitos sienos nutįsusius ilgus debesų pluoštus nurausvino 
saulėlydis. 

Tas trumpas, žavus susitikimas su aukštesnio luomo mergina 
priminė jam Veneciją, Parmą, Lisaboną. Bet ten viskas įmanoma... 

Žanas Batistas labai anksti patyrė, kad klajonės atpalaiduoja 
keliauninką nuo visur viešpataujančio kastinio luomų uždaru- 
mo, suteikia jam laisvo žmogaus orumą ir teisę su kiekvienu 
kalbėtis kaip lygiam su lygiu. Iš kur beatkakęs klajūnas - jei jis 
apsukrus - gali tapti princo bičiuliu ar princesės meilužiu. Bent 
jau galima tai įsivaizduoti. Ponsė, kuriam nestigo nei apsukru- 
mo, nei vaizduotės, tai daugybę kartų patyrė miestuose, kur bu- 
vo laisvas klajūnas. 

Bet vos atsidūręs tarp tėvynainių, kaip kad šioje Kairo frankų 
kolonijoje, jis tebuvo - nors padėjo nemažai vargo slėpdamas 
savo kilmę - tarnaitės ir nežinomo tėvo sūnus. Padėties skirtu- 
mas vėl iškilo kaip neįveikiama kliūtis ir kaip visuomet panašio- 
mis aplinkybėmis neleido jam net svajoti apie galimą laimę. Nuo 
to laiko, kai jis Egipte, tokių aplinkybių pasitaikydavo nepa- 
prastai retai. Nevertėjo dėl to net gailauti, nes jos paprastai su- 
teikdavo vien liūdesio. 

— Ar tau neatrodo, kad šitame mieste jau pradeda darytis nuo- 
bodu? - pratarė Žanas Batistas. 

— O, iš tiesų mielai apsigyvenčiau kitur, - atsiliepė metras Žiu- 
remi, kuris pats mintyse ne kartą buvo priėjęs beveik prie tos 
pačios išvados. - Gera būtų išsidanginti - bet kur? 

Jie žinojo, jog visuose Levanto uostuose jų lauktų tas pats - 
ir ne dėl to, kad patektų į svetimą aplinką, o atvirkščiai - dėl to, 
kad ir čia painiojasi pernelyg daug pažįstamų ir atkarių tėvy- 
nainių. Būtų geriausia grįžti į Europą, bet verstis savo amatu be 
diplomo ten neįmanoma ir jie būtų tolydžio persekiojami. 

— Mums reikėtų persikelti į Naująjį Pasaulį, - pasakė Žanas 
Batistas. 

Ši mintis jiems pasirodė nuostabi, ir aptarti viską iki panagių 
jie linksmai pėstute patraukė į Senąjį Kairą, kur papietavo vie- 
noje arabų tavernoje - čia patiekdavo neprilygstamai paruoštą 
ėriuką. 


Jėzuitas paprašė leisti jam truputį atsipūsti savo kambaryje ir 
išėjo. Ponas de Majė liko vienas, alkūnėmis parimęs ant stalo, 
suglumęs. Jis liovėsi klausęsis dvasininko aiškinimų, kai tik šis 
prakalbo apie ambasadą. Smūgis buvo žiaurus, konsulas tik di- 
delėmis valios pastangomis įstengė sutramdyti padarytą įspūdį. 
Vos likęs vienas, jis nustojo valdęsis ir slopiai šūktelėjo. At- 
kurnėjo liokajus ir prilaikydamas nuvedė jį iki plataus krėslo, 
kur jis susmuko. 

Tuo metu diplomato žmona ir duktė grįžo iš savo išvykos pas 
vizitietes. Jos puolė prie nelaimingojo. 

Ponia de Majė retai išeidavo iš namų, kur turėjo savo atskirą 
kambarį; viename kampe ji įsirengė koplytėlę, kituose išdėliojo 
siuvinius ir siuvinėjimus, kuriems pagrečiui atsidėdavo. Savo vy- 
rą ji garbino, ir tai teikė dar daugiau peno jos pesimizmui. Vargšė 
moteris nereikšmingus rūpestėlius, kuriais paprastai apsiribojo 
konsulato gyvenimas, bet kuriuos ponas de Majė savo žmonai, 
kad ją įbaugintų, perteikdavo išpūstus, įsivaizdavo kaip siau- 
bingas negandas. Kad visa tai galop jį priblokš - šiai galimybei 
ji jau seniai ruošėsi, bet vis dėlto niekada nepagalvojo, ką tokiu 
atveju darysianti. Tad dabar aimanuodama tupinėjo aplinkui. 

Duktė parodė truputį daugiau šalto kraujo: savo laibais pirštais 
atmazgė tėvą smaugiantį nėrinių žabo. 

Į visą tą sambūrį įsliuogė dar ir ponas Masė. Matydamas kon- 
sulo būklę, jis pasiūlė pakviesti gydytoją, ir abi moterys karštai 
tam pritarė. 

— Taip, bet ką? - baugščiai pasiteiravo jaunoji panelė de Majė. 

— Plakė?.. - patyliukais surizikavo ponas Masė. 

Konsulas riktelėjo ir pašoko. 

— Tik ne jį! 

Akimirksniu jis jau sėdėjo ir tvirtino visiškai atsigavęs. 

Toks bemaž stebuklingas buvo vien tos pavardės poveikis. 
Daktaras Plakė buvo senas jūrų laivyno chirurgas, likimo vėjų 
atpūstas į Kairą, kur kadaise jį atviliojo aistra vienai aktorei. Ta 
dama mirė; chirurgas pasiliko. Nuo tada, kai prieš ketvertą metų 
pasimirė paskutinis Kairo frankų kolonijos gydytojas, vertas šio 
vardo, Plakė liko vienintelis oficialiai praktikuojantis. Deja! Jo 
amato supratimas buvo toks pasenęs ir turėjo tiek spragų, o 
savo sugebėjimus jis taikė taip nuožmiai, kad niekas nenorėjo 
turėti su juo reikalų. Negalios atveju gresiant bauginančiam jo 
įsikišimui prancūzai akimirksniu užgniauždavo savo ligas, kaip 
užgniaužiamas kvapas, viliantis dėl to neuždusti. Paskui vis 
dažniau pirkliai ir paprasti žmonės ėmė kreiptis į kitus asmenis: 
šundaktarius, žydus ar turkus, taip pat vaistininkus, tarp kurių 
žymiausias buvo Žanas Batistas Ponsė. Tačiau konsulas buvo 
griežtai uždraudęs gydytis pas tuos neteisėtai šiuo amatu besi- 
verčiančius savamokslius. Pats jis privalėjo rodyti pavyzdį ir 
tikėjosi, kad per likusius kelerius metus, kuriuos dar turėjo pra- 
leisti Egipte, tokia proga nepasitaikys. Rimtam reikalui prispy- 
rus ketino verčiau važiuoti į Konstantinopolį. 

Tačiau Plakė - niekada! 

Visi susirinkusieji apsidžiaugė, kad konsulas taip mitriai pa- 
sveiko, ir įtampa atlėgo. Ponia de Majė liepė paduoti kavą. 

Netrukus visas ketvertas sėdėjo ratu krėsluose su puodeliais 
rankoje. 

— Niekis, - kalbėjo konsulas. - Tie pietūs... tikriausiai sunko- 
ki. Vynas... ir šitas klimatas. 

Ką ir sakyti! Jis negali toms plepioms moterims atskleisti di- 
džiulės paslapties, kuri ką tik buvo jam patikėta. Galbūt pakalbėti 
su Masė? Taip, reikia viską papasakoti Masė. Artimiausiomis die- 
nomis šie dalykai pareikalaus daug veiklos. Jam reikia pagalbi- 
ninko. Jėzuitas jį supras. Beje, Masė patikimas žmogus, labai at- 
sidavęs. Nors konsului anaiptol ne prie širdies Masė manieros, 
kai šis šnekina jo dukrą. Štai dabar, pavyzdžiui, galvojo konsu- 
las, jie atsigręžę vienas į kitą su kavos puodeliais rankoje. Vargšas 
vaikelis! Ji čia neįžvelgia nieko bloga. Bet prisiektum, kad jisai 
spitrina į ją akis labiau nei derėtų. „Iš tiesų norėčiau, kad šitie 
manevrai nedelsiant liautųsi“, - pats sau tarė ponas de Majė. 

Ponas Masė buvo vienintelis jaunas vyras, įleistas jei ne į arti- 
mą panelės de Majė draugiją, tai bent į jos teritoriją. Nors jis 
atrodė jai atgrasus ir skleidė paskui save nekuklų nešvaros kva- 
pą, mergina, įkalinta tokioje vienatvėje, mėgdavo šnektelėti su 
tuo kito pasaulio padaru, kuris taip maloniai jos klausydavosi. O 
pats ponas Masė kartą ir visiems laikams pasirinko karjerą ir 
visai neketino veltis į keblią padėtį ir prarasti malonę žmogaus, 
nuo kurio priklausė jo karjera, sukdamasis aplink jo dukterį. Ir 
vis dėlto tomis retomis progomis, kai panelė de Majė atsidurda- 
vo greta jo, jos ypatingas grožis, grakštumas, jaunystė traukdavo 
sekretorių kaip magnetas. Tad jis nejučiomis taip įdėmiai į ją spok- 
sodavo, jog ji, regis, būdavo dėl to net sužavėta. Tačiau tėvo aky- 
se visa tai atrodė ne mažiau kaip piktadarybės užuomazga. 

— Malonėkite palikti mane vieną su ponu Masė, - rūsčiai įsakė 
konsulas. 

Abi moterys pasišalino. Vos tik jie liko vieni, konsulas leidosi 
vaikštinėti pirmyn atgal, o ponas Masė tylomis laukė sėdėda- 
mas ant kėdės, kurią jam nurodė jo viršininkas. 

— Turėčiau daug ką pasakyti, Masė, apie jūsų elgesį, - piktai 
tarstelėjo ponas de Majė, - bet dabar ne metas. Turiu, bet su- 
praskite mane: turiu, - tai nereiškia, kad jūs to nusipelnėte, - 
turiu pasidalyti su jumis didele politine paslaptimi. Jūs privalo- 
te pasirodyti esąs jos vertas, kitaip neatsiras pasaulyje vietos, 
kur galėtumėte išvengti keršto to, kurį būsite išdavęs. 

Sulig tais žodžiais jis dūrė pirštu į valdovo portretą. Jaunuo- 
lis sulinko, reikšdamas savo nuolankumą, o kadangi šį sykį 
sėdėjo, tai jo nosis bemaž įknebo į kelius. 


— Karalius, - iškilmingai pradėjo ponas de Majė, - dėl priežasčių, 
kurių nesu įgaliotas jums atskleisti, nori įsteigti pasiuntinybę 
Etiopijoje. 

- Jūsų Ekscelencija praeitais metais rašėte šiuo reikalu skubų 
pranešimą, - įsiterpė ponas Masė. 

— Visai teisingai. Ministras, mano giminaitis, su manimi ta- 
rėsi, kokiomis priemonėmis būtų galima prasiskverbti į tą šalį. 
Versalyje reikalas, žinoma, jau sklandė ore. Prisimenate mano 
išvadas? 

— Du keliai: vienas jūra per Džedą ir pakrantę. Kitas sausuma 
per musulmonišką Senaaro karalystę ir kalnus. 

— Jūsų atmintis puiki, Masė. Taigi gal prisimenate ir tai, ką aš 
pridūriau dėl tų dviejų kelių? Jūrų kelią į šalį kontroliuoja vie- 
nas musulmonų valdovas, turkų sąjungininkas. Vienintelė to bar- 
baro pareiga - užtikrinti, kad į jo teritoriją neprasiskverbtų joks 
baltasis krikščionis, ypač katalikas. Jau penkiasdešimt metų nie- 
kam nepavyko įveikti šios kliūties. Paskutiniams tai padaryti 
bandžiusiems kunigams buvo perpjautos gerklės, o jų tonzūros, 
regis, pasiųstos Etiopijos imperatoriui, sumokėjusiam už jų 
nužudymą. 

Ponas Masė pasibjaurėdamas susiraukė ir išsitraukė nėriniuo- 
tą nosinaitę, kuria akimirką prisidengė nosį. 

— Dėl sausumos, - kalbėjo toliau konsulas, - nustatėme tokį 
pat apverktiną faktą. Negausūs keliauninkai europiečiai, prasi- 
skverbę į šalį ir net susitikę su negusu, buvo laikomi nelaisvėje 
jo rūmuose iki gyvos galvos. Bet dažniausiai minia juos užmėty- 
davo akmenimis, vos iškildavo aikštėn, jog jie katalikai. 

— Visa tai, - liūdnai ištarė ponas Masė, - jėzuitų darbas. 

— Nutilkite! - aiktelėjo konsulas blykšdamas. 

Jis priėjo prie durų ir pravėrė jas pažiūrėti, ar už jų niekas 
nestovi. 

— Tačiau jūs žinote, kad tas žmogus, kurį čia matėte, yra vie- 
nas jų. Be to, artimas karaliaus nuodėmklausiui. 

— Bet galų gale, - patyliukais ištarė ponas Masė, - ar jie žino, 
kas įvyko? 

— Tai buvo prieš penkiasdešimt metų. 

- Ir vis dėlto! - toliau šnabždėjo sekretorius. - Toks mitru- 
mas ir toks neapsukrumas. Kai pagalvoji, kad jie atvertė į krikš- 
čionybę negusą, bemaž užkariavo šalį vien tam, kad galų gale 
būtų išguiti ir bet kuriam katalikui būtų uždrausta kelti koją į 
Abisiniją. Nesakykite man, Ekscelencija, kad šis dvasininkas toks 
išprotėjęs, jog norėtų ten grįžti. 

— Ne, Masė, nusiraminkite: jis pats neketina ten vykti. Jo pla- 
nas dar nepaprastesnis, negu įsivaizduojate. 

Konsulo lūpos vos pastebimai virpėjo. Jis baiminosi, kad vėl 
nesunegaluotų, ir apdairiai atsirėmė ranka į ąžuolinį stalą. 

— Šįsyk jis ten nori pasiųsti mane. 

— Jus, Ekscelencija! - šūktelėjo ponas Masė ir pašoko. - Bet 
tai visiškai neįmanoma! 

Taip jie akimirką liko stovėti, akis į akį, sustingę ir išbalę. 
Stojusi tyla padvelkė šiokiu tokiu nejaukumu. Neįmanoma - 
taip, visiškai neįmanoma. Bet kodėl? Vienintelės tikrosios prie- 
žasties juk neprisipažinsi. Niekas nesiskelbia, kad bijo. Tai kaip 
pateisinti tokį akivaizdų atsisakymą? Ponas Masė suprato, jog 
tai pirma užduotis, kurią jam patiki konsulas. Nušvito netikėta 
proga vėl atgauti malonę, kurią būgštavo praradęs dėl savo ne- 
atsargaus elgesio su panele de Majė. 

- Jūsų sveikata... - tarstelėjo sekretorius mosteldamas ranka, 
tarsi norėtų sučiupti mintį it kokį drugelį. 

— Taip, taip... - gyvai pritarė konsulas. - Mano sveikata ne- 
atlaikytų... Klimatas. Reikės keliauti per dykumas. 

Paskui jis apniuko. 

— Jie nepatikės. Žvelgiant iš Versalio Kairas ar Sudano smėly- 
nai vienas ir tas pats... 

— Ir vis dėlto, - pratarė ponas Masė mąstydamas toliau. 

— Turkai! - tarė konsulas. - Turkai niekuomet neduos man 
leidimo. Krikščionims neofitams draudžiama įkelti ten koją, tur- 
kams rūpi, kad Abisinija liktų supama musulmonų. Labiausiai 
jie baiminasi katalikų sąjungos, kuri juos užkluptų iš užnugario. 

— Taip, - sutiko ponas Masė. - Jei lemta šią pasiuntinybę 
turėti, ji turi būti slapta. Reikia nežinomo asmens. 

— Be to, - tarė ponas de Majė nesukdamas galvos, kad pats 
sau prieštarauja, - taip bus pigiau. Iš turkų viską nupirksi, tačiau 
reikėtų brangiai mokėti, kad paša leistų keliauti konsului, kuris 
jų akyse atitinka bėjaus rangą. 

— Sulig kiekvienu etapu dovanos būtų vis brangesnės. 

Abu vyrai baisiai įsikarščiavo. Ponas de Majė nusitempė savo 
pavaldinį į kambario kampą, kur stovėjo atverčiamas sekrete- 
ras. Nuo karščio prasižiojo jo lentos, ir baldas atkakliai stirkso- 
jo pusiau praviras. Ponas Masė paėmė plunksną, popieriaus ir 
konsului diktuojant surašė nedidelį pranešimą, kuriame išdėstė 
visus argumentus, trukdančius diplomatui pačiam vykti į Abisi- 
niją. Įsismaginę dar sykį jį perskaitė. Ponas de Majė įpylė dvi 
taureles chereso (taip šiuose namuose buvo vadinamas bordo 
vynas, kai jis per ilga virsdavo madera), ir jie susidaužė. 

— Ir vis dėlto, - ištarė konsulas niauriai statydamas taurelę, 
tarytum gėrimas būtų persmelkęs jį kartėliu. - Nepaklusti kara- 
liui! 

— Koks čia nepaklusimas, Ekscelencija! Jis nori turėti pasiun- 
tinybę, jūs jam tik parodote negalįs jai vadovauti. 

— Tuomet mes turime rasti ką nors kitą. 

Ponas Masė staiga sudrebėjo, kad konsulas nepagalvotų apie 

jį. Nejautė jokio noro keliauti į mirtį, kai tuo tarpu galėjo tikėtis 
ramios ir puikios karjeros. 

— Reikia žmogaus, - skubiai tarė jis, - kuriam tikrai pasisektų. 
Man regis, karalius ne tik nori, kad jo pasiuntinys išvyktų ten. 
Jis dar nori, kad jis ir sugrįžtų. Diplomatas per daug kristų į 
akis: jis net neperžengtų Egipto sienos. 

— Visai teisingai! - pritarė konsulas. - Ir tai mes išdėstėme 
savo pranešime ministrui. 

Tylėdami jie mąstė. Koplyčioje ką tik išmušė antrą valandą 
dienos. Miestą apgaubusi kaitra įsismelkė per namus supančią 
augmenijos dangą. Medvilninio pono Masė švarko pažastyse 
išplito prakaito ratilai. Akimirką konsulas pasidygėjo. „Iš tiesų 
jis galėtų retsykiais pasikeisti drabužį!“ - pagalvojo pats sau. 

Paskui vėl grįžo prie savo apmąstymų. Tačiau reikia manyti, 
kad šis išsiblaškymas pakreipė jo užmačias nauja vaga, nes jis 
šūktelėjo: 

- Iš tikrųjų! Reikia rasti naudingą parankų žmogų! 

Nustebintas savo paties minties jis nuščiuvo. Išgirdęs tokią 
prasmingą tiesą ponas Masė taip pat nustebo. 

- Taip, - kalbėjo sekretorius, - Jūsų Ekscelencija teisus. Žmo- 
gų, kuris nugabentų negusui tai, ko jam reikia. 

- Pirklį! 

Vienu mirksniu pono Masė veidas nušvito. 

— Ponas konsulas prisimenate, - pratarė jis, labai pagyvėjęs, - 
praeitą mėnesį mums buvo pranešta, kad į Kairą atvyksta vilks- 
tinė iš Etiopijos. Tačiau niekas jos taip ir nematė. Tikriausiai ji 
išsisklaidė kažkur pietuose. Jos vadovas - musulmonas pirklys, 
ne sykį keliavęs į Abisiniją. 

— Jūs jį pažįstate? 

— Kartą jį man rodė Kaire. Tas žmogus atrodo visai kuklus, 
kone elgeta. Tačiau šnekama, kad iš savo paskutinės kelionės jis 
parsigabeno aukso miltelių, cibeto* ir ambros už penkis šimtus 


* Cibetas - panaši į geltoną ar rusvą tepalą, smarkiai muskusu kvepianti medžiaga, 
vartojama parfumerijoje. 

tūkstančių ekiu ir išmainė juos į prekes, kurias buvo užsisakęs 
negusas. 

Ponas de Majė vaikštinėjo pirmyn atgal labai susijaudinęs. 

— Gal jis dabar čia? 

— Nežinau. Atvirai kalbant, tai mažai tikėtina, bet kas žino? 
Viskas, ką jis daro, labai paslaptinga. Net nesu tikras, kad jis 
sutiktų su mumis šnekėtis ir tuo labiau - kad atskleistų kokių 
nors smulkmenų apie Abisiniją. 

— Viskam savo laikas, - kategoriškai pasakė konsulas. - Su- 
raskite jį. Mes mokėsime jį įtikinti. 

Jis jau apsisprendė. Stumtelėjo poną Masė durų link. 

— Nedelsdamas leiskitės ieškoti to žmogaus. 

Sekretorių šiek tiek suglumino ši skuba. 

— Imkite mano arklį, sargybinį, pinigų, ko tik jums reikia. Jei 
jis Čia, atveskite jį. Kuo, tiesą sakant, jis vardu? 

— Arabai jį vadina Chadži Aliu. 

— Ką gi, sėkmės beieškant Chadži Alio, brangus drauge. 

Didžiuodamasis tokiu kreipiniu, bet nusiminęs dėl užduoties 
ponas Masė nuskubėjo per konsulato kiemą. Po dešimties mi- 
nučių jis buvo mieste. 


* 


Gerai pailsėjęs jėzuitas ramiai išklausė, kaip ponas de Majė 
jam kuo natūraliausiai ir tariamai visai nesirengęs išklojo tą ne- 
didelį pranešimą, kurį buvo surašęs kartu su ponu Masė. 

Kai buvo pateiktas vienas kitas argumentas, tėvas Verso pri- 
tarė konsulo išvedžiojimams ir didžiam šio palengvėjimui pri- 
pažino, kad iš tiesų jisai pats neturįs kaip pasiuntinys vykti į 
Abisiniją. 

- Jeigu atvirai, - užbaigė šaunusis tėvas, — niekas iš tikro ir 
nemanė, kad jūs vyksite. 

Konsulą ši pastaba užgavo. Nejau jį būtų įtarę bailumu? Jis 
vos nešoko prieštarauti, bet pagalvojo, kad tikroji drąsa yra pri- 
imti užgaulę nė nemirktelėjus. Tad narsiai nutylėjo. 

— Ką kitą jūs siūlote? - ramiai pasidomėjo jėzuitas. 

— Man atrodo, - pradėjo ponas de Majė, - turint galvoje, kaip 
skiriasi galybė mūsų krikščioniškojo karaliaus ir to monarcho - 
kuris galų gale tėra čiabuvis, nors ir karūnuotas - derėtų, kad 
Jo Didenybė Liudvikas XIV anaiptol nepasirodytų prašytoju. 
Su tais žmonėmis niekuo negali būti tikras. Pagalvokite, kokį 
įžeidimą patirtų Jo Didenybė, jeigu jo pasiuntinys būtų suimtas, 
kaip praeitame amžiuje atsitiko portugalų pasiuntiniui. Pedras 
de Kovilkamas, vadovavęs pasiuntinystei, buvo išlaikytas ne- 
laisvėje daugiau kaip keturiasdešimt metų, iš teisybės, tenai ir 
mirė. Žodžiu, nors mums be galo svarbi socialinė padėtis to, 
kuris bus atsiųstas mums, mūsų pasiuntinio padėtis toli gražu 
ne tokia jau reikšminga. 

- Jūsų samprotavimai labai teisingi, - pasakė jėzuitas. - Mes 
manėme, kad tikram ambasadoriui būtų lengviau paskatinti abi- 
sinų valdovą veikti mūsų pageidaujama linkme. Bet jei jūs turite 
kitų priemonių tam pačiam tikslui pasiekti... 

Pokalbis vyko balkonėlyje, kuris antrame aukšte puošė erdvų 
kambarį, paskirtą tėvui Verso. Po šiuo iškyšuliu tęsėsi pagrin- 
dinė gatvė, apie kurią būrėsi frankų kolonija. Kiekvienas praei- 
vis, eidamas pro konsulatą ir pastebėjęs balkone poną de Majė, 
pagarbiai nusivoždavo kepurę. 

— Be to, man atrodo, - narsiai tarė konsulas, - kad geriausia 
būtų pasistengti išpešti naudos iš natūralių ryšių, kuriuos Etio- 
pija palaiko su šia šalimi. 

— Kokie jie? 

— Dvejopo pobūdžio. Kartkartėmis imperatorius siunčia pasiun- 
tinį pas Aleksandrijos koptų patriarchą, prašydamas jį paskirti 
abuną*. Pagal neapsakomai seną tradiciją etiopų Bažnyčios gal- 
va, vadinamasis abuna, turi būti koptas egiptietis, pasiųstas šiam 
tikslui. Tačiau negalima pasikliauti šia galimybe, kurios neįma- 
noma numatyti ir kuri yra pernelyg reta. 

— Kita galimybė? 


* Abuna - titulas, kurį Etiopijos krikščionys suteikia savo metropolitui. 


40 


— Pirkliai. Kai kuriais metais iš Abisinijos nusileidusi vilks- 
tinė traukia mainikauti prekėmis į Kairą ir pakeliui. 

— Maniau, kad negusas kariauja su musulmonais? 

— Tėve, mes taip pat kariaujame su turkais ir vis dėlto štai 
ramiai šnekučiuojamės čia, šiame balkone. Valstybės laikosi at- 
sargumo, kuriuo kartais turėtų vadovautis ir atskiri žmonės. Esa- 
ma ryšių, kurie niekada nenutrūksta. 

Paskutines frazes ponas de Majė ištarė nutaisęs labai manda- 
gią veido išraišką ir su begaliniu pasitenkinimu, kurį jis kartais 
jausdavo būdamas tuo, kuo yra. 

— Ekscelencija, — ištarė jėzuitas, nežymia šypsena parodyda- 
mas, kad jis diplomato atžvilgiu nusiteikęs be galo patikliai, - 
visiškai atsiduodu į jūsų rankas. Siūlykite karaliaus planui tin- 
kamą sprendimą. 

Konsulas palenkė galvą. Širdyje jis jautė išdidų nusižeminimą. 


Ponas Masė grįžo apie penktą. Suplukęs, sulipusiais nuo pra- 
kaito plaukais, su pudros gurvuolėliais ant skruostų, jis įsiveržė 
pas konsulą, vos teikęsis atsiprašyti. 

— Turiu! - išpyškino nebesivaldydamas. 

— Tąjį pirklį? 

— Patį Chadži Alį. 

Jis atsikvėpė ranka spausdamas širdį. 

- Išnaršiau visą miestą. Visi manė, kad jisai išvykęs. Man nu- 
sišypsojo laimė. Vienas iš mano informatorių buvo vakar jį 
matęs. 

— Kur jis? - griežtai pasiteiravo konsulas. 

— Laiptų aikštelėje. Laukia. Leiskite jums paaiškinti... 

Paskui, atgavęs kvapą, pridūrė: 

— „Ekscelencija. | 

Atsikvėpus grįžo korektiškumo pojūtis - tuo geriau. Ponas 
de Majė nepakęsdavo familiarumo, kad ir kokios būtų tam 
priežastys. 

— Tai sukčius, - kalbėjo toliau ponas Masė. - Klastūnas. Apie 
Abisiniją nė girdėti nenorėjo. Turėjau jam pažadėti... 

— Ką? 

— Šimtą ekiu. 

Konsulas atšlijo. 

— Jūs nesivaržote! 

— Už šitą sumą jis prabils. 

- Ir ką gi jis sako, kas būtų verta šimto ekiu? 

— Ekscelencija, prižadėkite įvykdyti mano įsipareigojimą. Ki- 
taip man galas. 

— Sutarta, sumokėsiu. Bet ką jis pasakė? 

— Kol kas nieko. 

- Jūs iš manęs tyčiojatės! - išpyškino ponas de Majė apsimes- 
damas, kad išeina. 

— Ekscelencija, jums leidus! Jis kalbės. Pasakys, ko reikia ne- 
gusui. 

Ponas de Majė akimirką dvejojo neapsispręsdamas. 

— Ką gi, - piktai ištarė galop. - Ko laukiate ir jo neįleidžiate? 

Chadži Alis buvo vienas tų žmonių, kurių kilmės neįmanoma 
nustatyti. Nepaprastai liesas, sprendžiant iš jo kaulėtų plaštakų 
ir įdubusių skruostų, smailių bruožų, kumpa nosimi, sunkiais 
vokais ir vario spalvos veidu - tad Jemene jis galėjo būti jeme- 
nietis, Egipte arabas, Etiopijoje abisinas, o Indijoje netgi indas. 
Iš bėdos net būtum galėjęs jį palaikyti atogrąžų nugairintu eu- 
ropiečiu. Dabar jis vilkėjo mėlyna arabiška tunika, buvo įsis- 
pyręs į žalias šlepetes. Dešinėje ausyje - auksinis žiedas. Jis suėmė 
konsulo ranką tarp delnų, tris sykius lyg ir kniubtelėjo, paskui 
prispaudė dešinę ranką prie širdies ir galiausiai pakštelėjo sau į 
pirštus. 

Ponas de Maje buvo pratęs nesipriešinti įvairiausiems elgesio 
būdams, kurie jam visada buvo nemalonūs dėl visų tų lanks- 
tymųsi. Nurodė svečiui suolą, ant kurio šis ir įsitaisė sukryžiavęs 
po savimi kojas. 

Pokalbis išjudėjo pamažu, vertė ponas Masė. Chadži Alis pa- 
gyrė konsulato puošnumą, karaliaus išvaizdą sprendžiant pagal 
portretą, gaivų jam patiektą ibisko žiedų sirupą ir galiausiai 
liūdnai pratarė, jog sėslus žmogus, kad ir kokius turtus turėda- 

mas, deja, niekuomet atsigulęs neturi progos mėgautis jaudina- 
ma žvaigždžių virš galvos kaimynyste. Ponas de Majė manda- 
giai pritarė šiai nuomonei. Pokalbis nejudėjo į priekį. 

Ponui Masė davus ženklą konsulas ištraukė iš sekretero odinį 
kapšiuką su pažadėtąja suma. Padavė jį vilkstinės vadovui, ku- 
ris mikliai įsibruko jį į tuniką. Tuomet Chadži Alis prakalbo 
apie negusą. Dabartinis imperatorius vardu Jesus, pirmasis šiuo 
vardu. Jam apie keturiasdešimt metų. Didis karys: šiuo metu jo 
karalystėje viešpatauja taika. Bet jis dalyvavęs daugelyje mūšių. 

— Etiopams nieko nestinga, - pasakė Chadži Alis, iš anksto 
atsakydamas į klausimą, dėl kurio ponas Masė tikriausiai buvo 
Jį įspėjęs. - Jų šalis juos viskuo aprūpina. 

— Man teko girdėti, - gudriai pratarė konsulas, - kad impera- 
torius vis dėlto įpareigojo jus šį tą atgabenti iš Egipto? 

Chadži Alio atsakymas buvo trumpas. 

— Pažodžiui išvertus, jis pasakė: „Jokių daiktų“, - patikslino 
ponas Masė manydamas, jog būtina įsiterpti. 

— Kaip tai „jokių daiktų“? Tuomet ką? - paklausė konsulas. 

— Neįsivaizduoju, Ekscelencija. Gal gyvulių? 

— Paklauskite. 

Ponas Masė išvertė klausimą, ir pirklys pratrūko nesutram- 
domu juoku. Jis stvarstėsi už šonų, jo plačiai atvertoje burnoje 
švylavo - ir tai buvo ganėtinai atgrasu - juodi, auksu plombuo- 
ti ištrupėję dantys. Konsulas neteko kantrybės. Chadži Alis pa- 
mažu aprimo šluostydamasis akis. 

— Gal jis gali mums paaiškinti, kas jį taip pralinksmino? 

— Manding, jūsų klausimas, - atsakė ponas Masė. 

— Aš jums sakau: „Jam nereikia jokių daiktų“, o jūs man sa- 
kote: „Gyvulių“. Labai juokinga! - žagčiojo Chadži Alis tebe- 
leipėdamas juoku. 

- Brangusis pone, - piktai pareiškė ponas de Majė, - man tai 
taip pat atrodo juokinga. Bet norėčiau žinoti - kadangi jūs įsi- 
pareigojote mums pasakyti - ką turite atgabenti, jeigu tai nei 
daiktai, nei gyvuliai? 

Chadži Alis surimtėjo. 

— Aš ieškau žmogaus. 

Ponas de Majė skubiai susižvalgė su ponu Masė. 

— Žmogaus, pamanykite? Ir galiu sužinoti, kas tas žmogus? 

- Tai valstybinė paslaptis, kurios niekam negaliu patikėti, - 
atrėmė pirklys tonu, nepakenčiančiu jokio prieštaravimo. 

Stojo ilga tyla, kurios metu ponas Masė davė konsului ženklą 
grįžti prie sekretero ir išžvejoti dar vieną kapšiuką. Netardamas 
nė žodžio, ponas de Majė atsisakė, bet smarkiai perkreipdamas 
veidą. Chadži Alis prisimerkė ir nudavė nieko nepastebįs. Ne- 
tekęs kantrybės ir jausdamasis esąs arti tikslo, konsulas galiau- 
siai nusileido. Po pirklio tunika pranyko antras kapšiukas. 

— Praeitais metais, - pradėjo Chadži Alis, kurį kapšiukas prisu- 
ko taip pat patikimai kaip raktelis automatą, - buvau sunegalavęs. 

Konsulas išsigando tokios pradžios. 

— Prie reikalo, prie reikalo... 

Ponas Masė nutarė būsiant apdairiau šitų šūkčiojimų nevers- 
ti ir leido kupranugarių varovui pamažu įsibėgėti. 

— Buvau sunegalavęs, - tęsė šis, - ir atvykau į Kairą gydytis. 
Gydytojai arabai nerado vaisto. Beje, aš jais nelabai pasitikiu. 
Man visada atrodė, kad frankų gydytojai daugiau išmano. Su- 
artėjau su jūsų kolonija, ir kažkas man paminėjo vieno vienuo- 
lio vardą. Nuėjau pas jį. Jis vilkėjo panašiai kaip mes, bet jo 
apdaras buvo rudas, liemuo perjuostas virve. 

— Kapucinas, - nekantriai pertarė ponas de Majė. 

- Tikriausiai. Jų čia gan gausu. Šisai buvo senas žmogus, be- 
veik aklas. Pasiteiravau, ar jo galios veikia ir tuos, kurie tiki 
Mahometą; man atsakė, kad taip. Ir tikrai jis mane išgydė. 

— Labai džiaugiuosi visa tai girdėdamas, - pasakė konsulas 
vertėjui. - Vis dėlto jis turėtų suprasti, kad jo sveikata mus nela- 
bai jaudina. Paklauskite, ką šie reikalai turi bendra su mumis. 

— Grįžau į Abisiniją su rugsėjo vilkstine, - dėstė toliau pir- 
klys. - Vos mums pasirodžius imperatorius įsakė mane pakvies- 
ti. Ir kaip itin retu atveju, jis panoro su manimi pasikalbėti akis 
į akį. Tada papasakojo man apie savo ligą, visais atžvilgiais pa- 
našią į tą, nuo kurios mane ką tik buvo išgydęs tas frankas. 

- Ir jūs grįžote čia ieškoti to gydytojo! - šūktelėjo ponas de 
Majė; jo veidas nukaito iš susijaudinimo. 

Chadži Alis pagarbiai nusilenkė reikšdamas pritarimą. 

— Galima sužinoti, ar... ar jį radote? - pasidomėjo konsulas. 

— Deja! - atitarė Chadži Alis nutaisęs perdėtai sielvartingą 
išraišką. - Senasis frankas, išgydęs mane praeitais metais, mirė 
per sausrą. Buvo labai senas; veikiausiai širdis... 

— Ką ketinate daryti? - paklausė konsulas. 

— Laukiu. Kai pasikliauji Alachu, jis viskuo pasirūpina. 

— Pamokomas dievobaimingumas, - truputį nekantraudamas 
tarė ponas de Majė. - Bet kaip klostosi reikalai... žemėje? 

— Kiti frankų vienuoliai, to paties ordino kaip ir mano velio- 
nis gydytojas, pažadėjo man netrukus kažką suieškoti. Šiomis 
dienomis jie laukia iš Jeruzalės atvykstant vieno saviškių, nusi- 
manančio apie mediciną. Dabar jis tikriausiai jau netoli Alek- 
sandrijos. Daugių daugiausia dešimties mėnulių reikalas. 

— Puiku! - tarė ponas de Majė. 

— Aš taip pat džiaugiuosi, kad tas žmogus atvyksta, - pridūrė 
pirklys, — nes vaistai, kuriuos man paskyrė ankstesnis gydyto- 
jas, jau baigėsi, ir reikėtų naujų. 

— Ar galima būtų sužinoti, kokia tai liga? — atsargiai pasitei- 
ravo konsulas poną Masė. Šis ilgai vertė klausimą, veikiausiai 
su visomis šioms aplinkybėms deramomis formuluotėmis. 

— Mano liga nėra paslaptis, bet kadangi jūs žinote, jog tai ir 
neguso liga, negaliu atskleisti savosios jo neišdavęs. Žinokite, ji 
nėra mirtina, tačiau sukelia daug nemalonumų, labai pagenda 
žmogaus būdas, o turint omenyje valdovą tai visuomet apmaudu. 

Po to pokalbis pakrypo mandagia ir bereikšme vaga. Ponas 
Masė išlydėjo pirklį apie šeštą, po to, kai susitarė susitikti kitą 
dieną. 

Pasimatymas pranoko didžiausius pono de Majė lūkesčius. 
Jisai apipylė savo sekretorių sveikinimais, kuriuos šis išklausė 
susirietęs dvilinkas. Dar tą pačią dieną jiems pavyko patobu- 
linti sumanytą pasiuntinystės planą jo neiškreipiant ir drauge 
išsaugant pono de Majė gyvybę. Jie aptiko silpnąją neguso vietą 

ir kaip pas jį prasiskverbti pasiuntiniui. Be to, tas pasiuntinys 
būsiąs vienuolis, o tai gali su kaupu patenkinti Liudviko XIV 
pageidavimus. Ir vienas, ir kitas šią akimirką tarėsi esą be galo 
apsukrūs. Kad įtvirtintų savo pergalę, tereikėjo tas puikias nau- 
jienas pranešti jėzuitui. 

— Ką jūs, tiesą sakant, manote apie tą ligą? - paklausė ponas 
de Majė. 

— Mano nuomone, Chadži Alį kamuoja odos liga. Tikriausiai 
pastebėjote, jis be paliovos kasosi dešinį šoną. Ką tik, kai ištiesė 
ranką į puodelį arbatos, regis, pastebėjau, kad alkūnė išilgai ap- 
tekusi šašais, tarytum kerpėmis, kurių pasitaiko ant medžių 
žievės mūsų giriose. 

— Et! - atitarė konsulas. - Ar ne vis tiek, ar tai oda, ar kita 
kūno dalis. 

Šitaip šnekėdami jie užkopė pas tėvą Verso. Jėzuitas sėdėda- 
mas mandagiai išklausė jų pasakojimą, sunėręs pirštus ant pil- 
vo. Bet kai ponas de Majė užsiminė apie frankų gydytoją, juo- 
dąjį žmogelį pagavo nirtulys, įvaręs siaubą jo pašnekovams. Visų 
pirma juos apstulbino, kad iš tokio geibaus kūno gali prasiveržti 
tiek tūžmasties. Paskui jie pasistengė suvokti, kokią klaidą pa- 
darė ir kaip būtų galima paaiškinti tokį protrūkį. Štai tuomet 
ponas Majė prisiminė, kad viskas prasidėjo tada, kai jis ištarė 
žodį „kapucinas“. 

Kapucinai, dėvintys ypatingą apdarą su dideliu gobtuvu, yra vie- 
no reformuoto švento Pranciškaus ordino vienuoliai. Tuo metu 
Egipte jų skaičius per dešimt metų sumažėjo, o padėtis pašlijo 
dėl rimto nesutarimo su Šventosios Žemės vienuolių kapucinų 
administracija, kuriai jie priklausė. Ponas de Majė tai žinojo. 
Žinojo ir tai, kad nenorėdami visiškai išnykti šiame krašte ka- 
pucinai gavo griebtis gudrybės. Jie nukako iki pat Romos ir pa- 
prašė popiežiaus užtarimo. Papasakojo jam, kad daugybė Abi- 
sinijos katalikų, prieš penkiasdešimt metų jėzuitų atverstų į 
katalikybę, pabėgo nuo neguso persekiojimo, ištrėmus jėzuitų 
ordiną. Tos nelaimingos Ignoto pasekėjų uolumo ir Etiopijos 
eretikų žiaurumo aukos, kaip tvirtino kapucinai, vargais nega- 
lais gyvalioja iki šiol. Jų žodžiais tariant, jie išsibarstę po nesve- 
tingus kraštus, kažkur Egipto pietuose, tarp Senaaro ir Abisi- 
nijos sienos. Kapucinai apsiskelbė globoją tuos pasklidusius 
katalikus, kurių niekas niekuomet nebuvo matęs, bet kuriuos 
jie tvirtino esant. Jie paprašė popiežių oficialiai patikėti jiems 
šitą užduotį. Inocentas XII palankiai vertino tų paprastų, men- 
kai apsišvietusių vienuolių ordiną ir neliko abejingas tam, kad 
daugelis jų buvo italai. Jis suteikė jiems prašomą malonę. Po- 
piežiaus remiami kapucinai grįžo į Egiptą prieš dvejus metus. 
Persikėlė į pietus ir Aukštutiniame Egipte atidarė prieglaudą. 

Žodžiu, vos per plauką neišnykę, dabar vėl buvo įsitvirtinę krašte 
tvirčiau negu bet kada. 

Ponas de Majė visa tai žinojo, tačiau nebuvo atkreipęs dėme- 
sio, kad kapucinai neketina pasitenkinti pasiekta padėtimi. Tik- 
rasis jų tikslas buvo ne tik padėti ištremtiems abisinų katali- 
kams, bet atversti į katalikybę pačią Abisiniją. Popiežius skatino 
šį užmojį ir įkūrė fondą, turintį palaikyti į Abisiniją siunčiamus 
kapucinų misionierius. Kapucinai dėl šio savo tikslo tapo tie- 
sioginiais jėzuitų varžovais; jėzuitai kaip gyvi nesusitaikė su pra- 
laimėjimu ir rimtai ketino vieną dieną į tą šalį sugrįžti. 

Jėzuitų Egipte buvo taip mažai ir jie gyveno čia taip taikiai ir 
tokioje santarvėje su visais, jog konsulas nepastebėjo atšiaurių 
varžybų, kurios galėjo aukščiausiu lygiu supriešinti juos su ki- 
tais ordinais. Tėvo Verso įniršis vos išgirdus žodį „kapucinas“ 
skaudžiai priminė ponui de Majė jo klaidą. . 

— Negali būti nė kalbos, kad Prancūzijos karaliaus užduotį 
vykdytų italai, - įsikarščiavęs paaiškino jėzuitas. - Be to, ši 
užduotis - mūsų ordino ir tik jo vieno pareiga. Karaliaus nuro- 
dymai griežti. Ir kadangi turiu atskleisti jums faktus, kuriuos 
mielai būčiau nutylėjęs, nes nenoriu pasirodyti nekuklus, pasa- 
kysiu, kad, keliaudamas per Romą, prieš atvykdamas pas jus 
buvau asmeniškai susitikęs su Jo Šventenybe popiežiumi. 

Pono de Majė akyse jėzuito autoritetas dar labiau išaugo, nors 
tai atrodė jau nebeįmanoma. Žmogus, sėdintis priešais konsulą, 
buvo ne tik gavęs įsakymus iš paties karaliaus nuodėmklausio lūpų, 
bet ir susitiko su pačiu popiežiumi bei su juo kalbėjosi. Žavėdama- 
sis juo diplomatas jautė tik dar didesnę gėdą šitaip suklydęs ir pasi- 
ruošė viską išklausyti be galo klusniai ir nuolankiai. 

— Kai aš išdėsčiau jam Prancūzijos karaliaus ketinimus, po- 
piežius pasisakė visiškai jiems pritariąs ir davė savo palaimini- 
mą viskam, ko imsis Jėzuitų kongregacija, idant ištrauktų Abi- 
siniją iš erezijos, kurioje ši, deja, skendi. 

Atogrąžose greitai temsta; vakaras užtvindė kambarį mels- 
vomis sutemomis, kurios dar labiau sustiprino iškilmingus jėzui- 
to žodžius. 

— Štai taip, - pamaldžiai ištarė jis. - Kad toks kilnus sumany- 
mas, kad dvasinis didžiulės tautos atkariavimas būtų įgyven- 
dintas kaip tikro tikėjimo apraiška, aišku, jį turi atlikti visuo- 
tinė, neginčytina galia, pakilusi aukščiau už bet kokią žemišką 
garbėtrošką. Šią galią turi tik valdovas, Prancūzijos karalius, 
didžiausias katalikas, tik jis gali nesavanaudiškai įgyvendinti tokį 
planą. Vėliau viskas išplaukia iš šio didžio tikslo: popiežius jį 
pripažįsta šventu, o mūsų ordinas nuolankiai jį vykdo. 

Jisai patylėjo, paskui pridūrė su pykčio gaidele balse: 

— Tuo tarpu sumanymą iš apačios įgyvendina dažniausiai ne- 
mokšos dvasininkai, kilę iš bejėgės tautos ir galintys vadovautis 
tik pernelyg žmogiškais interesais... 

Šią frazę užbaigė atodūsis. Prislėgtas ponas de Majė užgniaužė 
kvapą. 

— Reikalą jūs kuo puikiausiai pradėjote, - kalbėjo toliau jėzui- 
tas tvirtu balsu, vėl suskambusiu labai draugiškai. - Patikėti 
mūsų pasiuntinystę gydytojui, kuris iškeliaus su tuo pirkliu — 
puiki mintis. Tik šis gydytojas turi būti prancūzas ir jį turi lydėti 
mūsų ordino kunigas. 

Su žvakidėmis įėję tarnai sudrumstė kerus, ir jie daugiau apie 
tai nekalbėjo. 

Pietūs praėjo linksmai. Jėzuitas pripasakojo daugybę nutikimų 
iš savo kelionių. Damos klausinėjo apie Versalį, Romą. Jis pasi- 
rodė žavus, ypač kai kreipdavosi į panelę de Majė. Jos tėvas 
sugrudęs įžvelgė čia natūralų šios garsios kongregacijos dvasi- 
ninkų polinkį vadovauti jaunoms sieloms. 

Tėvas Verso išreiškė pageidavimą, kad rytoj pas jį prisistatytų 
du jėzuitai, kurie, jo žiniomis, šiuo metu yra Kaire. Ponas Masė 
įsipareigojo jiems pranešti. Draugė išsiskirstė labai anksti; kon- 
sulas liko vienas savo kabinete. Ilgai mąstė apie tą siaubingą tie- 
są, kuria iš pradžių nenorėjo patikėti: jėzuitai iš tiesų beprotiškai, 
akiplėšiškai pasiryžę ne tik pasiųsti į Abisiniją misiją, bet ir patys 
nusidangint į tą šalį, kur jų taip nekenčia. Tačiau blogiausia po- 
nui de Majė atrodė kas kita: dabar jam reikėjo rasti franką gydy- 
toją šioje kolonijoje, kurioje gydytojų nebuvo. 

Septintą valandą ryto drungnoje šviesoje panirusi nakties vėsa 
lengvais skivytais plaikstėsi virš žemės. Dideliuose frankų kvar- 
talo medžiuose knibždėte knibždėjo paukščiai, čiepsintys šešėlio 
likučiuose. Dulkės dar buvo prilipusios prie žemės, bet žingsnių 
sukeltos nebenusėsdavo. 

Metras Žiuremi ėjo smėlėta šalikele, žengdamas iš platanų 
paunksmės į baltus saulės nutviekstus ruožus, laimingas kaip del- 
finas, šuoliais nardantis iš šilto oro į vandens vėsą. Rankoje nešėsi 
drobinį ryšulėlį ir švilpiniavo. Kaip ir buvo numatęs, vakar vaka- 
re buvo atėję konsulato policininkai ir įteikė jam kvietimą. 

Metras Žiuremi galiausiai paklausė protingų Žano Batisto pa- 
tarimų. Į maišelį susikrovęs keletą tualeto reikmenų, švarius 
marškinius, nedidelę Bibliją, traukė į kalėjimą, linksmas kaip 
žmogus, išsiruošęs į popiečio žūklę. 

Prie konsulato durų jį itin mandagiai pasitiko tarnas. Nu- 
lydėjo į antrą aukštą; paskui pro žemas duris, iškirstas į viršutinį 
vestibiulį, jie įžengė į vėsoje skendintį kambarį: pro atvirą langą 
ryškėjo didelio šilkmedžio lapija. Kambario viduryje, visą jį 
užgoždamas, stovėjo pusryčiams padengtas stalas. Nuo baltos 
staltiesės, siuvinėtos Majė šeimos herbu, atsimušė šviesa; ji 
skambėjo atsidauždama į krištolines taures, nutvieskė ropinę, 
sklidiną apelsinų sulčių, du porceliano puodelius, šviežią duo- 
ną. Liokajus pastūmėjo metrui Žiuremi kėdę ir pakvietė sėstis. 
Žolininkas atsisakė. Aišku, visa tai nesusipratimas, kuris netru- 
kus iškils aikštėn. Metras Žiuremi norėjo pasakyti liokajui, kad 
įvyko klaida, kad jis atėjęs tik į kalėjimą, bet anas dingo ir pali- 
ko jį stypsantį su savo ryšulėliu ir skaičiuojantį visus nemalonu- 
mus, kuriuos jam ši klaida kainuos. 

Tuojau pat įėjo konsulas. Atrodė jis labai prastai - akys pa- 
raudusios, pats nesaikingai išsidažęs ir išsipudravęs. Juo labiau 
stebino jo meilumas. 

- Metras Žiuremi! Kaip malonu jus matyti! Bet kodėl gi jūsų 
nepakvietė sėstis? Prašom prisėsti. 

Paskutinį kartą nepatikliai krūptelėjęs, vaistininkas nuleido 
savo didelį kūną ant mažos kėdelės. Konsulas liepė įpilti mėtų 

arbatos ir tupinėjo aplinkui siūlydamas pieno, cukraus, šaukštelį 
ir t.t., pats į dvi taures įpylė apelsinų sulčių. Metras Žiuremi jau 
gailėjosi atsisakęs minties apie rapyrą, nes ryžtingu smūgiu būtų 
tuojau pat padaręs galą šitai komedijai. 

— Jūs puikiai atlikote darbą, - pareiškė ponas de Majė, bet 
nesusilaikė ir pridūrė kilstelėdamas antakį: - Man nesant. 

Metras Žiuremi nesusigriebė, ką atsakyti. Kad išsaugotų oru- 
mą, įsigrūdo į burną „gazelės ragelį“ ir šitaip ją užčiaupęs laukė, 
kas bus toliau. 

Reikia pasakyti, kad ir šiaip jis nebuvo iškalbingas, tad vargu 
ar galėjai tikėtis, kad tokiomis aplinkybėmis taptų labai šnekus. 

- Žinia, jūsų darbui reikia tikro talento, - kalbėjo toliau kon- 
sulas. - Šitaip maišyti augalus, ruošti masę, glaistą, laką, tiesa? 

Metras Žiuremi kraipė galvą, gūžčiojo pečiais ir kramtė 
toliau. 

Galima buvo justi, kad konsulas suka aplink kažkokį klausi- 
mą. Bet kokį? Diplomatas vienu mauku išgėrė didelį puodelį 
kavos, ir žolininkui pasirodė, kad reikalas nebeužtruks. 

— Šituos mišinius galima taikyti bet kam, tiesa? Man net top- 
telėjo mintis, kad jūs ruošiate net ir... vaistus? 

„Viskas aišku“, - tarė sau metras Žiuremi. 

Ir jis ėmė tankiau alsuoti, tarsi antilopė, pajutusi už savęs 
šiurenant krūmus. 

— Nesibauginkite, - pasakė konsulas, išsitraukdamas nuskalb- 
tą, pageltusią nosinę ir šluostydamas ja burną. - Mano pirmta- 
kas praeityje griežtai elgėsi su kai kuriais jūsų kolegomis, kurie 
verčiasi vaistininkyste ar medicina be deramų diplomų. Ir aš 
pats galbūt parodžiau tam tikrą atsargumą, galų gale visiškai 
suprantamą. Šiuose kraštuose tiek šundaktarių. Ką jūs manote? 

Metras Žiuremi dusyk kilstelėjo antakius - ponas de Majė 
suprato, kad šitaip jis išreiškia savo pritarimą. 

— Bet nuo šiol, - vėl prabilo jis, - aš susidariau nuomonę - 
tvirtą nuomonę. Turėjau progos stebėti jus dirbantį - tiesa, prie 
paveikslo, bet vis tiek. Ir mano turimos žinios apie jus labai 
palankios. Jei patvirtinsite, kad gaminate vaistus, patikėkite, 

galėsite tik pasidžiaugt mano parama. Aš lojalus žmogus, jūs tai 
žinote? 

— Taip, Ekscelencija, - vargais negalais išspaudė metras Žiu- 
remi. 

- Ką gi, tuomet kalbėkite su manimi be užuolankų. Jūs, kaip 
sako, išmanote augalų farmakopėją? 

- Manding, taip, - pratarė žolininkas. 

— Manding! Koks kuklumas! Girdėjau, kad jūs darote dau- 
giau nei atrodo, kad pas jus plaukia žmonės iš visos kolonijos, 
kad jūsų patarimo klausiasi pats paša. 

Metras Žiuremi nudelbė akis. 

— Nėra ko atgailauti! - neatlyžo ponas de Majė. - Tai gerai. 
Labai gerai. Nė neįtariau jus turint tokių gabumų. Jūs toks kuk- 
lus, metrai Žiuremi. Reikėjo gi atsitikti, kad mano žmona 
šiąnakt, kai truputį sunegalavau, prisipažintų, kad ji pati, mano 
paties sutuoktinė, ir man nežinant, buvo kreipusis į jus antai 
prieš pusę metų ir kad jūs ją išgydėte. 

Matydamas išsigandusį svečio veidą konsulas pragydo dar 
saldžiau. 

- Iš tiesų nieko nebūgštaukite. Nežinau, kaip pelnyti jūsų 
pasitikėjimą. Nuoširdžiai jus sveikinu. Dar daugiau - aš jus 
remiu. 

Ponas de Majė pakilo, žengtelėjo link lango, atsisuko ir įsiste- 
beilijęs į žolininką pasakė: 

— Ar mokėtumėte, pavyzdžiui, išgydyti odos ligas, noriu pa- 
sakyti, tuos savotiškus raupsus, kuriuos dažnai čia regime ant 
juodaodžių? 

- Tai yra, Ekscelencija, - pagaliau sumikčiojo metras Žiure- 
mi, - mudu esame du. 

— Ką norite tuo pasakyti? 

— Aš turiu dalininką. 

— Puiku, beje, aš viską žinau. Bet vis dėlto atsakykite į mano 
klausimą. 

— Suprantate, medicina - tai greičiau jo sritis. Jis vaistus pa- 
skiria, o aš ruošiu. Pavyzdžiui, dėl jūsų gerbiamos žmonos - aš 

jam papasakojau, kuo ji skundžiasi, jis pasakė, ką reikia dėti, aš 
paruošiau tepalą ir atnešiau. Va ir visas mano vaidmuo. 

Konsulas grįžo prie stalo ir atsisėdo. 

- Suprantu, - pasakė. - Žodžiu, aš greičiau turėčiau kreiptis į 
jūsų bendrą. 

- Štai tą ir bandžiau Jūsų Ekscelencijai išaiškinti. 

Įkarštis, su kuriuo kalbėjo ponas de Majė, kiek atlėgo. 

— Kuo jis vardu? 

— Ponsė, Ekscelencija, Žanas Batistas Ponsė. 

— Ir kur jį galima rasti? 

— Mes gyvename tuose pačiuose namuose. Jis miega antrame 
aukšte, aš pirmajame. 

— O jūsų laboratorija? 

— Ak, Ekscelencija, iš tikrųjų pas mus, regis, nelengva atskir- 
ti, kur gyvenama, o kur dirbama. Būtų sunku nusakyti. 

Konsulas ilgai sėdėjo susimąstęs. 

— Kaip manote, ar jūsų draugas galėtų leistis į ilgą kelionę? - 
pagaliau pasiteiravo. 

— Reikia klausti jo, Ekscelencija. Jis, kaip čia pasakius, savo- 
tiškas vaikinas. Jei nebūčiau jo dalininkas, sakyčiau, jis talen- 
tingas. 

— Talentingas! Stipriai pasakyta! 

„Iš tiesų, - pagalvojo ponas de Majė, - tie avantiūristai nie- 
kuo neabejoja.“ 

— Ar atvesite jį man? 

— Žinoma, jeigu reikalaujate. Mes karaliaus valdiniai, o jūs 
jo atstovas. 

Netgi išgirstas iš prasčioko lūpų, toks viešai pareikštas pasi- 
tikėjimas visuomet paglostydavo pono de Majė širdį, ir jis no- 
rom nenorom pajusdavo dėkingumą tam, kas taip nuoširdžiai 
reiškė jam ištikimybę. Šit, galvojo jisai, monarchinės santvar- 
kos harmonija: derama valdžia ir dėkingi už ją valdiniai. 

Metras Žiuremi nusišaipė į ūsą. Jis dažnai pastebėdavo, kad 
pats neišlaiko vidurio tarp nesuvaldomo maišto ir nuolankaus 
pataikavimo. Tokia buvo jo, protestanto, kaukė. Ponas de Majė 

būtų iš tiesų nustebęs, jei išgirstų, kad prieš jį vienas tų tūžmingų 
emigrantų, kuriuos Vilhelmas Oranietis buvo pasiuntęs bemaž 
plikomis rankomis pralaužti Stiuartų gynybos liniją Airijos pa- 
krantėje. Tačiau tai liudijo žaizda ant jo pilvo, ir metras Žiure- 
mi pajuto nenumaldomą norą užsiplėšti marškinius ir pakišti 
konsului panosėn kardo paliktus randus. 

- Jeigu taip, - kalbėjo toliau ponas de Majė, - pasakykite 
savo dalininkui, kad laukiu jo vienuoliktą valandą. 

— Kaip pageidausite, Ekscelencija. Bet... 

Metrą Žiuremi pagavo abejonės dėl vieno dalyko: konsulas 
neatrodė turįs piktų kėslų. Taigi jis nelabai rizikavo išduoda- 
mas tikrąją Žano Batisto profesiją. Baimintis greičiau reikėjo 
dėl pastarojo būdo. Ar ne jis pats vakar sakė: „Jei man lieptų 
ateiti, aš neičiau.“ 

— Bet? - nekantriai pertarė ponas de Majė. 

— Bet, gerai pažinodamas savo draugą Ponsė, drįsčiau duoti 
kitą patarimą. 

— Sakykite. 

— Man rodos, jeigu Jo Ekscelencija teiktųsi pats pas jį, tai yra 
pas mus, nuvykti, mano dalininkas būtų be galo dėkingas ir nie- 
ko negalėtų jums atsakyti. 

— Man nuvykti pas jį! Gal tas ponas duoda audiencijas? 

Protestantas apdairiai nutylėjo. 

Keista, absurdiška, netgi papiktinama, galvojo konsulas. Bet 
galų gale, kadangi laikas nelaukia, kadangi tas nenaudėlis yra 
savaip ir dėl neatidėliotinų aplinkybių stiprioji pusė, verčiau nu- 
ryti savo panieką. 

— Ar po valandos jį rasiu? - paklausė ponas de Majė gniaužda- 
mas kumščius. 

Karieta laukė konsulato kieme, grįstame medinėmis trinkelėmis. 
Prašmatni karieta, pagaminta Montero mieste ir atplukdyta iš 
Prancūzijos dvejetu laivų (ratai vienu, kėbulas ir grąžulas kitu). 
Konsulas naudojo ją oficialioms išvykoms į miestą; dėl to išau- 
go jo autoritetas turkų akyse. Sugaišęs visą valandą apmąsty- 
mams, ponas de Majė galų gale ryžosi pas gydytoją važiuoti 
karieta. Ponsė gyveno už kelių dešimčių metrų, ir būtų buvę 
nesunku, netgi natūralu nueiti tenai pėsčiomis. Galbūt tas keis- 
tas vizitas ir būtų likęs slaptesnis, tačiau pasirodęs tik dar la- 
biau įtartinas. Ne, geriausias būdas ne per daug patraukti dė- 
mesį — važiuoti karieta, sustoti priešais stambaus pirklio rūmą, 
kur konsulas retsykiais lankydavosi, ir padaryti lankstą kita 
gatvės puse pro vaistininkų namus, nuduodant, kad eina veda- 
mas vien tik smalsumo. Ponas de Majė paklausė, ką apie tai 
mano ponas Masė; šis pritarė, ir apie dešimtą ryto abu išjudėjo. 

Kad viskas atrodytų dar natūraliau, konsulas liepė vežėjui 
pradžioje išvažiuoti iš kolonijos, apsukti ratą mieste ir grįžus 
sustoti „priešais pono B rūmą“. 

— Nagi, Masė, - tarstelėjo konsulas truputį suirzęs, - ką apti- 
kote kartotekoje apie žymųjų asmenį, kurį aplankysime? 

- Iš tiesų ne kažin ką, Ekscelencija. Tas žmogus kalboms apie 
save teikia ne kažin kiek peno. Tiesą sakant, mes net nežinome, 

ar Ponsė tikra jo pavardė. Atkako jis čionai prieš trejetą metų. 
Žinoma, kad iš pradžių pusę metų gyveno Aleksandrijoje, kur 
atsibastė sprukdamas iš Venecijos. Ne sykį gyrėsi anksčiau savo 
amatu vertęsis Marselyje, Bokere ir Italijoje. Turim rimto pa- 
grindo manyti, kad jo dokumentai suklastoti. Jo gimimo liudiji- 
mas iš Grenoblio, ten, kur praeitais metais buvo sulaikytas tas 
abitą metęs vienuolis, meistriškai pritaikęs savo, kaip klastoto- 
jo, talentą. Jūsų Ekscelencija, nors tada apie šiuos faktus ir 
įspėtas, vis dėlto palankiai sutikote suteikti savo globą tam ponui 
Ponsė, kad ir kokia neaiški jo gimimo vieta, data ir aplinkybės. 

— Kas man darbo jo gimimas! - iškošė konsulas pro dantis. 

Ponui de Majė tik bajoras gimdavo tose valdose, kur jam pri- 
klausė žemė ir žmonės ir kurios vadinosi jo vardu. Kiti gimdavo 
kur pakliuvo, tai turėjo tik antraeilę reikšmę. 

— Ar galima numanyti, kodėl jis šitaip klajojo? - vėl paklausė 
jis. —- Ar tik tas Ponsė ne protestantas, kaip ir jo bendras? 

— Atrodo, greičiau bus klajojęs iš vietos į vietą dėl įskundimų. 
Verčiasi medicina ir farmacija be jokio diplomo. Bet dėl jo reli- 
gijos, tai esame tikri, jog jis krikštytas Romos katalikas. 

— Tačiau niekad nemačiau jo koplyčioje. 

Šitaip buvo vadinama nedidukė bažnytėlė greta konsulato, 
kur kiekvieną sekmadienį burdavosi kolonija. 

— Deja! Daugiau kaip ketvirtadalis mūsų tautiečių elgiasi ne 
geriau už jį. 

- Žinau, ir vieną gražią dieną reikės padaryti tvarką. 

— Klebonas sako kartkartėmis matydavęs jį ne pamaldų me- 
tu, pradžioje, kai tik atsikėlė į koloniją. Sykį, sako, net atnešęs į 
bažnyčią gėlių. 

— Ar yra ėjęs išpažinties? 

— Niekados. 

Konsulas gūžtelėjo pečiais ir nekantriai sužiuro pro langelį. 

Ponas Masė pasirausė po pageltusius popierius, kuriuos laikė 
pasidėjęs ant kelių. Pro atvirus karietos langus skverbėsi drung- 
nas arabų miesto oras, dvelkiantis džiovintais ankštiniais pipi- 
rais ir kava. Minia lenkė karietą, o gatvelės buvo tokios siau- 

ros, kad praeiviai beveik kliudė ją. Vaikiščiai, sprukdami į šalį, 
rėkalojo užgaules savo kalba. Smalsius žvilgsnius į karietos vidų 
svaidė moterys, visuomet vaikštančios pulkeliu, įsigaužusios į 
medvilninius šydus. 

— Nuobaudų turėjo mažai, - kalbėjo toliau sekretorius. - 
Triukšmas naktį: juodu su savo bendru pasigėrė kažką švęsda- 
mi. Vienas skundas dėl dvikovos: po teisybei, jie fechtavosi tik 
tarpusavyje, pramogaudami. Ponsė dažnai susitikinėja su tur- 
kais, gydo pašą, keletą bėjų, janyčarus, daugelį pirklių... 

Kaip tik dėl to reikalas konsului ir buvo opus. Turkų valdžios 
palankumas vaistininkui darė jį itin nepriklausomą. Konsulas iš 
patirties žinojo, kad visuomet pavojinga užsipulti žmones, ku- 
rie dėl menkiausio nesutarimo gali sukurstyti čiabuvių įniršį ir 
sukelti didelę diplomatinę sumaištį. Tas Ponsė turbūt puikiai tai 
žino. Buvo pagrindo būgštauti, kad šia dingstimi jisai gali itin 
akiplėšiškai elgtis. 

- Jūsų dosjė labai skurdi, nelabai už ką būtų jau sveikinti, - iš 
aukšto burbtelėjo konsulas, kuris ir pats mažai domėjosi tėvy- 
nainių priežiūra. 

Baigusi savo odisėją karieta sustojo priešais konsulo nurody- 
tus namus. Jų savininkas, turtingas pirklys, atskubėjo jos pasi- 
tikti šūkčiodamas iš nuostabos ir džiaugsmo. Diplomatui teko 
nemaloni pareiga išaiškinti tam drimbai, jog jį, žinoma, labai 
malonu matyti, bet, tiesą pasakius, priešais jo laukiąs kitas ne- 
reikšmingas, tik šiaip įdomus reikaliukas. Sulig šiais žodžiais jis 
nusitempė poną Masė ir oriai perėjo gatvę. 

Namas, kuriame gyveno Ponsė ir metras Žiuremi, buvo toli 
gražu ne toks puikus, kaip anas priešais. Po teisybei, tai buvo 
keletas dviaukščių pastatų, prilipusių vienas prie kito. Jeigu prie 
jų nebūtų prisišliejęs dar vienas medinis statinys, iš gatvės pusės 
jie būtų atrodę kaip tolygi aukšta siena, jos apačioje - lyg ir kokia 
galerija su arkadomis, kur galima pasislėpti šešėlyje, o viršuje — 
balkonas, tarsi koks snapelis nuo saulės, saugantis kambarių 
vėsą. Vaistininkų būstas skyrėsi tik kaip dalis šito didelio namų 
bloko, iš išorės tapataus savo kaimynams. Tame kvartaliuke - 

didžiulėje spūstyje ir ne visai higieniškomis sąlygomis - glaudėsi 
didžiausi kolonijos vargetos: naujieji atvykėliai, nuskurdėliai, 
našlės, pavainikiai mišrūnai, kuriuos konsulas sykiais teikdavo- 
si pripažinti tautiečiais. 

Vaistininkų durys buvo plačiai atidarytos. Kad pernelyg įtar- 
tinai netrypčiotų gatvėje, diplomatai įėjo nelaukdami kvietimo. 
Atkurnėjo metras Žiuremi ir iš siauro prieškambario nusivedė 
juos į erdvų, tamsų kambarį, užimantį visą pirmąjį namo aukštą. 
Čia viešpatavo neapsakoma netvarka, pernelyg marga, kad 
žvilgsnis ją aprėptų. Pirmiausia į akis krito tik geltonais atšvai- 
tais tviskančios vario grūstuvės. Iš molinių retortų, sustatytų 
ant raudonų žarijų, sklaistėsi dūmai, bandydami pakilti, tačiau 
apsunkę nuo paslaptingų, pernelyg sunkių medžiagų raitėsi išil- 
gai sienų. Kampe po nudrengta paklode ryškėjo šiaudinio čiu- 
žinio kontūrai. Lubos buvo žemos, pajuodusios nuo suodžių; 
čia kabojo šimtas, galbūt du šimtai karklo pintinių, prikimštų 
džiovintų augalų, susiraukšlėjusių vaisių, iš žiurkių atkovotų 
duonos kriaukšlių. 

— Kokia garbė, Ekscelencija, regėti jus mūsų laboratorijoje, - 
pareiškė metras Žiuremi, kurio aukštas, platus siluetas bemaž 
siekė sijas. 

- Jūsų dalininkas čia? 

— Viršuje. 

Prieblandoje ryškėjo šviesa, sklindanti iš viršaus, ir po šia an- 
ga - stačios kopėčios. Lydimas pono Masė konsulas ėmė ropštis 
kopėčiomis. 

Viršutinis kambarys, į kurį jie užlipo, buvo toks pat šviesus 
kaip apatinis tamsus. Jį apšvietė keturi dideli langai, iš vienos 
pusės atsiveriantys į balkoną, iš kitos - į terasą. Lubos nuim- 
tos - nebent jų niekada ir nebuvo - ir žvilgsnis siekė vidinę sto- 
go pusę su sijomis, gegnėmis ir kiek papilkusia apskritų čerpių 
apačia. 

Visą tą patalpą gožė lapija. Pasodinti dideliuose mediniuose 
kubiluose, šviesioje ir drėgnoje šilumoje vešėjo tikrų tikriausi 
medžiai. Bemaž iki stogo kraigo stiebėsi didžiulė karpažolė; tar- 

pusavyje raizgėsi kuplaus fikuso ir kitų medžių gauruotais ar 
dygliais apaugusiais kamienais šakos. Likusioje laisvoje nuo šitų 
stambių egzempliorių erdvėje stiebėsi daugybė mažesnių augalų. 
Beveik visa asla buvo nustatyta vazonais, likę tik siauri praėji- 
mai, kuriais galėjai prieiti prie įstiklintų terasos, fasadinio bal- 
kono durų ir prie stalo, ant kurio buvo sukrautos knygos, taip 
pat prie spintelės, įspraustos į vienintelį tamsų kampą. Tarpi- 
niame aukštyje, pakabinti ant sienų variniuose ar alaviniuose 
stovuose ar ant virvių, kybančių nuo kraigo sijos, taikiai vešėjo 
dar dešimtys įvairiausių augalų - storalapių, skėtinių, kerpių, 
orchidėjų. 

Konsulas ir jo sekretorius akimirką stypsojo apstulbę. Nejįti- 
kimame to tikro šiltadaržio jukinyje plazdėjo, čiepsėjo maži 
paukšteliai. Metras Žiuremi liko apačioje. Be savęs, svečiai ta- 
me žemiškame rojuje neįžiūrėjo jokios kitos žmogiškos būtybės. 

— Užeikite, ponai, užeikite, - prakalbo tačiau balsas, sklin- 
dantis iš aukštybių. 

Abu diplomatai smulkiais žingsneliais nutrepeno į priekį, 
girgždindami medinių grindų lentas, šlaputėles nuo laistomo 
vandens. Kambario gale žmogaus aukštyje tarp dviejų kablių 
siūbavo tuščias hamakas. 

— Baigiu darbą su šita gyvašake, ir aš - jūsų paslaugoms, - 
dėstė balsas. - O kol kas priseskite, prie stalo yra dvi taburetės. 

Žvitriaakis ponas Masė ženklu parodė konsului kopėčias, at- 
remtas į didžiausio medžio viršūnę. Ant viršutinių skersinių bu- 
vo matyti dvi kojos, apautos auliniais tamprios odos batais. 

— Puiku, puiku, - ištarė konsulas garsiai ir ne pernelyg ir- 
zliai. - Neskubėkite! 

Jis davė ponui Masė ženklą. Žergdami per vazonus, kojinėmis 
kabindamiesi už nelemtųjų dyglių, jie nusiyrė iki stalo ir įsitaisė, 
kaip jiems buvo liepta. 

— Šitoms gyvašakėms, arba skiepūgiams, tinka tik trumpas 
metas, — kalbėjo toliau balsas nuo kopėčių viršaus. - O mūsų 
amatui, matote, svarbu hibridai. Laukinis augalas apskritai tik 
medžiaga. Ajajai, vėl nutrūko viela. Atleiskite. 


|| 

— Mes suprantame, - atsiliepė ponas Masė būgštaudamas, kad 
konsului nebepakaks jėgų tramdyti įniršį. 

— Taip, aš sakiau - tai medžiaga. Reikia kryžminti, imti vieną 
ir panaudoti pagrindu kitam. Žodžiu, gamta tam tikra prasme 
mums tik pradžia. Mes turime sudėtines dalis. Lieka ištyrinėti 
junginių pasaulį. 

Ant stalo buvo prikrauta įvairiausių veikalų, kuriuos konsu- 
las nervingai sklaidė: botanikos traktatas, Horacijaus odės ir 
keletas nedidelio formato knygelių arabų kalba. 

Ant tvirtos šakos buvo pakabintos dvi rapyros, ant žemės vo- 
liojosi odiniai antkrūtiniai, kaukės, pirštinės - visa, ko reikia 
fechtuojantis. 

— Galite pradėti dėstyti reikalą, - tęsė balsas. - Aš - Žanas 
Batistas Ponsė. Regis, turėjote kažką man pranešti. 

— Reikalas, apie kurį turiu su jumis pakalbėti, - ištarė konsu- 
las keldamasis, - iš tikrųjų itin skubus. Patikėkite, jokiomis ki- 
tomis aplinkybėmis nebūčiau kėlęs iš namų kojos. O jei atvirai, 
būčiau pageidavęs matyti jus pas save. Bet jei susitarsime, to 
turbūt pakaks. 

— Iš tiesų, - tarė Žanas Batistas širdingai, šiltai, - aš labai 
dėkingas, kad leidžiate baigti šį darbą. Kitaip viskas, ką pa- 
ruošiau, būtų žlugę... 

- Ponas Ponsė! - pertarė konsulas, vis stačiomis, užvertęs gal- 
vą į stogą. - Ar teisybė, kad jūs verčiatės medicina? 

— Ak, Ekscelencija! Visada nujaučiau, kad ateis ta akimirka. 
Ilgiau nebeslėpsime nuo jūsų tiesos. Įsivaizduokite, aš apgailes- 
tavau, kad negalėjome anksčiau apie tai pakalbėti. Tikrai ne- 
malonu, kai privalai šitaip slapstytis, versdamasis amatu, kuris 
iš esmės neša tik gera. Bet žinojau, kad jūs labai priešiškai nusi- 
teikęs. Kadangi jūs čia, tuoj parodysiu jums keletą egzemplio- 
rių... 

— Klausykit, Ponsė! Mano klausimas paprastas. Jame nėra jo- 
kios klastos. Nesigriebsiu prieš jus jokių sankcijų, kaip tik prie- 
šingai. Klausiu jus dar kartą ir laukiu, kad stačiai atsakytumėt: 
ar verčiatės medicina? 


60 


— Taip. 

— Ar įstengtumėte išgydyti, tarkime, pavyzdžiui, tas odos ligas, 
kuriomis serga čiabuviai, tuos savotiškus raupsus, dedervines? 

— Vieni juokai. Nors nėra jokio stebuklingo recepto. Kiekvie- 
nas atvejis reikalauja atskiro gydymo. 

— Užteks, - nutraukė konsulas, - nesigilinkime į smulkmenas. 
Pereikime dabar prie kito dalyko. Atvykau iškilmingai pasiūlyti 
jums nepaprastos svarbos misiją. 

— Ak, ta viela, ta viela. Žiuremi! - riktelėjo žmogus nuo savo 
kopėčių aukštybių. 

— Jūs manęs klausote? - pasiteiravo konsulas. 

— Taip, taip, kalbėkit toliau. 

— Ar sutiktumėte būti Prancūzijos karaliaus pasiuntinys? 

— Kas yra? - garsiai paklausė metras Žiuremi išnirdamas iš 
savo irštvos. 

— Ak, ta varinė viela. Gal atneštum man kitą ritę? Ta, kur 
turiu, be perstogės trūkinėja. 

— Ponas Ponsė, - tarė konsulas vargais negalais tvardydama- 
sis, - kalbu su jumis apie didžiausios svarbos dalykus. Ar ne- 
galėtumėte skirti man valandėlę ir išlipti iš to medžio? 

— Aš beveik baigiau. Lieka užmegzti porą trejetą mazgų, bet 
jei dabar nutrauksiu, viskas nueis perniek. Tačiau nesijaudin- 
kit. Girdžiu viską, ką man sakote. Karaliaus misija... 

— Misija, kuri padarytų jus vienu šlovingiausių krikščionybės 
ir paties popiežiaus įrankių. 

— Jau sakiau jums, - atsiliepė Ponsė be menkiausio entuziaz- 
mo. - Padarysiu viską, kad tik jums įtikčiau, ponas konsule. 
Tačiau nejaučiu jokio potraukio oficialiems dalykams. 

— Pakreipkime reikalą kitaip: reikia gydyti vieną valdovą. 

— Liudviką XIV? 

— Ne, ne, - nusišaipė konsulas netekęs kantrybės dėl tokios 
paikybės. - Valdovą, pas kurį jus pasiųstų Prancūzijos karalius. 
Suprantate? Argi ne šlovinga rūpintis didžio karaliaus kūnu? 

— Žinote, kai mes, gydytojai, turime reikalą su kūnais, kara- 
lių nebelieka. 

Ponas Masė žiūrėjo į konsulą ir jautė, kad jo šeimininką, kaip 
ir jį patį, apima neviltis, kuri kiekvieną akimirką gali pratrūkti 
arba keiksmais, arba ašaromis. 

— Gerai, jau sakiau, ponas konsule: esu sujaudintas, kad at- 
vykote. Karalius ar ne - jeigu prašote mane kažką gydyti, pada- 
rysiu tai dėl jūsų. Tik tikiuosi, jog tai ne per daug toli. Turiu 
daug darbo čia ir nelabai galiu ilgam išvykti. 

— Tokiu atveju, - šūktelėjo konsulas vėl klestelėdamas ant 
kėdės, - bijau, visa tai beprasmiška. 

— Vis dėlto pasakykite. 

- Tai, apie ką jums kalbu, - su pašaipa ištarė konsulas, - nėra 
trumpa išvyka. Kirskim lažybų, kad nuvykti pas pacientą jums 
prireiks daugiau negu pusės metų. 

— Pusės metų! Bet kas gi tai? 

— Reikia išgydyti Abisinijos negusą, - pasakė konsulas. 

Lapijoje įsiviešpatavo ilga tyla. Paskui svečiai išvydo, kaip 
sudreba kopėčios, o skersiniais leidžiasi kojos. 

Netrukus Žanas Batistas stovėjo apačioje. Delnu nusipurtė 
lapelius, prikibusius prie marškinių ir plaukų, ir lėtai žengė prie 
diplomatų. 

Atrodė kur kas jaunesnis, negu ponas de Majė įsivaizdavo 
tikriausiai dėl tos mediko profesijos, kuria verčiantis visuomenė 
mėgsta matyti garbius asmenis. 

Tačiau konsulas anaiptol negaišo laiko smulkiai apžiūrinėda- 
mas išorę asmens, kurį matė priešais save. Stebėjo greičiau jo 
laikyseną, kuri jam aiškiai nepatiko. Nematė to jaunuolio veide 
nė ženklo nenatūralios mimikos, rodančios nors menkiausią 
mandagumą, jokio pagarbos požymio, dar mažiau nuolanku- 
mo. Jo išraiškos nedrumstė joks dirbtinumas - ji buvo visiškai 
natūrali. Greta jo abu svečiai, išsipudravę, prakaituoti, užsi- 
maukšlinę perukus, vargais negalais teįstengė laikytis autori- 
tetingai. Jų pašnekovas įsmeigė į juos, kaip į bet kurią šio pa- 
saulio būtybę, tvirtą, smalsumo, nuoširdumo ir simpatijos 
kupiną žvilgsnį, kuris jiems pasirodė akiplėšiškumo viršūnė. 
Tokio savotiško asmens akivaizdoje ponas de Majė sukluso 

labiau negu iš pradžių. Poną Masė akimirksniu nudiegė ūmi 
neapykanta. 

Konsulas ir jo sekretorius vienodai nekentė laisvės, - vienas 
iš apmaudo, kad negali jos pažaboti, kitas apgailestaudamas, 
kad niekada negalėjo ja mėgautis, - o dabar matė ją prieš save. 
Žanas Batistas, akimirką patylėjęs, žengė paskutinį žingsnį ir 
šypsodamas tarė: 

— Abisinijos negusas! O apie tai, ponai, mums reikėtų šnektelėti. 


Ponia de Majė laukė vyro paradinių laiptų viršuje. Po truputį vė- 
davosi nervingai mojuodama didele kiniško popieriaus, išpaišyto 
rožėmis, vėduokle. Karieta grįžo vienuoliktą valandą. Iš jos išlipo 
konsulas su savo padėjėju. Ponia de Majė puolė prie vyro. 

- Brangusis, - ištarė, - maldauju. Pailsėkite truputėlį, jūs dir- 
bate ir dirbate. Šitas klimatas pavojingas. Jūsų širdis... 

— Dėl manęs nesijaudinkite, - atsiliepė konsulas. - Verčiau 
jaudinkitės dėl valstybės reikalų, juos sunku tvarkyti. Ir sakyki- 
te, kur dabar tėvas Verso? 

— Jau daugiau kaip valandą savo apartamentuose tariasi su 
dviem tėvais jėzuitais, aplankiusiais jį šį rytą. 

Konsulas pasuko į antrą aukštą, mostelėjęs ponui Masė jį 
lydėti. 

Erdvaus jėzuitui skirto kambario gale esančios durys vedė į 
nedidelį darbo kabinetą žemomis lubomis, paneliu išmuštomis 
sienomis; kunigui jis tapo mėgstama buveine. Ponas de Majė 
pasibeldė, jį pakvietė užeiti, ir ponas Masė nusekė jam pavy- 
mui. Jie susėdo už stalo, už kurio jau ryškėjo juodi trijų dvasi- 
ninkų siluetai. 

— Leiskite man pristatyti jums tėvą Gaborjo, kurį jūs jau 
pažįstate, ir tėvą de Brevdaną, kurio, manau, dar nesate suti- 
kęs, - pasakė tėvas Verso. 

Diplomatai pasveikino abu kunigus. Tėvas Gaborjo gyveno 
kolonijoje jau mažiausiai penkiolika metų. Apkūnus žmogus 
plačiu keturkampiu raudonu veidu, raudonomis rankomis. Ji- 
sai mokė frankų vaikus. Kelios mokinukų kartos pakerėtos 
bandė suvokti, kaip sujaukta viršutinių jo dantų linija, nuo- 
laužomis stirksanti į visas puses, gali užsičiaupti ant ne mažiau 
nelygaus apatinio žandikaulio. Ir vis dėlto kiekvienąsyk, kai ku- 
nigas baigdavo kalbėti, stebuklas įvykdavo, ir ta driežo burna 
taikiai susičiaupdavo. Vienintelė to netaisyklingo kramtymo pa- 
sekmė buvo, regis, aiški pirmenybė, kurią šisai tėvas, šiaip kuo 
normaliausias žmogus, teikė skysčiams. Konsulas, kaip žinia, 
turėjęs vynų prekyboje bemaž monopolį, buvo ganėtinai kil- 
niaširdis ir aprūpindavo kongregacijas savikaina. Nuostolis bu- 
vo ne kažin koks, tik reikėjo pasistengti, kad šventieji vyrai ne- 
perlenktų. Piktnaudžiavo vienintelis tėvas Gaborjo. Pono de 
Majė dievobaimingumas neleido jam laikyti šį kunigą girtuok- 
liu, užtat niekas nekliudė jam žiūrėti į jį kone kaip į vagį. 

Antras jėzuitas buvo visiška priešingybė. Aukšto stoto, anaip- 
tol ne liesas, bet laibomis galūnėmis ir vaškine oda; užsitupdęs 
akinukus variniais rėmeliais, vos prilaikomus mažutės noselės. 
Dėl neryškaus šio veido centro dar didesnė išrodė gaubta kakta, 
nustelbianti plikai skustų plaukų plotą, ir ypač atsikišę burna 
bei smakras. Bet šis atsikišimas atrodė greičiau mėsingas negu 
kaulėtas: storos lūpos vos užsičiaupdavo, o kaklo oda karojo 
nuo pat smakro. Matydamas jį - gunktelėjusį, su tokia kakta ir 
akiniais, kaulėtom rankom, įpratusiom sklaidyti pageltusius la- 
pus, iškart atpažindavai mokslo vyrą. 

— Ne, iš tikrųjų, - pritarė konsulas nusilenkdamas, - su tėvu 
de Brevdanu dar nebuvau supažindintas. 

— Jis atvyko tik prieš porą mėnesių; juk žinote, turkai pridaro 
mums aibes kliūčių. Oficialiai mes turime teisę nuolatos palikti 
čia tik vieną mūsiškį. Kiti — tiesiog svečiai. Tad valdžiai tėvas 
tėra paprastas keliaunininkas. 

Brevdanas nepasukdamas galvos droviai šyptelėjo akies kraš- 
teliu žvelgdamas į konsulą. 


65 


- Tai kaip, - vėl prabilo tėvas Verso, - suradote būsimąjį pa- 
siuntinį? 

— Taip, tėve, - atsakė konsulas. - Radau, nors, patikėkite, 
teko gerokai pavargti. Prancūzas, katalikas, gydytojas, tvirto 
sudėjimo, linkęs į nuotykius. 

- Iš tiesų, manau, retas perliukas, - pasakė jėzuitas, žvilgsniu 
ieškodamas sėdinčiųjų aplink stalą pritarimo. - Jis rimtai pa- 
žadėjo? 

— Tai yra... jis bus čia po pietų. Jis dar neapsisprendęs. Pagal- 
vojau, jog verčiau jo neraginti. Pats išdėstysite jam misijos deta- 
les. Jei sutinkate, priimsime jį visi drauge, ir jo pasižadėjimas 
dėl to bus tik svaresnis. 

Paskui ponas de Majė smulkiai nupasakojo, koks tasai mini- 
mas asmuo. Jis jautriai - ir, kaip jam pačiam atrodė, apsukriai — 
surūšiavo teigiamas to žmogaus savybes ir keistenybes. Manė 
būsiant apdairu palankiai nuteikti tėvą Verso dėl tariamo lau- 
kiamo asmens amžiaus. 

- Iš pažiūros jaunas, bet pagal mūsų policijos informaciją ne 
toks jaunas, kaip atrodo iš pirmo žvilgsnio. 

Ir juokdamasis pridūrė: 

— Tikriausiai gerai veikia stiprinamieji vaistai, kuriuos jis ga- 
mina iš augalų ir pats bando. 

— Jaunystės eliksyras? - pratarė tėvas Gaborjo, visą gyvenimą 
vartojęs augalų sultis, bet be rezultato. 

— Man taip dingojasi. Niekas kitas negalėtų paaiškinti, kaip 
jis taip stulbinamai išsilaikė... 

Jie dar truputį pakalbėjo apie tuos eliksyrus. Ponios atsiųstas 
tarnas galop pranešė, kad pietūs paduoti, ir jie nusileido žemyn. 

Su jais pietavo ir panelė de Majė. Norėdamas pasirodyti tėvas 
Verso bemaž su visomis smulkmenomis papasakojo apie Etiopi- 
jos misiją, kurią jam patikėjo karalius. Konsului šis pasakoji- 
mas apie neskelbtiną dalyką pasirodė nereikalingas ir pavojin- 
gas. Pats sau pažadėjo tą patį vakarą pasišnekėti su dukra ir 
pabrėžti jai, kad šiuo klausimu reikia būti be galo diskretiškai. 
O kol kas pietūs vyko labai gyvai. Tėvas Verso apsakė, kas apie 

abisinų imperatorius žinoma pagal jėzuitų liudijimus; vieną jų 
amžiaus pradžioje jie buvo atvertę į tikrąjį tikėjimą. Priminė, 
kaip neteisėtai tie misionieriai buvo ištremti ir vėliau labai per- 
sekiojami. Damos pasipiktino. Po to jis pavaizdavo, kokie pa- 
vojai dėl klimato bei žmonių žiaurumo tykoja visų tų, kurie 
vyksta į misiją. Pietūs baigėsi kažkokiu palaimingu stinguliu. 
Konsulas turėjo pripažinti, kad retai kada šiuose namuose buvo 
taip smagu ir taip linksma, nors ir kokia rimta buvo susitikimo 
tema. Todėl apie abu į svečius atvykusius jėzuitus buvo tik dar 
griežčiau atsiliepta. Mat vienas jų, Brevdanas, taip ir išsėdėjo su 
savo susikrimtusia išraiška, o kitas, įraudęs labiau negu papras- 
tai, po trečiosios taurės užsnūdo. 

Kylant nuo stalo tarnas pranešė apie poną Ponsė. Damos pa- 
sišalino, ir buvo nuspręsta priimti jį konsulato audiencijų salėje, 
po karaliaus portretu, prie puodelio kavos. 

Įėjo Ponsė. Jis nesiteikė persirengti, tik užsimetė ant marški- 
nių trumpą, atlapą tamsiai mėlyną švarką. Nei skrybėlės, nei 
rankogalių, nei Jazdos; juodi plaukai palaidi - kryptelėjus galvą 
jie sruvo garbanomis. Smulkios plaštakos pažaliavusiais pirštų 
galais mostagavo ore, vos tik jis kalbėdamas pagyvėdavo. Jis 
mandagiai pasveikino konsulą ir tris dvasininkus, kiekvienam 
iš eilės pažvelgdamas į akis. Konsulas visus supažindino. Įsi- 
taisęs dideliame krėsle, bemaž po karaliaus portretu, didingai 
prabilo tėvas Verso. 

— Pone Žanai Batistai Ponsė, - pradėjo jis iškilmingai, - ar galite 
mums oficialiai pareikšti, kad sutinkate vykti pas Abisinijos kara- 
lių ir įteikti jam Jo Didenybės Liudviko XIV siunčiamą žinią? 

Ponsė nušvito plačia šypsena. 

— Na ir skubate, ponai! - nusijuokė. - Nepamirškite, kad aš 
stoviu, kad visą rytą dirbau ir atėjau pėsčias, vienas ar beveik 
vienas visoje gatvėje, nes per tokį karštį niekas nedrįstų nosies į 
lauką kišti. Be to, matau čia kavą ir tešlainius... 

— Jūsų teisybė! - šūktelėjo konsulas, kuris skubėdamas išsi- 
mušė iš vėžių. - Sėskitės. Ką galėtume jums pasiūlyti? Masė, 
prašom puodelį saldintos kavos ponui Ponsė. 

Netrukus jaunuoliui buvo viskas patiekta. Jis lėtai išgėrė ka- 
vą, užvedė kalbą apie karaliaus portretą ir jo restauravimą, 
pašnekėjo apie medžius, kuriuos įeidamas matė konsulato sode. 
Kai pašnekovai buvo jau pramiklinti, ir pokalbis tapo natūra- 
lesnis, jis ūmai grįžo prie reikalo. 

— Taigi, ponai, jūs norite pasiųsti mane gydyti karalių karalių? 
Prisiekiu, mintis nebloga. Netgi puiki. Nes kuo daugiau apie tai 
galvoju, tuo aiškiau matau, kad iš tiesų vien tik gydytojas gali 
įkelti koją į tą šalį nebijodamas būti išsyk nugalabytas. Bet kodėl 
manote, jog dabartiniam imperatoriui reikia mano paslaugų? 

— Mes tai žinome iš patikimiausių šaltinių, - atsakė konsu- 
las. - Jis pats įsakė ieškoti pagalbos pas kokį gydymo meno at- 
stovą. Šiame mieste yra pasiuntinys, kuriam patikėta toji užduo- 
tis; su juo jūs ir keliausite. 

— Tikėkimės, karalius nenumirs, kol aš nuvyksiu! Galų gale 
pažiūrėsim. 

— Šiaip ar taip, reikia pabandyti, - pridūrė konsulas. 

— Be šio medicinos reikalo, - įsiterpė tėvas Verso; dabar jis 
prabilo jau intymesniu tonu, - dar turime pranešimą, kurį nori- 
me patikėti jums nugabenti. 

- Kokį, tiesą sakant, pranešimą? - pasiteiravo Žanas Batistas. 

— Tad štai, - pradėjo tėvas Verso, laimingas, kad pokalbis 
galop pakrypo prie reikalo. - Pirmiausia jūs suteiksite medici- 
ninę pagalbą ir pelnysite abisinų imperatoriaus pasitikėjimą. O 
paskui turėsite iškilmingai jam pranešti, kad jūs taip pat, ir net 
visų pirma, esate Jo Didenybės Liudviko XIV pasiuntinys. Iš- 
dėstysite jam, kaip Prancūzijos karaliui rūpi krikščioniškoji Abi- 
sinijos karalystė. Neabejojame, kad su visomis smulkmenomis 
pavaizduosite neprilygstamą Prancūzijos valdovo didybę, galią 
ir šventumą. Paprasčiausiai reikia tą rėgusą paskatinti suprasti, 
jog didžioji dauguma Vakarų valdovų jau nusilenkė Prancūzijos 
karaliui ir jog jam pačiam, Etiopijos karaliui, paranku, kad jį 
nutviekstų toji didi šviesa ir jis į ją atsigręžtų. 

— Gražu, - pasakė Ponsė. - Ir tikiuosi, kad man pavyks. Bet 
kokios praktinės naudos iš to reikalo tikimasi? 

— Mes norime, - atsiliepė tėvas Verso, - kad negusas savo 
ruožtu pasiųstų pasiuntinybę į Versalį. Toji pasiuntinybė turėtų 
būti prašmatni, vadovaujama patikimo imperatoriui žmogaus 
ir lydima keleto kilmingų jo aplinkos šeimų atstovų. Galų gale, 
ir tai itin svarbu, reikėtų, jog joje būtų keletas jaunų abisinų, 
vykstančių mokytis į Paryžių, į Liudviko Didžiojo kolegiją. Šitaip 
jie dar kartą patvirtintų, kad visas pasaulis šlovina mūsų kalbą, 
kultūrą ir mokslą. 

- Jūs man duosite tam tikslui skirtą raštą? - paklausė Ponsė. 

— Oficialų raštą su visais, kaip ir dera, antspaudais, - įsiterpė 
konsulas. 

— Tačiau jūs turėsite rūpestingai jį slėpti, - tęsė tėvas Verso. - 
Tą pranešimą privalote įteikti tik pačiam negusui. 

— Regis, gerai supratau, - pasakė Žanas Batistas. - O dabar, 
jeigu malonėsite pažvelgti į viską mano akimis, tarsime, kad ši 
misija yra tik priedas. 

— Priedas? - nustebęs šūktelėjo konsulas. 

- Taip, priedas, nes, sutikite, mano amatas vis dėlto nėra di- 
plomatija. Vykstu tenai gydyti imperatoriaus. Štai tą mums ir 
reikia aptarti. 

— Ką čia aptarinėti? - atrėmė konsulas. - Jūs tik pasakote 
mums taip ar ne, ir viskas. 

— Atsiprašau, Ekscelencija, - tarė Žanas Batistas. - O man 
atrodo, kad esama nemažai aptartinų detalių, ir visų pirma ši: 
koks bus mano atlyginimas? 

— Jūsų atlyginimas! - šūktelėjo tėvas Verso. - Bet, pone, čia 
reikia vykdyti karaliaus valią. Garbė... 

— Kiekvienas ieško to, ko jam stinga, - pertarė Ponsė koščio- 
damas. - O man stinga pinigų. 

Konsulas išsigandęs sužiuro į tėvą Verso. 

— Kaip, jūsų nuomone, aš galiu veltui gydyti vargšus, - kalbėjo 
toliau Žanas Batistas, kurio, regis, nėmaž nesutrikdė gūdi ty- 
la, - jei turtuoliai man nemoka? 

— Gydytojo reikia imperatoriui, - galop ištarė tėvas Verso. — 
Jisai pats jums sumokės. Mes privalome tik padengti jūsų ke- 
lionės išlaidas. 

— Toksai samprotavimas man tinka, - pasakė Ponsė, triaukšda- 
mas tešlainį su cinamonu. - Taigi atlyginimą suderėsiu su impe- 
ratoriumi. Bet nuodugniau aptarkime išlaidas. 

Prasidėjo varginantis pokalbis, kurio metu gydytojas išpešė 
iš konsulo pažadą - tai turėjo būti užrašyta - padengti jo ke- 
lionės ekipuotės išlaidas ir atlyginti nuostolius už prarastą dar- 
bą ir pacientus, kol jo čia nebus. Iš anksto išsiderėjo, kad bus 
apmokėta už medicinos instrumentus, kuriuos gabensis, ta dings- 
timi, jog šie veikiausiai bus sugadinti arba pamesti, pareikalavo 
šiltų drabužių, ginklų. Prie to dar buvo priskaičiuoti jojami gy- 
vuliai, taip pat mokesčiai visiems karaliukams, per kurių žemes 
jie keliaus. 

Konsulas su viskuo sutiko, nors ir baisėdamasis išlaidomis. 
Davė sau žodį tą pačią dieną parašyti savo giminaičiui, ponui 
de Ponšartrenui, ir užkrauti ant jo pečių visą apmokėjimą. 

— Ką gi, sutinku, - galiausiai pasakė Žanas Batistas. - Keliau- 
siu į Abisiniją, kai tik panorėsite. 

Susirinkusius perbėgo palengvėjimo virpulys. 

— Dar pridursiu vieną smulkmeną, - tarė tėvas Verso, kuriam 
rūpėjo, kad niekas jų sutartyje neliktų pamiršta. 

Ir, rodydamas ranka į savo kolegą, pasakė: 

— Su jumis keliaus tėvas de Brevdanas. 

— Jėzuitas Abisinijoje! - ištarė Ponsė. - Bet antai jau penkias- 
dešimt metų, kai imperatoriai jus paskelbė savo priešais. Tėve, 
tai pavojinga; nenorėčiau, kad kas nors rizikuotų. 

— Rizikuoti verčiate ne jūs, - griežtai atkirto tėvas Verso. - 
Toks karaliaus įsakymas. Ir kaip teisingai sakote, tam reikalui 
jau penkiasdešimt metų. Galima juk manyti, kad viskas pasi- 
keitė. Šiaip ar taip, nusiraminkite, nėra nė kalbos, kad tėvą de 
Brevdaną gabentumėtės ten kaip jėzuitą. Niekas čia šio tėvo ne- 
pažįsta. Jis paprastas keliauninkas. Ten jis bus, tarkime, tik jūsų 
tarnas. 

Ponsė skubiai susižvalgė su tėvu de Brevdanu - šis atrodė toks 
pat linksmas, lyg ką tik būtų gavęs paragauti lazdų. 

— Jeigu jis sutinka, tegu bus tarnas, - tarstelėjo Ponsė. 

Paskui pasisuko į jėzuitą: 

— Mes jus pavadinsime... Žozefu? Ką pasakysite, tėve? 

Brevdanas nudelbė akis. 

— Kadangi aptarinėjame, kas turėtų dalyvauti išvykoje, - 
kalbėjo Žanas Batistas, - turiu pridurti, jog turiu dalininką, be 
kurio esu bejėgis. Jeigu jis galėtų su mumis keliauti... 

— Hugenotas! - gyvai riktelėjo konsulas. 

Sulig šiais žodžiais tėvas Verso pakilo. 

— Man atrodo, pone, mes patenkinome visus jūsų reikalavi- 
mus. Neperlenkite lazdos. Jūs negalite painioti emigranto į rei- 
kalą, taip artimai susijusį su karaliumi ir mūsų Bažnyčia. Man- 
ding, tai nesunku suprasti. Tad daugiau apie tai nekalbėkime. 

Ponsė, dar nieko apie tai nepasakęs metrui Žiuremi, nu- 
sprendė, jog neverta pradėti šį iš anksto pralaimėtą mūšį. Taip 
nieko daugiau ir nebuvo sutarta. 

Įsipareigojimai buvo iškilmingai pakartoti. Konsulas palydėjo 
Ponsė iki vestibiulio. Grįžęs rado mažąjį būrelį aiškiai paten- 
kintą. Konsulas įsiliejo į šį padėkos Dievui chorą. Kaip papras- 
tai, griežtasis Masė pašovė šią balandėlę pačioje skrydžio aukštu- 
moje: 

— Dabar, - niūriai ištarė jis, - lieka įtikinti Chadži Alį, kad 
atsižadėtų savo kapucinų. 


Stovėdamas ant konsulato priebučio Žanas Batistas giliai at- 
sikvepė. Iš didžiojo visai arti esančio Esbekjecho sodo sklido 
šiltame ore ištirpę pušies kvapai. Tačiau be oazės, be dykumos 
kvapo, jisai, rodos, juto su vėjais nusileidus; kitą aromatą, 
sklindantį iš ten, iš kur tie vėjai kyla, iš aukštos plynaukštės 
palei upę - prieskonių ir smilkalų aromatą Punto šalies, tos 
saldžiųjų kvapų pakrantės, kurią jį siunčia atrasti. Abisinija... 
Apie tą žemę jis svajojo Venecijoje, kai jo draugas Barbarigas 
pasakojo jam apie Žoano Bermundeso, Kristovano de Gamos, 
didžiojo Vasko sūnaus, bendrakeleivio nuotykius; praeitame 
šimtmetyje Bermundesas išskubėjo etiopams į pagalbą ir iš- 
gelbėjo jų karalystę nuo musulmonų antpuolio. Tai buvo tik 

svajonė, ir Žanas Batistas niekada nebūtų ryžęsis bandyti ją įgy- 
vendinti. Ir šit jo geroji lemtis, kuria jis taip tvirtai pasikliovė, 
pakiša jam būdą tai pasiekti. Jis svajojo apie Naująjį Pasaulį. O 
koks pasaulis gali būti naujesnis už tą nepasiekiamą, legendinį 
kraštą, anaiptol ne nežinomą ir dyką, o atvirkščiai - geidžiamą 
ir turtingą, turintį savo aukso ir savo istoriją. 

Gimusiam skurdymečiu Frondos* laikų Prancūzijoje, betur- 
čiui, be socialinės padėties, Žanui Batistui teko paragauti skur- 
do ir nevilties visom įmanomom progom. Kartą ir visiems lai- 
kams, jau labai seniai, jis pasiryžo niekuomet jiems nepasiduoti. 
Neįmanoma įsivaizduoti linksmesnio, laisvesnio nuo įsišakniju- 
sių įpročių ir suvaržymų gyvenimo negu jo. Tą pat akimirką, 
kai jis pradėjo trupučiuką nuobodžiauti šitame mieste, dabar 
jau pernelyg gerai jam pažįstamame, lemtis kaip Rytų pasakoje 
atskubėjo perkelti jį į svajonių šalį. 

Susižavėjimo pagautas Žanas Batistas lėtai nusileido priebučio 
laiptais. Jis dažnai praeidavo pro konsulato sodelį, bet nieka- 
dos neturėdavo kada ten užsukti. Valandėlę čia stabtelėjo. Neil- 
gos žvyro alėjos dešinėje driekėsi medžiais apsodinta veja, ku- 
rios viduryje čiurleno akmeninis fontanėlis. Jis priėjo artyn. Už 
fontano baseino pastebėjo jam nepažįstamą krūmą. Net skrajo- 
damas padebesiais Žanas Batistas nepamiršdavo, kad jis bota- 
nikas. Jis priklaupė prie krūmo, apžiūrėjo jo lapus ir - iš dalies 
tam, kad susirastų jo pavadinimą savo knygose, iš dalies tam, 
kad išsaugotų šios dienos prisiminimą - išsitraukė iš kišenės skie- 
pijimo peilį medine rankena ir ėmėsi pjauti augalo šakelę. Pir- 
miausia apsidairė, ar niekas jo nestebi. Antrame konsulato aukš- 
te jo žvilgsnis susidūrė su panelės de Majė žvilgsniu. Parimusi 
ant palangės, ji anaiptol nesitikėjo, kad jis pakels į ją akis, tad 
pasijuto tokia pat užklupta kaip ir jis. 

Geras ūpas, pagavęs Žaną Batistą, pakišo jam mintį, kad ant- 
ras susitikimas per dvi dienas - puikus ženklas. Jis nusišypsojo. 
Ji vis dar ryšėjo savo mėlynus kaspinus; tas pažįstamas požymis 


* Fronda - kilmingųjų maištas prieš absoliutizmą Liudviko XIV laikais. 

leido Žanui Batistui išvysti ką kita: subtilius merginos bruožus, 
taisyklingą noselę, mažą ir itin tiesią, o ypač tą blyškų, vaiskų 
žvilgsnį, iš kurio išnyko bet kokia rimtis, kai ji atsakė į jo šypse- 
ną. Bet žybtelėjusi baltais dantimis, nušvitusiu žvilgsniu mergi- 
na tuoj pat pranyko. Žanas Batistas akimirką liko priklaupęs 
ant vejos, paskui atsistojo laukdamas, kad ji vėl pasirodys. Lan- 
gas liko tuščias. Jis lėtai grįžo į alėją, paskui išėjo į gatvę ir ne- 
skubėdamas grįžo namo. 

Nuostabi jam pasiūlyta kelionė vėl užvaldė jo svajas. Panelės 
de Majė pasirodymas, vakar sužadinęs jam liūdesį, šįsyk įžiebė 
džiaugsmą. Viskas vėl buvo įmanoma, jis jautėsi vėl tapęs lais- 
vas, niekuo nesusaistytas keliauninkas, kaip Venecijoje, Parmo- 
je ar Lisabonoje. Vien šios minties jam pakako įsivaizduoti ma- 
lonumą. Daugiau ir nereikėjo. 


Iki keturiolikos metų Aliksė de Majė buvo labai negražus vai- 
kas. Auklėta vienuolyne netoli Šinono, kai tėvai buvo išvykę iš 
Prancūzijos, ji išaugo pripratusi prie žiaurių pravardžių, pri- 
kišančių jai jos apkūnumą ir skruostų raudonį: pamplė pinavi- 
ja, papūstžandė ropė ir kitos, kurias ji pamiršo. Žmonės į tokį 
negrakštų kūną žiūrėjo gana atlaidžiai, ir tai guodė. Ji nieko 
nebaugino, niekam nežadino pavydo jausmų ir laimėdavo jų pa- 
lankumą tarsi atpildą už pasidygėjimą, kurį kėlė. Pirmieji pa- 
auglystės metai tik įtvirtino šią padėtį: kūnas mainėsi, regis, 
nežadėdamas sušvelninti nedarnias savo proporcijas. Nedaili ji 
atvyko į šį koležą šešerių metų, vis dar nedaili paliko jį keturio- 
likos ir iškako į Egiptą. Štai tuomet ūmai, nepaaiškinamai ir 
vėlai prasiskleidė jos grožis - taip ant veido kartu su karščiu 
pasipila išbėrimas. Ji sulyso, ūgtelėjo. Visas jos ne itin dailus 
putnumas tapo syvais, ir ji suvešėjo. Raudoni skruostai pablyško: 
prie to rausvumo prisidėjęs baltumas taip pakeitė jos odą, kad 
veido spalva įgavo nepaprasto gaivumo ir atlasinio švelnumo. Ji 
paleido savo vešlius šviesius plaukus, kurie, šinjonų ir kasų sle- 
piami, buvo įgavę tamsius ąžuolo medienos atspindžius. Visa 
nelaimė, kad šis grožis pražydo dabar, kai ji buvo viena, ir ne- 
galėjo jo parodyti. Tėvų žvilgsnis nebuvo geras teisėjas; ji ne- 
turėjo draugės, kuri būtų atspindėjusi jai jos atvaizdą, o vien tik 

veidrodis nieko nesakė. Ji jautė, jog kažkas keičiasi; kai žiūrėda- 
vo į save, jai netgi atrodė, kad regi pasitvirtinant savo nuojautą. 
Tačiau laužė galvą, ar tai nebus jos baisingos vienatvės povei- 
kis, nes šiuose prašmatniuose Kairo namuose ji nieko nematė ir, 
svarbiausia, - niekas nematė jos. 

Iš pradžių ji, kaip visos jaunos merginos, susirašinėjo su ke- 
liomis buvusiomis draugėmis. Bet laiškai neateidavo ar ateida- 
vo taip pavėlavę, kad ji liovėsi jų laukusi ir netrukus - juos rašiu- 
si. Gavo keletą pianino pamokų, bet greitu laiku sena mokytoja 
vieną dieną sukniubo gatvėje eidama pas ją į pamoką ir, dešimt 
dienų išbuvusi be sąmonės, mirė. Tėvas Gaborjo pabandė mo- 
kyti ją lotynų kalbos, kurią ji jau mokėjo geriau už jį patį, nes 
pas seseris vienuoles buvo gera mokinė, ir matematikos, kuri 
jos nedomino. Ji maldavo tėvą atleisti ją nuo tų pamokų. Liko 
skaitymas. Konsulato biblioteka buvo neblogai aprūpinta kny- 
gomis. Ji mėgo gamtos mokslus ir tragediją. Be to, jai davė skai- 
tyti Telemacbą, La Fonteno Pasakėčias. Pati ji aptiko romanus, 
kuriuos jos tėvas smerkė, bet kurių nebuvo skaitęs ir nelabai 
juos nuo jos teslėpė. Princesė de Klev atskleidė jai ištisą pa- 
saulį, su kuriuo ji nebesiskyrė. Norint svajoti nebūtina būti 
gražiai. Per visą vaikystę ji patyrė kažką priešinga. Rūpestis, 
kurį jai kėlė kūnas, akimirką leidęs patikėti, jog ji verta laimės 
tikrajame gyvenime, iš esmės tik sužadino jai dvejonę ir kančią. 
Žodžiu, ji vėl palaimingai įsitvirtino savo vaizduotės pasaulyje, 
kur visuomet būdavo pati gražiausia ir kur buvo už tai visų 
garbstoma. 

Po pietų jėzuitų draugijoje ji įsitaisė prie kambario lango, išei- 
nančio į konsulato sodą, ir stovėjo prie jo žvelgdama į liepų 
lapiją. Mąstė apie Abisiniją, apie kurią girdėjo pasakojant, apie 
tuos tokius artimus, bet nepasiekiamus pasaulius, kuriuose tik- 
riausiai svajoja kitos merginos ir kuriuose ji būtų galėjusi gimti. 
Įsivaizdavo juodą odą ir, žiūrėdama į auksinę apyrankę, ryš- 
kėjančią ant pieno baltumo riešo, svarstė, kaip išrodytų toks 
pat geltonas tviskesys tamsiame fone. Šokinėdama nuo vienos 
minties prie kitos ji visiškai nutolo nuo ją supančių daiktų ir, 

parimusi ant palangės, nugrimzdo į tą svajingą, tuomet jai tokią 
įprastą būseną, kai valandos bėga nepastebimai. 

Staiga išgirdo žingsnius ant priebučio po langu. Tėvas kažką 
išlydėjo. Ji pamatė laiptais nusileidžiantį žmogų; matė jį iš nu- 
garos - liekną, garbanotais plaukais, be skrybėlės, tamprios odos 
auliniais batais. Vyriškis stabtelėjo alėjoje. Ji stebėjo jį toliau. 
Štai tuomet jis pasuko iš kelio, perėjo veją ir priklaupė greta to 
keisto krūmelio - ji jau buvo juo susidomėjusi, nes buvo nepa- 
našus į jokį kitą krūmą. 

Dabar ji matė svečią profiliu. Tai buvo tas pats jaunuolis, 
kurį pastebėjo vakar ant Kališo tilto ir kuris taip keistai į ją 
pažiūrėjo. Jo judesiai buvo labai elegantiški, labai paprasti. Ji 
atkreipė dėmesį, kaip lengvai jis priklaupė, kaip išsitraukė iš 
kišenės peilį, nutvėrė šakelę... Konsulate tie negausūs asmenys, 
su kuriais ji susidurdavo, priklausė dviem iš pažiūros nesuderi- 
namiems pasauliams: arba kilmingieji, išsilavinę, mandagūs, pa- 
sipūtę ir pastirę, pamaiviški, nemokantys net mostelėti ranka, 
ypač jeigu tas judesys turi paskirtį, arba žmonės iš liaudies. Šie 
darė viską, tačiau buvo niekas - tai virėjai, vežėjai, sargai; jų 
miklumas buvo toks grubus, jog geriau jie būtų tylėję ir gyvenę 
tarsi šešėliai. Jaunuolio prieš jos akis išvaizdoje jaudinamai bu- 
vo sumišę tų dviejų kastų bruožai: ponaičio stotas ir laisva tar- 
no laikysena. 

Jį stebėdama, iš pradžių ji nepagalvojo, kad ją pamatys. Aliksė 
dar tarėsi skendinti savo svajose, kur sapnai neišduoda mie- 
gančiojo. Tačiau jaunuolis nukreipė žvilgsnį į ją. Nuo kada ji 
nebepatyrė to jausmo, tokio įprasto tiems, kurie gyvena visuo- 
menėje: kai į tave įdėmiai žiūri nepažįstamasis? Ar buvo apskri- 
tai jį patyrusi po to, kai pasibaigė jos vaikystė? Galbūt per pie- 
tus su keliais seniais dvasininkais, kai tėvas leisdavo jai juos 
pamatyti? Bet kad taip nelauktai įsiveržtų žmogus, kuris pats 
maloniai leidosi stebimas ir kuris visai natūraliai neslėpė savo 
stoto ir veido, kupino tikriausio susižavėjimo, - šito ji niekuo- 
met nebuvo išgyvenusi. Sutrikusia šypsena atsakė į jo šypseną. 
Paskui išgąstingu judesiu, už kurį tuojau pat save išbarė, atšoko 

per tris žingsnius nuo lango. Sunėrusi už nugaros rankas, at- 
sišliejusi medinių kambario durų, ilgai stovėjo baisiausiai susi- 
jaudinusi, gaudydama kvapą. Jai jau stigo to žvilgsnio šilumos. 
Taip elgiasi mergaitė, kuri, išsigandusi pavojaus, sprunka tą 
pačią akimirką, kai patiria didžiausią malonumą. 

— Kodėl aš pasitraukiau? - svarstė. - To jaunuolio aš nebijau. 
Ne, ne, man nebaisu. Beje, jis atrodo labai mandagus ir doras, 
kitaip tėvas nebūtų jo priėmęs. Kas čia bloga, jei persilenkčiau 
per langą? Ir kokia čia gėda žiūrėti į svečią, išeinantį iš konsula- 
to? 

Ji ilgai save protino, Galop, kai po šios nedidelės kovos viena 
svarstyklių lėkštutė vargais negalais nusvėrė kitą, vėl puolė prie 
lango. Nepažįstamasis buvo dingęs. 

Jinai palūkėjo, pamatė, kad jis nebesirodo, ir sugrįžo į savo 
kambarį. Kaitra susitelkė namuose be tos atvangos, kurią lauke 
atneša drungno vėjo siūbuojami medžiai. Ji nužvelgė savo lovą 
žalio muaro apdangalu, pagalvę su išsiuvinėta monograma, sta- 
lelį ir vilnonį jo užtiesalą, kėdę, skrybėlaitę, knygas, keletą por- 
celiano lėlių. Tie ją supantys daiktai, apmaldę tiek jos dienų, iš 
esmės buvo tik jos vienatvės sargai. Nuplėšti jų kaukę pakako 
vieno žvilgsnio. Būtų sau išmetinėjusi, jei būtų bandžiusi pa- 
tikėti jiems rūpestį ją paguosti, ir stovėdama ji pratrūko rauda, 
užsidengusi veidą rankomis. 


— Pažaliavęs! - kategoriškai pareiškė konsulas. - Jūs gerai ma- 
ne išgirdote. Ir po dviejų siaubingų kančių dienų jisai krito ant 
žemės kaip pernokęs vaisius... 

— Duokite man laiko išversti, Ekscelencija, - sumosavo ranka 
ponas Masė. 

Chadži Alis atsilošęs baisingai vaipėsi. 

— Jisai klausia, ar pacientas mirė, - išvertė sekretorius konsului. 

— Ne, - pamokomai atsakė ponas de Majė. - Bent jau pridur- 
kite: ne iš sykio. Iš pradžių jis ilgai kamavosi. Maldavo pasigailėti 
ir jį pribaigti. Bet mums, krikščionims, neleidžiama išvaduot sielą 
iš kūno. 

— O aš būčiau tai padaręs! - šūktelėjo Chadži Alis, švytuoda- 
mas nedideliu durklu, kurį išsitraukė iš savo keistosios tunikos. 

— O dabar tegu jis apsiramina, - tarė konsulas traukdamasis, 
— ir svarbiausia, įsikiša į makštis šitą daiktą. 

Chadži Alis nusibraukė kaktą rankove ir prabilo ramiau, 
žvelgdamas diplomatui į akis. 

- Jūs tikrai žinote tai, ką sakote? - paklausė. 

— Kaip tai - ar žinau? Bet juk mano didžiai gerbiamas kolega 
iš Jeruzalės pats parašė mūsų ambasadoriui ponui de Ferioliui į 
Konstantinopolį, o šis savo ruožtu pranešė man per skubų pa- 
siuntinį. Jis atvyko šį rytą; mano arklidėse dar stovi suplukęs jo 
arklys, galite jį ten pamatyti. 

Masė išvertė. 

— Kapucinas, - lėtai dudeno ponas de Majė, tarsi kaldamas 
pamoką, - apsimetęs gydytoju, išvyko iš Jeruzalės. Išplaukė lai- 
vu į Aleksandriją ir Kairą. Ar tai nėra lygiai tas pats? 

— Tikriausiai, - sutiko Chadži Alis. 

— Trys pacientai, kuriuos jisai tvirtino gydęs nuo raupsų, jam 
išvykus buvo atgabenti į konsulatą. Mano kolega matė vieną jų 
gyvą, o kitus du mirusius. Visų galūnės pažaliavusios, o vienas 
apskritai jų neteko. 

— Gana! - riktelėjo Chadži Alis, alkūne prisidengęs burną ir 
tąsomas šleikštulio. - Nekartokite. 

— Kartoju, nes jūs nenorite girdėti. Jūs atkakliai dvejojate. 

— Todėl, kad juk yra kitų kapucinų, ir jie įstengė... 

— Gana kalbų, - pareiškė ponas de Majė kildamas. - Vadina- 
si, aš jus perspėjau. Jeigu norite rizikuoti ir gabentis pas negusą 
šundaktarį, paragausite pasekmių. Galų gale nusiris ne mano 
galva... 

— Bet kokia kita man lieka išeitis, jei nenugabensiu to kapucino? 

Konsulas vėl atsisėdo. Reikalas palengva stūmėsi į priekį. 

- Frankų kolonijoje mes turime tikrai išmanų gydytoją. 

— Nežinojau, - labai susidomėjęs atsiliepė Chadži Alis. - Kas 
jis? 

— Vienas vaistininkas. Jis asmeniškai gydo pašą. 

— Ak, taip, girdėjau, - pasakė pirklys. - Bet vis dėlto - frankui 
remtis turkų rekomendacija, štai kas keista, jums taip neatrodo? 

— Kaip tai remtis turkų rekomendacija! O maniškė rekomen- 
dacija, ką - tai jau niekas? Ne, ne, aš jums oficialiai rekomen- 
duoju tą žmogų. Jis išgydė mano paties žmoną. 

Chadži Alis, regis, dvejojo. 

— Kapucinai man patarė neturėti su juo reikalų, - pasakė. 

— O dėl kokios priežasties, teikitės pasakyti, jie leido sau grieb- 
tis tokio šmeižto? 

- Jis nedievobaimingas. 

- Jis nedievobaimingas! - šūktelėjo ponas de Majė, visai ne- 
betekęs kantrybės. - Visų pirma, tai neteisybė: jis vaikšto į 
bažnyčią. Paskui - pasakykite, kuo čia dėtas dievobaimingu- 
mas. Jeigu jis geras gydytojas, kas jums darbo visa kita? 

— Šioje srityje niekas nevyksta be Dievo pagalbos, - atsiliepė 
karavano vadovas purtydamas galvą. 

— Ką čia prasimanėte? Jūs mahometonas, tas gydytojas kata- 
likas, o negusas skendi erezijoje; kur jūs rasite tokį Dievą, kuris 
visa tai suderintų? 

— Dievas yra Dievas, - ištarė Chadži Alis bučiuodamas sau 
pirštus ir pakėlęs akis į dangų. 

— Ką gi, gabenkitės su savimi Aleksandrijos koptų patriarchą 
ir prašykite jį padaryti stebuklą! - išrėkė konsulas. 

Tas kupranugarių varovas - ponas de Majė aiškiai jautė — 
buvo beįstumiąs jį į absurdišką padėtį, ir netrukus jis bus pri- 
verstas ginti šlykščiausią ateizmą vien dėl to, kad įrodytų savo 
kandidato vertę. Jis nutilo, ir pirklys ilgam nugrimzdo į apmąs- 
tymus. 

Chadži Alis visiškai neišmanė, ar verta patikėti Jeruzalės pa- 
siuntinio istorija. Jam, dykumos kultūros žmogui, ir neįprasti 
dalykai toli gražu nebuvo nepatikimi, ir jis stengėsi nesužadinti 
to, kas tiek iš arti, tiek iš toli panešėtų į kažką antgamtiška. 

Užtat tiksliai numanė, kad konsulas, nors ir neišsiduodamas, 
Iš visų jėgų stengiasi įtikinti jį mesti kapucinus ir gabenti su sa- 
vimi frankų gydytoją. Jis apskaičiavo, kokia jam iš to nauda, ir 

aiškiai suprato, kad iš vienuolių nėra ko jos laukti: šie jam nie- 
ko nežadėjo ir netgi dėjosi darą paslaugą. Be to, jie gali įstumti 
jį į keblią padėtį ir sukurstyti turkų ir visų sutiktų čiabuvių 
valdžių nepasitikėjimą. Ir atvirkščiai, tam frankų gydytojui ne- 
gresia tiek nemalonumų, o jeigu jo vyriausybė taip trokšta, kad 
jis keliautų, jis pateikia savo kainą. 

Chadži Alis ėmė aimanuoti ir pats sau rypauti. 

— Gal paklaustumėt, ko jis aimanuoja? - suirzęs tarė konsu- 
las ponui Masė. 

— Sakosi galvojąs apie visas tas išlaidas, kurios jį užgrius, jei 
turės pakeisti planus ir gabentis kitą gydytoją. 

— Puiku, pagaliau, - palengvėjusia širdimi atsiduso konsulas. 

Derybos truko dar pusvalandį. Ponas de Majė tris sykius ga- 
vo eiti prie sekretero stalčiaus. Reikėjo sumokėti už kupranuga- 
rius, kuriuos reikės pakeisti, už pasiuntinius, už maldas, kurias 
teks užsakyti. Bet galų gale reikalas buvo garbingai sutvarky- 
tas, ir visi išsiskirstė patenkinti. 

Vos sužinojęs apie laimingą pabaigą, tėvas Verso pranešė ry- 
toj išvykstąs. Turėjo toliau keliauti link Damasko, kur jo laukė 
kiti reikalai. Pietūs buvo skuboti ir tylūs. Sutemus vėl pasirodė 
tėvas de Brevdanas gauti paskutinių savo viršininko nurodymų. 
Abu dvasininkai ėmė kuždėtis antrajame aukšte. 


Ponas de Majė pasišalino anksti visiškai nusigalavęs. 

Netoliese, vienoje paskutinių kolonijos gatvelių, Žanas Batis- 
tas ir metras Žiuremi smagiai pavakarieniavo ir išdažė geriau- 
sio vyno butelį. Dešimtą valandą jie išėjo į terasą. Nuo smėlynų 
pūtęs vėjas niaukė žvaigždes, oras dėl to tebebuvo drungnas. Iš 
visų pusių arabų mieste aidėjo tamburinai ir juju - ėjo į pabaigą 
vestuvių sezonas. Vienas kitam atliepdami staugė šunys. 

— Ne, ne, - ištarė metras Žiuremi tęsdamas pokalbį, - negali 
būti nė kalbos, kad aš velčiausi į tokį reikalą... 

— Bet konsului nebūtina ką nors žinoti. Aš jam nieko nesa- 
kau, mudu su tarnu išvykstame iš miesto ir susitinkam su tavi- 
mi kiek toliau. 

Protestantas, viena ranka laikydamas savo alavinę stiklinaitę, 
kitą valdingai kilstelėjo. 

— Beprasmiška! Ne. 

— Tai mes išsiskirsime? 

Jie susipažino Venecijoje prieš penkerius metus. Žanas Batis- 
tas ten ieškojo fechtavimo mokytojo. Užkliuvo už to dičkio 
plevėsos, prancūzų emigranto, juodais gaurais, amžinai bam- 
bančio, gyvenančio netikra pavarde. Mokiniai vadino jį metru 
Žiuremi. 

— Turbūt, - niūriai pratarė protestantas. 

Jis nusisuko, nes, nors ir buvo iš tų, kurie susijaudinę susigrau- 
dina, už jokius pinigus neleisdavo sau to parodyti. 

Prieš tapdamas fechtavimo mokytoju jis išbandė įvairiausius 
amatus, bet vis ilgėjosi to trumpo laikotarpio, kurį praleido, 
dirbdamas preparatoriumi pas vieną vaistininką. Susidėjęs su 
Žanu Batistu vėl grįžo prie svarstyklėlių bei distiliavimo indo ir 
galėjo nebesiversti špagos dūriais. Jie tapo dalininkais ir drauge 
paspruko į Rytus. 

— Toks jau pasaulis! - šūktelėjo protestantas keldamasis. — 
Sakytum, visa tai mano kaltė. 

Jis žengė keletą tūžmingų žingsnių per terasą, paskui atsisu- 
ko į savo dalininką. 

— Išsiskirsime mes ne todėl, kad aš nesutinku vykti, - kalbėjo 
toliau, - o todėl, kad tu vienas prisiėmei įsipareigojimą ir, man- 
ding, truputį skubotai... 

— Ar ne pats dar vakar siūlei palikti Kairą, keliauti į Naująjį 
Pasaulį? - gynėsi Žanas Batistas. 

— Į Naująjį Pasaulį - galbūt, bet ne konsulo įsakymu. Patikėk, 
jeigu aš vieną gražią dieną turėčiau iškakti į žemes, kur nebuvo 
įžengusi žmogaus koja, tai ne tam, kad gabenčiau ten jėzuitus. 

— O, jėzuitai!.. - pratarė Žanas Batistas. - Tai tik priemonė. 
Manai, man rūpi ta misija? Man nusispjauti į jų misiją ir tarny- 
bą karaliui. Bet jie tokie paiki, kad duoda man kuo joti, duoda 
reikmenis, ginklus. Ar turėčiau pasirodyti dar paikesnis ir atsi- 
sakyti to, kas man siūloma? 

— Nesvarbu, štai tu ir susaistytas. 

- Susaistytas? Juokauji. Niekas nesako, kad ketinu daryti tai, 
ko jie iš manęs tikisi. Jei kokia vieta man patiks, aš joje apsisto- 
sių; jei pavilios kokia kryptis, leisiuosi tenlink. Jų pasiuntinybė 
gali eiti velniop. Man įdomu pamatyti Abisiniją; kito tikslo aš 
neturiu. Beje, jeigu man ten bus gera, galiu ir pasilikti. 

Jie ilgam nutilo. Metras Žiuremi, vis dar netardamas nė žo- 
džio, grįžo į vidų, kur degė žvakė, nukabino dvi špagas ir paėmė 
odines striukes. Nuo to laiko, kai jie atsidėjo farmacijai, fechta- 
vimasis tapo jiems tik vasaros naktų pramoga. Jie užėmė pozici- 
jas. 

— Žinai, - tarė Žanas Batistas, prieš sukryžiuodamas špagas, - 
aš tave pažįstu, tu tikrai keliausi. 

— Ne, pone, persigalvoti tu manęs nepriversi, - atrėžė metras 
Žiuremi. - Bet linkiu tau laimingos kelionės. 

Vos tik sužvangėjo špagos, juos apnikusi melancholija išsi- 
sklaidė kaip nebuvusi. 

Beliko kuo kruopščiausiai paruošti mantą į Abisiniją besiruo- 
šiančiam karavanui, kuriam vadovavo Chadži Alis, o kartu su 
juo vyko Ponsė ir jo tarnas Žozefas. Viskas turėjo atrodyti kuo 
natūraliausiai, kad nesukeltų turkų įtarimų. Konsulatas į šį rei- 
kalą neturėjo kištis, o Žanas Batistas neturėjo atrodyti pernelyg 
susidomėjęs. Tad Chadži Alis apsiėmė vienas nupirkti kupranu- 
garius ir mulus, balnus, pavadžius ir nešulinio balno plėškes. 
Buvo sutarta, kad už šitą pasiruošimą sumokės ponas de Majė; 
kainą nurodysiąs pirklys. Tad šiam vėl atsirado progų pasipel- 
nyti. Už tą pelną Chadži Alis prisipirko prekių, kuriomis ap- 
krovė nešulinius gyvulius; Abisinijoje išmainytos į auksą ir ci- 
betą, jos turėjo dešimteriopai padidinti jo turtus. 

Konsulas parašė laišką negusui. Davė jį ponui Masė išversti į 
arabų kalbą. Atsargumo dėlei liepė šiam pasitikrinti savo verti- 
mą pas vieną sirų vienuolį eruditą, brolį Pranciškų, įsikūrusį 
arabų mieste. Galop jį užantspaudavo Prancūzijos antspaudais, 
ir raštas buvo įduotas Ponsė. Dar reikėjo pagal griežtą, tradicijų 
nustatytą tarifą surinkti dovanas valdovams, per kurių žemes 
jie keliaus. 

O Žanas Batistas stengėsi susikrauti į specialią skrynutę, kurią 
jam parūpino ponas de Majė, didžiausias atsargas vaistų, skir- 
tų visoms įsivaizduojamoms aplinkybėms. Taip pat nepamiršo 

ginklų: ant mulo, kuriuo jojo Žozefas, buvo pritaisyta didžiulė 
muškieta. Žanas Batistas pasilaikė savo žinioje paraką ir užtai- 
sus. Be dviejų kardų, liepė dar paruošti du pistoletus ir įsibruko 
juos į savo balno dėklus. 

Kol vyko šie pasiruošimai konsulatas tapo pagrindine šių ope- 
racijų būstine. Karavano nariai patyliukais susiburdavo čia kiek- 
vieną vakarą priešpiet duoti ataskaitos, kaip juda reikalai. Ta- 
riamasis Žozefas nebedėvėjo jėzuito sutanos, kad nekristų į akis. 
Jis dar nesivilko ir tarno drapanų, kad nepasirodytų įtartinas 
kitiems tarnams, tarp kurių galėjo būti šnipų. Chadži Alis, Ponsė 
ir netgi metras Žiuremi, kuris prie kelionės neprisidėjo, bet 
padėjo ją ruošti, siuvo į konsulatą pirmyn ir atgal net nepra- 
nešdami apie save. Ponas de Majė pakentė šį nekuklų elgesį, nes 
žinojo, kad jis neilgai truks. Šių apsilankymų keliamas sam- 
brūzdis vargino ponią de Majė, bet žavėjo jos dukrą Aliksę, ku- 
riai buvo maloni ši išskirtinė padėtis: neišeinant iš namų matyti 
čia lankantis vieną kitą žmogų. O svarbiausia, tai buvo proga 
kelis sykius susitikti - ir iš labai arti - jaunuolį, kurį buvo mačiusi 
sode, ir sužinoti, kas jis toks. Žanas Batistas su ja visada laikėsi 
labai apdairiai: pasistengė nesuteikti jai rūpesčių tiesiogiai užkal- 
bindamas. Tačiau Aliksei greit susidarė nuostabus ir labai ma- 
lonus įspūdis, kad ji bendrauja su juo taip pat tikrai, lyg jie 
šnekučiuotųsi akis į akį. Pirmąsyk ji patyrė šį jausmą tą dieną, 
kai įvyko tas ilgas ginčas dėl mulų ir vienkuprių krovinio. Žanas 
Batistas tvirtino, kad, priešingai paplitusiai nuomonei, pasta- 
rieji ne tokie patvarūs kaip kanopiniai. Šiuo klausimu jie ginčijosi 
su Chadži Aliu; konsulas, ponas Masė ir tėvas Brevdanas taip 
pat tarė savo žodį. Naujų konsulate įsivyravusių papročių dėka 
durys dabar nebūdavo uždarytos, Aliksė irgi atėjo į kambarį, 
kur vyko pokalbis. Atsisėdusi nuošaliau, ant taburetės, dėjosi 
siuvinėjanti, drauge stebėdama svečius. Netrukus jai ėmė rody- 
tis, kad jaunuolis kreipiasi tik į ją. Keistas įspūdis: Žano Batisto 
žodžiai atšoka nuo neperžvelgiamos vyrų sienos, prieš kurią jis 
įsitaisęs ir kurią ji mato iš nugaros, priešais šviesą. Žodžiai pasie- 
kia ją, nugludinti it akmeneėliai; skiemenys sušvelnėja, nublanksta 

pirma jų prasmė. Lieka muzika, skirta jai, ir vienintelis tos 
muzikos tikslas - ją apžavėti, o tai jai nuostabiai sekasi. Jei jie iš 
tiesų būtų šnekėjęsi, ją būtų trikdžiusi žodžių prasmė; tuo tarpu 
šį nebylų dialogą sudarė tik susijaudinimas. 

Tarpais jaunuolis žvelgė jos link. Akys, atrodo, krypsta toli, į 
kažkokį tašką gerokai toliau už lango; kiti tikriausiai čia įžvelgė 
tik tą miglotą įkvėpimą, kurio sykiais ieško kalbantysis. Bet ji 
įsitikinusi — ir jai rodėsi, kad neklysta, - jautė, kad tas žvilgsnis iš 
tiesų įbestas į ją ir kad šviesa, kurią atspindi jos veidas ir ilgi 
šviesūs plaukai, susiurbia jos paveikslą ir visą jos asmenį į tamsią 
tų akių gelmę ir dar toliau - į slaptą to žmogaus širdį. Tasai žvilgs- 
nių žaismas — deja! - uždega vaizduotę, bet neatneša atvangos 
aistrai, kurią sužadina. Toli gražu nemalšindami Aliksės noro su- 
artėti su jaunuoliu, šitie jaudinantys ženklai kas dieną vis labiau 
jį kurstė. Jis nedarė nieko, kad išnyktų juos skiriantis atstumas, o 
jai kliudė dvigubi pančiai: aukštesnė padėtis ir lyties drovumas. 

Vis dėlto vieną popietę, prisidengdama savo pačios motina 
kaip kokia dorovės širma, Aliksė bemaž išdrįso užkalbinti jau- 
nuolį tuo metu, kai jis ėjo į konsulatą. Abi moterys vaikštinėjo 
sodelyje. Kai gydytojas ėjo alėja pro jas, Aliksė pasakė - pakan- 
kamai garsiai, kad jisai išgirstų - žvelgdama į krūmą, greta ku- 
rio Žanas Batistas prieš tai buvo priklaupęs: 

— Kodėl nepaklausiate to pono, taip gerai pažįstančio auga- 
lus, kaip vadinasi šitas krūmas, kurį pastebėjome vakar ir kurio 
kilmė mums nežinoma? 

Žanas Batistas stabtelėjo, kuo natūraliausiai nusilenkė ir ne- 
sutrikęs atsakė: 

— Aš taip pat jį pastebėjau. Įsivaizduokite, tai mūsuose nežino- 
ma rūšis, kurios savo botanikoje nemini nė patsai Džonas Rėjus. 
Užuominą apie jį aptikau tik viename senoviniame egiptiečių vei- 
kale. Ši rūšis, regis, paplitusi kiek įpiečiau. Tasai augalas niekuo- 
met nebūna aukštesnis nei šis ir žydi tik kartą gyvenime, skaisčiai 
raudonai, ir tik labai trumpą laiko tarpsnį. Kai kas mano, kad 
šitaip galima paaiškinti Biblijos pastraipą, kur kalbama apie 
garsųjį liepsnojantį krūmą. 

Paskutinius žodžius jis ištarė žvelgdamas merginai stačiai į 
akis. Šį sykį užsiplieskė ji. Jis tuojau pat nusilenkė ir nuėjo. 

Ponia de Majė, - dukters sumišimo ji nepastebėjo, - ilgai 
šnekėjo apie ją sužavėjusį Evangelijos aiškinimą. Tik kitą sa- 
vaitę, kai išpasakojo tą nutikimą savo nuodėmklausiui, sužino- 
jo, kad tie simboliniai arba moksliniai Šventosios Knygos aiški- 
nimai — kabalistų ar tokių pat bedievių filosofų darbas. 

Išvykimo išvakarėse Aliksė ūmai suvokė, kad šitos sumaišties 
ir linksmybių dienos netrukus baigsis, kad ji nėsyk be pašalinių 
nepratarė tam jaunuoliui nė žodžio, kad jisai galbūt žus toje 
pavojingoje kelionėje. Ar gali ji ko nors griebtis? Kaip papras- 
tai, tą akimirką, kai jau buvo bežengianti pro duris iš svajų pa- 
saulio, ji sudvejojo. Pajuto, kokia neprisitaikiusi tikrajam gyve- 
nimui, tarė sau, kad visi jausmai, žvilgsniai ir mintys, kuriuos ji 
priskyrė tam žmogui, tikriausiai tėra jos pačios išmonė. Beje, ar 
jis kada nors bandė ją užkalbinti, įduoti laiškelį? Sulig pirmu jo 
link žengtu žingsniu jis tikriausiai būtų leidęs jai suprasti, jog ji 
klydo. Ko jums reikia, papūstžande rope? Ką čia įsivaizduoja ta 
pamplė pinavija? Iš esmės, viskas į gera. Stokodama patvirtini- 
mo, tačiau ir paneigimo, ji gali išsaugoti neliestą tą naujų chi- 
merų, saldybių ir svajų atsargą, sukauptą tomis laimingomis die- 
nomis. Ko daugiau ji begali tikėtis? 

Žanas Batistas taip pat buvo neapsakomai sutrikęs. Jis vyko į 
kelionę, kurios aistringai troško iš pomėgio atradimams ir nuo- 
tykiams. Ruošėsi jai su užsidegimu. Ir šit po susitikimo su ta 
mergina į jo širdį įsiskverbė tarsi kokia graužatis, drumsčianti 
tyrą laimę, kokią būtų turėjęs justi. 

Po liūdesio, apėmusio jį po jų pirmojo susitikimo ant Kališo 
tilto, paskui po tuščių svajų, į kurias jis nugrimzdo po antrojo, 
prie konsulato lango, buvo dažni apsilankymai ir kasdieniai pa- 
simatymai. Žanas Batistas turėjo į valias laiko įsižiūrėti į tai, ką 
pradžioje buvo tik probėgšmais matęs, ir nuodugniai stebėti tą 
merginą, kurios vardą nuo šiol žinojo. Tas artumas toli gražu 
neišsklaidė pirmojo įspūdžio žavesio ir slaptingumo, o tik su- 
tvirtino, išpuoselėjo ir padarė jį tokį gyvą, kad jis užvaldė net jo 

sapnus. Ir buvo toks stiprus, jog jis pradėjo pasigesti Aliksės, 
kai jos nematė. 

Jų padėties skirtingumas, kurį jis pradžioje pajuto visu stip- 
rumu, o paskui manė galįs nepaisyti, vėl iškėlė tarp jų nepa- 
kenčiamą sieną, kurią tačiau jų akys be paliovos įveikdavo. 
Žanas Batistas buvo suglumęs. 

Tas pasiruošimų ir kasdienių susitikimų laikotarpis tetruko 
trumpą savaitėlę. Kupinas triukšmingo išvykimo sambrūzdžio, 
jis buvo ne itin palankus jausmams nagrinėti. Kam galų gale 
išsipasakoti? Metras Žiuremi aiškiai bjaurėjosi tokiomis temo- 
mis ir nepripažino vidurio tarp protestantiško griežtumo ir ka- 
reivos begėdysčių. Išskyrus jį, Žanas Batistas, kuris klausė viso 
miesto išpažinčių, nepažinojo žmogaus, galinčio pasikeisti vaid- 
menimis ir išklausyti jį. Ūmai pasijuto vienišiausias ir nelaimin- 
giausias tarp Žmonių, ir ši mintis, niekada dar nešovusi jam į 
galvą, užgimusi tokios svaiginančios kelionės valandą, leido jam 
primąsyk gyvenime pažinti nesuvokiamą pagailos saldybę, kai 
taikai ją pats sau. Dieną prieš išvykstant, vakarop, jis patraukė 
į arabų miestą, prasilenkė su dviem vestuvių palydomis, išei- 
nančiomis iš Al Azaro, ir įžengė į Rodos sodą. 

Senos pilvotos palmės, išsiklaipę didelių mango medžių ka- 
mienai ir santūrios, rūsčios akacijos darė šią vietą vienintelę vi- 
same Kaire, geriausiai galėjusią pakeisti Alyvų sodą žmogui, su- 
siruošusiam palikti tokius pat kaip jis. Tačiau vos čia atsidūręs 
Žanas Batistas suprato, kad negreit pasiduoda nevilčiai. Mėsin- 
gi sodo augalai nuo žemės atvėsusiame ore skleidė riebius kva- 
pus. Seni basakojai sodininkai susikaupę laistė jaunus sodinu- 
kus; tekėdamas ant sausos žemės, tyliai, labai maloniai čiurleno 
vanduo. Dienos buvo dar ilgos; ši vakaro valanda, jau be saulės, 
bet rausvai violetinio šešėlio užlieta, dar turėjo užtrukti. Žanas 
Batistas prisėdo ant suolelio, pasijuokė buvęs toks kvailas ir 
leidęs liūdesiui sugadinti ištisą jo gyvenimo valandą, ir davė sau 
žodį, kad šis daugiau jo nebeprigriebs. 

Tuomet pabandė kaip galėdamas šalčiau apžvelgti padėtį. Visų 
pirma suvokė, kaip jam stinga patirties. Jau nuo seno jis be jokių 

pastangų naudojosi moterų palankumu, bet niekuomet nebuvo 
patyręs kitos meilės - tiktai tą, kurią sukurstydavo, pats jos ne- 
paliestas. Šitos aistros be atsako ne kažin ko jį teišmokė, nebent 
kaip išvengti nemalonumų, kuriuos sykiais gali užtraukti smar- 
kokas kai kurių vyrų pavydas. Vienas tokių pasiutėlių netgi pri- 
vertė jį skubotai sprukti iš Venecijos... Nuo tada, jau gyven- 
damas Kaire, jis buvo ganėtinai atsargus, kad nenukentėjęs 
išsipainiotų iš keleto intrigų, į kurias jį bandė įtraukti dailios 
įsiliepsnojusios osmanės. Vienas draugiškas bėjus net pasiūlė jam 
savo vyresnėlę dukrą. Žinoma, su sąlyga, kad po vedybų jis tap- 
siąs turku, ir Žanas Batistas griebėsi šios dingsties, kad išsisuktų 
iš to reikalo, kur iš jo pusės nebuvo jokio jausmo. 

Laimė, buvo pakankamai nuovokus, kad nesupainiotų tų žai- 
dimų ir malonumų su meile, ir noromis prisipažindavo, kad iki 
šiol nebuvo jos patyręs. Dėl to nereikėjo nei sielotis, nei graužtis; 
taip jau buvo. Jokia moteris niekada nesužadino jam to pasto- 
vaus susijaudinimo, tos visą sielą pavergiančios nelaisvės, tos 
širdies ir jausmų vergystės, kuri tikriausiai ir yra meilė. Įpratęs 
matyti tik geriausiąją pusę to, kas jį ištinka, jis greičiau džiaugėsi, 
kad aistra niekada nesikėsino supančioti jo laisvės. Todėl visų 
pirma su tam tikru nepasitenkinimu pasijuto - tuo metu, kai jo 
laukė pati nuotykingiausia iš visų išvykų - persekiojamas švel- 
naus ir jaudinančio panelės de Majė paveikslo. 

Pritūpęs ant asilo pasturgalio keliu lėtai prajojo vargingas se- 
nolis. Sustingusioje vakaro tyloje buvo girdėti, kaip jis pliaukši 
liežuviu ir kaip tuo pačiu ritmu tyliai klapsi kanopėlės. Ant asi- 
lo plėškių kabojo pintinė, pilna figų. Žanas Batistas pamojo vals- 
tiečiui ir, kai šis prijojo prie jo, davė jam piastrą ir gavo keturias 
figas. Pradėjo vieną jų lupti su savo skiepijimo peiliu, vis dar 
susimąstęs sėdėdamas ant suolo: 

Dabar nebesigraužė, kad jį aplankė meilė, nes šį sykį buvo 
kaip tik tai. Tik kilo klausimas: ką daryti? Visi sprendimai at- 
rodė nepriimtini. Jeigu jis pasiliktų Kaire, taptų konsulo priešiš- 
kumo taikiniu - šis tikriausiai jį persekiotų ir turbūt pasmerktų 
naujai tremčiai. Absurdiška įsivaizduoti, kad tokiu atveju būtų 

galima kaip nors suartėti su jo dukterim. Vargšė mergaitė taip 
pagyvėjo todėl, kad iki šiol nieko nematydavo, bet tai kilminga 
mergina, su kuria toks žmogus kaip jis, Žanas Batistas, negali 
nieko tikėtis, ypač jei atsisakytų tos trumpalaikės padėties, ku- 
rią jam akimirkai suteikė patikėta misija. Kita vertus, jeigu 
išvyks, turbūt niekuomet jos nebepamatys. Ko gero, tai tinka- 
miausias sprendimas. Viskas praeina, ir kelionė išblukina tiek 
nemalonius, tiek gerus prisiminimus, rieškučiomis ant jų pažer- 
dama naujus įspūdžius. 

Vis dėlto kažkas jam kuždėjo, kad jis galįs sudėti į krūvą tai, 
kas nesuderinama, tai yra neatsižadėti nei troškimo pažinti Abi- 
siniją ir ten išgarsėti, nei pagundos užkariauti nepasiekiamąją 
Aliksę de Majė; viskas jo viduje bylojo, jog ji sutverta tiktai 
tam, kad padarytų jį laimingą. 

Figa buvo sultinga ir saldi. Jam patiko malonus kontrastas 
tarp kietų sėklikių ir švelnaus vaisiaus minkštimo. Jis paėmė 
kitą. Ant jos buvo likę spyglių, ir jis įsidūrė. „Ji tokia saldi dėl 
to, kad duria“, - pagalvojo. 

Tai buvo viena tų beprasmiškų frazių, kurios sykiais topteli 
mąstant apie ką kita. Turbūt jis norėjo pasakyti: kaktusas turi 
spyglius, todėl apsaugo savo vaisius nuo gyvulių, kurie galėtų 
gvieštis jo saldybės. Bet protas, iškreiptas jį apsėdusios proble- 
mos, nusitvėrė šį paradoksą ir perdirbo. Staiga jis tarsi praregėjo. 
„Štai, - pamanė paleisdamas iš rankų figas, - taip ir yra. Tarp 
jos ir manęs esama neįprastų kliūčių; jas įveikti gali tik neįpra- 
stos aplinkybės. Jeigu būčiau likęs Kaire, niekuomet nebūčiau 
jos matęs, niekuomet nebūčiau prie jos priartėjęs ir niekas nebūtų 
buvę įmanoma. Bet man patikėta misija, pasmerkianti mane di- 
deliems pavojams, gali sugrįžus užtikrinti man didžią pergalę. 
Aš vykstu į Abisiniją, išgydau negusą, grįžtu su misija, kurios iš 
manęs prašo, keliauju su ja į Versalį. Liudvikas XIV padaro ma- 
ne kilmingą, ir konsulas nebegali atsakyti man savo dukters. 
Štai. Šiandien dygliai, o rytoj - jų dėka - saldybė.“ 

Jaunuolis pakilo ir tebemurmėdamas plačiu žingsniu patraukė 
prie išėjimo iš sodo. Nustačius principą, visa kita turėjo vykti 

savaime. Dabar jis paprasčiausiai sudarė veikimo planą, nu- 
sprendė, jog jisai puikus, ir prisiekė jo laikytis. 

Nuo šiol viską matė naujoje šviesoje, ypač jam patikėtąją mi- 
siją. Iš pradžių be entuziazmo manė, kad ji tarnaujanti tik Pran- 
cūzijos karaliaus ir popiežiaus tikslams. Dabar suvokė, kad ji 
gali būti ir jo laimės įrankis. Reikalas tapo itin rimtas... 


Valtininkai, pono Masė apklausti Bulako upės uoste, aptarnau- 
jančiame Kairą, pranešė, kad upe nuo deltos prasta feliuga plau- 
kia du kapucinai. Jie dar trys dienos nuo miesto. Naujiena apie 
šį atvykimą paspartino pasiruošimus. Išvykti buvo numatyta po- 
ryt, pirmadienį. Išvakarėse tėvas de Brevdanas, kurį ponas de 
Majė vis sunkiau įsivaizdavo juodadarbiu, paprašė konsulą ma- 
lonės leisti jam atlaikyti mišias konsulate. Buvo neatsargu jas 
laikyti didžiojoje koplyčioje, kur sekmadieninės pamaldos su- 
buria visus be išimties kolonijos gyventojus. Tad keliauninkų 
mišios vyko priėmimo kambaryje, po karaliaus portretu. Be vi- 
sos de Majė šeimos, tarp dalyvaujančiųjų buvo tėvas Gaborjo, 
ponas Masė, vertėjas Frisetis ir Žanas Batistas. Kaip paprastai 
šisai niekuo neparodė norįs prieiti arčiau prie Aliksės, bet pasi- 
keitė su ja paskutiniu žvilgsniu, kuriame - didelei savo nuosta- 
bai - ji įskaitė daug džiaugsmo. 

Gydytojo elgesyje konsulas pastebėjo visišką elementariau- 
sios liturgijos neišmanymą. Ši smulkmena reikalui esant galėjo 
patvirtinti, koks skandalingas bedievis tas asmuo. 

Pasibaigus apeigoms gretimoje svetainėje buvo paduotas leng- 
vas užkandis. Visi sveikino vienas kitą. Tuomet Žanas Batistas 
ir paprašė konsulą paskutinės asmeninės audiencijos. 

— Ką gi, - tarstelėjo konsulas suirzęs, vos jie liko vieni, - kas 
dar? 

— Turiu jums pranešti, Ekscelencija, - pradėjo Ponsė, - kad 
mano dalininkas negali be manęs likti Kaire. Savo vaistus jis 
ruošia pagal mano nurodymus, 0 vienas nieko negali. Tad keti- 
na keliauti į Aleksandriją, kur vienas vaistininkas jau nuo seno 
siūlo jam tarnybą. 

— Puiku, - pasakė ponas de Majė. - Ir, susimildamas, kuo aš 
čia dėtas? 

— Tuojau pasakysiu. Tas susitarimas laikinas. Kai sugrįšiu iš 
Abisinijos... 

Konsulas nudelbė akis. 

— „Taip, sakau, - tęsė Žanas Batistas ryžtingai, - kai sugrįšiu 
iš Abisinijos, metras Žiuremi grįš, ir mes vėl imsimės čia savo 
darbų. 

- Puiki mintis. 

— Taigi... 

— Taigi? 

— Mes paliekame savo namus taip, kaip yra. 

— Nematau čia jokių kliūčių. Nesijaudinkite dėl nuomos mo- 
kesčio, - susitaikęs su likimu pratarė konsulas, nes tarėsi su- 
prantąs, kur lenkia gydytojas. 

— Ne apie tai kalba. Metus avanso įskaičiavau į išlaidas, ku- 
rių jūsų paprašiau. 

— Tuomet viskas puiku. 

— Ne, - atrėmė Ponsė; lėtai apsukęs du ratus kambarėlyje, 
kuriame jie buvo, jis tikra žodžio prasme užgriuvo konsulą, at- 
sistojo prieš jį, visa galva augesnis. - Tie namai yra niekas, bet 
tai, kas juose yra, be galo brangu. Ten visa mūsų medžiaga - bet 
ir tai dar ne kažin kas. Svarbiausia, mes ten išauginome dau- 
gybę neįkainojamos vertės augalų, kuriuos pastaraisiais metais 
kantriai kryžminome. Jie neturi nunykti. 

— Man regis, turbūt galima paliepti, kad mano tarnai juos 
laistytų... 

— Juos laistytų! Jūsų tarnai! Ak, pone, kaip menkai jūs išma- 
note šituos dalykus! - atsiliepė Ponsė pakeldamas į dangų akis. — 
Tai jūs manote, kad norint išlaikyti tokio lobio gyvastį užtenka 

keleto vandens lašelių, nuvarvintų nesvarbu kada, nesvarbu 
kieno? 

— Taip, turbūt, - suburbleno konsulas. - Aš taip maniau. 

— Taigi, kad ne! - sugriaudėjo Ponsė. - Taip nėra. Štai, beje, 
už ką mums mokama: už visa tai, ką privalome išmanyti apie 
šitą keistą pasaulį, šalia kurio žmonių pinklės atrodo naiviai 
paprastos. Jūs iš tiesų neįsivaizduojate, kiek reikia kantrybės, 
nuojautos, atminties, kad visos tos viena kitai priešiškos auga- 
linės būtybės gyventų santarvėje. 

Kaip visuomet, kai tema jį įaudrindavo, Žanas Batistas plačiai 
mostagavo rankomis. 

— Štai, pavyzdžiui, ta rūšis žus, jei temperatūra keliais laips- 
niais pakils. Jūs tai žinote; manote, pakanka praverti langą. O 
varge! Ją supūs skersvėjis, ir kitą dieną rasite ją žuvusią. 

Jis kalbėjo apie tai kaip apie genocidą; ponas de Majė išgąs- 
tingai išpūtė akis. 

— Ta kita, - vėl prabilo Žanas Batistas priversdamas konsulą 
krūptelėti, - sugeria visą vandenį, kuriuo ją laistote. Ji pritvinks- 
ta, jos lapai išsipūtę, išpampę, išbrinkę. Sakytum, koks odmaišis; 
jūs ir toliau kiekvieną rytą suverčiate jai kubilą vandens. O po 
to štai: prasideda jos sausasis ciklas. Iš pažiūros pradžioje nieko 
nematyti - tik tam tikri, beveik nepastebimi ženklai, kuriems 
atskleisti botanikams prireikė bemaž viso šimtmečio. Ir tuomet 
sykiais visiškai jai supūdyti pakanka vienos stiklinės, užpiltos 
ant pašaknų. O dar nesuderinama kaimynystė; matai, kaip kai- 
mynai vienas kitą ryja, smaugia, mirtinai susikimba, kiek beišgali 
šakos. Sakytum... 

— Rodos, supratau, - pertraukė konsulas, kuris norėjo grįžti 
pas kitus. - Tai ko jums reikia jūsų gyventojams prižiūrėti? 

— Man reikia žmogaus išsilavinusio, gerai mokančio skaityti, 
nes mes viską surašėme. Turime sąsiuvinius, kur aprašyta kiek- 
viena rūšis, - jos vieta, kilmė, ligos, jos alkis, troškulys, kvėpa- 
vimas. Bet tai dar ne viskas. Yra mokslininkų, kurie, prisilietę 
prie augalo, jį pražudo. Nes jei mums reikia daug pastangų, kad 
augalą pažintume, tai jisai pažįsta mus instinktyviai vos išvydęs. 

Paskirkite, pavyzdžiui, prižiūrėti mūsų namus tokį Masė: per 
savaitę jie - kapas. 

— Tuomet ką? - paklausė konsulas, kuris su apmaudu matė 
atmetant kandidatą, kurį ketino pasiūlyti. 

- Jau sakiau: žmonės turi tam tikrų požymių, kuriuos augalai 
atpažįsta kaip palankius. Mes, botanikai, galiausiai atspėjame, 
kam jie bus palankūs, ir šito nepaaiškinsi. Aš čia matau tik vie- 
ną asmenį, kuris būtų šitaip gamtos pažymėtas. 

— Tuo geriau, jei bent vienas toks yra, - atsiliepė konsulas 
nekantraudamas užbaigti šį reikalą. - Jo vardas - kad galėčiau 
Jį tučtuojau įspėti? 

— Gerbiamoji jūsų duktė. 

Sviedęs šią bombą Ponsė atsitraukė porą žingsnių ir laukė. 
Konsulas liko pritrenktas. 

— Mano duktė, - ištarė jis galop su įžeistu orumu, - mergina, 
kurią kilmė iš tiesų iškelia aukščiau tokių darbų. 

- Vis dėlto gamta suteikė jai šią savybę. 

— Nesvarbu, ką suteikė gamta, jei tai draudžia visuomenė. Tuo- 
jau pat meskite šitą mintį ir prašom susirasti kitą kandidatą. 

— Kitų nėra. 

— Ką gi, jūsų augalai žus: jums bus atlyginti nuostoliai. 

— Čia ne pinigų reikalas, - rimtai pasakė Žanas Batistas. 

Paskui priėjo prie konsulo ir prašneko ramiau: 

— Pagalvokite - niekas jūsų neprašo nieko sudėtinga. Rytoj 
mudu su dalininku būsime toli. Tie namai liks tušti. Ant plačios 
knygdėtės gerbiama jūsų duktė ras du didelius sąsiuvinius, kur 
viskas surašyta lotynų kalba. Dėl viso kito man ramu: jai su- 
teikta malonė, reikalinga augalams, ir ji instinktyviai supras, ko 
jiems reikia. 

— Matau, kad jūs spyriojatės, tuo tarpu ši kalba baigta. Mano 
duktė neis. 

— Tuomet aš taip pat ne! - riktelėjo Žanas Batistas. - Susiras- 
kite ką nors kitą neguso šašams uostyti. 

— Pagarbiau, pone, kalbame apie karalių. 

— Apie karalių ir jo šašus. Patikiu juos maloniam jūsų rūpesčiui. 

Žanas Batistas apsimetė pagarbiai lenkiąsis ir pravėrė duris. 

— Ponsė! - riktelėjo konsulas. - Na, jau gana! Jūsų nepaliau- 
jami grasinimai ir gudravimas peržengia bet kokias ribas. Pa- 
klausykite, o pirmiausia priverkite tas duris. 

Gydytojas liko stovėti tarpduryje. 

— Štai jau savaitė, kai jūs verčiate mus šokti pagal savo dūdelę. 
Viskam yra ribos. Iškilmingai sakau jums: susitvarkykite su sa- 
vo namais kaip išmanote, tik nekartokite to, ką man siūlote ir 
kas yra nepakenčiama. Paskui keliaukite į Abisiniją, antraip... 

— Antraip... 

— Antraip liepsiu nedelsiant jus suimti. Mano tautiečiai šiame 
mieste yra visiškoje mano valdžioje. Nedvejodamas panaudosiu 
ją prieš jus. 

—- Tuomet liepkite mane suimti tuojau pat. 

— Nekurstykite manęs! - riktelėjo konsulas. 

Ponsė jau tiesė rankas tarsi antrankiams uždėti. 

— Nagi, ko laukiate? 

Triukšmo privilioti įsikišo ponas Masė ir tėvas Brevdanas ir 
apmaldė abu vyriškius. Netrukus po to Ponsė grįžo namo. Prieš 
išeidamas pareiškė konsului, kad jo pasiūlymas lieka toks pat ir 
kad konsulas turįs naktį apmąstymams. 

Poną de Majė tas paskutinis incidentas sugniuždė. Jis atsi- 
sakė išsipasakoti sekretoriui ir jėzuitui ir užkopė į viršų, norėda- 
mas tuojau pat atsipūsti. Žmona atėjo pas jį ir sunerimo, pa- 
mačiusi jį tokį sukrėstą. Jis gulėjo ant lovos, atrėmęs galvą į dvi 
pagalves. Jam didžiai palengvėjo, kai išdėstė jai begėdišką jau- 
nuolio pasiūlymą. 

Negali sakyti, kad ponia de Majė nepaisytų garbės. Lygiai 
taip pat kaip jos vyras ji labai vertino savo kilmę. Tačiau mote- 
rys dažnai sugeba geriau atskirti esmę nuo antraeilių dalykų. 
Švelniai, itin taktiškai ji įkalbėjo vyrą, kad veikiausiai bus mažiau 
žalos nusileisti paskutiniam Ponsė reikalavimui negu priešintis. 
Jeigu vaistininkas neiškeliaus, jis ir toliau be paliovos kamuos 
konsulą ir pridarys jam visokių nemalonumų, kurie gali visai 
pakirsti jo sveikatą. Ir atvirkščiai, jeigu ponas de Majė sutiktų, 
nepatogumai būtų menkesni, nereikšmingi. 

— Tie namai bus tušti. Kiekvienas žino, kad jie pilni augalų ir 
mokslinių knygų. Mes pasiųsime Aliksę su tėvu Gaborjo prisi- 
dengę dingstimi, kad jie tyrinės ten augalus: niekas čia neįžvelgs 
nieko bloga. O mūsų mergaitei pasižmonėjimas, taip pat ir šio- 
kia tokia veikla išeis į gera. 

— Bet visų pirma - kaip ji galėjo kristi jam į akį? - ištarė kon- 
sulas keldamasis. - Argi jie būtų palaikę šiuose namuose kokį 
nors slaptą ryšį? 

— Nusiraminkite, mielasis, mūsų duktė labai drovi, pasikliau- 
kite manimi. Jis su ja kalbėjosi tik sykį, ir tai man girdint. 

Ir ji trumpai atpasakojo jam sceną sode. 

— Čia jis ir bus pajutęs jos gabumus sodininkystei, - pridūrė. 
- Ir, patikėkite, jis teisus. Kai dėl kaitros ar sausros sunegaluoja 
koks mano vazoninis augalas, atiduodu jį į Aliksės rankas. Ji 
pastato jį savo kambaryje ir po kelių dienų grąžina vėl suvešėjusį! 

Ponia de Majė taip apsukriai sukosi, kad vyras leidosi įtiki- 
namas. Be to, viduje jis kartojo sau, kad Ponsė neturi jokių šansų 
grįžti iš tos kelionės. Net jeigu jo pasiūlyme slypi koks nors ne- 
dorovingas planas, jis niekuomet nebeturės laiko jį įgyvendin- 
ti... Atlėgęs, jog įveikė paskutinę kliūtį, kurią tačiau iš dalies 
pats sau susikūrė, konsulas pasiuntė savo mažąjį tarną nubį pas 
Žaną Batistą su tokiu laiškeliu: „Mano duktė kiekvieną rytą 
ateis prižiūrėti jūsų augalų su tėvu Gaborjo. Dabar keliaukite.“ 

| | Kelionė į Abisiniją 


Karaliaus Saulės pasiuntinystė į Abisiniją išjudėjo pirmadienio 
rytą, vienuoliktą valandą. Chadži Alis jojo priekyje ant kupra- 
nugario, apsimūturiavęs galvą naujo muslino turbanu. Paskui — 
Žanas Batistas, ant nenustygstančio arklio, užsivožęs didelę fet- 
rinę kepurę su balta plunksna. Galop tariamasis Žozefas, netik- 
ras tarnas ir tikras jėzuitas, slėpdamasis šiaudinės skrybėlės 
šešėlyje, laukė jų prie išėjimo iš miesto, šonu užtūpęs savo mu- 
lą. Menki nešuliniai gyvuliai, kupranugariai ir mulai, nešė man- 
tą, saujelės nubių vergų prižiūrimi. 

Konsulate, kad viskas vyktų kuo tyliau, kito atsisveikinimo 
nebuvo - tiktai tas vakarykštis. Žanas Batistas, traukdamas pas 
kitus, praėjo pro atstovybės langus truputį prieš devynias. Po- 
nas de Majė ir jo žmona pamojavo jam nuo balkono. Buvo tik- 
rai sujaudinti, kad tas vargšas vaikinas, kuriam, kaip regis, nebu- 
vo lemta grįžti gyvam, sveikina juos kone meiliai, su dėkingumo 
ašaromis akyse. O iš tiesų Žanui Batistui buvo nusispjaut į tuos 
senus krabus, bet jis vylėsi, kad iš už vieno antro aukšto langų jį 
stebi Aliksė. 

Po to ilgai ir audringai buvo atsisveikinama su turkais. Paša, 
išdavęs karavanui visus būtinus leidimus, apverkė savo gydyto- 
jo išvykimą. Tačiau buvo pratęs visame kame jam paklusti ir 
neaimanuoti; tad sutiko ir vėl jam nusileisti, nors vaistai, paskirti 

jam šįsyk, ir buvo aitrūs. Tasai paša, vardu Huseinas, buvo ko- 
kių penkiasdešimties metų vyriškis, nualintas jo daliai tekusio 
gyvenimo, susidedančio iš didelių išbandymų ir nesaikingų ma- 
lonumų. Egiptas jam išrodė itin nemalonus kraštas, kurį sudėtin- 
ga valdyti. Pašą vargino nepaliaujamos armijos ir didikų intri- 
gos. Tokiais atvejais jis elgėsi labai įvairiai: tai likdavo abejingas 
ir vangus — ir tuo laikotarpiu neramumai ypač įsisiūbuodavo, 
tai griebdavosi žiaurumo, kai ūmai įsipykus priešų manevrams, 
ryždavosi nuritinti kelias dešimtis galvų. Ponsė gydymas ap- 
malšino tų svyravimų amplitudę: jo dėka radosi mažiau riaušių 
ir mažiau pasmerktųjų. Jam išvykus jų vėl truputį padaugės. Bet 
taip buvo lemta, ir paša nematė reikalo priešintis tokiai lemčiai. 

Kiti turtuoliai, turkai ir arabai, taip pat Ponsė pacientai, 
spraudė Žanui Batistui piastrų pilnus kapšiukus linkėdami grei- 
tai sugrįžti. Kairo tamsuomenė buvo ne mažiau susijaudinusi 
dėl to, kad išvyksta gydytojas, kuris niekuomet neatsakydavo 
pagalbos vargšams. Gatvelėmis jį lydėjo luošių, elgetų ir paprastų 
žmonių būrelis, susirinkęs pasklidus gandui apie jo kelionę, bai- 
dydamas nusususius šunis, snūduriavusius šešėlyje, ir privers- 
damas už langinių užsiglaudusias moteris paskubomis kilstelėti 
šydą. Žanas Batistas visiems prisižadėjo grįžti ir gavo bemaž 
pyktelėti, kad nuo jo atsikabintų ir jis galėtų pajudėti. 

Šitos pagarbos sugaišinti keliauninkai perėjo miestą daryda- 
mi daugybę lankstų. Metras Žiuremi, raitas lydėjęs juos iki mies- 
to sienų, atsisveikino su vilkstine labai oriai. Rūstaus savo Die- 
vo žvilgsnio sekamam nėra kaip sugrusti. Kol vyko pasiruošimas, 
Žanas Batistas kiekvieną dieną klausinėjo draugą, ar jis neper- 
sigalvojęs, ir kiekvieną dieną šis atsakydavo juo nebesirūpinti. 
Galų gale jiedu — tik nuotykių ieškotojai, kuriuos gyvenimas 
vienu metu įpainiojo į tas pačias bjaurystes ir kurie toliau kiek- 
vienas traukia savo keliu. Dabar Žanas Batistas buvo pernelyg 
įsigilinęs į tai, ką ketino daryti, kad nukryptų nuo kelio, o jo 
bendras turėjo savų priežasčių elgtis kitaip. Reikėjo susitaikyti 
su šia mintimi. Ir kai metras Žiuremi galiausiai pačiupo Žano 
Batisto ranką į savo didžiulę kvadratinę leteną, atrodė iš pažiūros 

nelabai tesusijaudinęs. Spaudė ją galbūt truputį ilgiau negu pa- 
prastai ir nujojo, netaręs nė žodžio. 

Būrys iškeliavo iš miesto pro Kilimo vartus; po viena Farao- 
nų akveduko arka rado Žozefą. Buvo beveik trečia valanda die- 
nos. Saulė jau auksino akmenis. Kai jie traukė vakarų link, jų 
šešėliai po truputį dryko žeme paskui juos. Dviem dideliais kel- 
tais, kuriuos varė du iki juosmens nuogi irklininkai, jie persikėlė 
per Nilą. Išsigandę kupriai timpčiojo kanapinius apynasrius. Su- 
lig paskutinėmis dienos valandomis vanduo upės viduryje nusi- 
dažė rašalo spalva. Viename krante jie matė tolstant pilką Kai- 
ro panoramą, pasišiaušusią osmanų minaretais; kitame, už 
tamsiai žalių palmių uždangos, tolumoje įžvelgė nelygius pira- 
midžių šešėlius. Vakare jie pasiekė Gizos kaimelį ir įžengė į siaurą 
molinių trobų, kuriose geltonomis švieselėmis degė alyvinės lem- 
pelės, labirintą. 

Plokštėmis grįstame kieme, kur augo mimoza, juos pasitiko 
Chadži Alio pusbrolis. Pakvietė apsinakvoti ant namo stogo te- 
rasos. Kairas jau buvo toli, naktis tamsut tamsutėlė, be mėnu- 
lio, vėsi. Jie gerai išsimiegojo. 

Kitą rytą iškeliavo anksti. Palei upę driekėsi didžiulė lyguma, 
kuri glostė akį tarsi žalias audeklas vietomis su juodų kvadratų 
lopais. Ties tais šviežiais dirbamais plotais po vieną ar nedide- 
liais pulkeliais plušėjo daugybė valstiečių. Kiti, mediniu arklu 
ant peties nešini, niūkė jaučius keliuose. Mažoji vilkstinė kirto 
tą derlingą ruožą ir įžengė į dykumą, kur stūksojo piramidės. 
Lėtai pražygiavo jų papėde tylioje ryto vėsoje. Apsigyvenęs Kai- 
re Žanas Batistas dažnai ateidavo į šią vietą pasvajoti. Jau du- 
syk buvo sulaukęs aušros Cheopso piramidės viršūnėje. Išnirus 
Sfinksui Žanas Batistas nepastebimai atsiskyrė nuo vilkstinės ir 
apėjo ratu smėlynų milžiną. Atsidūręs tiesiai prieš tą, kurį ara- 
bai vadina Abu el Hulu, „siaubo tėvu“, ir kurio mirtinai bijo, 
jaunuolis įsmeigė žvilgsnį į dideles šmėklos akis ir pratarė: 

— Prisiekiu, mes dar pasimatysime. 

Paskui šuoliais prisivijo vilkstinę. 

Antrą naktį jie nakvojo po atviru dangumi, ties dykumos ir 

dirbamos lygumos riba, įsisupę į kailius. Po to per dvi savaites, 
kurių prireikė Manfalutui pasiekti, galutinai įsivyravo pastovus 
kupranugarių varovų ritmas: keliesi su saule, išgeri labai saldžios 
arbatos, užvirintos ant šakelėmis kurstomos ugnies, pakrauni 
gyvulius, žingsniuoji patylomis, beveik kaip hipnozėje, susiran- 
di stovyklavietę, nukrauni gyvuliams nešulius, pavakarieniauji 
ir mingi. 

Manfalutas, kur jie atvyko po dviejų savaičių kelio, buvo di- 
delis miestas, kurio žemi akmeniniai namai, vos ne vos teat- 
siplėšę nuo žemės, regis, sudarė pačią dykumos platformą. Vis 
dėlto įžengę į miestą jie susirado visus patogumus ir apsistojo 
pas Žydų pirklį, nuomojantį viršutinį savo namų aukštą kelei- 
viams. 

Šitame mieste jie turėjo prisijungti prie didžiojo karavano, 
keliaujančio į Nubiją. Chadži Alis žinojo, kad jo laukiama „vei- 
kiai“ atvykstant. Bet dykumos laiko mastais „veikiai“ yra tik 
truputėlį mažiau negu amžinybė. Bėgo dienos, ir laukimas pra- 
ilgo šito kaitros kepinamo miestelio sąstingyje. 

Labiau nei dėl pavojų, kurie, kaip buvo manoma, tykojo kiek- 
viename žingsnyje, Žanas Batistas būgštavo dėl draugijos, su 
kuria gaus bendrauti tos ilgos kelionės metu. Chadži Alis buvo 
neką iškalbingesnis už savo kupranugarius. Stūmė laiką nusmai- 
lintu pagaliuku rakinėdamas pajuodusius dantis, o kai pavyk- 
davo iš ten iškuopti bent mažiausią maisto skaidulėlę, baisiau- 
siai triukšmingai šnopuodavo ir dėkodavo Pranašui. Į kiekvieną 
Ponsė klausimą atsakydavo, kad „viskas Dievo valioje“. Nesu- 
tiko suteikti nė menkiausių žinių apie kelionę, Abisiniją ir im- 
peratorių. Žanas Batistas netruko įsitikinti, kad varovas, leidęsis 
į šią kelionę tik konsulo mygiamas ir vaikydamasis naudos, nepa- 
sikliauja juo kaip gydytoju ir tik laukia kažkokios paslaptingos 
progos jį išbandyti. 

Ryšiai su tėvu Brevdanu klostėsi kiek palankiau. Žanui Batis- 
tui prie Chadži Alio neliko nieko kito, kaip svaidyti savo taria- 
mam tarnui trumpus įsakymus, kurių, beje, jis neįstengdavo 
ištarti nenuleidęs akių. Tačiau Manfalute, pasinaudodamas jų 

dykinėjimu, Ponsė nusivesdavo dvasininką į laukus augalų rinkti. 
Kartais jų išvykos nukrypdavo Nilo ir dumblėtos lygumos link, 
kur jie aptiko nežinomų nendrių ir kanaluose vešinčių dumblių 
rūšių, kartais link dykumos, kur skindavo mėsingus augalus ir 
stebėdavo besigrumiančius skorpionus. Netrukus paaiškėjo tėvą 
Brevdaną turint gerą mokslinį išsilavinimą. Į savo ryšulį Žanas 
Batistas buvo įsidėjęs nediduką varinį sekstantą, kurį padova- 
nojo vienas turkų pacientas. Jėzuitas pamokė, kaip juo naudo- 
tis, ir beveik atsiprašinėdamas baigė šią pamoką moksliniais 
astronominiais aiškinimais. Kai jie jau ganėtinai susipažino, 
Brevdanas prisipažino - be galo kukliu tonu, kokiu visuomet 
kalbėdavo: 

— Tiesą sakant, aš jaunystėje, - ak! - žinote, labai seniai, - net 
išradau mašiną —- nesijuokite - amžinąjį variklį. Nieko rimto, 
bet ji, regis, pralinksmino fizikus. Net buvau sukonstravęs mo- 
delį iš medžio ir metalo... 

Žanas Batistas žavėjosi, klausinėjo smulkmenų. 

— Ne kažką beprisimenu, - atsakė kunigas. - Jau labai seniai 
tai buvo. 

Paskui rausdamas pridūrė: 

— Akademijos biuletenis teikėsi mane pagerbti ir išspausdino 
mano amžinojo variklio planus. 

Galėjai svajoti apie geresnį bendrakeleivį negu šis melancho- 
liškas jėzuitas, kuriam net astronomija siejosi su lengvabūdišku- 
mu. Bet galiausiai reikėjo su tuo susitaikyti, ir Žanas Batistas, 
negalintis apsieiti be draugystės, nuoširdžiai dovanojo savąją 
tėvui Brevdanui. Vakare matydavai, kaip jie grįžta ranka ran- 
kon, tarsi du bičiuliai, prakaitu įmirkusiais marškiniais, nešda- 
miesi radinius, su tuščiais odmaišiais per petį — iš jų abu visą 
dieną gurkšnojo vandenį. Netoli miesto vartų jie vėl griebdavo- 
si atšiaurios šeimininko ir tarno komedijos. 

Dabar, žinant, kokie iškilūs jo privalumai, Žanui Batistui kiek- 
vieną dieną buvo vis skaudžiau regėti Brevdaną, tą išsilavinusį, 
rafinuotą, trapios sveikatos kilmingąjį uždususį trepenant po 
vandens kibirų našta, lenkiant nugarą prieš Chadži Alį, kuris 

laikė jį blogiau nei per nieką. „Kaip jis gali susitaikyti su tokiu 
pažeminimu? - svarstė Žanas Batistas. - Tai turi būti juo žiau- 
riau Žmogui, anksčiau pratusiam laisvai lavinti protą.“ 

Tačiau kelionės tikslo dėl to jis nepamiršo ir krimtosi, nes 
visą tą laiką didysis karavanas nesirodė, o tai grėsė kuo ap- 
maudžiausiomis pasekmėmis. 


Pradžioje Aliksę de Majė labai nustebino nelauktai jai pa- 
tikėta užduotis. Tėvas išdėstė jai reikalą, ji ne iš karto susivokė; 
paskui ją pagavo neapsakomas džiaugsmas. Visą rytą ji niūnia- 
vo savo kambaryje sukdama mažutę rylą. Užduotis! Pirmą sykį 
kažkas šiame pasaulyje sugalvojo patikėti jai tikrą atsakomybę. 
Šitaip išsipildė visi jos norai: pagaliau galės ištrūkti iš tų namų, 
po kuriuos blaškėsi it kalinys po vienutę. O dar maloniau bus 
įžengti į vietą, skirtą jai vienai, nes ji negyvenama. 

Iš tėvo pasakojimo tas augalų ir daiktų labirintas žadino gy- 
vą jos smalsumą. Susijaudinimą atmiešė baimės lašelis: ar su- 
gebės ji kaip reikiant atlikti savo užduotį? Ar nesusidurs su daik- 
tais ir, svarbiausia, gyvomis būtybėmis, kad ir augalų pavidalo, 
priešiškais, nesuprantamais, kurie nusigaluos? Rizika tokia di- 
delė, kad kėlė jai nerimą, bet iš esmės ji savimi pasikliovė. Beje, 
visa tai nevyks iš tiesų nepažįstamoje vietoje. Tai Žano Batisto 
Ponsė buveinė. Ji įžengs ten, kur jis gyveno, ir nors buvo nusi- 
vylusi dėl jo išvykimo ir tylėjimo, tikėjosi tuose namuose vėl 
išgyvensianti tą patį jausmą, kokį buvo pajutusi jų savininkui. 

Tėvas Gaborjo, be didelio entuziazmo įpainiotas į šį reikalą, 
užėjo pas Aliksę kitą rytą po vilkstinės išvykimo: augalai ne- 
galėjo ilgai likti be priežiūros. Konsulas davė kabrioletą, ir aštun- 
tą valandą jie leidosi į poros minučių kelionę. Patį pirmą rytą 
ponas de Majė visiems lankytojams pradėjo pasakoti, jog jo 
duktė nuo šiol drauge su tėvu Gaborjo buvusių vaistininkų na- 
muose studijuosianti augalus. Jam rūpėjo, kad reikalas būtų 
viešas, taigi savaime suprantamas. Todėl jėzuitas pastatė bri- 
kelę priešais Ponsė namus ir neslėpė turįs raktą. Jie įėjo į pirmą 
kambarį, buvusią metro Žiuremi irštvą. Prieš išvykdamas pro- 

testantas truputį apsitvarkė, tai yra paslėpė savo guolį ir tvar- 
kingai išrikiavo išblaškytus indus. Kambario viduryje ant stalo 
jie rado laišką, adresuotą tėvui Gaborjo. Šis davė jį perskaityti 
merginai - silpnoms jo akims stigo šviesos. Jame buvo rašoma, 
kad jėzuitas, senyvas žmogus, galįs nesivarginti ir nekopti į ant- 
rąjį aukštą, pirmame aukšte jam paruoštas šezlongas, kurį jie 
pastebėjo viename kampe. Rūpestingas atidumas —- dideliame 
stiklo butelyje su čiaupeliu apačioje vaistininkai kunigui sutaisė 
stiprinamąjį gėrimą, turėjusį palengvinti skausmus, kurie, kaip 
žinojo, jį kankina. Dienai pakaksią stiklinaitės. Antrame aukšte 
dviejose didelėse knygose panelė rasianti visus nurodymus, kaip 
prižiūrėti augalus. 

Dvasininkas paragavo vaisto, ir jo veidas nušvito. 

— Kartu? - pasidomėjo Aliksė. 

— Vaikeli, tai vaistai, - turi gerti juos tokius, kokie yra. 

Jeigu gėrimo nebūtų patarę žmonės, išmaną savo amatą, tėvas 
Gaborjo būtų prisiekęs, jog tai degtinė. Ištuštinęs stiklinaitę išsi- 
tiesė šezlonge, liepęs savo mokytinei kuo greičiau kopti į antrąjį 
aukštą. 

Ji užlipo ir aptiko - kaip jos tėvas prieš keletą dienų, nors 
kupina visai kitokių jausmų - nepaprastai suvešėjusią oranžeri- 
ją. Per naktį augalai išgarino savo drėgną kvapą. Uždaros pa- 
talpos oras buvo drungnas, dvelkė šiekštais ir miško gėlėmis. 
Susispietę ties stogo kraigu čiepsėjo mažučiai paukšteliai. 

Mergina lėtai pražingsniavo siauru praėjimu tarp vazonų. 
Pirštų galais lengvai braukdama šakeles prisiartino prie stalo ir 
prisėdo ant taburetės. Iš tiesų nepaprasta vieta, grynas paveiks- 
las to, kuris ją sukūrė ir kurį ji, rodos, dar jautė čia esant. Ji 
nugrimzdo į švelnią svają, iš kurios atitoko, pamačiusi ant stalo 
dvi storas knygas, kurios priminė jos įsipareigojimus. Ji atvertė 
pirmąjį tomą. Sausas sodininkystės traktatas lotynų kalba, iš- 
spausdintas prieš dvidešimt metų Olandijoje. Jo dydis įvarė jai 
neviltį. Kol ji visa tai perskaitys ir išvers, vargšai augalai jau 
seniai bus nuvytę. Tačiau sklaidydama pirmuosius lapus aptiko 
skiautę popieriaus, truputį kyšančią iš knygos krašto, o ant jos 


IOS 


plunksna išvedžiota: „Rėčkutė vandens per dieną didiesiems, 
stiklinė mažiesiems, pusė per savaitę mėsingiesiems. Dieną at- 
verkite langus, išeidama uždarykite. Visa kita darykite, kaip jums 
atrodo. O svarbiausia, kalbėkite su jais taip, kaip kalbėtumėte 
su manimi... Žanas Batistas.“ 

Aliksė garsiai susijuokė, paskui prisidengė ranka burną, su- 
nerimusi, jog atkreipė senojo kunigo dėmesį. Bet iš apačios te- 
sklido ritmingas miegančiojo alsavimas. Ji sulankstė popierėlį, 
įspraudė tarp dviejų knygų lentynoje ir laiminga griebėsi tokios 
paprastos ir tokios smagios jai nurodytos pramogos. 


IO06 


Dvi dienos po pasiuntinystės išvykimo pas poną de Majė konsu- 
late apsilankė keistas žmogus, prisistatęs kaip brolis Paskualė. 
Vos jis įžengė į kabinetą, konsulas suvirpėjo. Tai buvo vie- 
nuolis kapucinas, apsivilkęs savo ordino abitą, susijuosęs maz- 
guota virve, su dideliu ant pečių atverstu gobtuvu. Nors platus 
apdaras ir slėpė jo siluetą, tačiau tas plačių pečių, aukšto stoto, 
pūslėtomis rankomis vyras panėšėjo greičiau į medkirtį, įstojusį 
į ordiną. Didelė keturkampė galva, apjuosta juodos garbanotos 
barzdos, skvarbios žvilgančios akutės galutinai išbaigė tą bau- 
ginančią povyzą. Kalbėjo jis su stipriu itališku akcentu, šiurkščiai 
ridendamas „r“, ir grubiai kapojo prancūziškus žodžius, lyg koks 
mėsininkas, kuris kerta riebalus nuo jautienos gabalo. 

— Esu mūsų bendruomenės vyresnysis, - prisistatė jis pasi- 
sveikinęs su konsulu. 

„Jeigu šis storžievis vyresnysis, - su pasidygėjimu pagalvojo 
ponas de Majė, - tai kokie kiti...“ 

Vienuolis be užuolankų paaiškino, jog norėtų pasimatyti su 
žmogumi, kuriam ponas de Majė patikėjo pasiuntinystę pas Etio- 
pijos negusą. 

Konsulas apsimetė, jog nustebo ir nieko nesupranta. Tuomet 
kapucinas išsitraukė iš po savo abito kažkokį popierių ir perskaitė 
pirmą pastraipą slapto laiško, kurį konsulas buvo patikėjęs Ponsė 

ir užantspaudavęs Prancūzijos karalystės antspaudu. Pokalbio 
klausiusiam ponui Masė pasirodė, kad ponas de Majė tuoj nu- 
alps; akimirksniu konsulas išbalo kaip drobė. Paskui atsitokėjo 
ir, sukaupęs jėgas, paklausė vienuolio, iš kur šis galėjęs gauti tą 
dokumentą. 

— Bet juk jūs pats, ponas konsule, jį mums atsiuntėte, - atsakė 
kapucinas, savo plačia šypsena atidengdamas siaubingai iš- 
lūžinėjusią dantų eilę. 

— Nieko panašaus jums nesiunčiau! 

— Jūsų sekretorijus, tas, kurį jį čia matau, regis, buvo nuėjęs 
pasitikrinti savo vertimo pas vieną mūsų brolijų, tiesa? Brolijų 
Pranciškų, pažįstate? 

Konsulas atsisuko į poną Masė triuškindamas jį žvilgsniu. Jei- 
gu būtų galėjęs jį tuoj pat nugalabyti, nedvejodamas būtų tai 
padaręs. Kaltė buvo tokia didelė, tokia nedovanotina, jog jis 
abejojo rasiąs bausmę jai išpirkti. Konsulas buvo poną Masė 
įpareigojęs patikrinti savo laiško vertimą pas vieną seną maro- 
nitų vienuolį, brolį Pranciškų, gyvenantį mieste, už skerdyklų, 
ir garsėjantį kaip didelį kalbų mokovą. Ir šit tas nevykėlis, tas 
bukagalvis supainiojo vienuolius ir, užuot nuėjęs pas nekenks- 
mingą sirą, kreipėsi į kapuciną. 

Ponui Masė savo ruožtu, bet itin nemaloniai, paaiškėjo pa- 
slaptis to, kas pradžioje atrodė lyg ir kokia diplomatinė mįslė. 
Kad konsulas leidžia su savo laiško negusui turiniu susipažinti 
tiems patiems kapucinams, kuriuos vargais negalais nušalino 
nuo kelionės, „kalbažiniui“, kuris iš esmės žengė pirmuosius 
žingsnius diplomatinėje karjeroje, pasirodė besanti subtili gud- 
rybė, pateisinanti Rytų kanceliarijų makiavelizmą... Ir štai da- 
bar paaiškėjo žiauri tiesa... 

Tuo tarpu ponas de Majė atgavo šaltą kraują. Sąskaitas suves 
vėliau. Dabar reikėjo išsiaiškinti, ko nori tas storžievis vienuo- 
lis, kurio rankose toks koziris. Įtempęs atmintį konsulas paten- 
kintas konstatavo, jog karaliaus laiške negusui niekur nepa- 
minėti jėzuitai. 

— Toji pasiuntinystė labai gera idėja, - dėstė toliau brolis Pas- 

kualė. — Atėjau pasiūlyti savo pagalbos. Mes turime brolijų 
Aukštutiniame Egipte ir net Nubijoje. Galime būti labai jums 
naudingi. 

Po to vienuolis ėmė ponui de Majė aiškinti, kad jo ordinas 
tiesiogiai domisi viskuo, kas susiję su Etiopija. Pats popiežius 
patikėjęs kapucinams šventą misiją atversti tą kraštą į krikščio- 
nybę. Beje, mažiau kaip prieš porą savaičių šventas tėvas oficia- 
liai paskyręs švento Pranciškaus ordino vyresnįjį popiežiaus lega- 
tu a latere* Abisinijai. Čia konsulas aiškiai įžvelgė jau priežodžiu 
tapusį Inocento XII dviveidiškumą. Laimindamas Prancūzijos 
karaliaus remiamą jėzuitų misiją tas intrigantas popiežius sykiu 
legatu Etiopijai skyrė tiesioginių varžovų ordino vyresnįjį. Ki- 
taip tariant, ta pačia kryptimi pasiuntė dvi kongregacijas, ne 
per daug atlaidžias viena kitai. Tegu laimi stipresnis! 

Tačiau delsti ne metas. Konsulas pajuto pavojų ir reagavo 
itin nuovokiai. Iš tiesų tokiomis valandėlėmis jis gėrėdavosi pats 
savimi. Ak, kad Ponšartrenas būtų jį šią akimirką matęs - vėl 
nutaisiusį tinkamą išraišką, su apsimestine nuostaba ir nusivyli- 
mu veide: 

— Dieve šventas, brangiausiasis broli, koks apmaudus nutiki- 
mas! Aš išties pasistengiau per savo sekretorių perspėti jus apie 
mūsų ketinimus. Bet kadangi brolis Pranciškus mums nieko šiuo 
reikalu nepasakė, pamanėme, kad jūs tiesiog žinote apie šią mi- 
siją, ir tiek. Nė neįtarėme, kad norėtumėte joje dalyvauti. Dabar 
jau trys dienos, kaip jie išvykę, ir mes niekaip jų neprisivysime! 

— Tikrajai gaila, - pratarė brolis Paskualė linguodamas galvą. 
— Per dvi dienas prarastos dvi progos. Du mūsų brolijai turėjo 
iškelijauti su arabų pirkliju, atvykusiu ėškoti gydytojo negusui. 
Bet tasis žmogus dingo. 

— Tik pamanykit! - plūsdamas prakaitu šūktelėjo konsulas. — 
Suprantu, kad jums apmaudu. 

Jis pridūrė dar keletą užuojautos frazių. Bet kapucinas buvo 
anaiptol ne iš tų, kurie žarsto žodžius vėjais. Supratęs, kad 


* Slaptas (lot.). 

daugiau nieko nepeš, jis nelauktai atsisveikino su konsulu ir 
išėjo. 

Brolis Paskualė pernelyg gerai pažinojo Rytus ir savo kailiu 
buvo patyręs, kad gyvenime esama sutapimų, todėl nė nesistengė 
išsiaiškinti visų gyvenimo keistenybių. Bet šios misijos išvyki- 
mas vis dėlto pasirodė jam gerokai skubotas, o konsulas perne- 
lyg susijaudinęs ir todėl kažin ar iš tikrųjų nuoširdus. Jis pa- 
traukė į arabišką miesto dalį toliau tęsti savo tyrimo. 

Konsulate, vos dvasininkas išėjo, ponas de Majė nusiplėšė pe- 
ruką su voleliais, po kuriuo siaubingai prakaitavo. Atsigręžė į 
poną Masė ir, dar nespėjęs išrekti savo rūstybės, išvydo, kaip jo 
sekretorius keliaklupsčias puola ant parketo, bildėdamas taip, 
lyg kas riešutus traiškytų. Atleidimo niekas nemeldžia veltui: 
ponas de Majė nusprendė, jog pakaks porą mėnesių nemokėti 
jam algos. 


* 


Pagaliau didysis karavanas atvyko į Manfalutą. Pasirodė, at- 
vyko jis ankstyvą rytmetį - miestas dar tebemiegojo. Vakar va- 
kare didžioji Turgaus aikštė, buvusi tik pilko smėlio dykynė, po 
kurią slankiojo keletas perkarusių šunų, rytą visa buvo pilnutėlė 
klūpančių kupranugarių, sumazgytų ryšulių, drobių, ištemptų 
ant medinių kuolų, atstojančių pastogę. Šūkalodama bruzdėjo 
vyrų minia mėlynomis tunikomis, su turbanais ant galvos arba 
nuleidusių juos ant pečių kaip kaklajuostę. Ant liepsnojančių 
žabų kunkuliavo skardiniai arbatinukai. Sunkūs, nuo riebalų 
pamėlę dūmai, kylantys nuo žarijų, kur kepė avinai, sklaistėsi 
sulig žmogaus ūgiu. 

Chadži Alis gerai pažinojo karavano viršininką, tokį Chasa- 
ną el Bilbesį, ir, pasinaudodamas šia pažintimi, mitriai sutvarkė 
keletą reikaliukų. Penkis savo mulus jis išmainė į du kupranu- 
garius ta dingstimi, kad čia jie pigesni nei Kaire ir taip bus leng- 
viau pereiti dykumą, per kurią jie keliausią. Deja, du naujieji 
gyvuliai vos įstengė patempti iškeistųjų mulų naštą. Galų gale 


viskas pasibaigė tuo - apie tai su pikta šypsena pranešė Chadži 
Alis, kad Žozefas nebeturėsiąs ant ko joti ir gausiąs, kaip ir nu- 
biai tarnai - skirtumas tik tas, jog šie prie to pripratę, pėsčias 
pėdinti per smėlį šalia kuprių. 

Tėvas de Brevdanas naująjį pažeminimą sutiko nė nemirk- 
telėjęs. Net įtikino savo bendrą nesiginčyti, tardamas, jog nerei- 
kia žadinti įtarimo. Žanui Batistui pradėjo dingotis, kad tas 
jėzuitas perdėtai gardžiuojasi savo nuolankumu. Beje, palanku- 
mas, kurį - truputį prisiversdamas - jautė jam iš pradžių, gero- 
kai išblėso. Pernelyg krito į akį, kad jėzuitas tik paviršutiniškai, 
iš mandagumo pritaria jo entuziazmui. Brevdanas visada lik- 
davo apdairiai santūrus. Nors apsimesdavo, kad jam malonu 
vaikštinėti su Žanu Batistu, netrukus tapo aišku, kad tų išvykų 
jisai linkęs vengti. Vienintelis jo troškimas buvo pasislėpti už 
opuncijų gyvatvorės ir melstis bei atlikinėti dvasines pratybas, 
tvirtinančias tikėjimą. Beje, trumpas judviejų pokalbis dar aki- 
vaizdžiau parodė, kokia praraja juos skiria. 

Žano Batisto paklaustas apie pašaukimą tariamasis Žozefas 
naiviai įsitikinęs atsakė: 

— Tai labai paprasta. Gimiau pasiturinčioje kilmingoje šeimo- 
je. Viskas man lengvai klojosi. Pakako išmokti tai, ko mane 
mokė. Visatos sąranga man atsiskleidė be jokio vargo per vadi- 
namąją mokslo kalbą, Dievas suteikė man savo Apvaizdos ma- 
lonę. Davė man viską; dabar noriu viską jam grąžinti. 

— Na, o man buvo visiškai atvirkščiai, - tarė Žanas Batistas. — 
Gimiau be šeimos, visiškas beturtis. Šešerių metų mane atidavė 
patarnauti vienam vaistininkui. Tenkindama savo įgeidį jo duktė 
išmokė mane skaityti, kaip kad mokome strykčioti šunį: pasi- 
smaginimui. Štai ir visas mano išsilavinimas. Visa kita išmokau 
savarankiškai, kaip išmanydamas. Iš esmės, jei gerai jus supran- 
tu, turėčiau sakyti: Dievas man nedavė nieko, ir aš atsiskaitęs... 

Jėzuitas pažvelgė į jį pasibaisėjęs, tarsi mokinukas, sužinojęs 
apie bendramokslio prasižengimą ir bijantis paragauti tos pačios 
bausmės. Neabejotinai laikė gydytoją jei ne pačiu velniu, tai bent 
jau vienu jo garbintojų. Toks neigiamas nusistatymas tikriausiai 

atsirado nuo išvykimo pradžios ir buvo vaisius tų šventų įspė- 
jimų, kuriuos jam įkalė tėvas Verso ir konsulas. Pirmą sykį tą 
dieną Žanas Batistas suprato esąs vienas. Jis staiga skaudžiai 
pajuto, kaip jam trūksta metro Žiuremi draugystės - jo meilės 
tiesai, tokios tolimos bet kokiai veidmainystei, jo didžiadvasišku- 
mo, jo tokio reto humoro jausmo. 

Po dviejų dienų karavanas pajudėjo iš Manfaluto. Sudarytas 
iš beveik šimto penkiasdešimt gyvulių, jis nutįso ilga ir lėta vo- 
ra, kurios daugmaž pačiame viduryje radosi Chadži Alis, Ponsė 
ir Žozefas. Karavanas nužygiavo dvi mylias į Rytus ir apsistojo 
Alkantaros miestelyje. Akmeniniu tiltu perėjo siaurą upokšnį, 
kaip jiems pasirodė, Nilo atšaką. Kitą vakarą įsirengė stovyk- 
lavietę dykumoje, šalia didingų griuvėsių. Tai buvo sėdinčio fa- 
raono kojos ir pėdos - galva ir stuomuo buvo sugurę, pagraužti 
erozijos. 

Chadži Alis ir Ponsė karavano vadovo malone galėjo užimti 
geriausias vietas tarp milžino kojos pirštų, ten, kur didžiuliai 
akmens luitai buvo išduobti ir sudarė tarytum olas, saugančias 
nuo nakties žvarbos. 

Žozefas ruošė šeimininkams vakarienę. Kol maišė sriubą, 
Ponsė prisėdo greta prie ugnies. Žozefas pasirodė jam susirūpinęs 
labiau negu paprastai. 

— Ką tik buvau įsimaišęs tarp varovų, - tarė jėzuitas, - ir nu- 
girdau jų pokalbį. 

— Na ir ką jie šnekėjo? 

— Kad karavane yra dar vienas prancūzas. 

— Turbūt viskas labai paprasta, —- nesijaudindamas atsiliepė 
Ponsė. - Pirkliai tolydžio keliauja į Aukštutinį Egiptą ir Nubiją... 

Jėzuito laikysena iš tikrųjų pradėjo drumsti jam nuotaiką. Ta 
nenykstanti apsimetėlio liudininko išraiška, tas amžinas susirūpi- 
nimas, rimtumas — mažai stigo, kad jis spirtų jam į užpakalį. 

— Įsivaizduokite, kad atsiduriate vienas tokiame dideliame ka- 
ravane, - suaimanavo tėvas Brevdanas, - ir sužinote - ne visi tai 
žino — jog čia yra dar trys krikščionys - ar nesistengtumėte kuo 
greičiau juos susirasti? 

— Tarp Rytų nuotykių ieškotojų esama žmonių, kurie nelinkę 
rodytis į save panašiems, - nekantriai atsiliepė Žanas Batistas. 

— Tuomet mes pasistenkime tą žmogų rasti. Tai geriausias 
būdas sužinoti, ar jis mūsų vengia ir ką slepia. 

Žanui Batistui galiausiai įgriso ir jis nusileido - to velnio dva- 
sininko nerimas nejučia užkrėtė ir jį. Jis sutiko drauge apeiti sto- 
vyklavietę. Žozefas padavė šaukštą vienam nubiui ir liepė žiūrėti, 
kad neprisviltų sriuba. Kadangi iki sutemų liko nebedaug laiko, 
o karavanas buvo labai didelis, jie išsiskyrė. Jėzuitas pasuko iš 
vienos, Ponsė iš kitos akmeninio milžino pusės. Diena sparčiai 
blėso. Saulė glaudėsi prie pat horizonto, žioruodama virš jau pa- 
juodusio dykumos ratilo. Įkypa šviesa, persmelkta dykumos dul- 
kių, užliejo siluetus blausia migla. Abu vyrai, kiekvienas savo 
ruožtu, kiek pajėgdami iki sutemų vaikščiojo tarp besibūriuo- 
jančių keliautojų, bet nė vieno, panašaus į franką, neaptiko. Jėzui- 
tą tai ne kažin kiek paguodė. Tėvas Verso buvo aiškiai pataręs 
saugotis kapucinų pinklių, ir šitoje paslaptingoje nepagaunamo 
keliauninko istorijoje tėvas Brevdanas įžvelgė jų šešėlį. 

Kitos dienos keliautojus visai nualino; jie žygiavo ilga akme- 
nuota dykyne neaptikdami jokio vandens punkto. Į Žozefą bu- 
vo gaila žiūrėti. Kaitros iškamuotas, jis sulig kiekvienu stab- 
telėjimu prisispausdavo sukepusiom lūpom prie ožkenos maišo, 
kabančio iš šono ant Ponsė kupranugario balno. Jau antrą die- 
ną jėzuito batai su sagtimis neišlaikė, ir jis gavo basomis žings- 
niuoti įkaitusia žeme. Perdien padai nuėjo kraujuojančiomis 
pūslėmis. Ponsė atidarė odinę skrynutę, kur buvo susikrovęs 
vaistus, ir ištepė vargšo kojas tepalu, išdžiovinusiu žaizdas ir 
apmalšinusiu skausmą. Bet rytą, kai reikėjo keltis, jėzuitas išba- 
lo ir vos nenuvirto. Žanas Batistas pasiūlė jam vieną dieną joti 
jo kupranugariu. Tačiau Žozefas nieko nenorėjo girdėti ir nė 
nemirktelėjęs sukorė visą kelią. 

„Tas žmogus iš tiesų apsėstas nuolankumo aistros, - galvojo 
Žanas Batistas. - Tikriausiai nieko taip nebijo kaip laisvės.“ 

Laimė, vėliau dangų apniaukė debesys; pasidarė nebe taip 
karšta; be to, žemę šioje dykumos atkarpoje dengiančios dulkės 

buvo švelnesnės pėdoms. Vakare stovykloje pas juos atėjo Chadži 
Alis ir pranešė, kad liko tik diena kelio iki didelės oazės, kur jie 
apsistosią ilgesniam laikui. Paskui jis nuėjo vakarieniauti su ka- 
ravano vadovu: Chasanas el Bilbesis liepė paskersti sužeistą kup- 
ranugarį; jo plaušinga mėsa jau kepė ant didelio laužo. 

Rytojaus dieną vėl buvo labai karšta, ir Žozefas dar labiau 
nusikamavo. Galop sutemus jie pasiekė didelę palmių giraičių 
oazę, kurią senovės romėnai vadino Oasis Parva, o arabai El 
Vachu. Tai buvo tolimiausias kelio taškas, esantis dar pašos 
valdžioje. Nedidelis palmių giraičių - jas tarpusavy jungė siauri 
augmenijos koridoriai - salynas žergė per sausringas žvirgždo 
įlankas. Savo plotu jis prilygo dideliam miestui. Daugybė šalti- 
nių drėkino juodą žemę ir maitino ryškiai žalią, aukštą ir tankią 
žolę. Dirbamos žemės sklypelius juosė plokščių akmenų sienos. 
Juose augo kasijos ir aitrieji moliūgai. Siaurais takeliais tarp 
palmių giraičių šmirinėjo pulkai tamsiaodžių vaikų, jie juokda- 
miesi nešiojo ant galvų tuos didelius bjaurius moliūgus, panašius 
į juokdario siluetą. Chadži Alis vienoje tų giraičių buvo įjunkęs 
lankytis pas svetingą čiabuvę, kuri jį laikė ištikimu savo klientu. 
Jis parūpino Ponsė pintų palmių trobelę su lova. Kupranuga- 
riai, pagirdyti rezervuare, buvo supančioti ir paleisti ganytis. 
Žanas Batistas užleido lovą Žozefui ir tarp dviejų palmių ištempė 
sau hamaką. 

Dviem dienoms praėjus po atvykimo į palmių oazę Chadži Alis 
prisėdo prie Žano Batisto ir kaip draugystės ženklą pasisiūlė 
pats paruošti arbatą. Gerą valandą tuščiai papliauškęs liežuviu 
varovas paprašė gydytoją trumpam užeiti į jo lūšnelę. 

— Žvilgtelėk, - tarė pirklys, vos jie atsidūrė viduje. 

Jis atsismaukė vieną savo plačios tunikos rankovę ir apnuo- 
gino ranką, petį ir viršutinę nugaros dalį, nuėstą dedervėtų 
raupsų, labai atgrasios išvaizdos. 

— Kada susirgai? - paklausė Ponsė. 

— Mažne prieš trejus metus. Tas dalykas čia užeina, čia vėl 
pranyksta. 

— Kasaisi? 

— Be paliovos, dieną naktį. Tesaugo mane Pranašas. Bet vos 
jis nukreipia nuo manęs žvilgsnį, nusidraskau iki kraujų. 

Ponsė liepė jam vėl apsirengti. Jiedu išėjo į lauką, ir Chadži 
Alis vėl atsisėdo prie arbatinuko. Gydytojas nuėjo prie mantos, 
kurią jie buvo sukrovę prie įėjimo į lūšną, ir atnešė žievės kamš- 
čiu užkimštą buteliuką. 

— Tepsi šituo savo skaudulius kiekvieną rytą ir kiekvieną va- 
karą. Po trijų dienų vėl apie tai pakalbėsim. 

Chadži Alis pabučiavo jam ranką, atsargiai paėmė buteliuką 
ir kad suderintų naudą su malonumu, nuėjo pas savo almėją, 
kad ši ištrintų jam kūną. 


IIS 


Brevdanas, kuris iš tolo stebėjo šią sceną, prisėdo prie Žano 
Batisto. Dvasininkas, matyt, jau atsigavo po praėjusių dienų 
kančių, tačiau atrodė vis toks pat nepatiklus ir bugštus. 

— Ko jis taip ilgai laukė? Būtų galėjęs parodyti savo žaizdas 
prieš išvykstant, - paklausė negera akimi lydėdamas tolstantį 
kupranugarių varovą. 

— Najjau ne. Įsivaizduokite, jeigu mano žinios būtų pasirodžiu- 
sios neveiksmingos prieš išvykstant iš Kairo: kelionė būtų stačiai 
atšaukta. Iš to būtų padaryta išvada, kad aš juo labiau neišgy- 
dysiu neguso. Mes sumokėjome Chadži Aliui ir juo pasitikime. 
Jeigu jam būtų reikėję mumis atsikratyti, šį reikalą jis būtų jau 
sutvarkęs išmelždamas sau iš to didžiausios naudos. 

Jie nuščiuvo; Žanas Batistas nutuokė, kad juodos mintys la- 
biau negu bet kada užgulė jėzuito širdį. 

Tiesą sakant, tėvas Brevdanas neką tepasitikėjo medicininiu 
Žano Batisto išmanymu. Per jų botanines išvykas dvasininkas 
gavo patirti, kokios netvirtos vaistininko žinios. Kelissyk Brev- 
danas netgi pasirodė išmanesnis už jį. Žanas Batistas dėl to, at- 
rodo, nesijaudino. „Botanika - ne medicina, - pasakė jis. - Svar- 
biausia yra tas tarytum koks entuziazmas, intuicija, kurie padeda 
įžvelgti būtybes siejantį giminingumą ir atskleisti būtiną neišven- 
giamą ryšį tarp žmogaus, kuris kenčia, ir augalo, galinčio tą 
kančią palengvinti.“ 

Brevdanui tas sapaliojimas atrodė tikra magija. Jis didžiai abe- 
jojo, ar šitie svaičiojimai gali padėti šiandien Chadži Aliui, o 
rytoj negusui. Tačiau grįžti atgal buvo per vėlu, todel, kad ir kas 
atsitiktų, jėzuito likimas buvo susijęs su tuo keistuoliu žolininku. 

Norėdamas pakeisti temą ir sumažinti įtampą, Žanas Batis- 
tas nukreipė pokalbį į oazės pavadinimą - El Vachas. 

— Manau,jog taip buvo iškreiptas žodis El Cbavech, reiškian- 
tis orą. Jie tikriausiai pasirinko šį pavadinimą dėl čia viešpatau- 
jančios gaivos ir to vėjelio, kuris nepaliaujamai šnarina palmes. 

Brevdanas greičiau buvo linkęs manyti, jog tai buvęs žodis 
Chbalaouė, reiškiantis švelnumą. Jie nusprendė, kad šį filologinį 
ginčą verčiau tegu išsprendžia koks čiabuvis. Pirmas jų sutiktas 

čiabuvis buvo senis, kuris niukindamas lazdele varėsi porą asilų, 
apkrautų datulėmis. 

Arabai savo kalbą mėgsta; nė vienas neatsisako pasiginčyti 
dėl žodžio. Senis šypsodamasis išklausė abiejų keliauninkų aiški- 
nimus. Jo veidas buvo raukšlėtas kaip mumijos. Kai jie glaustai 
išdėstė savo prielaidas, senis bakstelėjo Brevdanui į krūtinę laz- 
dele lyg kokia rapyra ir ištarė: 

— Ne! 

Paskui taip pat bakstelėjo ir Ponsė. 

— El Vachas, - pasakė jis savaip tardamas ir davė ženklą eiti 
paskui jį. 

Jie kirto progumą, perėjo nedidelį moliūgų lauką - priešaky 
žengė senis, paskui jį Žanas Batistas, Brevdanas ir eisenos gale 
tie du asilai. Galiausiai priėjo pomiškį, sužėlusį vešliais tamsiai 
žaliais krūmokšniais. Rodydamas lazda į krūmus, senis tris sy- 
kius pakartojo: 

— El Vachas! 

Tai buvo lyg ir koks bugienis lakuotais lapais, nelabai dyg- 
liuotas, tamsiai žalias. 

— Mozės lazda, - pasakė senis. - El Vachas! 

Ir parodė krūmą. 

— Kchaledo Ibn El Valido lazda: El Vachas! 

— Kas tas Kchaledas Ibn El Validas? - nužemintai paklausė 
Brevdanas. 

Senis suraukė antakius. Klausimas jam pasirodė esąs didžio 
neišmanymo ženklas. 

— Didis karvedys, - atsakė, - naikinęs krikščionis! 

- Iš tiesų? — sutrikęs pratarė jėzuitas. 

— Anksčiau vanduo čia buvo kartus. Kchaledas Ibn El Validas 
sudavė per šaltinius savo lazda. Vanduo tapo tyras. El Vachas! 

Jie padėkojo seniui ir tylėdami grįžo atgal. 

— Nagi, - ištarė tėvas de Brevdanas, matydamas savo bendrą, 
nugrimzdusį į apmąstymus, - kokias antgamtines mintis įkve- 
pia jums šis augalas? 

Žanas Batistas neaiškiai mostelėjo ranka ir priėjus stovyklą 
vienas patraukė toliau į oazę. 

Jis pažino, jog tai tas pats krūmas, kuris, paklydęs ir vienišas, 
stiepėsi konsulato sode ir kurio šakelę jis ruošėsi skinti, kai prieš 
jį išniro Aliksė. Šis prisiminimas nugramzdino jį į saldžiausias 
svajas. 


Jau dvi savaitės Aliksė ateidavo kas dieną; malonus įprotis 
įleido šaknis. Ištuštinęs stiklinaitę tėvas Gaborjo užmigdavo šez- 
longe. Ji kopdavo aukštyn kalbinti paukščių ir augalų. Kaip ir 
numanė Žanas Batistas, ji instinktyviai juto, ko kiekvienam jų 
reikia - mažiausius padrąsindavo, keliais sodo žirklių čekštelėji- 
mais apmalšindavo pergalingą dičkių įkarštį. Jai pakako laiko 
ir knygas pasklaidyti, baugščiai prisilytėti špagų rankenų gal- 
vučių - jos buvo likusios kaboti ant šakos. Ji net įsidrąsino išsi- 
tiesti hamake. Čia visa aplinka buvo kupina to, kurio nėra. Tar- 
pais, nelygu nuotaikai, Aliksė regėdavo Žaną Batistą visur, kur 
šis buvo palikęs savo pėdsaką. Tarpais jo visur stigo, tarytum 
galva būtų atskirta nuo kūno ir palikusi jį be gyvybės. 

Prireikė poros savaičių, kad, susipažinusi su namais, ji išdrįstų 
išeit į terasą, žvelgiančią į vidinį kiemą. Nors visos žaliuzės bu- 
vo užskleistos, kas nors galėjo spitrėti pro vieną iš langų. Ji 
būgštavo, kad paskalos nepasiektų jos tėvo. 

Pirmus sykius išėjo tik kelioms minutėms. Už langų, pro ku- 
riuos ją galėjo matyti, regis, nebuvo nė gyvos dvasios. Įsidrąsinu- 
si ji atsinešė kėdę ir galop praleisdavo gryname ore pusę rytmečio. 

Buvo jau penkiolikta diena po karavano išvykimo, kai staiga 
už vienų langinių ji išgirdo šnaresį. Krūptelėjo, suakmenėjo. 

Geriau neišsiduoti, kad išsigando, nesprukti, lyg darytų kažką 
neleistina. Vėl sukrebždėjo. Artimiausiame nuo terasos lange 
mažiau kaip per metrą virš jos. Staiga viena langinė atsidarė, ir 
lange pasirodė moters siluetas. Prispaudusi pirštą prie lūpų, mo- 
teris ženklu rodė Aliksei tylėti, nes buvo aiškiai matyti, kad mer- 
gina iš nuostabos gali imti šauktis pagalbos. Aliksė nusiramino; 
abi moterys tylėdamos žvelgė viena į kitą. Pravėrusioji langą 
buvo jau brandaus amžiaus: ji pasirodė merginai pasiekusi tuos 
tolimus gyvenimo krantus, kokių jos amžiuje tariesi niekados 

nepasieksiąs. Žodžiu, perkopusi ketvirtą dešimtį. Dailūs, stam- 
būs valstietiški bruožai, pilnas veidas, nutviekstas šypsančių są- 
mokslininkės akių, kurios žvelgė labai tiesiai, draugams byloda- 
mos apie nuoširdumą, kitiems - apie drąsą ir beturtės išdidumą. 
Vilkėjo paprasta rudos drobės tarnaitės suknele; iš jos tarsi per- 
sirpusio ajero burbuolės kyšojo apvalios rankos, tvirti pečiai ir 
stangri krūtinė, kurią kirto gili vagelė. 

— Draugė! Draugė! - sukuždėjo ji mojuodama viena ranka, o 
kita prisidengusi lūpas. 

Pamačiusi, kad Aliksė nurimo, taip pat patyliukais tarė jai: 

— Nueikite ir pažiūrėkite, ar kunigas miega. 

Mergina pakluso. 

„Iš kur ji žino, kad čia yra kunigas?“ —- mąstė atsargiai leisda- 
masi laiptais žemyn. 

Tėvas Gaborjo saldžiai knarkė. Ji grįžo į terasą ir ženklu pa- 
rodė, kad taip. 

— Tuojau nulipsiu, - valdingai pareiškė anoji. 

Mergina neišdrįso prieštarauti. Tuomet pamatė, kaip ta tvir- 
ta moteris mikliai peržergia langą ir tylomis strykteli į terasą, 
grakščiai kaip katė. Nors avėjo plokščiapadžiais sandalais, bu- 
vo aukštesnė už Aliksę. Dviem staigiais mostais delnu išlygino 
suknelės raukšles, priėjo prie merginos ir draugiškai, valdingai 
pačiupusi ją už abiejų riešų, lengvai kilstelėjo rankas. 

— Jūs tikrai graži! - pasakė moteris. 

Aliksė skaisčiai išraudo. „Pamplė pinavija“, - toptelėjo jai. 

— Dar gražesnė negu jis sakė, - pridūrė moteris. 

Tame veide buvo kažkas švelnaus, ramino. Galbūt tas džiu- 
gesys, toji šypsena, ir čia pat šalia - raukšlelės, ryškėjančios ap- 
link akis ir burną, ašarų ir išgyvenimų pėdsakai, paprastai links- 
mybei suteikiantys didžių įsipareigojimų rimtį. 

— Kas „jis“? —- paklausė Aliksė. 

— Na, žinoma, Žiuremi, - nusijuokė moteris. 

Panelė de Majė nejučiomis apmaudingai susiraukė. 

— Nes jis man papasakojo, - mįslingai žvelgdama pridūrė 
moteris. 

Paėmusi Aliksę už rankos nusivedė ją prie kėdės ir pasodino. 
Pati atsirėmė turėklų. 

— Stebiu jus jau dvi savaites. Viską apie jus žinau - kuo jūs 
vardu, ką mėgstate. Tai pernelyg neteisinga. Turiu savo ruožtu 
jums prisistatyti: aš vardu Fransuaza, gyvenu šiuose namuose, 
iš kurių ką tik išėjau. Kai tie ponai dar buvo čia, kasdien ateida- 
vau ruošti jiems valgį. Na štai, jums ramiau, kai visa tai žinote? 

— Taip... Ne... Nežinau, - sutrikusi atsiliepė Aliksė. 

- Aišku, tai truputį žiauroka, - pasakė Fransuaza. - Jau se- 
niai būčiau galėjusi su jumis šnektelėti. Manote, buvo smagu 
žiūrėti, kaip sukinėjatės čia vienut viena, pora žingsnių nuo 
manęs! 

Sunki sruoga, įtempta link juodo plaukų mazgo, nusviro Fran- 
suazai ant smilkinio; ji nubraukė ją atgal. Aliksė pamatė, kad 
jos rankos paraudusios nuo darbo, aplūžinėjusiais, trumpučiais 
nagais — ir vis dėlto moters rankos - jų oda slėpė išsipūtusias 
venas ir suteikė rankoms glotnaus daikto grožį. 

— Bet supraskite, - dar pasakė Fransuaza. - Man buvo įsaky- 
ta. Ir dar kartą įsakyta... Visuomet gali nepaklusti. Bet svar- 
biausia, aš pasižadėjau. 

— Pasižadėjote? Bet ką ir kam? - paklausė Aliksė. 

— Žiuremi. Jis man liepė prisiekti, kad sulauksiu, kol jūs įsi- 
kursite, kad būtinai įsitikinsiu, jog kunigas iš tiesų kas dieną 
miega... Beje, ar dar yra jam palikto gėralo? 

— Bemaž pusė butelio. 

— Priminkite, kad vel pripildyčiau, kai artės prie galo. 

— Jūs dar turite? - paklausė Aliksė, kurią pastarosiomis die- 
nomis kankino mintis, kad vaistai baigiasi. 

— Kiek tik nori. Tai baltakė už dvidešimt piastrų, kurią par- 
davinėja jūsų tėvas! 

Fransuaza nusijuokė - tyliai, tačiau plačiai pražiojusi burną. 
Jos dantys buvo nuostabūs, tarsi perlai, visi aliai vieno. Toliau 
kalbėjo rimtai: 

- Visa tai aš pasižadėjau Žiuremi. Ir tik paskui perduoti jums 
laišką. 

— Laišką! - balsiai šūktelėjo Aliksė. 

Jinai nesuprato: Žiuremi, laiškas. Jau pradėjo būgštauti. 

Fransuaza ją nutildė ir įtempė ausį, klausydama, ar nepabu- 
do miegantysis. Matydama, kad niekas nekruta ir kad mergina 
nenustygsta, ji iš po suknelės ištraukė voką. 

— Taip ir yra: kantriai laukėte dvi savaites, o dabar nebetve- 
riate nė valandėlės! Šekite. 

Aliksė čiupo laišką ir ant voko perskaitė: „Panelei de Majė.“ 
Braižas to laiškelio, kurį ji skaito ir skaito nuo pat pirmos die- 
nos - Žano Batisto braižas. 


Po trijų dienų didysis karavanas pamažu persitvarkė. Vietoves, 
kuriomis jie ruošėsi keliauti ir kurios driekėsi vis tolyn į pietus, 
užgriuvo negailestinga kaitra. Virš dykumos tvieskė mėnulio pil- 
natis. Tad buvo nuspręsta keliauti naktį. Jie pajudėdavo kas- 
dien po pietų, saulei krypstant į vakarus. Praretėjo ir šulinių, ir 
dar labiau - maisto punktų. Teko pasikrauti produktų visai sa- 
vaitei. Paskutinę akimirką Žozefas gavo tempti ant pečių maišą, 
nes gyvuliai buvo perkrauti. 

Chadži Alis liko neįžvelgiamas. Jis siuvo pirmyn ir atgal, tik- 
rino, kaip pakrautas karavanas, šūkalojo įsakymus, pliaukšėjo 
rimbu. Kelis sykius šmėstelėjo pro Ponsė, nė žodeliu neužsimin- 
damas, kaip veikia paskirtas gydymas. Kol nepraėjo trys die- 
nos, gydytojas vengė užduoti nors menkiausią klausimą. 

Jie iškeliavo ir lėtai yrėsi per šiltą naktį. Mėnulio šviesa ryški- 
no daiktų reljefą ir raižė šešėlius. Kupranugarių krypavimas, 
susikaupusi žmonių tyla, prislopęs daugybės žingsnių smėlyje 
šnaresys ramino širdį užtvindydamas ją beveik neįveikiamu stin- 
guliu. Reikėjo kovoti su miegu. 

Aušrai brėkštant, kai dangus iš kairės pradėjo dažytis rausvai 
violetine šviesa, jie pasiekė pirmąjį vandens punktą ir įsirengė 
ten stovyklavietę. Tai nebuvo netgi oazė: keli medžiai, alūno 
pritvinkęs šulinys. Šlykštaus skonio ir bjaurios spalvos vanduo. 

Vyrai sudrėkino juo plaukus ir veidą. Bet verčiau buvo mirti iš 
troškulio, negu gerti tą vandenį. 

Baigėsi trečioji Chadži Alio gydymo diena. Įrengus stovyklą 
jis pasuko Ponsė link, oriu veidu pražygiavo pro jį ir įsimaišė 
tarp varovų, kurie, už kelių metrų susispietę apie šulinį, laistėsi 
vandeniu prieš maldą, išsirengę iki juosmens, nuoga galva. Cha- 
dži Alis neskubėdamas padarė tą patį. Liko tik su plačiomis dro- 
binėmis kelnėmis, nusiavė apavą. Apsišlakstė vandeniu, išsitry- 
nė, nusispjovė; paėmęs tuniką ir turbaną į vieną ranką, batus į 
kitą, priėjo prie Ponsė. Šis pamatė, kad ant visos gydomos odos 
liko tik nežymus gūbrelis, kuris turėjo netrukus išnykti. Liga 
buvo išgydyta. Chadži Alis pagarbiai pasveikino Žaną Batistą, 
vėl užsimetė tuniką ir paėjo tolėliau, į atokesnę vietą, kur pasi- 
tiesė kilimėlį maldai. 

Stebėjęs tą sceną Žozefas slapta persižegnojęs ištarė: 

— Dieve mano, stebuklas! 

Pastaba truputį užgavo Žaną Batistą; jam pasirodė, kad men- 
kinami jo nuopelnai. 

— Žinote, ką rašė kabalistas*? - tarė. - Tas, kas tiki stebuk- 
lais - kvailys... 

Tėvas de Brevdanas nukabino nosį. 

— ..„O kas netiki - bedievis. Apgalvokite tai šįvakar, kai vėl 
leisimės į kelią. 

Kitos dienos ir naktys nedaug tesiskyrė. Dabar dykumos lai- 
vas ritmingai skrodė beribę dykynę. Kelis sykius jie nakvojo to- 
je neaprėpiamoje platybėje, kur vienintelį šešėlį metė ištemptos 
jų palapinių odos. Po jomis buvo karšta lyg pirtyje. Priešingai 
nei pirmosiomis kelionės dienomis, poilsio valandos kamavo la- 
biau negu žygis; dabar jie žygiavo gaivioje tamsoje. Jie priėjo 
kitą šulinį, kurio vanduo buvo geras, ir galėjo prisipilti savo 
odmaišius. 

Dabar, kai pats įsitikino, koks išmanus gydytojas, Chadži Alis 
su Žanu Batistu elgėsi kur kas pagarbiau. Nors nepasidarė 


* Turima galvoje kabalos - žydų mistinės filosofijos - vienas autorių. 

iškalbingesnis, atsakydavo į jo klausimus ir sykiais pats suteik- 
davo reikalingą informaciją. Prieš išvykstant karavanui toliau 
Chadži Alis priėjo prie Ponsė ir tarė: 

- Iki El Vacho karavane buvo dar vienas prancūzas, ar jūs tai 
žinojote? 

— Mums sakė, bet mes niekada jo nematėme. Kas jis? 

— Nežinau. Jis žygiuoja per dvi dienas prieš mus. 

— Kas jį lydi? 

- Jis joja ant kupranugario, o kitą vedasi iš paskos su krovi- 
niu. Bet tas žmogus vienas. 

Kai tik varovas nuėjo, Žozefas priėjo sužinoti naujienų. Žanas 
Batistas, gailėdamas jėzuito ir nenorėdamas kurstyti jau erzi- 
nančio jo nerimo, pasakė, jog viskas klostosi kuo puikiausiai. 

Bėgo varginančio poilsio dienos ir žygio naktys, akinamai nu- 
tviekstos baltos pilnaties šviesos. Galop jie pakilo ant dykos ply- 
naukštės ir be sustojimo ją perėję brėkštant po kojomis išvydo 
platų Nilo slėnį, gaubiamą ūkų, kuriuos pernakt išgarino lau- 
kai. Upės vingyje stovėjo didelis miestas. Tarp molinių namų 
niro sodų žalumos keturkampiai ir stiepėsi masyvūs it pilies 
bokštai minaretai, visiškai kitokie, negu Žemutinio Egipto os- 
manų bokštų smailės. Jie buvo Dongoloje, pirmame Senaaro ka- 
ralystės mieste. Karavanas sustojo aukštų sienų papėdėje. Chadži 
Alis ir Ponsė, paskui kurį per trejetą žingsnių neatsilikdamas 
sekė jo tarnas, vidurdienį įžengė į centrą ir su savo rekomenda- 
ciniais laiškais bei dovanomis patraukė pas princą, Senaaro ka- 
raliaus vardu valdantį miestą. 

Buvo tai geibus žmogelis, prasmegęs savotiškame dideliame 
soste, užtiestame ryškiaspalviais audiniais. Jis priėmė keliaunin- 
kus labai pagarbiai ir paprašė Ponsė teiktis apžiūrėti jo jaunėlę 
ankančią dukterį, vienuolikmetę mergaitę. Buvo atvesta mažoji 
princesė - ji vaikščiojo tik tarnaitės vedama už rankos. Jos akys 
buvo sulipusios nuo gelsvų išskyrų. Valdytojas papasakojo, kad 
sykiais naktimis reikia surišti jai už nugaros rankas, nes vos pri- 
silietus vokų uždegimas sustiprėjąs. Žanas Batistas pasiuntė 
Žozefą atnešti vaistų skrynelę. Išėmė iš jos raudonus miltelius, 

liepė ištirpinti juos labai švariame vandenyje. Tuo tirpalu plauti 
vaiko akis tris kartus per dieną, o naktį dėti ant vokų vatos 
kompresą, suvilgytą tuo pačiu tirpalu. 

Kitą rytą mergaitės akys buvo sausos. Po trijų dienų ji kaip 
reikiant jas praplėšė ir netrukus be jokių paūmėjimų atgavo re- 
gą. Pakvaišęs iš džiaugsmo valdytojas pasakė Ponsė, jog šis galįs 
prašyti, ko širdis geidžia. Gydytojas atsakė netrokštąs nieko ki- 
ta - tik jo globos. Visą savaitę truko nuostabi jų viešnagė Don- 
goloje: jie nakvojo rūmuose, juos vaišino antilopės mentės keps- 
niu ir skruzdėdos mėsa. Didžiam valdytojo liūdesiui nebuvo 
patiektas hipopotamo žandas - ne sezono metas. Ponsė dar ga- 
vo gydyti daugybę pacientų iš didikų šeimų. Valdytojas davė 
jam žirgą, o jo tarnui asilą. Jie galėjo jodinėti po miesto apy- 
linkes ir grožėtis šia nepaprastai derlinga slėnio dalimi. Upės 
skardis čionai kilo virš vandens per du tris metrus. Žemę čia 
drėkino ne natūralūs potvyniai kaip Egipte, o veikiau žmonių 
išmonė - išradingi vandens ratų, tuščiavidurių medžių kamienų, 
nedidelių užtvankų mechanizmai. Dirbami laukai buvo drėki- 
nami didžiuliu nepaliaujamu triūsu. Ponsė grįžęs išliaupsino val- 
dytojui šias pastangas, išreiškė susižavėjimą sėkmingu krašto 
valdymu. Žmogelis entuziastingai atsiliepė: 

— Jei tik norite, šis miestas jūsų. Likite pas mane kaip gydyto- 
jas, ir rytoj pat duodu jums dvidešimt šio slėnio arpanų ir tris- 
dešimt šeimų jiems apdirbti. Turėsite namus mieste, arklidę su 
kupranugariais ir arabiškais žirgais. Patikėkite, būsite laimingas. 

Chadži Alis bent sykį pasirodė parankus. Mandagiai priminė 
valdytojui, jog frankas keliauninkas turįs nukakti pas negusą ir 
jog jo pasiūlymas, kad ir koks dosnus, gali būti priimtas tiktai 
grįžtant. Visos prie Nilo gyvenančios tautos abisinus vadina 
„vandenų valdovais“; tai yra tais, kas turi savo žinioje upės išta- 
kas ir gali kaip tinkami nukreipti arba išdžiovint upės vagą. Nie- 
kas nebūtų drįsęs rūstinti ištakų krašto valdovo. Valdytojas nu- 
sileido. 

Tuo tarpu apie Ponsė gydomus ligonius sklido geros naujie- 
nos. Kiekvieną dieną buvo pasakojama apie kokį nepaprastą 

išgijimą. Tėvas de Brevdanas, nežinodamas, nė kaip tai paaiškin- 
ti, gavo pripažinti neginčijamą faktą: tas vaikinas iš tiesų turi 
neabejotinos galios. Jis užjaučia žmones ne tik kančios valandą 
1r sugeba tą kančią palengvinti, bet ir paprasčiausiomis gyveni- 
mo akimirkomis. Vos tik jis pažvelgia į vaiką, šis jam nusišypso. 
Net gyvuliai greta jo ramesni. Nusišėrę, tingūs, baugštūs šunys, 
paprastai sprunkantys nuo žmogaus, instinktyviai seka paskui 
jį gatvėje, nors jis jiems nieko neduoda. Ta santarvė su visais 
Dievo padarais artimesnė šv. Pranciškaus bei jo pasekėjų pai- 
kystėms negu rūsčiam šv. Ignoto atšiaurumui. Negalėjai reika- 
lauti, kad jėzuitas žavėtųsi tokiomis vaikiškomis išmonėmis. Bet 
užtat Ponsė gabumus - kaip ir tautines kalbas, vietinius tikėji- 
mus, žodžiu, visa tai, kas neduoda jokios naudos, galima klas- 
tingai nukreipti tarnauti tikrajam tikėjimui. Jis tikras visraktis 
Abisinijai, tik stačiai reikia juo pasinaudoti. 

Galop viskas buvo paruošta kelionei. Jie buvo pakviesti į 
rūmus paskutiniam pokyliui. Karavanas pajudėsiąs tik rytą, nes 
turint galvoje pavojus, gresiančius keliauninkams artimiausiose 
šalyse, buvo nutarta keliauti per jas dienos metu. 

Ponsė ilsėjosi savo kambaryje, kai kažkas pakrebždeno į du- 
ris: tikriausiai koks nors pasiuntinys, atėjęs maldauti pagydyti 
ligonį mieste. Atidaręs prieš save išvydo negriuką skusta galva, 
apsisnargliavusį, pusnuogį - jis ištiesė jam laiškelį. Ponsė jį 
išlankstė. Parašyta prancūziškai: 

— Ateikite pas mane; jus palydės vaikas. 

Parašyta didžiosiomis raidėmis, tarsi tam, kad raštas liktų ano- 
niminis; jokio parašo. 

Ponsė nusprendė pažadinti tėvą de Brevdaną, miegantį pirma- 
me aukšte, ir paprašė jį eiti drauge. Paskui atidarė jau paruoštą 
savo skrynią, išsiėmė iš jos špagą, prisisegė prie šono, o išgąsdin- 
tam jėzuitui įteikė ilgą durklą. Vaikas juos nuvedė į gatveles, kur 
jau buvo pradėjusios tirštėti sutemos. Miesto gelmėse knibž- 
dėjo žmonės. Tuo metu, kai atlėgsta kaitra, kai pradeda sklandy- 
ti šikšnosparniai, gyventojai palieka savo vėsius kaip rūsys be- 
langius namus ir šūkaujasi viens su kitu nuo durų iki durų. 

Žanas Batistas pabandė įsiminti kelią, kuriuo ėjo, bet grei- 
tai pametė siūlo galą. Pagaliau jie pasiekė siaurą aikštę trijų 
gatvelių sankryžoje. Ties vienu kampu pro du keturkampius 
langus su kalinėtos geležies pinučiais buvo matyti viena tų ar- 
batinių, kokių rasi visuose Rytuose. Jie įėjo. Salė bemaž tuščia; 
aslą ir suolus, išmūrytus palei sieną, dengė nušiurę kilimai, rau- 
doni ir mėlyni. Alyvinės lempelės ant kalinėto vario padėklų 
skleidė šiltą šviesą. Kai jie įžengė į vidų, prieblandoje pakilo 
žmogus, sėdintis kambario gale. Ponsė ranka nusileido ant špa- 
gos bumbulo. 

— Draugas, - ištarė žmogus. 

Ponsė sustingo, įsmeigęs akis į aukštą stovylą, iškilusią pa- 
tamsyje. 

— Tas balsas... 

Žengtelėjęs link apšviestų stalų nepažįstamasis nusivožė fet- 
rinę skrybėlę ir atidengė veidą. 

— Metras Žiuremi! - riktelėjo jėzuitas. 

Žanas Batistas, sulig pirmu žodžiu pažinęs draugą, puolė prie 
jo ir širdingai apkabino. Jie šūkčiojo iš džiaugsmo. Laimė vėl 
sutikti savo bendrą Žanui Batistui Ponsė drauge reiškė ir galą 
vienatvės, kurią nelabai teužpildė Žozefo draugija. Metras Žiu- 
remi užsakė kavos, šliūkštelėjo kavą pro langą ir iš nedidelės 
gertuvės, kurią turėjo kišenėje, pripylė į puodelius balto gėri- 
mo. Jie išgėrė už susitikimą. 

— Taigi tu buvai frankų raitelis, - pasakė Žanas Batistas. 

— Negalėjau rodytis, kol dar buvome Egipte. Patikėk, noro 
man tikrai nestigo. 

Dabar, kai jie apsiprato su blyškia lempos šviesa, Ponsė ge- 
riau įžiūrėjo, kokie pasikeitę bičiulio bruožai, koks sukritęs vei- 
das, įdubusios akys. 

— O čia nusprendžiau verčiau leisti jums tvarkyti reikalus su 
valdytoju ir pasirodyti tik kelionės išvakarėse. Kaip manai? Ar 
man bus sunku prisijungti prie jūsų? 

— Aš pats pasirūpinsiu šiuo reikalu, - atsakė Ponsė. - Mes vėl 
susitikome ir daugiau nebesiskirsime. 

Jie džiūgavo toliau. Metras Žiuremi vėl pripildė taures. Išlenkė 
jas vienu ypu ir pradėjo juoktis, šmaikštauti. 

— Papasakok apie savo kelionę, - paprašė Žanas Batistas. — 
Taigi kada tu nusprendei prisidėti prie mūsų? Kaip įstengei ne- 
pastebėtas įžengti į Mantfalutą? 

Metras Žiuremi gerdamas mosavo ranka: tuojau papasakos. 
Bet staiga šaižiai ir nedarniai nuskambėjo balsas jėzuito, iki šiol 
iš šalies stebėjusio tuos besiliejančius jausmus. 

— Atleiskite, - tarė jis, - bet, man regis, šio pono dalyvavimas 
neįeina į sutartį, kurią esame sudarę. 

Ūmai jis prabilo įsakmiu tonu. Tai jau nebebuvo klusnus tar- 
nas, kokiu dėjosi esąs. Metras Žiuremi, atrodo, tik dabar jį pa- 
stebėjo. 

— Ko iš mūsų nori tasai? - paklausė nedraugiškai žvelgdamas 
į tėvą de Brevdaną. 

— Mes čia esame karaliaus įsakymu ir Jo Šventenybės po- 
piežiaus nurodymu, - kalbėjo toliau dvasininkas. - Ši misija — 
mūsų, tik mūsų vienų pareiga. Konsulas tai pasakė prieš mums 
iškeliaujant: negali būti nė kalbos, kad į mūsų pasiuntinystę įsi- 
painiotų koks... kas nors, kas... 

Metras Žiuremi nutaisė tokį baisingą veidą, kad jėzuitui pri- 
stigo jėgų baigti frazę. 

— Tegu jis užsičiaupia arba aš jį nudobsiu! - sugriaudėjo met- 
ras Žiuremi daužydamas kumščiu į varinį stalą. Kambarį sudre- 
bino tarsi cimbolų gausmas; atkurnėjo kavinės šeimininkas. 

Jėzuitas nukreipė puolimą į Žaną Batistą, kuris atrodė ra- 
mesnis ir kuriam galų gale derėjo apsispręsti. 

— Ponas Ponsė, jūs įsipareigojote. Kad ir kaip toli nukeliautu- 
me, mes sugrįšime - bent aš tikiuosi. Reikės pasiteisinti. Beje, 
jei mes priimsime draugėn šį žmogų, niekas nepatikės, kad jis 
čia atvyko be jūsų žinios. Bus nutarta, kad viskas iš anksto jūsų 
apgalvota, kad tai sąmokslas. 

Metras Žiuremi iš tiesų užriaumojo ir išsitraukė špagą. 

— Leisk man perkirsti jį pusiau! - riktelėjo puldamas prie 
jėzuito. 

Ponsė įsiterpė tarp jų. Riksmai nenutilo. Dabar už langų ir 
tarpduryje susispietė tiršta smalsuolių minia pažiūrėti tokio ne- 
regėto dalyko: frankų kivirčo. Žanui Batistui pavyko nuginkluoti 
savo draugą. Jis nugrūdo jį į kambario gilumą, paskui grįžo prie 
tėvo de Brevdano. 

— Nesu įsipareigojęs, - pasakė, - palikt vidury dykumos drau- 
gą, kuriam gali prireikti pagalbos. Žinokite, aš niekuo dėtas dėl 
jo atvykimo, tačiau prisiimu visą atsakomybę, kad jis liktų su 
mumis. 

Paskui, tempdamas metrą Žiuremi už rankovės ir stumdamas 
priešais save Žozefą, Žanas Batistas pridūrė: 

— Dabar visi eikime pas valdytoją sutvarkyti dokumentų. 

Jie prasiskverbė pro susispietusią minią ir patraukė tam- 
sutėlėmis gatvelėmis paskui pasiuntinuką, kuris buvo juos čia 
atvedęs. 

Valdytojas, skolingas Ponsė už tai, kad išgydė jo dukrą, ne- 
galėjo atsakyt jam malonės, kurios tas paprašė. Parašė laišką, 
kuriame metrą Žiuremi rekomendavo Senaaro karaliui ir Etio- 
pijos negusui. Chadži Alis, nusivylęs, kad frankai susilaukė pa- 
spirties, vis dėlto susiprato šiuo klausimu su jais verčiau nesi- 
ginčyti. O tėvas de Brevdanas vėl virto Žozefu ir savo nuomonės 
nebereiškė. Jo lūpa atvėpo, pasmakrė ištįso, jis atrodė prislėgtas. 
Tapo dar nekalbesnis, ir Žanas Batistas suko galvą, ar jėzuito, 
nors iki šiol šis nerodė jam ypatingo palankumo, stačiai ne- 
graužia pavydas, kad abu draugai vėl kartu. 

Šiaip ar taip, tariamasis Žozefas iš to tik laimėjo, nes kitą 
dieną, kadangi protestantas atsivedė du kupranugarius, o dar 
du liko atidavus dovanas valdytojui, tarnas savo žinioje vėl 
turėjo jojamą gyvulį. 

Niekas dvasininko nebūtų pajėgęs įtikinti, kad metro Žiure- 
mi pasirodymas nėra triukas, paruoštas išvien su Ponsė. Tačiau 
tai buvo visiška netiesa. Jie turėjo laiko iš pašaknų tai išsiaiškinti 
ilgomis karavano žygio valandomis. Iš tiesų protestantas, grau- 
žiamas sąžinės, jog išleido draugą vieną į tokius pavojus, labai 
greitai nusprendė prisidėti prie keliauninkų. Bet kad nekiltų 

nesklandumų su konsulu ir, be to, kad Žanui Batistui nereikėtų 
meluoti - melas metrui Žiuremi kėlė siaubą, jis nutarė verčiau 
nieko nesakyti ir slapčia prisivyti jį už Egipto sienų. 

Žanas Batistas jau anksčiau turėjo šiokių tokių įtarimų dėl 
paslaptingojo franko, kuris slapstėsi taip netoli jų, tačiau iš 
tikrųjų nieko nežinojo. 

Pašnekėjo jie ir apie Kairą, kur metras Žiuremi pagyveno vie- 
ną naktį ilgiau už draugą. Jis paliko namus kaip tik tuo metu, 
kai brika su Alikse ir tėvu Gaborjo suko iš už gatvės kampo. 

— Ar tikrai manai, kad mano laiškas jai perduotas? - susijau- 
dinęs klausė Žanas Batistas. 

Dabar, žinodama, kokio pobūdžio gėrimas prirašytas tėvui Ga- 
borjo, Aliksė nedvejodama patarė jam padidinti dozę. Kitą die- 
ną, vos jiems atkakus pas vaistininkus, ji davė jam vienu mauku 
išlenkti didelę stiklinę. Nepraėjo nė penketas minučių, ir dvasi- 
ninkas užmigo. Sulig pirmu knarktelėjimu Aliksė išpuolė į tera- 
są ir žvelgdama į langą uždaromis langinėmis pašaukė: 

— Fransuaza! Galite ateiti. 

Žaliuzės tuoj pat prasivėrė, ir Fransuaza nulipo pas merginą į 
terasą. Jos sustūmė porą kėdžių ir susėdo greta viename kampe. 

— Nagi, - užklausė Fransuaza, - ar jūs patenkinta tuo laišku, 
kurį vakar jums atnešiau? 

Aliksė nukaito. Nors dar mažai ją pažinodama, mergina ne- 
valingai jautė pasitikėjimą šita moterimi, kuri žvelgė į ją tokiu 
geru žvilgsniu. Visą nesibaigiantį rytmetį ji nenustygdama laukė 
akimirkos, kai galės išsipasakoti šiai nepažįstamajai, kuri, kaip 
numanė, ją supranta: 

— Štai, - tarė tiesdama draugei laišką. - Perskaitykite pati. 

Fransuaza paėmė du lapus, išmargintus glausta Žano Batisto 
rašysena, ir perskaitė: 


Brangi Alikse, 


Rašau jums paskubomis, prisėdęs ant skrynios; aplinkui iš- 
mėtyta manta, kurią gabenuosi, bet dar labiau šitų nereikšmingų 

pasiruošimo rūpesčių sudrumsta mano dvasia. Nelabai palanki 
būsena jausmams reikšti. Tačiau mano jausmai šiandien atrodo 
tokie aiškūs, visai kaip planai, kuriuos jų paskatintas nusibrėžiau - 
jog nesibaiminu šito trikdymo ir esu nusprendęs juos išdėstyti. 
Mane baugina tik viena - kad išsakau juos jums pernelyg atvirai 
ir kad jūs dar nepasiruošusi jų išklausyti. Štai kodėl atsargumo 
dėlei nusprendžiau perduoti jums šį laišką šiek tiek palūkėjus, - 
tikiuosi, man atleisite. Dabar skaitote šias eilutes; vadinasi, jau 
atėjote į mano namus ir jau čia apsipratote; jus supa mano bran- 
gieji augalai - mano paties dalis; galų gale jau susipažinote su 
Fransuaza, kuri sugebėjo pelnyti jūsų pasitikėjimą - jo iš tiesų ji 
verta. Dabar, Alikse, man jau lengviau su jumis kalbėti. Mes gali- 
me viskuo dalytis, nors ir nesame kartu, mes turime keletą draugų, 
kurie mus sieja. Dar niekuomet nebuvome tokie artimi kaip da- 
bar, kai nuotolis išvaduoja mus nuo to, kas mus skyrė, kai buvo- 
me greta vienas kito. 

Kai esu taip toli, man lengviau jums prisipažinti, ką jaučiu. 
Paskutinėm dienom nedrįsau to padaryti, o jei būčiau padaręs, 
viskas būtų prieštaravę tam prisipažinimui. Tačiau mačiau tik- 
tai jus, kalbėjau tik su jumis, nors dėjausi, jog kreipiuosi į ki- 
tus, - jūs viena buvote užvaldžiusi visas mano mintis. 

Mes pernelyg neseniai susipažinome, kad bamirštume pirmuo- 
sius susitikimus. Patį pirmąjį kartą, pamačius jus ant Kališo til- 
to, mane sukrėtė jūsų grožis, visos jūsų esybės žavesys. Dabar, 
kai būnu šalia jūsų, kai stebiu jus, kai retkarčiais mūsų žvilgs- 
niai susiduria, tas pirmas susijaudinimas tik dar labiau sustiprėja. 
Kadangi nesu pratęs prie tokių galingų jausmų, iš pradžių paju- 
tau nerimą, net suirzau, prieš atsiduodamas laimei. Norėčiau 
turėti daugiau laiko, kad galėčiau apsakyti visą žavesį, kurį jūs 
skleidžiate; šito labų pluošto tam nepakaktų. Kadangi laikas ne- 
leidžia man būti išsamiam, geriau nesakysiu nieko, kas, spėtinai 
išskaičiavus jūsų privalumus, verstų jus manyti, jog kai kurie jų 
liko man nežinomi. Brangioji Alikse, žaviuosi viskuo, ką jumy- 
se įžvelgiau, dar daugiau, - galiu pasakyti, jog iš visos širdies 
myliu tą galią, kuri jumyse slypi ir kuri netrukus atsiskleis. 

Kam sakau jums visa tai, jeigu vis vien išvykstu? Jei mano 
jausmai tokie stiprūs, ar tai neturėtų būti bakankama priežastis 
jūsų nepalikti? O jei vis dėlto iškeliauju, kuriems galams juos 
lieti? Štai apie ką mąsčiau šiomis paskutinėmis dienomis didžiai 
suirzęs, nes gyvenime nesu linkęs skirti vietos nė menkiausiai 
graužačiai. Šį reikalą vienaip ir kitaip apsvarstęs, pagaliau išvy- 
dau jį kitoje šviesoje, - ir todėl išvykstu laimingas. Taip, Alikse, 
jūs teisingai mane supratote, ir todėl noriu jus įtikinti: ši kelionė 
tai mūsų galimybė. Jeigu būčiau likęs Kaire, nieko negalėčiau 
padaryti. Užtat jeigu įveiksiu man skirtą išbandymą, galėsiu 
tikėtis visko. Sėkmė bakylės mane iki jūsų, ir jeigu panorėsite, 
mudu būsime lygūs, kitaib sakant, laisvi. Kai prisiekiau, jog at- 
liksiu šią misiją vardan jūsų, vardan jūsų vienos, nebeliko pa- 
vojų, kurių negalėčiau įveikti siekdamas šio tikslo. Kiekvienas 
žingsnis, atitolings mane nuo jūsų, kartu prie jūsų priartina. 
Nėmaž neabejoju pradėtojo žygio sėkme: aš sugrįšiu. Vienintelė 
mano viltis - kad jums pakaks kantrybės manęs laukti. Žinoki- 
te, Alikse, - jei negalite manęs pasiekti kraštuose, ber kuriuos 
keliauju, kai jūs skaitote mano laišką, tai negalite manęs ir balik- 
ti. Man visą laiką malonu jausti, kad jūs šalia. Ir čia, tuose dyku- 
mos keliuose, išsilaisvinęs nuo visko, aš drįstu jus pabučiuoti. 


— Ką gi, - tarė Fransuaza, baigusi skaityti, - kiek painiavos 
tik tam, kad pasakytų: aš jus myliu. 

— Bet jis mane vos kelissyk buvo sutikęs, - skubiai ištarė mer- 
gina iš sumišimo kiek apdujusiomis akimis. - Mes nė nesi- 
kalbėjome... 

— O ką, jūsų nuomone, reiškia mylėti? Matyti ką nors, kas 
jums prie širdies, kiekvieną dieną, - tiek ilgai, kiek tik reikia? 

— Ne, turbūt ne, bet kaip patikėti... kad jis nuoširdus? 

Buvo aiškiai matyti, kad Aliksė stropiai dėsto savo praeitą 
naktį apmąstytas mintis. 

— Žmogus, kuris leidžiasi į tokią kelionę, neturi jokio pagrin- 
do meluoti, - pasakė Fransuaza. 

— Galbūt parašė iš liūdesio, noro pasigirti. Galų gale, prašyda- 
mas mane jo laukti, jis neturi ką prarasti... 


— Ar bent akimirką tikite tuo, ką šnekate? - ištarė Fransuaza. 

Mergina nuleido akis, akimirką, regis, mąstė. Skruostu nu- 
riedėjo ašara. 

— Aišku, ne, - prisipažino galiausiai. - Tik stengiuosi save 
įtikinti, jog yra atvirkščiai, nes viskas manyje sako, kad jis ma- 
ne myli... taip, kaip aš jį myliu. 

— Argi taip sunku tiesiog prisipažinti, kad taip yra? 

— Tuomet, - kalbėjo toliau mergina, sekdama savo minčių 
eigą, - kad ir kas atsitiktų, aš nelaiminga. 

— Na ir kodėl? - paklausė Fransuaza. 

— Pagalvokite! - karštai ištarė Aliksė, įsmeigusi į draugę savo 
gražias, ašaromis paplūdusias akis. - Jeigu jis iš tos kelionės 
negrįš, būsiu palaužta visiems laikams. O jei grįš... 

— Viskas bus įmanoma, jis jums sakė. 

— Jūs nepažįstate mano tėvo! 

„Koks kūdikis!“ —- pagalvojo Fransuaza sugrudusi, paskui 
švelniai pridūrė: 

— Pernelyg toli žvelgiate. Tiesiog laukite, kol jisai sugrįš. Dėl 
viso kito pasikliaukite juo. Ar galima įsivaizduoti, kad žmogus, 
įsilaužęs pro nepažįstamų karalysčių vartus, įtikinęs vietinius 
valdovus, išpildęs Prancūzijos karaliaus ir popiežiaus valią, 
neįstengtų palenkti kad ir labiausiai užsispyrusį tėvą? 

Aliksė žvelgė į ją švelniai ir nepatikliai, kaip žiūrima į tą, ku- 
ris tiksliai taria būtent tuos žodžius, kokius norėjai išgirsti. 

— Ateikite čia kiekvieną rytą. Pašnekėsime. Laikas greičiau 
prabėgs, - pasakė Fransuaza. 

Paskui apkabino merginą, paglostė jai plaukus ir leido jai dar 
šiek tiek paašaroti. 


Iki Senaaro viskas klostėsi sėkmingai. Po dešimties dienų žygio 
per Bachijudos dykumą didysis karavanas pasiekė miestą. Trau- 
kiant į pietus po truputį vėl ėmė rastis augmenijos. Jie pasiekė 
šalį, kurią arabai praminė „Rachemet Ulach“ - „Dievo gailes- 
tingumas“. Šis gailestingumas reiškėsi tuo, kad nebereikėjo kaip 
Dongoloje vargti drėkinant dirvą: ją natūraliai laistė iki Čia sie- 

kiantys tropikų lietūs. Visur žalios ganyklos, nežemi krūmokš- 
niai ir net šiokios tokios giraitės. Tų dangaus malonių dėka vals- 
tiečiai neturėjo rūpesčių ir dainuodami varinėjo savo asilus. 

Sostinė Senaaras buvo įsikūrusi Mėlynojo Nilo pakrantėje - 
Mėlynasis Nilas teka iš Abisinijos kalnų, nešdamas molingo 
skalūno nuosėdas. Didelis žemdirbių ir pirklių miestas su tur- 
tingais turgumis, dailiomis mečetėmis ir rūmais - nuolatine ka- 
raliaus ir jo dvaro būstine. Visa tai sumūryta iš akmenų, dengtų 
raudona plaušaplyte. 

Kelionė per paskutiniąją dykumos dalį praėjo be jokių nuti- 
kimų. Pirmajam susitikimo džiaugsmui atlėgus metras Žiuremi 
vėl tapo tylus ir sugižęs kaip paprastai. Tarp jo ir jėzuito įsivy- 
ravo ginkluotos paliaubos. Abu vienas kito vengė ir kreipėsi tik 
į Ponsė, kuris - gan nemaloni jam užduotis - buvo abiejų vyrų 
tarpininkas. Žozefo padėtis, žinoma, tapo dar nepalankesnė. Kol 
jo priešininkas žygiavo tarsi ponas, jisai žeminosi kaip tarnas, 
pakraudavo, nukraudavo gyvulius, kiekvienąsyk sustojus virė 
sriubą, prie šulinių pildė odmaišius. Be to, jam tiesogiai įsakinėjo 
Chadži Alis. Ponsė buvo prašęs jo to nedaryti. Bet dabar, sveti- 
moje žemėje, varovas jų nebebijojo. Reikėjo elgtis atsargiai. Ta- 
riama pagarba, rodoma Žanui Batistui, nekliudė karavano vado- 
vui kiekviena įmanoma proga reikalauti iš jo sumokėti nedideles 
duokles - galu gale iš to susikaupė nemažos sumos. Bachijudos 
dykumos viduryje, pasinaudojęs sustojimu, Chadži Alis griebėsi 
naujo šantažo. Jis atėjo į frankų stovyklavietę, lydimas Chasa- 
no el Bilbesio, neperžvelgiamo, apsimūturiavusio turbanu, po 
kuriuo tegalėjai įžvelgti nuo smėlio paraudusias akis. 

— Po dviejų dienų pasieksime Gerį, raupų kontrolės postą, - 
pasakė Chadži Alis. 

Jis paaiškino, jog karalius, kuris labai bijo tos ligos, įsakė 
Senaaro karalystės pasienyje įrengti karantino postus įtartiniems 
keliauninkams. 

— Chasanas sakosi gerai pažįstąs posto viršininką, - aiškino 
Chadži Alis. - Arabus jis praleis. Bet gali baimintis jūsų. Turėsi- 
me jus palikti ir toliau keliauti vieni. Nebent... 

— Nebent? 

— Nebent rastumėt kuo tą valdininką įtikinti. 

Chadži Alis paminėjo išpūstą sumą. Toliau jiedu su Chasanu 
el Bilbesiu suvaidino komediją šnekėdami dialektu; Bilbesis purtė 
galvą lyg užsispyręs valstietis, kuris nieko nenori girdėti. Galop 
jie reikalaujamą sumą kiek sumažino, bet Ponsė vis vien gavo 
mokėti. Po dviejų dienų pasiekęs kontrolės postą, karavanas ra- 
do pastatus ištuštėjusius. Tikriausiai epidemijos jau nebebijota 
ir karantino priemonės atšauktos. Bet nei Chadži Alis, nei Cha- 
sanas nepanoro grąžinti pinigų, kuriuos jie turbūt jau buvo pa- 
sidaliję. 

Senaare viskas prasidėjo sėkmingai. Jie nuėjo į rūmus, įteikė 
karaliui laiškus ir dovanas. Kaip ir Dongoloje, valdovas, suži- 
nojęs, kad Ponsė gydytojas, paprašė pagydyti vieną jo artimųjų. 
Bet nuo tada reikalai ir pakrypo bloga vaga. 

Karalius pakvietė Ponsė ir metrą Žiuremi — pastarasis savo 
rekomendaciniame laiške taip pat puikavosi vaistininko titulu - į 
kambarį greta sosto salės. Valdovas buvo perkaręs žmogelis ma- 
tine anglies juodumo oda; mažos akutės spindėjo neramiai ir 
nuožmiai, kaip už daugybę žiaurumų atsakingo žmogaus, kuris 
kiekvieną akimirką pats bijo sulaukti dar baisesnio keršto. Chadži 
Alis į apžiūrą pakviestas nebuvo. Karalius pats asmeniškai išdėstė 
reikalą arabiškai, kalba, kurią Ponsė ir metras Žiuremi puikiai 
suprato. Tada sargybinis įvedė berniuką, gal kokių keturiolikos 
metų, bet jau daug aukštesnį už abu prancūzus. Jaunasis pacien- 
tas karaliaus įsakymu nusimetė juodą, auksu siuvinėtą tuniką, 
atidengdamas visą savo liesumą. Po plona oda ryškėjo kiekvienas 
raumenėlis, tarsi palikti regimi mechanizmo krumpliaračiai. 
Plokščias pilvas, išsišovusi bamba, paukščio kaklas. Nuostabiau- 
sia, kad paauglys, regis, jautėsi neblogai, jei ne tas liesumas. 

— Tai mano trečiosios žmonos sūnus, - pasakė karalius. - 
Nežinia, kas jam darosi. Viskas eina kiaurai. Valgo sorų - varo 
soromis; valgo sargasą - varo sargasu; valgo mėsos - varo mėsa. 

Jis atsisuko į gydytojus, kad išklausytų jų nuomonės. 

— Ką manai? - Ponsė paklausė draugo. 

Šį rytą po ginčo su Žozefu metras Žiuremi buvo prastai nusi- 
teikęs. 

— Labai paprasta, - pareiškė įžūliai. - Tegu valgo šūdą! 

Žanui Batistui atsakymas buvo toks netikėtas, kad jis nusi- 
kvatojo. Akimirksniu susigriebė, tačiau buvo per vėlu. Karaliui 
pasirodė, kad šaipomasi iš paciento, ar - dar blogiau - iš jo 
paties. Jis paprašė Ponsė išversti, ką pasakęs vaistininkas. Žanas 
Batistas atsakė, jog tai neturi reikšmės, paskui sukūrė kažką, 
kas karalių neką teįtikino. 

Niekas nepadėjo. Ponsė su didžiausiu atsidėjimu slaugė ber- 
niuką, davė gerti vaistų, kurie nuo kitos dienos padėjo geriau 
sulaikyti tai, ką valgė. Karaliaus pasitikėjimas, tarsi įskilęs, bet 
dar nesudužęs dubuo, buvo pakirstas taip giliai, jog negalėjai 
tikėtis jį atgauti. 

Be to, įvyko dar vienas nutikimas, kuris įprastu metu būtų 
likęs be ypatingų pasekmių. Bet dabar, pagilinęs tą slaptą plyšį, 
dar labiau praplatino jį, kol šis pagaliau pratrūko. Katastrofos 
įrankiu tapo tėvas de Brevdanas. 

Kai paaiškėjo keliavusio prieš karavaną franko tapatybė, 
jėzuitas, kad ir labai nelaimingas, jog juos lydi protestantas, nu- 
siramino bent jau dėl vieno: tai ne kapucinas. Pagaliau jis įsiti- 
kino, kad kapucinų pavojus nebegresia ir kad skubiai iškeliau- 
dami iš Kairo varžovus jie aplenkė. 

Brevdanas taip tuo įtikėjo, jog jam šovė mintis paprašyti Ponsė 
drauge su juo, kaip su tariamu tarnu, aplankyti kapucinų būstą, 
įsikūrusį Senaare, kur glaudėsi nedidukė vienuolių bendruomenė. 
Galbūt pasiseks nugirsti kokių vietinių naujienų ir sužinoti, ką 
tie vienuoliai rezga dėl Abisinijos. Ponsė sutiko. Palikę metrą 
Žiuremi mieste, namuose, kuriuos jiems išnuomojo Chadži Alis, 
jie pėsčiomis patraukė vienuolyno link. 

Įdomu, bet šis musulmonų valstybės karalius savo sostinėje 
leido įsikurti katalikų prieglaudai. Tai atsitiko dėl labai pa- 
prastos priežasties. Kapucinai kreipėsi į karalių su prašymu pri- 
tarti jų misijai ir pateikė argumentus, visiškai priešingus tiems, 
kuriuos buvo išdėstę popiežiui. Romoje jie tvirtino, jog skuba į 

pagalbą katalikams, persekiojamiems po jėzuitų ištrėmimo ir 
pabėgusiems į Senaarą. Na, o toje karalystėje kiekvienas - ir 
karalius pats pirmas - žinojo, kad bėglių katalikų čia paprasčiau- 
siai nėra, nes Abisinijoje jėzuitai nieko į krikščionybę neatvertė, 
išskyrus negusą, ir tą tik trumpam. Išsidangino jie kaip atke- 
liavę: vieni. Tokia jau ta valdžia: jei Senaare būtų katalikų, ka- 
ralius niekuomet nebūtų leidęs Romos dvasininkams prie jų 
prisidėti, bijodamas, kad šie nesukurstytų jų prieš jį patį. Bet 
kadangi jų čia nebuvo, o vienuoliai, bijodami griežtų bausmių, 
įsipareigojo nebandyti atversti musulmonų, niekas nekliudė čia 
įsikurti tai saujelei taikių svetimšalių, kurie mokė vaikus, gydė 
ligonius ir galėjo padaryti galą Senaaro izoliacijai susiedami jo 
karalių su Europa, nes popiežius klausėsi jų žodžio. 

Žozefo lydimas Ponsė įžengė pro medinius vienuolyno vartus 
ir įėjo į erdvų kiemą. Ant raudonomis dulkėmis nuklotos žemės 
stovėjo apkarpyti apelsinmedžiai, pasodinti didelėse apvaliose 
vazose. Svečius pasitikęs kapucinas, regis, nenustebo juos pa- 
matęs. Įvedė į belangę patalpą, išeinančią į kiemą, kaip ir visos 
kitos. Pasodino ant žemų taburečių, išpintų odos dirželiais. Pa- 
sirodė kiti keturi broliai. Jų apdaras, lygiai toks kaip švento Pran- 
ciškaus, šioje vietoje labai priminė arabų drabužius. Tai buvo 
įdegę, juodabarzdžiai, kresno Abrucio kalnų valstiečių stoto vy- 
rai, ir jei ne kryželis ant kaklo, būtum galėjęs palaikyti juos šitos 
Nubijos karalystės gyventojais. 

Vienas brolių pasisakė esąs vyresnysis. Pasivadino Raimon- 
du. Pristatė savo bendrus, - šie atrodė neką geriau už jį... Rody- 
damas kitus du vienuolius, stovinčius šiek tiek atokiau ir įtariai 
dėbsančius į Ponsė, pasakė: 

— Tie du broliai atvyko mūsų aplankyti. Vakar rytą atkeliavo 
iš Kairo. | 

— Vakar rytą! - šūktelėjo Ponsė. - Per kur jūs atkeliavote? 
Būtume turėję jus sutikti Dongoloje. 

- Čionai atkanka ne vienas karavanas, - pasakė brolis Rai- 
mondas. - Jie nusileido Nilo slėniu iki Antrojo Slenksčio, pas- 
kui perėjo smėlio dykumą šiaurėje. 

— Kur kas ilgesnis kelias, - pratarė Ponsė. 

— Nelygu metų laikui. Kai Nilas nepatvinęs, šuoliuoji slėniu; 
kelionė neužtrunka. 

Žanas Batistas paklausė, kada jie išvykę. Apskaičiavo, jog Kai- 
rą jie paliko dešimt dienų vėliau už jį. 


Kai jie tamsiomis gatvelėmis grįžo iš vienuolyno, tariamasis Žoze- 
fas iš siaubo nesitvėrė savo kailyje. Pasitvirtino niauriausi tėvo 
Verso perspėjimai apie grėsmingas kapucinų intrigas, kuriuos šis 
išdėjo prieš iškeliaujant, - ir pačiu netikėčiausiu būdu. Šilta nak- 
tis, regis, knibždėjo kažkokiomis esybėmis, dvelkė grėsme. Jėzui- 
tas mąstė apie ilgas kelionės dienas, atvedusias juos į šį kraštą: 
lyg granito plokštės jos gulė ant jų atskirdamos nuo šviesos. Jie 
gali šaukti, mirti; niekas neateis į pagalbą. Niūrių minčių kamuo- 
jamas dvasininkas šnopavo garsiai it koks banginis. Įniršęs Žanas 
Batistas paspartino žingsnį ir gerokai jį aplenkė, kad nebegirdėtų, 
ką anas šneka. Visą pyktį dėl kapucinų šantažo gana nepagrįstai 
jis nukreipė į tą nelaimėlį, kurio kaltės tebuvo tiek, kad pastūmėjo 
juos į vilko nasrus. Šitaip - vienas niršdamas, kitas nevilties pa- 
gautas - jiedu grįžo į namus, kur jų laukė metras Žiuremi. 

Žolininkas ramiai sau sėdėjo kieme ant pintų skrynių ir skaitė 
nedidelio žalvarinio žibinto šviesoje. Ponsė ir Žozefas prisėdo 
ant kelioninių skrynių prieš jį. 

— Kapucinai viską žino, - pasakė Žanas Batistas. 

Tėvas de Brevdanas sėdėjo nukoręs galvą, paniuręs. 

— Nori pasakyti... 

Metras Žiuremi nepasukdamas akių smakru kryptelėjo į 
jėzuitą. 

— Ne. Laimė, to, manau, jie nežino. 

— Tai ką? 

— Tai, kas svarbiausia: kad mes Prancūzijos pasiuntiniai. 

— Reikia jų paprašyti tylėti, - pasakė metras Žiuremi; jis pa- 
kilo nuo savo improvizuoto krėslo visas sustingęs. 

Kiemą juosiančios plaušaplyčių sienos tebuvo sulig žmogaus 
ūgiu. Už šitos netvirtos užtvaros aidėjo vakaro garsai: tolimi 
pašnekesiai, vaikų šūkalojimai, visai arti - šnabždesys, šunų 
amsėjimas, kanopų klapsėjimas. Virš jų, giliame danguje be 
mėnulio, slegiančiame, nusagstytame žvaigždėmis, aukštybėse 
ūžavo smarkus vėjas. 

— Bet ko jie, tiesą sakant, nori? - nesijudindamas pratarė met- 
ras Žiuremi. 

— Kad du iš jų paimtume su savim. Netrukus po mūsų išvyki- 
mo jie apsilankė pas konsulą Kaire nesusitaikydami su mintimi, 
kad prarado progą - Chadži Alio misiją. 

— O jei mes nesutinkame? 

— Jie viską išklos Senaaro karaliui. Žinai, ką tai reiškia? Tas 
valdovas - musulmonas. Jis mielai praleis keliaujantį pas negu- 
są gydytoją, bet niekados nepraleis krikščionių karaliaus pa- 
siuntinystės. 

— Taigi? 

— Taigi pirmiausia, manau, mus įkalins. Ir, kaip tie ponai ka- 
pucinai leido mums suprasti, tai dar ne viskas - to jiems nepa- 
kaks. Tamsuomenė juos gerbia, ypač tada, kai reikia apjuodinti 
svetimšalius. Jie pareikš, kad mes žyniai - tam įrodyti pakaks 
mano skrynelės su buteliukais. Iš karaliaus bus pareikalauta 
mūsų galvos. Jis tikrai mielai ją atiduos... 

— Ką jūs jiems atsakėte? - paklausė metras Žiuremi. 

— Kad mums reikia susitarti su Chadži Aliu, kad padarysime, 
ką galime. Žodžiu, kad mums reikia dviejų dienų. 

— Puiku, - tarė metras Žiuremi. - Ir ką mes per tas dienas 
nuveiksime? 

Ponsė kilstelėjo antakius - jis neturįs ką atsakyti. Tylėdami jie 
nugrimzdo į apmąstymus. Žanas Batistas nejautė tikro nerimo, 

nors padėtis iš tiesų buvo kritiška. Tą akimirką, kai viskas, regis, 
galutinai žlugo, jis suirzo, kad iškilo kliūtis, tačiau vis dar nėmaž 
neabejojo savo žygio sėkme. Ko gero, šio pasitikėjimo pagrindas 
buvo mintis apie Aliksę. 

— Pasiimkime su savimi vieną kapuciną, - kuo rimčiausiai pa- 
siūlė metras Žiuremi. - Ir kai tik atsidursime toli nuo čia, suka- 
pokime jį į gabalėlius. 

Tėvas de Brevdanas krūptelėjo. Kaip paprastai, užuot kreipęsis 
į protestantą, jis tarė Ponsė: 

- Įtraukti į mūsų pradėtą žygį reformuotus pranciškonus vi- 
siškai prieštarautų mūsų misijai. O žudyti dvasininkus - tokia 
mintis gali šauti į galvą tik visai nereligingam žmogui. 

— Ką gi, tegu jis randa kitą, - piktai pratarė metras Žiuremi. 

Ponsė pakilo, žengė keletą žingsnių kiemeliu iki tamsos ri- 
bos, paskui grįžo prie savo bendrų ir, stovėdamas priešais juos, 
pasakė: 

— Reikia iškeliauti šią naktį. 

— Iškeliauti! - šūktelėjo aniedu, bent sykį vienu balsu. 

— Taip, iškeliauti. Turime dvi dienas ir dvi naktis. Reikia kažką 
sugalvoti, kad apdumtume akis kapucinų šnipams ir kad jie ma- 
nytų, jog mes vis dar mieste. O per tą laiką kiek galėdami pasi- 
stūmėsim į priekį. 

— Mes nepažįstame vietovės, - tarė tėvas de Brevdanas. 

— Karavanas išvyksta tik po savaitės, - pridūrė metras Žiuremi. 

— Karavano nelauksime. Mus ves Chadži Alis. 

Atsakymai Ponsė toptelėdavo čia pat juos dėstant, kaip tiems, 
kurie laiko egzaminą ir iš susijaudinimo negali mąstyti, bet be- 
maž nejučiomis girdi save komisijos akivaizdoje tariant reikia- 
mus žodžius. 

— Likite čionai, - pasakė jis. - Suruoškite savo nešulius - kuo 
mažiau daiktų. Aš einu pas Chadži Al]. 

Nespėjo anie nė susigriebti, o jis jau pranyko. Lauke beveik 
nieko nesimatė. Žanas Batistas kliuvinėjo už šešėlių, klupo ant 
akmenų, kuriais buvo grįsta gatvelė. Laimė, į erdvią smėlio aikštę, 
kur apsistodavo į miestą atkeliavę karavanai, vedė tiesus kelias. 

Prasispraudęs tarp palapinių Ponsė atsidūrė prie Chasano el Bil- 
besio palapinės. Kaip ir buvo numatęs, Chadži Alis sėdėjo ant 
kilimo, patiesto stačiai ant žemės ir varinėjo kalbas su karavano 
viršininku ir keliais kitais pirkliais. Ponsė visus pasveikino ir, kaip 
įmanydamas lėčiau - nors baisiai nekantravo - išgėręs karštutė- 
lės arbatos stiklinę, atsiprašė norįs valandėlę pasikalbėti su Chadži 
Aliu skubiu reikalu. Galiausiai vargais negalais jam pavyko išplėšti 
varovą iš draugijos ir nusivesti pas save į namus. Pasisodino jį 
kieme, kur prieš keletą minučių ginčijosi jų trijulė. 

- Ir kas jus taip sujaudino? - paniuręs pasiteiravo Chadži Alis. 

— Reikalas toks: šiąnakt turime iškeliauti, - atsakė Ponsė. 

Chadži Alis iššiepė savo kaplius - tai turėjo reikšti pašaipią 
šypseną. 

— Šiąnakt? - pakartojo. 

— Aš nejuokauju. 

— Iš tiesų apmaudu, - toliau šaipėsi Chadži Alis. - Ar išvyks- 
tate vieni? 

— Ne. Su tavimi. 

— Nuostabu! Iš tiesų, teisus buvo Pranašas, kai uždraudė var- 
toti fermentuotus gėrimus: nuo jų jums šauna keistų minčių. 

— Aš nieko negėriau! - riktelėjo Žanas Batistas. - Ir patariu 
paklausyti, ką turiu pasakyti, jei nenori, kad rytoj tave išplaktų 
ir įmestų į kalėjimą. 

— Išplaktų? Ir kas gi? 

— Karalius. 

Chadži Alis surimtėjo. 

— Reikalas toks. Prisimeni, Prancūzijos konsulas Kaire ne- 
norėjo, jog keliautum drauge su kapucinais? 

— Kuo puikiausiai. 

— Jis neklydo, ir tai, ką apie tai sakė, buvo tiesa. Bet jų taip 
lengvai neatsikratysi. Tavo pėdomis jie pasiuntė du saviškius, 
kad tau atkeršytų, - ir jie tave surado. 

— Čionai? 

— Taip, čionai. Įsivaizduok, tie vienuoliai turi šitame mieste savo 
namus, o Senaaro karalius, labai jiems palankus, juos globoja. 

Chadži Alį pamažu apėmė baimė. Tai buvo matyti iš jo laiky- 
senos: staiga suzmekusio kūno ir ištįsusių veido bruožų, kurie 
pamažu susiklostė į gailingą, maldaujamą išraišką. 

— Bet kaip jie gali ant manęs pykti? - pratarė jisai. 

— Jie pyksta ant mūsų visų. Kėsinasi sužlugdyti šią misiją. Ry- 
toj jie nueis ir pareikš karaliui, jog mes jokie gydytojai, o šun- 
daktariai — ir karalius jais patikės. O svarbiausia, pasakys, kad 
mes Liudviko XIV pasiuntiniai, ir mus įmes į belangę. 

— Ai! - suaimanavo Chadži Alis, mintyse skaičiuodamas, ko- 
kia tų negandų dalis gali kristi ant jo galvos. 

— O tu, sumelavęs valdovui ir pristatęs mus kaip frankų gydy- 
tojus, tu būsi įmestas į belangę ir išplaktas. | 

— Bet aš pasakysiu, kad nieko nežinojau, - atrėmė kupranu- 
garių varovas. 

— Kapucinai lankėsi pas konsulą Kaire ir žino, kad tu žinai. 

Paskui, žiūrėdamas į jį, pridūrė: 

— O jei neprasitars jie, tai paliudysime mes. 

Žanas Batistas ištarė šią frazę kaip įmanydamas nuožmiau, 
bet atrodė nelabai įtikinamai. Chadži Alis pažinojo žmones ir 
instinktyviai suvokė, jog Ponsė nieko panašaus nepadarytų net 
savo pikčiausiam priešui. Tad ši negrabi frazė tikslą pasiekė keis- 
tu lankstu: sutelkusi į save visą pirklio įtarumą, visa kita nušvietė 
kaip tikrą reikalą. Chadži Alis neabejojo, kad tiems trims fran- 
kams gresia rimtas pavojus, ir ėmė skaičiuoti savo paties naudą. 
Jam neprireikė daug laiko sumesti, kad šiems pradingus jis iš to 
nepešiąs jokios naudos. Jei visa tai dar dėtųsi vidury dykumos, 
jis galėtų pasiglemžti jų mantą. Bet jei į kalėjimą juos įmes Se- 
naaro karalius, tai pirmiausia pats paskubės pasisavinti jų gera. 

Ne, akivaizdu, kad Chadži Aliui verčiau nulydėti juos pas 
negusą ir sulaukti iš šio atlygio, nes Ponsė paslaugomis abi- 
sinų valdovas tikrai bus užganėdintas. Kartu Chadži Alis pel- 
nys Kairo frankų dėkingumą. Taip, aišku, jam naudinga gelbėti 
keliauninkus. Be to, jei šie galvotrūkčiais neša kudašių iš Se- 
naaro, dalį krovinio jie turės palikti, ir Chadži Alis galės jį 
pasiglemžti. Tad jis apsisprendė. Tačiau tai turėjo atrodyti kaip 

širdį draskanti auka, kad Ponsė nesipriešindamas sumokėtų 
aukščiausią kainą. 

Chadži Alis ėmė aimanuoti, nusibraukė prakaitą, išmušusį 
kaktą, kai jam buvo užsiminta apie rimbą ir kalėjimą. Jis pra- 
kalbo apie pinigus. Po ketvirčio valandos sutartis buvo iškil- 
mingai sudaryta. Iškeliaus jie keturiese, trys frankai ir Chadži 
Alis - su penketu kuprių ir kaip galima mažiau skrynių. Kiek- 
vienas keliauninkas ant savo gyvulio susikraus asmeninius 
daiktus ir ginklus. Nešulinis kupranugaris, svarbiausia, neš do- 
vanas, skirtas negusui, ir skrynią su vaistais. Visa kita (jie dar 
turėjo daug mokslinių instrumentų, dovanų, skirtų kelyje su- 
tiktiems valdžios atstovams, rūbų pamainą) šiąnakt pat bus 
nugabenta pas vieną našlę, pas kurią varovas buvo pratęs ieško- 
ti paguodos kelionės per Senaarą metu. Ji visa tai paslėpsianti 
iki kito jo atvykimo. Galop Chadži Alis pareikalavo, kad nuo 
šios dienos kupriai taptų jo nuosavybe. Už jų nuomą frankai 
paklosią išankstinę sumą. 

Už šitokį atlygį Chadži Alis sutiko juos gelbėti. Pasirodė net 
toks geras, kad pasakė įkalbėsiąs Chasaną el Bilbesį laikyti jų 
pabėgimą paslaptyje. Ryt rytą šisai bet kam, kas pasiteiraus apie 
frankus, atsakysiąs, jog jie išėję žoliauti į paupius, o Chadži Alis, 
migrenos kamuojamas, užsidaręs hamame. O paskui bus matyti. 

Jie truputį pailsėjo, nors negalėjo sudėti akių. Antrą valandą 
nakties Chadži Alis, nuėjęs šnektelėti su Chasanu el Bilbesiu, 
grįžo vesdamasis kupranugarį, ant kurio jie pakrovė dvi skry- 
nias. Paskui visi trys išsmuko į gatvelę ir pėsčiomis leidosi pas- 
kui varovą tempdami savo mantą ir balnus. Atokiau nuo kara- 
vano pririštiems kupranugariams uždėjo pakinktus ir patraukė 
į kelią. Naktis buvo tamsut tamsutėlė, nors į akį durk. Laimei, 
Chadži Alis gerai pažinojo apylinkes. Niekas taip neįkvepia pa- 
sitikėjimo kaip pabėgimas. Baimė išgaravo. Keletą valandų jie 
atsargiai stūmėsi žingine. Miestas nutolo, nebebuvo girdėti šunų. 
Jiems po kairei tamsa dvelkė drėgnu alsavimu, kuris veikiausiai 
kilo nuo upės. Tad jie padarė išvadą, kad eina Mėlynojo Nilo 
pakrantėmis prieš srovę. Su pirmąja aušra priešais jie išvydo 


I45 


išdžiūvusio molio lūšnas, išnirusias iš nendrių kilimo. Upės 
pakrantėje stovėjo nustebę jaučiai ir pūkšnojo, lyg norėdami 
greičiau išsklaidyti pavėlavusius šaltos nakties likučius. Per Ni- 
lą buvo nutiestas rąstų tiltas: jie pervedė per jį gyvulius ir patys 
perėję guviu šuoliu leidosi į rytus, rausvai violetinės brėkšmos 


link. 


Netikėtai rytiniams Aliksės ir Fransuazos susitikimams vais- 
tininkų terasoje iškilo grėsmė - jos kaltininkas buvo tas, kurio 
tarėsi mažiausiai turinčios bijoti. Tėvą Gaborjo, taip romiai, taip 
nuolankiai atsidavusį gydymuisi ir taip mažai jas trikdantį, išti- 
ko priepuolis. Vieną dieną Aliksė, atėjusi jo pažadinti, aptiko 
vargšelį šezlonge nukarusia ranka, užverstomis akimis, perkreip- 
ta burna. 

Senis išgyveno, bet liko paralyžiuotas ir bežadis. Jo negalia 
vos netapo abiem draugėms lemtinga. Konsulas įsikibo šios 
dingsties, kad padarytų galą išvykoms, su kuriomis buvo susi- 
taikęs per didžiausią nenorą. Duktė prakalbo apie moralinį įsi- 
pareigojimą „laboratorijos savininkams“. Diplomatas gūžtelėjo 
pečiais. Tikrai skambūs žodžiai plėšikams apibūdinti. Buvo pri- 
eita kone iki riksmų, nes Aliksė labai netikėtai pasirodė esanti 
užsispyrusi. Galų gale jai buvo leista ir toliau vykdyti savo pa- 
reigas, nuo šiol ponios de Majė lydimai. Fransuaza nesirodė. 
Jau per patį pirmą apsilankymą Aliksė privertė motiną išklau- 
syti nuobodžiausių, iš piršto laužtų, savo pačios sukurtų bota- 
ninių aiškinimų, kurių ir pati neišmanė, - su daugybe lotyniškų 
žodžių, ta proga sukurtų, ir nepabaigiamais stabčiojimais prie 
menkiausio mėsingo augalėlio, pakylėto iki rečiausios pasauly- 
je rūšies. Vargšė moteris mirtinai nuobodžiavo; grįžo skaudančia 
galva, maudžiančiomis kojomis. Jai pakako jėgų nueiti antrą 
sykį, bet ne daugiau. To šiltnamio oras, pareiškė jinai, nepalan- 
kiai atsiliepia jos sveikatai; šiaip ar taip, ji pripažino, kad dukrai 
jis be galo naudingas. Ponia de Majė įtikino vyrą, jog tie auga- 
liniai reikalai Aliksei tėra nekenksminga aistra; blogiau būtų jai 
priešintis, negu ją patenkinti. Konsulas, kolonijoje negirdėdamas 

jokių nepalankių gandų dėl šių vizitų ir netgi pagirtas vieno pirk- 
lio, kurio sūnus savo ruožtu ėmė domėtis žolininkyste, leidosi 
perkalbamas. Aliksė jau išsigando nebegalėsianti vėl ten lanky- 
tis ar būsianti griežčiau prižiūrima, bet tėvas visai paprastai lei- 
do jai eiti vienai, tad ji galėjo matytis su Fransuaza niekieno 
neprižiūrima. 

Tai buvo didelės laimės laikotarpis. Mergina jautė viduje vyks- 
tant esminę permainą. Pirmasis to požymis - ryžtas, kurį ji pa- 
demonstravo savo tėvui sprendžiant šį reikalą. 

Iš pradžių būta daug tuštybės. Nepatyrusi draugystės tame 
amžiuje, kai ji itin reikalinga, Aliksė dabar turėjo įvertinti savo 
grožį, besikeičiantį kūną, kurį ji kol kas dar baugščiai stebėjo — 
tarsi gaivalingą baimę keliančią jėgą. 

Tai buvo naujų šukuosenų bandymo laikotarpis - jas reikėda- 
vo paskubom išardyti vidurdienį, prieš važiuojant namo. Dažnai 
Aliksė, paslėpusi krepšelyje, iš konsulato atsinešdavo apdarų, 
nusičiuptų iš motinos, kuriais su didžiausiu pasimėgavimu da- 
bindavosi. Krykštaudama staipėsi prieš draugę toje ūksmingoje 
terasoje, kur vešėjo apelsinmedžiai. Fransuaza mokė merginą 
daugiau negu bendro ir migloto grožio supratimas - ji mokė ją 
įvertinti kiekvieną smulkmeną ir išryškinti ją. Aliksė skleidėsi 
tartum žiedas. 

Po tam tikro laiko tarpo ji pajuto didelį dėkingumą Fransua- 
zai, kad ši buvo tokia kantri ir tokia linksma visą tą ilgą laiką, 
per kurį ji taip naiviai stengėsi save atrasti. 

Nejučiomis pirmasis puslapis buvo užverstas. Aliksė dabar žino- 
jo savo privalumus, jais nebeabejojo, matė savo galimybių ribas. 
Ši akimirka ir buvo pradžia naujos, laisvos elgsenos, tvirto pasi- 
tikėjimo, kuriuos ji sumaniai slėpė, ir jos laikysena bei kalba liko 
tokia pat kukli. Motina kaip paprastai nieko nepastebėjo. Aliksė 
suprato, kiek nedaug ta vargšė moteris - ji seniai apgailestavo, 
kad taip menkai ją pažįsta - gali ją išmokyti. Kaip skiriasi nuo 
Fransuazos, kurios gyvenimas - tikras romanas! Gimė ji netoli 
Grenoblio, pasiturinčioje šeimoje; jos tėvas buvo grūdų pirklys. 
Fransuaza, keršydama už tai, kad tie žmoneliai keliskart kažko 

jai neleido, paliko juos ir iškeliavo su vyriškiu, trisdešimt metų už 
ją vyresniu. Jis nemokėjo jokio amato, tačiau buvo bandęs ir šio, 
ir to. Buvo neturtingas, bet švaistė pinigus - visiška priešingybė 
Fransuazos tėvui. Tas gražuolis meilužis dailiai suokė; pažinojo 
Rytus, Italiją. Pasiėmė ją su savimi, ir tai buvo nesibaigiančių 
nuotykių pradžia; tuos nuotykius Fransuaza pasakodavo trum- 
pomis atkarpomis kaip „Tūkstančio ir vienos nakties“ herojė. 
Pabėgimas, sėkmė, kelionė, skurdas. Jie vienas kitą mylėjo. Trem- 
tis, melas, lošimas, vėl skurdas. Jie atkako į Kairą ir jau nebesu- 
tarė. Toliau - vis blogiau ir blogiau; viskas baigėsi to žmogaus 
mirtimi - gėdinga, toli nuo jos, arabų mieste. Iš šitų klajonių Fran- 
suaza sėmėsi portretų, istorijų, elgesio taisyklių. Dėstė šias nuo- 
statas dėdamasi pati nebeturinti kur jų taikyti, tarytum amžius ir 
abejingumas būtų jau pernelyg ją atvėsinęs. Bet Aliksė pastebėjo: 
prabilusi apie savo tarnybą pas vaistininkus, Fransuaza ne be su- 
sijaudinimo prisimena metrą Žiuremi. 

— Jūs jį mylite? - galiausiai užklausė mergina. 

— Negaliu būti mažiau nuoširdi, negu reikalavau iš jūsų, - 
atsakė Fransuaza. - Tai narsus, geras žmogus, ir - taip, iš tiesų, 
man atrodo, kad jį myliu. 

— Ar sakėte jam? 

— Ak, matyti, kad jo nepažįstate! Jis nešnekus ir niurzgia. Daug 
sykių man buvo šovusi mintis su juo pašnekėti. Visą naktį gal- 
vodavau, ką jam pasakyti. Ateinu, jis žvilgteli į mane savo juo- 
domis akimis - ir visa drąsa išgaruoja. Matote, deduosi patyru- 
sia dama. Bet išmanau dar mažiau negu jūs... 

Toks paprastas prisipažinimas tik dar labiau pakylėjo visus 
kitus pasakojimus: Fransuaza vienodai neslėpė savo drąsos, kaip 
ir silpnybių - aistros, kuriai pasidavė iki galo, ir tos, kurios dar 
nedrįso atskleisti. 

Aliksė ja žavėjosi. Jos tėvas būtų tikrai pasipiktinęs tokiu jaus- 
mu tarnaitei. Bet Aliksei ji atrodė visai kitaip. Laisva moteris, 
apmokėjusi savo laisvę aukščiausia kaina ir nieko nesigailinti. 

Iki šiol Aliksei niekuomet nebuvo atėję į galvą, jog galima 
pasielgti kitaip, o ne paklusti, jeigu jau esi moteris. Fransuaza 

parodė jai kitą pavyzdį. Dėl jos įtakos atsirado naujų svajonių 
žengti kupinais nuotykių, padrikais keliais. Kiekvienąsyk, kai 
Aliksė įsivaizduodavo esanti laisva, ji šuoliuodavo ant žirgo greta 
Žano Batisto. Iš pradžių tarė, jog taip yra dėl to, kad aplink 
save nemato kitų pavyzdžių. Fransuaza parodė, kad ji klysta. 

- Žmogus, kuris šitaip užvaldė svajones, taip lengvai iš jų 
nepranyks, - kalbėjo ji linguodama galvą. 


Žygiavo jie tris savaites. Ilgokai negalėjo atsikratyti jausmo, kad 
juos vejasi Senaaro karalius su savo būriais. Jiems visur vaide- 
nosi jo galios apraiškos. Šitaip įsibaiminę įtikėjo jį esant kur kas 
galingesnį, nei buvo iš tikrųjų. Prireikė dar beveik savaitės, kad 
įsitikintų, jog jų nepersekioja, juo labiau nelenkia grėsmingi ka- 
raliaus šnipai, kuriems įdirginta vaizduotė bemaž pripaišė spar- 
nus. Iš tikrųjų jie stačiai pradingo toje neaprėpiamoje dykumų 
karalystėje. Tikrasis jų priešas buvo ne neregimas monarchas, 
ne klastūnai kapucinai, o pats kraštas - be vandens, be maisto, 
neteikiantis atilsio - per kurį jie stūmėsi į priekį. 

Vietovė buvo plokščia. Čia vienas kitą keitė platūs sausringi 
įkaitusiais akmenimis nusėti plotai ir tarytum kokie slėniai palei 
smėlio srautus. Lietus čia prapliupdavo tik kartą per metus, ir 
labai audringai, paskui susigerdavo į dirvą, nespėjęs susilieti su 
kitais vandenimis. Tuose slėniuose vešėjo kupli augalija - bam- 
bukai ir nendrės, šiuo metu žydinčios opuntijos, alijošiai ir akaci- 
jos. Tankus kantufų - neįžengiamų dygių krūmokšnių - kilimas 
labai varžė kelionę; dažnai buvo neįmanoma pro juos prasibrauti. 

Sumažinus mantą kiek įmanoma, bėgliai neturėjo nieko, kas 
juos apsaugotų: nei palapinės, nei hamako, nei apkloto. Miego- 
davo ant žemės. Dykumoje bijojo vorų, skorpionų, gyvačių 
nuodų. Slėnių ūksmėje, kai įstengdavo ten prasibrauti, tapdavo 

grobiu uodų, smauglių ir įvairiausių vabzdžių, kokius tik įmanė 
sugalvoti Kūrėjas, kad išgintų žmogų iš šitų dykrų ir pasiųstų 
pas panašius į jį patį, nors ir kaip jis jų bijotų. Tėvui de Brevda- 
nui vieną pirmųjų pabėgimo dienų į kulkšnį įkando didžiulis 
voras. Ponsė sutaisė jam vaistą, kuris apmalšino skausmą. Tačiau 
uždegimas apėmė visą koją, dvasininkas karščiavo. Kelionė jam 
tapo neapsakoma kančia. Paskui skausmas atlėgo, ligonis svei- 
ko, tačiau labai palengva; pakilo dar labiau nusilpęs. 

Kol jie tarėsi esą persekiojami, vengė kaimų, kurie, beje, te- 
buvo tiesiog susispietusios piemenų lūšnos. Prie šulinių prisiar- 
tindavo naktimis ir prisipildydavo odmaišius. Kai ištuštėjo pupų 
maišas, kurį gabenosi iš pat Senaaro, pasigavo ganykloje nukly- 
dusį veršį. Chadži Alis jį nudobė pagal ritualo taisykles ir pa- 
liepė Žozefui sukapoti. Musulmono nudobtas, kataliko sukapo- 
tas, protestanto surytas: ar kas įsivaizduotų geriau ekumeninei* 
idėjai atstovaujantį veršį - nebent kaulai dar būtų atiduoti ap- 
graužti rabinui. Likusius gabalus sukrovė ant balno. Deja! Šį 
įvykį mačiusio piemenuko įspėtas, juos užpuolė būrys juoda- 
odžių, ginkluotų ietimis ir trumpais žalvariniais kardais. Ponsė 
nuomone, dėl gausaus užpuolikų skaičiaus verčiau buvo spruk- 
ti, tačiau metras Žiuremi stvėrėsi špagos ir riktelėjo: 

— Paskui mane, ponai! 

Žanas Batistas taip pat griebėsi ginklo ir nuskubėjo draugui į 
pagalbą. Jie puolė du pirmus čiabuvius. Apstulbinti rapyrų, 
švysčiojančių taip žaibiškai, jog jų beveik negalima buvo įžiūrėti, 
du nuogi žaliūkai išpūtę didžiules nepatiklias akis, nė nesi- 
priešino, kai juos pervėrė špagos. Jų vieton stojo kiti du negrai; 
šios grumtynės - nesuprantamos, veik nematerialios - juos, ma- 
tyt, džiugino. Ginklų džerškėjimas tik kurstė. Dideliu ratu su- 
stojęs kitų čiabuvių pulkas į šią tarpusavio kovą žiūrėjo kaip į 
šventę. Du svetimšaliai strykčiojo, dengiami ilgų geležinių ran- 
kovių, plazdančių ore tarsi laumžirgio sparnai. Jų priešininkai 
atmušinėjo smūgius sunkiomis ietimis; kai kurie turėjo nedidelius 


* Ekumenizmas - judėjimas dėl visų krikščionių bažnyčių susivienijimo. 

odinius skydus. Kai juos kliudydavo, jų vieton stodavo kiti du. 
Baigtis abejonių nekėlė - negrų dabar susibūrė per du šimtus. 
Jie trypė kojomis žemę, žvangino sunkiomis ant kulkšnių užmau- 
tomis apyrankėmis. Ratas aplink Ponsė ir jo bendrą buvo be- 
maž uždaras. Kai juos palauš nuovargis, priešininkams netru- 
kus tereikės pakelti juos nuo žemės, uždususius ir beginklius. 
Staiga, atsitiktinai pasisukęs per vieną dvikovą, Ponsė pamatė 
Žozefą; šis nebuvo minios apspistas ir stovėjo prie kupranuga- 
rių — nusvirusiomis rankomis, neįstengdamas kam nors ryžtis. 

— Pistoletus! - riktelėjo jam Ponsė. 

Jėzuitas stypsojo kaip pastiręs. 

— Prie mano balno! Čiupkite užtaisytus pistoletus ir šaukite! 

Ratas lėtai glaudėsi. Netrukus Ponsė matė tik dulkėtą žemę ir 
daugybę kojų, nuogų, liesų, ritmingai trypiančių žemę. 

Netikėtai nuaidėjo du šūviai. Negrai suakmenėjo. Stojo tris- 
dešimt ilgų tylos sekundžių, paskui visi spruko šalin, palikdami 
sužeistuosius ir ginklus. 

Tėvas de Brevdanas dar tebelaikė rankoje pistoletus ir siaubo 
pagautas žvelgė, kaip jie rūksta. 

— Ką gi, - tarė metras Žiuremi, artindamasis prie tariamojo 
Žozefo. - Štai kas vadinama pergale. Su dviem pistoletais čia 
užkariausi visą karalystę. 

Ir pridūrė: 

— Truputis atkaklumo, ir, neabejoju, jie netgi taptų katalikais. 

Jėzuitas patraukė pečiais. 

Jie surado Chadži Alį; šisai nutarė verčiau visa tai stebėti iš 
tolo ir paskubom pasislėpė spygliuočių krūmokšnyje. Dabar ji- 
sai meldė Ponsė vaistų daugybei gilių įdrėskimų ir kaip tikras 
kankinys ištvėrė, kai tas tepė žaizdas. Tarp keliauninkų tai bu- 
vo vienintelis to trumpo ir pergalingo žygio sužeistasis. 

Tardamas, kad dabar karaliaus kerštas jų nebepasieks, Žanas 
Batistas nusprendė verčiau nebesislapstyti. Slankiodami apie kai- 
melius jie žadino didesnį čiabuvių įtarumą negu elgdamiesi kaip 
paprasti keliauninkai. Kai jie ryžosi nebesislapstyti, jų gyvenimas 
šiek tiek pagerėjo. Gentys sutikdavo juos palankiai ir smalsiai. 

Čiabuviai iš toli keliaudavo pažiūrėti tų baltų būtybių ir labai 
baugščiai išdrįsdavo juos palytėti. 

Tačiau kad ir kokie suglumę, čiabuviai visuomet būdavo itin 
svetingi. Tie, juos užpuolusieji, iš tiesų piktinosi tik tuo, kad jie 
pasigvelbė jų gera slapčiomis. Bet draugiškai paprašyti buvo 
linkę atiduoti viską, ką turi. Priglausdavo keliauninkus lūšnose, 
vaišino sorų papločiais, dideliais puodeliais pieno, sumaišyto su 
šviežiu jaučio krauju, - patiekalu, tų negrų manymu, prašmat- 
numu pranokstančiu visus kitus. Čiabuviai net visai paprastai 
įpiršdavo jiems dailiausias savo giminės merginas. Ponsė ir met- 
rui Žiuremi po ištisų valandų kelionės vos atsigulus neberūpėda- 
vo niekas kita, tiktai miegas. Nesipriešindavo, kai šalia išsitiesda- 
vo kurtizanė, dovanota jiems šiai nakčiai, ir knarkdavo išsijuosę. 
Bet prieš užmigdami visuomet pasistengdavo trumpai supažin- 
dinti suguloves su visa savo anatomija. Jiems buvo paaiškinta, 
kad vienas esminių šioms moterims patikėtų uždavinių - kitą 
dieną apsakyti bendruomenei, kokios spalvos intymiausios ke- 
liautojų vietos. Čiabuviams, regis, sunku buvo įsivaizduoti - ne- 
turint tiesioginio liudijimo - kad tokios pat keistai baltos gali 
būti ir slapčiausios kūno vietos. 

Tėvas de Brevdanas, kuriam bendrakeleiviai patarė elgtis taip 
kaip jie ir, svarbiausia, nepasirodyti, jog atsisako suteiktos gar- 
bės, leido naktis melsdamas malonės ir baimindamasis, ar atsi- 
spirs Moters šturmui. Dar nelabai atsigavusio po kojos uždegi- 
mo jėzuito, kurį buvo nualinę patirti išmėginimai, sveikatą 
galutinai pakirto šitos karštligiškos nemigo naktys. Metras Žiu- 
remi kandžiai jam tarstelėjo: tam, kad apsaugotum savo skais- 
tybę, anaiptol nebūtina pažodžiui taikyti švento Ignoto posakį: 
„Perinde ac cadaver.“* Niekas nepadėjo. 

O Chadži Alis, kuris šiaip nebūtų maivęsis, dabar visas buvo 
išvarpytas spyglių ir aikčiojo nuo menkiausio prisilytėjimo. Tad 
gavo šaipytis iš tų laukinių papročių ir veidmainingai gailauti, 
kad islamas jų dar neperauklėjęs. 


* Būk kaip lavonas (lot.). 

Šitaip jie žygiavo penketą dienų iš kaimo į kaimą ir galop 
pasiekė nemažą Grefimo miestelį, skendintį palmių pavėsyje, ap- 
sipylusį žiedais ir vaisiais - guajavomis, granatais, avokadais ir 
apelsinais. Medžių ūksmėje knibždėjo aibės papūgų ir ryškiaspal- 
vių paukščių; maloni permaina po atgrasių vanagų, kurie visas 
tas dienas tebuvo vieninteliai keliauninkų dangaus palydovai. 

Jie sukorė dar porą trumpų kelionės atkarpų dykuma, paskui 
pasiekė išsidriekusį derlingą Semonė slėnį, vedantį į Serkė. Šį 
stambų prekybos centrą supo baltos medvilne apsodintos kal- 
vos. Miesto viduryje buvo judrus turgus, pilnas daržo gėrybių, 
atgabentų iš apylinkių, marguliuojantis medvilnės audiniais, 
išaustais mieste ir nudažytais itin aižių spalvų natūraliais dažais: 
karminu, indigu, šafranu. Virš turgaus tvyrojo prieskonių aro- 
matas, kurį skleidė ant prekystalių gausiai išdėliotos iš Etiopi- 
jos atgabentos kvapniosios medžiagos. Mat miestas stovėjo ant 
siauros upės kranto, o tiltas per ją vedė į kitoje pusėje praside- 
dančią Abisiniją, kurios aukštikalnės tirpo dulkių ūke. 


Tiltą jie perėjo šeštą valandą vakaro. Nors niekas aplink nepa- 
sikeitė, stačiai sielos pakylėjimo pagauti, vos pastatę koją ant ki- 
to kranto, jie sušuko iš džiaugsmo. Ponsė atidarė vaistų skrynią 
ir išėmė iš jos butelaitį, saugomą šiai didžiai dienai. Jie susėdo po 
vilnamedžiu, kurio baisingai didelės šaknys, trikampės tarsi ryk- 
lio pelekai, buvo patogios atsilošti ir atsiremti. Žanas Batistas 
atkimšo butelaitį ir išgėrė už jų atvykimą į Abisiniją. Smagiai mak- 
telėjęs stačiai iš kaklelio, perdavė butelį metrui Žiuremi, ir šis 
pasekė jo pavyzdžiu. Tai buvo tie patys vaistai, kurie suteikė tėvui 
Gaborjo tiek giedrios palaimos jo šezlonge. Chadži Alis įžengęs į 
krikščioniškas patriarcho žemes, buvo jau nebe toks karštas mu- 
sulmonas, todėl išsriaubė dvigubą dozę. Žozefas gerti nepanoro. 
Jie jį įkalbėjo. Po dešimties minučių jis pirmąsyk pravimo krauju. 
Labai sunerimęs dėl vienuolio, Ponsė paklausė varovą, ar tas žinąs, 
kaip toli nuo čia artimiausia Abisinijos gyvenvietė, kurioje jie 
galėtų saugiai apsistoti ilgesniam laikui ir slaugyti ligonį cezalpi- 
nijos šešėlyje ar netgi kokioje nors troboje, jei tokia pasitaikytų. 

Chadži Alis atsakė: kaimo netoliese nesą. Verčiau traukti to- 
liau, nes jie jau nebe labai toli nuo sostinės. Buvo nesunku 
nuspėti, jog pirklys visų pirma trokšta greičiau atkeliauti į vie- 
tą, o kažkokio tarno gyvybė jo akyse negali būti verta tiek, kad 
dėl jos reikėtų gaišti laiką. 

Jėzuitas sakė tą patį. Savo negaliai jis daug reikšmės neteikė. 

— Dabar pakilsime į aukštas plynes, - tarė. - Gaivus oras ten 
viršuje išeis man į gera labiau negu užsitęsusi viešnagė šitoje 
tvankioje dykumoje. 

Nedelsdami jie vėl sėdo į balną. Per valandą pasiekė atkalnę 
ir įžengė į erdvų didelį slėnį, apaugusį nendrėmis ir juodmedžiais. 
Kuo aukščiau kilo siauru taku, tuo labiau vešėjo augmenija. Va- 
kare apsistojo proskynoje kelio pakrašty. Vidurnaktį juos pri- 
žadino kraupus riaumojimas ir šaižūs klyksmai. Mėnulis pasi- 
slėpė, viskas skendėjo tirštoje tamsoje. Jie tarė būsiant atsargiau 
likti draugėje ir sulaukti aušros. Išaušus pamatė, kad trūksta 
dviejų kuprių. Žemės įdubime telkšojo didžiulis kraujo klanas: 
vieną gyvulį užpuolė ir sudraskė liūtas. Kitą rado žemiau, už 
poros šimtų metrų - siaubo pagautas jis nusitraukė virvę. 

Jie keliavo toliau, supami vešlios augmenijos, - nuo šiol žino- 
jo, jog joje apstu laukinių gyvūnų, dar grėsmingesnių negu dy- 
kumos gyviai. 

Jojamo gyvulio netektis reiškė, kad kažkuris turės keliauti 
pėsčias. Pasišovė jėzuitas. Sulysęs, karščiuojantis; jo kojos pra- 
dėjo tinti. Ponsė griežtai uždraudė jam eiti pėsčiam. 

— Nesirūpinkit manimi, - tarė tėvas de Brevdanas. - Nerody- 
kite per daug dėmesio. Nepamirškit, aš paprastas tarnas. Jei ki- 
taip su manimi elgsitės, sukelsite įtarimą. 

Bet šįsyk niekas jo nepaklausė. Metras Žiuremi bemaž piktai 
stumtelėjo jį prie savo balno - ir dabar greta karavano žingsnia- 
vo jis. 

Jie nukeliavo dar kelias kelio atkarpas kuo toliau, tuo vešles- 
niu slėniu; kartais pasitaikydavo dešimties pėdų skersmens si- 
komorų. Naktį jie iš eilės ėjo sargybą su pistoletu rankoje ap- 
link laužą, čia pat prie supančiotų kupranugarių. Paskui, pakilę 

į slėnio viršų, išniro į kitą, didesnį, kuris, regis, gaubė pirmąjį, jį 
pratęsdamas. Tokiose aukštumose ryto oras buvo maloniai vė- 
sus, naktys šaltos ir drėgnos. Perėję siaurą gūbrį, skiriantį vieną 
slėnį nuo kito, sau už nugaros jie išvydo nuostabų gamtovaizdį: 
nuklojusias kalnus žalias bangas kirto ilgas vingiuotas randas, - 
tai buvo kelias, kuriuo jie atėjo. Visa ta uolų ir medžių masė, 
lyg didžiulė jūros banga, išsiliejusi kranto smėlyje, liūliavo, 
riedėjo, kriokliu ritosi žemyn iki pat pilkų dykumos plotų, ku- 
riuos jie dabar matė iš aukštai. Tolumoje netvarkingai pabirę 
palmynai ir baltos kelių dirbamų laukų dėmės atrodė tarsi aug- 
menijos bangų mūšos pažerta puta. 

Naujo slėnio, per kurį traukė, šlaitus daugiausia gožė laukiniai 
alyvmedžiai. Jie išgirdo čiulbant vieversėlį, medžiuose regėjo dau- 
gybę kėkštų, žaliųjų meletų. Kelias kilo staigiais vingiais. Kartais 
jie matydavo jį du tris sykius raitantis viršum jų. Kai įžengė į 
Abisiniją, vis dar nebuvo aptikę nė vienos gyvenvietės ir prasi- 
lenkė tik su keletu pusnuogių vargetų, baisingai susivėlusių, su- 
linkusių po didžiuliais, medžių anglių pilnais džiuto maišais. 

Naktį jie ir toliau iš eilės ėjo sargybą, nors gamta čia rodėsi 
nebe tokia grėsminga. Dieną nepastebėdavo jokio žvėries, ne- 
bent pulkus didelių beždžionių - juodų, perkarusių, priekinėm 
galūnėm tokiom pat ilgom kaip ir kojos; tiek vienos, tiek kitos 
buvo vienodai miklios. 

Galop perėję girią jie pasiekė atvirą lanką, apsipylusią gelto- 
nais žiedais. Čia dar stiebėsi keletas prorečių medžių; greta vie- 
nas kito keistai augo spygliuočiai ir nykštukiniai baobabai. 
Aukštai, už didžiulio skardžio - kalnų viršūnėse aiškiai ryškėjo 
aukšta siena - plokščiakalnio pakraštys. Artėdami jie išvydo virš 
savęs stūksančią juosvą statinių tvorą, kuri juosė keteras lyg koks 
tvirtovės pylimas. Jos papėdėje, nuriedėję šlaitu, kybojo stambūs 
bazalto luitai, atskilę po kažkokio milžiniško lūžio. Vešlioje pie- 
voje iš rudos, sulig žemės paviršiumi vietomis išnirusios uolos 
sruveno gaivūs šaltiniai. Šitame žalumos amfiteatre, virš kurio 
visai čia pat kilo kalnų plynaukštės pakraštys, juos visus apėmė 
kažkoks goslus suglebimas. Išsitiesę minkštoje žolėje, atsigėrę 

tyro vandens, saulės kaitinami, bet švelnaus vėjelio gaivinami, 
jie bemaž visą dieną skendėjo tyloje, snūduriuodami, apsiblau- 
susiomis akimis. Iki šiol, žemiškų reikalų spiriami, tegalvojo, 
kaip išgyventi, - dabar ūmai juos pakerėjo dangaus žavesys. 

Žanas Batistas jautė, kad visi jie meldžiasi. Chadži Alis to ir 
neslėpė - buvo atsiklaupęs veidu į Meką. Tėvo de Brevdano akys 
buvo primerktos, jis tarytum klausėsi iš tolimų gelmių sklin- 
dančio šventųjų trimitų skardenimo, garbinančio Aukščiausio- 
jo galią ir šlovę. Atskirtam nuo savo Bažnyčios ir jos prašmat- 
nybių, jam tikriausiai sunkiau už visus buvo ištverti šias dykras. 

Atokiau nuo kitų, prisėdęs ant didelės uolos, metras Žiure- 
mi purtė galvą, krutino lūpas, tolydžio rūsčiai dėbčiodamas į 
dangų. Ponsė gerai pažinojo draugą ir suprato, jog šitaip jis 
meldžiasi. Metro Žiuremi Dievas nepaleisdavo jo iš akių. Mal- 
da buvo tik akimirka, kai juodu su Dievu turėdavo kažką ypa- 
tinga vienas kitam pasakyti. Metras Žiuremi viską rėžė tiesiai 
į akis: jo nuomone, kūrėjas savo kūriniui yra įsipareigojęs taip 
pat, kaip ir tas jam, galbūt net ir daugiau, kadangi, kaip jis 
sakė, „galų gale pradėjo juk jis“. Pasipiktinęs dėl kokios nors 
neteisybės, protestantas nedvejodamas, be niekur nieko prie- 
kaištaudavo Dievui, gynė savo nuomonę ir netgi įsakmiai dėstė 
anam savo reikalavimus. 

O Žanas Batistas dėkojo neregimoms Dangaus ir Žemės jė- 
goms - kartą ir visiems laikams pripažindamas, kad nežino nei 
jų vardo, nei povyzos. Ilgai mąstė apie Aliksę, apimtas įstabaus 
jausmo, kad šis kelias jau priartino jį prie jos. 

Prieš kopdami į paskutinį gūbrį, vedantį link kalnų plynaukštės, 
jie nusimetė savo europietiškus apdarus (suplėšytas, išterliotas 
kelnes, marškinius, šimtus kartų mirkusius šuliniuose, klanuo- 
se, kalnų upokšniuose, pastirusius nuo dulkių, kurios į juos 
įsiedė). Visi trys persirengė maurų kostiumais, - ilga mėlyna tu- 
nika ir turbanu. Chadži Alis ketino pirmiausia juos pristatyti 
kaip paprastus kuprių varovus, tuomet abisinų minia, pratusi 
prie tokių karavanų, nebus priešiškai nusiteikusi. 

Per porą valandų jie atsidūrė aukštosios bazalto sienos pa- 
pėdėje. Traukė pasieniu, kol rado spragą tarp savotiškų rudų 
vargonų vamzdžių, smingančių aukštyn, tarsi tvoros mietai. Sta- 
taus, tarp luitų vinguriuojančio takelio gale aptiko kaimą, nutū- 
pusį pačiame plynaukštės pakraštyje. 

Pirmiausia jie išvydo prasišovusią virš krūmynų aštuonkampę 
bažnyčią smailiu stogu, virš kurio kilo kryžius. Kai jie traukė 
pro šalį, buvo pamaldų metas; sustingusiame skaidriame ore 
aidėjo tolimas šaižus, monotoniškas giedojimas. 

Miestas tebuvo didelė vergų ir piemenų gyvenvietė. Vaikš- 
tinėjo jie čia vienplaukiai, ant pečių užsimetę ožkeną, strėnas 
persijuosę medvilninio audinio skiaute. Tų žmonių oda buvo 
šviesesnė negu visų juodaodžių, kuriuos iki šiol buvo sutikę. 

Tais senais laikais, kai Senaaras dar buvo krikščioniškas, šiuo 
keliu vyko judri prekyba, ir kaimas buvo muitinės postas. Tam 
ir buvo sumūryta ta sugriuvusi siena, kurią jie aplenkė įžengda- 
mi į gyvenvietę. Chadži Alis nedvejodamas nuvedė juos į vieno 
pažįstamo pirklio namus; šis pasitiko juos sąmokslininko kužde- 
siu. Kai jie taip ėjo prieblandoje su savo tunikomis, niekas, regis, 
nesistebėjo juos matydamas. Chadži Alis, šiose vietose pažįsta- 
mas, pasistengė atsidengti veidą, kad visi galėtų jį pažinti. 

Kitą dieną juos įkurdinęs pirklys perpirko jų kupranugarius, 
o už juos parūpino jiems mulus, nes daugiau per dykumą ke- 
liauti jiems nebereikėsią. Reikėjo primesti šiek tiek pinigų. Ar 
tai įvyko dėl tos nuostabios nakties, praleistos po atviru dangu- 
mi, ant pintos sizalio lovos pirklio kieme? Ar raminamai pa- 
veikė kryžius, kurį jis išvydo virš bažnyčios? Šiaip ar taip, tėvas 
de Brevdanas rytą atrodė geriau. Chadži Alis išėjo sumokėti avi- 
do, kitaip tariant, rinkliavos, kurią mieste rinko du imperato- 
riaus valdininkai, ir tuoj po pietų jie leidosi į kelią. 

Iš pradžių traukė lengvai banguota lyguma, apžėlusia žydinčiais 
viržiais, laukinėmis avižomis ir nendrėmis. Paskui įžengė į labai 
gaivų kedrų mišką, tarsi į kokią navą, apsuptą taisyklingų ka- 
mienų piliorių ir pridengtą aukšto šakų skliauto. Mulai patys tur- 
seno pirmyn smulkia, ritminga risčia - maloni permaina po van- 
gaus kupranugarių liūliavimo. Oras saulėkaitoje buvo karštas, 
bet toks tyras, kad po drungnų dykumos dulkių atrodė aštrus ir 
kandus. Menkiausias medžio ar debesėlio šešėlis dvelktelėdavo 
netikėta vėsa, keistai primenančia Europą. Tokia galinga stichija 
ne itin palankiai veikė keliauninkus. Pasibaigus kančioms, kurias 
jų kūnams teko iškęsti dėl sausros ir tropikų miazmų, visa jų svei- 
katos patirta žala išniro į paviršių ir, radusi reikalingą ramybę, 
priminė save. Pirmą vakarą, apsistojus nakvynei nedideliame ke- 
leto trobų kaimelyje, metras Žiuremi pasivedėjo Ponsė į šalį ir 
parodė jam savo koją. Aukščiau kulkšnies, paraudusioje kūno 
įduboje lyg baltas varstelis kyšojo kirmino faraono galvutė. Žanas 
Batistas paprašė paukščio plunksnos. Atsargiai apvyniojo pirmąjį 
parazito narelį ant plunksnos ir tvarsčiu prispaudė jį prie kūno. 

Apgailėtina buvo ir paties Žano Batisto būklė. Jį krėtė drebu- 
lys, maudė sąnarius ir nugarą. Tirtėdamas iš šalčio jis prigulė. 
Ryte pamatė, kad jėzuitą dar labiau palaužė graužianti negalia. 
Lūpos buvo sukepusios, jį purtė kosulio priepuoliai, kaktą mušė 
ledinis prakaitas. Net ir Chadži Alis, nors ir pratęs prie tokių 
kelionių, paprašė Ponsė vaistų nuo virškinimo sutrikimų. 

Tačiau nebebuvo kada gaišti tose gyvenvietėse. Išsigelbėjimas 
laukė sostinėje, Gondare, tik už penkių dienų kelio. Jie pajudėjo. 
Atstumą sukorė bemaž apduję, perdžiūvusiomis nuo karščio bur- 
nomis; tas atbukimas tik sustiprino paskutinės kelio atkarpos 
pasakiško reginio įspūdį. Prisiminimų spragos, drumstas suvo- 
kimas, emocijų atgarsiai, ilgai aidintys negalios kamuojamame 
kūne - viskas sumišo ir paliko tiek pat stiprų, kiek miglotą tų 
gamtovaizdžių įspūdį. 

Švelniai kalvota plynaukštė, kuria keliavo, jiems išrodė lyg 
koks natūralus žemės pjedestalas, tarsi paprastas kreidos basei- 
nas jūros pakrantėje. Tad kai takelis atvedė juos prie paties plyn- 
aukštės pakraščio, atrodė, kad gilus slėnis, kuris atsivėrė prieš 
jų akis ir iš kurio kilo garų bei dulkių migla, primena ne tą aukštį, 
į kurį jie iškilę, o atvirkščiai —- atskleidžia kažkokias baisingas 
gelmes iki pat garuojančių žemės įsčių. Po minutėlės, keliui vos 
nukrypus nuo bedugnės, jie išvydo plynaukštės paviršiuje besi- 
stiebiantį tarsi iškaltą kalną, pradžioje apžėlusį augmenija, to- 
liau, link viršūnių, pliką, šaltą, dyką. Vietomis tos smailos vir- 
šūnės panėšėjo į milžiniškus pilko akmens monumentus, iš kurių 
stirksojo atskiri luitai. 

Kartais abu šie įspūdžiai susiliedavo - vienoje takelio pusėje — 
gili pragarmė, kitoje - išdidi porfyro kalno dykynė. 

Be kelių valstiečių kaimelių, kuriuose jie vakarais apsistoda- 
vo, pakeliui daugiau nieko nesutiko. Visą dieną virš jų sklandė 
erelių pora. Jie pastebėjo dramblių išmatų, bet pačių gyvūnų — 
ne. Vieną dieną sutiko pulką agazarų, tų laukinių ožkų, kurio- 
mis taip gardžiuojasi abisinai. Chadži Alis įkalbinėjo Ponsė vie- 
ną jų nušauti iš savo pistoleto, tačiau tam pernelyg pyko širdis, 
kad būtų linkęs į tokias pramogas. 

Galop jie atkako į Barčo miestą - pusė dienos kelio nuo Gon- 
daro. Čia Chadži Alis sužinojo, jog šiuo metu imperatoriaus sos- 
tinėje nesą — jis išžygiavęs malšinti kažkokio maišto provincijoje. 

— Jums nėra ko per anksti rodytis Gondare, - pareiškė Chadži 
Alis. - Kol karalius grįš, verčiau laukti čia. Turiu draugą, kuris 
jus pas save paslėps. O aš eisiu į miestą ir, metui atėjus, grįšiu 
jūsų paimti. 

Ponsė nelabai pasitikėjo varovo šnekomis. Neatleido šiam, kad 
tas apiplėšė juos iki siūlo galo: dabar jiems liko tik dovanos, skir- 
tos karalių karaliui. Visa kita nukeliavo į pirklio rankas - šiam 
net užteko įžūlumo jiems priminti, kad maurų tunikos, kurias jie 
dėvi - jo geras ir kad jis tikisi jas atgausiąs, vos tik imperatorius 
jiems pažers pirmąjį auksą. Žanas Batistas išleido Chadži Alį ne- 
noriai, būgštaudamas, kad tas visai jų nepaliktų. Laimė, jų svei- 
kata taisėsi. Metras Žiuremi kasdien po truputėlį krapštė lauk 
savo kirminą faraoną. Netrukus jis pasveiks. Tik jėzuito būklė 
kėlė vis didesnį nerimą. Troba, kurioje juos įkurdino Chadži Alis, 
buvo medinių rėmų, prikištų purvo, šiaudų ir karvės mėšlo mi- 
šinio. Grindys - plūktinė asla. Ne pati geriausia vieta ligoniui 
slaugyti. Savo skurdžiame guolyje vargšas Žozefas, regis, pats po 
truputį vis labiau smego į žemę. Nelaimingasis pervertino savo 
jėgas. Be galo atsidavęs savo misijai, galop įtikėjo, kad jisai, moks- 
lo vyras, pratęs prie jaukios bibliotekų ramybės, virs tikru kator- 
gininku, gebančiu ištverti alinantį kelią. Tačiau išsekimas tapo 
palankia dirva ligai, kaip sausra - pušyno gaisrui. Į jėzuitą išties 
buvo graudu žiūrėti: didelis išdžiūvęs jo kūnas buvo susiraitęs 
tarsi vynuogienojas. Pražiojęs burną jis Žiopčiojo sukepusiom 
lūpom, kurias degino oras ir jo paties trūksmingas alsavimas. 
Žanas Batistas ir metras Žiuremi pakaitomis sėdėjo prie jo guo- 
lio. Tačiau kad ir kaip geranoriškai tuo metu slaugė ligonį pro- 
testantas, šis, vos tik atgavęs sąmonę, neslėpė švento pasidygėji- 
mo, kurį jam kėlė ši eretiška draugija. Kol dar tikėjosi pasveiksiąs, 
Brevdanas kaip apsėstas kabinosi minties įvykdyti savo misiją. 
Ištisas valandas niauriu balsu, tarpais, regis, sklindančiu iš pačių 
klejonių gelmių, dėstė savo didįjį tikslą - apkrikštyti Abisiniją. 

— Ko reikia? — kalbėjo jis. - Visų pirma, reikia pažinti pa- 
pročius, išmokti kalbą. Taip, kalbą. Pirmiausia. Kai tik atvyksi- 
me, griebsiuosi tos kalbos. Prancūzijoje gavau jos pagrindus. 
Bet ten niekas ja nekalba. Įtikinti įmanoma tik kalba. Paskui 
tikėjimai... Tobulai juos pažinti... Štai didžioji paslaptis. Euro- 
poje Bažnyčia pakeitė pagoniškus kultus tikrojo tikėjimo apei- 
gomis... Tačiau paliko tas pačias vietas, datas, tuos pačius vaiz- 
dinius. 

Kartais jis įsikibdavo į tą, kuris prie jo budėjo, ir galų gale 
netgi kreipėsi į metrą Žiuremi, palaikęs jį Ponsė. 

— Mes nebekartosime mūsų pirmtakų klaidų, tiesa? Nereikės 
atversti karaliaus, prieš tai neapdorojus dvasininkijos ir žmo- 
nių... 

Šios agonijos metu atsiskleidžiant sielos gelmėms, jėzuitas pa- 
rodė, kad jo kuklumas, jo nuolankus nusižeminimas tėra iš- 
virkščia begalinio išdidumo pusė. Beatodairiškai paklusdamas 
savo ordinui ir išsižadėdamas asmeninių norų, jis tačiau darė 
tai didžių tikslų ir kolektyvinės valdžios troškimo vardan. Jis 
nuolankiai tampė kibirus, tačiau tam, kad galėtų užvaldyti ka- 
ralių ir jo imperiją. Kad ir kaip jį ramino, kad ir kaip slaugė 
Žanas Batistas, liga tolydžio plito ir veikiai jėzuitas suvokė esąs 
žuvęs. Kai tik jį užvaldė ši mintis, jo aistra paklusti rado naują 
dirvą: pamiršęs savo misiją, jis įsikibo Apvaizdos, tai yra atsi- 
davė ligai, kurią ši jam siuntė. Nebebuvo kas daryti. Jis pasi- 
mirė per porą dienų, paklusdamas mirties šauksmui taip, kaip 
paklusdavo Chadži Alio įsakymams. 

Ponsė ir metras Žiuremi norėjo palaidoti jį kieme, po akacija, 
kuri gaubtų jį šešėliu. Šeimininkas pirklys nesutiko, nes, kaip 
sakė, čia palaidotas jo prosenis, surentęs šį būstą ir žuvęs smur- 
tine mirtimi. Negalima išniekinti šio kapo amžiams suteikiant 
jam tokį netinkamą bendrą. 

Tad naktį jie patraukė gatvėmis, pasiekė pupelių lauką, ir čia, 
ties neapdirbtos žemės riba, iškasė gilią duobę jėzuitui palaido- 
ti. Jis atgulė žemėn su savo maurų tunika - dabar Chadži Alis 
galės jos iš jo reikalauti. Metras Žiuremi sukalbėjo trumpą maldą 

iš savo Biblijos, o vienintelis dalyvaujantis katalikas, Ponsė, 
neišmanydamas apeigų ir nežinodamas, kur dėti rankas, sviedė 
žemės saują ant kūno, nelaukdamas psalmės galo, sugrudęs, kad 
toje duobėje dingsta žmogus, su kuriuo jis ilgas savaites dalijosi 
gyvenimu, žmogus, kuriam jis pasiūlė savo draugystę ir nebuvo 
visai tikras, jog šis iš tiesų ją atstūmė. 

— Dar niekuomet niekas taip toli nebuvo sprukęs bijodamas 
laisvės, - pasakė metras Žiuremi užversdamas Bibliją. 

Tokia buvo vargšui dvasininkui skirta epitafija. 

Grįždami namo abu draugai mintyse leidosi nebylion kelionėn 
į slaptingą prabėgusios vaikystės, žlugusių vilčių, dingusios pra- 
eities žemyną. Kai vėl prakalbo, tai tam, kad tiek vienas, tiek 
kitas patvirtintų, jog jėzuito gyvenimas buvo dar nykesnis negu 
jo mirtis, ir nors jie nuoširdžiai jį apverkė, bet nėmaž nesigailėjo. 

Kitą dieną nuotaika praskaidrėjo. Jie netgi vėl pralinksmėjo 
ir tvirtai ryžosi nebepasiduot slogiai nuotaikai. Grįžo tris die- 
nas nematytas Chadži Alis. Jis buvo nebeatpažįstamas, apsitaisęs 
abisiniškais drabužiais — baltos medvilnės tunika, išsiuvinėta 
spalvinga juosta. Plaukai sušukuoti atgal; išsikvėpinęs. Žinia apie 
Žozefo mirtį padarė jam ne didesnį įspūdį negu kritęs mulas. 
Niekaip į ją neatsiliepęs, ėjo tiesiai prie reikalo: 

— Karalių karalius šiandien grįžta į Gondarą, - pradėjo. - 
Galėsime prašytis audiencijos. 

— Kelintą? - paklausė Ponsė, pradžiugęs, kad ištrūks iš namų, 
kur blaškėsi iš kampo į kampą. 

— Tai ne valandų - dienų klausimas. 

— Dienų! Nejau tam karaliui nerūpi, kad jį gydytų? 

— Aišku, rūpi. Bet prieš pranešdamas dvariškiams, kad pasi- 
kvietė frankų gydytojus, jis turi juos paruošti ir viešai paskelbti, 
kad tie, kurie tvirtino iki šiol jį gydę, patyrė nesėkmę. 

— Man regis, per visą tą laiką, kol truko mūsų kelionė, jie 
dešimtį sykių galėjo jį pagydyti arba numarinti, - pareiškė Žanas 
Batistas. 

— Žinoma, - atsiliepė Chadži Alis; dabar jis kalbėjo ramiu 
tonu, derančiu prie jo naujojo apdaro. - Tačiau kadangi jie 

pamatė, jog aš grįžau, ir įtaria, koks uždavinys man patikėtas, 
visi tie, kurie supa karalienę, būdami frankų priešai, nutarė 
griebtis iš paskutiniųjų. Turiu jums pranešti, kad dvasininkai ir 
žyniai, sudarantys šią grupę, nori išgiežti apmaudą, nes karalius 
juos pažemino. Tuo metu, kai buvo ruošiamasi paskutiniam ka- 
ro žygiui, danguje pasirodė nepaprastai ryški kometa su itin 1!- 
ga uodega. Žyniai išpranašavo, jog karalius pralaimėsiąs mūšį 
ir nebegrįšiąs. O jis laimėjo, jis čia. Jiems reikia kažkokiu būdu 
atgauti malonę. 

— Ir ko jie ketina griebtis šį sykį? 

— Praeitą savaitę jie atsikvietė didį šventąjį su palyda nuo La- 
libelos. Tas vienuolis jau daugiau kaip dvidešimt metų nieko 
nevalgo ir negeria. 

— Dvidešimt metų! - pašaipiai šūktelėjo Žanas Batistas ir met- 
ras Žiuremi. 

— Nesityčiokite. Tai tikras dalykas. Šventąjį mato visi. Jis ty- 
so po baldakimu. Keturi vienuoliai neša neštuvus. Dešimt jų 
gieda susispietę priekyje aplink patriarchą ir nešdami didelį auk- 
sinį kryžių. Paskui žengia trisdešimt jaunų basakojų karių. 

— Ir dešimt mulų su midaus statinėmis? —- nusišaipė metras 
Žiuremi. 

— Vienuolis meldžiasi nuo pat atvykimo pradžios, - kalbėjo 
toliau Chadži Alis nesileisdamas į ginčus. - Šįryt jis susitiko su 
negusu ir iškėlė virš jo didelę Nekaltosios Mergelės ikoną. Ry- 
toj sugrįš vėl ir duos jam gerti dievišką žodį. 

— Gerti! Bet kokiu pavidalu? - rimtai pasiteiravo Žanas Batistas. 

— Visa tai labai paslaptinga. Jis taria daug žodžių, kurių nie- 
kas negirdi; paslaptis veikiausiai slypi juose. Nes jo judesiai vi- 
siems žinomi ir labai paprasti. Du pareigūnai, kurie stebi, ką 
valgo karalius, viską matė ir man papasakojo. Taigi šventasis 
vyras ant alavinio amuleto parašo žodį - kokį? - paslaptis. Pas- 
kui panardina plokštelę į švęstą vandenį; žodžio rašalas ten 
ištirpsta. Valdovas išgeria tą vandenį. 

— Kiek kartų jie kartos tą procedūrą? — šiek tiek prislėgtas 
pasiteiravo Žanas Batistas. 

— Tik du sykius. 

— O kiek reikia dienų, kad galima būtų spręsti apie poveikį? 

— Karalius liepė man pranešti: jei per savaitę jis nepasitaisy- 
siąs, kreipsis į jus. 

— O jei per stebuklą pasveiks? - paklausė Ponsė. 

— Per stebuklą! - šūktelėjo metras Žiuremi. - Bet juk at- 
virkščiai — tai labai įtikėtina. Jei gydymas iš pradžių neveiks- 
mingas, tereikia padidinti dozę ir į pusę litro degtinės panardint 
visą Bibliją. 

— Jei jis pasveiks, mes iškeliausime, - atsakė Chadži Alis. 

— Jo nepamatę? 

— Supraskite: jus priimdamas, net kai žinoma, jog jis pats 
jus pasikvietė, karalius smarkiai rizikuoja. Nuo tada, kai jėzui- 
tai pabandė pakrikštyti šalį jo senelio laikais, negusas nebėra 
laisvas. Jį akylai stebi vienuoliai ir katalikų priešai. Menkiau- 
sias neteisingas žingsnis, ir jie vėl griebsis savo intrigų steng- 
damiesi išsivaduoti iš geležinio gniaužto, kuriame jis juos lai- 
ko. Visi žino, kad frankų dvasininkai neatsisakė minties bet 
kokiomis priemonėmis čionai prasiskverbti, ir abisinai nepasi- 
tiki. Jeigu karalius, norėdamas su jumis susitikti, nebegalės pa- 
siteisinti tuo, jog jam reikia gydytis, tuomet verčiau jus išsiųs, 
kad atgautų ramybę. 

Išdėstęs šitas nerimą keliančias naujienas Chadži Alis išėjo ir 
grįžo į rūmus. Jie liko vieni. Jų pasitikėjimas nebuvo palaužtas; 
jie tik irzo sukdami ratus po tą kiemą. 

Vienas juos priglaudusio pirklio sūnus iš prieskonių turgaus 
parnešė jiems visų ten parduodamų žolių pavyzdžių. Jie užsi- 
degę jas kaupė, nes šiame krašte aromatingų rūšių, kvapniųjų 
sakų, augalinių dažų, prieskonių buvo daugiau negu bet kur ki- 
tur pasaulyje. Su savo grūstuve, filtrais, indu, iš bėdos atsto- 
jančiu retortą, metras Žiuremi, Ponsė patariamas, grūdo, disti- 
liavo, ruošė miltelius, emulsijas. Jie šiek tiek papildė vaistų 
atsargas, kurias buvo ištuštinusi kelionė. Jei gaus išvykti, taip ir 
neišvydę karaliaus, bent jau parsigabens tuos botanikos radi- 
nius - vis šiokia tokia paguoda. 

Praėjus trims dienoms po paskutinio Chadži Alio apsilanky- 
mo pirklys, pas kurį buvo apsistoję, įspėjo, kad kitą vakarą jie 
turėsią pakeisti būstą. Sutemus, apsisiautę savo tunikomis, lydi- 
mi mulų, tempiančių jų skurdžią mantą, jie pėsčiomis sukorė 
paskutinę kelio atkarpą, skiriančią juos nuo sostinės. Gondaro 
maurų kvartale juos priglaudė kitas musulmonas. Čia jie įsikūrė 
dviejuose kukliai apstatytuose kambariuose; pinučiais aptaisyti 
langai žvelgė į siaurą gatvelę. Tas žmogus pats nešiojo jiems valgį 
ir patarė būti kantriems. 

Iš to atšiauraus būsto po savaitės juos išlaisvino Chadži Alis. 
Išvakarėse jis atsiųsdino jiems abisiniškus apdarus, tai yra trum- 
pas baltas vualio tunikas ir lengvas medvilnės togas ant pečių. 
Pagaliau kitos dienos rytą Chadži Alis pasirodė raitas ant bėro 
arkliuko, išpustyto pakinktais su pomponais ir plunksnomis. 
Paskui jį už pavadžio tarnai vedė du kitus arklius. Ponsė ir met- 
ras Žiuremi, šįsyk apsitaisę pagal abisinišką madą, kaip jiems 
patarė Chadži Alis, sėdo ant arklių, ir būrelis smulkia risčia lei- 
dosi į Koskamo rūmus. 

— Tęskite! - nekantriai ištarė ponas de Majė. - Nepamirškite — 
jeigu norime, kad šis laiškas iškeliautų su artimiausiu paštu į 
Aleksandriją, reikia jį baigti šiandien. Kur mes sustojome? 

Pono Masė, sėdinčio priešais atverčiamą sekreterą su pluks- 
na rankoje, žvilgsnis buvo dar gerokai apsiniaukęs po sunkios 
nakties. Uodai, apgulę miestą sulig sausojo sezono pradžia, ma- 
tyt, gardžiavosi jo organizmo syvų pertekliumi. Tai, kas stūmė 
nuo jo žmones, viliojo vabzdžius; ši skaudi tikrovė, deja, neska- 
tino jo iš naujo pergalvoti savo asmeninės higienos principų. 

— Taigi, taigi, - pratarė stengdamasis sučiupti savo skaitomo 
teksto giją. - Mes sustojome štai čia: „ir tas pats tėvas kapuci- 
nas, kuris buvo prašęs mane leisti prisidėti prie mūsų pasiun- 
tinystės jo ordino vienuoliams, vakar vėl buvo pas mane atėjęs. 
Turiu Jūsų Ekscelencijai prisipažinti...“ 

— Ne. Nediplomatiška. Konsulas neina išpažinties pas ministrą. 

— Jeigu parašytume: „Jūsų Ekscelencija turėtų žinoti“ ? 

— Iš bėdos. Tęskite. 

— „Jūsų Ekscelencija turėtų žinoti, kad pokalbis buvo toli 
gražu ne iš mandagiųjų. Prisiverčiau šnekėtis iki galo, nors ne 
kartą tėvas Paskualė, kuris, regis, nesitvėrė pykčiu, buvo per- 
žengęs padorumo ir netgi orumo ribas.“ 

— Visai neblogai, — ištarė ponas de Majė; jis stovėjo atkišęs 
koją, mėgaudamasis tuo tekstu ir drauge gėrėdamasis skaisčiai 
žalia kojine, visai neseniai atkeliavusia galera iš Prancūzijos. 

— „Po mūsų paskutinio pokalbio jis liepė sekti įkandin mūsų 
pasiuntinių karavano. Kapucinai prisivijo mūsų pasiuntinystę 
Senaare ir pakartojo savo reikalavimus. Pasinaudodami ūkano- 
ta naktimi mūsų pasiuntiniai, atrodo, paspruko ir, kad ir kokių 
buvo imtasi paieškų, jų pėdsakas nebuvo aptiktas.“ 

— Jūs parašėte vienaskaita? 

— Ką taip, Ekscelencija? 

— Na, „pėdsakai“. 

- Atrodo. 

—- Rašykite daugiskaita. Nelabai įsivaizduoju juos strak- 
sinčius ant vienos kojos, vieną paskui kitą, kad paliktų tik vie- 
ną pėdsaką. 

— „Jų pėdsakai nebuvo aptikti.“ Daugiskaita. 

— Labai gerai. 

— „Šito pabėgimo sukelti ant kojų, kapucinai ėmėsi tyrimo ir 
galiausiai atskleidė tariamojo Žozefo asmenybę. Reikalas pa- 
sieks patį popiežių, bent jau taip tvirtina tėvas Paskualė.“ 

— Neminėkime per dažnai to seno lapino. Tiesiog parašykite: 
„bent jau taip tvirtina kapucinai“. 

Ponas Masė užsirašė. 

— „Siūlau Jūsų Ekscelencijai iš šio apmaudaus reikalo pada- 
ryti dvi laikinas išvadas: pirma - kad mūsų pasiuntiniai maždaug 
prieš mėnesį vis dar buvo gyvi ir sveiki Senaare, ten, kur, beje, 
kaip mes ir tikėjomės, jie tuo metu turėjo būti.“ 

Ponas de Majė priėjo prie lango ir pažvelgė į sodą. 

— „Antra, pripažįstu, tolimesnė išvada yra susijusi su nema- 
lonumais, kuriais šie religiniai dalykai apsunkina šią pasiunti- 
nystę. Dėl kongregacijų tarpusavio varžymosi, dėl atviro abisinų 
priešiškumo katalikų dvasininkijai ši misija tampa itin rizikinga, 
nors pati savaime sunkumų sudaryti neturėjo. Kitaip tariant ir 
galbūt pasisakant pernelyg beatodairiškai, bijau, kad jėzuitai, ku- 
rie iš pradžių šį planą skatino, dabar gali jam pakenkti. Puikiai 

suprantu, kad Jo Didenybė, pasiųsdindamas šią misiją, norėjo 
veikti visos krikščionybės labui.“ 

Nuo vakar dienos vakaro šitą laišką jie skaitė net ketvirtą 
kartą. Konsulas negalėjo atsiklausyti tos politinės dalies, kuri 
jam atrodė tokia drąsi ir įžvalgi. Tuo metu priebutyje pasirodė 
jo duktė, ir tai šiek tiek išblaškė jo dėmesį. Kaip jis būtų norėjęs 
pasidalyti su ja šitomis diplomatinėmis gražybėmis, kad ji išsau- 
gotų ryškų savo genialaus tėvo paveikslą, kai vieną dieną - de- 
ja! - jo jau nebebus. 

— „Tad dera pastebėti, - skaitė toliau ponas Masė, - iki šiol 
paties Prancūzijos karaliaus interesai šitame reikale artimai sie- 
josi su katalikų tikėjimo interesais. Vos tik mūsų laukiama pa- 
siuntinystė sugrįš, kreipsiuosi į Jūsų Ekscelenciją su klausimu, 
kaip turiu toliau elgtis. Ar vis dar reikės painioti valstybinius 
santykius su tikėjimo reikalais, ar bus privalu — tuo atveju, jei 
išryškės diplomatiniai ir visų pirma prekybiniai ryšiai — veikti 
vien Jo Didenybės vardu ir visų pirma jo Valstybės labui?“ 

— Atrodo, viskas gerai, - su didžia pagarba ištarė ponas de 
Majė. - Perskaitysime dar sykį iš karto po to, kai jūs pataisysi- 
te, kas reikalinga, ir galėsime išsiųsti. 

Ponas Masė pakilo ir sugrįžo į troškų kambarėlį, kuris buvo 
jo kabinetas. 

Konsulas prie lango, užsiglaudęs už užuolaidų, sugrudęs ste- 
bėjo dukrą, kuri ėjo „žolinėti“, kaip buvo įprasta sakyti na- 
muose. Pasigėrėjo grakščiu jos stotu, lengvu žingsniu, rimtesne, 
nebe tokia vaikiška išvaizda. 

— Dabar reikia pagalvoti apie jos ištekinimą, - pamanė jis. 


— Tas gyvulys galiausiai nutėkš mane ant žemės! 

Metras Žiuremi savo dideliu kūnu visai užgožė mažąjį arkliu- 
ką, kuris paklaikusiomis akimis niršiai priešinosi. Chadži Alis 
pašaukė vergą, šis pribėgęs čiupo arklį už brizgilų. 

— Ne metas griuvinėti, - atsiliepė Žanas Batistas, - abiem ran- 
kom įsikirtęs pavadžio, jis vargais negalais prilaikė savo arklį, 
kad tas eitų žingine. 

Palikę maurų kvartalą jie perjojo per upokšnį, skiriantį juos 
nuo miesto. Nebesidangstė musulmoniškais gobtuvais, ir visiems 
buvo aišku, kad jie baltieji. Tačiau miesto gatvelėmis srūvanti 
minia liko abejinga ir nerodė nė menkiausio smalsumo. Tam bu- 
vo keletas priežasčių: visų pirma, dykumos saulės nurudinta abiejų 
frankų veido spalva bemaž nesiskyrė nuo krikščionių abisinų, ku- 
rie nėra visai tamsiaodžiai. Be to, Gondare kelios dešimtys sve- 
timšalių pripratino abisinus prie savo fizionomijų. Dauguma jų 
buvo graikai, armėnai ir net keletas pietų slavų, kuriems impera- 
torius suteikė globą, nes šie buvo pabėgę nuo osmanų jungo. Galų 
gale — bet tai dviem keliauninkams buvo lemta sužinoti tik per 
ilgesnį laiką — abisinai nemėgsta viešai rodyti jausmų ir tuo la- 
biau atskleisti savo minčių. Šiaip ar taip, viso to nežinodami, du 
draugai traukė gatvėmis, pagauti palaimingo įspūdžio, kad jie 
savi šiame pasakiškame krašte, apie kurį buvo tiek svajota. Met- 
ras Žiuremi, savo vešlia žilstelėjusia barzda panašus į išminčių, ir 
Žanas Batistas garbanotais, juodais kaip smala plaukais, įdegu- 
siu veidu, elegantiška laikysena išrodąs it jaunas didikas, risnojo 
greta vienas kito, neaiškiai sunerimę, tačiau laimingi. 

Jiems taip žingine artėjant prie rūmų balti siluetai traukėsi duo- 
dami kelią. Ir vyrai, ir moterys buvo tiesiog apsisiautę medvilni- 
niais audiniais, po kuriais ryškėjo jų laibos figūros. Švelnių bruo- 
žų, didelėmis juodomis migdolo formos akimis, pasitempę, jie 
dažniausiai atrodė išdidūs ir taurūs. Ir atvirkščiai, vergus pažin- 
davai iš pirmo žvilgsnio: kilę iš pavergtų kraštų, jie buvo juodes- 
ni, sukumpę savaime ar po kokiu nešuliu, čiepsintys tarpusavyje. 

Mieste dar buvo pilna ginkluotų karių - šie šmirinėjo, nešini 
ietimis, odiniais skydais — ir belaisvių, parvarytų iš paskutinio 
žygio. Jojant pro vieną žole apžėlusią aikštę, tikriausiai karo 
pratybų lauką ar sueigų vietą, metras Žiuremi, atsisukęs į Žaną 
Batistą, riktelėjo: 

— Štai ir paaiškinimas to, ką girdėjome užvakar! 

Aikštėje aimanavo kokios dvi dešimtys neguso nugalėtų šan- 
galų karių. Vieni sėdėjo ant akmens luitų, kiti stovėjo, tiesdami 
prieš save rankas. Penki ar šeši buvo sukniubę ant žemės, rankomis 

užsidengę galvą. Jų juoduose veiduose vietoje akių žiojėjo dvi kru- 
vinos dėmės. 

— Taip baudžiami išdavikai, - pareiškė Chadži Alis. 

Pergalingos armijos parvarytiems maištininkų vadams teis- 
mo nuosprendžiu buvo išbadytos akys. Nuosprendis įvykdytas 
prieš porą dienų. Skausmo klyksmas aidėjo po visą miestą, net 
iki tų namų, kuriuose laukė keliauninkai. 

Jie jojo toliau rūmų link. Žanas Batistas, kelis kartus atsigręžęs 
į tą kraupų reginį, pastebėjo, kad minia dedasi nekreipianti į 
kankinius nė mažiausio dėmesio. Jei vienas kuris jų, dabar sken- 
dintis tamsybėse, apčiuopom žingtelėdavo link kokio abisino ir 
užstodavo šiam kelią, tas santūriai jį aplenkdavo, regis, susijau- 
dinęs neką labiau, negu kad peržengtų klaną ar praleistų kokį 
besibastantį šunį. 

Rūmus beveik visiškai gožė iš visų pusių skubotai prie jų sienų 
pristatyti statiniai ir palapinės. Tai buvo tvirtas tašytų akmenų 
pastatas su keturkampiais bokštais iš abiejų šonų, o viršum jų — 
apvalainais kupolais. Kadangi juos lydėjo Chadži Alis, pro di- 
delius skliautuotus vartus jie įjojo nieko nesakydami sargybi- 
niams. Nusėdę nuo arklių paliko juos sargybiniui ir įžengė į 
tamsų koridorių. Palūkėję lediniame prieškambaryje, dvelkian- 
čiame šaltu akmeniu, buvo įvesti į audiencijų salę, kurios du 
aukšti langai žvelgė į kiemą. Čia stovėdami pasieniu, jų laukė 
kokia dešimt aukštų asmenų. Chadži Alis pagarbiai pasisveiki- 
no, jo palydovai stropiai pasekė jo pavyzdžiu. 

Vienas dvariškis išsiskyrė iš būrio; jis stovėjo tarp kitų, tačiau 
truputį išlindęs į priekį, vilkėjo juodą apsiaustą, siuvinėtą auk- 
so siūlais, ant kaklo turėjo to paties metalo antkaklę. Jo veidas 
buvo apvalus, plaukai labai trumpai kirpti, garbiniuoti, smar- 
kiai nuplikę, trumpa barzdikė. Žemesnio ūgio negu metras Žiu- 
remi, jis tikriausiai buvo maždaug to paties amžiaus. Prabilo į 
juos skardžiu balsu. 

— Jis klausia, ar jūs frankai, - išvertė Chadži Alis. 

— O kas jis toks? - šnipštelėjo Žanas Batistas vertėjui prieš 
atsakydamas. 

— Johanas, rasas, generalinis karalystės valdytojas, galingiau- 
sias žmogus po imperatoriaus. 

- Jei „frankais“ jūs vadinate katalikus - ne, Ekscelencija, mes 
tokie nesame. Mes didžiojo karaliaus Liudviko XIV, bet toli 
gražu ne didžiojo Romos bažnyčios dvasininko valdiniai. 

Ilgomis lūkesčio dienomis Žanas Batistas ir metras Žiuremi 
ne kartą svarstė atsakymus į numanomus klausimus, kurie ne- 
abejotinai jiems bus pateikti. Kadangi tėvo de Brevdano, ku- 
riam tai nepatiktų, jau nebebuvo, su katalikais jie nutarė nesi- 
smulkinti ir netgi sakytis esą jų tikėjimo priešininkai, kad aiškiau 
atsiribotų nuo jėzuitų. Rizikingas žaidimas - bet neką daugiau 
ar mažiau nei visi kiti. 

— Kur yra ta šalis, iš kurios jūs atkeliavote? - kiek pagalvojęs, 
paklausė rasas, nes pirmasis svetimšalių atsakymas, Chadži Alio 
išverstas, regis, truputį išmušė jį iš vėžių. 

— Toliau Senaaro ir Egipto, Ekscelencija, anapus didžiosios 
jūros. 

Žanui Batistui nebuvo paslaptis, jog abisinams žinomų žemių 
geografija apsiriboja tomis dviem šalimis. Jie žino, kad esama 
daugiau tautų, yra girdėję apie portugalus ir italus, bet nejįsi- 
vaizduoja, kur jos galėtų būti. 

— Ar tuose kraštuose yra žemių, kurių karaliumi nėra tas, ku- 
ris tvirtina esąs krikščionių valdovas? 

Čia Žanui Batistui neabejotinai padvelkė jėzuitų propagan- 
da - prieš penkiasdešimt metų jie stengėsi įtikinti, jog Vakaruo- 
se popiežius esąs visagalis. 

— Jūsų Ekscelencija turėtų žinoti, kad tokių, laimei, daug. Po- 
piežius sakosi valdąs sielas. Jis nevaldo jokių šalių. Toks kara- 
lius kaip mūsų, laimei, savo šalyse globoja visokiausius paval- 
dinius, net ir tokius kaip mes, nepripažįstančius popiežiaus 
viršenybės. 

Gal neseniai matytas kankinių reginys buvo dėl to kaltas, bet, 
šiaip ar taip, metrui Žiuremi, suvokiančiam, koks nepaprastai 
pavojingas šis pokalbis, tolydžio niežėjo rankos pasitrinti akis. 

— Tai jūs netikite Kristumi? — netikėtai ištarė kitas dvariškis, 

aukštas senis su raudona kepuraite ant galvos, stovįs valdytojui 
iš kairės. 

— Tikime ir garbiname jo žodį, - atsakė Žanas Batistas. — 
Tačiau darome tai savaip, visai kitaip negu popiežius. Tad jis 
žiūri į mūsų doktriną taip pat nepalankiai kaip į jūsiškę ir griežtai 
mus pasmerkė. 

Tarp susirinkusiųjų kilo sumaištis. Neprarasdami savo didin- 
gos laikysenos, aukšti pareigūnai klausiamai susižvalgė. Pasi- 
girdo netgi šnabždesys. 

— Jūs kunigai? — pasiteiravo tas pats senis. 

— Ne. 

— Tačiau jūs, manding, tvirtinate galį gydyti. 

— Mes tik tvirtiname, kad galime būti naudingi žmonėms, kiek 
įmanoma geriau panaudodami augalų ir gyvūnų, kuriuos Die- 
vas paskleidė žemėje Sutvėrimo dieną, savybes. 

— Taigi manote, kad galima išgydyti be maldos? 

— Maldos daro stebuklus, o mes stebuklų nedarome. 

— Jūs netikite stebuklais? 

Žanui Batistui knietėjo atsakyti taip pat, kaip buvo atsakęs 
jezuitui, tačiau sumetė, jog verčiau būti atsargiam. 

— Mes tikime stebuklais, apie kuriuos skelbia Šventasis Raštas 
ir kuriuos įvykdė Dievo Sūnus. Kitų nežinome. 

— Tačiau stebuklų yra padarę ir didieji šventieji, - tarstelėjo 
valdytojas. 

— Galbūt čia mūsų tikėjimo ribotumas, - atitarė Žanas Batis- 
tas. - Mes tikime viskuo, ką pasakė Kristus ir kas yra užrašyta 
evangelijose. Tačiau negalime būti tokie pat nuolankūs, kai kal- 
bama apie paprastų mirtingųjų žodį. Mes, pavyzdžiui, netiki- 
me, kad koks šventasis vieną dieną atvertė patį velnią nei kad 
kokiam paliegusiam, peralkusiam vienuoliui pasimeldus į jo 
lėkštę prikrito keptų putpelių. 

Šiuos du pavyzdžius Žanas Batistas buvo girdėjęs iš tėvo de 
Brevdano, kuriam savo ruožtu apie juos buvo pasakoję jėzuitai, 
išvaryti iš abisinų karalystės. Dėl to šventojo, nugalėjusio Liuci- 
perį, ir to vienuolio, putpelių tiekėjo, istorijos, regis, ginčijosi 

net patys Egipto ir Etiopijos koptų dvasininkai. Šįsyk susirinku- 
sieji regimai subruzdo. Žanas Batistas sakytum pažadino tarp 
jų gyvus, giliai įsišaknijusius ginčus. Valdytojas juos nutildė. Visi 
susitvardė. Tuomet iš aukštų pareigūnų būrio priekin žengė 
mažas žmogelis geltonu vienuolio abitu. Išsprogusios jo akys 
turbūt labai prastai matė; rodėsi, jis žvelgia pro rūką: 

— Kiek prigimčių turi Kristus? - šaižiu balsu ištarė jis. 

Esminis klausimas, dėl kurio ilgai kovojo jėzuitai, klausimas, 
dėl kurio prieš dvylika amžių skilo Bažnyčia, teologinė bemaž 
neišnarpliojama byla. Įdomu, kad mintyse ruošdamiesi šiai ap- 
klausai keliauninkai nenumatė šio klausimo, tarytum jis būtų 
buvęs pernelyg aiškus ar pernelyg opus, tarytum niekas nebūtų 
išdrįsęs jo šitaip grubiai ir paprastai pateikti. Metras Žiuremi 
dirstelėjo į Žaną Batistą, kurio veide ryškėjo begalinė nuostaba. 

— Kiek prigimčių turi Kristus? - pakartojo vienuolis. 

Menėje įsiviešpatavo slogi tyla. Visos akys įsmigo į Žaną Ba- 
tistą, kuris stovėjo netekęs amo. Paskui, ūmai, tarsi įkvėpimo 
pagautas, išsitiesė: 

— Kiek prigimčių turi Kristus? Bet juk tai aš, monsinjore, 
turėčiau jūsų to klausti! 

Jis palūkėjo, kol Chadži Alis išvertė, paskui kalbėjo toliau: 

— Kiekvienam privalu kalbėti tik apie tai, ką išmano. Aš — 
gydytojas, mano draugas moka ruošti vaistus. Dar vienas daly- 
kas, kurį sugebame, - tai mostiguoti tomis geležinėmis ietimis, 
kurias nešiojame prie šono ir kurios vadinamos špagomis. Klaus- 
kite ko norite, monsinjore, apie augalus arba ginklus. Čia mes 
pasistengsime atsakyti. Bet jūsų pateiktas klausimas - teologų 
reikalas, - tokie jūs, žinoma, ir esate. Pareiškiame: mes pasi- 
ruošę išklausyti jūsų pamokymus. 

Atsakymą Žanas Batistas užbaigė oriai nusilenkdamas. Su bal- 
ta toga, prie širdies prispaudęs ranką, į valdytoją ir jo draugiją 
jis žvelgė nuolankiai ir nuoširdžiai. 

Viduje jis jautėsi tarsi žengdamas siauru keteros keliu tarp 
dviejų bedugnių. Širdis daužėsi; nugara žliaugė ledinis prakai- 
tas. Tačiau iš visų jėgų tvardėsi, kad neišsiduotų. 

Po jo paaiškinimų stojo ilga tyla. Tebuvo girdėti iš kiemo sklin- 
dantis tarytum koks aimanų choras - vyrų ir moterų dejonės. 

— Pasirenkite išvysti karalių karalių, - pagaliau iškilmingai 
paskelbė valdytojas Johanas. - Kadangi tvirtinate, jog jį pagy- 
dysite, ir kadangi Jo Didenybė teikiasi atsiduoti jūsų valiai, būsite 
prie jo prileisti. Tačiau pranešu: mūsų imperatorius tiesiogiai su 
bet kuo nebendrauja, juolab su svetimšaliais. Negalėsite jo nei 
paliesti, nei prie jo prisiartinti - vien tik pamatysite jį ir išklau- 
sysite žmogų, kurio lūpomis jis byloja. 

— Bet juk tai neįmanoma! - šūktelėjo Žanas Batistas. - Kaip 
tuomet, jūsų manymu... 

Valdytojas kilstelėjo ranką jį tildydamas. 

— Taip yra. Ar turite - taip ar ne - galią gydyti? 

Žaną Batistą pagavo neviltis dėl jiems pateiktų sąlygų, ne dėl 
valdovo gydymo - iš Chadži Alio jis daugmaž nutuokė, kokia 
liga jį kankina, kiek dėl savo kaip ambasadoriaus misijos: kaip 
jie įstengs perduoti jam bent menkiausią žinią? 

Valdytojo tonas užkirto kelią bet kokiems prieštaravimams. 
Ponsė su viskuo sutiko. Pareigūnai išėjo iš menės, o jie trys liko 
laukti karaliaus audiencijos. 

- Tu neminėjai mums visų tų smulkmenų, - susierzinęs Žanas 
Batistas tarstelėjo Chadži Aliui. - Nejaugi mes negalėsime pasi- 
kalbėti su karaliumi? 

— Viešai jis neprieinamas, - atsakė varovas. - Toks įstatymas: 
jis net neturi teisės žengti žeme. Iki sosto atjoja ant mulo ir nu- 
lipa tik ant kilimo, kuris patiestas po sostu. Mulas irgi užlipa 
ant kilimo, taigi matysite, kad jis dažnai pridergia pačiame vi- 
dury persiškų raštų. Bet tai nesvarbu, visi pripratę. Be to, jums 
dar pasisekė: dabar reikalai šiek tiek pasikeitę. Anksčiau valdo- 
vo apskritai niekas nematydavo. Dabartinio valdovo senelis pa- 
sirodydavo du tris kartus per metus. Taryboje dalyvaudavo 
sėdėdamas už užuolaidos. 

— Kodėl jis pats nekalba? 

— Taip yra. Turi po vieną pareigūną, kuris atliepia kiekvieną jo 
organą. Karaliaus akis praneša viską, ką mato kieme. Karaliaus 

ausis už jį klauso. Kariuomenei vadovauja jo dešinės rankos va- 
das ir kairės rankos vadas. O jūs išgirsite Seracb massery, tą, ku- 
ris balsu pakartoja jo žodžius. 

- Ar bent savo vaikus jis daro pats? — subambėjo metras 
Žiuremi. 

— Be juokų, laiko nedaug, - tarė Ponsė. - Kaip su tuo šven- 
tuoju, kuris jau penkiasdešimt metų nepietauja? Ar mes jo var- 
žovai, ar jis jau išgintas? 

— Jis nevalgo tik dvidešimt metų, - patikslino Chadži Alis. — 
Dvidešimt metų! Ak, Pranašas tikrai neleistų tokių dalykų... 

Pakštelėjęs sau į ranką jis užvertė akis. 

— Ne, - kalbėjo toliau. - Imperatorius juo nebepasitiki. 

— Tikrai? - paklausė metras Žiuremi. - Nenorėtume išplėšti 
duonos kąsnio jam iš burnos. 

Ponsė piktai sužiuro į draugą. 

— Atleisk, - ištarė protestantas. - Tas laukimas man dirgina 
nervus. 

— Pasilaikyk savo sąmojį tam laikui, kai mums išdurs akis, - 
piktai tarstelėjo Žanas Batistas, kuriam buvo neką ramiau. 

Tuo metu jų pasiimti atėjo du sargybiniai. Jie nusekė paskui 
juos nedidelėmis tamsiomis, tuščiomis, labai šaltomis menėmis. 
Trumpai stabtelėję paskutinėje, įžengė į audiencijų salę. Tai bu- 
vo erdvi menė, kurios trigubus skliautus rėmė šešios storos, ap- 
valios kolonos, šachmatų tvarka išdėstytos pačiame viduryje ir 
iš šonų. Salės gale stypsojo dvariškių minia. Įsižiūrėjus į eiles 
arčiausiai karaliaus, vis daugiau buvo matyti sėdinčių - pa- 
prasčiausiai todėl, kad šonuose negusas negalėjo jų matyti. Tie, 
į kuriuos galėjo nukreipti žvilgsnį, privalėjo stovėti, net jei au- 
diencija truktų ištisas valandas. 

Karalius sėdėjo gilumoje, tarsi kokioje nišoje, soste, stovinčia- 
me ant kilimo, kur - šįsyk švariai - jį atgabeno mulas. Karalių 
nuo pirmos dvariškių eilės skyrė keletas metrų. Kai buvo įvesti 
svetimšaliai, viešpatavo mirtina tyla. Štai tuomet pro langus, 
žvelgiančius į kiemą, jie išgirdo riaumojančius narvuose užda- 
rytus liūtus, kuriais garsėjo karalių karalius. O iš priešingos 

pusės visą laiką aidėjo tas pats žmonių aimanų ir dejonių choras, 
kurį keliauninkai jau buvo girdėję per audienciją pas valdytoją. 

Kaip iš anksto buvo sutarę, Ponsė ir jo bendras mėgdžiojo 
visus Chadži Alio judesius. Stoję prieš valdovą pamatė varovą 
klaupiantis, paskui sukniumbant visu ilgiu, rankom į priekį ant 
akmens plokščių. Jie pasekė jo pavyzdžiu. Deja, metras Žiure- 
mi, dar neįgudęs, priklaupė truputį per arti, tad kai išsitiesė, jo 
rankos palietė karališkąjį kilimą. Du pareigūnai šiurkščiai jį ati- 
traukė. Taip jie kniūbsojo tol, kol „karaliaus lūpos“ pranešė, 
kad valdovas leidžia jiems atsistoti. Tik tuomet jie galėjo pakel- 
ti į jį akis. | 

Jie išvydo Jesų Pirmąjį, Abisinijos karalių karalių, ant paauk- 
suoto medžio sosto, apdangstyto kartūno audiniais. Tačiau ne- 
galėjo įžiūrėti nei jo figūros, apgaubtos plačiu ryškiai raudonu 
apsiautalu, nei veido - ilgi plaukai buvo perjuosti muslino raiš- 
čiu, surištu ant pakaušio ir nukarusiu iš abiejų veido pusių. Bu- 
vo matyti tik plona nosis, didelės, žvilgančios, įdėmiai žvel- 
giančios akys. Burną slėpė geltonos šilkinės kaklajuostės klostės, 
laisvai juosiančios kaklą. 

Kai jis prabildavo, balso beveik nebuvo girdėti, kol parei- 
gūnas, įgaliotas jį perteikti, garsiai ir skambiai nepaskelbdavo 
karališkosios minties. Žanas Batistas pastebėjo, kad per audien- 
ciją Chadži Alis nebeverčia: versti į arabų kalbą oficialias frazes 
buvo patikėta abisinų vertėjui, stovinčiam „karaliaus lūpų“ 
dešinėje. Audiencija truko nepaprastai trumpai. Negusas patvir- 
tino, jog nori išklausyti šių svetimšalių patarimus, kaip paleng- 
vinti negalią, kuri jį kamuojanti, bet smulkiau apie ją nieko ne- 
buvo pasakyta. Ponsė perdavė valdovo „dešinei rankai“ Egipto 
pašos raštą. Karalių karalius išreiškė pasitenkinimą gera šio val- 
dovo valia; jis palaikąs su juo ryšius, be to, leidžiąs Aleksandri- 
jos patriarchui skirti abuną, kuris globoja Abisinijos bažnyčią. 

Vertėjas perskaitė pašos laišką, labai trumpą, bet itin pagiria- 
mojo pobūdžio, kuriame Ponsė buvo liaupsinamas kaip gydy- 
tojas. Šisai savo ruožtu laidavo už metrą Žiuremi, kuris laiške 
nebuvo paminėtas. Protestantas perdavė pareigūnui karaliui 

skirtas dovanas. Turint galvoje, jog jie paprasti žmonės, vaisti- 
ninkai, jų dovanos karaliui buvo kuklios. Chadži Alio patarimu 
jie išrinko skrynutę su rinkiniu skustuvų inkrustuotomis dram- 
blio kaulo rankenomis ir nedidelį, metro pločio bei pusantro 
metro ilgio gobeleną, vaizduojantį elnio medžioklės sceną. Do- 
vanos akimirksniu dingo nišoje. 

Negusas nepadėkojo ir paprasčiausiai leido jiems išeiti. Pa- 
reiškė rytoj lauksiąs receptų. Valdytojas Johanas, žengtelėjęs prie 
sosto, grėsmingai pridūrė, kad vaistus pradžioje išbandysią trys 
vergai, paskui du pareigūnai ir galiausiai pats negusas. Bet koks 
nukrypimas nuo normos viename iš tų tarpsnių svetimšaliams 
turėsiąs kuo rimčiausių pasekmių. Galop pareiškė, kad šie lais- 
vai galį vaikščioti po miestą ir po kraštą. Galį šnekėti su kuo 
patinka, bet jei bent vienu žodeliu pamėginsią skleisti katalikų 
tikėjimą, nedelsiant būsią deramai nubausti. 

Jie vėl sukniubo kniūbsti ir apleido salę suplukę ir virpėdami 
lyg kankiniai po kankinimų. 

Jie sugrįžo pas Chadži Alio draugą musulmoną, bet dar jiems 
nespėjus pasirodyti, juos pasivijo pėsčiomis atskubėjęs labai 
paprastai apsigerbęs pasiuntinys. Jis liepė abiem svetimšaliams 
susidėti daiktus, pakrauti juos ant mulų ir eiti su juo. Kadangi 
Chadži Alis buvo viską iš jų išvogęs, daiktai buvo sukrauti grei- 
tai. Jie sumetė į krepšį tą truputį, ką išsaugojo, - savo euro- 
pietiškus skarmalus, knygas, kurių mauras neįskaitė, vaistų 
skrynią ir, žinoma, savo brangiąsias špagas, įvyniotas į drobę. 
Žmogus nuvedė juos į akmeninius namus, prišlietus prie rūmų 
sienos priešingoje pusėje, negu ta, pro kurią jie ką tik buvo 
įėję. Tikriausiai kadaise tai būta sargybos posto. Vidun vedė 
siauras koridorius, pasibaigiantis laiptais. Jie užkopė aukštyn 
paskui pasiuntinį; girgždindamas didelę spyną, šis pravėrė 
storas duris. Įkurdino juos ne per didžiausiame kambaryje, 
apšviestame didelio lango, pro kurį nuo pat ryto įspingdavo 
saulė. Apystatą sudarė dvi lovos iš pintų odinių diržų, du suo- 
leliai, išskobti iš medinės trinkos, ir stalas; veidrodį atstojo 
stiklo šukė. 

Ponsė ir jo bendrui rūpėjo tik viena: kam skirtas tas didelis 
raktas, kuriuo buvo užrakinamos durys? Ar jį įteiks jiems - tuo- 
met jie jaustųsi kaip namie? Ar patikės jį kam nors kitam - tai 
reikštų, kad jie belaisviai? Pasiuntinys jį paliko duryse. Kadangi 
arabiškai jis nekalbėjo, jie daugiau nieko nesužinojo. 

Likę vieni abu klestelėjo ant savo lovų ir ilgai taip tūnojo, 
tylūs, nejudėdami. 

— Ar tau neatrodo, kad tu kaip tas Jona banginio pilve, be 
jokios vilties iš ten išsikrapštyti? - galop pratarė metras Žiuremi. 

— Viskam savas laikas, - išsitiesdamas lovoje atsiliepė Žanas 
Batistas. - Įveikėme šiokias tokias kliūtis, laukime kitų. Šįvakar 
paruošime valdovui tepalų, nes Chadži Alis mus užtikrino, kad 
jį kankina ta pati negalia kaip ir jį. O paskui pažiūrėsim. 

Tai pasakęs jis kietai užmigo; metras Žiuremi mielai pasekė 
jo pavyzdžiu. 

Juos pažadino negarsus beldimas į duris. Diena jau ėjo tam- 
syn, iš gatvės krito mėlynas šešėlis. Buvo vėlyva popietė. Į jų 
kambarį įžengė kokių dvidešimties metų vaikinas, žemaūgis, 
liesutis. Veidas raupų subjaurotas; nuo ligos oda paburkusi; 
bruožai papurtę, ypač nosis - trumpa, bet apvali it rutuliukas. 
Tačiau juodos akys žiburiavo išmintimi ir lengva pašaipa, bur- 
na šypsojosi, į akis krito grakštūs judesiai. Pagal šias savybes 
ir juodus, banguotus plaukus sakytum - nelaimėlis Žano Ba- 
tisto brolis. 

— Mano vardas Demetrijus, - prisistatė jis arabiškai. 

Buvo aišku, kad kalba šia kalba kaip svetimšalis. Pasisakė 
dar mokąs graikiškai, tai jo gimtoji kalba, bet jie jos nemokėjo, 
ir itališkai — abu frankai, tiek vienas, tiek kitas išmoko jos Ve- 
necijoje. Tad ir tęsė pokalbį šia kalba. 

Demetrijus prisistatė esąs asmeninis imperatoriaus tarnas. 
Chadži Alis turi daug reikalų ir nebegalės amžinai jų lydėti — 
tuo tarpu jis būsiąs greta tiek, kiek jie panorėsią. Kieno kito 
lūpose šie žodžiai būtų reiškę, jog tai naujas jų kalėjimo sargas. 
Bet jaunuolis atrodė toks jukus, toks malonus, kad šį pareiški- 
mą jie sutiko patikliai ir net su tam tikru pasitenkinimu. 

— Gal norite apžiūrėti miestą? Galiu nusivesti jus vakarieniauti 
arba paliepti, kad valgį atneštų čia. 

Buvo dar nevėlu, o jie beveik visai nematę sostinės. Mielai 
sutiko eiti su savo vadovu į miestą. 

Išėjo pėsčiomis. Šalia jų nebebuvo mauriško Chadži Alio si- 
lueto. Visi trys buvo apsitaisę tokiom pačiom medvilninėm dra- 
panom. Tai žadino džiugią iliuziją, kad jie nebe svetimšaliai, o 
laisvai žingsniuoja tarp gyventojų, panašių į juos. Demetrijus, 
nepaliaudamas šypsotis, netyčiomis išsklaidė šią palaimą. 

— Kol aš su jumis, jums nėra ko bijoti, - pasakė. - Dvasinin- 
kai neišdrįs į jus kėsintis. 

Sulig šiais žodžiais du svetimšaliai į kiekvieną praeivį ėmė žvelgti 
su įtarimu. Iš pažiūros visi tie abisinai atrodė vienodai abejingi. 
Susigretinę su svetimšaliais, jie nenukreipdavo akių, bet ir ne- 
apžiūrinėdavo. Būtum galėjęs prisiekti, kad jie jų nepastebi. 

Retsykiais gatvelės, kuriomis jie žengė, praplatėdavo arba kirs- 
davo kokį svarbų traktą. Vienu jų traukė ilga eisena, kurią jie 
turėjo praleisti. Eitynių priekyje ėjo skaisčiai raudonomis togo- 
mis apsisiautę dvasininkai su aukštomis, auksu siuvinėtomis ke- 
puraitėmis ant galvų. Rankose jie laikė storus kotus, užsibai- 
giančius dideliais ažūriniais kruopštaus darbo kryžiais su be galo 
daug susiraizgiusių kryželių viršūnėse. Sakytum, metalas tarsi 
šerkšnas susikristalizavo apie pradinę formą. Paskui juos žengė 
kariai, nešini ietimis, juodais skydais, su trumpais kardais prie 
šono. Kai kurie mosikavo apie ranką apvyniotais siaurais skais- 
čiai raudono audinio kaspinais. Demetrijus jiems paaiškino, jog 
tai šlovės ženklas; kiekvienas tų banguojančių kaspinų vaizduo- 
jąs nukautą priešą. Tarp tų kareivių, nebylių ir rimtų, galiausiai 
lingavo daiktas, kuriam veikiausiai ir buvo skirta ši eisena. Auga- 
lotas abisinas, visa galva aukštesnis už kitus, tarsi vėliavos kotą 
nešė iškėlęs ilgą mietą, kurio gale buvo pritvirtintas medžio sker- 
sinis. Ant šio pakabo švytravo lyg ir koks švarkas, tamsaus šilki- 
nio audinio, su dviem rankovėm ir dviem nudrykusiais skvernais, 
kaip tų purvinų ir nudrengtų paradinių drabužių, kokiais kartais 
vilki elgetos. Nuo tos keistos relikvijos varvėjo rausvos sultys. 

— Ak, įsivaizduoju, kad jūs pasipiktinsit, - ištarė Demetrijus 
žvelgdamas savo nuoširdžiu žvilgsniu. 

- Sakytum... - tarstelėjo metras Žiuremi, išpūtęs dideles, pa- 
sibaisėjimo kupinas akis... - oda. 

— Reikia gerai perprasti visus šios šalies įstatymus, - atsakė 
Demetrijus. - Bausmių čia esama įvairiausių. Tą, kurią matote, 
žinoma, labai reta, nes ja baudžiama už nusikaltimą, kuris, lai- 
mei, taip pat retas. Įstatymas reikalauja, kad išdavikams, jeigu 
tai priešai, būtų išdurtos akys. 

— Mes matėme. 

— Taip. Ir tik tuomet, jei nusikalsta draugai, žmonės iš mūsų 
pačių stovyklos, žodžiu, iš mūsų pačių šeimos... tuomet jie 
baudžiami gyviems nulupant odą. 

Sulig šiais žodžiais Žanas Batistas ir jo bendras vėl sužiuro į 
bjaurią išnarą, kadaruojančią vėjyje, paskui nusisuko; jiems py- 
ko širdis. Eisena baigėsi besišypsančių moterų ir vaikų pulku; 
jie tylėdami plojo rankomis. 

Trys vyrai keliavo toliau. Demetrijus jautė, kad abu sve- 
timšalius prislėgė ką tik matytas reginys. 

— Nusiraminkite, - tarė jiems. - Jūs atkeliavote kaip tik po 
pergalingo žygio, kada baudžiami belaisviai, išaiškinami išda- 
vikai, atlyginama narsiesiems. Kasdienis gyvenimas ne toks 
audringas... 

- Iš tiesų malonu girdėti, - atsiliepė metras Žiuremi. - Tad 
kai jie taip tampys mūsų išnaras, guosimės nebent tuo, kad su- 
teikiame liaudžiai retą pramogą. 

— Jūsų išnarų niekas niekuomet netampys! - džiugiai prajuko 
Demetrijus. - To tikrai nebus. 

— O jei nepasiseks išgydyti? - paklausė Ponsė. 

— Nieko panašaus jūsų neištiks. Jūs imperatoriaus svečiai. 

— O jėzuitai ar nebuvo jo svečiai? - tarė metras Žiuremi. 

— O, bet atsiprašau, - paprieštaravo Demetrijus, iškėlęs pirštą. 
— Kiek žinau, jėzuitams niekas gyviems kailio nenudyrė. Jiems 
buvo pritaikytas kitas įstatymas. 

— Tai yra? 

— Tai yra juos užmėtė akmenimis. Toliau pamatysite. Vienos 
aikštės viduryje riogso dvi akmenų krūvos. Paskutiniai nugala- 
byti jėzuitai dar po jomis. Prie jų draudžiama prisiliesti. 

— Taigi mums gresia būti užmėtytiems akmenimis, - pratarė 
Ponsė įsileisdamas į kalbą su tuo tokios nuoširdžios išvaizdos 
vaikinu. 

— Na jau, na jau, jums niekas negresia, - pasakė Demetrijus 
imdamas abu po ranka ir vesdamasis su savimi. - Imperatorius 
jus globoja, o aš jo tarnas. Et, ką čia - baikime šią temą! Pama- 
tysite, šitame krašte galima rasti daug kitokių malonumų. 


Jie pavakarieniavo didžiulėje pusrūsio menėje, į kurią pateko 
pro žemas duris. Juos pasitiko brandaus amžiaus moteris, aukš- 
ta, apsitaisiusi ilga baltos medvilnės suknia su išsiuvinėtu mar- 
gaspalviu kryžiumi. Ji pasižymėjo tuo oriu grožiu, kuris, kaip 
jie jau pradėjo suprasti, buvo bendras šios karališkos rasės 
bruožas. Pasodino juos siaurame kambarėlyje, nuo likusios salės 
atskirtame muslino užuolaidomis. Už tų vualių šmėžavo šešėliai. 
Abisinai laikosi papročio niekuomet viešai nevalgyti, jie bijo 
piktųjų dvasių, kurias nepažįstamieji žvilgsniu gali suleisti į jų 
kūną per maistą. Tad valgio metu ši savotiška užeiga virsdavo 
tarsi kokiomis korio akutėmis su medvilninėmis pertvaromis, 
už kurių vieni nuo kitų slėpdavosi nedidelėmis grupelėmis susi- 
spietę vakarieniautojai. Baigus stiprintis uždangos būdavo su- 
lankstomos, ir pasirodydavo visa didelė salė su aplink pintus 
spalvotus stalus ant suolelių ar kilimų įsitaisiusiomis grupelėmis. 
Vakarienei jie valgė uolekties skersmens paplotį, keptą iš teto, 
aitraus skonio rauginto javo, augančio plynaukštėje, gausiai 
užpiltą aštriu padažu. Iš apvalių ilgakaklių puodynėlių gėrė lyg ir 
kokį aliejingą, iš pažiūros nekaltą midų, kuris maloniai drumstė 
sąmonę. Nuėmus uždangas ir pasirodžius valgytojams, Ponsė ir 
jo bendrą nustebino taurus juos supančių vyrų ir moterų grožis. 

Žinia, jie ėmėsi atvirai juos stebėti, ir jų žvilgsniai be apylankų 
rodė, kad daugiausia dėmesio skiria moterims. 

— Atsargiau, - perspėjo Demetrijus. - Papročiai čia labai pa- 
prasti. Ši tauta anaiptol nelaiko svetimavimo nuodėme, tačiau 
dėl vieno dalyko yra nepalenkiami: tai dėl savo orumo. Visuo- 
met žiūrėkite į moteris su pagarba, bet išdidžiai, net šiek tiek iš 
aukšto. Venkite į jas spoksoti. Dėl to toli gražu nebūsite jų ne- 
pastebėti. Niekas į jus nežiūri, ir vis dėlto visi jus mato. Gerai 
tai įsidėmėkite, jei nenorite sužlugdyti mano užduoties: ne- 
pažįstamojo žvilgsnis čia - didžiausias pavojus. Kai tik liksite 
akis į akį su bet kuria iš šių moterų, ar tai būtų ištekėjusi mote- 
ris, ar princesė, galite gauti iš jos, ko norite. Bet iki tol į ją 
nežiūrėkite. 

Nudirtos išnaros reginys dar buvo toks gyvas jų sąmonėje, 
kad abu svetimšaliai išsyk liovėsi dairytis aplinkui. Jie pasitenki- 
no, ir itin pabrėžtinai, Demetrijumi, kaip vieninteliu pašnekovu. 

Jaunuolis laisvai kalbėjo itališkai. Pasakė jiems bemaž vie- 
nintelis šitame mieste kalbąs šia kalba, kurią išmoko iš savo 
motinos graikės - šiosios motina buvo sicilietė. Kaip ir kitų pir- 
klių, jo šeima į šį kraštą atkako per Raudonąją jūrą ir norom 
nenorom gavo čia pasilikti. Jo motina susilaukė penketo vaikų, 
du iš jų nuo abisino. Demetrijus buvo vienas tų metisų. 

— Ilgai buvau gražiausias vaikas šiame mieste, - pasakė žvelg- 
damas į juos iš savo randuotų akiduobių. - Paskui prasidėjo 
epidemija. Mirė daug žmonių. O aš išlikau, ir visa kita man 
nesvarbu. Po tėvų mirties karalius priėmė mane į tarnybą ir vi- 
sada buvo man geras. Ar žinote, - pridūrė naiviai žvelgdamas į 
juos, - jog tai nepaprastai humaniškas karalius? 

— Atrodo, matėme keletą įtikinamų įrodymų... — tarstelėjo 
Žanas Batistas. 

— Ką! - pertarė jaunuolis. - Jūs vis dar negalite pamiršti tų 
įvykių. Negerai. Apie valdovus nereikia spręsti iš smulkmenų. 
Patikėkite, Jesus geras, galbūt geriausias karalius, kokį tik mūsų 
istorija turėjo. Norite pavyzdžio? Čia laikomasi senovinio pa- 
pročio: kai tik negusas įžengia į sostą, visi jo broliai ir seserys, 

kurie galėtų pretenduoti į valdžią, įkalinami vienoje tų nepasie- 
kiamų plynaukščių, kurių tiek daug šiame krašte. Kalėjime jie 
laikomi visą gyvenimą. Jei pabėga, juos sugauna ir suluošina, 
nes sakoma, kad paliegėlis negali būti mūsų karaliumi. Tad šit 
vos paskelbtas imperatoriumi Jesus nedelsdamas padarė štai ką: 
pasiėmė palydą ir pėsčiomis patraukė į Amba Vachinė, ten, kur 
buvo įkalinti princai. Tada davė įsakymą juos išlaisvinti ir pats 
laukė jų. Neįsivaizduojate, koks tai buvo reginys! Visų akivaiz- 
doje nuo kalno žemyn pajudėjo ištisas būrys apgailėtinų būty- 
bių. Išdžiūvę kaip Jobas, aptekę utėlėmis seniai. Karališkojo 
kraujo princai, priklausę trečiai kartai prieš Jesų. Paskui juos 
ėjo vaikai; vienam jų buvo nupjauta ausis, nes jis mėgino pabėgti 
sugraudinęs vieną vergę, kuri paslėpė jį po savo toga. Jų iš tikrųjų 
reikia gailėtis, nes ten anaiptol ne kokie išdavikai ar atsimetėliai, 
o paprasti princai. Tas paprotys buvo ne tik neteisingas, bet ir 
pavojingas, ir Jesus gerai tai suprato. Nesunku įsivaizduoti, kad 
narsiausi kaliniai širdyje valdovui jautė tik neapykantą ir troš- 
kimą bet kokiomis priemonėmis jį nuversti. Jei kokiai nors 
priešiškai partijai pasisektų užgrobti tą kalėjimą, jos žinioje iš 
karto atsidurtų keliolika legalių pretendentų į sostą, viskam pa- 
siryžusių, kad atkeršytų. Kartą tai jau buvo atsitikę. O štai Je- 
sus visus tuos kalinius nedvejodamas išlaisvino, įsakė aprengti 
ir pamaitinti. Dvi dienas liejosi džiaugsmo ir dėkingumo ašaros. 

Midus atrišo kalbėtojui liežuvį, o jo bičiuliams padėjo ramiai 
klausytis. Patogiai įsitaisę ant minkšto kilimo, liūliuojami kra- 
ro, kuriuo grojo vienas senis, muzikos du keliauninkai klausėsi 
Demetrijaus ir smaginosi jo džiūgaujančiomis veido grimasomis. 

— Ar tie princai ne per greitai pamiršo savo ašaras? - paklausė 
Ponsė. - Ar troškimai ir pavydas iš tiesų išblėso? 

— Taip! Vėliau mūsų karaliaus ir jo šeimos santykiai visuomet 
tepasireiškė vien jų atiduodamos pagarbos priėmimu. Tik vie- 
nas jo pusbrolis pakėlė maištą. 

- Ir jam gyvam buvo nunertas kailis, - tarstelėjo metras Žiu- 
remi. 

- Tai jūs žinote jo istoriją? - kiek nustebęs paklausė Demetrijus. 

— Tiktai pabaigą. 

Jaunuolis trankiai nusikvatojo. 

— Ne tik šeima, - surimtėjęs kalbėjo jis toliau, - bet ir balaba- 
tai, tai yra mūsų didikai ir princai, taip pat valdytojai, gentys — 
visi šitoje didelėje šalyje be paliovos kelia grėsmę karaliui. Ir tai 
dar nekalbant apie galus. Mažiausiai rūpesčių sudaro kaimy- 
ninės musulmonų šalys. Smaugia mus, bet šiuo tarpu su mumis 
nekariauja. Ne, iš tiesų, mūsų karalius niekad neturi ramybės. 
Toks visų karalių darbas. Bet šisai valdo su užsidegimu, kuris 
daro jį didžiausiu iš visų valdovų, kokio mes jau labai seniai 
nebuvome turėję. Jis įsiteikė princams, apmaldė gentis, atstūmė 
galus, įbaugino musulmonus. Atliko didžiulį darbą. 

— Atsiprašau, jei nerodau jam deramos pagarbos, - ištarė 
Ponsė, kuriam šiek tiek svaigo galva, - bet neįsivaizduoju, kaip 
gyva statula, kokią mes ką tiktai matėme, galėjo visa tai nuveik- 
ti. Ar jo generalinis pavaduotojas ir visi jo dvasininkai nedaro 
jam didžiausios įtakos? 

— Jam? - pakartojo Demetrijus. - Turbūt juokaujate! Jie jo 
bijo. Jie jo nekenčia, nes jis iš jų atėmė galią. Dar niekad aukštoji 
dvasininkija nebuvo taip griežtai kontroliuojama. Karalius ne 
kažin ką išmano apie religinę doktriną, bet jam svarbu jo valdžia. 
Ir jis Žino, jog ji remiasi jo Bažnyčios vienybe. Jis apmalšino 
dvasininkų ir balabatų nesutarimus. Jis laiko juos parklupdy- 
tus. Ir jei per tas audiencijas atrodo kaip gyva statula, tai tam, 
kad jie būtų priversti - dvasininkai, princai ir didikai — stati 
stovėti prieš jį, kaip kad matėte, kol nuvirs iš nuovargio. 

— Ar vis dėlto tarp jų nėra tokio, kuris būtų įtakingesnis ir 
galėtų, pavyzdžiui, perduoti jam tiesioginę žinią? —- paklausė 
Žanas Batistas, negalįs pamiršti konsulo jam patikėtą misiją. 

— Tarp tų, kuriuos matėte? Ne vieno. Bet yra kitų kelių. 

— Pavyzdžiui, jūs? - pratarė Žanas Batistas žiūrėdamas į De- 
metrijų. 

— Tikrai per daug garbės man, jei taip manote. 

Jie grįžo nakties tamsoje ne visai tvirtomis kojomis. Demetri- 
jus atsisveikino su jais prie pat jų durų. Prieš guldamas Žanas 

Batistas pasirausė vaistų skrynioje ir išsitraukė knygelę, kur užsi- 
rašydavo receptus ir savo mišinių sudėtį. Į vieną kišenę įsidėjo 
grafito galelį, į kitą - knygelę. 

— Rytoj pradėsiu užsirašinėti, - tarė išsitiesdamas ant lovos 
su visais drabužiais. 

— Kuriems galams? - atitarė metras Žiuremi; jis žiovavo vos 
neišsinarindamas žandikaulio. 

- Visų pirma, tai įdomu. Paskui - todėl, kad taip mes rasime 
priemonę išsikrapštyti iš šito krašto. 


Buvo dar gūdi naktis, kai Žanas Batistas išgirdo spynoje su- 
kantis raktą. Apčiuopomis susirado špagą, kurią buvo paslėpęs 
po lova. Durys tyliai atsivėrė; degto molio žvakidėje rusenančio 
žvakigalio šviesoje išryškėjo kažkoks siluetas. 

Žanas Batistas lūkuriavo pasiruošęs griebtis veiksmų, ais stai- 
ga išvydo blykstelint špagos ašmenis ir be menkiausio garso 
stryktelint stambų metro Žiuremi šešėlį. Protestantas jau užgriu- 
vo įsibrovėlį ir taikė rapyra jam į širdį. Nepažįstamasis iškėlė 
aukštyn rankas, o drauge su jomis ir žvakę, kuri apšvietė jam 
veidą: tai buvo Demetrijus. 

- Ko jums reikia tokiu metu? - sugriaudėjo metras Žiuremi. 

— Tšš! Maldauju, - iškvėpė Demetrijus. - Nekelkit triukšmo 
ir atitraukite nuo manęs tą špagą. 

Metras Žiuremi atšlijo. Demetrijus įžengė į kambarį. 

— Renkitės, - pratarė tyliai. 

— Mes apsirengę. 

— Tuomet eime su manim; jums nėra ko bijoti. 

Du draugai susižvalgė, padėjo į šalį ginklus ir nusekė paskui 
jaunuolį. Užuot išėjęs iš namų, šis pravėrė duris, kurias jie buvo 
matę dieną ir kur tarė esant sandėliuką. Jos vedė į siaurą kori- 
dorių. Jie praėjo pro dvejas kitas duris ir iš tašytų akmenų sienų 
suprato įžengę į rūmus. Priekyje ėjęs Demetrijus užvedė juos 
siaurais įvijais laiptais; pro atviras šaudymo angas dvelkė šaltas 
vėjas. Jie pakilo į dantytą pilies bokšto aikštelę, atgręžtą į tvir- 
tovės sienas. Dangus buvo giedras, be menkiausio debesėlio; 

mieste tebebliksėjo silpnos sargybinių postų švieselės, degė ka- 
riuomenės laužai. Dangaus skliautas buvo toks tirštas, taip to- 
lygiai išvarpytas žvaigždėmis, kad būtum taręs: šilko audinys, 
tviskantis visais savo dvigubų ataudų - tamsybių ir žvaigždžių 
taškeliais. Dabar, kai keliauninkai atsidūrė ant kalnų plynaukš- 
tės, dažnai, vaikščiodami šia žeme, pamiršdavo, kad jie toli; jiems 
tai visuomet primindavo dangus. Tarp dviejų bokšto mūro dantų 
jie pamatė Pietų Kryžių. 

Demetrijus apvedė juos aplink visą storų sienų fasadą; paskui 
jie įžengė į vieną tų nedidelių kupolų, kurie kilo virš kiekvieno 
pilies kampo. Tas kupolas buvo vienos keturkampės nedidukės 
menės stogas. Menėje stovėjo medinis stalas ir keturios tabu- 
retės. Ant vienos jų sėdėjo žmogus, vilkįs paprastą baltą tuniką, 
per juosmenį perjuostą siuvinėtu diržu. Palinkęs prie žvakės jis 
viena alkūne rėmėsi į stalą. Jiems įėjus jis pakilo. Iš akių ir no- 
sies formos jie atpažino, kad tas asmuo, kuris juos priima vi- 
siškai paprastai, yra toji gyva statula, tas beaistris dievas, prieš 
kurį jie puolė kniūbsti tą patį rytą: imperatorius. Ponsė akimir- 
ką sudvejojo. Ar vėl reikia šitame siaurame kambarėlyje išsi- 
tiesti visu ilgiu, kas būtų gerokai nepatogu? Vis dėlto, kad išsau- 
gotų sveiką kailį, Žanas Batistas nebūtų sudvejojęs ir dar daugiau 
pasimaivyti. Tačiau valdovas mostelėjo svečiams į taburetes ap- 
link jį ir net labai paprastai vieną jų, pastatytą kreivai ant dviejų 
kilimų, stumtelėjo. 

Jie tik trumpai linktelėjo ir susėdo greta monarcho. Dabar 
karalių karalius, vienas, be viso iškilmingumo, buvo ne ką di- 
dingesnis už bet kurį savo pavaldinį, o tai jau buvo šis tas. Orią, 
išdidžią laikyseną - bendrą visų abisinų bruožą - papildė valdo- 
vui būdinga liūdesio, net kartėlio išraiška, krintanti į akis kiek- 
vieną kartą, kai jo veidas atsipalaiduodavo. Abu svetimšalius 
jis pasitiko priverstinai šypsodamas, bet šypsena netrukus iš- 
blėso, ir veidą vėl apgaubė melancholija. Fiziškai tai buvo savo 
rasei žemo ūgio žmogus, itin liesas. Gal kokių keturiasdešimties 
metų; truputį gunktelėjęs. Žvilgsnyje net nebuvo tos gyvos ki- 
birkštėlės, kuri leistų įtarti snūduriuojant žiaurią širdį. Ne, tai 

stačiai išvargęs, nusilpęs žmogus, kurio mielai būtum pagailėjęs, 
jei nežinotum, kad dar vakar jo įsakymu žmonės buvo pasmerkti 
kraupioms kančioms. 

— Labai malonu jus matyti, - ištarė tylus balsas. 

Demetrijus išvertė tuos žodžius į italų kalbą. 

- Jūsų Didenybe, mums didžiulė garbė... - pradėjo Žanas Ba- 
tistas. 

Karalius pertraukė Demetrijaus vertimą. 

— Nėra ko, - pasakė. - Meskim visa tai. Jų čia nebėra. 

Ponsė neteko žado. 

— Jūs gerai atsakėte tiems dvasininkams, - toliau kalbėjo ka- 
ralius vis tokia pačia abejinga išraiška. 

Jie pastebėjo, kad jam nepaliaujamai niežti rankas ir pilvą. 

— Taip, man perdavė jūsų žodžius. Jie labai vinklūs. Aš pats 
taip pat netikiu jų stebuklais. Nėra tekę matyti, kad jie išgydytų 
bent menkiausią karštinę. Visos jų burtų apeigos - farsas. Tik- 
riausiai žinote, kad kometai pasirodžius jie išpranašavo man pra- 
laimėjimą. Visuomet tas pats: jie trokšta mano žlugimo ir drąsin- 
damiesi šaukiasi žvaigždžių. Bet koks gi iš teisybės tas tikėjimas, 
kurį jūs išpažįstate ir kuris nėra nei katalikų, nei mūsiškis? 

- Jis vadinamas reformacija, Jūsų Didenybe, - atsakė Ponsė. 

— Jėzuitai, būdami čia, niekada nėra apie tai kalbėję. 

— Ir ne veltui: tai pikčiausi mūsų priešai... 

— Tikiu jumis, - tarė imperatorius. 

Paskui, nukreipęs savo pavargusį žvilgsnį į metrą Žiuremi, 
ramiai pridūrė: 

— Tačiau būčiau prisiekęs, kad šisai vienas jų. 

— Jėzuitas! - šūktelėjo Ponsė. 

Metras Žiuremi mirtinai išblyško. 

— Taip, arba kitokio pobūdžio dvasininkas. Kaip tik tokie jų 
metodai, - kalbėjo karalius vėl nukreipdamas akis į Žaną Batis- 
tą. —- Jūs pats - suprantu, jūs gydytojas, bet jisai prisigretino 
prie jūsų karavano. Kaip vagis arba kaip dvasininkas. 

Metras Žiuremi buvo bekyląs; Ponsė kietai sučiupo jį už rankos. 

— Laimei, Chadži Alis viską man papasakojo, - tęsė karalius. — 

Supratau, kad šis žmogus jūsų bendras ir kad keliauti jam nelei- 
do frankai. Nesijaudinkite. Aš jumis pasitikiu. Sako, jūs savo 
amatą išmanote, o man tik tai ir terūpi. Mums liko nedaug lai- 
ko, turiu parodyti jums savo negalią. 

Žvakės liepsna metė jų šešėlius ant akmens kupolo. Dėl aukštų, 
lenktų lubų patalpa panešėjo į grotą. Tačiau ėmė brėkšti, ir pakibęs 
tamsoje ėmė ryškėti melsvos siauros angos į Rytus stačiakampis. 

Imperatorius pakilo, labai paprastai nusijuosė diržą ir nusi- 
metė tuniką. Ponsė priėjo prie jo ir tylomis jį apžiūrėjo. 

— Galite liesti, - pasakė karalius, matydamas, kad gydytojas 
sumišo. 

Ponsė paprašė metrą Žiuremi kilstelėti žvakidę ir pradėjo čiuop- 
ti nesveiką plotą. „Laimė, kad galiu jį apžiūrėti, - toptelėjo jam. — 
Šita negalia neturi nieko bendra su Chadži Alio liga.“ 

Ant karaliaus krūtinės ir pilvo driekėsi platus, šlapiuojantis, 
vietomis pūlingas, sueižėjęs odos sluoksnis. Gydytojas paieško- 
jo, kur dar galėtų būti įsimetusi liga, tačiau niekur jos neaptiko. 
Kelissyk apsuko pacientą pirmyn atgal. Ką nors, kas būtų sto- 
vėjęs kiek atokiau, ši grupelė būtų nustebinusi: karalių karalius, 
nuogas, gunktelėjęs, nuolankiai išstatęs savo liesą kūną ir krau- 
juojančius pūlius, o šalia jo - nerangus, kariškas romiai lempą 
laikančio metro Žiuremi siluetas ir Žanas Batistas, susikaupęs, 
atsargiai liečiantis ligonį, ne tiek besistengiantis paklusti valdo- 
vui, kiek atlikti brolišką žmogaus žmogui pareigą. 

— Ar skauda? - paklausė Ponsė. 

— Pakankamai, - atsakė imperatorius. - Tačiau skausmas - 
niekis. Blogiausia niežėjimas. 

Gydytojui davus ženklą jis vėl apsirengė. 

— Įsivaizduokite audiencijas, kurios trunka po keletą valan- 
dų, - kalbėjo toliau karalius. - Tada trokštu tik viena: draskytis 
nagais. Tačiau privalau nejudėti. Per vieną ilgaliežuvį tie šunys 
sužinojo, kad aš sergu. To jau gana. Nenoriu, kad, be to, dar 
matytų, kaip aš kankinuosi ar nesuvaldau kokio judesio, kurį 
mane galėtų priversti padaryti liga. Mano valia privalo išrodyti 
jiems nepriekaištinga. Kitaip jie mane sudraskys. 

Jie vėl susėdo prie stalo. 

— Ar jau bandėte gydytis? - paklausė Žanas Batistas. 

— Šiek tiek. Vonios, purvo kompresai, milteliai, kuriuos at- 
nešė sena moteris, mano motinos pribuvėja, tvirtinanti šį bei tą 
nutuokianti apie mediciną. 

— Ar padėjo? 

— Tik blogiau. 

— O... - Ponsė padvejojo, — ... didysis šventasis, kuris jau dvi- 
dešimt metų badauja? 

— Ką, jūs nežinote? Liepiau jį stebėti dieną naktį. Kitą dieną 
po atvykimo, netrukus prieš auštant, jį užklupo virtuvėje ke- 
turpėsčiom ryjantį alyvas. Įsakiau jam nedelsiant išsidanginti ir 
baigti virškinti alyvas savo vienuolyne. 

Visi keturi nusijuokė. 

— Jūsų Didenybe, - pasakė Ponsė. - Paruošime jūsų ligai vie- 
ną tepalą. Ar pirma privalu išbandyti jį ant vergų? 

— Ne. Duokite bet kokį nekenksmingą vaistą kunigams, kad 
jie išbandytų, o tiesiogiai man perduokite savo vaistą per De- 
metrijų, paaiškinę jam, kaip jį vartoti. 

— Kol mes jus gydysime, reikia susilaikyti nuo bet kokio kito 
gydymo. 

— Būkite ramūs. 

— O mes būtinai turime po poros dienų jus vėl pamatyti, kad 
galėtume spręsti apie vaistų poveikį. 

- Šitie pokalbiai pavojingi. Nenoriu, kad kas nors apie juos 
sužinotų. Jie neturi būti per daug dažni. Pasistengsiu su jumis 
susitikti po poros dienų, bet turėkite kantrybės. Svarbiausia — 
neprasitarti apie juos niekam nė žodžio. 

Buvo jau beveik visai išaušę, menę užliejo mėlyna šviesa, ku- 
rioje jų siluetai atrodė blausūs ir pilki. Imperatorius išėjo pro 
mažas dureles ir paliko juos vienus. Jie išėjo į kitą pusę, vėl praėjo 
pro tvirtovės sienas ir atsidūrė savo kambaryje. 

- Ar žinai, kuo jis serga? - paklausė metras Žiuremi, kai De- 
metrijus paliko juos vienus. 

— Bijau, kad taip - ir tai labai rimta. 

Aliksės ir Fransuazos santykiuose po džiugių ir rimtų pirmųjų 
išsipasakojimų bei vėlesnės artimos draugystės įsivyravo rutina 
monotoniškai puoselėjant Žano Batisto augalus. Jų įprastiniai 
kasdieniniai pokalbiai dviese išsisėmė, buvo kupini pesimizmo. 
Jos kasdien susitikdavo toje pačioje vietoje; ši vieta, pradžioje 
alsavusi tais, kurių jos laukė, galop virto tik skausmingu primi- 
nimu išsiskyrimo, kurį tiek vienai, tiek antrai buvo vis sunkiau 
tverti. Jos du tris sykius susivaidijo dėl niekų ir tuojau pat atvėso, 
tačiau tie kivirčai įspėjo apie tykantį pavojų, jeigu susitikimai 
nepasikeis. Tuomet Aliksei toptelėjo viena mintis. 

— Ką pasakytumėt, jei įkalbėčiau mamą jus pasisamdyti? — 
paklausė ji Fransuazą. - Galėtumėte ateit pas mus dirbti, ir tada 
pasimatytume. Aš po truputį su jumis susidraugaučiau, ir man 
leistų su jumis bendrauti. Galėtume eiti pasivaikščioti, ateiti čia, 
bet nebebūtume priverstos susitikinėti tik šioje vietoje. 

Fransuaza džiugiai pritarė. Teliko sugalvoti, kaip įkalbėti po- 
nią de Majė. Vien tik šis planas, dar net nepasiekęs tikslo, pra- 
blaškė jų gyvenimą. 

Pirmiausia Aliksė papasakojo motinai, kaip jai pagailę vienos 
prancūzės, labai vienišos šiame mieste. Vargšė moteris gyvena lan- 
dynėje greta „žolininkų“ ir padeda jai laistyti augalus bei tampy- 
ti kibirus. Pradžioje mergina paprašė motinos kelių piastrų atsi- 
lyginti už šias smulkias paslaugas. Vėliau, per kitus pokalbius, ji 
papasakojo apie tos moters nelaimę - ji nesanti iš prastuomenės, 
bet gyvenimas ją palikęs be išteklių šiame priešiškame mieste. Mo- 
tina ir duktė drauge pasigraudeno dėl šio pasaulio bėdų, ir ponia 
de Majė padėkojo Apvaizdos malonei, visuomet saugojusiai juos 
nuo tų žiaurybių. Jiedvi mažai ką teturėjo viena kitai pasakyti, 
tad Fransuaza tapo mėgstama jų pokalbių tema. Kai ponia de 
Majė vieną dieną pasiteiravo Aliksę apie jų globotinę, duktė, nu- 
sprendusi smogti lemiamą smūgį, abejingai ištarė: 

— O, ji nusiramino. Apsisprendė. 

- Ir kaip? 

— Nebežinau, ar aš sakiau. Jai pasipiršo vienas ganėtinai tur- 
tingas turkų pirklys. Šitaip ji išvengs skurdo. Žinoma, ji ilgai 

svyravo. Jis, kaip sako, senas ir bjaurus pažiūrėti. Bet galų gale 
ji tebus ketvirta jo žmona ir dalysis su trimis kitomis atgrasia jo 
draugija. 

— Koks siaubas! - šūktelėjo ponia de Majė. - O tai reiškia ir 
tai, kad ji išsižada krikščioniškojo tikėjimo? 

— Kaip tik dėl to daugiausia ir dvejoja. Ji labai dievobaimin- 
ga, ir šis atsimetimas būtų jai itin skaudus. 

— Na, - tarė Aliksės motina, - ir ką ji galiausiai nusprendė? 

— Turkas ją įtikino, kad musulmonų tikėjimas anaiptol per 
daug nevaržo žmogaus. Pakanka pripažinti, kad Dievas yra Ala- 
chas, o jo pranašas Mahometas. Daugiau nieko nereikia. Kris- 
tus Čia pripažįstamas šventuoju pranašu, ir niekas nedraudžia 
toliau jam melstis. Žodžiu, mauras sugebėjo tą vargšę įtikinti, 
kad tikėjimo prasme ji nedaug teprarasianti, o be to, bus tikra, 
jog kiekvieną dieną valgys iki soties. 

— Dukrele, - tarė ponia de Majė; jos žvilgsnyje ryškėjo baisus 
susijaudinimas, - ta moteris pražus. Nereikia tikėti niekuo, ką 
šneka tie netikėliai. Jie užkariavo šventas vietas, sugriovė tūks- 
tančius mūsų bažnyčių, pražudė daugybę krikščionių. Bet kuria 
kaina turime jai sukliudyti tapti turke. Ji dėl to pražus ne tik 
šiame gyvenime - nes tie vyrai, kaip šneka, su savo žmonomis 
baisūs storžieviai - o be to, ji amžinai degs pragare. 

Abi moterys ėmė ieškoti išeities, kaip tos pražūties išvengus. 
Galop Aliksė užsiminė, jog galima būtų Fransuazą pasisamdyti. 
Motina ėmė svarstyti šią prielaidą. 

— Taip, — tarė ji, - ir aš apie tai galvoju: kai mūsų baltinių 
prižiūrėtoja išvažiavo į Prancūziją, dažnai prašydavau poną de 
Majė vietoj jos pasamdyti kurią nors kitą. Jis visą laiką tvirtino, 
kad frankų kolonijoje nėra tokios, kuri galėtų eiti tas pareigas. 
Manau, jis nutarė nieko nebesamdyti greičiau iš taupumo. Jūsų 
tėvas taip nuosaikiai leidžia valstybės pinigus. 

— Tačiau bijau, kad tai joks taupumas, - gyvai ištarė Aliksė 
entuziastingai įsitvėrusi šios minties. - Dvi nubės vergės, kurios 
čia skalbia, jau sugadino kelių suknelių spalvą - jei dar nesude- 
gino baltinių, piktnaudžiaudamos soda. 

— O ką jau kalbėti apie lyginimą - tai tikras niokojimas! Bet, 
deja, jūsų tėvas nekreipia į tai dėmesio! Vienintelį kartą girdėjau 
jį skundžiantis, kai prieš keletą mėnesių aptiko, jog jo dailiosios 
žaliosios kojinės po savaitės tapo plytų raudonumo, nes buvo 
pamerktos su viena mano mantijų. 

— Na, matote! - neatlyžo Aliksė. - Jam tikrai galima būtų 
paaiškinti, kaip naudinga, tai yra, kiek galėtume sutaupyti, jei 
būtų pasamdyta baltinių prižiūrėtoja. Tėvas pasakys, kad netu- 
ri laiko ieškoti kandidatės; viskas klostysis kuo puikiausiai, nes 
ją surasime mes pačios. 

Aliksė taip vykusiai įkalbinėjo, kad motina sutiko pasikalbėti 
su tėvu. Tai, ko ši dievobaiminga moteris, ko gero, nebūtų suti- 
kusi padaryti, kad išgelbėtų žmogaus gyvybę, kuri yra Dievo 
rankose, mielai ryžosi daryti, idant išgelbėtų sielą, nusigręžiančią 
nuo tikrojo tikėjimo. 

— Kaip išdėstysite reikalą tėvui? - pasiteiravo Aliksė. 

— Gerai jį pažįstu. Nuo jo neverta nieko slėpti. Papasakosiu 
jam visą tiesą, kaip jūs man ją išdėstėte. 

Aliksei pavyko išlikti rimtai, bet kai ji perdavė tą paskutinį 
atsakymą draugei, jos ilgokai juokėsi. 

Ponas de Majė leidosi įkalbamas ir sutiko, kad žmona pa- 
samdytų baltinių prižiūrėtoją dviem savaitėms išbandymui. Fran- 
suaza prisistatė į konsulatą, buvo paskubom parodyta konsu- 
lui, kuris nenusileisdavo iki tarnų reikalų, ir sugebėjo užkariauti 
ponios de Majė širdį. Naujoji prižiūrėtoja nuo pat pradžių rim- 
tai griebėsi darbo. Po poros savaičių konsulas, paprastai mažai 
ką tepastebintis, turėjo pripažinti, kad namai pasikeitė. Jo: dra- 
bužiai vėl švytėjo. Fransuazai net pasisekė, panaudojus iš Ponsė 
augalų išgautus ekstraktus, grąžinti diplomato kojinėms jų pir- 
mykštę spalvą. Damos nuo šiol dėvėjo baltus, nebe gelstelėjusius 
kaip anksčiau, nėrinius. Galop - tai buvo tikras žygdarbis! — 
Fransuazai pavyko švelniai, bet tvirtai vieną po kito nustverti 
du pono Masė švarkus, vieną purvinesnį už kitą. Vieną rytą, kai 
sekretorius jam atnešė kažkokius popierius, konsului topte- 
lėjo, kad kažko trūksta. Jis apsižvalgė po visą kambarį, bet 

nepastebėjo nieko neįprasto. Paskui ūmai, kilstelėjęs nosį link 
stovinčio priešais jį pono Masė, konsulas suprato - su nuostaba 
ir taip lėtai, kaip apsižiūrima, dingus kai kuriems daiktams, - 
kad jo sekretorius nebedvokia. Fransuaza buvo priimta į darbą. 

Kaip ir buvo numačiusios, abi su Alikse konsulate ir toliau 
bičiuliavosi. Aliksė kiekvieną rytą eidavo palaistyti augalų; da- 
rydavo tai viena ir užtrukdavo kur kas trumpiau nei anksčiau. 
Paskui grįžusi sukinėdavosi po namus. Ponas de Majė ir jo tar- 
nautojai užėmė tik paradinį konsulato sparną, tai yra salę, ku- 
rioje kabėjo karaliaus portretas, kelis gretimus darbo kabinetus 
ir apartamentus antrame aukšte, dažnai tuščius, skirtus aukš- 
tiems svečiams. O ponia de Majė beveik nekeldavo kojos iš savo 
kambario. Visas likęs didžiulis namas - vestibiuliai, koridoriai, 
Aliksės kambarys, buduarai, virtuvės, šeimyninė, skalbykla - la- 
bai tiko dviejų draugių susitikimams. Tokia įvairi aplinka su- 
teikė jų bendravimui naujo žavesio, pikantiškumo, nes reikėjo 
būti santūrioms, ir peno daugybei pašnekesių, kuriais abi mit- 
ruolės galėjo gardžiuotis tokiuose erdviuose namuose. 

Kitą dieną, po to, kai jie apžiūrėjo imperatorių ir jis leido jiems 
gydyti, Žanas Batistas ir metras Žiuremi visą rytą ruošė dvejo- 
pus vaistus: vienus karaliui, kitus dvasininkų bandymams. 

Po pietų Demetrijus nusivedė juos už miesto, į didelę bažnyčią, 
kur vyko atlaidai, kiekvienais metais sutraukiantys daugybę ti- 
kinčiųjų. Skaisčiai švietė saulė. Niekas nebeprisiminė jokių kan- 
kinimų. Baltai apsirėdžiusių moterų ir vaikų minia su juodais 
skėčiais rankose linksmai risnojo ant mažų asiliukų. Seniai žengė 
pasiramsčiuodami ilgomis piemenų lazdomis. Nešini procesijos 
kryžiais, ėjo daugybė kunigų ir vienuolių ryškiaspalvėmis togo- 
mis. Aukščiausi pareigūnai slėpėsi nuo saulės po dideliais rau- 
donais ir juodais skėčiais, papuoštais sidabriniais skambalėliais, 
kuriais žvangino mažieji vergai. Visi traukė į kedrų giraitę. Krei- 
vos tų medžių šakos leidosi iki žemės; vaikai suposi ant jų kaip 
ant sūpuoklių. Pačią bažnyčią vos galima buvo įžiūrėti. Buvo 
aštuonkampė, o apvalus šiaudinis stogas laikėsi ant didelių nu- 
pjautų kedrų kamienų, išdėstytų ratu per aštuonias pėdas nuo 
sienų. Tarp kamienų ir bažnyčios paklojus rąstų grindis, ši 
natūrali kolonada virto apvalia galerija. Demetrijui pavyko nu- 
siavusius keliauninkus įvesdinti į pirmąją bažnyčios užtvarą. Čia 
jie išvydo kelių epochų ikonas. Kai kurios jų buvo grynai bizan- 
tinės, tačiau daugiausia jie įžiūrėjo savito Abisinijos stiliaus 

pėdsakų. Ikonų akys, regis, gyveno savo atskirą gyvenimą, ne- 
priklausomą nuo veidų, kuriuos buvo visiškai užvaldžiusios. 
Šventųjų kūno spalva buvo šviesi - dievybės ženklas ir slaptinga 
šventumo žymė, kokia esti mirusi kalba, vartojama maldai. 
Tačiau bruožai perimti iš gyvų vietinių modelių - žodžiu, tos 
ikonos su savo sustingusiais gestais ir griežta tvarka tarsi kėlė 
paprastas moteris ir vaikus ligi Kristaus ir Kristaus motinos 
didybės. 

Grįžęs Demetrijus išvedžiojo juos po rūmus. Parodė kiemą, 
pro kurį buvo praėję vykdami į karaliaus audienciją. Jaunuoliui 
davus ženklą sargybiniai praleido juos prie narvo, kur miegojo 
keturi neguso liūtai, patinas ir trys patelės - viena jų dar labai 
jauna. Narvas buvo užšautas storais geležiniais strypais. Ponsė 
akimirką pabūgo, kad Demetrijus jiems šia proga neišdėstytų 
dar keleto kankinimo pavyzdžių, bet šis, atvirkščiai, pasakė, kad 
žvėrys yra imperatoriaus, ir tik jo vieno, jis juos kas rytą šeria 
gabalais mėsos, kuriuos vergas mėto į narvą jo akivaizdoje, ir 
niekas neturi drumsti jų poilsio. Jie lengviau atsikvėpė. 

Galiausiai po pietų Demetrijus jiems perdavė keletą įteiklių 
kvietimų į kilmingus miesto namus. Tą patį vakarą jie apsilankė 
viename tų būstų. Šeimininkai pasistengė juos pagerbti kuo 
išgalėdami — patiekė įmantrių patiekalų, gausybę midaus ir pa- 
kvietė būrelį muzikantų bei dainininkų. Ponsė, kuris po pietų 
daug ką užsirašė, dabar galėjo toliau atsidėti savo stebėjimams. 
Jis, pavyzdžiui, įsidėmėjo, kad pagal paprotį, mat abisinai netu- 
ri šaukšto ir šakutės, vyrai nesivargina ir patys nesiekia maisto. 
Kąsnius jiems dažniausiai ruošia ir juos maitina kaimynės. Ponsė 
sėdėjo greta įspūdingos brandaus amžiaus, nesudrumsčiamai ra- 
mios moteriškės - duksli siuvinėtos medvilnės suknelė leido spėti, 
kokias galingas formas ji slepia. Ir štai su tikru siaubu jis pa- 
matė, kaip ta moteris, vos tik vergė padėjo ant stalo paplotį ir 
padažus, savo ilgais aukso žiedais apmaustytais pirštais ėmė min- 
kyti gniutulą; sumirkė jį raudonuose skysčiuose, kur deginanti 
ankštinių pipirų ugnis buvo bemaž įžvelgiama plika akimi, ir 
ryžtingu, prieštaravimų nepripažįstančiu judesiu sugrūdo į jo, 

Žano Batisto, burną: jis tuoj pat pajuto, kaip ši užsiliepsnojo. 
Antrą kąsnį teko priimti su ašarom akyse. Lygiai taip pat met- 
rui Žiuremi į burną kąsnį sukimšo jam iš dešinės sėdinčios jau- 
nos merginos grakšti ranka. Tokios malonios paslaugos kitų 
vyrų, matyt, nėmaž nepiktino. Bet jie reiškė nepritarimą, ir kuo 
karščiausiai, kiekvieną sykį, kai Ponsė ir jo draugas bandydavo 
pertraukti šitą penėjimą apgailėtina dingstimi, kad jau sotūs. 

Kančia baigėsi tik tada, kai jų žiauriosios kankintojos nu- 
sprendė, kad jie pasisotino, ar galbūt, patirties pamokytos, tie- 
siog pabūgo, kad jie nebeištvers. Tuomet ant tos vidinės ugnies 
kliūstelėjo midaus, galutinai juos įkaitindamos. Paskui susirin- 
kusieji išsibarstė po namus. Kai kurie susėdo terasoje ir mėne- 
sienoje gėrė kavą. Bet griežtoji Ponsė kaimynė davė jam ženklą 
sekti paskui ją; metras Žiuremi patraukė į kitą kraštą, tempia- 
mas saviškės. 

Ir vienas, ir kitas manė, kad jos veda juos į pirtis, kur jie galės 
apsišlakstyti dar lipnius nuo ašarų veidus ir nuo prieskonių de- 
gančias lūpas. Tačiau atsidūrė tamsiuose, drapiruotėmis nuka- 
binėtuose apartamentuose su daugybe primėtytų pagalvėlių. Ne- 
tardamos nė žodžio jų šeimininkės nusirengė, paskui, vis taip 
pat ryžtingai, kaip ir penėdamos, ėmėsi tenkinti kitus jų troški- 
mus. Trumpas mėginimas priešintis privertė juos patikėti Ma- 
kiavelio įžvalgumu: jei negali ko nors išvengti, reikia to pa- 
norėti, - rašė florentietis. Vardan šios praktinės tiesos jie pakluso 
įvykių eigai. Po ilgų dykumos dienų abu keliauninkai vėl išgy- 
veno goslią palaimą, kurios skonį buvo kiek primiršę, ir nuste- 
bę, bet nenusivylę vėl pajuto jį apsireiškus tokiu nelauktu pavi- 
dalu. Truputį vėliau grįžo į svetaines, kur buvo pasklidę kiti 
svečiai. Demetrijus pasisiūlė abu frankus palydėti namo. Jie at- 
sisveikino su vyrais, kurie atrodė sužavėti ir tarp kurių galbūt 
buvo jų šeimininkių vyrai, ir su moterimis, kurios, vis tokios 
pat rimtos, oriai priėmė jų pagarbų nusilenkimą. 

Jie sugulė labiau suglumę negu bet kada. Užuot išvaikę Žano 
Batisto mintis apie Aliksę, tie kūniški pratimai privertė jį labiau 
negu bet kada krimstis, kad jos nėra. Jis ją sapnavo ir pojūčiams, 

kuriuos ką tik patyrė, sumišus su merginos prisiminimais, pra- 
leido palaimingą naktį. 

Kitą rytą jie atsikėlė vėlai, nuėjo į prieskonių turgų, kur išvy- 
do ant prekystalių sumišai visas tas retas rūšis, kurias kaip pa- 
vyzdį jiems buvo atnešęs jų šeimininkas musulmonas. Jie kalbėjo- 
si su pirkliais ir susipažino su dviem kaimiečiais, kurie vertėsi 
tuo, kad keliaudavo į atokiausias ir dažnai neprieinamas vieto- 
ves rinkti kvapniųjų ir gydomųjų augalų. Iškamantinėję, kam 
vartojamos tos įvairios sėklos ir lapai, Ponsė ir metras Žiuremi 
pasibaisėjo: šiame krašte geriausiai ištyrinėta ir plačiausiai tai- 
koma farmakopėja buvo nuodų gamyba. Čia jie susidūrė su nu- 
sistatymu, kuris buvo pernelyg gerai žinomas Europoje ir kuris 
labai anksti tikslų ir patikimą mirties gėrimų mokslą pavertė 
turtingu, klestinčiu apytikrio, ginčytino ir, kai kieno nuomone, 
kur kas mažiau naudingo medicinos mokslo giminaičiu. 

Vakare jie patraukė vakarieniauti į kitus namus. Vakarykš- 
čios patirties pamokyti, gėrė mažai ir spyrėsi valgysią patys. 
Susidūrusios su tokiu įkarščiu, draugijos moterys nusprendė, 
kad nėra reikalo kištis, ir jie galėjo liautis valgę kada panorėjo. 
Svarbiausia, po vaišių įsitaisė greta tarnaitės, ruošiančios ka- 
vą, ir be paliovos žėrė kaimynams klausimus, rodančius didžiulį 
jų susidomėjimą abisinų literatūra. Tai, kas pradžioje tebuvo 
klasta, kad užkirstų kelią bet kokiam naujam moterų antpuo- 
liui, suteikė jiems progą sužinoti, kokie abisinai poezijos me- 
no smaguriai. 

Demetrijus gerokai pavargo versdamas į italų kalbą ištrau- 
kas, kurios jiems buvo cituojamos. Jis paaiškino, kad šių eilių 
grožis slypi kontraste, kurį etiopai lygina su kontrastu tarp vaško 
ir aukso. Iš vaško padaroma forma, į kurią įliejama auksinė bran- 
genybė. Ta forma banalios išvaizdos ir pagaminta iš pigios 
medžiagos, bet sudaužykite ją, ir viduje aptiksite paslėptą bran- 
genybę. Poetinės frazės, pažiūrėti apgaulingos ir blankios, sub- 
tiliu žodžių žaismu atskleidžia kitą prasmę, gilią, švytinčią ir 
išminties kupiną. Vertimu niekada neperteiksi šito virsmo. Žanas 
Batistas ir jo draugas klausėsi, kaip svečiai deklamuoja gražiuo- 

sius posmus, iš pradžių - vaško forma, ir tada jų veido išraiška 
buvo prislėgta ir nuobodžiaujanti; paskui, nepastebimai kaita- 
liodami intonacijas ir prasmes, abisinai tarė aukso frazes, o jų 
veidai švietė susižavėjimu ir palaima. 

Visi išsiskirstė sužavėti. Žanas Batistas ir jo bendras grįždami 
džiaugėsi protingai pasielgę ir pasirinkę poetines pratybas, o ne 
kitas malonumo formas. Todėl dabar galėjo anksti atsigulti ir 
išsaugoti blaivų protą. Prieš užmigdami paskutinįsyk pasitarė, 
kaip elgtis su valdovu. Žanas Batistas vėl pasiūlė draugui nesigi- 
linti į esmę ir kalbėti su karaliumi tik apie jo ligos simptomus. 
Tačiau metras Žiuremi, degantis aistra tiesai, patarė jam būti 
nuoširdžiam: bent jau duoti suprasti, kad jo liga rimtesnė. Vaškas 
ar auksas - kalba sukosi vis apie tą patį. Jie užmigo nieko ne- 
nutarę. | 

Priešaušryje, kaip buvo sutarta, Demetrijus juos pažadino, ir 
jie vėl grįžo pas imperatorių į jo bokštą. 

Rado jį labai pagyvėjusį. Vos tik įžengė, Jesus su plačia šypse- 
na jiems pranešė: 

— Jūs mane išgydėte. 

Žanas Batistas ir metras Žiuremi neparodė jokio susijaudinimo. 

— Aš nebesikasau. Manęs nebevarsto skausmai. Didžiausi šašai 
nukrito, šlapiuojančios vietos džiūsta. Iš tiesų, jei pamirščiau 
savo įsitikinimus - ir jūsiškius - sakyčiau, jog tai stebuklas. 
Žiūrėkite. 

Jis pradėjo vilktis tuniką tarsi marškinius, tai yra paliko 
užrištą juostą ir vieną po kitos išsinėrė iš abiejų rankovių. 

Ponsė priėjo apžiūrėti žaizdų. 

— Iš tikrųjų kur kas geriau, - pasakė santūriai. 

— Neatrodo, kad labai džiūgautumėte, - tarė karalius. - Su- 
prantu. Jūs atsargus. Norite įsitikinti, kad rezultatas pasitvir- 
tintų. Jūsų teisybė, bet leiskite jums pasakyti, kad net jeigu šis 
palengvėjimas tebūtų laikinas, būčiau labai jums už jį dėkingas. 
Jūs man suteikėte atokvėpio valandėlę po kančių mėnesių. 

— Jūsų didenybe, - galop ištarė Ponsė, - tai, ką mes matome, 
iš tikrųjų padrąsina. Yra rimto pagrindo tikėti - kadangi jūsų 

negalia šiam gydymui jautri - kad artimiausiomis dienomis 
gydymas toliau žengs pirmyn. Bet... 

Jis pažvelgė į metrą Žiuremi kaip kareivis, kuris tuojau leisis 
į skaudžią ataką. 

— ...jums reikia kai ką žinoti, - kalbėjo toliau. 

— Klausau. 

— Jus kamuojanti liga gali aprimti. Ji gali aprimti visiškai ir 
ilgam, tačiau jos negalima išgydyti. Negalia kartosis. Jums reikės 
išmokti su ja gyventi ir tikriausiai... 

Jis akimirką patylėjo. Karalius įdėmiai, nė nemirktelėdamas 
žiūrėjo į jį. Žanas Batistas išgirdo save užbaigiant frazę ir at- 
rodė pats nustebęs: 

— ..„„Nuo jos Mirti. 

Demetrijus, išvertęs šiuos žodžius, įsmeigė akis į karalių, lauk- 
damas atsakymo. Jis pasigirdo ne iš sykio. Negusas pakilo, 
nužingsniavo į vieną kambario kampą, bemaž ištirpdamas šešėly- 
je, paskui grįžo atgal ir prabilo: 

— Man nepatinka tai, ką man sakote, bet patinka jūsų šneka. 
Tai ne meilikautojų ir ne šundaktarių šneka. Teisingai manote, 
kad galiu ją išklausyti. 

Jis patylėjo, įsmeigęs žvilgsnį į žvakės liepsną, paskui vėl Žanui 
Batistui į akis. 

— Per kiek laiko toji negalia nuvarys mane į kapus? 

— Nežinau, - atsakė Ponsė. 

— Neteisybė! - karštai riktelėjo karalius valdingai ir piktai. — 
Per kiek laiko? 

Žanas Batistas sutriko. 

— Ką gi, man atrodo... Man regis, nėra pavyzdžių, kad kas 
nors, sergąs šia liga, išgyventų... daugiau kaip dar porą metų. 

Karalius išklausė šio nuosprendžio nė nemirktelėjęs. Jis leng- 
vai atsitiesė ir tylėjo toliau. 

— Dėl mirties, — ištarė galop, - aš nesijaudinu. Galiu mirti 
nors ir rytoj. Aš pasiruošęs. 

Jis vėl atsisėdo tarytum norėdamas, kad jo žodžiai skambėtų 
ne taip iškilmingai. 

— Bet, - kalbėjo toliau, - turiu atlikti pareigą. 

Dabar jis kalbėjo lyg norėdamas atskleisti kažkokią paslaptį. 
Atrodė visiškai nurimęs, tiktai troško pasidalyti mintimis. 

— Vyresniajam mano sūnui tik penkiolika metų, - tęsė jis. - 
Jis dar silpnas ir lengvai pasiduoda kitų įtakai. Man nepatinka, 
kaip jį auklėja dvasininkai ir rūmai, kai manęs ilgai nebūna. 
Galiu atsisveikinti su šiuo gyvenimu tik tvirtai įsodinęs jį į šį 
sostą. Antraip bus sužlugdyta tai, ką nuveikė trys karalių kar- 
tos. 

Jis nenuleido įdėmaus žvilgsnio nuo žvakės, kuria lėtai tekėjo 
lajaus lašas. 

— Dveji metai! - pratarė. 

Pakilęs nuėjo iki kitos kėdės, prie durų, pro kurias buvo įėjęs. 
Čia gulėjo balta karališka juosta, sulankstyta stačiakampiu. Jis 
užsimetė ją ant pečių ir ja apsivyniojo. 

— Kai mano senelis paveldėjo sostą, - tęsė, - ši šalis skendėjo 
didžiausioje anarchijoje. Priešai buvo ją nuniokoję, mūsų vasa- 
lai - atgavę laisvę, dvasininkai diktavo valdovui savo valią. Kai- 
muose žmonės mirė iš bado... 

Atsisukęs jis priėjo prie jų. 

— Pasitaikydavo, kad valstiečiai suvalgydavo savo mirusius 
artimuosius... 

Ponsė nuleido akis. Metras Žiuremi žvelgė į šešėlį. 

- Štai koks buvo šis kraštas. Reikėjo padaryti viską: atstatyti 
karališką valdžią, išstumti priešus, pažaboti kunigaikščius, suim- 
ti į nagą dvasininkus. Fasilidas, mano senelis, šlovingai pradėjo šį 
darbą, įkūrė šį miestą, Gondarą, naująją sostinę, atokiau nuo vi- 
sai supuvusio Aksumo, kuris daug amžių buvo karaliaus būstinė. 
Po to atėjo jo sūnus, mano tėvas, toks pat doras, toks pat garbin- 
gas, toks pat ryžtingas. Po jo į sostą įžengiau aš - man teko laimė 
ilgai karaliauti, gauti palikimą ir vaisingai jį panaudoti. Aš pa- 
lengvinau mokesčius, slegiančius liaudį, panaikinau rinkliavas, 
kurios draskė kraštą, kaip tai būtų darę plėšikai. Svarbiausia, 
įgyvendinau įstatymą. Jis, žinoma, griežtas, bet tai mūsų tėvų 
įstatymas, ir visiems jis žinomas, visi prieš jį lygūs. 

Lėtai aušo. Violetinis debesis kirto langą į dvi dalis: viršuje 
tamsa; apačioje blyškus skystis. 

— Visa tai mes padarėme patys vieni. Suprantate? Patys vieni. 
Jau seniai nebesitikime pagalbos iš savo kaimynų. Jie mahome- 
tonai; jie mūsų nekenčia. O be to, mums reikėjo saugotis tų, 
kuriuos nuo seno, jų nepažindami, laikėme draugais, broliais, 
savo užjūrių giminaičiais katalikais. Kai turkai prieš šimtą metų 
užpuolė šį kraštą, tuometiniai karaliai tarėsi galį kreiptis į por- 
tugalus. Jie atvyko. Kristovanas da Gama, didžiojo Vasko sūnus, 
netgi paaukojo už mus savo gyvybę. Bet išgelbėjo mus tik tam, 
kad po to atsiųstų savo jėzuitus. Kai jie čia atkako, niekas čia 
nežinojo, kas tie dvasininkai. Mūsų protėviai juos gerai priėmė. 
Ar nebuvo jie mūsų broliai Kristuje? Kai jie ėmė aiškinti, kad 
mes turime paklusti popiežiui ir įsilieti į katalikų bendruo- 
menę, nė nemanėme prieštarauti. Tik pagalvokit! Buvome tiek 
iškentėję, atskirti nuo pasaulio... Su džiaugsmu ruošėmės grįžti 
į jį! Tik paprašėme jų - ir tai buvo tikrai menkniekis, - išdėstyti 
mums teologinius argumentus, įrodančius jų Evangelijos aiški- 
nimų pranašumą prieš mūsiškį. Mūsų dvasininkai pasisiūlė pa- 
diskutuoti nuoširdžiai, be slaptų minčių, bet pasinaudojant sa- 
vo giliomis žiniomis, ir tie taip savimi pasitikintys jėzuitai gavo 
pripažinti, kad atsakymų į mūsų klausimus neturi. Apmaudau- 
dami grįžo į Romą. Popiežius atsiuntė kitus, išmanesnius, o svar- 
biausia — pasiruošusius griebtis bet kokių priemonių. Mes ma- 
nėme, kad jie broliai, o jie elgėsi kaip tikri priešai. Silpnoji mūsų 
vieta tuo laikotarpiu buvo karalius. Vargšas lengvai pasiduoda- 
vo bet kieno įtakai: užkibęs ant jėzuitų meškerės ir jų paveiktas, 
jis išleido itin nelemtas nutartis. Galiausiai, remdamasis vienu 
įsaku, pareiškė, kad kraštas nedelsdamas atsiverstų, ir mes su- 
pratome - tačiau per vėlai - jog prie blogio, sklindančio iš išorės, 
prie kurio buvome jau pripratę, nuo šiol prisidės kitas blogis: 
tas, kurio mums trokšta mūsų tariami draugai. Nevarginsiu jūsų 
pasakodamas apie kitas aplinkybes, - jų nesuskaičiuosi, - ku- 
rioms susidėjus tie frankų vienuoliai tūkstantį kartų mums įrodė, 
kokia pražūtinga jų įtaka, kaip jie trokšta pavergti mūsų są- 

monę, primesti mums naują tikėjimą, įveikti mus savo klasta ir 
mus skaldydami. Nuo to laiko prasideda baisiausi pilietiniai ka- 
rai, kokius tik esame pažinę; karalių valdžia - sunkiausiomis 
akimirkomis visada buvusi išsaugota - žlugo tuomet, kai vienas 
jų iš silpnadvasiškumo panoro priimti svetimšalių tikėjimą. Liau- 
dis tuomet glaudėsi prie dvasininkų, kurie tačiau nepajėgė jų 
apginti. Priešai pasinaudojo mūsų nuopuoliu. Dėl to kilo toji 
suirutė, su kuria, kaip jums sakiau, vos ne vos susidorojo trys 
kartos. 

Jis aprimo, paskui kalbėjo tyliau: 

— Štai kokia mūsų padėtis, štai kodėl man reikia laiko. 

Buvo beveik prašvitę. Karalius priėjo prie Ponsė ir uždėjo ran- 
ką jam ant peties. Sausą, lengvą, kone besvorę ranką. 

— Kai matau tokius žmones kaip jūs, mąstau, iš tiesų gaila, 
kad turėjome visiškai išsižadėti Vakarų. Matote, prieš musul- 
monams pasirodant iš savo dykumos, mūsų ir jūsų civilizacija 
nesiskyrė. Mano protėvių rūmuose buvo kalbama graikiškai. 
Bet mes dar pernelyg trapūs, kad drįstume atsiverti tiems, kurie 
tvirtina esą mūsų broliai ir po to, kiek žinome, trokšta mus at- 
versti, nesuprasdami, kad mus žudo. 

Jis atitraukė ranką ir pasuko prie durų. 

— Jūsų dėka, - ištarė bemaž džiaugsmingai, - dabar man gy- 
venime įsižiebė viltis. Aš žinojau, ką privalau dar padaryti. Da- 
bar žinau, kiek turiu tam laiko. 

Karalius išėjo, o lankytojai liko tylūs, tarsi prislėgti. Paskui 
Demetrijus, išsigandęs į kambarį plūstančios skaisčios šviesos, 
palydėjo juos į namus. Jie paprašė, kad paliktų juos vienus 
persirengti, ir susitarė su jaunuoliu, kad šis užeisiąs po poros 
valandų. 

Vos užsivėrė durys, metras Žiuremi puolė prie Žano Batisto. 

— Ar išprotėjai? Kas tau pasidarė? Mes susitarėme: tu turėjai 
atvėsinti jo optimizmą, paruošti jį ilgai ligai. Bet kam tas prisi- 
pažinimas? Toji prognozė? 

— Žinau, - atsiliepė Žanas Batistas suspaudęs galvą ranko- 
mis. - Žiūrėdamas į tą žmogų... aš neįstengiau jam meluoti. 

— Meluoti - sutinku. Bet kam rėžti visą tiesą? 

- Jis turi kažką, kas mane privertė viską jam pasakyti. 

— Ne jis, - tarė metras Žiuremi. - O tu. Pranašauti karaliui 
likimą! Ar pablūdai! Palaikei save dievu, drauguži. Reikalas vi- 
sai paprastas: tai puikybė, puikybės priepuolis, ir tiek. 

— Nemanau, - dusliai ištarė Ponsė. - Kaip tik priešingai. Kai 
su juo kalbu, jis ne karalius. Kalbu su juo kaip su... broliu. 

- Broliu, kuriam ką tik įsmeigei durklą į širdį. 

Jam tariant paskutinius žodžius į duris tris kartus pabeldė. 
Protestantas atidarė: jų suimti atėjo du karininkai. 

Žiaurios išvaizdos, tekalbantys sava kalba sargybiniai atvedė 
abu frankus į rūmus, nebe slaptu keliu, kuriuo pastarieji eidavo 
naktį, o apsukui visų sienų, pro paradinį įėjimą. 

Jie perėjo siaurą prieškambarį ir atsidūrė salėje, kur anąsyk 
buvo pirmiausia apklausti valdytojo ir dvasininkų. Čia jų laukė 
tie patys aukšti pareigūnai, bet šį sykį jie stovėjo dviem grupėm, 
tarp kurių, paguldyti ant grindų plokščių ir pridengti paklode, 
tysojo trys kūnai. Į priekį žengė vertėjas, vertęs į arabų kalbą 
per oficialiąją audienciją su imperatoriumi, ir išvertė žodžius, 
kuriuos ką tik garsiai ištarė vienas dvasininkas: 

- Jūs mums perdavėte savos gamybos vaistų, skirtų valdovui. 
Vergai jų paragavo: visi jie negyvi. 

Žanui Batistui be galo palengvėjo. Jis baiminosi ko kito. O 
tie „oficialūs“ vaistai tebuvo vandens, miltų ir burokėlių dažo 
mišinys, kurį jis sukurpė paties Demetrijaus akyse. 

— Pasakykite tiems ponams, - nusišypsojo Žanas Batistas, - 
kad mūsų receptas paprastas ir kad prieš pasiųsdami jo pavyzdį 
mes tokią pat dalį palikome ponui Demetrijui; ji, man regis, yra 
imperatoriaus žinioje. 

Tik ištarus Demetrijaus vardą ir dar vertėjui nespėjus išversti 
draugija subruzdo. Paskui abu gydytojai suprato, kad pasiųsta 

jaunojo graiko. Šis netruko pasirodyti - visas suplukęs, su me- 
dine skrynute rankoje - čia buvo įdėtas pavyzdys tų vaistų, ku- 
riuos jie buvo perdavę dvasininkams. 

Jaunuolis ilgai kažką kalbėjo, ko frankai nesuprato, bet juto 
jo itin atsainų toną. Palydėdamas savo kalbą mostu Demetrijus 
atidarė skrynutę, paėmė žiupsnelį ruošinio, pabrėžtinai jį su- 
valgė ir pasiūlė visiems aplinkiniams. Dvasininkai pasidygėję su- 
siraukė, ir draugija trumpai pasiginčijusi apleido menę. Jiems 
uždarius duris, už jų pasigirdo triukšmingas pokalbio klegesys. 

Demetrijus juokdamasis paaiškino, kad incidentas baigtas. 

— Tikiuosi, karalius bent jau nuteis juos už tai, kad patys nu- 
nuodijo tuos tris nelaiminguosius, - pasakė Žanas Batistas. 

Į kambarį santūriai įžengė kareiviai ir išvilko už kojų vergų 
lavonus. 

— Gali būti nuteistas tik už tai, kad nužudei žmogų, o vergas - 
ne žmogus, - rimtai paaiškino Demetrijus. 

Sulig tais žodžiais abu gydytojai ir jų vadovas taip pat aplei- 
do salę. Kadangi su svetimo žmogaus nelaime susitaikyti nesun- 
ku, kai tai pateisina visuomenė, jie pamiršo tos juokingos gud- 
rybės aukas ir juokėsi prisiminę, kas nutiko. 

Šis įvykis leido jiems aiškiau suvokti, kaip karalius išlaiko 
valdžią tarp visų tų pavojų. Vieninteliai, kuriais jis pasitikėjo, 
buvo žmonės kitos tautybės, kaip Demetrijus ar Chadži Alis. 
Kai kurie jų buvo pagrobti vaikystėje per karo žygius ir antpuo- 
lius. Kaip turkus saugo jų pagrobti krikščionių vaikai, paversti 
janyčarais, taip karalių karaliui tarnavo jauni, besąlygiškai jam 
atsidavę krikščionimis išauklėti musulmonai. Jie buvo parankūs 
sostinėje ir visoje šalyje. Slaptoms misijoms už šalies ribų vyk- 
dyti karalių karalius kreipdavosi į musulmonus, kurie jam buvo 
už viską dėkingi, kaip Chadži Alis, ar į armėnus bei kitus Rytų 
krikščionis, Didžiojo Turko pavaldinius. 

Ponsė ir jo draugas viešėdami Gondare irgi juto tą globą, ku- 
ri jų niekada neapleisdavo. Be Demetrijaus, greta jų gatvėse, 
kur jie žingsniuodavo, namuose, kur vakarieniaudavo, laukuose, 
kur žoliaudavo, visuomet būdavo santūrių, beveik nepastebimų 

liudininkų, kurie, iš pažiūros romūs valstiečiai, valkatos ar pirk- 
liai, gaubė juos karaliaus galia. 

Per sostinėje praleistas savaites jiems pasitaikė būti ne vienos 
scenos liudininkais, stebėti įdomius papročius ir dar patirti, nors 
ir saikingai, kas suteikė jiems kone prastą reputaciją, keletą 
kūniškų malonumų. Be to, jie aplankė daugelį bažnyčių, išmo- 
ko vertinti tapybą ir vietinę muziką, kuri pradžioje pasirodė 
jiems tokia atgrasi. Jie geriau perprato jos žavesį, kai suvokė ją 
drauge su šokiu, kuriam ji pritarė ir kūrė aplinką. 

Netrukus išmoko atskirti, kokios kilmės tie gausūs mediniai, 
kalinėto vario ar pinti daiktai, kurių tokia įvairi gamyba at- 
spindėjo tos margos imperijos kultūras. Ponsė primargino visą 
užrašų knygelę. Kitą įsitaisė Demetrijaus apsukrumo dėka, nes 
abisinai neturėjo popieriaus ir rašė tik ant pergamento. 

Retkarčiais jie dar matėsi su karaliumi, nors nebe taip dažnai, 
kad nesužadintų įtarimo. Galėjo konstatuoti, jog ligos požymiai, 
jeigu ir ne pati liga, pamažu rimsta. Jis jų niekada daugiau ne- 
beklausinėjo apie ateitį. Užtat pateikė daug klausimų apie Va- 
karų tautų papročius, mokslą ir politiką. 

Pagaliau vieną dieną Demetrijus jiems pranešė, kad atsakyda- 
mas į smulkų pasienio įvykį Senaaro karalius paskelbė karą: ne- 
gusas ruošiasi į žygį. Pasak jaunojo graiko, karalių lydėti kur kas 
mažiau pavojinga, negu likti mieste. Šitos dalinės laisvės proga 
rūmai vėl gali griebtis ketinimų atkeršyti svetimšaliams, kurie, 
sprendžiant iš paskalų, jau buvo bevirstą pavojingais favoritais. 
Apsimesdamas, kad gydėsi vaistais, kuriuos dvariškiai oficialiai 
jam perdavė nuo frankų gydytojų, karalius pirmiausia pranešė, 
jog jaučiasi geriau, o paskui - jog visai pasveiko. Abiem sve- 
timšaliams jis atsilygino keliom itin brangiom dovanom. Be to, 
jie šį tą uždirbo iš kitų pacientų mieste. Ilgainiui Žanui Batistui ir 
jo dalininkui teko gydyti daugybę įvairiausio luomo žmonių. Jų 
netgi labai oficialiai paprašė išgydyti vieną karalienės negalavi- 
mą, ką jiedu sekmingai ir padarė. Dvasininkai nesitvėrė pykčiu. 

Kai iškilo klausimas lydėti karalių į karo žygį, Žanas Batistas 
nutarė, jog išmušė tiesos valanda. Kad ir kaip jį domino viešnagė 

Abisinijoje, jis nepamiršo tikrosios savo kelionės priežasties ir 
įsipareigojimo sau pačiam: grįžti su ambasada. 

Šioje srityje nieko nebuvo nuveikta. Nuo šiol jie žinojo, kodėl 
negusas nepasitiki jėzuitais ir Vakarais. Argi valdovas pats 
jiems neprisipažino, kad jo kraštui dar per anksti atsiverti užsie- 
niui? Prie šios politinės kliūties, užkertančios kelią galimai am- 
basadai, prisidėjo kita, asmeniškesnė; tam tikra prasme būdas, 
kuriuo pasinaudojo keliauninkai, kad patektų pas valdovą, ir 
kuris iki šiol teikė vien naudą, tapo nenaudingas. Iš tiesų jų 
pastangos pelnyti karaliaus pasitikėjimą ir draugystę, kad užsi- 
tikrintų saugumą ir patogumus, pranoko visus lūkesčius. Val- 
dovas juos mylėjo. Jis buvo prie jų prisirišęs, tikėjo ir žavėjosi 
jais ir kiekvieną dieną - tiesiogiai ar netiesiogiai - pateikdavo 
nenuginčijamų to įrodymų. Žaidimas, kurį jie žaidė, buvo pa- 
vojingas. Draugiškumas jiems, žinia, galėjo paskatinti impera- 
torių pasiųsti ambasadą arba, atvirkščiai, - ir ši galimybė ne 
mažiau įtikima, pasilikti juos prie savęs iki gyvenimo galo, kaip 
tiek kitų keliauninkų prieš juos. Žanas Batistas ryžosi per arti- 
miausią susitikimą pasikalbėti su imperatoriumi. Visą dieną 
jis galvojo apie Kairą, apie savo namus, panelę Majė, ir jo 
troškimas visus juos pamatyti, dar svajų sukurstytas, taip su- 
stiprėjo, kad jis pasijuto sugebėsiąs įtikinti ir nesukalbamiau- 
sią prieštarautoją. 

Karalius ne visada priimdavo juos menėje po kupolu, kylančiu 
virš rūmų sienų. Dažnai Demetrijus išsivesdavo juos už miesto, 
ir jie susitikdavo su valdovu medžioklės palapinėje, pagiryje, 
kur jis dieną medžiodavo leopardus ir liūtus. 

Dabar jie šnekėdavosi bemaž familiariai, nors karalius visuo- 
met išlaikydavo - ir tai buvo jo įgimtos didybės ženklas - tam 
tikrą atstumą ir orumą. Šįvakar jis jiems suteikė garbę drauge 
su jais pavakarieniauti. Visi trys - nes Demetrijus santūriai laikėsi 
nuošalyje, kaip ir kiekvienas pavaldinys savo karaliaus akivaiz- 
doje, - dorojo pirštais tą patį padažais užpiltą injera paplotį. Jie 
aptarė būsimąjį žygį, karaliaus išvykimą. Vakarienė baigėsi. Ka- 
reivis atnešė vandens ąsotį; jie praskalavo pirštus. 

— Didenybe, - pradėjo Žanas Batistas, kai jie liko vieni, — 
kadangi mes kalbėjome apie jūsų išvykimą, leiskite man pasisa- 
kyti apie mūsiškį. 

Dviprasmiška frazė. Iš valdovo mesto žvilgsnio Ponsė suprato, 
kad jis aiškiai suprato mintį: jų išvykimo kryptis nėra ta pati. 

— Jūsų Didenybė pasikvietė mus. Mes padarėme, kas buvo 
mūsų galioje. Niekada neslėpėme nuo Chadži Alio savo keti- 
nimų. Dabar turime grįžti ten, iš kur atkeliavome. 

Tarnaitė atnešė kavą mažuose puodeliuose. Karalius nesku- 
bėdamas pats padavė svečiams puodelius ir, nuskynęs du ma- 
žučius lapelius nuo to aromatingo augalo, kurį abisinai vadina 
„Adomo sveikata“, įsimetė juos sau į kavą. 

— Kaip keista! - ištarė. - Kaip tik šįvakar ruošiausi pakalbėti 
apie jūsų įsikūrimą čia. Taisyklė, kurią mes taikome jau ilgus 
amžius, griežta: kiekvienas svetimšalis —- laukiamas svečias, 
tačiau jis privalo likti tarp mūsų. Kiekvieną sykį, kai pažeisda- 
vome šią taisyklę, žinote, kiek rūpesčių ir netgi tragedijų mums 
tai kainavo. Taigi man svarbu ją atkurti. 

Ponsė pažvelgė į savo bendrą ir įskaitė protestanto akyse tam 
tikrą dvejonę; jis laukė, kas bus toliau. 

— Vis dėlto nenoriu jūsų varžyti, - kalbėjo toliau negusas, — 
nei versti jus gyventi šį nelegalų gyvenimą, kuris, suprantu, gali 
jus slėgti. Todėl ketinu jums pasiūlyti oficialias pareigas - rūmus 
priversiu sutikti — ir atlyginimą, atitinkantį tą didžią pagarbą, 
kurią jums jaučiu. 

— Didenybe, - atsiliepė Ponsė maloniai, bet ryžtingai, - ap- 
gailestauju. Mes negalime sutikti. Įspėjome jus vos tik atvykę: 
mes privalome grįžti į Kairą. 

— Teisybė, - tarė monarchas, - jūs man sakėte. Ar greičiau 
Kairo paša rašė apie tai laiške, kuriame jus man rekomendavo. 
Ką gi, tai šis tas. Galbūt tai netgi ta vienintelė aplinkybė, dėl 
kurios ką tik jums išdėstyta taisyklė gali turėti išimtį. Kairo paša 
mahometonas. Taigi žiūriu į jį kaip į priešą. Bet su tuo priešu 
mes turime reikalų. Jis bijo manęs dėl to, kad aš valdau Nilą. 
Bet man jo reikia, nes kiekvienąsyk, kai miršta abuna, jis turi 

leisti čia atvykti naujam patriarchui. Tokia tradicija, o mums 
labiau negu bet kada paranku, kad Bažnyčios galva būtų vie- 
nuolis, nekalbantis mūsų kalba ir iš savo egiptietiško vienuoly- 
no atvykęs tik tam, kad prieš mane drebėtų. Taigi vardan duoto 
Kairo pašai žodžio, galiu leisti jums iškeliauti. 

— Mes Jūsų Didenybei labai už tai dėkingi. 

— Tačiau leiskite užduoti jums vieną klausimą, - tarė karalius. 

Ponsė nulenkė galvą. Buvo aišku, kad valdovas nusprendė 
nebūti Žiaurus, bet neatsisakė minties juos įtikinti. 

— Kodėl jums geriau patinka tarnauti tam netikėliui, tam tur- 
kiškam šuniui, kuris, be to, veikiausiai nedažnai pasirodo dėkin- 
gas, negu krikščioniui princui, kuris neatsakys jums jokios ma- 
lonės? 

— Didenybe, - atsiliepė Ponsė, - mes grįžtame ne dėl Kairo 
pašos. | 

— Tai dėl ko? 

Jaunajam gydytojui toptelėjo: „Na, štai.“ Jis siurbtelėjo ka- 
vos ir kalbėjo toliau: 

- Kaip žinote, mudu, metras Žiuremi ir aš, dalininkai. Jis vyks- 
ta su manimi, bet iš tikrųjų aš noriu grįžti. 

— Ką gi, - tarė karalius, - tuomet mano klausimas skiriamas 
jums, Žanai Batistai. 

— Tad štai, Didenybe, - atsakė Ponsė. - Aš myliu vieną mergi- 
ną. 

Karalius prajuko. Pirmą kartą jie matė jo veide šypseną. 
Juokėsi jis tylomis, užvertęs galvą. Demetrijus pagarbiai laukė, 
kada reikės toliau versti pokalbį. 

— Nuostabu! - galop ištarė valdovas. - Tikiuosi, ji didžiuosis 
gyvendama mano auksu tviskančiuose rūmuose. Kiek esu gir- 
dėjęs, Kairo mieste labai karšta, ir moterims labiau prie širdies 
mūsų klimatas. Taigi atsikvieskite savo žmoną. 

— Ji ne žmona, - pasakė Žanas Batistas. 

— Vesite ją čia. 

— Tiesą sakant, Didenybe... Reikalas dar nėra taip toli pasi- 
stūmėjęs. 

Karalius vėl nusijuokė savo keistu juoku. 

— Tai kiek jis pasistūmėjęs? 

— Turiu pasakyti, Didenybe, ta mergina kur kas aukštesnės 
kilmės negu aš. Jos tėvas užima svarbų postą mūsų valstybėje. 
Mes mylime vienas kitą... 

Žanas Batistas pajuto, kaip jam lyg ir gnybtelėjo širdį, ištarus 
šią frazę, tartum būtų ką tik metęs iššūkį likimui. Prietaringas 
kaip visi įsimylėjėliai, jis bijojo likimo šiuo ir tik šiuo klausimu. 

— „tačiau man dar reikia palenkti jos šeimą, o tai nebus lengva. 

— Pasakykite jai, kad ji čia gyvens prie didžio karaliaus ir jūs 
būsite vienas aukštų jo pareigūnų. 

— Ak, Didenybe! Ar nepažįstate žmonių? Jie neturi vaizduotės, 
ir tai, ko nėra po akimi, jiems neegzistuoja. Aš gerai žinau, kad 
pareigos jūsų rūmuose kur kas garbingesnės už bet kokią padėtį, 
kuria didžiuojasi mūsų kilmingiausių šeimų sūneliai. Bet norint 
įtikinti tėvą tos, kurią myliu, to nepakaks. 

Jis valandėlę stabtelėjo, leido Demetrijui baigti versti ir pur- 
tydamas galvą, tarsi garsiai mąstydamas ir vertindamas vieną 
po kitos tas mintis, kurios spiečiasi sąmonėje, tarė: 

— Puikiai matau, Didenybe, kad stengiatės padaryti viską, kas 
galėtų man padėti, ir esu jums už tai labai dėkingas. Tiesą sa- 
kant, iš tiesų būtų šis tas... 

— Kas? Sakykite. 

— Nedrįstu jums sakyti, nes žinau, mano idėja užgauna tvir- 
čiausius jūsų įsitikinimus. 

— Vis tiek pasakykite. Jei turėsiu atsakyti, bent jau nei vienas, 
nei kitas nesigailėsime ne viską apgalvoję. 

— Ką gi, štai, - pagaliau ištarė Žanas Batistas skubiai, kaip 
žmogus, kuris vienu pečių kryptelėjimu nusimeta naštą. - Ma- 
no mylimosios tėvas diplomatas. Jei galėčiau pakilti iki tokio 
pat rango, jis mane pripažintų, - jeigu ne kaip lygų, tai bent 
kaip kažką iš tų pačių sferų. To būtų galima pasiekti, jeigu Jūsų 
Didenybė pasiūlytų mūsų karaliui Liudvikui XIV paskirti mane 
savo nuolatiniu ambasadoriumi Abisinijoje. Šitaip galėčiau grįžti 
čia ir drauge sublizgėti prieš savo mylimą merginą pareigomis, 

žinoma, gerokai žemesnėmis už tas, kurias, neabejoju, Jūsų Di- 
denybė galėtų man suteikti savo dvare, tačiau didžiulis jų priva- 
lumas būtų bent tai, kad jas įvertintų jos tėvas. 

— Ambasada! - ištarė karalius. 

Skersvėjo gūsis, padvelkęs po karaliaus palapinės pala, įsuko 
nuo žemės smėlio sūkurį ir akimirkai nutraukė pokalbį. 

— Jūs žinote, - vėl prabilo valdovas, - kad mums nepažįstami 
šie papročiai. Jei mes turime ką nors pranešti kuriam savo kai- 
mynui, siunčiame pasiuntinius, kiek įmanoma diskretiškesnius — 
pirklius, keliaujančius maldininkus, kartais netgi elgetas... Kai 
mums buvo atsiųsti oficialūs atstovai, kaip kadaise padarė por- 
tugalai, mus blogai nuteikė jų pasipūtimas ir mes jiems neleido- 
me išvykti atgal. 

— Žinau, - tarė Ponsė. 

Karalius pakilęs vaikštinėjo aplink stalą; praeidamas neva- 
lingai braukė ranka šiurkščią palapinės drobę, tuo išsiduoda- 
mas, koks jis suglumęs. 

— Žinote ir tai, kad visi tie vienuoliai, tie, kuriuos jūs vadina- 
te jėzuitais, ir kiti, apsitaisę kaip arabai, slankioja aplink mus 
tykodami menkiausios dingsties pas mus prasmukti. Kai buvau 
mažas, tėvas atsikvietė iš Kairo gydytoją, kaip aš atsikviečiau 
jus. Atkeliavo du vienuoliai. Jis juos priėmė maloniai, - nors 
nepatikliai, - ir paklausė, katras jų gydytojas. Jie jam ramiai 
atsakė, kad gydytojas negalėjęs iš karto išvykti ir jie jį tiesiog 
aplenkę... 

- Kas juos ištiko? - paklausė Žanas Batistas. 

— Vos sužinojus, kad atvyko frankų vienuoliai, ėmė burtis mi- 
nia. Mūsų dvasininkai ir kunigaikščiai paslėpė karalių iš baimės, 
kad jis neatsiverstų, kaip kartą mūsų nelaimei jau buvo atsitikę. 
Akimirksniu galėjo vėl įsižiebti pilietinis karas. Karalius, mano 
tėvas, nesudvejojo: atidavė abu svetimšalius miniai, kuri priešais 
rūmus užmėtė juos akmenimis. Taigi noriu pasakyti, kad amba- 
sada gali su savimi pritraukti tuos padūkėlius, kurie stengiasi 
bet kokiomis priemonėmis patekti pas mus ir kurių mes nebe- 
norim matyti. 

— Teisingai! - ištarė Žanas Batistas vis dar susimąstęs ir, regis, 
garsiai reikšdamas ką tik kilusias mintis. - Patikėkite ambasadą 
ne nepažįstamam asmeniui, o žmogui, kuris jums artimas, apie 
kurį žinote, kad dvasininkams jis jaučia ne daugiau palankumo 
negu jūs ir kad įsipareigoja niekada neatsigabenti jų su ambasa- 
da; štai tada viskas įgaus kitą pobūdį. Man regis, Didenybe, 
jums iš tiesų nėra ko bijoti. Atvirkščiai, kai čia bus mūsų kara- 
liaus pasiuntinys, padėties jūsų imperijoje liudininkas, išmanąs 
jėzuitų klastas, mūsų valdovui nedelsiant bus galima pranešti 
apie kiekvieną naują kunigų gudrybę. Liudvikas XIV turi įtakos 
popiežiui ir galėtų jo paprašyti apmalšinti tų brolijų įkarštį. Ma- 
tote, daug kas kyla dėl to, kad mūsų šalyje jūsų kaip reikiant 
nepažįsta. Šioje neišmanymo dirvoje lengvai įsišaknija įvairios 
idėjos. Atleiskite už atvirumą, man pačiam gėda to, ką turiu 
pasakyti, bet jėzuitams savo pasakojimais pavyko pavaizduoti 
šią karalystę kaip laukinių kraštą - tamsų ir žiaurų. Paskui jiems 
vienas juokas įtikinti, kad neša čionai tikėjimo šviesą. Jei galėčiau 
paliudyti savo karaliui, kaip yra iš tikrųjų, jis suprastų. Aš 
padėčiau jums, vienam ir kitam, užmegzti pagarbius ryšius tarp 
didžių krikščionių valdovų, vieno —- Vakarų, kito - Rytų. Man 
regis, taip jūs galėtumėte dar užuomazgoje užgniaužti antplūdį 
tų, kurie nori drumsti jūsų karalystės tvarką susigvelbdami ir 
valdžią, ir sielas. 

Pabaigęs šia tiradą, kurią išpyškino crescendo, tarsi staigaus 
įkvėpimo ir netikėtos aistros pagautas, Žanas Batistas įsmeigė į 
karalių akis. Valdovas nė nekrustelėdamas ilgai mąstė. Paskui 
pašaukė sargybinį. Pasirodė perdžiūvęs jaunuolis su ietimi ran- 
koje ir trumpu raižytu peiliu prie diržo. 

— Tegul kas nors vyksta į miestą ir tuojau pat pakviečia Mu- 
radą, - įsakė valdovas. 


215 


Žmogus, daug melavęs, daug vogęs, išsižadėjęs, išdavęs, tik tuo- 
met gali sulaukti gilios senatvės ir ramiai savo amžių baigti, jeigu 
tarp visų tų išdavysčių vis dėlto išsaugo ištikimybę, galbūt vienin- 
telę, tačiau pastovią, tvirtą ir globėjišką. Toks buvo Muradas. 
Tas armėnas sulaukė tokio garbaus amžiaus, kokio pavyzdžių ra- 
si tik tarp Kaukazo tautų, - beje, taip puikiai mokančios skaičiuo- 
ti, jos galop susipainioja ir pasiklysta skaičiuodamos tų ilgaamžių 
senolių metus. Per savo ilgą gyvenimą Muradas pažino tik du 
laikotarpius: vaikystę kaimelyje prie Vano ežero, kol su savo tėvu 
pirkliu atvyko į Etiopiją, ir paskui, nuo penkiolikos metų, neper- 
traukiamą tarnystę keturiems Abisinijos karaliams. Jis matė visko: 
jėzuitų misijas, jų ištrėmimą, anachiją, Fasilido grįžimą į sostą, 
paskui jo sūnaus ir vaikaičio Jesaus Pirmojo veiklą. Mokėdamas 
daug kalbų, būdamas apsukrus diplomatas, gebantis greitai spręsti 
apie žmones, jis tapo privilegijuotu neguso pasiuntiniu, keliavo į 
Indiją ir Olandijos Bali salą. Šlovingai sugrįžęs iš šios misijos, 
parsigabeno didžiulį bronzinį varpą, kurį kaip pagarbos ženklą 
jam padovanojo Batavijos forto gyventojai. 

Žanas Batistas, įsikūręs Gondare, buvo susitikęs Muradą ke- 
lis sykius. Pirmiausia pasitaikė proga skirti jam gydymą nuo 
ligos, nuo kurios jį būtų turėjęs saugoti jo senas amžius, tačiau 
dėl nesusilpnėjusios lytinės galios, jo žodžiais tariant, jis su- 
sigriebė ją „dvidešimt ketvirtą kartą“. Ponsė vaistų poveikis 

buvęs sėkmingas, ir senolis ruošėsi žengti į savo dvidešimt penk- 
tąją pragaištį, kai vieną naktį, mėgaujantis jaunos hurijos drau- 
gija, jį ištiko smūgis, suparalyžiavęs pusę kūno. Žanui Batistui 
ėmus jį gydyti gyvastis po truputį sugrįžo į negalios ištiktą pusę, 
tačiau viena ranka liko negrabi, o lūpa atvipusi. Proto ši ne- 
laimė nepakirto, ir Ponsė aprimo, sužinojęs, kad karalius ketina 
pasikliauti sprendimu žmogaus, kuris visuomet kuo palankiau- 
siai žiūrėjo į savo jaunąjį gydytoją. 

Senis atsirado po valandos. Išrodė nepatenkintas, kad jį pri- 
žadino iš pirmojo įmigio. Žanas Batistas žinojo, kad Muradas 
miega mažai ir labai prastai, bet intuityviai pajuto, kad tas ne- 
pasitenkinimas tėra apsimestinis. Buvo aiškiai matyti, kad se- 
niui malonu, jog su juo dar tariamasi; vadinasi, kaip nuovokus 
pirklys, jis gali nustatyti gana aukštą savo pastangų kainą, taigi 
1r laukiamą atlygį už pasiaukojimą. 

Karalius jam išdėstė visą Žano Batisto ambasados reikalą, vis 
dėlto nė žodeliu neužsimindamas apie tą dalį, kur įpainiota 
meilė. Jis pasiteiravo Muradą, ar tinkamu laiku tai sumanyta ir 
kokiomis priemonėmis šį planą įgyvendinti. 

Senis klausėsi sėdėdamas lyg ir kokiame senovės Romos dig- 
nitorių krėsle, inkrustuotame perlamutru, - viename iš medžiok- 
linių valdovo baldų. Sėdėjo įkypai, pasirėmęs alkūne, prisi- 
merkęs. Žanas Batistas jautė, kad senio akis, už nuleistų vokų 
aptraukta giedravalkiu, tačiau išlikusi skvarbi, bėgioja nuo vie- 
no prie kito ir ypač stebi jį. Jaunuolis nutaisė ugningą išraišką, 
nė nesistengdamas nuslėpti, jog irgi trokšta to, ką dėsto negu- 
sas. Deramai palūkėjęs, kad geriau perprastų karaliaus žodžius, 
Muradas kiek nusilpusiu nuo ligos balsu ištarė: 

— Didenybe, tai nuostabi mintis! Bet, kaip sakė Herodotas, 
lyra - nelygu kaip ją pritaikysi - gali būti ir muzikos instrumen- 
tas, ir lankas, kitaip tariant, ginklas. Taip pat ir jūsų žingsnio 
padariniai gali būti visiškai skirtingi; tai priklausys nuo to, kaip 
jis bus vykdomas. 

Šitaip Muradas kalbėdavo visuomet. Niekad neduodavo pata- 
rimo neprisidengęs kurio nors graikų filosofo sentencija - tikra 

ar pramanyta - kaip kad karys slepiasi už skydo, idant priartėtų 
arčiau to, kuriam nori smogti. Karalius laukė, kas bus toliau. 

— Pirmiausia, - ištarė Muradas - jis atrodė visiškai išsekęs, — 
jūs neturite nieko rašyti, Didenybe. Kelias nuo čia iki Vakarų 
sostinių labai tolimas ir gresia pavojus, kad jūsų laiškas paklius 
į tokių žmonių rankas, kurie panaudos jį blogiems tikslams. Tai 
gali atsitikti ir Čia: įsivaizduokite, kiek naudos turėtų kunigai, 
jeigu sužinotų, kad prašoma ambasados. Tai gali atsitikti kely- 
je; tada apie jūsų ketinimus būtų įspėti turkai, o ponas Ponsė 
būtų demaskuotas kaip jūsų statytinis. Galų gale tai gali atsitik- 
ti ir ten. Jūs pažįstate jėzuitus, jų juridinius sugebėjimus, suktą 
ir klastingą jų protą. Koks nors, jūsų nuomone, nekaltas žodis 
leis jiems patikėti, kad juos kviečiatės, kad reiškiate Romai išti- 
kimo valdinio jausmus, kad... argi aš žinau kuo dar? Taigi: nie- 
ko nerašyti. 

— Tai kaip tuomet elgtis? - atitarė karalius, kuris šių žodžių 
išklausė stačiomis, susidėjęs rankas už nugaros. 

— Kaip būtų pasielgęs jūsų tėvas ir senelis. Kaip dažnai elgda- 
votės jūs pats. 

— Paskirdamas prie pono Ponsė pasiuntinį, - užbaigė valdo- 
vas. — Taip, aš apie tai pagalvojau, - bet ką? Jus, Muradai? 

— Jūsų Didenybės klausimas užduotas grynai iš mandagumo, 
tačiau jis glosto mano savimeilę, ir aš už tai dėkingas. Ne, jūs 
žinote, kad mirtis neseniai beveik parbloškė mane. Aš taip nuo- 
lankiai pasiduodu jos valiai, kad nulenkiau galvą, ir ji nepataikė. 
Bet netrukus laukiu naujo smūgio. Tikiuosi, jis bus paskutinis. 

— Tai ką?- pakartojo karalius. - Chadži Alis šio to vertas tik 
su mahometonais. Tokia užduotis ne jam. 

Ponsė palengvėjo, išgirdus, kad jiems neteks keliauti su savo 
kankintoju. Jisai pažvelgė į metrą Žiuremi. Šis iš palapinės gilu- 
mos, kur sėdėjo tylėdamas, mostelėjo jam, kad prieitų. 

— Prisimeni, Majė norėjo jaunų kilmingų abisinų? - tyliai ištarė 
protestantas. 

— Nė menkiausios tikimybės. Ir vis dėlto paprašysiu. 

Žanas Batistas grįžo prie valdovo ir prabilo: 

— Ką pasakytumėte, Didenybe, apie keletą jūsų aukštuomenės 
šeimų sūnų? Jie turėtų didelės naudos iš kelionės, galėtų moky- 
tis Prancūzijoje, išmoktų mūsų kalbą ir dėstytų jūsiškę... 

— Ar išprotėjote? — pertarė Jesus. - Kiekvienas krikščionis abi- 
sinas iš čia iškeliavęs bus mūsų kaimynų musulmonų nužudy- 
tas. Ir nepamirškite, kad šis reikalas turi likti visiškai slaptas. 

Ponsė mielai pritarė šiems samprotavimams: bent jau galės 
sąžiningai pranešti, kad pabandė... 

Visi vėl tylėdami mąstė. 

— Demetrijus? — ūmai ištarė karalius žiūrėdamas į vertėją. 

— Ne, ne, jis jums pernelyg reikalingas čia, - nukirto Mura- 
das. 

Iš vos pastebimo skubotumo, su kuriuo jis atsiliepė, nors visą 
laiką atrodė abejingas ir pavargęs, Ponsė suprato, kad senis turi 
savo kandidatą ir pamažu stengiasi įpiršti imperatoriui jo vardą. 

Muradas leido jam suminėti dar du ar tris asmenis, kurie bu- 
vo atmesti. Galop, užsitęsus gerai apgalvotai pauzei, armėnas 
apsimestinai neryžtingai ištarė: 

— Tiesa, būtų dar mūsų sūnėnas... 

— Koks sūnėnas? Žinau, jūsų sesuo turi keletą vaikų, tačiau 
pažįstu tik mergaites. 

— Ji turi ir sūnų. Kaip ir aš, jis vardu Muradas. Taip, žinau, 
tai ne itin patogu. Vadinkime jį Muradu Jaunesniuoju, jei nori- 
te, nors jam dabar bemaž keturiasdešimt. Jis išaugo Alepe. Jūs, 
Didenybe, galbūt žinote, kad mano svainis ten ilgai vertėsi pre- 
kyba. Jo žmona, mano sesuo, grįžo čia prieš penkiolika metų. 
Atrodo, nekaip tesutarė su vyru. Šiaip ar taip, tėvas pasiliko 
sūnų, kaip pas mus įprasta. Deja! Ne tam, kad kažką iš jo pada- 
rytų, nors ir kokios nuostabios buvo to berniuko savybės. Įsi- 
vaizduokite, Didenybe, jis tapo... virėju. 

— Ir tą žmogų, Muradai, jūs norite siųsti pas didįjį karalių? 

— Jūsų Didenybė puikiai žino, kad geriausi yra itin kuklūs 
pasiuntiniai, kadangi praslysta nepastebėti. Tiesą sakant, svarbu, 
kad jie būtų guvaus proto, o mano sūnėnas, tarp kitko, turi jo į 
valias. Beje, jis nebuvo paprastas virėjas: tarnavo pas stambų 

pirklį krikščionį. Išmoko kalbų, tarp jų, regis, ir prancūzų prad- 
menų. Kai praeitais metais grįžo čionai, aš pats nustebau, kai 
pamačiau jį taip mitriai sukantis. Daugiau nieko nebesakau, Di- 
denybe, pamatysite patys. Prieš porą dienų jis iškako žvejoti prie 
Tanos ežero. Ką padarysi, tai jo aistra - jis ruošia iš žuvies to- 
kius nuostabius patiekalus... Pasiųsiu pas jį žmogų ir rytoj jį 
jums atvesiu. 

— Tebūnie, - be entuziazmo ištarė Jesus. - Aš jį priimsiu. 

Jis aiškiai matė, kad senasis jo pasiuntinys šiai misijai, kuri 
jam atrodo pelninga, stengiasi įpiršti savo šeimos narį. Karalius 
žinojo - jo patarėjai paprastai nedaro nieko, iš ko patys neturėtų 
naudos. Kita vertus, su jais buvo taip gerai elgiamasi, kad jie nė 
nebandė pakenkti karaliaus interesams darbuodamiesi savo nau- 
dai. Kiekvienas reikalas tam tikra prasme yra tarsi laivas, iš abiejų 
šonų prikrautas turtų to, kuris finansuoja, ir to, kuris vykdo; šitaip 
išlaikydamas pusiausvyrą laivas negali paskęsti. 

— Pasiuntinys - tik viena problema, - vėl prabilo Muradas. - 
Šiuo metu mes ją beveik išsprendėme. Bet ar Jūsų Didenybė pa- 
rinko žodžius kreipimuisi, kurį nori jam patikėti? 

- Žinoma, - atsakė karalius, atgavęs pasitikėjimą, nes jam 
reikėjo tik senio pritarimo, o ne patarimų. - Jis perduos Pran- 
cūzijos karaliui mano sveikinimą - anaiptol ne pavaldinio ar 
vasalo, o karaliaus, kuris gali laiminti kitą karalių kaip lygus 
lygų... Iš to, ką žinau apie tą Liudviką, jis galingas: linkiu jam 
išsaugoti galią ir išplėsti savo įtaką. Linkiu jam ir sveikatos, nes 
jis, atrodo, jau senas. Galų gale linkiu jam meilės džiaugsmų. 
Reikšdamas visus šiuos linkėjimus, pasiuntinys aiškiai pabrėš 
mūsų padėties lygybę. Pasakys, kad jį siunčia Saliamono, ar ki- 
taip - Saliamono ir Sabos karalienės sūnaus Meneliko palikuo- 
nis, Abisinijos karalių karalius, Aukštutinės Etiopijos ir didžiųjų 
karalysčių, dvarų ir sričių imperatorius, Šojos, Kafatės, Fatiga- 
ro, Angotės ir t. t. karalius - prieš leisdamas jam iškeliauti aš 
pats įsitikinsiu, ar pasiuntinys žino visus titulus, garbės vardus — 
visą jų sąrašą. Po to jis jam pasakys: mes nebenorime, kad nors 
vienas Romos atsiųstas dvasininkas drumstų mums ramybę. Jis 

jam paaiškins, kad nebuvome priešiški iš esmės, kad net labai 
svetingai priėmėme pirmuosius iš tų vienuolių, bet jie pikt- 
naudžiavo mūsų svetingumu ir pasitikėjimu. Tegu, jeigu nori, 
atsiunčia mums amatininkų ir darbininkų, kurie jo krašte labai 
išmanūs, ir išpuoš mūsų sostinę, kaip kadaise dailininkas Bran- 
kaleonė išgražino mūsų bažnyčias didžiausiai tuometinių negusų 
šlovei. Galų gale jis jam pasakys, jog man būtų malonu, jei jo 
ištikimas pavaldinys, ponas Žanas Batistas, Ponsė sūnus, būtų 
paskirtas prie manęs kaip jo ambasadorius, kad galėtų infor- 
muoti jį apie tai, kas vyksta mano šalyje, kaip ir mane - apie 
įvykius jo šalyje. Štai koks bus mano kreipimasis. Ne prašytojo, 
o valdovo, sveikinančio savo brolį ir sau lygų. Nė žodžio apie 
religiją, nes aišku, kad mes abu tikime Kristų, bet šis tikėjimas 
turi mus vienyti, o ne skirti. Beje, aš nieko nenutuokiu apie to- 
kio pobūdžio doktrinos nesutarimus ir esu įsitikinęs, jog tai ne 
karalių reikalas. 

— O kokias dovanas įteiksite? - pasiteiravo Muradas. 

— Dovanas? Ar tai dera tokiomis aplinkybėmis? 

— Didenybe, jūs pats sakote, kad norite kalbėti kaip lygus su 
lygiu. Ką daro valdovas, kai sveikina kitą valdovą savo žemėse? 
Įteikia jam dovanų - tai geriausias būdas įrodyti savo didybę ir 
patvirtinti, kad nieko nelauki. 

— Tavo tiesa, Muradai, - pasakė karalius. - Taigi paruošk 
atitinkamas dovanas, kokios būtų skiriamos mūsų pasaulio val- 
dovams. O dėl tų Vakarų, kurių mes nepažįstame, turbūt jūs, 
Ponsė, turėsite mums pasakyti, kas ten vertinama. 

Sulig šiais žodžiais jie išsiskyrė. Muradas grįžo į lovą vaitoda- 
mas, kad paslėptų pasitenkinimą, kurį jautė sudaręs gerą sandėrį. 

Po dviejų dienų pasirodė Muradas Jaunesnysis. Įvyko slaptas 
jo pokalbis su karaliumi dalyvaujant vien tik jo dėdei. Paskui jis 
nuėjo prisistatyti Ponsė ir mėtrui Žiuremi. Tai buvo drūtas, sto- 
rapilvis vaikinas tokiais raudonais skruostais, tarsi ant jų būtų 
likusios stiprių antausių žymės. Vilkėjo jis panašiai kaip kurdai 
ir persai: ilga tunika dengė pūstas kelnes - kyšojo tik siauros 
kulkšnys. Aukštai apie juosmenį buvo apvyniota plati medžiagos 


221 


juosta. Skustą kiaušą dengė geltonas šilkinis turbanas. Visi tie 
audiniai buvo išmarginti riebalų dėmėmis. Tas vaikinas anaip- 
tol nebuvo nevala, bet dėl savo rajumo ir skubos, su kuria čiup- 
davo maistą, apsidrabstydavo visą apdarą; naują drabužį netru- 
kus nusėdavo naujos dėmės. Muradui Jaunesniajam nesisekė 
pasirūpinti savo asmens tualetu, kai šis susidurdavo su tuo bai- 
siu išbandymu, koks buvo jam valgio metas. Malšindamas alkį 
jis nepakentė jokios gaišaties - net servetėlei pasitiesti. 

Šis išorės trūkumas nepalankiai nuteikdavo jo atžvilgiu. Tačiau 
jo veidas buvo malonus, o po riebaliniu apvalkalu bemaž nepa- 
liesta išliko tolimų vaikiškų bruožų darna. Pilnuose skruostuose 
nebuvo vietos raukšlėms, ir pati barzda, kurią jis vis dėlto norėjo 
auginti, ant tų apvalių formų težėlė kaip du geibūs kuokštai abie- 
jose smakro duobutės pusėse. Vos jam įžengus frankai pripažino 
didį jo privalumą: su tokia išore Muradas Jaunesnysis visur pra- 
smuks nepastebėtas. Jis šnekėjo jeigu ir ne visai prancūziškai, tai 
bent jau nepakartojama Levanto pirklių lingua franca. Aišku, ga- 
lima buvo svajoti apie geresnį pasiuntinį, tačiau šis bent jau bus 
doras bendrakeleivis, santūrus ir geras virėjas. 

Šiaip ar taip, Žanui Batistui rūpėjo tik viena: kuo greičiau iške- 
liauti. Jie įveikė didžiausias kliūtis. Grįžimo vargai mažai jį tejau- 
dino. Mintyse jis jau buvo Kaire, ir jo nebeapleido mintis apie 
Aliksę. Jos prisiminimas, prigludęs nepralaidžioje jo sąmonės ker- 
telėje, liko nepaliestas. Kelionės metu jis vengė pernelyg dažnai 
apie ją galvoti, nes bijojo pulti į neviltį prisimindamas, kad jos 
nėra. Nuo šiol, atvirkščiai, paveikslas buvo čia, aiškiai regimas, 
toks pat artimas kaip akimirka, kai jis vėl ją išvys, kai praneš jai 
didžiąją naujieną apie savo ambasadą. Žanas Batistas apie visa 
tai svajojo ruošdamasis grįžimui. Tie sunkumai, tos abejonės, ta 
daugybė dalykų, kuriuos reikėjo padaryti, veiksmai, kuriuos 
reikėjo atlikti, turėjo vieną didelį privalumą: nė akimirkos jis ne- 
suabejojo, kad ji laukia jo taip pat nekantriai kaip jis jos. Pirma- 
sis meilės metas taip sutvarkytas, kad viskas, kas ją uždelsia, tei- 
kia jai peno; viskas, kas jai kliudo, ją sustiprina. Negalima buvo 
sugalvoti aplinkybių, nepalankesnių negu šis išsiskyrimas vos tik 

susitikus; taigi, vadovaujantis tuo paradoksu, niekas negalėjo la- 
biau sustiprinti jausmo ir išsklaidyti abejones. 

Minties apie grįžimą skatinami Žanas Batistas ir metras Žiu- 
remi taip mikliai tvarkėsi, kad kai imperatorius jau buvo beiš- 
vykstąs į karo žygį, jie buvo jau baigę ruoštis ir sudarę savo 
karavaną. Be jų pačių ir Murado Jaunesniojo, kuriam karalius 
parūpino gausią, daugiausia paradinių drabužių pamainą, daik- 
tų, sukrautų į dvi skrynias, buvo dar dešimt abisinų vergų, su- 
gaudytų Pietų provincijose, šeši vyrai ir keturios moterys, - visi 
ypatingai juodos odos, pusnuogiai, supintais į kasytes plaukais, 
prikaišiotais kriauklelių ir medinių karoliukų. Muradui Jaunes- 
niajam dėdė įdavė labai trumpą laišką, pasirašytą imperatoriaus 
ir antspauduotą, kuris nebuvo skirtas niekam asmeniškai ir tik 
liudijo, kad armėnas - oficialus neguso pasiuntinys, nepatiksli- 
nant nei jo paskyrimo vietos, nei užduoties. Jis sąžiningai iškalė 
žinią, kurią turėjo perduoti Prancūzijos karaliui. Vergai turėjo 
patarnauti keliauninkams, kol galiausiai bus padovanoti Liud- 
vikui, Keturioliktojo sūnui, kaip užsispyręs kartojo Muradas. 
Be to, buvo kitų dovanų: penki žirgai ir du jauni drambliai, ku- 
rie žengė supančioti ir surišti vienas su kitu sunkia grandine. 
Trijose skryniose - cibetas, tabakas ir aukso milteliai. 

Prireikė poros arklių panešti visam tam, ką frankų gydyto- 
jai sukaupė per savo viešnagę: auksui, papuošalams, kailiams, 
dramblio iltims ir kitoms dovanoms, kurias jų pacientai - tarp 
kurių pirmiausia imperatorius - jiems įsiūlė. Be viso to, jie 
užkrovė ant asilėlio dvigubą odinį daiktmaišį, didelį ir lengvą, 
prikimštą čia surinktų džiovintų augalų, šaknelių ir sėklų. 

Jie paliko Demetrijui savo pagamintų vaistų buteliukus ir nu- 
rodymus, kaip gydyti karalių, kuris šiuo metu buvo visiškai pa- 
sitaisęs, tuo atveju - deja, galimu! - jei liga vėl pasireikštų. 

Jie sugaišo ištisas tris dienas atsisveikinimui su tais, kuriuos 
dabar pažinojo mieste. Žanas Batistas, kuriam šiuotarp terūpėjo 
mylimoji, kiek įmanydamas mandagiau atsikalbėjo nuo kūniškų 
pasiūlymų, kurių paskutiniais vakarais buvo apstu. Metras Žiure- 
mi darbavosi už du. 

Pagaliau atėjo paskutinė diena. Ėjo į pabaigą šiltasis sezonas, 
naktys niaukėsi sunkiais debesimis. Keliauninkai paskutinį kar- 
tą pasikalbėjo su karaliumi rūmų viršuje, tame pačiame kamba- 
ryje, kur jis juos buvo pirmą sykį priėmęs. Susijaudinęs iki ašarų, 
valdovas išbučiavo juos vieną po kito kaip brolius. Pasakė kiek- 
vieną dieną melsiąs Dievą juos saugoti ir kuo greičiau sugrąžin- 
ti šalia jo. 

- Imkite, - tarė įteikdamas jiems auksinę grandinėlę, prie ku- 
rios buvo prikabintas to paties metalo medalionas sulig puse 
plaštakos su iškalinėtu Judėjos liūto atvaizdu. - Žinau, jūs tuo 
nelabai tikite, bet viduje čia šis tas daugiau negu medžiaga. 

Karalius pats užkabino grandinėlę Žanui Batistui ant kaklo, 
apglėbė jį ir pabučiavo, nepamiršo ir metro Žiuremi, paskui pas- 
kubomis pasišalino. 

Tą pačią dieną jie išvydo jį vėl, tačiau iš tolo, per oficialią 
audienciją, turint galvoje dvasininkus ir kunigaikščius, kurie ta- 
riamai nenutuokė - nors tikriausiai visiems buvo žinoma - kad 
tarp jų ir karaliaus vyksta asmeniniai pokalbiai. 

Juos nuvedė į rūmų kiemą, kur buvo pastatytas sostas. Per 
kelis žingsnius nuo valdovo narve urzgė keturi jo liūtai. Impera- 
torius kaip visada sėdėjo sustingęs ir kalbėjo tik per savo „ofi- 
cialiąsias“ lūpas. Ponsė ir metras Žiuremi sukniubo visu ilgiu. 
Grublėtos plokštės, prie kurių buvo prigludę jų veidai, buvo be- 
maž pažįstamo skonio, visai kitokio negu atšiauri žvarba, kurią 
jie jautė atvykę. Šita žemė, ar greičiau šis akmuo, tai, kas šioje 
šalyje, kur bazaltas kone siekia dangų, yra vienas ir tas pats, 
nuo šiol buvo šiek tiek ir jų žemė. Kadangi audiencija užtruko, 
o dvasininkai nutarė būsiant sveika ilgai išlaikyti juos sukniu- 
busius, kiekvienas keldamasis atkreipė dėmesį, kad kitas - vos 
ne vos, bet pastebimai - sudrėkino žemę ašaromis. 

Trisdešimties raitų karių būrys palydėjo juos iki išėjimo iš 
miesto ir jojo su jais iki Aksumo penketą žygio dienų. Jie pasivi- 
jo Muradą Jaunesnįjį su likusia vilkstine, tai yra su drambliais. 
Iki imperijos pasienio kartu jojo įprasta septynių vyrų palyda. 
Paskui jie pasuko pajūrio link. 

| [ | Įgaliojamasis raštas 


Diplomatija - menas, reikalaujantis ypatingo orumo, taurios 
ir ramios laikysenos, todėl menkai tesuderinamas su skubėji- 
mu, pastangomis, žodžiu, - su darbu. Ponas de Majė, kaip nuo- 
vokus diplomatas, niekad taip gerai neatlikdavo savo vaid- 
mens, kaip tada, kai tikrai neturėdamas ką veikti visiškai 
galėdavo atsiduoti tam vaidmeniui. Tuomet tą neturėjimą ką 
veikti jam pavykdavo pakylėti iki aukšto rango, paversti privi- 
legija, apgaubta, kaip privalu, paslapties aureole ir dvelkiančia 
panieka visiems, kam būtų pakakę drąsos prašyti ataskaitos 
apie dienotvarkę. Išvykus Abisinijos misijai, po apmaudžių ne- 
malonumų dėl dvasininkų intrigų, konsulas galop vėl sugrįžo 
prie įprastinės valstybinės tarnybos eigos: skaitė laikraščius, 
kurie pasiekdavo pavėlavę, vedė tikslią apyskaitą apie paaukšti- 
nimus ir pakeitimus tarnyboje ir bandė apibrėžti kryptį, kur- 
link galėtų kreipti savo teisėtas ambicijas. Galop - pagal nuo 
senų laikų nustatytą tvarką - lankėsi su vizitais pas daugybę 
svarbių asmenų - turkų bei arabų, kuriems neturėjo ką pasa- 
kyti, iš kurių nesiteikė nieko girdėti ir pokalbis su kuriais 
dažnai būdavo toks įmantrus, toks išdailintas, kokie būna ry- 
tietiški bareljefai, perkrauti daugybe ornamentų, traukiančių 
žvilgsnį ir žavinčių, tačiau neleidžiančių išskirti jokios atski- 
ros formos, jokio ženklo - nieko. 

Ši harmonija buvo šiurkščiai nutraukta pirmosiomis 1700 
metų gegužės dienomis, tai yra praėjus aštuoniems mėnesiams 
po Ponsė ir Chadži Alio išvykimo. Viskas įvyko per dvi trumpas 
savaites. Pirmiausia atkeliavo pašto siunta iš Aleksandrijos, o 
joje grafo de Ponšartreno laiškas. Konsulas užsidarė su juo ka- 
binete. Po keleto mandagumo formulių ir ne itin reikšmingų pa- 
stabų ministras perėjo prie Etiopijos. Ponas de Majė nustebęs 
perskaitė tokias eilutes: 


O dėl jūsų pasiuntinių Abisinijoje - bijau, kad jėzuitai, ber- 
davę jums karaliaus ketinimus, nebūtų jų šiek tiek supainioję su 
savaisiais, kurie šiek tiek skiriasi. Jo Didenybė, aišku, man gir- 
dint, išreiškė pasitenkinimą, kad Abisinija girtinomis Jėzaus 
Draugijos tarnų pastangomis grįžta į mūsų Šventosios Motinos 
Bažnyčios globą. Vis dėlto jis neparodė noro, kad Abisinijos 
karaliaus pasiuntinys atvyktų į Versalį. Dar šiandien šiuo reika- 
lu šnekėjausi su Jo Didenybe ir galiu jus užtikrinti, jog jis nema- 
to reikalo priimti tokius pasiuntinius, kadangi abisinų ambasa- 
da, ko gero, tik suerzintų Didįjį Turkų Valdovą, su kuriuo, 
atsižvelgiant į Europos reikalus, labiau negu bet kada būtina 
išsaugoti santarvę. Jūs, kaip matyti iš laiškų, nelabai tikite, kad 
jūsų misijai pavyktų grįžti sveikai ir gyvai. Jeigu vis dėlto jinai 
atkaktų į Kairą ir ją atlydėtų Etiopijos karaliaus pasiuntiniai, 
kuo įsakmiausiai patariu nebeleisti jiems toliau keliauti iki Ver- 
salio. Pradžioje sulaikykite juos prie savęs, priimkite jų pagar- 
bos ženklus ir galiausiai išsiųskite atgal pas jų valdovą su dau- 
gybe liaupsių - ir nieko daugiau. 


Nauji nurodymai kėlė daug rūpesčių. Ponas de Majė per pie- 
tus buvo paniuręs ir kitomis dienomis nesiliovė pakuždomis tar- 
tis su ponu Masė, ta proga nebeleisdamas jam ramiai smilkti 
savo kambaryje. Kitą savaitę - nauja staigmena. Į koloniją gal- 
votrūkčiais atšuoliavo arabas raitelis su besiplaikstančiu raudo- 
nu apsiaustu ant pečių. Jis nušoko nuo žirgo priešais konsulatą 
ir pareiškė turįs laišką Prancūzijos atstovui. Šisai, kaip ir buvo 
nurodyta, paėmė jį stačiai iš pasiuntinio rankų. Pakamantinėjęs 

tą žmogų konsulas sužinojo, kad pasiuntinys etapais atvykęs iš 
Džedos, iš Laimingosios Arabijos. Apmokėti reikėjo priėmus 
laišką. Ponas de Majė paliko sekretorių derėtis dėl kainos. 

Gavęs naują laišką diplomatas puolė į dar didesnę paniką nei 
po pirmojo. Gyvenimas namuose apvirto aukštyn kojom. Pui- 
kusis mechanizmas - konsulo protas - taip įgudęs smulkiai malti 
dykystę, gergždė nuo trikdančių grūdų, ką tik pažertų į jį pilno- 
mis saujomis. Ponia de Majė jaudinosi, būgštaudama, kad vy- 
rui vėl nesušlubuotų sveikata. 

Bet labiausiai, žinoma, nerimavo Aliksė, kuri trokšte troš- 
ko naujienų ir kurią šie ilgi mėnesiai buvo privertę išgyventi 
visas įmanomas jaudulio formas: viltį, nerimą, pesimizmą ir 
juodą nuojautą. Dabar jos nusivylimas buvo pasiekęs pasku- 
tinę ribą. 

Žinią apie tuodu pasiuntinius ji sutiko su didžiausiu nekan- 
trumu ir smalsumu. Tačiau šįsyk ponas de Majė nusprendė 
neišsipasakoti šeimai savo rūpesčių. Jį tebepersekiojo nemalo- 
nus prisiminimas, kokia sumaištimi namuose baigėsi jo perne- 
lyg didelis patiklumas misijai išvykstant į Abisiniją. Tad konsu- 
las tiktai burbtelėjo, kad yra šiokių tokių nesklandumų, ir sulig 
pirmu aplinkinių klausimu užsisklendė kaip austrė. 

Jokiomis pastangomis nei Aliksė, nei Fransuaza nepajėgė 
sužinoti daugiau netgi pasiklausydamos už durų. Joms teliko 
spėlioti. Įsimylėjusiai ir nerimastaujančiai Aliksei, savaime aišku, 
atrodė, kad Žano Batisto misiją ištiko kažkas rimta. Kai ji šitaip 
skendėjo neviltyje neįstengdama nieko sužinoti, Fransuazai ga- 
liausiai toptelėjo viena mintis. 

— Kadangi konsulas nieko nepasakoja, vienintelė išeitis — 
mums pačioms atlikti kratą, - pasiūlė ji. 

- Įeiti į jo kabinetą! - išsigando Aliksė. - Bet juk tai neįmanoma! 

Draugaudama su Fransuaza ji tapo daug narsesnė, bet dabar 
pasibaisėjo mintimi apie tokį nusižengimą. 

— Tai ne taip jau sunku! - atsiliepė Fransuaza. - Naktį jis 
palieka visus savo popierius išdėliotus ant sekretero, o duris pra- 
viras. Man sakė mažasis nubis, uždarinėjantis langines. 

— Jūs pamiršote, kad prieškambaryje miega sargybinis, o įeiti 
galima tik per ten. 

— Ar žinote, - žvaliai ištarė Fransuaza, - metras Žiuremi bijo- 
jo, kad gėralas, sutaisytas tėvui Gaborjo, kai jūs iš pradžių pas 
juos vaikščiodavote, gali jo kaip reikiant neužmigdyti? 

— Nair ką? 

— Jis man paliko kitą buteliuką - keli jo lašai, įlašinti į bet 
kokį skystį, turėjo šaunųjį žmogelį taip saldžiai užliūliuoti, kad 
net nebebūtų reikėję greta jo pritildyti balsą. Gerajam kunigui 
to neprireikė. Bet buteliuką aš tebeturiu. 

Kitą rytą sargybinį pavyko pažadinti išvertus jam už apykaklės 
ąsotį šalto vandens. Ponas de Majė prakeikė tokį Rytų persona- 
lo girtuokliavimą. Bet daugiau nieko nepastebėjo. 

Tuo tarpu praėjusį vakarą, vienuoliktą valandą Aliksė, įsiti- 
kinusi, kad sargybinis įmigęs, įsmuko į tėvo kabinetą, o Fran- 
suaza budėjo prie durų. Mergina, įsibaiminusi to, ką ketina dary- 
ti, vis dėlto peržengė kabineto slenkstį nuostabiai šaltakraujiškai. 

Ant raudona oda traukto sekretero iš pradžių ji atpažino grafo 
de Ponšartreno laišką. Iš kitų tarpo jį išskyrė vaško antspaudai, 
ministro herbas, giliai įspaustas storame popieriuje su vanden- 
ženkliais. Aliksė atsargiai jį paėmė, stengdamasi įsiminti, kaip 
lapas gulėjo prieš pajudinant. Tačiau neskaitė jo, o atidėjo į šalį, 
nes jai atrodė, kad svarbiausias dalykas tikriausiai kažkur kitur. 
Iš tiesų po apačia rado kitą, mažesnį lapą. 

Jei pirmasis laiškas iš kitos korespondencijos išsiskyrė savo 
iškilnumu, šis sudarė jam kontrastą savo skurdžia išvaizda, su- 
glamžytu, sulytu, nešvarių pirštų nučiupinėtu popieriumi. Aliksė 
atsargiai jį ištraukė. Išsiųstas iš Džedos. Žano Batisto rašysena. 
Pirmiausia Aliksė prispaudė lapelį prie širdies. Taip akimirką 
stovėjo, nedrįsdama skaityti. Ilgas laukimas buvo taip įjaudrinęs 
merginą, kad spausdama tą popieriaus skiautę, kurią buvo laikęs 
Žanas Batistas, ji patyrė tokį pat susijaudinimą, lyg būtų padėjusi 
ranką jam ant rankos. Galop ėmė skaityti. Trumpa žinutė, pa- 
rašyta nepatogiu bambuko smaigaliu, suplojusiu raides. Eilutės 
kilo į dešinę. 

Ekscelencija, 


Traukiu atgal Kairo link. Užduotis Abisinijoje pavyko kuo 
puikiausiai, tačiau tenka apgailestauti, kad prieš atvykstant į 
Etiopijos sostinę pasimirė tėvas Brevdanas. Su savimi gabenuo- 
si neguso pasiuntinį. Šiuo metu jis plaukia per Raudonąją jūrą, 
nes buvo ilgėliau sulaikytas Masavoje. Karalių karalius mus ap- 
krovė dovanomis mūsų valdovui. Mes gabename dešimt abisinų 
vergų, žirgų, du jaunus dramblius ir dar nemaža kitų dalykų. 
Kai tik visi būsime krūvoje ir rasime laivą, mums teliks nukakti 
iki Port Saido. Jeigu viskas sėkmingai klostysis, į Kairą atvyksi- 
me po mėnesio. Prašau Jūsų Ekscelenciją... 


— Po mėnesio! - šūktelėjo Aliksė. 

Ji pažvelgė į datą, pakeverzotą laiško viršuje, ir skubiai pa- 
skaičiavo: rašytas lygiai prieš dvidešimt devynias dienas. 

Padėjo Žano Batisto laišką atgal, o ant jo - ministro laišką, 
kurio skaityti nebereikėjo, nes ji sužinojo tai, ką norėjo žinoti. 

Nuo kalvelės, kur Žanas Batistas ir jo bendrakeleiviai įsirengė 
stovyklą, jie matė visą Sueco miestą. Buvo tai nedidelis arabiškų 
namų miestelis, virš kurio kilo keletas osmanų pastatų ir rusvas 
muitinės mūras su romėniškų čerpių stogu. Įlankos vėjyje virpėjo 
žalios kutuotos aukštų dvikamienių palmių vėliavos. Trikampės 
prekybinių laivų burės lyg nagu drėskė mėlyną jūros juostą, įsi- 
bedusią į dykumos raukšlę. Keliauninkai pasiekė plynąjį Egipto 
krantą, už savęs palikdami Sinajaus kriaušius. 

Suecas - nelinksma vieta, kur baigiasi vandenų svajos... Pate- 
tiškas Indijos vandenyno polėkis sudūžta čionai, pačiame nutįsu- 
sios Raudonosios jūros sąsiaurio gale, nes Viduržemio jūra, su- 
stingusi ir nejudri, nė nekrusteli, kad atsilieptų į jo kvietimą. 
Nesuskaičiuojami karavanai, kurių siluetai arba pėdsakai ma- 
tyti visur, kaip siūlai nutįsę per siaurą smėlio juostą, skiriančią 
tas vandens mases tarytum vien tik tam, kad vėl sujungtų. 

Besibaigiantis lietų metas neskubėdamas kaupė paskutines 
juodas liūtis, kurios driekė ant žemės tirštą, vėsų šešėlį. Mažasis 
būrelis stebėjo šį reginį susėdę aplink sausų šakų laužą, sukrau- 
tą vergų, prirankiojusių žabų, kurių teko atsinešti iš labai toli. 
Diena sparčiai blėso, ir dar prašmatnesni rodėsi spalvų deriniai 
ir šešėlių žaismas, — šešėlių, varpančių reljefą ir išryškinančių 
kontrastus. Keliauninkai toli gražu negalėjo nė lygintis su šita 

grožybe. Tiesą sakant, jie beveik nedrįso pažvelgti į save. Vie- 
nintelis, kuris, regis, nesikrimto, matydamas tokią savo būklę, 
buvo Muradas; jam šiuo metu terūpėjo išvirti gardžią sriubą. Jis 
be paliovos kilsčiojo ant ugnies verdančio katiliuko dangtį tik- 
rindamas ragu spalvą. 

Iš išvykusios išdidžiosios palydos ne kažin kas teliko. Mura- 
do arkliai krito vos pradėjus leistis nuo plynaukštės, sugelti 
vabzdžių, prie kurių nebuvo pratę. Armėnas pasiuntė žmogų 
pas imperatorių prašydamas kitų jojamų gyvulių. Jam buvo at- 
siųsti penki nauji arkliai, kurie taip pat iš karto krito, o tai dviejų 
frankų akimis atrodė gana įtartina - juk jų pačių arkliams ke- 
lionėje nieko neatsitiko. Ponsė, suerzintas tokio vėlavimo, pa- 
traukė sparčiau, ir, lydimas metro Žiuremi, nedelsdamas nu- 
plaukė į Džedą įspėti konsulą. Galų gale, paaukojęs daug ką iš 
dėžių turinio - Ponsė, beje, įtarė, kad visa tai nebrangiai nu- 
pirkta Masavoje, - Muradas pakrovė likučius ant asilų ir dviejų 
mulų. Tai tokia dabar buvo toji išdidžioji ekipuotė. Drambliai 
ištempė neką ilgiau. Vienas jų nustipo dar pakrantėje nuo kait- 
ros. Kitas, atrodo, tvirtesnis, buvo įlaipintas į mažą prekybinį 
arabų laivelį, kurį visą pats vienas ir užgriozdojo. Dešimt vyrų 
su grandinėmis užtempė jį į denį. Muradas didžiavosi matyda- 
mas tą gyvūną, šitaip plūduriuojantį vandenyje. Jis pats su liku- 
sia palyda sėdo į kitą laivą, kuris turėjo plaukti drauge su stora- 
odžiu gyvūnu. Kas tuomet drambliui šovė į galvą? Niekas nežino. 
Bet vos tik laivas atitolo nuo kranto, jaunasis dramblys, pa- 
matęs, jog jį supa vandenys, panikos pagautas sumojavo ausi- 
mis ir siaubingai užbaubė. Įgula neįstengė jo sutramdyti, jis nu- 
traukė dvejus pančius ir trypė taip smarkiai, kad apvertė valtį. 
Jūra prarijo ir milžiną, ir laivą, prie kurio jis tebebuvo pririštas 
dviem grandinėm. Per šią katastrofą paskendo penki jūreiviai. 

Tad Muradas atvyko be dramblių. Tik medinėje, sandariai 
užkaltoje dėžėje jis gabeno kritusio sausumoje dramblio ausis, 
mat jam šovė mintis liepti jas nupjauti. Tai buvo labai didelės ir 
dailios Afrikos dramblio ausys. Žanas Batistas pagyrė armėno 
nuovokumą - šitaip jis pasirūpino įrodymu, kurį bus galima 

parodyti netikintiems, kokiomis nuostabiomis dovanomis ap- 
dovanojo juos imperatorius. Muradas klausėsi pagyrų kukliai 
tylėdamas, mat jis gabeno ausis visai dėl kitų priežasčių. Jis 
girdėjo, kad išdžiovinta dramblio ausis esanti neprilygstamas 
skanėstas, kai deramai ją paskanini. 

Vergus ištiko ne geresnis likimas. Masavos naibas, čiabuvis 
kunigaikštis, kuris Didžiajam Turkui leidus viešpatavo savo 
saliūkštėje, gal iš tiesų norėjo įsiteikti negusui, liepusiam ne- 
trukdyti keliauninkams. Pernelyg jis priklausė nuo to galingo 
kaimyno, kad drįstų sukelti jo nepasitenkinimą. Bet karalių 
karaliaus kreipimesi nebuvo užsiminta apie vergus. Tad nai- 
bas keturias jo skonį atitikusias moteris pasiliko asmeniniam 
reikalui. Vienas iš Muradui likusių vyrų žuvo dramblio val- 
tyje. Keturi pasiekė Džedą. Mekos princas, kurio dovanas 
armėnas Masavoje pardavė, kaip sakė, norėdamas palengvinti 
nešulinių gyvulių krovinį, tarė esąs pernelyg menkai pagerbtas 
keliauninkų, kurie jam įteikė cibetą ir du aukso miltelių maišus. 
Godžiai nužvelgęs du tvirčiausius abisinus vergus, jis pareiškė 
pasiimąs juos sau. Ponsė paprieštaravo, ir galiausiai princas 
pasiliko tik vieną vergą. Tad šįvakar Sueco aukštumose jie va- 
karieniavo drauge su trim po visų nelaimių išlikusiais gyvais 
vergais - suaugusiu šleiviu ir dviem kokių keturiolikos ir vie- 
nuolikos metų vaikais. 

Na, o frankai ne ką tepagražino šį paveikslą. Žinia, jie išsau- 
gojo savo arklius ir didžiumą bagažų, bet Ponsė buvo rimtai 
susirgęs Arabijoje ir negalavo visos kelionės per Raudonąją jūrą 
metu. Prieš tai Masavoje buvo sunegalavęs metras Žiuremi. Taigi 
savo kelionę jie baigė perkarę, sulysę, nualinti karštinės ir ka- 
muojami kojų žaizdų, atsivėrusių laive; kojos buvo ištinusios 
nuo jūros druskos, o dabar jas dirgino smėlis. Vienintelis kozi- 
ris, galįs suteikti jų parvykimui orumo, kurio šiuo tarpu jie taip 
stokojo, buvo naujos kelnės, medvilniniai marškiniai nėriniuo- 
ta apykakle ir raudoni švarkai, kuriuos jiems pavyko įsigyti 
Džedoje. Korsarai, prisiplėšę per paskutinį laivo užpuolimą, su- 
tiko atiduoti juos už nepaprastai didelį aukso kiekį. Tieji apda- 

rai buvo rūpestingai sulankstyti ir sukišti į odinį maišą. Dabar 
reikėjo susitarti dėl jų panaudojimo ir apskritai dėl visos mi- 
zanscenos, kai jie parvyks. 

- Iki Kairo liko trys dienos kelio, - tarė Žanas Batistas. - Dvi 
išjų praleisime kartu. Paskutinėje stovykloje, Žiuremi, tu palik- 
si arklį, paimsi mulą ir atsiskirsi nuo mūsų. Paskui pasuksi į 
šiaurę. Dviem etapais nusigausi iki Nilo prie Benhos ir kitą die- 
ną į Kairą įžengsi Aleksandrijos keliu, iš kur tariamai grįžti. 

Nešlovingas grįžimas tam, kas dalijosi visais kelionės vargais. 
Bet Ponsė žinojo, kad metras Žiuremi, prisidėdamas prie jo, iš 
anksto sutiko su jam skirtu nuolankiu vaidmeniu, prie kurio 
senas kareivis buvo pratęs. 

— O mes liekame drauge? - paklausė Žano Batisto sunerimęs 
Muradas. 

— Tik porą dienų. Paskui tu lauksi ten, kur nuo mūsų atsiskirs 
Žiuremi. O aš keliausiu priekyje. 

— Kaip? - riktelėjo Muradas. - Likti vienam! Vidury dykumos. 

— Tu būsi ne vienas - yra vergai, - burbtelėjo metras Žiuremi. 

— Graži paguoda. Ar tu juos matei? 

— Apsistosime saugioje vietoje, prie kokios nors karavanų su- 
stojimo vietos, - piktai pratarė Ponsė. - O aš kai kam sumokėsiu, 
kad tave globotų. 

— Taigi tu keliauji pirmas... - ištarė Muradas netvirtai. 

— Aš įspėsiu apie savo atvykimą. Kitą dieną po pietų kaip 
įstengdamas iškilniau pasirodysi tu. Vienas vergų, seniausias, — 
klausyk, reikės apvynioti jam pėdas dviem fetrinėm juostom, 
kad per daug nesimatytų, jog jis šleivas - lydės tave ant kito 
mulo. Du vaikai žingsniuos iš paskos su asilais. 

Muradas linktelėjo galva. 

— Kiek švarių apdarų likę tavo skryniose? - paklausė Ponsė. 

— Vieni. 

— Tuomet patausok juos. Kai atvyksi, persivilksi oficialioms 
audiencijoms. Kai pamatysi tuos, kurie atvyks tavęs pasitikti 
prie miesto vartų, tiesiog pasakysi, kad prašai atleisti žmogui už 
apsirengimą po ilgos, sunkios ir pavojingos kelionės. 

Jie aptarinėjo smulkmenas, kol sutemo; paskui sugulė aplink 
laužą, apsisiaustę kailiais. Žaną Batistą apėmė dar nepatirtas 
dvasinis pakilimas. Jo kūnas siuntė jam tūkstantį nuovargio ir 
sopulio ženklų. O dar vaizdas visų tų žvaigždžių, kurių draugi- 
joje jis išgyveno šiuos metus ir kurias netrukus paliks. Jį buvo 
užvaldžiusi mintis, bemaž pojūtis: Kairas taip arti. Nesijaudini 
išvykdamas, kai viskas turėtų varyti tave į neviltį. Gerai laikaisi 
kelionei įpusėjus. Bet kai taip arti grįžimas? Kuriems galams tas 
atidėliojimas, kodėl taip lėtai slenka laikas? Tik kelios akimir- 
kos skiria mus nuo ramybės. Žanas Batistas ilgus mėnesius sva- 
jojo apie sugrįžimą. Regėjo Aliksę, savo meilę, galų gale susiti- 
kimą su ja. Ir staiga pajuto, kaip šis statinys, ant kurio jis kilo 
aukštyn, pats dėdamas akmenį ant akmens, kad nepamestų iš 
akių - nors ir kaip toli buvo - tos, kurią mylėjo, kaip šis margas 
bokštas iš trapių vilčių, atgaivintų prisiminimų, nuotrupų tų 
vaizdų, garsų, kuriuos išgelbstime iš kai kurių tolimų dienų 
griuvėsių - kaip visa tai suręsta ant lakaus smėlio, beprotiškų 
lažybų, kad kažkas gali laukti jo nepažinodamas, mylėti jį be- 
veik jo nematęs. Ta būtybė, keliavusi su juo taip toli ir taip il- 
gai, — ar tai nėra vien jo paties troškimas? Tąnakt, varganai įsi- 
taisęs ant aštrių dykumos akmenų, Žanas Batistas nebesvarstė, 
ar Aliksė jį myli, jis jau abejojo, ar ji iš tikrųjų kada nors eg- 
zistavo. 

Galiausiai jis nusprendė palikti paskutinę stovyklavietę vidur- 
naktį. Vakar viskas susiklostė, kaip ir buvo numatyta: metras 
Žiuremi bambėdamas patraukė Aleksandrijos link. Muradas nu- 
rimo, nes jie nakvynei pasirinko labai judrią karavanų sustoji- 
mo vietą, kur, be to, šiąnakt nutarė nakvoti ir du janyčarai. Visi 
anksti sugulė. Netrukus Muradas skardžiai užknarkė. Pats Žanas 
Batistas žinojo, kad stengtis užmigti beprasmiška. Jis tyliai pa- 
sibalnojo arklį, paliko asilą ir visą savo nešulį su likusia vilksti- 
ne, kuri priartės prie miesto rytoj, apsivilko švarius marškinius, 
kelnes, švarką ir iškeliavo vienas. Vakaruose patekėjo didelis 
baltas mėnuo nušviesdamas kelią taip gerai, kaip žiemos saulė. 
Praėjusi diena buvo labai karšta. Ore tebebuvo kaitros ertmių, 

kurias risnojantis raitelis nusitempdavo su savimi tarsi šilko 
mantijas. Arklio kanopų klapsėjimas aidėjo tarsi milžiniškos šir- 
dies, plakančios pačiame virpančios dykumos paviršiuje, dūžiai. 

Kai jis prajojo pro Ptolemėjaus šventyklos griuvėsius, viskas 
dar skendėjo tamsoje. Tarp nuvirtusių kolonų jo širdis nebuvo 
linkusi į apmąstymus apie amžių trumpalaikiškumą, nes jį buvo 
užvaldžiusi priešinga realybė - sekundžių amžinybė ir begalinė 
paskutinių nebuvimo akimirkų slinktis. Į Kairą jis atkako su 
aušra. Sargybiniai dar miegojo; vartai buvo uždaryti. Matyda- 
mi gerai apsirengusį beginklį franką sargai jį įleido nieko ne- 
klausę. Išskyrus elgetas, kurie šiuo metu visada slankiodavo kaip 
pilki šešėliai, visas miestas dar skendėjo sapnuose. Su saule pa- 
kilo gaivus vėjelis, po jį krykdamos nardė kregždės. 

Senas frankų kolonijos sargas, matydamas jį artėjant, pirmiau- 
sia vos nepykštelėjo iš muškietos, o paskui atpažinęs riktelėjo iš 
džiaugsmo, kol Žanas Batistas ryžtingai jį nutildė. 

Pagaliau jis įjojo į didžiąją gatvę ir jos viduryje išvydo konsu- 
latą, ant kurio plevėsavo balta vėliava su lelijos žiedu. Jo arklys, 
visas suplukęs nuo sukarto kelio, pats žengė į priekį, nors jisai 
jo neberagino, o pavadžius laikė nuleidęs ant balno. Žanas Ba- 
tistas sužiuro į Aliksės langą: praviras, tačiau užuolaidos už- 
trauktos. Jį ir Aliksę teskyrė ši menka margaspalvės medvilnės 
kliūtis - ryškėjo atvirkščias mėlynas jos raštas. Štai - jų nebe- 
skiria jokia dykuma, joksai kalnas, joks plėšrus žvėris. Juos vėl 
skiria tik ta trapi ir galinga pertvara, skirianti žmones vienus 
nuo kitų, kai iš tiesų svarbu mylėti, padėti vienas kitam ir užjaus- 
ti. Arklys sustojo; Žanas Batistas to nė nepastebėjo. 

Žvangesys sode - tikriausiai sargas eina pažiūrėti, ko reikia 
įsibrovėliui — išplėšė jaunuolį iš svajų. Jis vėl paleido arklį žingi- 
ne, pasuko už pirmos gatvės kampo ir kelią iki savo namų įveikė 
laisvai, skatinamas vien jausmo, kilusio iš užmaršties gelmių. 
Nušoko nuo arklio, pririšo jį prie žiedo, įmūryto skliaute, ir 
priėjo prie durų. Raktas kaip paprastai buvo paslėptas sienos 
skylėje ir pridengtas tinko atplaiša. Jis įėjo. Pirmas aukštas dar 
skendėjo tamsoje, bet pas jį, antrame aukšte, buvo visai šviesu. 

Niekas nepasikeitė. Jis savo kojomis išmatavo pasaulius, pamatė 
savo paties pėdsakus, šnekučiavo su kone neįtikėtinomis bū- 
tybėmis - tokios nepasiekiamos jos buvo, vos nebuvo nužudy- 
tas, skendo, mirė iš bado. Ir per visą tą ilgą nebuvimą, kurs 
dabar atrodė tolimas kaip sapnas, fuksija ir toliau skleidė savo 
rausvai violetinius karoliukus, agava ant ilgo žvynuoto stiebo 
pražydo savo gyvenimo žiedu, araukarija paraudo, apelsin- 
medžiai užmezgė vaisius. Ištikimybė augalams buvo dar viena 
jo gyvenimo linija, ne visiems matoma ir žinoma, bet kuri truko 
visą jo gyvenimą, jungė praeitį su dabartimi. 

Žanas Batistas matė, kaip šis natūralus vyksmas buvo puo- 
selėjamas, valdomas, kontroliuojamas mylinčio žmogaus rankų. 
Niekas nesujaukta. Daiktai tebebuvo ten pat, kur, kaip prisi- 
minė, juos paliko, tik kelios kėdės stovėjo terasoje. Bet jis žino- 
jo, kokių nuoseklių pastangų reikėjo, kad šis chaotiškas gyvas 
raizginys išliktų toks tvarkingas, derlus ir nuosaikus. Ta ramybė 
ir švelnumas reiškė pusiausvyrą tarp dviejų prieštaringų jėgų: 
augalijos ir ją puoselėjančios išminties. Tad jau iš pirmo žvilgs- 
nio jis suprato, kad nebuvo užmirštas. 

Šis nusiraminimas atvėrė kelią begaliniam nuovargiui. Jis 
priėjo prie hamako ir išsitiesė, apsirengęs, kaip buvo, dar su 
pentinais prie batų. Kelionės įtampa, nepaliaujama kovinė pa- 
rengtis, tie vieneri metai, pragyventi visą laiką pastačius ausis, 
vienu ypu atlėgo. Užtūra, kuria jis gynėsi nuo išsekimo ir kuri 
šitos nuovargio jūros paplauta tesilaikė keliais plaušeliais, su- 
guro. Jis užmerkė akis ir užmigo. 

Sapne išvydo mažąjį Džoną Obuolio Sėklą, kurio istoriją jam 
pasakodavo močiutė. Šis prisiminimas grįžo atmintin pirmą kar- 
tą. Iš kur vargšė moteris žinojo tą legendą? Ji buvo Stiuartų 
šeimos tarnaitė jų tremties metą: gal koks škotų liokajus pa- 
pasakojo ją gundydamas ar koks karališkas princas, sutiktas 
skalbykloje? Džonas buvo padauža ir visur sėjo obuolio sėkly- 
tes. Kai bausmei jį uždarydavo į kokį užkaborį, jis įsprausdavo 
sėklytę tarp dviejų parketo lentučių. Žaisdamas su draugu kitą 
įkišdavo į savo kūmo gaurus. Tarp suaugusiųjų, tarp vaikų, tur- 

tingų ir vargšų, mieste ir kaime, namuose ir kelionėje - Džo- 
nas Obuolio Sėkla visur barstė obuolio sėkleles. Po kiek laiko 
įvairiausiose vietose, kur tik jis buvo praėjęs, stiepėsi obelys, 
giliai įleidusios šaknis čia į parketo lentutes, čia į berniūkščių 
plaukus. Šakų mygiamos skeldėjo sienos, ir turtuoliai ašaro- 
jo prieš prasižiojusius plyšius. Bet obelys vedė gražius obuo- 
lius, ir juos valgydami vargšai dėkojo Džonui. Jie krykštavo iš 
džiaugsmo... 

Žanas Batistas pabudo. Prispaudusi ranka lūpas, tarp augalų 
stovėjo Fransuaza ir su siaubu žvelgė į jį. Kai pažino jį, jos vei- 
das persimainė. 

— Ak! Atsiprašau, kad riktelėjau, pone Žanai Batistai. Ponas 
Žanas Batistas! Jūs! Iš kur galėjau žinoti? Dieve mano! Kaip jūs 
pasikeitėte! 

Ji priėjo prie hamako ir, pačiupusi jaunuolio ranką, ją pa- 
bučiavo. 

— Dieve mano! Jūs toks sublogęs. O ta barzda dar labiau išduo- 
bia skruostus! Tie ilgi plaukai! 

Su ašaromis akyse ji nenuleido nuo jo akių, o jis iš susijaudi- 
nimo nežinojo, ką besakyti. 

— Kokie dailūs drabužiai! - pratarė ji liesdama damastinį jo 
raudonojo švarko audinį. 

Į piratų rankas tikriausiai buvo pakliuvęs labai turtingas lai- 
vas, ir Žanas Batistas, kuris Džedoje neatkreipė į tai dėmesio, 
sumetė apsivilkęs kaip bajoras. 

- Jūs išalkęs? — susizgribo Fransuaza. - Ištroškęs? Palūkeėkit, 
aš einu namo... 

— Ne, - atsakė Žanas Batistas, - nereikia. Vėliau. Vėliau. Pa- 
sakyk tik viena: kur jinai? 

— O! Kokia laimė, pone Žanai Batistai, kad jūs to klausiate. 
Vadinasi, nepamiršote. Matote, aš bijojau - ta kelionė... Be pa- 
liovos kartojau jai, kad lauktų ir tikėtų. Bet kelyje taip daug 
nutinka - ir širdis gali pasikeisti. 

Žanas Batistas, visiškai atsitiesęs, nuleido kojas nuo drobinio 
lopšio. 

- Pasikeisti? - atitarė. - Šiaip ar taip, tik ne mano. Bet sakyk, 
kur jinai? Ką... Ką ji galvoja? 

— O galvoja ji, kad jus myli, ir nuo jūsų išvykimo jos galvoj 
nebuvo kitos minties. 

— Ak, Fransuaza! - šuktelėjo Žanas Batistas čiupdamas tar- 
naitę į glėbį ar greičiau puldamas jai į glėbį kaip motinai. 

Paskui atsitraukė, nepaleisdamas stambių Fransuazos rankų 
iš savųjų, ir paklausė: 

— Ar ji čia lankosi? 

— Kas dieną. 

— Kada? 

— Ogi... - pratarė Fransuaza žvelgdama pro langą, kur beveik 
suspindo saulė, - dabar. 

Žanas Batistas stryktelėjo ant žemės - jis atrodė be galo susi- 
jaudinęs. 

— Nereikia... - ištarė. - Eik jos pasitikti. Sulaikyk ją. Pasakyk, 
kad aš grįžau. Bet... ji negali manęs tokio matyti. Ar Manuelis 
vis dar čia? 

Tai buvo senas tarnas, kuriam šeimininkas išvykdamas atgal 
į Prancūziją paliko nedidukę pensiją; jis gyveno tame pačiame 
kieme. Prireikus Ponsė ir jo kūmas jį pasisamdydavo. Manuelis 
išliko labai tvirtas, bet turėjo vieną trūkumą - buvo kurčias kaip 
kelmas. 

— Jis namie, - pasakė Fransuaza. 

— Pakviesk jį. Tegu paruošia man puskubilį vandens, muilo. 
Ir noriu, kad pakirptų man barzdą ir plaukus. O tu, Fransua- 
za, - tu mane paslaugysi. 

— Jūs sužeistas? 

— Dangaus malone vidus tvirtas, bet išorėje esama šiokių to- 
kių proplėšų. 

Fransuaza jau plušėjo. Žanas Batistas susirūpino. 

— Turiu tuojau pat nueiti į konsulatą, - tarė. - Vos tik jie sužinos, 
kad grįžau, jai nebebus, kaip čia ateiti. Kaip mums susitikti? 

— Nesijaudinkite. Kol jūsų nebuvo, daug kas nutiko. Aš dirbu 
pas ponią Majė. Įeinu ir išeinu ten kada panorėjusi, nes vis dar 
laikau čia savo kambarį. Sutvarkysime viską, ką reikės. 

- Fransuaza! - sušuko Žanas Batistas bučiuodamas jai rankas. 

Ji nudavė beišbėganti. Bet atsistojusi ant pirmojo laiptelio at- 
sigręžė ir ištarė kaip įstengdama natūraliau, lyg teirautųsi gry- 
nai formalios smulkmenos: 

— Jūsų dalininkas metras Žiuremi — argi jis ne su jumis? 

— Ne, - atsakė Žanas Batistas nieko daugiau klausime ne- 
įžvelgdamas. - Juk žinai, kad jis išvyko į Aleksandriją. 

— Na jau, manęs nėra ko saugotis. Žinau, kad jis prisidėjo 
prie jūsų. 

Prieš išvykdamas iš Kairo metras Žiuremi patikėjo Fransua- 
zai šią paslaptį, ir vargšelė šiame poelgyje įžvelgė daug daugiau 
nei paprastą pasitikėjimą. Ji rūpestingai tą paslaptį saugojo net 
nuo Aliksės kaip vienintelį dalyką, kuriuo kada nors buvo su 
tuo žmogum pasidalijusi. 

— Na ką gi, ir toliau manyk taip, kaip mano visi. Jis iškeliavo 
į Aleksandriją. Bet, - šypsodamasis pridūrė Ponsė, - kažkas man 
kužda, kad po poros dienų turėtų čia būti. 

Žanas Batistas klydo, manydamas, kad jam nesant niekas nepa- 
sikeitė: gavo tai pripažinti įžengęs pas konsulą. Po ilgų apmąs- 
tymų šisai iš tiesų ryžosi perkelti savo rašomąjį stalą iš vieno 
erdvios priėmimų salės galo į kitą. Nuo šiol baldas stovėjo po 
karaliaus portretu, tai yra kambario gilumoje, o nebe prie lango 
kaip anksčiau. Didybės konsulas tokiu būdu laimėjo, užtat tiek 
pat prarado vėsos. Užsimaukšlinęs aukštą juosvai rudą peruką, 
ant šilkinės raštuotos liemenės apsivilkęs tamsiai mėlyną švarką 
paauksuotomis ąsomis, prakaituodamas labiau negu paprastai, 
bet kaip visada narsiai tverdamas šią kankynę, jis priėmė Ponsė 
apie ketvirtą valandą po pietų. 

Įsitaisęs už didelės odinės plokštumos, ant kurios stovėjo 
tiktai stilinga bronzinė rašalinė, ponas de Majė klausėsi lan- 
kytojo pasakojimo nekviesdamas jo atsisėsti. Žanas Batistas, 
apsišvarinęs, nusiskutęs, pakirptais plaukais, bet vis toks pat 
pavargęs, stypsojo stačiomis tarsi šachmatų figūra ant juodai 
baltų it šachmatų lenta kambario grindų. Tai buvo viena prie- 
monių, kuriomis diplomatas dažnai apsukriai naudodavosi, 
kad paspartintų pokalbio eigą. Kita priemonė - jo tariama blo- 
ga nuotaika. 

Konsului rūpėjo pabrėžti, kad vaistininko užduotis baigta ir 
kad jis negali daugiau nieko tikėtis kaip tik trumpo pasveikini- 

mo, su kuriuo pradžioje ir buvo sutiktas. Jo laiškas, pasiųstas iš 
Džedos, atkeliavęs prieš savaitę, spėjo susilpninti tą įspūdį, kurį 
būtų galėjęs padaryti jo grįžimas. Didysis, dabar vienintelis rei- 
kalas konsului buvo įgaliotojo neguso atstovo priėmimas. Vais- 
tininkas turi suprasti, kad jei kurį laiką galėjo būti naudingas ir 
nugabenti žinią, kurią jam buvo teiktasi patikėti, tai nuo šiol 
reikalai bus tvarkomi tarp diplomatų, pasaulyje, į kurio aukštu- 
mas paprastas šarlatanas negali taikytis neapsijuokdamas. Po- 
nas de Majė davė būtinus klausimus, kad deramai paruoštų mi- 
sijos priėmimą. Pasiteiravo, kuo pasiuntinys vardu, kiek asmenų 
sudaro jo palydą, kokia jo kilmė ir kurią valandą laukti jo at- 
vykstant. Tačiau vengė smulkiau klausinėti jaunuolio apie jo 
kelionės aplinkybes, ir sulig pirmu ano bandymu prašnekti šia 
tema leido jam suprasti, jog tai smulkmenos, į kurias žmogus, 
nešantis ant pečių tokią atsakomybę kaip jo, negali nuklysti. 
Nebuvo nė kalbos, kad konsulas teiktų bent kiek svarbos kažko- 
kio žmogaus titulams, kuriuos jis kada nors buvo gavęs ir laikė 
tam tikru privalumu. 

Žanas Batistas buvo neapsakomai pavargęs. Padidėjęs jaudu- 
lys, patirtas, įžengiant į šiuos namus, ir prieštaringa viltis, kad 
galbūt išvys čia Aliksę, išsunkė visą jo energiją, iš kurios būtų 
galėjęs semtis peno akiplėšiškumui. Šis priėmimas buvo lygiai 
toks, kokio jis iš konsulo ir tikėjosi. Tačiau vis dėlto širdies 
gelmėse vylėsi, kad galbūt... Jis pajuto, kaip jį užgula didžiulis 
liūdesys. 

— Ar ponas konsulas leidžia man eiti? - ištarė Žanas Batistas 
jau žengdamas durų link. 

— Dėkui, - pasakė ponas de Majė, kuris mokėjo atlyginti už 
nuopelnus. - Iki pasimatymo, ponas Ponsė. 

Jaunuolis išėjo. Masė, pokalbio metu lindėjęs tamsioje salės 
kertelėje, priėjo prie stalo ir palinkęs į priekį tyliai ir skubiai 
pratarė konsului: 

— Ekscelencija, galbūt vis dėlto derėtų, kad tas žmogus rytoj 
lydėtų delegaciją, kuri lauks ambasadoriaus. 

— Jis? - atsiliepė konsulas. - O kokiu pagrindu? 

— Man regis..., neguso pasiuntinys ir tas vaistininkas pažįs- 
tami. Bent jau bus lengvesnis pirmas ryšys. Juk pats ambasado- 
rius gali pasiteirauti, kur jo buvęs bendrakeleivis... 

— Jūsų tiesa, - pasakė konsulas. - Tam jis dar gali praversti. 
Eikite pažiūrėti, ar jis gatvėje, ir praneškite jam apie tą įparei- 
gojimą. 

Ponas Masė nutrepeno iki durų skleisdamas aplink save gaivų 
jazmino aromatą, kuriuo baltinių prižiūrėtojai pavyko persmelk- 
ti jo drapanas vietoj natūralių išskyrų. 

Perėjęs vestibiulį ir išėjęs ant priebučio, Masė netikėtai atsi- 
trenkė į Ponsė, kurį tarė nuėjus jau kur kas toliau. Jam pasi- 
rodė, kad su Ponsė šnekučiuoja Fransuaza su karklo vytelių pin- 
tine ant rankos. Bet vos išvydusi ateinant sekretorių ji įsmuko į 
namus tarytum būtų ėjusi iš sodo ir nuduodama, kad nė nebuvo 
stabtelėjusi. Ponas Masė, kuris nieko nepamiršdavo - 0 ypač to, 
ko negalėdavo išsiaiškinti - paslėpė šį pastebėjimą į „įtarinė- 
jimų“ skyrelį atokioje, bet aiškiai apibrėžtoje smegenų kertelėje. 
Kaip niekur nieko jis kreipėsi į Žaną Batistą. 

— Būkite pasiruošęs, - pasakė jam, - rytoj rytą lydėti delega- 
ciją, priimsiančią ambasadorių. Dar nenustatėme, kada ren- 
kamės, bet pasiųsime jums žinutę per sargybinį. 

Akimirką padvejojęs, ponas Masė toliau jau kalbėjo pritildęs 
balsą, tartum duodamas grynai asmeninį patarimą. 

— Ir pasistenkite būti deramai apsitaisęs. Juk bus priimamas 
karaliaus įgaliotas asmuo. 

Žanas Batistas bukai žvelgė į jį. Vienas vidinis balsas kuždėjo, 
kad reikia nusikvatoti, kitas — čiupti tą nenaudėlį už žabo ir 
perskelti jam galvą į sienos kampą. Bet jis jų neklausė, nes jį 
visą buvo apėmęs liūdesys ir beprasmybės jausmas, kurį išsklai- 
dyti galėjo tik miegas. Jis pasisuko ant kulnų ir grįžo namo nie- 
ko nesutikęs. 

Fransuaza ant priebučio spėjo šnibžtelėti jam kelis žodžius: 

— Šiandien ji su jumis nesusitiks. 

Žanas Batistas svarstė šiuos žodžius ir grįžtant namo jį apėmė 
toks didelis nusivylimas, kokio priežastis paprastai būna ne koks 

tragiškas įvykis, o tik sukrečianti nuovoka, jog visa, kas tave 
supa, pakenčiama tik dėl to, kad šalia tavęs yra arba tu lauki 
vienintelės būtybės, ir jei jos trūks, tame šiuo metu dar įmano- 
mame gyventi pasaulyje teliks griuvėsiai, pilni klastingų išda- 
vikų ir juokdarių. 

Aliksei savo kambaryje buvo ne ką ramiau. Žano Batisto 
sugrįžimas, kaip visi ilgai laukti išsvajoti įvykiai jai pasirodė 
netikėtas ir pribloškiantis. Jai iš tiesų palengvėjo, kai Fransuaza 
užklupo ją besiruošiančią išeiti iš konsulato „tyrinėti augalų“. 
Tik taip jai pavyko išvengti šio netikėto, įsivaizduojamais sun- 
kumais apipinto susitikimo. 

Taigi su Žanu Batistu ji susitiks šiek tiek vėliau. Mintys buvo 
pernelyg sumišusios, kad galėtų susidaryti planą. Viskuo pa- 
sirūpino Fransuaza, Aliksei tereikėjo pasiruošti. „Taip, taip, — 
mąstė mergina, - štai - man tereikia pasiruošti.“ Fransuaza išėjo. 
Aliksė prisėdo priešais tualetinį stalelį su veidrodžiu. Ir jėgos 
staiga ją apleido. 

Išgaravo visas išdidus pasitikėjimas savo grožiu, kurį buvo 
įgijusi per šiuos metus. Ji atrodė sau išputusi, veidas gelsvas kaip 
griežtis, plaukų spalva siaubinga. Žano Batisto žvilgsnis atskleidė 
jai jos privalumus, ir šit tie privalumai staiga dingo, kai vėl 
reikėjo stoti prieš tą žvilgsnį. Ji įsijautė į švelnios svajos tikrovę, - 
svajos, kuri įteigė jai mintį, jog ji myli ir yra mylima. Įprastinėje 
aistroje tie įsivaizduojami ryšiai susipina su realiais, abipusiškai 
stiprėja ir sudaro tvirtus metmenis, nuaustus iš svajų ir tikrovės, 
vaidinių ir gestų, troškimų ir prisiminimų. Tuo tarpu tas keistas 
išsiskyrimas meilei tepaliko austi nematerialiąją dalį, subtilią, 
spalvingą, tačiau gresiančią pažirti į dulkes, trapią kaip plaštakės 
sparneliai, vos pakeli prie jų ranką. 

Fransuaza vėl užlipo į Aliksės kambarį tikėdamasi rasti šią 
jau pasiruošusią. 

— Nagi kas jums? - paklausė ji. - Paskubėkite. 

— Nenoriu. 

— Na jau, na jau, kas yra? 

— Čia, pažiūrėkite, ant šnervės. 

Fransuaza prisiartino ir prisimerkė. 

— Garbės žodis, nieko nematau. 

— Dėkui, Fransuaza, bet nėra reikalo man meluoti. Tas didelis 
spuogas — aš jį jaučiu, jis matyti. 

Paskui, ryžtingai: 

— Nenoriu šitaip rodytis. 

— Žanas Batistas veikiai bus čia. Man regis, pakanka jį pama- 
tyti. Jis ateina dėl jūsų. Taip trokšta įsitikinti, kad jūs vis dar 
čia, kad jūs jo laukiate... Man regis, tokiam reikalui nereikia 
ilgo pasiruošimo. Susitikite su juo. Pamatykite jį. Vienas ir kitas 
pasitikrinsite savo jausmus, o ilgiau pasimatysite artimiausio- 
mis dienomis. 

— Ne, Fransuaza, aš bjauriai atrodau su šituo spuogu. Neno- 
riu, kad jis mane tokią pamatytų. 

Kaip patyrusi moteris, Fransuaza jautė - prieštarauti bepras- 
miška. Aliksė anaiptol nebuvo tokia koketė, kad tas spuogas ją 
iš tikrųjų jaudintų. Čia tiesiog buvo susikaustymas, būdingas 
įsimylėjėliams, kuriems atviros visos erdvės, kurie sklando pa- 
debesiais, bet pažinties pradžioje ir nereikšmingiausias rankos 
judesys gali pareikalauti tokių pastangų, kurios sutraukytų ga- 
leros katorgininkų grandines. Reikėjo tiesiog laukti. Fransuaza 
nuėjo įspėti jaunuolį, kurį susitiko vestibiulyje, ir paliko Aliksę 
kambaryje krimsti pirštus. 

Frankų kolonijoje vienoje etdvėje spietėsi visos Europos tau- 
tos, žmonės, kilę iš Prancūzijos, Italijos, Anglijos ir kitų šalių. Iš 
viso keli šimtai, daugelis - pirkliai. Iš visų tų tautų Kaire tik dvi 
turėjo konsulatus: Anglija ir Prancūzija. Tačiau Anglijos atsto- 
vybė, dažniausiai nedidelė, tuo tarpu nuolatinio atstovo neturėjo, 
ir Prancūzija užėmė vyraujančią padėtį. 

Prancūzijos konsulatas tiesiogiai savo saujoje laikė prancūzus, 
kurių reikalus tvarkė, o netiesiogiai - ir kitas tautas, ar todėl, 
kad Prancūzija jas globojo, nes jie buvo krikščionys ir priklausė 
nedidelėms niekieno neginamoms bendruomenėms, kaip maro- 
nitai, arba dėl to, kad nesant jų pačių šalies atstovybės, Prancūzi- 
ja buvo sutikusi atstovauti tų europiečių frankų vyriausybėms. 

Toji konsulinė valdžia vis dėlto nebuvo labai mielai priimama. 
Pirkliai, gyvenantys Turkijos ir Mažosios Azijos uostuose, paklus- 
davo jai nenoromis. Tačiau kito pasirinkimo jie neturėjo: šio pa- 
klusnumo dėka jiems buvo leista gyventi ir prekiauti islamo 
žemėje. Kad sudarytų atsvarą konsulo valdžiai ir turėtų daugiau 
galimybių būti išklausytiems, pirkliai rinkdavo „tautos atstovą“, 
kurį konsulinė valdžia privalėjo išklausyti bet kokiu su prancūzais 
susijusiu reikalu. Kai kurie konsulai praeityje su tais atstovais 
pasirinko jėgos kalbą, kuri jiems smarkiai atsirūgo. Stojęs eiti sa- 
vo pareigų ponas de Majė buvo šaltai sutiktas tautos, kuriai jį 
primetė Versalis, mat ankstesni konsulai daugiausia buvo kilę iš 
kolonijos. Taigi nuo pat savo įgaliojimų pradžios jis visomis ga- 
liomis stengėsi pelnyti asmeninį atstovo prielankumą. Tuo metu 
atstovas buvo dručkis Brelo, Kaire prekiaujantis šilkais, kadangi 
buvo kilęs iš Liono. Turtingas ir visada svarbiausiuose dalykuose 
itin taupus - sklido kalbos, jog jo vaikai namuose dėvi skarma- 
lus, kurių būtų kratęsi ir elgetos, - prabangos reikalams jis leng- 
va ranka švaistė kairėn ir dešinėn. Nesibaidė didžiausių išlaidų, 
jei tik jos teikė vilčių pakilti iki vienintelio didžiūno, kuris tuo 
metu buvo Kaire, būtent konsulo, lygio. 

Taigi visai natūralu, kad šitam Brelo ponas de Majė patikėjo 
garbę suburti delegaciją ir organizuoti Etiopijos ambasadoriaus 
sutikimą. Tarp įnagių, kuriais rentė savo šlovės statinį, Brelo 
turėjo elegantišką anglišką kabrioletą, įsigytą iš vieno Dumjato 
bankininko. Vargšą britą ištiko bankrotas, ir jis gavo su ašaro- 
mis akyse perleisti savo karietą už menką sumą, reikalingą ke- 
lionei galera iki Marselio. 

Po pietų Brelo buvo kelis sykius iškviestas į konsulatą pasi- 
tarti. Vakare pasitinkančiųjų sąrašas buvo paruoštas. Gandas 

apie pasiuntinio atvykimą greit pasklido po koloniją. Kai kurie 
išplepėjo, kad sugrįžo Ponsė. Keli pirkliai atėjo paslankioti po 
konsulatą nereikšmingomis dingstimis. Ponui Masė buvo įsaky- 
ta paaiškinti, kad ponas de Majė rytoj laukiąs aukšto asmens, 
kad jis prašąs visus likti namuose ir nekelti šurmulio gatvėse, 
kad galų gale įgaliotąjį asmenį pasitiksianti delegacija ir daly- 
vauti sutikime bus leista vien tiems, kurie yra atstovui įteiktame 
sąraše. 

Kitą rytą Žanas Batistas, pažvalėjęs po kieto nakties miego, 
atsikėlė kuo puikiausiai nusiteikęs. Peržvelgęs vakardienos įvy- 
kius, nusprendė, kad išties buvo geriau pernelyg neskubėti susi- 
tikti su Alikse, užtat Fransuazos atneštos naujienos nuostabios. 
Na, o konsulo priėmimas - tokio jis ir tikėjosi ir buvo numatęs. 
Jam teliko nuolankiai sutikti ambasadorių Muradą, o paskui 
vesti jį jau iš anksto žinomais keliais. Ant plonų nėrinių marški- 
nių jis apsivilko savo dailųjį raudonąjį švarką, išdulkino fetrinę 
skrybėlę, kurią rado spintoje, pasikabino prie šono špagą ir nuėjo 
balnoti arklio. 

Kai atvyko į konsulatą, delegacija jau buvo pasiruošusi. Prie- 
kyje žengė ponas Fleo, konsulato kancleris, žmogus, kurį Žanas 
Batistas visada matydavo nuolankiai įnikusį į sąskaitas ir siunti- 
nėjantį korespondenciją, bet kuris - nors stovėjo gerokai žemiau 
už poną de Majė - buvo tos pačios diplomatų kastos narys. Jis 
dėvėjo siuvinėtą švarką, ant galvos buvo užsivožęs didelę plunks- 
nuotą skrybėlę. Niekada dar nebuvo taip prašmatniai pasida- 
binęs. Jam iš dešinės - ponas Frizetis, pirmasis konsulo vertėjas. 
Mieste jis vertėsi savo talentu ir gyveno iš prekybinių vertimų. 
Progai pasitaikius konsulas patikėdavo jam opius teksto aiški- 
nimus ir įgaliojo jį versti visus oficialius turkams adresuotus 
raštus. Pono Fleo kairėje ant arklio, iščiustyto kaip princo ristū- 
nas, mūdravo Brelo. Ten jį užrabazdino vargais negalais, nes jis 
buvo podagros sukaustytas, bet dailiai išrodė su savo vešliu 
kaštoniniu peruku ir prabangiausio šilko švarku. Iš paskos trau- 
kė kabrioletas, kuriame sėdėjo tiktai vežėjas. Brelo buvo suteik- 
ta garbė grįžtant atgal sėdėti ten drauge su ambasadoriumi. Ga- 

lop pavymui, dviem eilėm, ant ne tokių prašmatnių arklių jojo 
keturi pirkliai, išrinkti po ilgų derybų. Du iš jų venecijiečiai; 
privilegiją dalyvauti palydoje jie pelnė pasišovę įkurdinti abi- 
sinų ministrą savame būste. Visose protokolinėse diskusijose 
greitai nustatytas buvo vienintelis punktas: Ponsė turįs joti pas- 
kutinis. Šią vietą jis užėmė su didžiausiu malonumu. Delegacija 
pajudėjo dešimtą valandą. Buvo nutarta, kad, vos susijungusi 
su pasiuntinio vilkstine, palyda atgabensianti pastarąjį į koloni- 
ją, pražygiuosianti po konsulo balkonu, iš kur juos pasveikin- 
siąs ponas de Majė - kol diplomatas neįsikūrė ir oficialiai nebu- 
vo pasikeista įgaliojamaisiais raštais, jis negalėjo daryti nieko 
daugiau. Paskui jie nulydėsią ambasadorių į Venecijos kraštą - 
taip buvo vadinama frankų kvartalo dalis, kur gyveno italai. 

Senąjį Kairą delegacija kirto palei pylimus, kad ne per daug 
kristų į akis turkams, visuomet nepatikliai žiūrintiems į jiems 
nežinomus pasirodymus. Paskui pro Katės vartus ji pasuko į 
priemiesčius ir netrukus patraukė per dykumą. Sustojo už ket- 
virčio mylios nuo miesto sienų, prie tos šventyklos, pro kurią 
vakar mėnesienoje jojo Ponsė. Diena buvo karšta; dykumos vėjas 
kėlė debesis smėlio, badančio akis. Delegacija neišsibarstydama 
pasklido taip, kad kiekvienas galėtų pasimėgauti trupučiu pavė- 
sio. Reginys buvo gan savotiškas. Iš pilkos dykumos stiepėsi 
milžiniškos vėjo nuzulintos graikų kolonos. Už jų ant savo ark- 
lių stūksojo pabirai tiesūs, it mietą prariję bajoriškos povyzos 
raiteliai, po savo prašmatniais apdarais ir perukais plūste plūs- 
tantys prakaitu. Kurie ne kurie įdėmiai spitrijosi į horizontą. 
Kiti, vaikydami nuobodulį, skaičiavo ant žemės juodus žvil- 
gančius spirelius, paliktus keleto avių, kurias ganė senas pie- 
muo su turbanu. 

Ponsė, baimindamasis keblių klausimų, užsitęsus laukimui pa- 
sisiūlė patraukt į žvalgybą. Paspaudė arklį, valandą šuoliavo ir 
grįžo smulkia risčia nieko nepamatęs. 

Buvo jau popietė. Aukštus pareigūnus rado nulipusius nuo 
arklių, vienmarškinius, troškulio nualintus, pasiruošusius išlieti 
ant jo savo įniršį. 

— Nesuprantu, - pasakė jis jiems. - Tikriausiai atsitiko kažkas 
rimta. 

Aiškiai matė, kad anie dabar net abejoja, ar iš viso esama 
tokio ambasadoriaus. Jeigu jie nerimavo Murado nepažinoda- 
mi, tai Ponsė, kuris pernelyg gerai jį pažinojo, turėjo kitų priežas- 
čių nerimauti dėl jo likimo. 

— Tuojau keturios, - tarė Žanas Batistas. - Siūlau grįžti. Pa- 
siųsime du janyčarus eiti sargybą ir duoti signalą, jei jis pasiro- 
dytų naktį. 

Nelaukdamas atsakymų, kurie negalėjo būti malonūs, jis pa- 
spaudė pentinais arklį ir nudūmė į Kairą. 

Du arabų sargybiniai, tądien saugoję Katės vartus, buvo smagūs 
sėniai šlovingų randų išvagotais veidais. Janyčarų aga išreiškė 
dėkingumą už jų karinę narsą paskirdamas juos į šias ramias 
pareigas, kur jie baigs savo gyvenimą. Kairui tuo laikotarpiu 
didesnę grėsmę kėlė riaušės negu antpuoliai. Prižiūrėtojai užda- 
rydavo vartus tiktai nakčiai, kad neįsmuktų hienos ir kiti dyku- 
mos žvėrys. Dieną didžiojo vartų skliauto šešėlyje, parietę po 
savimi kojas, du seniai lošdavo šaškėmis ir gurkšnodavo arba- 
tą, kurią jiems atnešdavo basakojė mergiūkštė iš gretimo tur- 
gaus. Apie devintą ryto vidury minios, plūstančios į miestą, jie 
pastebėjo žmogų, mūvintį pūstomis kelnėmis, aukštai sujuosto- 
mis flaneliniu diržu, kaip dėvi kurdai. Žmogus buvo kaip rei- 
kiant įkūnus ir slėgė vargšo mulo nugarą. Mulas sustojo vidury 
sankasos, vedančios į vartus, ir spyriojosi raginamas eiti pir- 
myn. Žmogynas iš kailio nėrėsi, čaižydamas jį sugležusia, kelio- 
se vietose lūžusia šaka, kuri veikiausiai nedarė gyvuliui didelio 
įspūdžio. Trys juodieji vergai - sakytum nubiai, tačiau kitokių 
bruožų - stūmė mulą už pasturgalio, bet šis įsiręžęs spyrėsi, ir 
jie teįstengė neleisti jam visiškai prisėsti. Truputį atokiau, ra- 
miai sustingę, pririšti vienas prie kito, trys pabalnoti asilai ir 
dar vienas mulas rupšnojo skurdžius žolės stiebelius, kyšančius 
tarp aptvaro plokščių. 


Galiausiai žmogus nusėdo nuo savo neklaužados gyvulio, 
priėjo prie sargybinių ir visas uždusęs sustojo nuo jų per dešimtį 
žingsnių. 

— Ak, brangūs draugai, mano broliai! - prabilo jis gaudyda- 
mas kvapą. - Ar galite man padėti pavaryt iki čia šitą mulą? Tas 
bjaurus padaras niekados gyvenime nėra ėjęs pro miesto vartus. 
Įsibailino ir nebenori nieko žinoti. 

Žmogus kalbėjo arabiškai su syrišku akcentu. 

— O tu pats iš kur? - atsiliepė vienas sargybinis. - Tavo mies- 
tai tikriausiai be vartų? 

— Keliauju iš Vano Anatolijoje ir, garbės žodis, vartų mums 
netrūksta. Tačiau mano mulas ir aš - du skirtingi dalykai. Nusi- 
pirkau jį iš valstiečių Laimingojoje Arabijoje. 

— Vadinasi, tas mulas nemoka skaityti! - pareiškė senis ir 
pratrūko juokais. 

Kitą senį, nors ir nesusigaudantį, kas šioje kalboje juokinga, 
stačiai pagavo bendro linksmybė. Keliauninkas, matydamas juos 
juokiantis, matyt, nusprendė, kad ir jam dera nusijuokti ir kre- 
tėjo taip iš širdies, jog vos nepametė savo šilkinio turbano. 

— Ir kurgi tu trauki su tuo gyvuliu, kuris nemoka skaityti? — 
garsiai paklausė pirmasis senis, kad nedidelis būrelis, susispietęs 
aplink juos, galėtų pasimėgauti tuo šauniu pokštu. 

— Pas frankų konsulą, - atsakė keliauninkas. 

— A! Nori sužinoti, ar tavo mulas skaito lotyniškai, - pareiškė 
kitas senis, sukeldamas naujo juoko pliūpsnį, prie kurio iš visos 
širdies prisidėjo ir mulo šeimininkas. 

Nuskambėjo dar du trys panašūs klausimai, paskui vėl įsivy- 
ravo rimtis. Sargybiniai šluostėsi ašaras nuo raukšlėtų akių. Jie 
pajuto simpatiją tam svetimšaliui žmogeliui, kuris suteikė jiems 
progą šiek tiek pasilinksminti ir neatrodė dėl to supykęs. 

— Kuo tu vardu, brolau? - paklausė vienas sargas. 

— Muradas, drauguži. 

- Puiku. Ką gi, Muradai, mes netempsime tavo mulo. Pažįstu 
tuos gyvulius. Nieko iš to nebus. Padarysim kur kas geriau. Duo- 
sime tau patarimą - gerą patarimą, girdi? 

— Klausau, - atsiliepė Muradas šiek tiek nusivylęs. 

- Jei toliau pro čia keliautum, tau reikėtų pereiti visą miestą. 
Virš gatvelių daug nedidelių skliautų, ir tavo mulas, kuris ne- 
moka skaityti, palaikytų juos vartais... Taigi geriau sukti atga- 
lios. Sankasos papėdėje auga storas Berberijos figmedis, matai? 

— Matau. 

— Iš karto už jo pasuk į dešinę ir trauk keliuku aplinkui mies- 
tą. Iš tolo pamatysi kitus vartus. Suskaičiuosi jų šešerius. Prie 
septintųjų prieik. Tie vartai ne tokie kaip šitie: tai didelės gro- 
tos, jos tavo mulo neišgąsdins. Pateksi į miestą ir už šimto metrų 
į kairę rasi frankų kvartalą. 

Muradas širdingai padėkojo, atsisveikino su seniais ir klau- 
sydamas jų patarimo nujojo, šįkart visiškoje santarvėje su mu- 
lu. 

Būrelis prie Katės vartų pamažu išsisklaidė. Po valandos, sar- 
gybiniams dar krizenant pro šalį sparčia risčia prajojo frankų 
delegacija, tokia puošni, kokių retai pasitaikydavo matyti. Tie 
ponai švytravo margaspalviais švarkais ir perukais; tarp iščius- 
tytų arklių vairavo juodas lakuotas kabrioletas. Nusileidęs san- 
kasa, būrys sparčiai nutolo nuo miesto. 


+++ 


Buvo tikrai retas dalykas, kad konsulato sodininkas įkeltų 
koją į pastatą. Sodininku tarnavo didžiai atsidavęs senas Kairo 
koptas. Šiltuoju metų laiku iki sutemos girdėdavai jį tyliai, be 
jokio garso čiaužant alėjomis su žalvario laistytuvu rankoje, - 
tik šnarėjo vanduo, gausiai srūvantis ant išdžiūvusių lapų. Bet 
tą dieną sodininkas neturėjo pasirinkimo. Konsulate nebuvo nė 
gyvos dvasios: visi tarnai - pono de Majė vežėjas, dieniniai ir 
naktiniai sargai, du liokajai — išlydėjo delegaciją, išvykusią pa- 
sitikti ambasadoriaus. Liko tik jis, Gabrielius, senas sodinin- 
kas; neradęs nieko, kam galėtų perduoti pranešimą, jis perėjo 
vienas po kitų visas duris, kol pasiekė - žengdamas vis neryžtin- 
giau ir neryžtingiau - paties konsulo kabinetą. Ponas de Majė 

buvo užmetęs savo peruką ir damastinį švarką ant medinio pa- 
kabo ir dabar slampinėjo pirmyn atgal vienais nėriniuotais marš- 
kiniais ir šilkinėm kelnėm, su nosine rankoje prakaitui nusišluos- 
tyti. Ponas Masė tyliai sėdėjo ant kėdės laukdamas įsakymo ar 
kokio žodelio. Jis ir pastebėjo neryžtingai įslinkusį sodininką. 

— O šitam ko čia prireikė? - ištarė konsulas savo ruožtu irgi 
pamatęs įsibrovėlį. 

Ponas Masė pasiteiravo senio arabiškai, nes kita kalba šis ne- 
kalbėjo. 

- Jis sako, kad jus nori matyti kažkoks žmogus, Ekscelencija. 

— Žmogus! - pakartojo konsulas pagiežingai vyptelėjęs. - Kaip 
keista! Kodėl ne koks moliūgas ar šikšnosparnis? Pasakykite tam 
besmegeniui, kad rūpintųsi mūsų lysvėmis ir niekuo kitu. Ir kad 
aš jo daugiau čia nematyčiau. Jei manęs teiraujasi kažkoks žmo- 
gus, tegu jam perduoda, kad aš užsiėmęs. 

Kai jam išvertė atsakymą, senis nutaisė įžeistą veidą. 

— Jis sako, kad tuojau nueisiąs ir jiems pasakysiąs. Bet kad 
abejojąs, ar jie pasitrauksią nuo konsulato langų. 

— Jiems pasakysiąs, - pakartojo konsulas. - Ir kiek gi jų ten 
yra? 

— Keturi, - atsakė senis, - su asilais ir nešuliniais mulais. 

- Ir į ką jie panašūs? Karavanas? - teiravosi ponas de Majė. 

— Taip, jei norite, - atsiliepė sodininkas. - Karavanas, bet ne- 
panašus į nieką, ką esu čia matęs. 

— Kodėl kolonijos sargas juos įleido? 

— Tikriausiai todėl, kad tas žmogus jam pasakė tą patį, ką ir 
man. 

— Ir ką gi? 

— Visai paprastai, - tarstelėjo senis pagarbiai, bet patenkin- 
tas, kad gali duoti atkirtį konsului už sutikimą, - kad jis Abisi- 
nijos neguso pasiuntinys. 

Ponas Masė išblyško ir išvertė šiuos žodžius. 

— Dieve mano! - aiktelėjo ponas de Majė. 

Diplomatai akimirką nustėro, paskui be galo atsargiai pritykino 
prie lango. Vienas po kito dirstelėjo į lauką ir skubiai atsitraukė. 

— Negali būti! - ištarė sykiu. 

Jie vėl dirstelėjo. Žemiau, po pagrindinės gatvės platanais, 
stovėjo vargana gurguolė: trys asilai kuokštais išsišėrusiais šo- 
nais, iki gyvuonies nusitrynusiomis gugomis, mažų paukštelių 
kapnojamomis ir du mulai, kurių nebūtų gviešęsis nė skurdžiau- 
sias Kairo vandenvežys. Tie bėdini gyvuliai buvo apkrauti didžiu- 
liais pūpsančiais ryšuliais, virvėmis prispaustais stačiai prie jų 
odos, labiausiai nutrintose vietose apvyniotos skudurais. Trys 
apduję negrai, apsivilkę medvilninėmis dabar jau dykumos spal- 
vos tunikomis lūkuriavo stačiomis. Sėdėdamas ant žemės, at- 
sirėmęs į medį, Muradas nusispyrė vieną batą ir niršiai gremžėsi 
kojos padą. 

— Masė, - galop ištarė konsulas, kuris, gimęs vadovauti, ne- 
galėjo leisti sau nustebti, - lipkite žemyn, pareikškite jam kon- 
sulato pagarbą. Paaiškinkite padėtį ir palydėkite jį į Venecijos 
kraštą, į būstą, kuris jam paruoštas. 

Sekretorius išėjo iš kambario; sodininkas jau buvo pranykęs. 
Ponas de Majė liko vienas, metė žvilgsnį į karalių ir ūmai jį 
užliejo begalinė pagarba jo bei ministro Ponšartreno genijui, - 
paskutinį pastarojo laišką jis prisiminė su dėkingumo ašaromis. 

Tuo tarpu ponas Masė priėjo prie Murado, kuris ir toliau 
gremžėsi padą, ir kostelėjo, kad patrauktų jo dėmesį. 

— A, štai ir žmonių atsirado, - pratarė Muradas audamasis 
batą ir keldamasis. 

Jis ištiesė Masė tą pačią ranką, kurią ką tik įnirtingai draskė 
tarpupirščius. 

— Aš Muradas, Etiopijos pasiuntinys. 

— Sveiki atvykę, Ekscelencija, - tarė sekretorius, lauždamas 
strėnas, kad kaip galint žemiau pasveikintų ir kartu išvengtų 
rankos paspaudimo. 

— Na jau, na jau, kelkitės, - mandagiai ištarė Muradas. - Jūs 
susižalosite. Verčiau pasakykite: jūs konsulas? 

— Ne, Ekscelencija, - atsiliepė ponas Masė, skrybėlę prispaudęs 
prie širdies, vieną koją ištempęs, lengvai atmetęs atgal, palenkęs 
galvą. - Ponas konsulas prašo mane priimti Jūsų Ekscelenciją ir 

pagarbiai pasveikinti. Ponas konsulas taip pat siunčia Jūsų Eks- 
celencijai savo atsiprašymus. Jūsų palydos pasitikti išvyko ofi- 
ciali delegacija; deja, kaip matau, jūsų nerado... 

— Tai dėl to bjaurybės mulo, - pertarė Muradas ir paspyrė 
gyvulį, kuris dėl to nė nemirktelėjo. - Neįmanoma buvo su juo 
susišnekėti. Reikėjo apsukti ratą ir įeiti pro grotas... Gerai! Galų 
gale mes čia. Patikėkite, kelias buvo netrumpas. Kur Ponsė? 

— Jis su delegacija. 

- Su delegacija! Bet ką aš darysiu? Aš nepažįstu šito miesto. 
Niekas nenorės manęs priglausti. 

— Jūsų priglausti? Bet, Ekscelencija, viskas paruošta. Jums tik 
reikia eiti su manimi. 

— Ak, gera naujiena! O ar ir pavalgyt mums duosite? 

— Pavalgyti, išgerti, visko, ko Jūsų Ekscelencija panorės, - at- 
sakė ponas Masė vis labiau ir labiau stebėdamasis. 

— Pačiu laiku. Ką gi, einu su jumis. Ei, jūs ten, eikite čionai! 
Tai abisinai: paprastai darbšti tauta, bet, regis, jie man įbruko 
tris didžiausius tinginius. Nagi, nagi! 

Jie pavarė mulus ir asilus ir perėjo visą koloniją. Ponas Masė 
džiaugėsi konsulo patvarkymais - tądien jis buvo uždraudęs 
judėjimą. Kuo mažiau bus šio atvykimo liudininkų, tuo mažiau 
„kalbažiniui“ reikės bijoti, kad vieną dieną koks praeities vai- 
duoklis pamatęs jį užriks, idant sužlugdytų jo karjerą: „Aha! 
Šitą mačiau varantį Etiopijos pasiuntinio asilus.“ 

Pakeliui Muradas stabtelėjo prieš plataną ir nusilengvino leis- 
damas gerklinius garsus, liudijančius patiriamą malonumą. 
vo skirtas misijai. Buvo tai medinis namas, kurio antras išsi- 
kišęs aukštas rėmėsi ant gana elegantiškų trikampiais išdėstytų 
sijų. Nuo gatvės namą skyrė nedidelis, bet labai rūpestingai 
prižiūrimas sodas. Žemų buksmedžių gyvatvorė buvo iškarpy- 
ta Dožų respublikos herbais ir sudarė iškilų žalią žaliame fone 
skydą vejos viduryje. Muradas užsispyrė suleisti į tą sodą vi- 
sus gyvulius ir liepė abisinams juos nubalnoti ir paleisti laisvai 
pasiganyti. 

Įėjęs į vidų armėnas nusiavė ir klestelėjo ant pirmos pasitai- 
kiusios sofos saikstydamasis daugiau iš čia nepajudėsiąs. 

Ponas Masė dingo - kaip sakė, pasirūpinti, kad atsiųstų kuo 
atsigaivinti. 

— Ir sriubos! - riktelėjo Muradas prieš jam išnykstant. 

Grįžęs sekretorius pranešė konsului apie tą keistą elgesį. Po- 
nas de Majė jam pasakė, kad diplomatas, kuris leidžia sau sve- 
timoje žemėje reikšti nuostabą, - tarsi riteris, kuris nusivožia 
šalmą pačiame mūšio įkarštyje. 

— O beto, - kilniai pareiškė konsulas, - būkime atlaidūs. Pri- 
siminkime, iš kur jis atvyksta. 

Buvo sudarytas antras sąrašas, į kurį įtraukti pirkliai, neturėję 
laimės dalyvauti delegacijoje. Jiems buvo pasiūlyta kita garbė: 
būtent, nugabenti gėrimus, vaisius ir t.t. 

— Ar vis dėlto reikėtų?.. - paklausė ponas Masė. 

— Na, žinoma, - atsakė konsulas. - Pasakykite tiems ponams, 
kad atliktų savo pareigą. 

Visą dieną į venecijiečių namus vienas paskui kitą traukė orūs 
pirkliai, lydimi virtinės tarnų, kurie nešė vaisių pintines, vazas 
su pyragais, padėklus su saldėsiais. Visi mokėjo šią kainą, kad 
prisiartintų prie Etiopijos pasiuntinio. Paskui jie nuskubėjo į 
konsulatą pareikšti ponui de Majė, kad jų daugiau nebeapmul- 
kinsią ir kad niekas negalįs patikėti, jog tas storžievis, kuris juos 
priėmė, - karaliaus ministras. Stengdamiesi neužsipulti konsulo 
jie nesivaržydami apkaltino apgavyste Ponsė. Brelo vadovauja- 
ma delegacija grįžo kaip tik tos apgailėtinos scenos metu. Dele- 
gacijos nariai taip pat buvo įsiutę ant Ponsė. Sužinoję tiesą, jie 
liovėsi kaltinę vaistininką, esą privertusį laukti neegzistuojamo 
pasiuntinio, bet tuojau pat ėmė antrinti priekaištams, kuriuos 
jam reiškė vaisių tiekėjai. Pasinaudojęs konsulate viešpataujančia 
sumaištimi Žanas Batistas paspruko. 

— Tylos, ponai! - pareiškė konsulas griausmingu balsu, kuris 
galiausiai užgožė šurmulį. - Dabar prašau jūsų pasišalinti ir 
dėkoju jums už pagalbą. 

Vel kilo riksmas. Konsulas mostu jį nutildė. 

— Tas žmogus - didžiojo karaliaus pasiuntinys, tačiau šitas 
karalius ištisus amžius buvo laikomas atokiai nuo bet kokios 
civilizacijos. Štai kodėl reikia būti atlaidiems; štai kodėl, nepai- 
sant šių nutikimų, jo atvykimas lieka didžiu įvykiu. Šiaip ar taip, 
pasiuntinys ne toks svarbus kaip jo atnešta žinia. Rytoj sužino- 
sim, ką mums turi pasakyti Abisinijos karalius. 

Ponsė iš konsulato patraukė tiesiai į Venecijos kraštą pas Mu- 
radą. Čia pirmiausia pamatė iš venecijiečių svetainės iškrausty- 
tus baldus, kuriuos vergai armėno įsakymu sukrovė lauke palei 
sienas. Pirklių priėmimo kambaryje liko tik kilimai ir pagalvėlės, 
nuimtos nuo fotelių ir sudėtos ant žemės. Vidury kambario, po 
dideliu stiklo karulių sietynu, tarp gausybės sidabro dubenų, 
krištolinių vazų ir brangių ąsočių, parietęs kojas sėdėjo Mura- 
das. 

Žanas Batistas liepė paaiškinti, kas atsitiko mului ir kodėl 
Muradas atvyko ne tuo keliu, kaip buvo sutarta. Paskui išklausė 
Murado pasakojimą apie priėmimą kolonijoje. Visi tie pirkliai 
armėnui atrodė tikri begėdžiai, nes, patikinę jį, kad jis turįs jaus- 
tis kaip namie ir kad visos tos dovanos skirtos jam, norėję su- 
trukdyti jam visą tą gerą panaudoti kaip išmano. Niekas jiems 
neįtikę: nei mulai sode, nei išnešti baldai, nei kava, kurią abisi- 
nai - tai buvo vienintelis jų malonumas - paruošė ant nedidelės 
ugnies, labai padoriai įkurtos ant vestibiulio plokščių. 

Skaniai pasijuokęs iš šito pasakojimo ir galutinai papiktinęs 
Muradą, Žanas Batistas prisakė taip elgtis ir toliau. Paskui davė 
labai tikslius nurodymus, ką reikės daryti ir sakyti rytoj, kai jo 
paprašysią įgaliojamųjų raštų. 

Tada Žanas Batistas nudrožė namo. Jis laukė vienokių ar ki- 
tokių naujienų iš Aliksės ir visą dieną nerimo, nes nepamačius 
jos vakar galvą jam tekvaršino šita viena mintis. 

Apčiuopom užkopė laiptais, uždegė žvakę ir, kaip ir tikėjosi, 
rado keturlinkai sulankstytą laiškelį, įspraustą po žvakide. Bu- 
vo tai Fransuazos raštelis - ji liepė jam būti sode kolonijos gatvės 
gale, kai koplyčios varpas išmuš antrą valandą nakties. 


258 


Stovėdama tamsoje savo kambaryje Aliksė laukė sutartos va- 
landos. Švietė tik mėnulio skiedrelė, dažnai praplaukiančių sun- 
kių debesų užtemdoma; štai kodėl Fransuaza nusprendė, kad 
visai įmanoma nubėgti tomis ilgomis gatvėmis, nuvesiančiomis 
juos atokiau nuo konsulato ir jo šnipų. Sutemus, kai dar buvo 
likę daug laiko apsispręsti, mergina pirmiausia nutarė į tą pasi- 
matymą neiti - tai beprotybė, ji rizikuojanti savo garbe. Paskui, 
valandoms bėgant, ji nuginė tas mintis - taip primygiamas prie 
sienos plėšikas, kuris jus buvo užpuolęs. Pagalvojo: „Argi ne 
tiesa, kad myliu jį iš visos širdies?“ 

Nuo tos akimirkos Aliksė buvo tokia pat tikra ten eisianti, 
kaip pirma buvo tikra atsispirsianti. Jos galvoje staiga išplaukė 
nebe seni argumentai, išnirę iš jos auklėjimo, o naujos tiesos, 
jos pačios per šiuos metus subrandintos. Pokalbiai su Fransua- 
za šiais mėnesiais jai atskleidė, kad tikra meilė yra ori; jos pa- 
grindas anaiptol ne nauda, bet jausmas. O garbė - ji pakanka- 
mai prisižiūrėjo į savo motiną taip rūpestingai išsaugojusią 
savąją: kuo ji tapo? Verge žmogaus, kuris ją pasisavino? Šitokių 
pavojingų minčių apnikta Aliksė rengėsi. Beje, būtų klaidinga 
manyti, jog ji šitaip elgiasi vien Fransuazos paveikta. Kai jos 
išsmuko iš namų pro užpakalines duris, suliedamos savo šešėlius 
su gatvės šešėliais, Aliksė pasijuto virpanti iš laimės, ne tik dėl 

to, kad išdrįso taip elgtis, bet ir dėl to, kad suvokė gilią ir bemaž 
brutalią akivaizdybę, jog šis dabartinis poelgis, pavojus, galbūt 
tam tikra pasiaukojimo forma tenkina būdingiausią jos pačios 
dalį, mažiausiai civilizacijos iškreiptą, tai, ką stačiai galėtum pa- 
vadinti jos tikruoju charakteriu. 

Laukdamas pasimatymo Žanas Batistas mąstė, kad iki šiol jis 
patyrė vien lengvapėdiškus ir trumpalaikius meilės nuotykius, pir- 
moji akimirka - dažnai būdama ir paskutinė - įgauna pavidalą 
grumtynių, kuriose kiekvienas blaiviai ir šaltai stengiasi užvaldy- 
ti ar atsilaikyti ir kur visas apgailėtinas žaidimas galiausiai apsi- 
riboja pastangomis kuo ilgiau nuslėpti tai, ką galvoji. Šį sykį kiek- 
vienas iš anksto ir iki sielos gelmių žinojo, ką jaučia kitas. Čia 
išvis niekam nereikėjo nei užvaldyti, nei pamesti. Užteko, kad ta 
jau užgimusi meilė, taip seniai juose rusenusi, atsiskleistų pa- 
sauliui, tai yra erdvei, kurioje aidėtų žodžiai ir skleistųsi mostai. 
Jis jautė, jog dėl šios atsakomybės darosi nerangus. 

Kai tamsoje nuaidėjo du duslūs varpo dūžiai, abu žengė savo 
keliu; Aliksė ir Fransuaza ėjo pro vartelius iš kairės, tuo tarpu 
Žanas Batistas, slėpęsis sodo gale, artinosi prie įėjimo. Abu jautė 
išgyveną trumpą, nepakartojamą akimirką, ir ne dėl įsipareigo- 
jimo, jau seniai priimto, bet stačiai dėl to, jog kitos tokios dau- 
giau niekados nebus. Ir vienas, ir kitas buvo pasiryžę kiek ga- 
lima ilgiau užtęsti tą akimirką, įtvirtinti ją, kaip išsaugomi 
atmintyje bruožai to, kurio niekuomet nebepamatysi. Žodžiu, 
jie buvo pasiryžę nieko neskubinti. Tačiau vos tik išvydo artė- 
jančius savo šešėlius, vos tik liko vieni, šis pasiryžimas juos ap- 
leido: iigas išsiskyrimas, šita tamsi ir nyki vieta ir ypač geismas, 
apėmęs juos, - viso to veikiami jie iš sykio apsikabino, o paskui 
tylomis apipylė vienas kitą bučiniais. 

— Kokia laimė! - kartojo paeiliui. 

Ir jie toliau mėgavosi vienas kito lūpomis, lietė vienas kitą 
neramiomis rankomis, kurios, regis, priekabiai stengėsi įsitikin- 
ti, kad tas kitas čia, šalia, drauge jausdamos viso to saldybę. 

Degdami tokia meile, kai viskas išnyksta, jie beveik nepratarė 
nė žodžio. Jiems užteko būti greta. Bet Fransuaza, budėjusi prie 

tvoros, priėjusi šnibžtelėjo, jog reikia paskubėti. Sulig šiais žodžiais 
tarp jų vėl įsiveržė pasaulis - ir visos kliūtys, iškilusios jų kelyje. 

— Kaip tu įtikinsi mano tėvą? - pratarė Aliksė žvelgdama į 
mylimąjį, - tamsoje matė tik liauną jo siluetą. - Jis vis dažniau 
ir dažniau kalba, kad man metas tekėti... 

— Kol kas, - atsiliepė Žanas Batistas, - nieko jam nereikia 
sakyti, tegu nieko nenujaučia. Paprasčiausiai susitikinėkime, nes 
aš nebegaliu gyventi be tavęs glėbyje, kai mes pagaliau kartu. 
Bet svarbiausia, kad niekas nieko nesužinotų, kol įvykdysiu sa- 
vo planą. Aš vyksiu į Versalį. 

— Kaip?! - šūktelėjo Aliksė glausdamasi prie jo. - Tu vos spėjai 
atvykti! Ir jau nori vėl iškeliauti? 

- Pagalvok, juk tai vienintelė išeitis. Karalius įsigeidė amba- 
sadoriaus: aš jį jam gabenu. Jis vienintelis gali suteikti atlygį, 
kokio man reikia. Aš grįšiu kaip bajoras, ir tavo tėvas nieko 
nebegalės man atsakyti. 

Aliksė buvo pasiruošusi patikėti viskuo, ką sako tasai, kurį ji 
myli. Šitas planas jai nepatiko - tai vėl kuriam laikui juos išskirs. 
Vis dėlto ji pripažino, jog jis geriausias, koks gali būti, ir pri- 
siekė Žanui Batistui kiek galėdama jam padėti. 

— Vienintelė pagalba, kurią gali suteikti, nepamiršk manęs. 

Ji pasipiktinusi šūktelėjo - šūksnį nuslopino ilgas bučinys. 

Galiausiai grįžo Fransuaza ir meldė juos skirtis, nes netrukus 
pasirodys janyčarų sargyba. Jie išsiskyrė, vėl tekinomis pripuolė 
vienas prie kito, dar sykį stipriai apsikabino ir pagaliau kiekvie- 
nas nuskubėjo savo keliu į šiltą naktį, kurioje aidėjo vėjo pur- 
tomų palmių braškėjimas. 


1734 


Muradas pasitikėjo Žanu Batistu. Argi pats negusas nereiškė 
palankumo šitam svetimšaliui? Tad sutiko daryti viską, ką jam 
patarinėjo gydytojas. Tai buvo tuo lengviau, kad kiti šitos fran- 
kų kolonijos gyventojai jam nepatiko. Tie pernelyg turtingi ir 
pernelyg meilūs pirkliai panešėjo į jo buvusį šeimininką Alepe, 


geraširdiškas jo grimasas ir begalinę veidmainystę. Taip ir knie- 
tėdavo tėkšti dubenį jam į veidą. Šį sykį galėjo tai padaryti. Tuo 
blogiau tiems, prieš kuriuos tos priemonės bus panaudotos, nes 
jie dar nieko jam nebuvo padarę. 

— Kaip - mano įgaliojamieji raštai? — atsiliepė jis iš aukšto, 
kai ponas Masė atėjo jų pareikalauti. - Kuo jūs mane laikote? 
Aš karaliaus pasiuntinys. Be to, karalių karaliaus. 

Ir pridūrė žvelgdamas į savo putlią rankutę, kur į mažylį pirštą 
buvo įsirėžęs varinis žiedas: 

— Jo Didenybė aiškiai man prisakė savo raštus patikėti tik 
Prancūzijos karaliui asmeniškai. Taigi turiu vykti į Versalį ir juos 
jam perduoti. 

Ponas Masė neatlyžo, bet armėnas buvo nepalenkiamas ir ga- 
liausiai šiurkščiai jį išgujo. Sekretorius parėjo į konsulatą pasi- 
baisėjęs ir papasakojo apie šį susitikimą ponui de Majė tokiu 
veidu, lyg iš laidotuvių sugrįžęs. 

— Ak, šitaip! - spygtelėjo diplomatas. - Jis nenori duot savo 
raštų! Bet, po velnių, kokie papročiai?! Jau bala nematė, kad 
sėdi ant žemės, užgaulioja visą koloniją. Reikėtų, kad bent jau - 
bent jau! - sutiktų kaip dera prisistatyti. 

— Galbūt jums... - pakišo mintį Masė. 

Konsulas suakmenėjo priešais nelaimingąjį „kalbažinį“ ir nu- 
tvilkė jį žvilgsniu. 

— Tikriausiai įsivaizduojate, kad aš, Prancūzijos karaliaus at- 
stovas, galiu kreiptis į kažką, kas net nesiteikia paisyti savo ak- 
redityvo? 

— Aišku, kad ne, - sudėjo ginklus Masė. 

— Gerai, - tarė konsulas. - Pasiųsime pas jį dar vieną delegaciją. 

— Joks pirklys nebenori ten rodytis. 

- Tuomet eisit jūs pats! - riktelėjo ponas de Majė. - Ir pasa- 
kysite jam: jeigu jis iki rytdienos neatiduoda savo raštų, bus 
išgintas iš kolonijos ir galės įsikurti kaip išmano Senajame Kaire. 

Masė atliko pavedimą ir grįžo išgrūstas lauk. Muradas tiek 
suįžūlėjo, kad paleido jam į galvą gabalą riebios baklavos, ku- 
rią buvo prakandęs. 

— Gana šios komedijos! - pareiškė ponas de Majė šaltakrau- 
jiškai ir ryžtingai. - Žinau būdą išsiaiškinti šitą rašto reikalą. Ir 
patikėkit, jei pasirodys, kad tokio rašto jis neturi, jo elgesys leis 
man nepaisyti jokių skrupulų ir išmesti jį į gatvę - jį, jo gyvu- 
lius, vergus ir jo šlamštą. 

Sulig šiais žodžiais konsulas liepė pakinkyti karietą ir pra- 
nešti, jog jis norįs pasimatyti su paša. 

Grįžo iš šios audiencijos labai patenkintas ir praleido puikią 
naktį. Aiman! Kitą rytą, kai jis žengė į savo darbo kabinetą, jam 
pranešė, kad atvyko tėvas Plantenas. 

Šis jėzuitas atkako į Kairą netrukus po tėvo Brevdano išvyki- 
mo. Priepuolis, pakirtęs tėvą Gaborjo, leido naujajam atvykėliui 
pasirodyti oficialiai: per keletą savaičių tėvas Plantenas tapo ofi- 
cialiu Jėzaus Brolijos atstovu šiame Levanto uoste. 

Buvo tai kokių keturių dešimčių metų žmogus, paveldėjęs 
tvirtą stotą iš šeimos, nuo amžių prekiavusios jaučiais Šarolių 
srityje. Turėjo ilgas laibas plaštakas, kurias lėtai sunerdavo ir 
narstydavo, švelniai žvelgdamas, gal dėl to, kad jos vienin- 
telės nepriminė jo mainikautojiškos kilmės. Jėzuito veidas at- 
rodė suplotas po didžiuliu ir jau žilu apvalaus ir virš akių 
atsikišusio kiaušo velenu. Su ta aukšta kakta, paprastai išmin- 
ties ženklu, jisai, priešingai, išrodė šiek tiek riboto proto - 
taip ta masė, atrodo, slėgė veidą ir netgi visą jo asmenybę. Su 
tokia išvaizda jis turėjo tapti kailialupiu arba muzikantu. 
Laimė, pasinešė į mokslą ir įstojo į vienuolyną novicijum. Po 
savo atvykimo į Kairą jis ne kartą įrodė konsului, koks įtarus 
jo būdas ir kaip jis linkęs regzti slaptas intrigas. Kadangi iš 
pradžių ponas de Majė tarė šį tėvą esant tiesmukišką ir pa- 
prastą, pastebėjęs šiokį tokį dviveidiškumą, iš karto suvokė 
buvęs apgautas ir nuo tos akimirkos žiūrėjo į dvasininką kaip 
į didžiausią klastūną. 

— Kaip malonu jus matyti, tėve! - tarė konsulas, išvydęs juo- 
dai apsitaisiusį vyriškį savo kabineto tarpdury. 

Podraug diplomatas apsišarvavo atsargumu it čiupdamas nuo- 
dingą gyvį lazdos galu. 

Tėvas Plantenas nebuvo palaižūnas, savo buklumą dangstė 
kone karišku šiurkštumu. Savo stipriu balsu tarsi vamptelėjo: 
„Ekscelencija!“, po to kariškai išsitempė. Ponas de Majė čiupo 
jį už rankų ir pasodino į krėslą. 

— Gavau jūsų laiškelį, Ekscelencija, - tarė jėzuitas. - Dėkoju. 
Tai bent naujiena! Jau savaitė jūsų dėka žinojome, kad - deja! - 
tėvas Brevdanas neįstengė baigti kelionės. Bet išskyrus šią ne- 
laimę viskas puiku: pas mus atvyksta ambasadorius! 

Konsulas įspėjo Jėzaus Brolijos atstovą apie grįžtančią misi- 
ją, bet nepakvietė jo į delegaciją, kuri turėjo jos laukti. Dabar, 
metus žvilgsnį atgal, galima buvo manyti, kad nesuteikdamas 
jam šios garbės padarė jam malonę. 

— Regis, - toliau kalbėjo dvasininkas, - bet jūs man tai patvir- 
tinsite, - jie grįžo su trimis Abisinijos čiabuviais? 

— Ir man taip buvo pranešta, - pasakė konsulas. 

— Kaip, jūs jų nematėte? 

— Tik probėgšmais. 

Ponas de Maje neketino patikėti įgaliojamųjų raštų klausimo 

— Nepamirškite, jie ką tik atkeliavo, - pridūrė dėl visa pikta. 

Juodasis žmogus kelissyk krestelėjo galvą, kas, turint omeny- 
je svorį, kokio ji galėjo būti, vertė jo pašnekovą kentėti už jį. 

— Trys abisinai Liudviko Didžiojo kolegijoje, vietose, skirtose 
mokiniams iš Rytų - tai bent bus trenksmo! - pareiškė jėzuitas 
blizgančiomis akimis. 

Konsulas prisiversdamas šyptelėjo. 

— Ar jums žinoma, Ekscelencija, - toliau kalbėjo dvasininkas 
palinkęs į priekį, - kad kapucinai, regis, turi sučiupę jų septy- 
nis, per karą, kurį Etiopija kariavo su Senaaro karaliumi?! Sep- 
tynis! Suprantate? Ir jie keliaus tiesiai į Romą... 

Jis palinko ir dar tyliau pridūrė: 

—...Jeigu turkai leis jiems išplaukti. 

Šitą išvadą jis palydėjo šypsniu, iškalbingai bylojančiu apie 
jo ketinimą neleisti reikalams tekėti sava vaga be jo įsikišimo. 

— Mes susidurtume su tomis pačiomis kliūtimis, - surizikavo 

konsulas ir išsyk to pasigailėjo, - norėdami išgabenti iš šalies 
tris pas mus atvykusius abisinus... 

— Ak, Ekscelencija! - pareiškė jėzuitas didingai išsitiesdamas. - 
Prancūzijos karaliaus noras vis dėlto šį tą reiškia. Turkas, atro- 
do, mūsų klauso. Žinote, aš daug sau leidžiu: galu gale juk jūs 
diplomatas. Turbūt išmanote tuos dalykus geriau už mane. 

Ponas de Majė žavėjosi klasta šito žmogaus, pažiūrėti tikros 
uolos, kuris štai šnypščia jums į ausį savo pramanus kaip sena 
skalbėja. Jis ryžosi šiek tiek atgauti viršų. 

— Diplomatiniai reikalai iš tikrųjų labai sudėtingi, tėve, ir jei- 
gu drįsčiau pasakyti tiesmukai - galbūt dar sudėtingesni, negu 
jūs manote. Svarbiausia, matote, kad viskas būtų atlikta tvar- 
kingai ir pagal taisykles. Jūs, trys tikėjimo tarnai, esate įpratę 
prie judėjimo ore, kuris gali sužėrėti kaip Šventoji Dvasia, nusi- 
leidžianti aplankyti sielos. O mes esame visai prie žemės: politi- 
ka - žmonių judėjimas. Jo negalima paspartinti... 

Dvasininkas iš šios kalbos nieko nesuprato. Tik spoksojo į 
konsulą iš savo juodų akiduobių gelmių ir buvo įsitikinęs, - kaip 
kadaise jo tėvas žvelgdamas į pažiūrėti sveiką, riebų gyvulį, kurį 
tačiau tarė esant ydingą, - kad diplomatas nuo jo kažką svar- 
baus slepia. 

Pokalbis užtruko dar dešimt minučių, tačiau jėzuitas iš jo dau- 
giau nieko nepešė. Išėjęs į gatvę jis akimirką padvejojo, paskui 
pasuko Ponsė namų link. Pasibeldė į duris, tačiau Žano Batisto 
nebuvo. Paskui patraukė pas venecijiečius. Senas turkas, išsi- 
tiesęs prie sodo vartų, tėvui Plantenui atsakė, kad Jo Ekscelen- 
cija Etiopijos ambasadorius nieko nepriima. 

Jėzuitas grįžo baisiai suglumęs. 

Temstant metras Žiuremi slapta grįžo į miestą laikydamasis 
jau sutirštėjusio medžių šešėlio priešais konsulatą. Namuose ra- 
do Ponsė, kuris sutiko jį taip džiugiai, lyg jie būtų išsiskyrę prieš 
du mėnesius. 

— O aš jau maniau, kad tave garbsto kaip didvyrį, pasako- 
jantį savo žygdarbius gerbėjoms! - pareiškė protestantas, kai 
Žanas Batistas išklojo jam praėjusių dienų įvykius. 

— Vadinasi, tu nepažįsti kolonijos. Jie bijo, jie seka vienas ki- 
tą. Aš visiems painiojuosi po kojų. Tų vienintelių, kurie norėtų 
su manim susitikti, aš pats vengiu kaip to jėzuito, kuris buvo 
užėjęs šiandien ir įspėjo kaimynus norįs su manim pasikalbėti. 
Ne, patikėk, kelionė nesibaigė, ir jau porą dienų jaučiuosi čia 
vienišesnis negu tada, kai keliavom per dykumą. 

— O Muradas? 

— Grįžtu iš jo. Jis įkurdintas kaip princas. Bet konsulas dar 
nepanoro jo priimti. Nori pamatyti jo raštus. Išgavau iš Mura- 
do pasižadėjimą, kad nenusileis ir kartos, jog jo užduotis - nu- 
keliauti į Versalį. 

— O... tavo gražuolė? 

— Nežinau, kada vėl galėsiu ją pamatyti. Bet vakar vakare... 
Ar tu vakarieniavęs? 

— Dar ne. 

— Tuomet eime su manim, traukiam pas Jusufą priešais Cha- 
sano mečetę. Galėsim ramiai pasikalbėti. 

Jie linksmai pėstute patraukė į Senąjį Kairą. 

Ponsė ir jo bendras grįžo apie vidurnaktį. Kai jie pasiekė savo 
namus, iš arkadų tamsos ūmai išniro šešėlis. Metras Žiuremi 
griebėsi špagos. 

— Pasigailėkit! — ištarė šešėlis. - Tai aš. 

— Muradas! Ką tu čia veiki tokiu laiku? 

Jie įsivedė jį į vidų. Ponsė uždegė žvakę. Armėnas buvo visas 
suplukęs ir garsiai šniokštavo. 

— Vos tik atsiguliau, - pranešė jis sunkiai alsuodamas, - į ma- 
no namus įsiveržė dvidešimt vyrų. 

— Dvidešimt vyrų? Bet kokie vyrai - kareiviai, pirkliai? 

— Kareiviai. Turkai. Tikri papaikėliai. Jie mane užpuolė, gra- 
sino įrėmę didžiulį kardą į kaklą. 

Jis rodė riebų pagurklį, nukarusį po smakru. 

— O paskui? 

— Paskui viską išnaršė, išvertė, viską atlapojo. O kai namai 
buvo apversti aukštyn kojom, liepė man rytoj rytą prisistatyti 
pas pašą. 

- Bet ko jiems reikia? - paklausė Ponsė. 

— Taip, ką jie iš tavęs paėmė? - pridūrė metras Žiuremi. 

— Nieko. 

— Kaip tai nieko? 

— Nieko - nei aukso, nei dovanų, nei drabužių. 

— Jie nieko neišsinešė? 

— Tik neguso raštą, - atsakė Muradas nudelbęs akis. 

Ponsė ilgam iškeliavus, Kairo paša Huseinas, ištikimas jo pa- 
cientas, nesėkmingai nukrito nuo arklio ir susilaužė koją. Šun- 
daktariai, į kuriuos jis kreipėsi, gydydami kaip išmanė, nudraskė 
odą ir atidengė lūžį. Tai, ko nepavyko padaryti nei riaušėms, 
nei nuodams, nei lėbavimui, padarė vienas nelaimingai kliudy- 
tas akmuo: Huseinas pasimirė siaubingose kančiose. 

Jį pakeisti Osmanų imperija atsiuntė visai kitokį žmogų: 
Mechmet Bėjus buvo grynas kareiva. Jis tarnavo Vengrijoje pir- 
mose turkų bangos gretose ir iš čia atsinešė didžiulę neapykantą 
krikščionims. Vis dėlto Mechmet Bėjus gana artimai pažinojo 
frankus ir skyrė įvairias jų tautas - dėl šito tuo laikotarpiu ne- 
daug turkų tesuko galvą. Pirmenybę - jeigu drįstum taip pasa- 
kyti, nes iš tiesų tai tebuvo mažesnis neapykantos laipsnis, - jis 
atidavė prancūzams, su kuriais tiesiogiai nekariavo ir kurie su 
Osmanų imperija buvo sudarę keletą slaptų sąjungų prieš Habs- 
burgus. Sendamas Mechmet Bėjus tapo imamų ir muttijų auka. 
Tie šventi vyrai apsukriai vadovavo tam skrupulingam, bet ne- 
mokšai musulmonui - jie vylėsi, kad jis būsiąs ne toks sukalba- 
mas su islamo priešais kaip jo pirmtakas. 

Kai Muradas stojo prieš pašą, kuris liepė jam atvykti, iš 
pradžių Mechmet Bėjus pratrūko baisiu pykčiu. Armėnas, ku- 
riam šis pasimatymas iš anksto varė siaubą, norėdamas jaustis 

tvirčiau, į seralį atjojo užsėdęs ant mulo. Bet įžengti į tvirtovę 
ant jojamo gyvulio privilegiją turėjo tik krikščionys ambasado- 
riai pagal kapituliacijas, siejančias jų tautas su Osmanų imperi- 
ja. Sargai grubiai nulaipino Muradą nuo mulo ir atitempė jį pas 
pašą. 

— Kuo tu save laikai? - pareiškė Mechmet Bėjus stovėdamas 
su raudona turkų uniforma, su turbanu paauksuotais kutais ap- 
link galvą. - O pirmiausia, gal malonėtum pulti po kojomis? 
Nejau ketintum nepagerbti sultono? 

— Aš... Aš jį gerbiu ir reiškiu jam didžiausią pagarbą, - at- 
siliepė Muradas drebėdamas, suklupęs, nosį įrėmęs į grindų 
plokštes. 

— Beje, - kalbėjo toliau Mechmet Bėjus sukdamas ratu aplink 
žmogų, kurį matė sukniubusį prieš save, - ar tu ne turkas? Kal- 
bi mūsų kalba ir, man regis, laikaisi mūsų papročių, išskyrus 
pagarbą - tai rimtas trūkumas. Ar tik sykiais nebūsi atsimetėlis? 

— Ne, ne, - paprieštaravo Muradas; įbedęs nosį į žemę, užpa- 
kaline kūno dalimi jis atliko neigimo judesį, kurį stovėdamas 
būtų padaręs galva. - Aš armėnas. Tėvas man perdavė savo reli- 
giją, o Didysis Viešpats maloningai leido ją išsaugoti. 

Nieko kito Mechmet Bėjus taip nekentė, kaip Rytų krikščionių. 

— Sultonas maloningas jums, smeigiantiems durklą mums į 
nugarą, kai grumiamės su tais frankų šunimis! Bet tokie rei- 
kalai... 

Jis susimąstęs grįžo ant kilimu ir pagalvėlėmis nukrautos pa- 
kylos, kur paprastai priimdavo audienciją, ir atsisėdo. 

— Kelkis, parodyk savo išdavikiškas akis. 

Muradas pakilo ir liko klūpoti. Didelė apvali jo galva, taip 
ilgai išbuvusi nulenkta, buvo įraudusi ir paburkusi. Paša davė 
ženklą vienam savo sargybinių prinešti prie jo sidabrinį padėklą: 
jisai paėmė neguso raštą. 

— Tu ne tik gyveni Pranašo žemėje nepripažindamas jo moky- 
mo, - pareiškė turkas, - bet dar ir, kiek suprantu, rezgi sąmoks- 
lus su abisinais, kurie niršiai spyriojasi prieš islamą ir netgi 
geidžia su juo kovoti. 

Kraujui vėl suplūdus į pilvą Muradas pabandė sukaupti min- 
tis ir prisiminti, ką jam patarė atsakyti Ponsė. 

— Aš prekijas, Ekscelencija, - suaimanavo jisai. - Užsidirbu 
pragyvenimui kur galėdamas. Atsitiktinumas panūdo, kad atsi- 
durčiau prie Raudonosios jūros. Kurį laiką praleidau Masavos 
naibo tarnyboje. Tai geras musulmonas. Jam niekada neteko 
manimi skųstis, paklauskite jo. Vieną dieną jis man patikėjo žinią 
Etiopijos karaliui... 

— Kokias žinias jam prireikė siųsti tam šakalui? 

— Matote, Ekscelencija, abisinai praeityje jau buvo nutraukę 
jam vandenį ir maisto atsargų tiekimą. Naibas privalo atsižvelgti 
į kaimynus, gyvenančius aukščiau kalnuose. 

Mechmet Bėjus primerkė akis: ženklas, kad žodis persmelkė 
gilų jo sąmonės klodą, esantį truputį žemiau storo įsitikinimų 
cokolio, klodą, kur sykiais suvirpėdavo - kaip galima rečiau 
pagal jo pageidavimą - tas erzinantis dalykas, vadinamas minti- 
mi. 

— Taigi, pasak tavęs, - pratarė jisai, - tiesa, kad tas negusas 
gali sustabdyti mūsų krašto vandenis? Kodėl jis to niekuomet 
nepadarė - juk jis, atrodo, taip mūsų nekenčia? 

— Jis tai padarė Masavai, kuri yra pusiasalyje. Kuriam laikui 
atėmė iš jos viską. 

— Bet mums, gyvenantiems čia, Egipte, iš Nilo? 

— Ekscelencija, kiek žinau, negusui netrūksta nei išmanymo, 
nei noro atimti iš musulmonų vandenį, jų gyvybės šaltinį. Bet 
pagalvokite - jeigu jis nukreiptų pirminę Nilo vagą, tarkime, 
priverstų jį tekėti nebe iš rytų į vakarus, o atvirkščiai, jis sužlug- 
dytų Egiptą, bet... 

— Bet? — pertarė paša. 

— „bet kartu padėtų suklestėti somaliečiams, o jie tokie pat 
musulmonai kaip jūs. 

Paša įsikalė tuos žodžius - jie persmelkė tamsias jo smegenų 
erdves - ir galop prapliupo griausmingu juoku, į kurį atsiliepė 
pataikūniškas choras sargybos, išsibarsčiusios po visą didelę 
menę. 

— Vanduo, kurį Dievas siunčia į Žemę, - pareiškė paša, - skir- 
tas maitinti tiems, kurie tiki jį ir seka jo Pranašu. Jei tavo valdo- 
vas įsivaizduoja, kad turi kažkokią galią, nes lietus iš pradžių 
krinta ant jo skurdžių kalnų, jis klysta. Ir jis padarė tave savo 
pasiuntiniu, kad man tai pasakytų? 

— Ne, Ekscelencija. 

— Taip ir maniau, nes būtum bent jau pasirodęs pas mane. 
Nuo tada, kai čia atvykai, tu, sultono pavaldinys, nemanei esant 
reikalinga jam - tai yra man - prisistatyti. 

— Ketinau, Ekscelencija, tačiau laikas... 

— Nemeluok! Aš žinau tiesą. Negusas siunčia tave sudaryti su 
frankais sąjungą, kuri gali būti nukreipta tik prieš mus. Įsivaiz- 
duoju, jog čia dar nemažai reikšmės turėjo pastangos visų tų 
katalikų kunigų, pažeidžiančių mūsų svetingumą. 

Būrelyje mutftijų, su juodomis tunikomis ir baltais turbanais 
susėdusių viename audiencijų salės kampe, pasigirdo kuždesys 
ir pasitenkinimo šūksniai. Jiems patiko pašos ryžtingumas. 

— Ekscelencija, negusas mane siunčia prekybos reikalais... 

— Ką?! - sugriaudėjo Mechmet Bėjus. - Ir vėl melagystės! Sau- 
gokis, kad kelissyk neperliečiau tavęs bizūnu - tau praeis noras 
gelbėtis tomis suktomis manieromis - taip būčiau turėjęs pasi- 
elgti su tavimi anksčiau - su tavimi ir visais į tave panašiais. 

Muradas vėl sukniubo kniūbsčias. 

— Pasigailėkite, Ekscelencija! 

— Kartą visiems laikams įsikalk, kad man nėra nieko nežino- 
mo. Tu visur skelbeisi esąs neguso pasiuntinys, siunčiamas pas 
karalių Liudviką XIV. Beje, štai tas raštas, kurį mano kareiviai 
rado pas tave, oficialiai liudija, kad Abisinas tau patikėjo už- 
duotį. Kokią? 

— Iš tiesų Jo Didenybė Abisinijos karalius pageidavo, kad aš 
nuvykčiau į Prancūziją. 

— Tikriausiai sudaryti kokią nors šlykščią sutartį ir pulti mus 
iš užnugario tuo metu, kai mes kaunamės Europoje? 

— Ne, Ekscelencija! - riktelėjo Muradas atsitiesdamas - jisai 
duso. 

— Tada? 

— Stačiai padėkoti Jo Didenybei Prancūzijos karaliui, kad šis 
išgelbėjo jam gyvybę. 

- Išgelbėjo jam gyvybę! 

— Taip, Ekscelencija, štai paprasčiausiai tas reikalas: negusas 
sunkiai susirgo ir nerasdamas jokios pagalbos vietoje kreipėsi 
su prašymu padėti į Prancūziją. Tos tautos konsulas prieš pra- 
nešdamas apie prašymą savo karaliaus tarybai pasiuntė pas ne- 
gusą vieną frankų gydytoją, kuris jį išgydė. Atsidėkodamas 
Abisinijos imperatorius įgaliojo mane perduoti šitam karaliui 
Liudvikui keletą dovanų ir pareikšti jam savo dėkingumą. 

— Kas tas frankas gydytojas? Jis liko tenai? 

— Ne, Ekscelencija, jisai grįžo su manimi. Šiuo metu jis gyve- 
na Kaire. 

Mechmet Bėjus nieko apie tai nežinojo. Apie šį gydytoją jį 
buvo pasiekę gandai, sklandą tarp jo pirmtaką supusių žmonių. 
Pašos paklusnumas islamo daktarams turėjo tam tikrą ribą: bet 
kokią gydymo sėkmę jis vis vien priskirdavo religijai. Mechmet 
Bėjus kelis sykius turėjo progų mūšio lauke pripažinti krikščio- 
nių pranašumą prieš maurus medicinoje. Beje, daugumas šio 
amato žmonių buvo visiški bedieviai, kas netrukdė jiems sėkmin- 
gai atlikti savo pareigas. Iš to jis padarė išvadą, kad šioje srityje 
privalu laikytis tam tikro religinių nuostatų saikingumo. Ka- 
dangi jau dvejus metus jį vis labiau ir labiau kamavo podagros 
skausmai, kalba apie frankų gydytoją didžiai jį sudomino. Jis 
davė Muradui keletą klausimų apie neguso ligą - į tai anas ne- 
panoro tiesiai atsakyti, paskui apie Ponsė ir jo gydymo meto- 
dus. Ir toliau rūsčiai elgdamasis su Muradu paša, atrodo, šiek 
tiek sušvelnėjo, kai šis išdėstė savo kelionės priežastį. Galiausiai 
išvarė jį tardamas: 

— Nepamiršk, ponas pasiuntiny, kad čionai tu mano valdžio- 
je. Galiu tave iškviesti kiekvieną akimirką ir tau įsakinėti. Žinia, 
kurią neši, nesuteikia tau jokių teisių - ypač teisės būti akiplėša. 
Dabar grįžk pas frankus. Bet kad niekados neišgirsčiau, jog su- 
simokei su jų dvasininkais. Supratai? 

— Ekscelencija, - atsiliepė Muradas paskutinį kartą suklupęs, - 
viską supratau. Neturėsite labiau atsidavusio už mane tarno. 

— Tikiuosi, kad taip, - pasakė paša. 

Armėnas atsisveikino ir dvilinkas atatupstas ėmė slinkti iš 
salės. Žengęs trejetą žingsnių sustojo ir riktelėjo: 

— Ekscelencija! Mano raštas. 

— Atgausi jį iš Prancūzijos konsulo, - juk tvirtini esąs diplo- 
matas, O tavo negusas pasiuntė tave su užduotimi pas šią tautą. 

Iš to atsakymo Muradas sumojo, kad bus painiavos, tačiau 
buvo toks laimingas, kad išeina vis dar su galva ant pečių, jog 
išsinešdino bemaž tekinomis pamiršęs net savo mulą. 

Tą pačią popietę karalių karaliaus pasiuntinys įžengė į Pran- 
cūzijos konsulatą, ponui de Majė pranešus, jog dabar jis nusi- 
teikęs jį priimti. 

Audiencija pas pašą didžiai sukrėtė Muradą. Jis nebesijautė 
toks nerūpestingas, kaip tik atvykęs į Kairą. Nors Ponsė ir pa- 
tarė jam ir toliau laikytis tvirtai, armėnas atsisakė familiaraus 
tono, kokiu iš pradžių kalbėjo su frankais. Galutinai apstulbin- 
damas konsulą, vos įvestas į jo kabinetą Muradas puolė ant ke- 
lių kaip prieš pašą. Ponas Masė jį pakėlė. Konsulas nudavė nie- 
ko nepastebėjęs, kaip būtų nudavęs nieko nepastebėjęs, jeigu 
vėjas kokiai kunigaikštienei akimirkai būtų užvertęs sijonus. 

— Brangus pone, - prabilo konsulas, kai vienas ir kitas susė- 
do, - turkų paša, sunerimęs dėl gandų, kurie netruko pasklisti 
jums atvykus, nutarė būsiant tikslinga įsikišti ir išsiaiškinti jūsų 
asmenybę. Patikėkite, kad dėl šio žygio nesu niekuo dėtas ir vi- 
siškai nepritariu žiaurioms priemonėms, kurios jums buvo tai- 
komos. Bet galų gale tokie reikalai: mes svetimoje žemėje, ir 
turkai turi teises, kurias patys sau yra suteikę. Šitas reikalas turi 
vieną pasekmę: pašai tarus būsiant tinkama perduoti man raštą, 
kurį iš jūsų pagrobė, dabar mano rankose yra tai, ko bergždžiai 
prašiau nuo pat jūsų atvykimo. Žodžiu, tai, kas būtų galėję būti 

jums nemalonu, baigėsi laimingai: dabar žinau, kad jūs — be 
galimos abejonės šešėlio - akredituotas neguso pasiuntinys, kaip 
tai įrodo šis dokumentas, išverstas ir patvirtintas to valdovo ant- 
spaudu. Tad turiu garbės pareikšti jums savo pagarbą ir laikyti 
jus Abisinijos imperatoriaus pasiuntiniu. 

Muradas mandagiai palenkė galvą, paskui apsidairė, tarytum 
po šitos geros naujienos lauktų kažkokios netikėtos užgaulės. 

— Nors tas įgaliojamasis raštas jus visiškai įteisina, - tęsė po- 
nas de Majė, - jame nėra jokios užuominos apie neguso ketini- 
mą pasiųsti jus į Versalio rūmus. Taigi, jums leidus, susitarki- 
me: viešnagės Kaire metu mes pasirūpinsime apgyvendinti jūsų 
palydą - ją, regis, sudaro trys asmenys?.. 

Muradas linktelėjo. 

- Jūsų išlaidoms skirsiu penkis cechinus abukelių per mėnesį, 
kuriuos išskaitysiu iš konsulato fondų. Kai nutarsite, kad jūsų 
misija baigta, padarysiu viską, kas būtina, kad galėtumėte grįžti 
į Abisiniją. 

— Bet, - droviai ištarė Muradas prisimindamas Ponsė patari- 
mus, - be savo įgaliojamojo rašto, aš dar gabenu asmeninę žinią 
jūsų karaliui. 

— Aš jums pasakiau, - švelniai pertarė konsulas tarsi įkal- 
binėdamas ligonį, kuris atsisako gerti sirupą, - jūsų laiške nepa- 
tikslinta, kad jūs pats turite gabenti šią žinią. 

— Tačiau... - silpnai tarstelėjo Muradas. 

— Brangus pone, - suirzęs tarė konsulas, - šitas reikalas labai 
paprastas. Nepainiokime jo patys. Jūs turite žinią karaliui: įtei- 
kite ją man. Jei ji rašytinė, aš ją perduosiu, tačiau, kiek žinau, 
paša nieko panašaus kratos metu neaptiko. Jei tai žodinė žinia, 
tiksliai ją pakartosiu per skubų pranešimą. Jeigu ją lydi dova- 
nos, persiųsdinsime jas į Prancūziją mūsų laivyno laivais, ir jos 
saugiai tenai nukeliaus. 

— Bet karalius aiškiai liepė man pačiam ten keliauti. 

— Klausykite, - tarė konsulas. - Atsakykite ne iš karto. Pa- 
mąstykite. Suprantu, kad jums reikia priprasti prie šio miesto, 
prie šitos užduoties. 

Ponas de Majė tikėjosi, kad ilgesni apmąstymai leis Muradui 
suvokti, kokia netvirta jo padėtis, ir padės susigaudyti, kas jam 
naudinga. Kad galutinai jį įtikintų, pridūrė: 

— Negusas negalės ant jūsų pykti, kad pats neperduosite žinios. 
Nes, tiesą sakant, atvejis labai paprastas: turkai kategoriškai 
nenori leisti jums išvykti iš šios šalies į Europą. Tik dėl gerų 
santykių, kuriuos su jais palaikome, jie sutinka, kad jūs vykdy- 
tumėte šitą misiją, tačiau niekad neleis jums išplaukti. Ar aiškiai 
kalbu? 

Muradas pripažino, kad aiškiau ir negali būti. Tą žinią sutiko 
su palengvėjimu, kuris jį patį nustebino. Tiesą pasakius, ne per 
labiausiai troško dangintis per vargus negalus pas tą karalių 
Liudviką XIV, kuris iš portreto virš konsulo galvos atrodė dar 
baisesnis už pašą. Tad žvaliai užbaigė pokalbį su ponu de Majė 
ir grįžo plūsdamas prakaitu po kaitria trečios valandos saule 
pranešti tų stulbinamų naujienų Ponsė. 

Dėl nežinomų klimato ypatybių Egipte auginamų žąsų plunks- 
nos niekam vertos. Jos ne tik netvirtos ir neraižo popieriaus kaip 
europietiškos plunksnos, bet yra be galo lanksčios, ir dar su- 
minkštėja pamerktos į rašalą. Taigi ponas de Majė parsisiųsdin- 
davo plunksnų iš Prancūzijos. Pasmerkęs konsulato tarnauto- 
jus kamuotis su vietiniais reikmenimis, gerąsias plunksnas 
pasilikdavo savo paties laiškams tais retais atvejais, kai pats juos 
rašydavo. Tą vakarą, norėdamas kreiptis į poną de Ponšartre- 
ną, jis nusprendė - nors širdis ir kratėsi to darbo dėl tolydžio 
nudiegiančio riešo skausmo, - pats užrašyti mintis, kurias keti- 
no iškloti ministrui. Ištęsta pasvirusi jo rašysena tviskėjo žvakės 
šviesoje: 


Neguso pasiuntiniui paaiškinau, kad turkai priešinasi jo ke- 
lionei, kas, griežtai tariant, nėra visiška tiesa. Kairo paša neturi 
tiek valdžios, kad galėtų uždrausti tokią misiją, jeigu mes jos iš 
tikrųjų norėtume. Tačiau dabartinėmis sąlygomis Abisinijos 

misija iš tikryjų neišvengiamai sukeltų rimtą Osmanų imperijos 
nepasitenkinimą, ir tai galėtų abmaudžiai atsiliepti geriems mūsų 
santykiams. Taigi mano paaiškinimas neguso pasiuntiniui ne- 
tiesiogiai patvirtintas: ši kelionė iš tiesų neįmanoma del turkų. 
Aš ir toliau tvirtai laikysiuos tokios taktikos ir turiu pagrindo 
manyti, kad asmuo, atstovaujantis čia karalių karaliui, dėl to 
nesiskys. 

Vis dėlto leiskite plačiau pasisakyti šiuo klausimu. Man regis, 
būtų gaila, jei šis Abisinijos reikalas, tokia derama linkme pa- 
krypęs, nebūtų vystomas toliau taip, kad atitiktų mūsų intere- 
sus. Tad siūlau perimti jį iš jėzuitų rankų ir tvarkyti savo pačių 
jėgomis. Koks šiuo atveju buvo jėzuitų interesas? Atversti kraštą 
į tikrąjį tikėjimą. Šis sumanymas jiems nepavyko, nes tėvas de 
Brevdanas nepasiekė kelionės tikslo. Tačiau jie savo misiją lai- 
kytų sėkminga, jei galėtų parvežti į Prancūziją tris abisinus, at- 
keliavusius su ponu Muradu. Tinkamai išugdyti tėvų jėzuitų mo- 
kyklose Paryžiuje, tie čiabuviai vėliau galėtų būti sugrąžinti atgal 
į savo kraštą kaip misionieriai su didesne tikimybe atversti jį, 
negu tai sekėsi daryti svetimšaliams. Štai kuo pasikliauja Jėzaus 
Brolija. Laikausi nuomonės, kad šiuo požiūriu reikia ją paten- 
kinti. Džiaugdamiesi šiuo pasisekimu ir iš visos širdies stengda- 
miesi paruošti savo globotinius abisinus, būsimuosius pasiunti- 
nius, tėvai jėzuitai - bent jau kurį laiką - nebesidomės misija 
pas negusą. Būsime juos patenkinę ir vėl turėsime laisvę veikti 
nuo jų nepriklausomai. Siūlau pasinaudoti ta laisve ir kaip gali- 
ma greičiau pasiųsti negusui į Abisiniją pono Murado globoja- 
mą (kartu ir jo atsikratytume) misiją, vertą šio vardo. 

Didžiausias bono Ponsė misijos nuopelnas - kad įrodė mums, 
jog tokia kelionė galima ir toli gražu nėra tokia pavojinga, kaip 
galėjome būgštauti. Siųsdami tikrą misiją, šisyk nebepriklausy- 
tume nuo kažkokio vaistininko užgaidų ir neberizikuotume, kad 
didžiausią pavojų sukels pačioje misijoje atsiradę ir gana suma- 
niai užsimaskavę dvasininkai. Tikro diplomato vadovaujama mi- 
sija galėtų padėti tvirtus santarvės su Etiopijos karaliumi pa- 
grindus. Kita vertus, Indų bendrovės vardu ji galėtų užmegzti 

naudingus prekybinius ryšius su ta šalimi, kur gausu aukso, kur 
gali būti eksploatuojama daugybė gamtos išteklių ir kuri suda- 
ro laisvą nuo bet kokios konkurencijos erdvę Tolimyjų Rytų 
kryptimi. 

Paklausite manęs, kas galėtų vadovauti tokiai aukštai misi- 
jai? Man regis, nors jo dar ir nepažįstu, ševaljė Le Nuaras diu 
Rulis, apie kurio atvykimą pranešate savo paskutinėje depešoje 
ir kuris mano globojamas užims vicekonsulo postą Dumjate, iš 
tikro pasižymi savybėmis, būtinomis tokiam darbui. 

Žinau, kokių ketinimų turėdamas, atsiliebdamas į mano šei- 
mynines priedermes, jūs man suteikėte garbę jį parinkdamas. 
Tikiuosi šiuo pasiūlymu jums įrodysiąs, kad nekeliu tėvo inte- 
resų aukščiau už karaliaus interesus. Beje, drįstu tikėtis, kad 
abeji interesai sutaps ir bonas Le Nuaras diu Rulis, vainikuotas 
šlove ir turtais, kurių pasiekti ketinu jam padėti, tik dar geriau 
sugebės pagerbti mano šeimą vėliau susijungdamas su mano 


dukra. 

Išgirdęs naujienas, kurias jam atnešė Muradas, Žanas Batistas 
suprato, kad partija pralošta. Konsulo ir pašos sąjunga - ar at- 
siradusi tik dėl paprasto interesų sutapimo, ar dėl tikro sutari- 
mo - sužlugdė bet kokią viltį nugabenti misiją iki Versalio. Jei 
Muradas sutiktų perduoti savo žinią konsului, šisai nusiųstų ją 
karaliui iškraipęs savo nuožiūra, ir nėra ko tikėtis, kad diplo- 
matas nors truputėlį užtartų jo niekinamojo Ponsė interesus. 

Taigi vėjais nuėjo visos pastangos, visos žygio dienos, visi išban- 
dymai. Žanas Batistas buvo benugrimztąs į neviltį, kai jam viena 
po kitos buvo atneštos dvi geros naujienos - nieko nepakeisdamos 
ateities perspektyvoje, jos stiprino jo dvasią laimės nujautimu. 

Tuo metu, kai jis šnekučiavosi su metru Žiuremi vėsioje tera- 
soje ir kai, svarstydamas reikalą iš visų pusių, matė kelionę į Ver- 
salį galutinai žlugusią, pasirodė konsulato sargas su pono de Majė 
laiškeliu. Šisai kvietė „poną Ponsė“ rytoj vakarienės, ruošiamos 
„Jo Didenybės Abisinijos karaliaus Jo Ekscelencijos atstovo gar- 
bei“. Buvo pridėtas svečių sąrašas, kuriame Žaną Batistą labiau- 
siai sudomino šie žodžiai: „Ponas Prancūzijos konsulas, ponia 
de Majė ir jų duktė.“ 

Truputį vėliau savo namo lange pasirodžiusi Fransuaza iššoko 
į terasą ir supažindino Žaną Batistą su planu, kurį šis turi 
kruopščiai vykdyti, jei nori po iškilmingos vakarienės pasikalbėti 

su Alikse akis į akį. Atlikusi pavedimą Fransuaza nesiliovė su- 
kiojusis po dviejų vyrų namus, kad - kaip ji sakė - pažiūrėtų, ar 
nieko netrūksta. Ji įsidrąsino nusileisti į pirmą aukštą, kur met- 
ras Žiuremi vėl plakė savo mišinius. Jis pasveikino ją burbtelėji- 
mu, ir vargšė moteris skubiai užkopė atgal, labai susijaudinusi 
šmėstelėjo pro Ponsė ir dingo tuo pačiu keliu, kuriuo buvo 
atėjusi. 

Kitą dieną Ponsė leido namuose skausmingai skaičiuodamas 
valandas iki vakarienės. Apie vidurdienį jis aplankė Muradą ir 
smulkiai aptarė su juo, kaip jam derėtų elgtis vakare konsulate. 
Žanas Batistas būgštavo, kad tas pirmas saloninis išmėginimas 
nesuteiktų konsului preteksto apskritai neleisti armėnui kada 
nors pasirodyti karaliaus rūmuose. Paskui Ponsė grįžo namo ir 
lankytojus priiminėti patikėjo metrui Žiuremi, irzlesniam ir 
šiurkštesniam negu bet kada. Iš tiesų pirkliai nesitvėrė smalsu- 
mu, ir kiekvienas dabar troško prasiblaškyti klausydamasis vais- 
tininko pasakojimų apie kelionę, juo labiau kad jis dar niekam 
nieko nepapasakojo, o jo tylėjimas diena iš dienos kėlė jos vertę. 
Tėvas Plantenas taip pat buvo tris kartus užsukęs. Metras Žiu- 
remi neleido jam peržengti slenksčio, ir jėzuitas kraipėsi, dėbčio- 
damas per protestanto petį, kad išvystų bent ką iš šitų namų 
paslapčių. Tėvas Plantenas karčiai pasiskundė, kad Muradas taip 
pat nenori nieko priimti, ir pasakė, kad vis dėlto norėtų išgirsti, 
kaip mirė tėvas de Brevdanas. Metras Žiuremi susitvardė, neiš- 
metė jėzuito lauk ir gana mandagiai išklausė jo rypavimus, tačiau 
nepajudino nė piršto. 

Pagaliau atėjo vakarienės valanda. Žanas Batistas apsirengė: 
jeigu dieną iš piratų pirkti drabužiai šiek tiek viršijo deramą 
eleganciją, tai kuo puikiausiai tiko tokiomis aplinkybėmis. Met- 
ras Žiuremi pagyrė draugą, kad gerai atrodo. Ponsė jo žvilgsny- 
je įžiūrėjo lašelį liūdesio, matyt, ne todėl, kad lieka nuošalyje 
nuo šių švenčių, kuriomis ne itin mėgavosi, bet veikiausiai dėl 
to, jog yra priverstas tenkintis lyg ir kokia nelegalia padėtimi, 
tarytum visos tų kelionės mėnesių pastangos, visi pavojai, taip 
pat visos sėkmės būtų gėdingi, smerktini dalykai, kuriuos jis 

turėtų slėpti, kaip turėjo slėpti ir savo tikėjimą, tokį paprastą ir 
nekaltą, kuriam buvo ištikimas. 

Žingsniuodamas į konsulatą Ponsė galvojo, kad turėtų pa- 
sirūpinti atstatyti gerą savo draugo vardą, ir priėjo prie išvados, 
kad geriausią tam paramą rastų Prancūzijoje. Tai dar viena 
priežastis, dėl kurios reikėtų pasistengti, kad su ta misija į Ver- 
salį būtų pasiųstas jis. Deja! Tą progą regėjo vis labiau ir labiau 
tolstant. 

Priimdamas neguso pasiuntinį ir norėdamas atlyginti jam už 
tai, jog neduoda, ko šisai tikisi, ponas de Majė liepė paruošti 
itin prašmatnią vakarienę. Ant priebučio, pagerbdami svečius, 
lenktais kardais didingai švytravo sargybiniai janyčarų apran- 
ga. Aibė žvakių sietynuose nutvieskė vestibiulį ir priėmimo sa- 
les, įžiebė rėmų auksą, nusvidintą parketą, inkrustuotas grindis 
ir net varines liokajų sagas. Toje dirbtinėje šviesoje palaimingai 
nardė moterys - jos žinojo, kad ji jas padailina, nutvieksdama 
jų papuošalus ir akis, sykiu apgaubdama bruožus kerinčia mig- 
la. Tai buvo kolonijų damos, daugiausia orios pirklių žmonos, 
dažnai nuėjusios chaotišką pasaulietiško gyvenimo kelią, kurio 
pirmas tarpsnis, apskritai ilgiausias, prasidėjo kokios nors krau- 
tuvėlės kasoje, o kartais net klajojančio kabareto scenoje. Kai 
jų avantiūristams vyrams Kaire pavyko praturtėti, joms netikėtai 
atsivėrė galimybė patenkinti savo neišmatuojamą didybės troš- 
kulį. Papuošalus jos pirkdavo iš žydų, užsiimančių kontraban- 
da, o paskutines Paryžiaus sukneles duodavo nukopijuoti dvy- 
likmetėms arabėms siuvėjukėms, kurioms nemokėdavo pinigų. 
Tos brangenybės ir tie papuošalai gerokai pavėluotai atsirado 
ant kūnų, kurie per godumą ir darbą prarado savo gaivumą. Bet 
toks ir yra prabangos poveikis, dėl to ji tokia geidžiama; ji šiek 
tiek supanašina žmones su jų turimais daiktais, taigi podagros 
kamuojamas ligonis, mūdraująs dailiame kabriolete, įgauna lais- 
vą savo arklių laikyseną, o moteris, kurios jaunystė jau nužydėju- 
si, vienam vakarui tampa akiai tokia gaivi, tviski, liauna, kaip 
organdinas, kuris ją gaubia ir kuriuo ji begėdiškai brūkščioja 
vyrams per koją. 

Atvykęs su paskutiniais svečiais Žanas Batistas pareiškė pa- 
garbą konsului, pasitinkančiam savo svečius vestibiulyje, pas- 
kui paniro į taftų, perlų ir brangakmenių jūrą dairydamasis tos 
vienintelės, jam pačios brangiausios. Šia iškilminga proga visi 
pirmo aukšto kambariai buvo atviri: įprastinę priėmimų salę, 
kur didingai tebesipuikavo karaliaus portretas ir iš kur buvo 
išneštas konsulo rašomasis stalas, pratęsė kita salė, paprastai 
taupumo sumetimais uždaryta, kur šį vakarą buvo padengti sta- 
lai. Aliksės tenai nebuvo. Galop Žanas Batistas aptiko ją viena- 
me kambaryje, apie kurio buvimą nė neįtarė. Tai buvo mažas 
muzikos salonėlis, kuriame vakarais mielai rinkdavosi damos. 
Prie lango, atsiveriančio į užpakalinę sodo dalį, į sieną rėmėsi 
žalias spinetas* su nutapyta kaimo scena. Aliksė stovėjo priešais 
nedidelį židinį su aukštu veidrodžiu, taigi įeidamas Žanas Batis- 
tas iš karto pamatė ją iš priekio ir iš nugaros. Salė buvo nedi- 
dukė, ir jiems pasirodė, kad staiga atsidūrė akis į akį, kas juodu 
net sutrikdė. Bet aplink virė toks šurmulys, aidėjo juokas, triukš- 
mingi pasveikinimai, kad nebuvo kam ir pastebėti tokią men- 
kutę smulkmeną. Tačiau pro įdėmaus stebėtojo akis nebūtų pra- 
slydę, kad Aliksė, iki tol savo žavus prislopinusi, nors buvo be 
galo rūpestingai susišukavusi ir apsitaisiusi, vienu mirksniu 
užsiplieskė juos išskleisdama. Sakytum, išskleista vėduoklė, po- 
vo uodegos vainikas, skrydžiui pakilusios plaštakės sparnas. Pa- 
gauta šio šuoro, kurio laukė, ji tartum įkvėpė grožio, nešančio 
ją lyg ant sparnų. Žanas Batistas, taip pat susijaudinęs, akimir- 
ką stabtelėjo, paskui žengė porą žingsnių į priekį. Tuojau pat, 
kaip kareivį, išlindusį iš užuoglaudos ir tapusį visų kulkų tai- 
kiniu, jį apspito penkios šešios moterys, girdėjusios apie jauno- 
jo keliautojo žygius ir kasdien maldavusios savo vyrų jį pasi- 
kviesti. Kai išvydo jį įeinantį, tokį dailų su raudonu švarku, 
suvarstytu sidabriniais varsčiais, besiplaikstančiais plaukais, be 
kaklajuostės, jų susidomėjimas jo istorija akimoju sumišo su fi- 
ziniu jauduliu, kurį kurstė vien jo išvaizda, o tuo tarpu jų pačių 


* Spinetas - styginis klavišinis muzikos instrumentas, populiarus XV-XVII a. 

papuošalai įkvėpė joms iliuziją, kad jų žavesiui vis dar neįma- 
noma atsispirti. Žanas Batistas buvo bepanyrąs į tą srautą, kai 
visuotinas sambrūzdis nusinešė visus svečius iš mažojo salonėlio 
ir vėl atplukdė į iškilmių salę: buvo paskelbta, kad atvyksta am- 
basadorius. Iš tiesų sąmyšis buvo apgaulingas. Konsulas pasiuntė 
karietą atgabenti Muradą, bet šis dar buvo nepasiruošęs ir nei iš 
šio nei iš to nusprendė, kad verčiau tuoj pat parsiųsdinti karie- 
tą, nes jos gali prireikti konsului. Tad armėnas įsodino į ją tris 
savo vergus ir liepė pranešti, jog jis ateisiąs pėsčias. Kai karieta 
sustojo priešais priebutį, konsulas pats nuskubėjo prie durelių 
ir negailestingų svečių žvilgsnių svilinamas turėjo sutrikęs stebėti, 
kaip vartydami siaubo kupinas akis iš jos ropščiasi trys basako- 
jai čiabuviai, apsisiautę paprastu medvilnės audiniu. Muradas 
atitrepeno po dešimties minučių ir pirmiausia buvo šiurkščiai 
sulaikytas vieno sargybinio, kuris tamsoje jo nepažino. Visi tie 
nemalonūs nutikimai truputį užvilkino vakarienę ir pratęsė 
svečių malonumą - dauguma jų niekada prieš tai nebuvo taip 
oficialiai pagerbti. Pagaliau visi susisėdo aplink du ilgus padeng- 
tus stalus. Ambasadorius Muradas sėdėjo prie pirmojo, tiesiai 
priešais konsulą. Antrajam vadovavo ponas Brelo, tautos atsto- 
vas, mat ponas de Majė tokiu būdu tikėjosi atitaisyti jo patirtą 
pažeminimą dėl juokingosios delegacijos, pražiopsojusios Mu- 
rado atvykimą. Priešais įsitaisė vyriausias konsulato vertėjas Fri- 
zetis. Ponsė sėdėjo už to antrojo stalo, tarp dviejų damų, kurių 
išvaizda anaiptol jo nenudžiugino. Sekretorius Masė sėdėjo jam 
iš dešinės. 

Žanas Batistas vedžiojo akimis po salę, ieškodamas, kur bus 
pasodinta Aliksė. Akimirką pajuto apmaudą, nes iš pradžių ji 
supainiojo savo vietą. Galiausiai atsisėdo Frizečio dešinėje, tai- 
gi beveik priešais savo mylimąjį. Pirmą kartą po tiek laiko jie 
buvo arti vienas kito viešumoje, plieskiant šviesoms kone pasi- 
davę iliuzijai, kad jie - namų šeimininkas ir šeimininkė. 

Žanas Batistas vengė per daug dairytis į Aliksę - toks buvo 
susijaudinęs ir taip bijojo, kad šis susijaudinimas aiškiai atsi- 
spindės jo veide. Kai visi susėdo, klegesys truputį aprimo. Visi 

gręžiojosi į visas puses, mandagiai prisistatydami, ir tuojau pat 
užsimezgė pokalbis. 

— Ar dabar, brangusis pone Ponse, šiek tiek papasakosite 
mums apie savo nuotykius, kuriuos patyrėte keliaudamas į Abi- 
siniją? 

Klausimą metė pats ponas Masė; visa užstalė pritardama 
suūžė. 

— Geriausia užduokite man klausimų, - atsakė Žanas Batis- 
tas. - Tas kraštas labai toli, ir, man regis, mes kasdien patirda- 
vome tokių nuotykių, kurių kiekvienas sudarytų ištisą knygos 
skyrių. 

— Tai pradėkite nuo kelionės. Ar labai pavojinga iki ten? - 
paklausė Masė. 

Pažiūrėjęs į sekretorių, tikrai būtum patikėjęs, kad jis smal- 
sauja nuoširdžiai susidomėjęs. O iš tiesų jis kaip visada ėjo 
tarnybines pareigas. Konsulas rimtai ketino pasiųsti naują mi- 
siją, šįsyk oficialią, ir jam rūpėjo apskaičiuoti jai gresiančius 
pavojus. Iš Murado jis ne kažin ką tikėjosi pešti. Taigi nu- 
sprendė priversti Ponsė papasakoti apie savo kelionę. Vis dėlto 
pats konsulas nebuvo nusiteikęs prašyti, o dar mažiau - su- 
teikti tam vaistininkui progą pasijusti svarbesniu parodžius, 
kad juo domimasi. 

Vakarienė pakišo ponui de Majė mintį pameilikauti Ponsė ir 
pamėginti iškvosti jį viešai, neparodant išskirtinio dėmesio. Po- 
nui Masė buvo patikėtas uždavinys kaip galima dažniau traukti 
jį už liežuvio, įsikalti tą pasakojimą į savo stebuklingą atmintį ir 
vairuoti pokalbio eigą įžvalgiais klausimais. Aliksės stebimas 
Žanas Batistas įsikarščiavo. Jam buvo nusispjaut į tuos kvailus 
miestelėnus aplink jį. Tai, kurią jis mylėjo, ir tik jai vienai jis 
sutiko ugningai papasakoti apie patirtus pavojus, kančias ir 
džiaugsmus - jisai troško, kad ji juos sužinotų ir viską išgyventų 
kartu su juo, tegu ir po viskam. 

Masė buvo be galo sunku nukreipti keliauninko pasakojimą 
praktine linkme. Ponsė krypo į smulkmenas, kurios sekretoriui 
atrodė nereikalingos. Pavyzdžiui, įsileido į begalinį pasakojimą 

apie kavos ceremoniją Abisinijoje. Tačiau damos tokiomis te- 
momis žavėjosi ir raukėsi, kai rūškanasis Masė bandydavo vėl 
grįžti prie Senaaro karaliaus arba prisispyręs klausinėjo apie 
kelio iki Tanos ežero būklę. Netrukus visai išūžta galva jis 
nebekliudė Ponsė su šypsena atsakinėti į lengvapėdiškiausius 
klausimus. 

Maždaug per desertą putli vieno pirklio žmona, smarkiai įrau- 
dusi ir pagyvėjusi nuo gėrimų, įsidrąsino įsiterpti į pokalbį ir 
šūktelėjo Žanui Batistui balsu, ataidėjusiu iš jos, silkininkės, 
praeities: 

- Pone, sako, abisinės nepaprastai dailios. Ar neatsivežėte ko- 
kios moters? 

Visi sužiuro į Ponsė. 

— Moters? - pakartojo šis nuleisdamas akis. 

Stojo bendros dvejonės akimirka. Žanas Batistas vėl pakėlė 
galvą ir trumpam įsmeigė akis į Aliksę; į šį žvilgsnį suplūdo visa 
jų meilės liepsna. 

- Tiesą sakant, ponia, - pasakė jis nekreipdamas nė menkiau- 
sio dėmesio į tą, kuri davė klausimą, - į tą kelionę aš iš tiesų 
leidausi ieškodamas moters. Ir tikrai manau ją radęs. 

Jis ištarė šiuos žodžius taip rimtai, kad sumišusi draugija dar 
kelias sekundes tylėjo. 

— Jis juokauja! - galop ištarė vyriškas balsas. 

Visiems staiga atlėgo; nuskambėjo juokas. 

— Jūs juokaujate, tiesa? - šūktelėjo Žano Batisto kaimynė, 
palinkusi į jį. 

— Suprantama. 

Draugija vienu balsu atsiduso. Pasigirdo visuotinas „Ak!“, ir 
pokalbis vėl įsiliepsnojo. Bet ponas Masė, kuris negalėdavo 
žiūrėti į panelę de Majė, nepakėrėtas jos grožio, sugavo žvilgsnį, 
kuriuo ji persimetė su Žanu Batistu, ir neapsiriko. Paskui ėmė 
įdėmiau juos stebėti ir tai, ką pamatė, įrašė atitinkamoje są- 
monės kertelėje. 

Vakarienė pasibaigė; svečiai susimaišė ir visi patraukė gerti 
kavos į priėmimų salę, po karaliaus portretu. Tie, kurie vaka- 

rieniavo prie Ponsė stalo, buvo linksmi ir ratuoti smagiomis is- 
torijomis, kurias malonu paskleisti. Svečiai nuo pirmojo stalo 
atrodė niūrūs ir pasipiktinę. Patyliukais pasibaisėję apkalbinėjo 
Abisinijos imperatoriaus įgaliotojo atstovo elgesį. Jis ne tik kad 
valgė nevalyvai, stačiai rankomis, bet ir visą laiką uždavinėjo 
keisčiausius klausimus apie paukštienos kainą, apie tai, kaip ji 
taisoma, kiek sviesto dedama į padažus - taigi galėjai jaustis 
atsidūręs virėjo draugijoje. Vyno įkaitintas Muradas vėliau taip 
paleido vadžias, kad čiupo savo kaimynę už suknelės ir į ją nu- 
sišluostė pirštus. Dviprasmiškas jo elgesys galutinai atsiskleidė, 
kai išmaukęs taurę šerbeto jisai pasišovė stambiausio kolonijos 
bankininko žmonai ant kaklo įspausti ledinį bučinuką. Viskas, 
ko gero, būtų pakrypę negera vaga, jei ponas de Majė, prie ku- 
rio elgesio visi taikėsi, tarytum jisai būtų buvęs (o taip iš tiesų ir 
buvo) gero skonio matas, nebūtų visų pastūmėjęs kita linkme 
nutaisydamas tokią miną, lyg būtų paspringęs. 

Kol sklandė šios istorijėlės, o tų grasių scenų liudininkai dali- 
josi savo liūdnais įspūdžiais su svečiais, porinusiais jiems pi- 
kantiškas kito stalo istorijas, Aliksė nuėjo pas motiną ir pareiškė, 
kad jai migrena. Ponia de Majė žinojo, kaip sunkiai jos duktė 
prisivertė dalyvauti toje vakarienėje, nors iš pradžių buvo griežtai 
atsisakiusi. Ji pabučiavo ją į kaktą ir palinkėjo labos nakties. 
Žanui Batistui pasprukti buvo sudėtingiau. Jį persekiojo apie 
dvi dešimtys damų. Devyniolikai iš jų jisai pažadėjo kartu pava- 
karieniauti, tuo jas sužavėdamas ir kartu šiek tiek prarasdamas 
jų akyse palankumą. Tad dvidešimtoji tarė, jog bus originaliau 
nieko jo neprašyti, o kitos tuojau pat ėmė jai pavydėti. 

Žanas Batistas nuėjo pareikšti pagarbos konsului, pagyrusiam 
jį už iškalbingumą, apie kurį nesiliovė šnekėję visi jo stalo svečiai. 
Ponsė paprašė leisti išsivesti Muradą, anot jo, pratusį anksti gul- 
ti. Konsulas mielai sutiko pagaliau galėdamas atsikratyti šito 
nuolatinių skandalų objekto, ir ne per daug primygtinai pasiūlė 
savo karietą: armėnas, drybsantis krėsle vienas salono kampu- 
tyje, su tunika, išmarginta dėmėmis, ir riebiomis nuo visko, ką 
buvo čiupinėjęs, rankomis, galėjo padaryti rimtos žalos mėlyno 


285 


atlaso karietos apmušalams. Ponsė atsakė, kad jiems bus svei- 
kiau grįžti pėstute, ir nusitempė ambasadorių, kuris su visais 
atsisveikino niurnėdamas. Šalia priebučio prie jų prisidėjo trys 
abisinai, kurie buvo pavalgydinti virtuvėje. 

— Žibintų ponui ambasadoriui palydėti! - riktelėjo ponas de 
Majė. 

Tačiau Žanas Batistas jį sulaikė: 

— Neverta per daug apšviesti sceną, - pasakė jis. 

Konsulas nesipriešino ir išleido juos kaip sprunkančią lauki- 
nių padermę - tamsoje. 

Atsidūrę gatvėje jie paėjo porą šimtų metrų, o paskui Ponsė 
patikėjo Murado ranką tvirčiausiam abisinui, kalbančiam ara- 
biškai, ir prisakė parvesti ambasadorių pas venecijiečius. Pats 
Žanas Batistas pasuko į kairę, apsuko erdvią konsulato teritori- 
ją ir patraukė gatvele su aklinomis sienomis iš abiejų pusių. Vie- 
na jų rėmėsi į užpakalinį atstovybės kiemą. Joje žiojėjo vartai, 
pro kuriuos maisto produktais buvo aprūpinama virtuvė. Čia 
jo laukė Fransuaza. 


286 


Ponsė paskui Fransuazą užkopė siaurais užpakaliniais laiptais, 
trenkiančiais pelėsiais; po to vienas įžengė į tamsų persirengimo 
kambarį ir galiausiai į kambarį su langais, plačiai atvertais į 
žvaigždėmis nusėtą naktį. Lengvas šiaurės vėjelis nešė miesto 
link dumbliną deltos kvapą. Iš pirmo aukšto sklido klegesys 
svečių, kurių dauguma užtruko ir trankiai juokėsi. Ant naktinio 
stalelio silpnai deganti žvakė savo geltona šviesa apšvietė Aliksę, 
kuri laukė stovėdama. Žanas Batistas tyliai prisiartino prie jos 
ir apkabino. Ji buvo tuo pačiu apdaru. Žanas Batistas pirštais ir 
lūpomis jautė jos šukuosenos formą, papuošalus, audinius, vei- 
dą, kuriems visiškai šviežia atmintis suteikė spalvą, darną ir tvis- 
kesį, kaip po didžiaisiais salonų sietynais. Vienu žodžiu, abu 
įsimylėjėliai kūnu ir širdimi buvo čia ir jautė begalinę laimę pa- 
galiau galėdami gauti tai, ko geidžia, tą pačią akimirką, kai to 
geidžia. Pernelyg daug kliūčių skyrė juos iki šiolei, kad jie bent 
truputėlį bandytų stabdyti šį svaigulį. Bučiuodamiesi jie užmiršo 
pasaulį, tuo tarpu iš apačios, tarsi iš teatro patamsių, aukštyn 
kilo sveikinimo šūksniai, panašūs į tuos, kuriais operai pasibai- 
gus sveikinama daili pora, susijungusi scenoje. 

Greta jų stovėjo lova; jie buvo visiškai vieni. Bet manyti, kad 
šitame savo meilės tarpsnyje jie būtų galėję atsiduoti geismui, 
kurį vienas kitam jautė, reikštų blogai juos suprasti. Jie dar 

išmintingai puoselėjo viltį - net jeigu jų judesiai ir buvo pilni 
pasitikėjimo - vieną dieną įgyti teisę mylėti ir laukė tos akimir- 
kos, kada galės neberiboti savo jausmų polėkio. 

— Mano meile, mano meile, - kuždėjo Aliksė bučiniais api- 
berdama Žano Batisto veidą. - Kokia aš laiminga. Myliu tave ir 
norėčiau taip būti amžinai. 

Galbūt šios neįmanomos trukmės priminimas privertė ją krūp- 
telėti ir truputį atšlyti nuo Žano Batisto. Jinai įsmeigė į jį savo 
gilias, ašaromis žibančias akis, ir rimtai paklausė: 

— Pasakyk, kada išvyksti į Versalį? O svarbiausia, kada grįši 
ir išsiveši Mane su savimi? 

— Deja! - atsiliepė Žanas Batistas truputį nusisukdamas. 

— Kas yra? 

— Viskas labai sudėtinga. Tavo tėvui net mintis apie kelionę į 
Prancūziją nepriimtina, ir jis tvirtina, kad jai priešinasi turkai. 
Reikia pripažinti, kad mes ne kažin kokie talkininkai: tu matei 
Muradą... 

— Nori pasakyti... kad viskas žlugo? 

— Ne! - šūktelėjo Žanas Batistas spausdamas jai rankas. 

— Tik viskas bus sunkiau ir truks ilgiau, negu iš pradžių ti- 
kėjausi. 

Žanas Batistas nenorėjo pripažinti, kad reikalas žlugęs. Iš tiesų 
nežinojo, iš kur dar gali išnirti viltis, ir vis dėlto šią akimirką 
mintis atsižadėti Aliksės atrodė jam dar atgrasesnė ir dar labiau 
neįmanoma negu pralaimėjimas. 

Nuo priebučio sklido visai artimas šurmulys - tai vakarie- 
niautojų poros būriu pradėjo traukti iš konsulato, triukšmingai 
atsisveikindamos ir be galo dėkodamos. 

— Paklausyk, - tarė Aliksė. - Turime nedaug laiko. Kai tik 
paskutinė karieta privažiuos pasiimti keleivių, tu turėsi išeiti. 

Sulig šiais žodžiais ji vėl jį pabučiavo, paskui tęsė: 

— Turi žinoti, jog visa tai labai skubu... 

— Ką nori pasakyti? 

— Mano tėvas... Ak! Nenorėjau, kad tu žinotum, nėra prasmės 
viską dar labiau supainioti. 

— Meldžiu, sakyk. 

— Mano tėvas jau tris dienas be paliovos mini veikiai pas jį iš 
Prancūzijos atvyksiantį žmogų. Tai diplomatas, turintis užimti 
konsulo postą Rozetėje ar Dumjate, jau nebežinau. 

— Na ir ką? 

— Tą, kad tėvas jau ne sykį kalbėjo apie tą žmogų, smulkiai 
papasakojo apie jo aukštą kilmę, karjerą, ateitį, ir vis labai pri- 
mygtinai į mane žiūrėdamas. Kol kas nieko daugiau nepasakė, 
bet motina man patvirtino, kad tėvas jau seniai ketina mane 
sužieduoti. Jis paprašė mūsų giminaitį ministrą atsiųsti čionai 
kokį bajorą, kuris būtų tinkama man partija... 

— O... - ištarė Ponsė, - tu... ką tu galvoji? 

— Aš, mano meile, galvoju, kad trokštu tavęs ir tik tavęs vieno 
ir jau baisiuosi tuo nepažįstamuoju. 

— Kada jis turi atvykti? 

— Supratau, kad šiuo metu jisai jau keliauja. 

Žano Batisto veidas apsiniaukė. 

— Klausyk, - tarė jis tvardydamasis, - gali būti, kad mūsų rei- 
kalas truputį užtruks. Ir gali būti, kad tas žmogus atvyks čionai, 
kol aš dar nebūsiu įgijęs to, kas man leistų pult tavo tėvui į kojas. 
Iki tol stenkis niekuo neįsipareigoti. Spirkis, rask tūkstančius 
dingsčių, apsimesk, kad sergi. Jei reikės, per Fransuazą atsiųsiu 
tau mikstūrų, nuo kurių tu kosėsi, vemsi, blykši ir kurios tave net 
visiškai susargdins, jeigu prireiktų. Bet svarbiausia - jokių pažadų. 

— Vienintelis pažadas, kurį kada nors daviau širdies gilumo- 
je, - amžinai būti tavo. Nebijok, padarysiu, ką man liepi. Be to, 
pažįstu savo tėvą: jis gali atsakyt man, ko trokštu, bet niekada 
nevers manęs nusilenkti jo valiai. Jeigu mudu abu užsispirsi- 
me - atsidursime aklavietėje, ir tai užtruks. 

Jie vėl pasibučiavo, nes apačioje aidėjo nebe tiek balsų, ir 
važiavo paskutinės karietos. Viską, ką jie dar turėjo vienas ki- 
tam pasakyti, galima bus perduoti per Fransuazą. Vienintelė 
žinia, kurios negalėjo jai patikėti, buvo tas aistros patenkini- 
mas, tas delnų ir lūpų dialogas, tasai kūnų pokalbis, kai šie ieško 
vienas kito ir atliepia vienas kitam aksomo ir šilko šnarėjime. 

Iš kambarėlio tamsybių Fransuaza tyliai tarstelėjo, kad jau 
metas ir kad čia kiekvieną akimirką gali kas nors užkopti. Jie 
išsiskyrė liedami ašaras. Aliksė palūkėjo, kad nutiltų paskutinis 
žingsnių aidas užpakaliniuose laiptuose, paskui atšovė savo kam- 
bario skląstį ir lėtai, su visais parėdais išsitiesė ant lovos. 

Namuose Ponsė rado metrą Žiuremi; jis sėdėjo terasoje, pasi- 
statęs prie kojų žibintą. Siurbčiojo iš mažos taurelės mandarinų 
trauktinę, pagamintą jau pakankamai seniai, kai jo distiliacijos 
aparatas dar buvo laisvas. 

— Aure, - ištarė protestantas, - štai ir mūsų įsimylėjėlis. 

Žanas Batistas prisėdo priešais draugą netardamas nė žodžio. 

— Oho! Atrodo, turime blogų naujienų. Tad išgerk šitą, kad 
atšildytum vidurius. 

Metras Žiuremi ištiesė Ponsė taurelę, kurią šis nepalietęs pa- 
statė ant turėklo krašto. 

— Praskydai, brangusis, - tarė metras Žiuremi keldamasis. 

Nors buvo vėlyva valanda, jis atrodė žvalus. Jautėsi, kad pra- 
leido labai ramų vakarą ir laukė draugo, kad išsijudintų. Dide- 
liais žingsniais matavo terasą. 

— Tai kas yra? Ji tavęs nenori? 

— Ne, nori, - gan paikai atsiliepė Ponsė, kurio mintys buvo 
kitur. 

Metras Žiuremi nusičiupo šio kaulo ir ėmėsi trankiai jį graužti. 
Jis paaiškino Žanui Batistui, jog tatai ir svarbiausia, jog jis gimęs 
po laiminga žvaigžde, visos kliūtys grius, jei tik jausmas abipu- 
sis. 

— Kovok! Štai ir viskas. Tik pažiūrėk, kaip tu atrodai. 

— Mes nekeliausime į Versalį, - niūriai pratarė Žanas Batis- 
tas. - Karalius nepadarys manęs kilminguoju, ir aš jos niekada 
nevesiu. 

— Ir naktis niekada nesibaigs, vanduo nebetrykš iš fontanų, 
ir galiausiai mus suris hienos. Na jau, na jau! Žvaliau, ponas 
pesimiste. 

Metras Žiuremi sunkiu žingsniu perėjo terasą, įžengė pas 
Ponsė, nukabino dvi špagas bei liemenes ir grįžo pas draugą. 

— Šit, ginkis, kaip senais gerais laikais. Pamatysi, ar per pen- 
ketą minučių neatgausi dvasios. 

Žanas Batistas neturėjo jokio noro keltis nuo kėdės. Nejud- 
rus, sustingęs oras lašas po lašo sugėrė paskutinius Aliksės aro- 
mato likučius, įsismelkusius į jo odą ir drabužius. Tačiau širdies 
gilumoje jis širdo ant savęs, kad šįvakar paliko draugą vieną, ir 
troško nors trupučiuką jam įtikti. Taigi pakilo, užsimetė odinę 
liemenę ir užėmė gynybinę poziciją. Po kelių akimirkų metras 
Žiuremi pataikė. Jie vėl užėmė gynybinę poziciją. Ponsė mintys 
vis dar buvo kitur, jis atliko keletą vangių gynybinių penktos ir 
septintos pozicijos veiksmų; metras Žiuremi tūptelėjo ir vėl pa- 
taikė. 

— Nagi, nagi! Ar reikės tave kiaurai persmeigti, kad šiek tiek 
nuleidus kraują pasitaisytų tavo bloga nuotaika? 

Rapyros žvangėjimas sudirgino tą gilią vietelę vyro viduje, 
kur snūduriuoja kovinis įkarštis; juk nebūna, kad pirmieji špa- 
gos pakutenimai neišjudintų galvoje, kad ir labiausiai užimtoje 
kuo kitu, kovinio įkarščio, įtempiančio raumenis ir uždegančio 
žvilgsnį. Po trečio susirėmimo Ponsė beveik visiškai atsitokėjo. 
Metras Žiuremi kliudė vėl, tačiau nebe taip tiesiai. Paskui sekė 
ilgas susirėmimas lygiomis jėgomis, greiti judesiai, netikėti kir- 
čiai, duslūs šūkčiojimai ir pozicijų kaita. Pagaliau Žanas Batis- 
tas kliudė sykiu kraupiai riktelėdamas: 

— Jėzuitai! 

Metras Žiuremi priblokštas nuleido špagą ir apstulbęs apsi- 
dairė: 

— Kaip tai jėzuitai? Kur? 

Žanas Batistas pasitraukė, prisėdo ant aptvaro ir, pritarda- 
mas minčių ritmui, ranka, spaudžiančia ginklą, ėmėsi ašmeni- 
mis brėžti ore lyg ir atsišaukimo raides. 

— Jė-zu-i-tai. Jėzuitai! Žinoma, - pasakė jis. - Jie vieninteliai 
gali sutvarkyt mūsų reikalą. 

— Bet apie ką, po velnių, tu šneki? 

— Apie kelionę į Versalį. Sakau tau, jie vieninteliai. Ak, kaip 
aš anksčiau apie tai nepagalvojau. Na, taip: jie vieninteliai gali 

palenkti konsulą ir išgauti, kad mus pasiųstų pas karalių, juk tai 
jie perdavė jo įsakymus. Mes žinome, šitais dvasininkais negali- 
ma pasitikėti, bet tai dar nereiškia, kad reikia pamiršti jų galią. 

— Tačiau tu pamiršai, - rimtai ištarė metras Žiuremi, - kad 
Abisinijoje mes iškilmingai įsipareigojome, jog jėzuitai nebegrįš. 
Jeigu norime nukakti į Versalį, tai tam, kad karalius išgirstų 
pasakojimą, visiškai priešingą tiems, kokiais jį penėjo šaunieji 
tėvai. Taigi ne jų reikia prašyt mus lydėti. 

— Tavo tiesa. Bet šitaip nesusikalbėdami mes pasieksime tik 
tiek, kad iš viso nevyksime į Versalį ir jėzuitai toliau vieni pirš 
rūmams savo nuomonę. 

— Geriau jau tegu perša vieni, be mūsų liudijimo. 

— O ne! - atitarė Ponsė. - Pagalvok: jeigu mes drauge su jais 
nuvyktume pas karalių, tai ne tam, kad jiems pritartume, o at- 
virkščiai, kad iškilmingai jiems paprieštarautume karaliaus aki- 
vaizdoje. Reikia jais pasinaudoti. Nieko daugiau. 

- Kaip matau, tu dar neperėmei jų pažiūrų, bet jau nori nau- 
doti jų metodus. 

— O kaip kovoji tu pats, ar ne tais pačiais ginklais, kaip tie, 
prieš kuriuos stoji? Jei aš pulsiu tave su špaga, ar ginsiesi šaukštu? 

— Perimti ydas to, su kuriuo kauniesi, reiškia jau suteikti jam 
pergalę. 

— Tuomet reikia likti tyram ir mirti. 

— Taip, geriau mirti, negu taip save išduoti, bet, - pridūrė 
metras Žiuremi iš savo kūno aukštybių, - galima būti tyram ir 
nugalėti. 

— Mes traukiamės, - piktai ištarė Žanas Batistas. — Stačiai 
reikia sugalvoti, kaip perduoti neguso žinią Versaliui. Štai svar- 
biausias klausimas. Ir aš tau sakau, - šį stebuklą padaryti gali 
vien jėzuitai. | 

Metras Žiuremi apsisuko, žengė tris žingsnius prie sienos ir 
vėl atsisuko į draugą. 

— Žanai Batistai, tu viską painioji. Kabiniesi tos kelionės vien 
dėl savęs. Ir štai tu jau pasišovęs sulaužyti duotą žodį, kad pa- 
tenkintum savanaudiškiausius troškimus. 

— Nutilk! - riktelėjo Ponsė smogdamas per geležinį turėklą 
špagos efeso galvute. 

— Ar aš klystu? - atrėmė metras Žiuremi vis dar likdamas 
šešėlyje. 

— Tu ir teisus, ir klysti. Taip, aš noriu keliauti į Versalį ginti 
savo reikalų. Tačiau neišduosiu abisinų karaliaus. Abiem misi- 
joms skirsiu tiek pat energijos, ir jos abi man pavyks. 

Metras Žiuremi žingtelėjo atgal, kad liktų tamsoje. Ponsė 
žinojo, ką pranašauja toks kuklumas. 

— Leisk man veikti, - pasakė jis aprimęs. - Prašau tavęs tiktai 
nesikišti ir patikėti manimi. Aš pats pasikalbėsiu su jėzuitais, 
vienas rizikuosiu, įtraukdamas juos į mūsų žaidimą, ir vienas 
prisiimsiu atsakomybę, kai galų gale karaliaus akivaizdoje atsi- 
mesiu nuo jų. 

— Mano religijoje, - aidėjo iš tamsos metro Žiuremi balsas, - 
mokoma tik pavyzdžiu. Nesistengsiu tavęs atversti nei jėga, nei 
įtikinėjimais. Aš pats pas jėzuitus neisiu ir netikiu, jog taip leng- 
va juos apgauti. Bet netrukdysiu tau eiti savo keliu... Ir tikiuosi, 
tau pavyks. 

Žanas Batistas, džiūgaudamas dėl savo idėjos ir patenkintas, 
kad draugas jai neprieštarauja, žengė prie metro Žiuremi, kuris 
taip pat žengė žingsnį. Jie čiupo taureles ir Vegos stebimi bei 
Kairo šunims trankiai pritariant susidaužė už savo nuoširdų ne- 
sutarimą. 


+++ 


Muradui po vakarienės konsulate baisiausiai skaudėjo galvą, 
jis sakė, kad tai nuo maisto, tačiau šio skausmo kilmė veikiau- 
siai buvo gėrimas, nes Muradas apsčiai išragavo viską. Netgi 
gaminosi mišinius, kėlusius mačiusiųjų pasibaisėjimą: šampa- 
nas, burgundiškas vynas ir absentas vienoje taurėje... 

Lyg to dar būtų maža, kitą rytą etiopas vergas, kuris kas die- 
ną skusdavo jam galvą butelio šuke - Muradas labai dygėjosi 
skustuvų metalu - įdrėskė jam odą; po turbanu buvo matyti 

sudžiūvusio kraujo lašas. Jisai priėmė Ponsė apie devintą, ir šis 
jam pranešė, kad pasikvietė jėzuitų atstovą, kuris netrukus pa- 
sirodys. Muradas, įsikalęs imperatoriaus pamokymus, iš pradžių 
pasipiktino, paskui, kai Ponsė išdėstė savo planą, nusiramino ir 
toliau aimanavo dėl sutrikusio skrandžio. 

Tėvas Plantenas pasirodė dar prieš paskirtą valandą. Įsitaisė 
priešais Muradą ir Ponsė ir sulig ambasadoriaus ženklu atsisėdo 
ant kilimo, patiesto ant žemės, grakščiai it jautis, neatlaikęs pir- 
mojo kūjo smūgio. Muradas labai mandagiai pasiūlė kavos ir 
pyragaičių — jėzuitas neprieštaravo; vaišes atnešė trijų etiopų 
vergų eisena. 

Vos juos išvydęs tėvas Plantenas atsitiesė ir klūpodamas su- 
šuko: 

— Dieve mano! Kokie jie gražūs! 

Pirmas žengė vyriausias, vilkdamas savo šleivą pėdą. Už jo 
einantis vyresnysis vaikas siaubingai žvairavo, o kito plaukai 
buvo nuslinkę nuo dedervinės, įsiėdusios iki pat smegenų plėvės. 

— Jūs taip manote? - atitarė Muradas apžiūrinėdamas ap- 
gailėtiną procesiją. 

— Aš regiu sielas, - pareiškė dvasininkas sudrėkusiomis akimis. 

Jis iš tiesų žiūrėjo į tuos tris žmones su pagarba, atmiešta eks- 
taze, kokią reiškė oloje piemenys, kai jiems čia teikėsi pasirody- 
ti Nekaltoji Mergelė. 

— Ką gi, - tarė Ponsė, - matote, koks dėmesingas negusas: 
šitie trys tarnai - tai dalis dovanų, skirtų karaliui Liudvikui XIV. 

Tėvas Plantenas nenuleido nuo abisinų akių, kol šie nukebėkš- 
tavo atgal į virtuvę. 

— Jūs man sakote, - vėl prabilo jis, kai vergai pasišalino, - 
kad čia kai kurios iš dovanų, kurias imperatorius skiria kara- 
liui. Ar būtų ir kitų? 

— Ak, žinoma, tėve, - atsiliepė Žanas Batistas, - ir nuosta- 
biausių. 

Kunigas nelabai suvokė, kokia dovana gali pranokti tai, ką 
jis ką tik regėjo. Kurstydamas jo smalsumą Ponsė lėtai įkišo ran- 
ką į kišenę ir ištraukė laišką. 

— Laimei, šitas laiškas nepakliuvo pašos policijai, - pasakė. 

— Laiškas! Imperatoriaus laiškas? 

— Parašytas jo raštininko jam diktuojant ir patvirtintas jo ant- 
spaudu. 

Muradas atidžiai klausėsi dviejų vyrų pokalbio. Išgirdęs Ponsė 
minint neguso laišką, skubiai atsigręžė į jį - ir jo galvą vėl pervėrė 
migrenos skausmas. Vos spėjo pastebėti, kaip vaistininkas per- 
spėdamas mirktelėjo, paskui, atsiprašęs tėvą Planteną, atsilošė 
ant pagalvėlių. Kunigas jau tiesė į Ponsė ranką norėdamas čiup- 
ti laišką. 

— Deja! - ištarė tas vėl brukdamas laišką į kišenę. 

— Karalius aiškiai prisakė šį kreipimąsi įteikti tiktai Liudvikui 
XIV asmeniškai. Tiek tos bėdos, kad buvo atplėštas anas laiškas. 
Ten buvo tik įgaliojimas. Šito toks likimas tikrai neištiks. Aš 
prisiekiau. 

— O... kas jame yra? - pasiteiravo jėzuitas nesitverdamas smal- 
sumu. 

— Tėve, kreipimasis ar laiškas - vis tas pat, jie skirti karaliui. 

— Taip, bet nesigilinant į smulkmenas - kokia jo dvasia? 

— Kuo palankiausia. Štai ką galiu jums pasakyti. Negusas 
reiškia pagarbą Prancūzijos karaliui ir tikina esąs kuo palan- 
kiausiai nusiteikęs visais religijos klausimais. 

— Puiku, puiku... - pratarė jėzuitas. - Ar jis net pripažįsta dvi 
Kristaus prigimtis? 

Ponsė kilstelėjo antakius, lyg daug apie tai žinotų ir neturėtų 
priežasčių nerimauti, tačiau negalėtų nieko prasitarti. Tėvas 
Plantenas džiaugsminga išraiška parodė supratęs. 

— O... kitos dovanos? - paklausė. 

— Jos čia: auksas, cibetas, prieskoniai, šilko juostos ir tai, kas 
yra skrynioje, kurią mums leista atidaryti tiktai karaliaus aki- 
vaizdoje. 

— Nuostabu... Nuostabu! Jūsų misija - didžiulė sėkmė. 

— Tėvas de Brevdanas - deja! - jos pabaigos neišvydo. Bet 
patikėkite, mes likome ištikimi jo atminimui; mums nebūtų ge- 
riau pavykę, jei jis tebebūtų tarp mūsų. 

- Įsivaizduoju! Per tėvą de Lašezą perduoti įsakymai taip įvyk- 
dyti, kad geriau ir nenorėk. Jūs būtinai turite papasakoti kara- 
liui apie šituos puikius rezultatus. 

— Aš irgi taip manau, - nusilenkė Ponsė. - Deja! Jūs žinot, jog 
tai neįmanoma. 

— Taip, turkai... 

— Ant turkų, tėve, galima daug ką suversti. 

— Ką jūs norite pasakyti? 

Ponsė vėl pašaukė vergus suplodamas delnais, ir jie grįžo pri- 
pildyti puodelių. Jis, svarbiausia, norėjo, kad jie dar sykį vienas 
paskui kitą pražygiuotų priešais jėzuitą ir galutinai jį įkaitintų. 
Vos jiems išėjus, tėvas Plantenas klausinėjo toliau. 

— Jūs paminėjote turkus, - pasakė truputį susipainiojęs. 

— Ne, tėve, tai jūs juos paminėjote. O aš pasidalijau savo abe- 
jonėmis. 

— Ką, jūs netikite, kad keliauti į Prancūziją jums draudžia 
paša? 

— Mechmet Bėjaus aš nepažįstu, - atsakė Ponsė. - Bet ilgai 
gydžiau jo pirmtaką. Kad ir kokie fanatikai jie būtų - o žmonės 
kalba, kad šis yra ypač didelis fanatikas - šitie osmanai santy- 
kiuose su mumis neperžengia tam tikrų ribų. 

— Ką norite pasakyti? 

— Noriu pasakyti, kad turkas niekados be konsulo sutikimo 
neišdrįs padaryti kratos kokiuose nors kolonijos namuose. 

— Jūs manote... 

— Kad turkai ir ponas de Majė šiuo reikalu sudarė prieš mus 
keistą sąjungą. 

Iš pradžių jėzuitas atrodė apstulbintas. Paskui, užuodęs są- 
mokslą, nutaisė dar atžagaresnę miną įbesdamas akis iš gilių 
akiduobių ir sučiaupdamas burną: 

— Kaltinimas, kurį jūs, pone Ponsė, pateikiate, be galo rimtas. 
Galima būtų manyti, kad norėta pasipriešinti karaliaus valiai... 

— Jūs, tėve, regis, manote, kad karalius reiškia vien savo va- 
lią. Tačiau tenka būgštauti, kad jo artimųjų valia skirtinga: vie- 
na tų, kurie nori jį išganyti, kita tų, kurie vykdo jo politiką. 

Tėvas Plantenas susimąstė. 

— Supraskite mane, - tarė Ponsė. - Mes paklusome tėvo Verso 
perduotiems įsakymams ir sąžiningai atlikome tai, ko iš mūsų 
tikėjosi karalius. Tad tam, kad nenutrūktų ryšiai, kuriuos 
užmezgėme, be galo svarbu pateikti Jo Didenybei ataskaitą ir 
sudaryti sąlygas, kad neguso pasiuntinys galėtų patvirtinti, jog 
jo valdovo laiškas buvo perduotas Liudvikui XIV ir jis grįžta su 
atsakymu. Bet tai, žinoma, prieštarauja interesams tų, kurie tei- 
kia pirmenybę sąjungai su turkais, o ne tam, kad Prancūzija 
išpildytų savo didžią krikščionišką paskirtį. 

Jėzuitas sunkiai pakilo. 

— Netrukus aš viską išsiaiškinsiu, - pasakė jis. 

Tada atsisveikino su Ponsė, pataręs šiam nežadinti Murado, 
kuris jau kokią valandėlę knarkė, ir išėjo skubiu žingsniu ir to- 
kia sužavėta veido išraiška, kaip žmogus, kuris ruošiasi padary- 
ti nuodėmę šitaip su ja kovodamas. 

Trejetą dienų Ponsė daugiau nieko nesužinojo. Trejetą ilgų dienų, 
per kurias jis nekėlė kojos iš namų, nes tie, kuriems jo reikėjo, 
visur išstatė savo sargybinius. Buvo kaitros metas. Vėjas nešė 
Nilo žiočių tvaiką. Ponsė paskleidė žinią, kad serga, ir netrukus 
iš tikrųjų susirgo. Jautė, kaip karštis krečia jo kūną, o skausmai 
nepaliaudami varsto kelius ir alkūnes. Prie to prisidėjo ilgesys, 
depresija, kiaurą dieną nepaleidžianti jo iš hamako; jis skendėjo 
svajonėse, kurių gerai nė nenuvokė ir apie kurias vėliau prisi- 
minė tik tiek, jog jos buvo liūdnos. Fransuaza, kas dieną atei- 
nanti jo aplankyti, juokdamasi pasakė, kad jis serga meilės liga. 
Jis buvo linkęs ja patikėti, bet dėl to jo sveikata anaiptol nesi- 
taisė. Antrą dieną ji atnešė jam Aliksės laiškelį, kurį jis skaitė ir 
skaitė šimtus kartų. Nieko ypatinga: meilūs, ir net beveik ne- 
kalti žodeliai, jeigu kartais laiškelis būtų nučiuptas. Bet ji juos 
parašė. Jis žiūrėjo į eilutes; jos kriko, ir tose arabeskose, neteku- 
siose prasmės, jis vėl matė judesį, ranką, kuri jas išvedžiojo, ir 
galop visą kūną tos, kuri ją valdė. Trečią dieną vėl laiškelis. Ja- 
me vėl švelnūs žodeliai. Pabaigoje Aliksė prirašė nedidelę pasta- 
bą, kuri tikriausiai pareikalavo tam tikrų pastangų, nes nebetil- 
po į vien jiems rūpimą meilės temą. 


Nežinau, ar tu pastebėjai, bet mūsų brangioji Fransuaza ap- 
imta jausmų ir nežino, kaip juos išreikšti. Ji įsimylėjusi tavo drau- 

gą Žiuremi. Turiu pasakyti, jo išorė tokia grėsminga, jog aš su- 
prantu jos dvejones. Bet tu, gerai jį pbažinodamas, galbūt galėtum 
truputį jį Dakamantinėti... 


Metras Žiuremi - niekas nežinojo, kad ir jis dalyvavo kelionėje 
į Abisiniją - laisvai vaikštinėjo po koloniją ir miestą. Kelissyk 
konsultavo ligonius, nors pats ir negydė. Bet Ponsė pacientai jo 
meldė vėl skirti tą pat gydymą kaip anksčiau. Protestantas slo- 
guojantiems nešdavo jujubos tyrę, o kamuojamiems žarnyno - 
kalomelį. Užsukdavo aplankyti ir Murado, kuris tuo tarpu, re- 
gis, buvo palaimingai nusiteikęs laikytis ramiai. 

Kai metras Žiuremi tą trečiąjį vakarą grįžo namo, Žanas Ba- 
tistas paprašė jį trumpam pasilikti. Su tokia atšiauria širdimi 
reikėjo pradėti iš tolo. Bet liga suteikia neginčytinas teises į me- 
lancholiją - tad Ponsė ilgesinga gaida užmezgė pokalbį apie pra- 
eitį. Kad ir kaip ilgai jiedu buvo draugai, kartu keliavo, Žanas 
Batistas dar daug ko nežinojo apie metro Žiuremi gyvenimą. 

- Sykį man sakei, jog buvai vedęs? - užklausė Žanas Batistas 
nukrypdamas nuo vieno prisiminimo. 

— Taip, - niūriai ištarė fechtavimo mokytojas. 

— Ar vis tebesi? 

— Gal ir taip. 

— Kaip? Tu nežinai? 

Protestantas ne itin mėgo atverti širdį. Žanas Batistas neat- 
lyžo. 

— Vis delto neįprastas dalykas - būti vedusiam ir pačiam to 
nežinoti. 

— O, sutinku. Bet gyvenimas... 

— Klausyk, gal papasakotum! Tai mane prablaškytų, o man 
to tikrai reikia. 

— Viskas labai paprasta, bet bijau, kad nepralinksminsiu tavęs 
taip, kaip nori. Jau esu tau sakęs, kad mano tėvas buvo kalvis 
prie Izeso. Mūsų šeima atkeliavo iš Italijos. Praeitame amžiuje 
ji perėjo į reformatų tikėjimą. Man pačiam iki aštuoniolikos 
metų niekas nerūpėjo. Aplink mus - vien tik protestantai. Išmo- 
kau tėvo amatą, jis ketino pasiimti mane dirbti su juo. Dvidešimt 

penkerių metų vedžiau vietinę merginą. Vardu Marina. Nejįsi- 
vaizduoji, kokie tai buvo laikai. Nuo to laiko jau prabėgo dvi- 
dešimt penkeri metai! Žmonės mūsų krašte vienas kitą mylėjo, 
vienas kitam padėjo, menkiausia proga keldavome smagias šven- 
tes, net jei ne kažin ką teturėjome. Reikia pasakyti, kad protes- 
tantai mėgsta burtis, gal todėl, kad jų nedaug; jiems ramiau, kai 
visi krūvoje. Graži šventė buvo ir išėjus iš bažnyčios tą rytą, kai 
susituokėme. Vynas, smuikai! Bet šit, po savaitės - girdi? - po 
savaitės karalius atšaukė Nanto ediktą.* Jautėme, kad bręsta 
kažkas siaubinga. Luvua* * pasiuntė savo dragūnus, kurie lūku- 
riavo miesto įguloje. Kalnuose įvyko mūsiškių sueiga: čia susi- 
rinko dar daugiau žmonių negu į vestuves prieš savaitę. Visos 
šeimų galvos - su avikailiais ant pečių, didelėmis juodomis 
skrybėlėmis ir Biblija rankose. Buvo nuspręsta, - jei viskas pa- 
kryps į bloga, vyrai, turintys daugiau kaip dvidešimt ir mažiau 
kaip trisdešimt penkerius metus iškeliaus į užsienį. 

— Taigi tu iškeliavai aštuonios dienos po savo vestuvių? 

— Tiksliau - devynios. Įsidėmėk, išsiųsti žmones buvo nu- 
spręsta ne iš gailesčio. Bendruomenė stengėsi ne silpnuosius ap- 
saugoti, o atvirkščiai - išgelbėti nuo priešų stipriausius: liko mo- 
terys, vaikai, seniai, o išvyko vien jauni vyrai - tie, kurie gali 
kautis. Tad štai: aš slapta perėjau Kosų kalnus, paskui Akvita- 
niją, kur tarnavau žvejybos laivuose; paskui atsidūriau Jung- 
tinėse Provincijose, pas Vilhelmą Stadhauterį. Koviausi jo ar- 
mijoje Anglijoje, po to grįžau pas imperatorių, ir ten mudu 
susipažinome - dirbau fechtavimo mokytoju Venecijoje. 

— O tavo žmona? 

— Nieko apie ją nežinau, - nuleidęs akis atsiliepė protestantas. 

— Ar tu ją mylėjai? 

— Ji mano žmona. 

— Ir vis dėlto, - tarė Ponsė, - devynios dienos! 


* Nanto ediktas - 1598 m. Nante pasirašytas Prancūzijos karaliaus Henriko IV edik- 
tas, kuriuo hugenotai gavo tikėjimo laisvę ir politines teises ir pan. 

** Luvua (Louvois, 1639-1691) - prancūzų politikas, pelnęs Liudviko XIV palanku- 
mą, kariuomenės vadas. 

— Tačiau priesaika prieš Dievą - amžiams... 

— O jeigu ji mirusi? 

— Tada aš laisvas. 

— Ar tau niekados nekilo pagunda... 

— Žinoma, kilo, - atsakė metras Žiuremi purtydamas galvą. — 
Kūnas, aišku, reikalavo, ir aš dažnai jam neatsispirdavau, pats 
žinai. Bet žmona - tai kas kita. Mūsų, protestantų, tikėjimas ne 
toks patogus kaip katalikų. Ir šiuo atžvilgiu - ne, aš niekuomet 
nepasidaviau pagundai. 

— Kaip vadinasi tavo kaimas Gare? 

— Subeiranas. 

Daugiau apie tai jie nebekalbėjo. Vakare Ponsė parašė Alik- 
sei laiškelį, kur papasakojo, kad metras Žiuremi galbūt nėra 
laisvas, bet jei jis, Ponsė, vyks į Prancūziją, pasistengs tai patik- 
rinti. Patarė jai nieko nesakyti Fransuazai. 


Ketvirtą dieną, šen bei ten pasiklausinėjęs, tėvas Plantenas 
prisistatė pas konsulą. 

— Ekscelencija, - pareiškė jėzuitas karingiau negu bet kada, - 
šįryt gavau skubių naujienų iš Konstantinopolio. 

Ponas de Majė nutaisė dėmesingą veidą. 

— Jūs, regis, pažįstate tėvą Verso? - paklausė kunigas. 

— Buvo praeitais metais čionai užsukęs. 

— Po daugybės negandų - laivo sudužimo ir taip toliau. 

— Labai gerai prisimenu. 

— Tuomet gal prisimenate ir tai, kad kaip tik jam buvo pa- 
tikėta perduoti jums karaliaus valią dėl Abisinijos misijos? 

— Žinoma. 

— Taigi daviau jam ataskaitą apie šios pasiuntinystės sugrįžimą. 

— Prieš tai pavartojote teisingesnį žodį: verčiau kalbėti apie 
misiją. 

— Kaip norite, bet tai nieko nekeičia. Mano laiškas per specialų 
pasiuntinį iškeliavo po to, kai paša liepė iškratyti neguso pasiun- 
tinio būstą. Žinia, aš jam pranešiau apie šį nutikimą, taip pat 
kaip ir apie šito turko draudimą ambasadoriui keliauti į Versalį. 

— Na ir ką? - pratarė ponas de Majė blykšdamas. 

— Tėvas Verso ką tik man atsakė, kad yra labai pasipiktinęs. 
Nors ir labai švelniai nušviečiau jam reikalą, jisai įšėlo. Parašė 
man, kad paša neturėjo jokios teisės kištis, o dar mažiau — 
priešintis Jo Ekscelencijos Murado ir pono Ponsė kelionei į 
Prancūziją. Šioji misija buvo pasiųsta į Abisiniją karaliaus va- 
lia, ir ta pati valia įsako nugabenti neguso atsakymą iki Liudvi- 
ko XIV. 

Konsulas nervingai pašė ant pakaušio nukarusią garbaną. 

— Taigi, - ištarė jėzuitas, tarsi skaitydamas nuosprendį, - tėvas 
Verso reikalauja pranešti visas šio reikalo detales, kad galėtų 
raštu pareikšti protestą ponui de Ferioliui, kuris, man regis, yra... 

— Taip, taip... Prancūzijos ambasadorius prie Didžiojo Turko! 

Ponas de Feriolis buvo tiesioginis pono de Majė viršininkas, 
kuriam buvo pavaldūs visi Levanto uostų konsulatai. 

— Bet kam tas protestas raštu? - paklausė konsulas. 

—- Tam, kad ambasadorius, kuriam tėvas Verso, man regis, 
turi didelę įtaką, informuotų sultoną apie šį reikalą. Panašiu 
atveju, tai yra, kai kuris iš pašų leidžia sau viršyti teises, Didy- 
sis Valdovas paskiria savo įgaliotinį, kiaya, šisai atvyksta į vie- 
tą, atlieka tyrimą ir imasi sankcijų. Šitie turkų valdytojai ne- 
privalo elgtis kaip satrapai.* Jeigu jie piktnaudžiauja valdžia, 
jie baudžiami. 

Ponas de Majė, pasižymintis ypatingu įžvalgumu, numatė 
didžiulę audrą, kurios, kaip buvo galima numanyti iš šių žodžių, 
reikėjo tikėtis visiškai artimoje ateityje. 

— Ne, ne! - riktelėjo jis. - Tegul tėvas Verso negaišta laiko... 

— Kaip tai? Argi jūs norėtumėte leisti tiems turkams trypti 
įsipareigojimus, siejančius juos su mumis daugiau kaip šimtas 
metų? Jei ir toliau šitaip elgsimės, bet kokios nuolaidos veikiai 
neteks jokios vertės, o šių kraštų krikščionys bus atiduoti kruvi- 
nam persekiojimui. 

— Jūsų teisybė, tėve, tačiau čia juk vietinis reikalas ir sprendi- 


* Satrapas - despotiškas valdovas, viršininkas; despotas. 

mas turi būti rastas vietoje. Nereikia į visa tai painioti Konstan- 
tinopolio. 

— Deja, tai jau padaryta! - išdidžiai pareiškė tėvas Plante- 
nas. - Ir pasakysiu, taip kur kas geriau, nes šitas paša, atrodo, 
supranta tik valdžią. 

— Jūs blogai jį pažįstate. 

- Ir labai tuo džiaugiuosi. 

- Žinia, jisai turkas, be to, kareiva. Kiek smarkokas. Įsisiūbuo- 
ja. Bet moka klausytis proto balso. 

— Tuo geriau - paklausys sultono proto balso. 

— Klausykite, - prabilo ponas de Majė kildamas. - Leiskite 
man pabandyti susitarti. Nerašykit iš karto tėvui Verso. Aš pats 
įteiksiu protestą pašai. 

— Tuomet eime drauge. 

— Drauge! 

— Taip, nes aš tam tikra prasme atstovauju ieškovui. Šita mi- 
sija buvo patikėta mūsų ordinui, o tas turkas trukdo mums ją 
atlikti. 

— Bet juk jūs žinote, jis karštas musulmonas. Jis nereikš tokio 
pat palankumo, nelygu ar aš būsiu vienas ar jūsų draugijoje. 

— Tokiu atveju veskime derybas su sultonu, kuris nėra mums 
nepalankus. Mano laiškas, beje, parašytas. Trūksta tik smul- 
kmenų, kurias jūs man pateiksite. Jis iškeliaus rytoj pat. 

Poną de Majė išmušė devyni prakaitai. Jis nematė visiškai jo- 
kios išeities, ir kaip žmogus, turįs rinktis iš dviejų kankinimo 
būdų, ryžosi tam, kurį tarė esant mažiau skausmingą. 

— Ką gi, tebūnie, - pasakė. - Eime pas pašą. 

— Tuomet reikia eiti nedelsiant, nes pašto siunta į Konstanti- 
nopolį negali laukti. 

Pastarajam reikalavimui konsulas nesipriešino ir liepė pra- 
nešti į tvirtovę, kad atvyksta. Sargybinis grįžo po pusvalandžio 
ir pasakė, kad jis gali būti nedelsiant priimtas. Ponas de Majė, 
tėvas Plantenas ir ponas Masė kaip vertėjas išvažiavo konsulo 
karieta. Jėzuitas netvėrė savame kailyje, nors niekuo neišsidavė. 
Konsulas žvelgė pro karietos dureles, krimsčiodamas rankogalį. 


303 


Vos pasirodė ši delegacija, Mechmet Bėjus pajuto, kad reika- 
las rimtas. Jis sutrumpino įprastines mandagybes ir paprašė kon- 
sulo išdėstyti savo vizito priežastis. 

— Štai, — baisiai sutrikęs ištarė ponas de Majė, nutaisydamas 
balsą, kuris turėjo būti sykiu taikus ir griežtas, o nuskambėjo 
veikiau neryžtingai ir dirbtinai, - atėjau pareikšti Jūsų Dideny- 
bei protesto. 

Mechmet Bėjus nė nekrustelėjo. Nužvelgė jėzuitą, po to konsulą 
ir pajuto, kad sąjungoje, dėl kurios jis jau gailėjosi, kažkas ap- 
maudžiai pasikeitė. Ponas Masė išvertė. Konsulas kalbėjo toliau: 

— Pagal susitarimus, kuriuos pasirašė mūsų valstybės, visų 
krikščionių globa yra Prancūzijos karaliaus žinioje. 

Paša lėtai vartė rudas it panteros akis. 

— Taigi jūs negalite įsiveržti į vieno jų būstą, prieš tai neatsi- 
klausęs Prancūzijos konsulo, taip pat negalite riboti judėjimo 
asmens, kuris, turėdamas tam teisę, nori nuvykti pas Prancūzi- 
jos karalių, savo globėją. 

Tai išpyškinęs ponas de Majė užsimerkė, lyg nenorėdamas 
matyti, kaip dagtis, kurį ką tik įžiebė, liepsnodamas artėja prie 
parako. 

— Apie ką jūs kalbate? - galop piktai ištarė paša. 

— Apie tą armėną, atvykusį iš Abisinijos su vienu frankų ko- 
lonijos gydytoju. 

— O kąjie turi bendra štai su šituo žmogumi? - paklausė paša 
rodydamas į tėvą Planteną. 

Konsulo kakta išrasojo stambiais prakaito lašais. Jam atrodė, 
kad jis tuoj nualps. Stovėdamas šitos didelės menės viduryje ji- 
sai matė, kaip sienos grėsmingai sukasi aplink jį. 

— Nieko, - atsakė. - Tėvas Plantenas netrukus turi vykti į Kon- 
stantinopolį. Jis praneš apie šią audienciją mūsų ambasadoriui, 
jei ji turėtų nepalankias pasekmes. 

Mechmet Bėjus rankomis pasirėmė pagalvėlių, išdėliotų ap- 
link jį, lyg norėdamas patogiau įsitaisyti. 

— Nieko neišmanau apie jūsų, frankų, reikalus, - pasakė jis. — 
Ką norėtumėte sužinoti, ko dar nežinote? Jūs protestuojate? Ir 

dėl ko? Paėmiau tuos laiškus tik todėl, kad jūs manęs to pa- 
prašėte, ir perdaviau juos jums. O dėl to armėno - jis laisvas. 
Vežkitės jį, kur panorėsite, jis krikščionis, ir jo likimas man 
nerūpi. Bet aš savo ruožtu jus įspėju: jei turėsite ką pranešti į 
Konstantinopolį, gali būti, kad aš taip pat pridursiu savo žodelį. 
Man atrodo, kad čia jūsų vienuolių tikrai gausu ir jie tikrai 
veiklūs mieste, nors čia taip mažai katalikų, kuriuos reikia ap- 
tarnauti. Mes žinome, kad jie leidžia laiką regzdami sąmokslus, 
ir sultonui tikrai bus įdomu smulkiau apie tai sužinoti. Ar mano 
paaiškinimai jus patenkino? 

— Jūsų Didenybė mus visiškai įtikino, - atsakė ponas de Majė, 
kuris, nerizikuodamas lenktis į priekį, kaip galėdamas manda- 
giau palenkė galvą. 

Jie išėjo. 

Grįžtant karietoje viešpatavo gūdi tyla, tokia skirtinga nuo 
gatvių šurmulio. Konsulas leidosi į šitą žygį tik su beprotiška 
viltimi, kad jo susitarimas su paša pastūmės šį suvaidinti kome- 
diją iki galo ir visą reikalą prisiimti sau. Rizikingas žaidimas, ir 
jisai jį pralošė. Na, o tėvas Plantenas gavo įrodymą, kad jo tyri- 
mo išvados teisingos: iš tiesų viską surezgė diplomatas. Kunigas 
iš paskutiniųjų stengėsi atrodyti įtūžęs, tačiau viduje nesitvėrė 
džiaugsmu: ponas de Majė nebelabai galės atsikalbinėti. Žinia, 
dvasininkui ši nauda atsiėjo pašos pamokslėlį, bet jis nelabai 
emė jį į širdį. Atvykus į konsulatą ponas de Majė uždarė paskui 
save kabineto duris, atsisėdo, nusitraukė peruką, neatsiprašęs 
dėl to kunigo, ir pasakė: 

— Pripažįstu, kad turiu jums pasiaiškinti. Pono Murado kelio- 
nei iš tikrųjų priešinosi ne paša, o pats mūsų ministras, ponas 
de Ponšartrenas. Čia turiu formalų šito dalyko įrodymą. 

Jis pastukseno pirštu į stalą. 

— Taigi politinės priežastys? — tarstelėjo jėzuitas. 

— Visiškai ne! — riktelėjo konsulas šaižiai tartum mokytojas, 
tolydžio taisantis tą pačią mokinio klaidą. - Ne! Čia turime reikalą 
ne su politika, o su sveiku protu, tėve; net, sakyčiau, padorumu. 
Ar bent pažiūrėjote į jį, tą Muradą? Elgiasi jis kaip paskutinis 

nešikas, užgaulioja damų drovumą, prie stalo pasigeria, šluostosi 
rankas į sienų apmušalus. Nagi pasakykite atvirai: ar bent aki- 
mirką regite jį Versalyje? Įsivaizduojate karaliaus akivaizdoje? 

Jis parodė portretą virš savęs. 

— Rafinuočiausių karališkų rūmų žemėje karaliaus akivaizdo- 
je! Ne, reikia būti protingiems, ir ministras labai aiškiai pasakė: 
spręskite, su kuo turite reikalą, ir pažiūrėkite, ar tai įmanoma. 
Na ką gi, aš jums sakau: neįmanoma. 

— Vadinasi, tai asmens klausimas. Pačiam principui jūs ne- 
prieštaraujate? 

— Ne. Anaiptol. 

— Vadinasi, į Versalį vyksime mudu su Ponsė. 

Konsulas akimirką mąstė žvelgdamas į tėvą Planteną. Nepa- 
tenkintas matė, kad jėzuitai vėl įsipainiojaą į tą reikalą ir galbūt 
sugadins jo paties iniciatyvą paveikdami karalių. Bet tai buvo 
menkutis nemalonumas, palyginti su skandalu, kurio pavyktų 
išvengti, jei jie sukurstytų Konstantinopolį. Be to, konsulas vylėsi 
patsai imtis žygių jėzuitui ir Ponsė dar negrįžus iš Prancūzijos. 

— Puiki mintis, - galop pratarė ponas de Majė. - Jus lydės 
Fleo, mano kancleris. 

— Ir jūs panaudosite savo įtaką pašai, kad jis leistų išsivežti 
tris abisinus? 

— Prižadu. 

— Klausykite, - tarė jėzuitas, - gal surašykime visa tai dabar, 
kad Versalis būtų įspėtas apie mūsų atvykimą. Tas pats pasiun- 
tinys, kuris rytoj išvyksta į Konstantinopolį, nugabens žinią į 
Aleksandriją, ji pasieks Marselį karališkąja trisdešimtosios die- 
nos galera, o Paryžių kito mėnesio pradžioje. 

— Sutinku, bet, žinoma, jūs podraug parašysite tėvui Verso ir 
pranešite, jog jis neturi nieko imtis, nes viskas sutvarkyta čia. 

— Padarysiu tai tuojau pat, Ekscelencija. 

Tai panėšėjo į sutartį. Diplomatijos sritis. Konsului pasirodė, 
kad jis tiesiog grįžta prie savo amato po tų valandų valandas 
trukusių derybų, taip stipriai atsiduodančių prekyba. Nors ir 
pralaimėjęs, jis lengviau atsikvėpė. 

Nieko nuostabaus, kad žmonės pasirinko dangų tariamu jų li- 
kimo vadovu. Dangaus kūnų virsme esama staigumo, dėsningu- 
mo, kurie daro jį labai panašų į žmogiškųjų veiksmų eigą. Kon- 
sulo pinklėms iškilus aikštėn viskas apvirto aukštyn kojom, kaip 
tą nakties akimirką, kai vienoje pusėje grimzta Pegasas, o tuo 
tarpu kitoje teka Orionas, Sietynas ir jų svita. 

Žanas Batistas akimoju pasveiko, nes ir nesirgo. Triūsė ruoš- 
damasis kelionei; išvykimas buvo paskirtas po ketverto dienų. 
Viskas buvo mikliai sutvarkyta: Muradas liks vienas venecijiečių 
namuose, o konsulatas ir toliau rūpinsis jo smulkiomis išlaido- 
mis iki pasiuntinių sugrįžimo. Paskui jam bus pasiūlyta iškeliauti 
atgal į Etiopiją, galbūt įteikus Prancūzijos karaliaus atsakymą. 

Buvo suskaičiuotos dovanos, gabenamos į Versalį. Išvykdami 
iš Gondaro keliauninkai jautėsi gausiai apsikrovę ir turtingi. De- 
ja, dėl kelionės išlaidų, turkų muitinių gobšumo ir sugedusių 
kai kurių produktų šis turtas gerokai apnyko. Ponsė ir jo dali- 
ninkas, be imperatoriaus dovanotų brangenybių, kiekvienas nuo- 
savybės teisėmis turėjo po maišelį aukso miltelių. Žanas Batis- 
tas, kuriam rūpėjo, kad kelionė į Prancūziją būtų sėkminga, buvo 
nusiteikęs reikalui esant pridėti savąjį maišelį prie dovanų, ku- 
rias jie perduosią karaliui, jei viso kito nepakaksią. Murado 
važta iš tiesų buvo menkoka. Žinoma, buvo tie trys abisinai; 

Ponsė ne itin žavėjosi mintimi gabentis juos su savim - jam bu- 
vo pernelyg gerai pažįstamas musulmonų budrumas. Bet jėzui- 
tas būtinai to geidavo, ir reikėjo pripažinti, kad kitos dovanos 
iš tiesų buvo skurdokos ir negalėjo būti deramas atlygis. Jas 
sudarė du kilogramai cibeto, kuris rietė nosį ir kurį jiems patarė 
išmainyti į tabaką - tą jie ir padarė pasidarydami nuostolių. 
Dar buvo aukso siūlais siuvinėta šilko juosta. Gondare, ant bal- 
to muslino togų, ji būtų kėlusi susižavėjimą. Tuo tarpu Kaire, o 
dar labiau Versalyje europietiškas skonis galėjo ją greičiau pa- 
laikyti skarmalu. Galų gale visi gyvuliai, arkliai ir drambliai, 
kaip žinia, žuvo kelyje. Liko tik skrynia su storaodžio ausimis. 
Ponsė pasiteiravo Muradą, ar jos buvo tinkamai supakuotos. 
Šis jį užtikrino pridėjęs ranką prie širdies. Žinodamas, kur visų 
pirma naudojamos šios ausys, kailialupys, kuriam buvo patikėta 
jas paruošti, praktiškai jas užkonservavo. Jas iškels iš skrynios 
tamprias it gyvas. 

Po audringo pokalbio akis į akį su paša, kurio metu jis pa- 
teikė miglotus pasiaiškinimus ir turėjo vėl iš naujo be galo 
nužemintai atsiprašinėti, konsulas pranešė tėvui Plantenui, jog 
gavo reikiamą leidimą išsigabenti abisinus. Tik reikėjo veikti 
atsargiai, kad nebūtų įspėti Aleksandrijos muftijai*, dėl ko visa 
kelionė galėtų atsidurti pavojuje, nes tie fanatikai priešinosi bet 
kokiam afrikiečių išvykimui į krikščionių žemes. 

Atėjo atsisveikinimo valanda. Ponas de Majė, puikus akto- 
rius, pasikvietė į konsulatą vakarienei tris keliauninkus, tai yra 
Ponsė, jėzuitą ir kanclerį. Žanas Batistas atrodė visiškai atkutęs; 
konsulas stengėsi jį godoti, nes šis jam galėjo pakenkti toje 
aukštoje vietoje. Vakarienė buvo darbinė. Moterys nebuvo pa- 
kviestos. Jos pasirodė tik patiekus kavą muzikos salonėlyje, kurį 
Žanas Batistas jau buvo aptikęs per iškilmingą vakarienę. Nei 
ponas de Majė, nei jo žmona nenumanė, kokį džiaugsmą ir są- 
myšį jie pasėjo dviejų įsimylėjėlių širdyje, leidę jiems atsidurti 
drauge tokioje ankštoje erdvėje, jog dešimtis sykių lytėjo vienas 


* Muftijus - musulmonų dvasininkas - teisės ir teologijos žinovas. 

kitą it niekur nieko. Tėvui primygtinai reikalaujant panelė de 
Majė sėdo prie spineto ir pagrojo keletą kūrinėlių. Kad užgautąų 
stygų garsas padarytų įspūdį, reikalingas tam tikras sielos nusi- 
teikimas, o jo šįvakar daugeliui svečių trūko, bet jaunuoliai, ku- 
riems buvo lemta netrukus išsiskirti, jo turėjo pervirš. Kaip 
rūgštis, papilta ant vario plokštelės, vietomis ją išgraužia kitas 
vietas palikdama nepaliestas dėl jas dengiančio vaško, taip spi- 
neto gaidos anaiptol nedrumstė jėzuito ir pono de Majė pokal- 
bio, meilikaujamo pono Masė dėmesingumo nei drovios Fleo 
tuštybės, bet iki gyvuonies draskė sugrudusias Aliksės ir Žano 
Batisto širdis - jiems nė budelis nebūtų įstengęs išgalvoti nema- 
tomo ir tokio saldaus kankinimo. 

Jiems gana neblogai pavyko tramdyti susijaudinimą, tačiau 
atsiskyrė taip geisdami vienas kito, jog tai juos pastūmėjo neat- 
sargiam poelgiui. 

Vos grįžęs namo Ponsė išvydo atskubančią Fransuazą. Ji jam 
pranešė, kad tuojau po vidurnakčio Aliksė lauksianti jo sode, 
kaip ir pirmą sykį. Tačiau šiąnakt mėnesiena: viskas matyti kaip 
ant delno. Gresia kur kas didesnis pavojus. Žanas Batistas pabū- 
go. Fransuaza pasakė, kad neverta to paisyti. „Ką reiškia būti 
drąsiam? - mąstė Žanas Batistas. - Išsižadėti už abu vardan sau- 
gumo? Ar drąsiai pasirinkti malonumą?“ Meilėje, tokioje var- 
žomoje kaip jų, protinga kalba negali būti išaiškinta kitaip, kaip 
abejingumas ar vangumas, o to Žanas Batistas ypač nenorėjo. 
Jis pasakė ateisiąs. 

Nustatytą valandą, jau užsiglaudęs skvere, jis iš tolo išvydo 
trepenant dviejų moterų siluetus, per daug ryškiai mėnulio 
apšviestus. Kai jos pasiekė pinučius, Žanas Batistas staiga 
įžiūrėjo kitą šešėlį, ką tik, regis, šmėstelėjusį nuo vieno plata- 
no kamieno prie kito. Aliksė priėjo prie mylimojo, jį pabučia- 
vo. Jis priglaudė ją prie krūtinės, bet davė ženklą tylėti. Nenu- 
leido akių nuo tos vietos patamsyje, kur ką tik ištirpo judantis 
pavidalas. Štai jis vėl pasirodė ir vėl liuoktelėjo tarp dviejų 
medžių sodo link. 

— Jus seka, - sukuždėjo Žanas Batistas Aliksei. 

Išgirdusi šiuos žodžius, ji suakmenėjo. Fransuaza, laukianti 
prie pinučių, taip pat pastebėjo šešėlį ir prisiartino prie poros. Ji 
išgirdo, ką pasakė Žanas Batistas. 

Sakytum nujausdamas pavojų, Ponsė išėjo iš namų su durklu 
prie šono. Dabar įsitvėręs jo greitai sumetė veiklos planą, kurį 
išdėstė abiem moterims. 

— Prieinu prie jūsų persekiotojo ir jį demaskuoju, - pasakė. — 
Jūs eikite konsulato link, bet neskubėkite ir laikykitės šešėlio. 
Ar turite raktą nuo užpakalinių durų? 

- Taip, - atsakė Fransuaza. 

— Tuomet eikite pro ten, o svarbiausia, vos grįžusios apsimes- 
kite kietai įmigusios. Gali būti... 

— Eikit! - pertarė Fransuaza. - Kitkuo nesirūpinkite. 

Žanas Batistas kuo skubiausiai pabučiavo Aliksę, šią įtemptą 
akimirką savo kuo toliausiai siekiančioje atmintyje ypač įtvir- 
tindamas tą skonį, tą švelnumą, tą žvilgsnį, nes nuo rytojaus 
visa tai turės jam padėti ilgus mėnesius. Paskui atsiplėšė nuo jos 
ir puolė į sodo gilumą, kur krito tirščiausias šešėlis. Apsuko pi- 
nučius ir išėjo pro atsarginius medinius vartus, lėtai nužingsnia- 
vo iki didžiosios gatvės galo ir taip pat užsiglaudė už platano 
kamieno. Mėnesienoje aiškiai matė pasidabruotus dviejų mo- 
terų siluetus skubiai tolstančius gatvele, juosiančia konsulatą. 
Jų persekiotojo šešėlis šmėstelėjo per gatvę ir vėl ištirpo už 
medžio kamieno. Ponsė spėjo įžiūrėti vidutinio ūgio vyrą, apsi- 
rengusį kaip frankas; jis, regis, nebuvo ginkluotas. Kad jį nu- 
tvertų, šiaip ar taip, reikėjo išlįsti aikštėn. Be to, reikėjo pasi- 
stengti atsidurti už sskamojo nugaros, jis veikiausiai nenuleidžia 
akių nuo sprunkančių moterų. Ponsė spėriai perbėgo du tarpus 
tarp medžių ir užsiglaudė už platano, prie kurio stovėjo tas žmo- 
gus prieš pereidamas gatvę. Taigi šiuo metu Žanas Batistas tik- 
riausiai atsidūrė priešingoje pusėje nei žvilgsnis to, kurį taikėsi 
pričiupti. 

Akimirką jis luktelėjo, paskui liuoktelėjo per gatvę, čiupo si- 
luetą, kurį matė judantį priešais tamsoje, apglėbė rankom per 
liemenį ir prikišo jam prie gerklės durklą. Grumtynių tikrąja 

žodžio prasme nebuvo. Atsitrenkę kūnas į kūną, nieko nematy- 
dami, abu kovotojai griuvo ant žemės ir nuriedėjo vienas per 
kitą; Žanas Batistas lengvai paėmė viršų. Jo priešininkui stigo ir 
jėgų, ir kovos įgūdžių: jis leidosi ištempiamas į šviesą vis dar su 
tuo pačiu įremtu į kaklą durklu. 

— Gelbėkit! Gelbėkit! Sargai, sargai, mane žudo! 

Žmogus, kurį Ponsė laikė rankose, sustūgo. 

— Masė! - riktelėjo Žanas Batistas. 

Anas dar labiau paleido gerklę. Konsulatas buvo netoli; neto- 
liese prieangio pasigirdo žvangesys, tikriausiai sargyba griebėsi 
už ginklų. Languose sutvisko šviesos. Į gatvę išėjo trys vyrai. 
Masė tebešaukė, ir Ponsė suprato, - jei pirmasis klyksmas sek- 
retoriui išsprūdo iš baimės, tai vėliau jis šaukė vien tam, kad jį 
pastebėtų, o jo priešininką suimtų. Tebeplyšodamas Masė po- 
draug spitrijosi į Žaną Batistą ir, nors ir kokia nepatogi buvo jo 
padėtis, nors į apykaklę ir buvo įremti ašmenys, vypsojo - pašai- 
piai ir niekinamai. 

— Ar tikrai manai, - tarsi sakė, - kad mane pričiupai? 

Tekinomis kurnėjo sargyba. Žanas Batistas paleido savo be- 
laisvį ir spruko šalin. Trys sargybiniai šūktelėjo iš nuostabos, 
kai aptiko Masė, sėdintį vidury gatvės ir besitrinantį kaklą. Ji- 
sai paliepė užpuoliko nesivyti. 


Likusi nakties dalis buvo rami kaip paprastai. Bet trys žmonės 
neužmigo. Žanas Batistas svarstė, ar Aliksė spėjo laiku grįžti. 
Nežinojo, kad jai kelio nepastojo jokios žabangos, kad ji tuoj 
pat atsigulė ir kad niekam nė netoptelėjo patikrinti, ar ji yra. Ji 
savo ruožtu išgirdo pirmąjį grumtynių šurmulį, vyro riksmą. La- 
bai baiminosi dėl Žano Batisto. Tuo tarpu ponas Masė, kaip 
stovi išsitiesęs ant savo siauros geležinės lovos, suko galvą, kaip 
turėtų elgtis rytojaus dieną. Konsulas sužinos, kad jis buvo 
užpultas. Jis turės pasakyti, kas jį užpuolė. Mintis įskųsti Ponsė 
jam be galo tiko. Aliksę ir jos tarnaitę jis ir pasekė tam, kad jį 
sugėdintų. Bet kaip paaiškinti konsului pasikėsinimą? Kodėl 
Ponsė jį užpuolė? Nori nenori turės papasakoti apie pasimatymą. 

Bet čia ir svarbiausia! Be abejo, konsulas pasijus asmeniškai 
užgautas, kai jam bus pavaizduota jo duktė, be atodairos puo- 
lanti į nešlovę. Taip, bet kaip be įrodymų pateikti tokį rimtą 
kaltinimą? Tas velnias Ponsė gindamasis gali pakreipti reikalą 
ir apkaltinti patį Masė ar net jam pakenkti. Kita vertus, per vėlu 
stengtis vėl užklupti įsimylėjėlius: Ponsė ryt išvyksta į Versalį. 
Galų gale, apie penktą valandą ryto, Masė apsisprendė, kaip 
elgtis, ir nusiraminęs užmigo. 

Žanas Batistas, taip pat beveik nemigęs, auštant išlipo iš lo- 
vos, paskutinį kartą patikrino savo mantą, ypač vaistų skry- 
nelę, su kuria nesiskirdavo kelionėse, ir užėjo pasiimti jėzuito. 
Šis baigė laikyti mišias. Žanas Batistas luktelėjo žingsniuoda- 
mas pirmyn atgal priešais koplytėlę. Paskui jie nuėjo į konsula- 
tą ketindami atsisveikinti. Ponsė ypač norėjosi aplenkti konsulo 
kvietimą ir neiti ten vienam. 

Ponas de Majė priėmė juos po pusvalandžio, su chalatu ir be 
peruko. Su manieringa mina palinkėjo sėkmės jų misijai, pa- 
prašė jėzuitą pasveikinti nuo jo grafą de Ponšartreną, jei turės 
garbės būti jam pristatytas. Patarė jiems pasirūpinti kancleriu 
Fleo, nelabai pratusiu keliauti. Galop paprašė tėvą Planteną leisti 
jam asmeniškai pasikalbėti su ponu Ponsė. 

Konsulas pakilo ir nusivedė vaistininką paskui save į kitą 
didžiosios salės galą, į kampą. Dar nepakilusi ryto saulė varstė 
dulkėtą tamsą įžulniais spinduliais ir blyškiu šydu apgaubė dviejų 
vyrų siluetus avietinių sienų apmušalų fone. 

— Man ką tik pranešė, - ištarė konsulas beveik pakuždomis, - 
kad jūs šiąnakt užpuolėte mano sekretorių! 

— Jis mane sekė. Aš jo neatpažinau. 

— Sekė, kad jus sugėdintų. Atrodo, buvote beužtraukiąs ne- 
šlovę kažkokiai merginai. 

— Ar jo užduotis - saugoti šios kolonijos dorybingumą? 

— Šiaip ar taip, ir jūsų užduotis jo neteršti. 

Konsulas atsikirto gana balsiai. Pažvelgė į jėzuitą - šisai ne- 
krustelėjo ir už dešimties žingsnių nuo jų meilingai spoksojo į 
savo rankas. 

— Patikėkite, jeigu aš gausiu kokios šeimos skundą, net jums 
nesant, imsiuosi žygių ir perduosiu žinią į Prancūziją, kad jūs 
būtumėte nubaustas. 

Gerai, su palengvėjimu pagalvojo Ponsė, svarbiausio jis ne- 
žino. Jis pagarbiai nusilenkė. 

— Man taip pat sako, - tęsė konsulas - jis atrodė lyg ir su- 
sigėdęs, —- kad jūs, atrodo, tiek praradote bet kokį saiką, jog 
išdrįsote net... pasikalbėti, bendrauti su... mano paties dukra. 

— Ak, ponas konsule, su jūsų dukra - tai visai kas kita! 

— Atleiskite, ir kas gi? 

Žaną Batistą išties sulig kiekviena kelione kažkas pakursty- 
davo iš anksto neapgalvojus, iššaukiamai, malonumo dėlei, tik- 
riausiai ir iš apmaudo iškrėsti konsului kokią nutrūktgalvišką 
įžūlybę. Pirmą kartą, prieš išvykdamas iš Kairo į Etiopiją, jis 
išgavo pažadą, kad Aliksė prižiūrėtų jo namus. Šįsyk bemaž pa- 
sibaisėjo išgirdęs save ištariant taip pat pakuždomis, kaip vyko 
šis pokalbis: 

— Na ką gi, su ja tai stačiai meilė. 

Konsulas atsitiesė, tarsi jam į strėnas būtų įsmigę samdyto 
žudiko peilio ašmenys. 

— Aš ją myliu, - atkakliai tvirtino Žanas Batistas, nenuleisda- 
mas akių. - Ir viliuosi, kad ji taip pat... 

— Nutilkite! Ir tuojau pat meskite šias mintis, - griežtai ištarė 
konsulas. 

— Tai ne mintys... 

— Sakau, gana! Jau seniai žinau, kad turite tokių ketinimų. 
Tikėjausi, kad liausitės teikęs peno savo beprotiškoms sva- 
jonėms. 

— Aš teikiu peno joms, o jos teikia peno man. 

— Ką gi, skanaus! Bet toliau nė žingsnio. Savo dukrai turiu 
numatęs ką kita. 

— Prieš jai tai siūlydamas, žinokite štai ką: ketinu jus prašyti 
jos rankos. 

Ponas de Majė du tris sykius trankiai nusijuokė, net nuaidėjo 
erdviame kambaryje, paskui toliau kalbėjo pakuždomis: 

— Iš tiesų, tai bent pareiškimas pagal visus reikalavimus: lan- 
go nišoje, dešimt minučių prieš leidžiantis į kelionę, iš vaistažoli- 
ninko lūpų. 

Jis tebesišypsojo paniekinamai ir atlaidžiai it stebėdamas be- 
simaivantį juokdarį. 

— Tai ne pareiškimas, — tvirtai atrėmė Žanas Batistas, - tai 
įspėjimas. Grįšiu čia karaliaus malonės apgaubtas ir su tokiu 
titulu, kokio reikia, kad būčiau jūsų vertas. Tik tuomet pasi- 
piršiu pagal visus reikalavimus. Bet iki to laiko negali būti pri- 
imti kiti įsipareigojimai. 

Šiuos žodžius Žanas Batistas ištarė su palengvėjimu ir malo- 
numu, kokį visuomet suteikia įžūlumas ir kerštingas gestas, bet 
drauge jis aiškiai juto, kad baisiausiai šauna pro šalį. Neatleisti- 
na apsinuoginti priešininko akivaizdoje, jeigu jo dar nenugalėjai 
1r jei įteiki jam dovaną - pasirodai atsipalaidavęs it po pergalės, 
kai anas dar gali tau smogti. Patyrimas suteikia tą privalumą, 
kad žmogus akimirksniu užčiuopia tokias klaidas, o kadangi už 
šį įžvalgumą užmokama troškimu jų nebedaryti, tai žmogus dar 
labiau veržiasi save už jas nubausti. 

— Patikėkite, aš kiek įstengdamas atsižvelgsiu į šį įspėjimą, - 
tarė ponas de Majė su pikta lemiančia šypsena. Paskui pakvietė 
pašnekovą grįžti pas jėzuitą. 


Jie išvyko po pietų, visi trys karietoje, išnuomotoje konsulato 
sąskaita, kurią traukė ketvertas arklių. Iš paskos, brikelėje, ku- 
rios mėlynas pakeliamas viršus buvo visiškai užtrauktas, kad 
juos paslėptų, ant suolo už seno vežėjo arabo nugaros išsiri- 
kiavę sėdėjo abisinai. Eisena sustojo priešais Murado būstą, kur 
buvo pakraunami ryšuliai. Armėnas verksmingai atsisveikino 
su Ponsė, nors iš tiesų buvo labai patenkintas, kad nevyksta į tą 
pavojingą kelionę. 

Metras Žiuremi ir Žanas Batistas kaip paprastai išsiskyrė ne- 
rodydami jausmų, tik broliškai apsikabindami. Šįsyk Žanas Ba- 
tistas buvo tvirtai įsitikinęs, kad protestantas nepajudės iš Kai- 
ro. Jam, emigrantui, keliauti tyrinėti Abisinijos buvo kur kas 

mažiau pavojinga nei bastytis po Versalį karaliaus ir jėzuitų kai- 
mynystėje. Metras Žiuremi prižadėjo rūpintis Muradu ir, jei 
galės, perduoti žinių apie Aliksę. Kai reikėjo lipti į karietą, Žanas 
Batistas pasivedėjo draugą į šalį. Norint nenorint kelionė jus 
įduoda į nenuspėjamas lemties rankas. Jis nebūtų sau atleidęs, 
kad persistengdamas išskyrė du žmones. Tarė savo draugui: 

— Tausok Fransuazą. Man regis, ji tave myli. 

Jie nebuvo labai linkę atvirai vienas kitam pasakotis. Milžinas 
nejaukiai dėbtelėjo į Žaną Batistą, nudelbė akis, ir jam būtų 
buvę be galo sunku nuslėpti savo sumišimą, jeigu jų vėl nebūtų 
įtraukęs išvykimo šurmulys. 

— Ponsė, ką jūs veikiate? Mes vėluojame! - šaukė jėzuitas. 

Metras Žiuremi nubėgęs uždarė dureles abiejose karietos 
pusėse ir žiūrėjo, kaip jie tolsta. 

Vežimas pravažiavo pro konsulatą, kur pasirodė tik ponia 
Fleo, liesa stovyla pilkos gelumbės suknia; ji pasveikino vyrą, 
paskui pakėlė rankas prie burnos tramdydama riksmą. Antrą 
sykį Žanas Batistas leidosi į kelionę, kuri turėjo priartinti jį prie 
tos, kurią mylėjo, ir jo širdis buvo kupina pasitikėjimo. 

IV Karaliaus ausis 


Iki Aleksandrijos neįvyko nieko, apie ką verta būtų pasakoti. 
Jėzuitas rūpinosi trimis abisinais užbėgdamas už akių menkiau- 
siems jų norams. Nelaimingieji nepratarė nė žodžio, bet, atro- 
do, svarstė, kodėl tas žmogus staiga tapo jų vergu, nors jie neta- 
po jo šeimininkais. O kancleris Fleo visą tą laiką nepravėrė 
burnos ir baisiausiai kamavosi, kai dėl kelionės reikalų tekdavo 
praleisti įprastą valgio metą. 

Aleksandrija tapo pirmo rimto įvykio arena. Abi karietos 
temstant atriedėjo į uostą; jos pasuko prie buvusio lazareto, kurį 
vienas prancūzas, pavarde Rigo, pavertė viešbučiu. Šeimininkas 
buvo ištikimas ponui de Majė: mainais už globą teikė konsului 
informaciją. Jis priėmė keliauninkus, pavalgydino, įkurdino dvie- 
juose nuošaliuose nameliuose ir pats juos aptarnavo. Deja! Bri- 
kos, kuri gabeno abisinus, vežikas, senas Aleksandrijos arabas, 
nusprendė geriau praleisti naktį savo namuose, o pakeliui susi- 
tiko pusbrolį, vieną pagiežingiausių to prastuomenės kvartalo 
muftijų. Papasakojo jam apie abisinus, juos lydinčius frankus, 
ir pusbrolis nusinešė tą įdomią naujieną pasikišęs po savo ap- 
siaustu. 

Kitą dieną jie turėjo sėsti į karališkąją galerą. Uostas bruzdėte 
bruzdėjo; daugybė nešikų su nešuliais ant galvų kopė ir leidosi 
žemyn laivo laipteliais. Tarp denių ir krantinės aidėjo šūksniai; 

iš tamsaus yrėjų aukšto sklido balsų klegesys. Saulės zenite nu- 
tviekstas mirguliavo baltas uosto fasadų tinkas, vaisių pintinės 
ir netgi grubi drobė maišų, kuriuos kėlė medinis kranas. Žano 
Batisto, tėvo Planteno ir Fleo karieta lėtai skynėsi kelią per šitą 
kamšatį. Vaikai žaidė kabinėdamiesi į didelius medinius karie- 
tos ratus. Kartais stabtelėjus vienas ar kitas kybodavo žemyn 
galva ir juokdavosi. Jai pavymui dardėjo abisinų kabrioletas, 
kurio atidengiamas viršus saulėje įgavo mėlyną ultramarino spal- 
vą. Kartais minia šiek tiek atskirdavo dvi karietas; jėzuitas, pri- 
lipęs prie apskrito pirmos karietos langelio, šūkčiojo iš apmaudo 
ir susijaudinimo. Vilkstinė buvo jau per penkiasdešimt žingsnių 
nuo laivo, kai nutiko vienas įvykis taip ūmai ir smurtingai, jog 
visi apstulbo. Prie bemaž sustojusio kabrioleto prisiartino sto- 
ras egiptietis, apsivilkęs plačia rusvai gelsva tunika, užsivožęs 
nėriniuotą šlikę, ir staigiu judesiu nuleido mėlynąjį viršų. Sau- 
lėkaitoje išniro trys persigandę abisinai, prisispaudę vienas prie 
kito. Tą pačią akimirką prieš vežiką iš anos pusės išdygo kitas 
žmogynas ir įsakė šiajam sustoti - senasis arabas paklausė jo 
tuo mieliau, kad prieš save išdygusioje žmogystoje atpažino sa- 
vo pusbrolį. Pusbrolis paleido galingą muedzino* gerklę, ir visi 
uosto musulmonai sustojo jo paklausyti. Jis pradėjo karštą pra- 
kalbą, rodydamas į abisinus, kurie įsisiautė į savo muslininius 
šydus. Retkarčiais prakeiksmus šūkalojąs arabas pagrūmodavo 
kumščiu į pirmą karietą. 

— Einu, - tarstelėjo tėvas Plantenas čiupdamas už durelių 
rankenos. 

Įsikišo Žanas Batistas. 

— Tik pasirodykite - ir jums galas, - įspėjo. 

Paskui, iškišęs galvą pro angą, įsakė karietos vežėjui žūtbūt 
varyti arklius į priekį. Vežėjui, frankų kolonijos Kaire vokiečiui, 
atrąsyk kartoti nereikėjo. Jis perleido botagu savo kinkinį, ir 
keturi trypiantys arkliai patys prasiskverbė pro klykiančią mi- 
nią. Veikiai karieta sustojo prie laivo. Ponsė užbėgo ant denio, 


* Muedzinas - musulmonų kulto tarnas, šaukiantis tikinčiuosius iš minareto maldai. 

stumdamas tirtantį Fleo ir tvirta ranka tempdamas jėzuitą, no- 
rėjusį gelbėti abisinus. Prie išėjimo į trapą užšoko ant kapitono, 
laukiančio jų su kadžiu*. Tas senas musulmonų pareigūnas bu- 
vo linkęs vykdyti pašos įsakymus, kaip buvo susitarta vakar, 
jeigu jam bus pridurtas atlygis skambančiaisiais, kas sutvirtintų 
jo paklusnumą. Tačiau kadis juos iš anksto pabrėžtinai įspėjo, 
kad net ir su Didžiojo Turko atstovo leidimu afrikiečius krikščio- 
nis įsodinti į laivą tebėra draudžiama. Padėtis buvo itin opi, nes 
kiekvienas musulmonas, nesvarbu, kokias pareigas užimantis, 
galėjo teisėtai tam pasipriešinti. Dabar, kai tai, kas nepataiso- 
ma, buvo įvykę, aukštasis asmuo, iškėlęs rankas į dangų, saiks- 
tėsi nieko negalįs padaryti. 

Kabrioleto nebesimatė. Jį aplipo plyšojanti žmonių kekė. Tėvas 
Plantenas grąžė rankas ir atrodė begalinio skausmo palaužtas. 

Žanas Batistas negaišdamas laiko su dviem jūreiviais baigė 
krauti mantą. Keldami ant denio paskutines skrynias jie išvydo, 
kaip minia atsitraukia nuo kabrioleto ir tolsta su savimi stumda- 
ma tris abisinus, kurie tarpais teatrodė kaip baltos šmėkščiojančios 
medvilnės palos. Tuomet muftijus, vadovavęs puolimui, nukreipė 
savo pamokslą prieš frankų karietą; dalis minios siūbtelėjo prie 
jos. Ponsė davė vokiečiui ženklą važiuoti; vežėjas pliaukštelėjo 
botagu, paleido arklius šuoliu ir išnyko riksmų, skilinėjančių 
arbūzų bei padulkusių miltų maišatyje. Tuo tarpu minia, įsiutusi 
dėl šio pabėgimo, pradėjo rodyti į laivą. Keli iki pusės nuogi mau- 
rai stryktelėjo ant lynų ir pabandė ropštis korpuso link. 

Tris frankus laivo kapitono padėjėjas nusitempė iki tamsios 
kajutės denio paskuigalyje ir tvirtai uždarė. Tuo tarpu kapito- 
nas, likusios įgulos padedamas, atstūmė minią. Ant krantinės 
staugė daugybė balsų reikalaudami, kad afrikiečių vagys būtų 
atiduoti Pranašo kerštui. 

Galų gale būrys išsisklaidė, ir galera galėjo išplaukti. Vos 
atsidūrus jūroje kapitonas pats atėjo išlaisvinti keliauninkų ir 
pareikšti jiems savo pagarbos. 


* Kadis - musulmonų magistratas, atliekantis teisines, religines ir kt. pareigas. 

— Kas nutiko abisinams? - paklausė tėvas Plantenas, visų šių 
naujienų taip prislėgtas, lyg būtų praradęs savo tikrus vaikus. 

— Šia valandą, - mandagiai atsakė kapitonas, - jie jau turbūt 
turkai. Mahometas turi trim tikinčiaisiais daugiau. Jiems tai ga- 
li būti tikrai liūdna, bet pasidžiaukime, nes Prancūzijos karaliui 
iš tiesų grėsė netekti trijų pavaldinių. 

Su šypsena ištaręs šiuos žodžius, jis nesivaržydamas stvėrė 
Ponsė ir jėzuitą už parankių ir nusitempė juos, taip pat ir Fleo, į 
kajutkompaniją. Tačiau šio jūrininko, kilusio iš Flandrijos, bet 
gimusio Djepe, pavarde de Hochas, gera nuotaika per visą ke- 
lionės metą neįstengė išsklaidyti jo trijų keleivių melancholijos. 

Buvo spalis. Virš jūros pūtė stiprus palankus vėjas, kuris lei- 
do galerininkams ilsėtis vos išplaukus iš reido. Be irklininkų, 
kurių nebuvo matyti, įgulą sudarė mažakalbiai kariškiai. Ilgiau- 
sias kelio tarpsnis buvo iki Agridžento. Vos išnyko Egipto kran- 
tas, Fleo užsidarė savo kajutėje ir taip vengė bet kokio maisto, 
jog bemaž krito nuo išsekimo. Ponsė jam sakė į sriubas liepiąs 
įberti vaistų; iš tiesų ten nedėdavo nieko. Kancleris padėkojo 
gydytojui už rūpestį, nė neįtardamas, kad už savo išgelbėjimą 
greičiau turėtų būti dėkingas virėjui. 

Jėzuitas buvo ne ką geresnis bendrakeleivis. Ištisas valandas 
jis melsdavosi laivo priekyje, ir junga, šepečiu šveisdamas denį, 
apsukdavo jį ratu per du žingsnius, kad netrukdytų. Žanas Ba- 
tistas tarė jį prašant Dievą atleidimo už nuotykį su abisinų ver- 
gais. Tik po dviejų dienų kelionės jis suprato, kad dvasininkas 
tikriausiai bijo ir jeigu šaukiasi dangaus, tai greičiau dėl ateities 
negu dėl praeities. Jis troško tik vieno - nepaskęsti. 

Vienintelis, su kuriuo Žanas Batistas laisvai ir maloniai šne- 
kučiuodavo, buvo kapitonas de Hochas, jūrininko sūnus ir drą- 
sus karys. Tas žmogus narsiai kovėsi Olandijos karo metu. Bu- 
vo kapitono padėjėjas laive, dalyvavusiame pergalingame Biči 
Hedo mūšyje, kuriam vadovavo de Turvilis. De Hochas visa šir- 
dimi buvo atsidavęs Liudvikui XIV. Matęs jį buvo tik vieną kar- 
tą ir iš labai toli. Bet žinojo apie jį daug istorijų: jo vaikystės 
istorijas per Frondą, kurios buvo sujaudinusios visą kraštą; jo 

šlovės, mūšių, jo santuokos ir nesantuokinių ryšių istorijas; 
meilės istorijas; gyvai apibūdino jo meilužes ir pavainikius. Pas- 
taruosius penkerius metus plaukiodamas Rytuose de Hochas ne- 
suspėjo sužinoti paskutinių naujienų, todėl daugiausia plepėda- 
vo tik apie valdymo pradžią, virtusią legenda, ir apie vienintelį 
karą, kuriame pats buvo dalyvavęs. Jei Ponsė būtų lankęsis 
Prancūzijoje anksčiau, būtų supratęs, kad de Hochas težino apie 
karalių tiek, kiek žino visi prancūzai. Bet čia, šitame žaliame ir 
rausvai violetiniame liūliuojančiame peizaže, po tomis debesų 
properšomis, nušviestomis įžambių brūkšnių, Liudviko XIV gy- 
venimas, pasakojamas jūreiviška tartimi, liūliavo kaip graikų 
hegzametras. Dėl daugybės intymių ar šlovingų karaliaus gyve- 
nimo įvykių, kuriuos kapitonas smulkiai žinojo, Žanas Batistas 
tarėsi artimai susipažinęs su pusdieviu, kaip Ovidijaus piemuo 
pogulio metu įsivaizduoja tujinąs Dzeusą. Tas susižavėjimas, kurį 
jo tėvynainiai ilgainiui ėmė justi Karaliui Saulei, Žaną Batistą 
užliejo vienu gaistu, - kaip tuos suaugusiuosius, kuriuos krikštija 
jų vaikų akivaizdoje. Trumpai tariant, jis buvo vėl bevirstąs 
prancūzu. 

Agridžente laivas sustojo penkioms dienoms. Vieną vakarą 
kapitonas, tėvas Plantenas ir Ponsė nuėjo pavakarieniauti į 
smuklę ant kalnelio; buvo dar ganėtinai šilta, ir jie sėdėjo tera- 
soje, bet pavėnė jau virpėjo nuo trumpų rudeninių gūsių. Grįžę 
į laivą nemaloniai nustebo, aptikę, kad pavogtas karaliui veža- 
mas tabakas. Gretimoje kajutėje miegojęs Fleo sakėsi nieko ne- 
girdėjęs - gal ir žmona buvo patarusi jam niekur nesikišti. Kapi- 
tonas apklausė budėtojus: šie patvirtino matę, kaip lynais sliuogę 
vaikų šešėliai. Griebtasi baudų, bet Liudviko XIV tabakas vis 
dėlto buvo surūkytas, veikiausiai kur nors žaliai pilkuose kal- 
nuose, dunksančiuose virš uosto. 

Išplaukė jie vieną rytą, penktą valandą. Šįsyk vėjai buvo ne- 
palankūs, laivą daužė aikštingos bangos, spjaudančios geltonas 
putas. Lijo. Negalima buvo iškelti burių, ir irklininkai ištisas 
valandas nesudėjo rankų. Ponsė nežinojo, kas geriau: paprašyti 
kapitoną parodyti katorgininkus, kad teisingai įsivaizduotų jų 

begalinį vargą, kuris apskritai gal ir nebuvo toks baisus, ar 
pačiam bandyti įsivaizduoti tuos mechaninius judesius atlie- 
kančius kūnus, kurie per dvejas grindis žemiau sėdi prirakinti 
prie suolų ir tarytum smerkia kiekvieną jo poilsio valandėlę. Po 
dviejų trumpų sustojimų Marselyje katorgininkų kančios baigėsi, 
bent jau tam kartui. Nenustygdamas vietoje Žanas Batistas nuo 
paskuigalio žvelgė, kaip artėja Senojo uosto krantinės. Vos pri- 
plaukus krantą, jis atsisveikino su kapitonu ir nušoko ant žemės. 

Kelionės metu jis būtų galėjęs suabejoti, ar jėzuitų priespau- 
da iš tiesų tokia varginanti, nes pažino tik santūrųjį tėvą Plante- 
ną, kamuojamą jūros baimės. Marselio uoste abejonių nebeli- 
ko: krantinėje jų laukė penketas tų juodai apsigerbusių ponų, 
stypsančių prieš trejetą tokios pačios spalvos karietų. Vien tik 
Fleo, sukritęs nuo nemigo naktų ir apetito stokos, ant neštuvų 
ištemptas iš savo kajutės paskuigalyje, puikiai pritiko prie šitos 
laidotuvių procesijos. Tačiau dabar prie jos prisidėjo ir tėvas 
Plantenas, kuris atgavo gyvumą vos pastatęs koją ant žemės ir 
sveikinamas panašių į save, ir Ponsė, apsivilkęs savo raudono 
aksomo drabužiais ir jautęsis laisvas bei laimingas; vis dėlto jie 
gavo kaip ir kiti užsidaryti viename tų laidotuvių vežimų tarp 
blyškių ir ištįsusių savo naujųjų angelų sargų fizionomijų. Ka- 
rietos pasuko Faro kryptimi — ten jėzuitai turėjo namus. Be 
bažnyčios plokščiu frontonu, pastatytos pagal garsųjį Jėzaus 
bažnyčios Romoje modelį, brolijos nuosavybę sudarė didžiulis 
baltų akmenų pastatas, dengtas plokščiu romėniškų čerpių sto- 
gu. Žanas Batistas gavo siaurą celę trečiame aukšte, žvelgiančią 
į Provansą. Iš vienos pusės matė pirmuosius Marselio namus, iš 
kitos driekėsi graži, įdirbta ir kiparisais nusagstyta lyguma, ker- 
tama pušynų ir kaštonų giraičių. Toli toli, palei horizontą, vin- 
giuota balta linija - snieguota pirmųjų Alpių ketera - skyrė ru- 
dą ramią žemę nuo debesimis apsunkusio dangaus, išrašyto 
lietaus spiralėmis. Šįsyk savo kajutėje užsidarė Ponsė, palikęs 
kitiems rūpintis pokalbiu su tėvais. Po dviejų dienų keliaunin- 
kai vėl leidosi į kelią juoda karieta, panašia į tas, kurios jų laukė 
uoste. Jos lingės buvo prastos, vadelėjo ją vežikas, matyt, itin 

skurdžiai apmokamas, kuris dabar ant keliauninkų nugarų at- 
sigriebė už visus nemalonumus, patirtus iš šeimininkų. Tas stor- 
žievis, regis, tyčia visu greičiu lėkė per visus kelio duburius, ir 
ne vieną kartą jie sumišę pasijusdavo atsidūrę vieni kitiems ant 
kelių. Pervargę, nepatenkinti, kad kelionės metu nieko nematė, 
nes jiems terūpėjo, kaip čia kur įsitvėrus, trys pasiuntiniai nak- 
ties vidury atkako į Simiano pilį, kur tėvai buvo išrūpinę jiems 
viešnagę. 

Markizas de Simianas, žavus storulis bajoras, kalbantis vaiz- 
džia provansiška tartimi, laukė jų atvykstant tik po dviejų dienų. 
Visiškai suglumęs dėl tokio netikėto svečių pasirodymo jis pasi- 
tiko juos medžioklės drabužiais, jaudinamai paprastai. Supažin- 
dino juos su žmona ir dviem sūnumis, stebėtinai panašiais į mo- 
tiną: ilga smaila nosis, juodi plaukai, apvalainas veidas. Iš tiesų 
graudu buvo žiūrėt į tą moterį, raukšlėtą, paliegusią, prilaiko- 
mą tų dviejų tvirtų žaliūkų, regis, norinčių nepaliaujamu dėme- 
siu grąžinti jai tą dovaną, kurią ji jiems paaukojo - savo grožį ir 
jaunystę. Vakarienei jie valgė žvėrieną iš mėlynai geltonų Mustjė 
porceliano indų. 

— Matot! - džiugiai sakė šeimininkas. - Tai tam, kad jaus- 
tumėtės kaip namie! 

Ir rodė didelių apskritų porceliano dubenų dugne turkiško 
rašto puošybą: maurai, medžiojantys strutį, skaitantys prie fon- 
tano Koraną, jojantys paradine rikiuote. 

- Jūs iš tiesų laimingas, - pasakė tėvas Plantenas, atrodo, ne- 
juokaudamas, - kad turite juos čia tiktai savo lėkštės dugne... 

Kitą dieną Ponsė paprašė markizą leisti jam vykti drauge į 
"medžioklę. Patraukė keturiese, su sūnumis. Girias smelkė šilti 
ūkai varvėdami ant lapų aukso. Arklių kanopos tyliai grimzdo į 
tirštą juodžemį, nusėtą kaštonų lukštais. Ledinis vėjas, pučian- 
tis nuo Alpių, gnaibė šnerves drėgnu ir kvapniu oru, kuriame 
varžėsi pušyno ir kadagių krūmokšnių aromatai. 

Grįžo visai sutemus, susigėdę, kad buvo negailestingi ir pali- 
ko ponią de Simian vakarieniauti vieną su dviem tokiais nema- 
loniais svečiais kaip Fleo ir tėvas Plantenas. Tačiau džiaugėsi 

savo medžiokle, pervargę ir suvienyti tokios draugystės, kokia 
užgimsta tarp žmonių, drauge patyrusių didžius malonumus, ne- 
pratarus vienas kitam nė trejeto žodžių. 

Medžiokliai nuėjo persirengti ir pavakarieniavo po kitų, ku- 
rie, beje, buvo nuėję gulti. Ponsė, kuriam vien mintis apie tai, 
kad rytoj vėl reikės leistis į kelią juodajame narve su tais varnais 
kėlė siaubą, paklausė poną de Simianą, ar šis nebūtų toks geras 
ir neparduotų jam arklio ir balno, kad galėtų keliauti greta ka- 
rietos, bet gryname ore. 

— Kaip aš jus suprantu! - atsiliepė markizas. - Jūs iš naujo 
atrandate Prancūziją; reikia ją užuosti, žengti pavėjui. Aš pats 
niekuomet negalėjau gyvent užsidaręs; štai kodėl manęs nėra 
karaliaus rūmuose. Brangus drauge, jums reikia žirgo; gausite jį 
rytoj rytą. Pasilaikykite savo auksą. Grįždamas atgal, jei tokia 
bus Dievo valia, pargabensite man tą arklį arba kitą, arba jo- 
kio. Visuomet būsite laukiamas svečias. 

Paskui visi keturi susėdo į didelius krėslus aplink židinį, ir 
ponas de Simianas paprašė Žaną Batistą papasakoti jiems apie 
Abisiniją. Ponsė nusprendė pavaizduoti, kaip abisinai medžioja 
dramblį. 

Pasakojimas susilaukė didelio pasisekimo, ir ponas de Simia- 
nas labai karštai prispyrė Žaną Batistą prisiminti dar ką nors. 
Galiausiai klausydamiesi pasakojimo apie jo kelionę į Abisiniją 
jie prasėdėjo didžiąją nakties dalį, ir jei pats jis galų gale nebūtų 
užsispyręs eiti gulti, būtų klausęsi jo prisiminimų ligi aušros. 

Savo istorijų sėkmę gydytojas palaikė geru ženklu. Jis pirmą- 
syk pasakojo apie savo kelionę: parodytas susidomėjimas jį pa- 
drąsino ir pakiliai nuteikė. „Jei karaliaus galvosena tokia pa- 
ti, - tarė sau, - man nebus sunku jį sužavėti.“ 

Kitą rytą Žanas Batistas išvyko iš pilies raitomis ant veržlaus 
sarčio. Valanso kelyje smulkia risčia jojo greta karietos ir dabar 
su malonumu žiūrėjo, kaip ji kratosi. Dangus buvo tokio pat 
spindinčio mėlio ir toks pat pilkas kaip Mustjė dubuo. „Tik kad 
čia nematyti jokio turko“, - galvojo Žanas Batistas. 

Po paskutinio naktinio pasimatymo su Žanu Batistu Aliksė iš 
pradžių dėl jo drebėjo. Fransuaza nuramino ją tą patį rytą. Po 
pietų iš gando, sklandančio po namus, mergina sužinojo apie 
pasikėsinimą, kurio auka tapo „tas vargšas ponas Masė“, kaip 
sakė jos motina. Ji viską suprato ir baisiai įtūžo. Juk pasikėsini- 
mo taikinys buvo ne „tas vargšas ponas Masė“, kuriam didesnės 
paniekos nebegalėjo jausti. Jai kadaise turbūt iš tiesų gerokai 
stigo draugijos, kad teikėsi atkreipti dėmesį į tokį žmogų. Da- 
bar, kai, jos nuomone, vertino jį įžvalgiau, tai yra nuo tada, kai, 
tiesą sakant, triuškinte triuškino jį savo neteisingumu lyginda- 
ma su Žanu Batistu, matė kiaurai, koks tas šunuodegiautojas 
sekretorius ištižęs, nors negalėjo iš tiesų jausti jam pagiežos už 
šlykštumą, įgimtą jo sudėtinę dalį. Tada ūmai ir smarkiai ji ėmė 
tūžti ant savo tėvo. Neabejojo, kad ponas Masė veikė jo įsaky- 
tas ir sekė ją tenkindamas konsulo užgaidą. 

Kadangi Aliksė nebuvo santūraus būdo - ji pati tik dabar 
pradėjo tai suvokti - pagiežoje tėvui ji sukaupė ir visą kitą savo 
apmaudą. O visų pirma širdies gilumoje priekaištavo jam, kad 
buvo naujojo judviejų išsiskyrimo priežastis. Pirmą kartą Žanas 
Batistas buvo įpareigotas keliauti į Abisiniją, prieš jai su juo 
susipažįstant. Niekas dėl to nebuvo kaltas. Bet šį sykį jis vėl 
iškeliavo, ir kaltas jau buvo jos tėvas, kuris per nesukalbamą 

būdą, surambėjusius principus, abejingumą kitų ir ypač savo 
dukros gyvenimui kėlė sąlygas jos santuokai. Ji jam prikišo ir 
sugadintas paskutines akimirkas su Žanu Batistu, kai jis pa- 
liepė ją sekti. Tolydžio prisimindavo tą vaizdą, dėl kurio kiek- 
vienąsyk vėl pajusdavo pažeminimą: jos su Fransuaza su savo 
pernelyg siaurais bateliais, klupčiodamos bėgo smarkiai pla- 
kančia širdimi, kad paspruktų nuo bjauriojo šnipo. Medžioklės 
scena. Iš tiesų tėvas elgiasi su ja kaip su medžiojamu žvėreliu, 
kurio tykojama, į kurį taikoma. O jėgų santykis štai koks: 
Žanas Batistas ir ji tokie pat bejėgiai kaip zuikiai kukurūzų 
lauke, jiems telieka slėptis, sprukti, gudrauti su šunimis, pa- 
leistais jų pėdomis. 

Po tos scenos, kuri perskėlė jai širdį kaip riešutą, Aliksė 
peržvelgė visą savo vaikystę ir tai, kas jai atstojo auklėjimą. Tai 
buvo - nei daugiau, nei mažiau - pavyzdys to, kas tuo laikotar- 
piu buvo leidžiama mergaitėms. Vaikystėje ją santūriai globojo 
guvernantė, kurios vienintelis rūpestis buvo priversti mergaitę 
romiai elgtis tais retais atvejais, kai ji būdavo atvedama pas mo- 
tiną. Paskui ji išvyko į vienuolyną, o to, kuriame užaugo, durys 
dėl gyventojų savitumo nebuvo kaip kitų atviros į pasaulį; kai- 
mo užkampis, kur ją buvo paslėpę, - va kas tai buvo. Vienintelė 
viltis, suteikta toms atsiskyrėlėms mergaitėms, buvo kaip gali- 
ma greičiau patekti į kitą priklausomybę - priklausomybę nuo 
vyro, kurio jos pačios nepasirinks. Ir tarytum ruošiant jas to- 
kiai daliai, visiškai nulemtai visuomenės, jas mokė ištverti su 
iškilmių sukniomis, prikimštomis ašutinių volelių, apjuostomis 
geležiniais lankais. Kairo namų vienatvėje neturėdama jokios 
draugijos, su kuria galėtų lygintis spręsdama, ar šie papročiai 
normalūs, Aliksė juos gerbė tik iš įpratimo, o tas įpratimas su- 
guro kaip jos kulneliai vieną gražią medžioklės naktį, kai jai 
prieš akis stojo prigimties reikalavimai, o su jais, kaip kontras- 
tas, kaip varžtai - jos padėtis. 

Per pirmąją savo mylimojo kelionę ji užsimaskavo, tam tikra 
prasme pamelavo tėvui, kadangi kruopščiai nuslėpė savo jaus- 
mus. Bet darė tai nenoromis, ir pagarba, kurią jautė tėvams, ne- 

buvo nėmaž pažeista. Šį sykį viskas pasikeitė. Įsitikinimas, kad 
tėvas jos atžvilgiu griebėsi nesąžiningų priemonių, atpalaidavo 
stipriai joje įsitempusią maišto templę. Kovoje ji daugiau nebe- 
paisė gražios moralės: kad apsigintų, ketino panaudoti visus savo 
varganus ginklus ir net pasistengti įsigyti naujų ir galingesnių. 

Ji laukė, kada ją pakvies tėvas. 

Jis pasišaukė ją į savo kabinetą dvi dienos po Ponsė išvykimo. 
Iš esmės konsulas savo dukros ničniekuo neįtarė. Dėl savo egoiz- 
mo jis taip nesidomėjo savo artimaisiais, jog net neįtarė apie jų 
priešiškus ar bent jau savarankiškus jausmus. Žinome, kad dėl 
savo sekretoriaus žabangų ponas de Majė buvo niekuo dėtas. Ga- 
liausiai pasimatyti su dukra ir ją įspėti konsulą pastūmėjo sekre- 
toriaus užuominos ir ypač Ponsė akiplėšiškumas. 

— Ar pastebėjote, - tarė jis be jokio pykčio, nes su dukra visa- 
dos šnekėdavo švelniai - tai jį patį įtikindavo, kad ją myli, - tą 
vaistininką, tą poną Ponsė? 

— Jūs pats, tėve, mane su juo supažindinote, - atsakė Aliksė 
nesutrikusi. 

„Jei jis mano, kad kurapka pakils sulig pirmu medžioklio 
žingsniu, - mąstė ji, - jis klysta.“ 

— Jis išvyko, ir tikiuosi, kad daugiau jo nebepamatysite. Bet 
prašom atsakyti, nes norėčiau imtis šiokių tokių priemonių tuo 
atveju, jeigu jis bandytų čionai grįžti: ar jis yra jums kada nors 
įkyrėjęs? 

Suėmusi vieną savo mėlynai juodos suknelės klostę, Aliksė 
permetė ją per kelį, tarsi ta būtų jai kliudžiusi. 

„Kur jis taiko? — toptelėjo jai. - Aišku, norės sukliudyti jam 
grįžti... Ką darysi, jei karalius jam atlygins, jis gali ir tai...“ 

— Dvejojate? - paklausė konsulas. 

— Stengiuosi prisiminti. Bet, tėve, ničnieko neprisimenu. La- 
bai trumpai esu mačiusi tą žmogų, ir jis visuomet elgėsi kuo 
padoriausiai. 

„Jis manim netiki, - tarė pati sau. - Jis žino. Neigti, neigti, 
neigti.“ 

— Ar tikrai niekados neleidote sau pasielgti dviprasmiškai, kas 

galėjo suklaidinti prastuolio širdį ir paskatinti ją trikdyti jūsų 
drovumą? 

— Aš, tėve? - ištarė ji išplėsdama savo mėlynas akis. 

Ji žinojo, jog jos vyzdžiai gali būti it uolienų vanduo, eže- 
ras, kurio giliame dugne tareisi matąs plastant jos širdies ak- 
menėlius. 

„Jeigu jis nežino, - pagalvojo, - mano akių tviskesyje įžvelgs 
naivios merginos tyrumą. Jeigu žino - ašmenis.“ 

Ponas de Majė atsipalaidavo, priėjo prie Aliksės, paėmė jos 
ranką į savąją ir paglostė, kaip glostomas gyvulėlis. 

- Žinoma, - pasakė jis. - Mano klausimas pernelyg grubus. 
Bet, matote, aš stengiuosi jus apsaugoti, o tas tipas tarstelėjo 
keletą žodžių - bijau, kad jūsų nebūtų pasiekęs jų atgarsis. 

— Kokių žodžių, tėve? —- paklausė ji ištraukdama ranką. 

— Nieko. Girtuoklio šnekos. Tas žmogus nenaudėlis kaip dau- 
gelis - deja! - nuotykių ieškotojų, kurių nemažai šioje kolonijo- 
je. Štai kodėl aš saugau jus kiek išgalėdamas nuo bet kokio ben- 
dravimo. 

— Dėkoju, tėve, - atsiliepė Aliksė, nuraminta pirmojo puoli- 
mo ir tardama, jog atėjo kontrpuolimo valanda. - Jūsų dėka 
mano skaistybei niekada niekas negrėsė. Bet bėda... ta... 

— Nagi? 

— „ta, kad aš čionai labai nuobodžiauju. 

— Žinau, - tarė ponas de Majė. 

Jisai pasitraukė, paskui staiga atsisuko ir grįžo prie dukros. 

— Neketinau jums taip anksti pranešti, bet tiek to, - pridūrė. - 
Taigi padariau taip, kad veikiai, taip, labai veikiai jūs nebenuo- 
bodžiausite. 

- Ir kaipgi? 

- Jūs ištekėsite. | 

Įsimylėjėliai neprotingi: jai dingtelėjo, kad tėvas praneš, jog 
Žanas Batistas... 

— Suprantu, naujiena jus trikdo, - tarė konsulas. - Tačiau pa- 
galvokite, kad jau pats metas. 

Alikse dailiai tūptelėjo rodydama paklusnumą tėvo valiai. 

— O ar galiu sužinoti, kam jūs mane skiriate? - ištarė nusižemi- 
nusiu balsu. 

— Kai kam, ką labai greit išvysite. Nesakau, kad jis atvyksta iš 
Prancūzijos vien šiuo reikalu, bet galų gale beveik. Tai puikios 
kilmės žmogus, kurio nuopelnus man asmeniškai laiduoja mūsų 
giminaitis Ponšartrenas, 0 tai nėra maža. 

Aliksė dar kartą tūptelėjo ir nieko daugiau nebeklausė, dėl to 
konsului palengvėjo ir kartu pasirodė keista. Jis nebijojo, kad 
duktė atsisakys, nes savo valdžia neabejojo. Bet galėjo būgštau- 
ti aimanų, klausimų, viso kalno jausmų, kurie, nors nebūdami 
kliūtis, būtų galėję sukelti nemalonią painiavą. „Merginų širdis 
visi įsivaizduoja sudėtingesnes, negu jos yra, - manė jis. - Bet 
andai: kai jas gerai išauklėji, viskas paprasta.“ Ponas de Majė 
akimirką sugrudo žvelgdamas į Aliksę, tą nepriekaištingą draus- 
mės ir šeimos vaisių. 

— Tėve, - pasakė ji, - lauksiu nekantraudama išvysti tą, apie 
kurį man kalbėjote, ir neabejoju atpažinsianti tuos privalumus, 
apie kuriuos jums buvo taip palankiai atsiliepta. 

Ponas de Maje meiliai nusišypsojo. 

- Vis dėlto, - tęsė mergina, - manau, mano vestuvės ne rytoj, ir 
dėl to norėčiau, kad iki to laiko suteiktumėt man vieną malonę. 

— Sakykite, - tarė konsulas. 

— Taigi: Kairo klimatas mane slegia, aš nykstu. Pažiūrėkite, 
kokia aš išblyškusi. Man regis, netgi tam, kad patrauktum suža- 
dėtinio dėmesį... 

— Ką jūs šnekate? Jūs man atrodote žydinti. 

— Todel, kad pasidažiusi. Ir ne kas dieną sužinai apie savo 
vestuves. Štai dėl ko turbūt šiuo metu aš raustelėjau. Bet pa- 
tikėkite, tėve, man mažakraujystė. 

— Kaire būsime dar keletą metų, jums reikia priprasti, - griežtai 
pasakė ponas de Majė. - Jei ištekėsite už žmogaus, kuris jums 
žadamas, galbūt su juo išvažiuosite kitur. Bet įspėju: jis Rytų 
diplomatas, ir gali būti, kad vieną dieną jums bus dar sunkiau 
prisitaikyti. Ar įsivaizduojate save įkalintą kokioje atstovybėje 
Damaske ar Bagdade? Nepažįstate tų miestų! Čia bent jau esa- 
ma Nilo oro... 

— Būtent, tėve. Štai ko aš trokštu. Man netrūksta Kairo drau- 
gijos. Man tik reikia trupučio gamtos, oro. Jūs turite tą reziden- 
ciją už mylios nuo Gizos. Leiskite man praleisti ten keletą dienų 
su motina ir tarnais. 

— Tie namai netinkami sveikatai, - gyvai atsiliepė konsulas. - 
Upėje yra labai bjaurių uodų; jūs susirgsite drugiu. 

— Vasarą. Bet žiemą jie sveiki. Regis, jūsų pirmtakas kiekvie- 
nais metais ten porai mėnesių važiuodavo. 

„Apskritai, - pagalvojo konsulas, - svarbiausia, kad nemur- 
mėdama sutiko tekėti. Tikrai reikia kaip nors jai atlyginti. Ne- 
kurstykime maišto ten, kur tuo tarpu sutinkamas tik palankiau- 
sias nusiteikimas.“ 

— Nenoriu, kad jūsų motina išvyktų iš Kairo. Konsulatas ne- 
gali be jos ilgai likti. 

Keista, tačiau tikra pagarbos duoklė. Sakydamas „konsula- 
tas“, ponas de Majė neabejotinai kalbėjo apie konsulą. 

— Tada važiuosiu tik su tarnais, - pasakė Aliksė. 

— Su kuo? Su ta skalbinių prižiūrėtoja, kuri nuo jūsų beveik 
neatstoja ir apie kurią man ne kažin kaip atsiliepiama? 

„Čia išsiliejo pono Masė tulžis“, - dingtelėjo Aliksei. 

— Ką jai turite prikišti, tėve? - paklausė ji vėl žaisdama savo 
didelėmis akimis - pravėrusi jas ir įsmeigusi į konsulo veidą. 

- Šiaip ar taip, - tarė jis nukreipdamas žvilgsnį, - dvi moterys 
negali vienos ten būti. Jums reikia poros sargų - juos paimsime 
iš Čia, ir aš paprašysiu agos pastatyti parko gale keletą janyčarų. 

— Ak! Tai jūs sutinkate! 

— Jūsų veidelio spalvos labui, - burbtelėjo jis paniuręs. - Ir su 
sąlyga, kad grįšite tą pačią akimirką, kai paliepsiu, nes tas, apie 
kurį pranešiau, nebeužtruks. | 

Aliksė su viskuo sutiko ir. dingo, laiminga, kad kova buvo 
sėkminga. 

Ponas de Majė davė pažadėtus įsakymus ir, taip -pat paten- 
kintas tuo pokalbiu, likusią ryto dalį praleido pats rašydamas 
tris laiškus pažįstamiems asmenims, tarp jų kancleriui Ponšar- 
trenui, įspėdamas juos dėl Ponsė. Aprašė tą žmogų, koks jis: 

girtuoklis, pramaniūgas, kuriuo nėmaž nereikia pasikliauti, pas- 
kutinis ištvirkėlis ir garbėtroška. Konsulas reiškė didžias abejo- 
nes dėl jo pasakojimo apie kelionę į Abisiniją tikrumo ir netgi 
stengėsi įteigti mintį, kad tas mitomanas tikriausiai nebuvo 
peržengęs Senaaro sienų. Argumentai, kuriuos ponas de Majė 
dėl pastarojo punkto išdėstė, buvo ganėtinai menki, bet Apvaiz- 
dos valia kitomis dienomis jis surinko jų daugiau. 

Kaip ir po tėvo de Brevdano misijos išvykimo, vėl pasiskųsti 
konsului atėjo kapucinų vyresnysis, tas gauruotas milžinas, pa- 
varde don Paskualė. Jis sužinojo apie tėvo Planteno ir abisinų 
kelionę į Versalį ir išreiškė savo nepasitenkinimą dėl to, ką va- 
dino „Prancūzijos šališkumu tam tikros kongregacijos atžvil- 
giu“. Ponas de Majė labai maloniai jam atsakė, kad jis nieko 
neužtariąs ir esąs pasiruošęs paremti jo ordino pastangas, jeigu 
gali, visomis kitomis aplinkybėmis. 

— Pačiu laiku, - atsiliepė italų dvasininkas. - Netrukus ruo- 
šiamės išleisti misiją į Abisiniją. 

— Ir vėl! - šūktelėjo konsulas. 

— Kol kas liekame Senaare, ir niekas tolijau nenukeliavo. 

Ir klastingai pridūrė: 

— Beje, net jūsų globotinis. 

— Mano globotinis? 

— Taip. Senijoras Ponsė! 

Konsulas atrodė labai susidomėjęs. Liepė tėvui Paskualei pa- 
kartoti savo žodžius. Šisai patvirtino, kad pagal patikimus jo 
brolių Senaare pranešimus Ponsė, pasprukęs iš to miesto, nuke- 
liavęs tik kokį dešimtį mylių nuo sienos į vieną abisinų kaimą, 
paverstą muitine, kad jam nebuvę leista keliauti į šalį giliau, 
kad pralaukęs ten keletą mėnesių, netgi vietiniu papročiu vedęs 
vieną čiabuvę, kas anaiptol nebuvo sunku, ir sugrįžęs sekdamas 
pasakas apie imperatorių, kurio akyse nebuvo regėjęs. 

Ponas de Majė, šio pasakojimo pradžiugintas, paklausė ka- 
puciną, kodėl šis neatėjęs viso to papasakoti anksčiau. Anas 
įžūliai atsakė, jog jei prancūzams patinką apsijuokti, elgiantis 
kaip su ambasadoriumi su buvusiu virėju armėnu, jis nenorįs 

atimti iš jų to malonumo. Bet pridūrė pasiuntęs ataskaitą į Ro- 
mą ir dabar visi kapucinai žiną tiesą taip pat ir Paryžiuje. 

- Tai, ką jūs čia sakote, be galo svarbu, - rimtai pareiškė konsu- 
las. - Ar turėtumėte rankose Senaaro tėvų liudijimą: ar jie parašė? 

— Turiju vienuolyne ilgą laišką nuo Senaaro vyresniojo. 

— Maldauju, - gyvai prašneko ponas de Majė, - duokite man 
to laiško kopiją. Aš dar galiu sustabdyti visą tą reikalą. 

Kapucinas nieko nesakė, kažko laukė. Konsulas, prarijęs kab- 
liuką, su meškere kilo aukštyn. 

— Sutarta, - pasakė jis, - duodu žodį, įsipareigoju imtis visų 
priemonių, kokios tik bus man prieinamos, kad sudaryčiau pa- 
lankias sąlygas jūsų pačių misijai. 

— Duodate žodį? 

— Taip, duodu žodį. 

— Bene.* Laišką turėsite šįjį vakarą, - tarė tėvas Paskualė, ga- 
lop gavęs tai, ko buvo atėjęs. - Grįšiu po keleto dienų ir išdėsty- 
siu jums mūsų planą ir poreikijus. 

Sulig šiais žodžiais italas paliko konsulą taip pat nemanda- 
giai, kaip ir buvo atėjęs. Tačiau ponas de Majė jau pradėjo ver- 
tinti šį nuoširdų atžarumą, tokį skirtingą nuo klastingo jėzuitų 
mandagumo. 


Būriui tarnų įruošti Gizos namą prireikė neilgos savaitės. Jie 
atlapojo visus langus ir įleido šviežio oro iki pat mažiausių kam- 
barėlių. Paskui viską aprūkė, kad išgintų drugį. Galiausiai atga- 
beno indų ir švarių paklotų, kuriuos atbogino dviem krovini- 
niais vežimais. 

Aliksė atkako kitą dieną pasibaigus ruošai, lydima Fransua- 
zos - jos motina, kaip numatyta, nusprendė geriau likti Kaire. 
Trys jas lydintys tarnai buvo visiškai atsidavę dviem moterims, 
kurioms buvo sunku tik juos išsirinkti, nes visi konsulo namai, 
iškamuoti jo šykštumo ir paniekos savo pavaldiniams buvo nu- 
siteikę prieš jį. O dėl mažosios turkų įgulos, kuria aprūpino ja- 


* Gerai (1t.). 

nyčarų aga, - ji laikėsi labai toli nuo namų ir privalėjo prižiūrėti 
tik išorinę valdų pusę. 

Panelė de Majė, apsitaisiusi mėlynu nemezginiuotu žiustoko- 
ru* ir juodo aksomo suknia, su vieninteliu kaspinu garbanose, 
atvažiavo brikele trečią valandą dienos. Apie tuos namus jai bu- 
vo pasakoję, bet ji jų nebuvo mačiusi. Išvydo juos gale ilgo pa- 
aukštinto kelio, kurį vanduo potvynių metu skalaudavo iš abiejų 
pusių. Tai buvo maurų rūmai, apjuosti medinių galerijų smai- 
liomis arkomis. Langus saugojo kruopščiai apdailintos kedro 
grotelės. Namą vainikavo aštuonkampis bokštas, kurio stogas 
buvo osmanų šalmo formos. Tetrūko mahometonų pusmėnulio 
ant akoladės formos skliauto. Šios emblemos iš pradžių čia būta, 
tačiau pašai, dovanojusiam šią rezidenciją vienam Prancūzijos 
konsului maždaug prieš penkias dešimtis metų, užteko suprati- 
mo, kad jį pašalintų. 

Šis statinys stūksojo ant kalvelės, iškilusios virš upės pa- 
krantės, nepasiekiamas jos nuolatiniams potvyniams. Iš trijų pu- 
sių jį supo sąnašos —- nors ir derlingos, konsulo jos buvo pa- 
liktos likimo valiai. Čia žėlė sodri žolė, sudarydama aplink 
paviljoną lyg ir kokį didelį šviesios vejos plotą. Paskutinė pusė, 
nuožulni upės link, buvo apsodinta dideliais medžiais, kurie 
dengė žemę savo šešėliu ir trukdė čia augti bet kam kitam. Taigi 
iki pat paupio nendrių po šia unksme driekėsi sausų lapų kili- 
mas. Baltos feliugų burės slydo per gerą atstumą nuo valdų pa- 
gal draudimą, kuris niekuo nebuvo pažymėtas, bet kurį visi val- 
tininkai veikiausiai kartojo vienas kitam pašnabždomis- į ausį. 
Medinis tiltas, kur buvo pririšta sena, plaukiojimui nebetinka- 
ma valtis, tęsėsi virš vandens kokius dvidešimt metrų. 

Aliksė apėjo namus giliai alsuodama aitroku upės vėjeliu nuo 
medinės svetainės terasos. Bet ilgai džiaugtis šituo malonumu ji 
neketino. 

— Na, - tarė ji Fransuazai, - negaišdamos kibkime į savo 
programą. 


* Žiuztokoras - XVII-XVIII a. Prancūzijoje dėvimas ilgas įliemenuotas švarkas be 
apykaklės, siūdinamas iš labai puošnių audinių. 

Lapkritis buvo šaltas. Žanas Batistas, nors ir šildė rankas ant 
arklio kaklo, atvykdavo į sustojimo vietas sužvarbęs. Iš savo 
bendrakeleivių jis gavo leidimą lėkti šuoliais kaip tinkamas pa- 
simatydamas su jais prie kiekvieno didelio miesto užkardos. Pa- 
galiau keliavo įsivaizduodamas, kad jis vienas ir laisvas; užsuk- 
davo į kaimus, šnekučiuodavo su valstiečiais, klausydavo senių 
aikštėse. Lione nusipirko vežėjo peleriną ir fetrinę skrybėlę su 
raudona plunksna. Podraug sužinojo apie Ispanijos karaliaus 
mirtį. 

Dar po trijų dienų karieta ir raitelis susitiko Fontenblo. Vidu- 
ry nakties visi atsibeldė į jėzuitų būstą. Vėjo šuorai tolydžio ge- 
siojo varinius žibintus. Pradėjo lyti. Vėtroje niršiai siūravo juo- 
di kelią supantys medžiai. Žanas Batistas juokėsi, burna gaudė 
šaltą lietų, kurio tais atogrąžų metais jam taip trūko, pačiam to 
nenutuokiant. Kitą dieną jie buvo Paryžiuje, pravažiavo Italijos 
užkardą, kur juos apkuopė rinkliavininkai, ir prieš vėl praside- 
dant lietui leidosi Bievros upelės link tarp juodų pro šalį šmėžuo- 
jančių miestelėnų siluetų. Juos apgyvendino viename Liudviko 
Didžiojo kolegijos priestate. Fleo, turintis giminių Otejo kaime, 
atsiskyrė nuo jų pačią pirmą dieną. 

— Traukia su pranešimu pas Ponšartreną, - piktai drėbtelėjo 
tevas Plantenas, vos tik diplomatas įsėdo į palankiną. 

Didžioji dienos naujiena: Liudvikas XIV priėmė Ispanijos ka- 
raliaus testamentą, kuriuo šis, bevaikis, paliko sostą Anžu ku- 
nigaikščiui. Prancūzijos karalius per savo vaikaičio įžengimą į 
Madrido sostą suvienijo abi karalystes. Tapo galingiausiu Eu- 
ropos, taigi ir pasaulio, žmogumi. Neišvengiamai turėjo vėl įsi- 
plieksti karas. Jėzuitai patenkinti aptarinėjo didžiąsias naujie- 
nas. Tėvas Plantenas nusprendė, kad didysis krikščionių karalius 
labiau negu bet kada negalįs atsisakyti savo misijų, - ypač Ry- 
tuose, taigi ir Abisinijoje, - globėjo vaidmens. Nebuvo įvykio, 
kurio šis tėvas nepritaikytų tam, kas nuo šiol buvo didysis jo 
gyvenimo tikslas: susigrąžinti į Bažnyčios prieglobstį šalį, ku- 
rios nepažinojo ir kuri iš jo nieko neprašė. 

Žanas Batistas niekada nebuvo matęs Paryžiaus. Pirmą vaka- 
rą jis nusileido iki Senos ir pakrantėje, tarp irklinių valčių ir 
velėtojų laivelių, pagirdė arklį. Kitą dieną apsuko ratą pėsčio- 
mis. Iš pradžių žingsniavo po didelius atvirus plotus, kur virte 
virė naujos statybos. Praėjo pro Invalidų rūmus, nužygiavo pa- 
krantėmis iki Naujojo tilto ir apsuko didelį ratą šiauriniais bul- 
varais iki Bastilijos. Pamatė, kad nuo to laiko, kai jis išvyko iš 
šalies, gerokai pasikeitė drabužių mada. Kairo prancūzai šia 
prasme smarkiai vėlavo. Jo gražiausios drapanos atrodė varga- 
nos, palyginti su tuo, kas buvo dėvima sostinėje. Kitą dieną Šv. 
Jokūbo gatvėje jis nusipirko žalio aksomo švarką su sidabri- 
niais apvadais, šilkinę liemenę, juodas kelnes ir kojines. Šitaip 
apsitaisęs išdrįso įžengti į miestą tikrąja žodžio prasme, tai yra 
vaikštinėti tomis siauromis centro gatvėmis, kur galėjai taip leng- 
vai išgirsti akiplėšišką praeivių ar krautuvininkų pastabą. Su 
savo špaga, guvaus žvilgsnio jis dailiai išrodė. Niekas nė ne- 
murmtelėjo. 

Žanas Batistas buvo tvirtai pasiryžęs savomis lėšomis įsikurti 
mieste. Jėzuitai jį atgabeno, rūpinosi karališkąja audiencija - to 
ir gana. Daugiau nenorėjo nuo jų priklausyti. Tačiau nebuvo 
turtingas, o sostinės kainos aukštos. 

„Mano aukso milteliai, - mąstė Žanas Batistas, - bus tinka- 
miau panaudoti įgyjant šią nepriklausomybę negu kaip dovana 

karaliui. Jo Didenybė tokią kuklią sumą net galėtų palaikyti įžei- 
dimu.“ 

Nuėjo pas mainininką ir iškeitė šitą auksą, iš taip toli atkelia- 
vusį, bet anaiptol dėl to ne didesnės vertės. Bankininkas netgi 
įtariai jį nužvelgė ir po ilgos pauzės padavė jam ekiu kapšelį, 
pasirodžiusį jam lengvoku. „Geriau negu nieko, - tarė jis sau, — 
ir, šiaip ar taip, užteks gerai įsikurti.“ 

Jis leidosi ieškoti būsto. Iš pradžių pasibastė po Sitė salą, pas- 
kui praėjo rotušę ir galiausiai šalia Švento Eustachijaus bažnyčios 
aptiko tokią vietą, kokios jam reikėjo. Smuklę, kuri pasirodė 
labai tinkama jo padėčiai; akį patraukė jos iškaba. Čia puika- 
vosi išpjautas iš dažytos lakštinės geležies didžiulis afrikietis, 
apsijuosęs klubus juosta, su ietimi rankoje. Įstaiga vadinosi „Juo- 
dasis gražuolis“. Žanas Batistas įėjo. Ilgšis smuklininkas giliai 
įdubusiais skruostais ir papilkusia oda su savo klientais, atro- 
do, elgėsi geriau nei su savimi pačių; iš didžiosios salės, išei- 
nančios į gatvę, aidėjo juokas ir guvūs balsai. 

- Nusipirkau šį kromelį iš vieno dažytojo, - su nuoširdžia 
šypsena paaiškino vyriškis. - Buvo pasirinkęs šitą keistą iškabą. 
Aš ją pasilikau. 

Žanas Batistas paklausė, ar yra laisvas kambarys ir už kokią 
kainą. Tas, kuris buvo užsilikęs, panėšėjo greičiau į kamarą ir 
buvo brangokas, bet turėjo židinį, ir smuklininkas patikino pri- 
nešiąs malkų tiek, kiek tik jis įstengs sudeginti. Nuo ryto ligi 
vakaro žvarbstantis ir vis mažiau nostalgišku šito pojūčio žave- 
siu besimėgaujantis jaunuolis sutiko ir užsimokėjo už keturias 
dienas į priekį. Paskui grįžo pas jėzuitus pasiimti mantos ir vaistų 
skrynutės, pranešė, kad išsikrausto, ir tik paprašė pasirūpinti jo 
arkliu. Tėvas Plantenas bergždžiai bandė jį sulaikyti. Ponsė 
pažadėjo kas rytą užsukti į kolegiją sužinoti naujienų ir būti jų 
paslaugoms, kai būsianti paskirta karališkoji audiencija. Grįžo 
į „Juodajį gražuolį“, gardžiai pavakarieniavo ir nesivaržydamas 
išgėrė burgundiško vyno, kuris jį truputį atšildė. Smalsus smuk- 
lininkas atėjo su juo šnektelėti. Jis pasakė jam atvykęs iš Kairo 
ir mokąs gydyti augalais. 

— Aha, gydytojas! - tarė smuklininkas pagarbiai nusilenkdamas. 

— Daugiau ar mažiau, - atsiliepė Ponsė, visuomet su nepasi- 
tikėjimu žiūrįs į tikruosius daktarus. 

— O! Daugiau, pone, žinoma, daugiau. Aš pažįstu tuos Fakul- 
teto sukčius: jie mus galabija ir, negana to, dar apiplėšia. Kur 
kas mieliau patikėčiau augalų paslaptimis, ypač jei jie iš Rytų. 

Žanas Batistas vengė ką nors pridurti, o ypač uždrausti žmo- 
gui kalbėti. Kopdamas į savo kambarį girdėjo, kaip smuklininkas 
eina nuo stalo prie stalo skleisdamas naujieną apie jo profesiją; 
gydytojas pajuto į save įsmeigtus pagarbos kupinus žvilgsnius. 

— Tikėkimės, pasirodys klientų. Nes pagal tai, kokiu greičiu 
šiame mieste tirpsta pinigai, visi mano aukso milteliai greitai 
bus išgaravę. O kas žino, kiek laiko mes čia išbūsime? 


Tuo tarpu jėzuitai nesėdėjo rankas sudėję. Ispanijos įvykiai 
sukrėtė rūmus, ir karalius buvo be galo užsiėmęs. Bet tėvai su- 
gebėjo truputį luktelėti ir per tą laiką pastūmėjo Etiopijos reika- 
lą. Jų brolijoje buvo didžiuma didikų nuodėmklausių, pradedant 
paties karaliaus nuodėmklausiu. Naudodamiesi šia padėtimi dau- 
gybėje įtakingų šeimų jie paskleidė gandą apie pasakišką misiją ir 
pagrindinį to žygio didvyrį, dabar viešintį sostinėje. Šventeivos 
surengė keletą vakarienių, kuriose Žanas Batistas vis atsisakyda- 
vo dalyvauti aiškindamas, jog norįs, kad jo pasakojimą pirmiau- 
sia išgirstų pats karalius. Tėvas Plantenas vangiai jam dėl to 
papriekaištavo. Tiesą sakant, dvasininkui buvo didžiulė garbė 
pačiam keliauti po tuos garsingus namus, kur jo klausėsi turtingi 
tituluoti vyrai, gražios moterys, žodžiu, visa ta draugija, kurioje 
matydami jį sukinėjantis būtų labai didžiavęsi jo protėviai maini- 
kautojai arkliais. Yra vienas dalykas, kurį paprastai sugeba kuni- 
gai — tai išspausti naudos iš paslapties. Iš to trupučio, ką žinojo 
apie Ponsė ir nelaimingojo Brevdano kelionę, tėvas Plantenas 
sukūrė pamokomą istoriją, intriguojančią net savo spragomis, per- 
galingą savo pabaiga, kadangi kalba čia ėjo nei daugiau nei mažiau 
kaip apie visos didžios tautos grįžimą į tikrąjį tikėjimą. Neregi- 
masis Ponsė aristokratų paskalose virto tikru mitu. 

Tuo tarpu Žanas Batistas, atrėmęs kojas į salės židinį, lošė 
kortomis su „Juodojo gražuolio“ svečiais, įdienojus eidavo pa- 
sivaikščioti į Tiuilri sodus, o grįžęs laistė ybiškės sėkleles, kurias 
pasodino žardinjerėje. Jau kitą dieną po atvykimo jis apžiūrėjo 
pirmą ligonį, vienos tarnaitės sūnų, kurį ponas Raulis, smuklės 
savininkas, pats atvedė į jo kambarį. Berniūkščiui buvo stipri 
angina. Žanas Batistas davė jam vaistų ir nepaėmė užmokesčio. 
Po poros dienų ligonis pasveiko - ligą būtų nugalėjusi ir pati 
prigimtis, tačiau gydytojas apsukriai priskyrė nuopelną sau. La- 
bai greitai jis pagarsėjo ir pradėjo pešti iš to naudos. 

Štai kaip pačią pirmąją savaitę Paryžiuje Žanas Batistas vie- 
nu metu pelnė dvejopą, visiškai skirtingą šlovę: ambasadoriaus 
tarp didžiūnų, kurie jo nepažinojo, ir žiniuonio skurdžiame kvar- 
tale, kur leido dienas. Iš tiesų pelnė net ir trečią, apie kurią nė 
nenutuokė ir kuri anaiptol nebūtų paglosčiusi jo savimeilės. Dėl 
vis atidėliojamos audiencijos pas karalių pono de Majė ir kapu- 
cinų laiškai pavijo keliauninkus ir pradėjo savo pragaištingą dar- 
bą. Grafas de Ponšartrenas nuo šiol buvo tvirtai prieš juos nusi- 
statęs, ir visa smulkioji dvasininkija, labiau susijusi su Roma 
negu su jėzuitais, kuždėjosi, kad tas pasiuntinystės reikalas — 
pramanai, pasakėlė, o Ponsė - apgavikas. 

Tėvas Plantenas nusprendė, jog reikia nutraukti šitą šlykščią 
kampaniją, kad ir kokia ji dar buvo nežymi. Buvo neatsargu 
laukti karališkosios audiencijos, kuri dar galėjo užtrukti, ka- 
dangi Jo Didenybė turėjo išleisti vaikaitį į Ispaniją ir skubomis 
jam suteikti šiokių tokių valdymo žinių. Tad jėzuitas pasikvietė 
Ponsė į Liudviko Didžiojo kolegiją. Šisai pasirodė vieną rytą 
šalčio nurausvintais skruostais tarp dviejų vizitų pas ligonius. 

— Brangus drauge, - saldžiai pragydo tėvas Plantenas, - kai 
kurios pavydulingos sielos, kurias mes gerai pažįstame, ir prie 
kurių pagiežingos kritikos mūsų ordinas pripratęs - turėjo įžūlu- 
mo suabejoti jūsų kelionės į Abisiniją tikroviškumu. Privalome 
jiems pateikti formalų ir greitą paneigimą. Kadangi mes jau at- 
vykome, prašyčiau jus perduoti man laišką, kurį jums patikėjo 
negusas. Nedelsiant liepsiu išversti, patvirtinsime vertimą ir 

išspausdinsime laikraščiuose, kurie bent kartą pasitarnaus tie- 
sai ir mūsų reikalui. 

Paryžiaus oras taip išblaškė Žaną Batistą, kad žingsniuoda- 
mas iki Šv. Jokūbo gatvės, spoksodamas į lekiančius pro šalį 
kabrioletus, į pilkų muškietininkų pulkelius, į brikeles, su jose 
sėdinčiomis žydinčiomis damomis, jis visai pamiršo jėzuitus ir 
ypač pramaną apie tariamą laišką. Tiesą sakant, tai buvo po- 
piergalis, kurį pakeverzojo jis pats ir kurį užantspaudavo senu 
žarstekliu įspausdamas vaške ženklą. 

— Neguso laišką? - pakartojo žiūrėdamas padūmavusiomis 
akimis. 

Paskui prisiminė: 

— A! Atsimenu. Atleiskite, nuo šalčio atbukau. Ką gi, tėve, tai 
neįmanoma. 

— O kodėl? 

— Aš jį pamečiau. 

Jeigu žaibas būtų trenkęs į kambarį perskrosdamas lubas, ir 
tai tėvas Plantenas nebūtų labiau priblokštas. 

— Jūs man tai sakote... lyg niekur nieko! Pametėte!.. Bet ar 
gerai suvokiate? 

Paskui vėl susivaldęs juodaskvernis garsiai pridūrė: 

— Na, tai suraskite. Negalimas daiktas. Viską iškratykite. Jei- 
gu reikia, grįžkite į Marselį šniukštinėdamas žemę. 

— Ne, - atsakė Ponsė norėdamas užbaigti savo pramanus da- 
bar, kai juos išklojo, - patikėkite, iš to nebus jokios naudos. Aš 
pamečiau jį laive. 

— Pasiųskime į Marselį pasiuntinį. Rasi galera dar ten, jeigu 
ne, ją gali pasivyti karinis laivas. 

anas Batistas papurtė galvą. 

— Sakau jums, tai beprasmiška. 

Pasiėmęs kėdę jis prisėdo skersomis, alkūne pasiremdamas į 
atkaltę, laisvai, kaip plepys smuklėje. Ir pradėjo savo pasakojimą: 

— Mes apiplaukėme Sardiniją. Gerai prisimenu, jūs kaip pa- 
prastai buvote laivo priekyje, tėve. Atrodo, meldėtės, ne, skaitėte 
mišiolą — štai! Jūros paviršiuje driekėsi baltas trijų pėdų ilgio 

žuvų pėdsakas. Sakytum, jos mus seka. Nuėjau į virtuvę ir atsi- 
nešiau duonos kriaukšlelių, kurias joms pažėriau norėdamas 
pažiūrėti, ar jos nukryps nuo savo kelio. 

- Ir tada? - prislėgtas paklausė jėzuitas. 

— Tada, taip! Jos nukrypo! Puolė gaudyti duoną, o paskui... 

— Velniop jūsų žuvis! - riktelėjo tėvas Plantenas. - Laiškas? 

- Jis išslydo man iš kišenės. 

— Ant denio? 

— Ne, į vandenį. 

Dvasininkas prisilaikydamas pasirėmė ranka į ąžuolinį stalą. 

— Ir patikėsite? - gyvai tęsė Ponsė. - Pamačiau, kaip trejetas 
tų pabaisų puolė popierių ir jį sudraskė. 

Jėzuitas griebėsi ranka už širdies. Jis vos gaudė kvapą. 

— Kas jums? - paklausė Žanas Batistas. - Blogai jaučiatės? 

Pasodino jį į savo kėdę, paskambino, paprašė atnešti stiklelį 
romo. 

Tėvas Plantenas veikiai atsitokėjo, nes buvo tvirtas. Bet kitas 
kunigas, atskubėjęs į pagalbą, leido Ponsė suprasti - tegul jis 
verčiau juos palieka, kadangi vien jį regėdamas nelaimingasis 
1ma rėkti iš įtūžio. 

Žanas Batistas oriai pasišalino. Bet vos pasukęs už Konti rūmų 
kampo, prapliupo gatvėje juoku. 


Iki šiol jo klientūrą sudarė „Juodąjį gražuolį“ lankantys val- 
katos. Tuose keliuose kambariuose buvo įsikūrę kuklūs prekijai 
ir svetimšaliai, apie kurių reikalus niekas nieko nežinojo. Taver- 
na viliojo vežikus, kareivius ir visą smulkmę iš gretimų turgų, 
su kuriais ponas Raulis elgėsi kaip su saviškiais. Tą vakarą, kai 
Žanas Batistas grįžo iš „Liudviko Didžiojo“, smuklininkas jo 
laukė ir nuvedė pas paslaptingą ligonį, apie kurį šį sykį kalbėjo 
iš pagarbos lūžtančiu balsu. 

Tas žmogus gyveno toje pačioje gatvėje, beveik priešais 
smuklę. Tačiau aukštas akmeninis jo būsto fasadas ryškiai 
skyrėsi nuo „Juodojo gražuolio“ ir gretimų trobų pakrypusių 
fachverkų. 

— Prieš pusę amžiaus, - pasakė smuklininkas, - kai karalius 
dar nebuvo uždraudęs dvikovų, namas, į kurį mes einame, buvo 
didžiausia Paryžiaus fechtuotojų susiėjimo vieta. 

— Ohoho! - tarstelėjo Ponsė. - Reikėjo pasiimti špagą. 

- Laimei, nebėra ko bijoti, - atsiliepė ponas Raulis sustoda- 
mas priešais namo duris ir norėdamas prieš įeinant dar šį tą 
paaiškinti Ponsė. - Namas buvo parduotas vienam itin garbiam 
miestelėnui, kuris ilgai buvo Aukščiausiojo teismo teisėjas. Jo 
žmona mirė prieš dvidešimt metų per epidemiją. Sako, dėl to jis 
tapęs bedieviu, bet man tai nėmaž nerūpi. Tikra yra tai, kad jis 
kuo puikiausiai išauklėjo du savo vaikus, kurie dabar jau su- 
augę ir retai čia tepasirodo. Duktė ištekėjusi už svetimšalio ir 
gyvena vyro krašte, o sūnus tarnauja Indijos pulke. Gyvena jis 
vienas; tai smagus vyras — mėgsta pasižmonėti ir pats priimti 
svečius. Bet jau pusę metų dažnai serga. Jį suriečia tokie prie- 
puoliai, kad jis staugia iš skausmo. Kartais aidi net pas mane, ir 
dabar jis miega kitoje namo pusėje, kad negąsdintų praeivių, 
kai taip kamuojasi. Gydytojai begėdiškai nuleido kraują iš jo 
piniginės ir jam pačiam. Atrodo, jį nugaluos ir nuskurdins. Būki- 
te ramus, viską darys iš eilės - pirma nuskurdins. Juo rūpinasi 
tik viena tarnaitė, laimei, šventa moteris, kuri trokšta jam gera. 
Papasakojau jam apie jus. Praeitą naktį jį vėl ištiko priepuolis. 
Šįryt ji atbėgo manęs kviesti ir pasakyti, kad jis pasiruošęs atsi- 
duoti jūsų globai. 

Sulig tais žodžiais ponas Raulis priėjo prie durų ir timptelėjo 
plieninę grandinėlę. Labai toli tuščiuose koridoriuose nuaidėjo 
varpelis. Netrukus pasirodė tarnaitė, baisiai raukšlėta moteris, 
geromis, jaunyste žėrinčiomis akimis. Buvo pasirišusi prijuostę, 
su paprastu batisto kyku ant galvos. 

— Pas šeimininką, Fransuaza, - pasakė smuklininkas. 

Išgirdęs šį vardą Žanas Batistas akimirką stabtelėjo; tarytum 
durklo smūgis jį pervėrė mintis apie Aliksę. Tačiau jis tuoj pat 
susitvardė. Tarnaitė nuvedė juos ilgais koridoriais, tamsiais ir 
apleistais, apstatytais ąžuolinėmis skryniomis, tačiau čia galėjai 
įsivaizduoti anų laikų šeimos gyvenimą, vaikų šūkaliojimą. Jie 

užlipo girgždančiais laiptais ir įėjo į kambarį, apmuštą ryškiai 
raudonu aksomu, ataustu damasto raštais. | 

Gulėdamas tarp lino paklodžių jų laukė aukštaūgis vyriškis 
apvaliu veidu, žilais, visai trumpai kirptais plaukais; jis vargais 
negalais išspaudė blyškų šypsnį savo skausmo kaukėje. 

Ponsė paprašė smuklininką ir tarnaitę palaukti už durų. Ap- 
žiūrėjo ligonį, kuris baksnodamas smiliumi nurodė, kur jį varsto 
diegliai, - lūpas jam buvo surakinusios didžiulės pastangos, kad 
neriktelėtų. Žanas Batistas smulkiai jį išklausinėjo liepęs galvos 
judesiu atsakyti „taip“ arba „ne“. Galop, susidaręs nuomonę apie 
jo negalios pobūdį, paliko jį, įspėjęs, kad sugrįš rytoj rytą. 

Didžiąją nakties dalį jis praleido ruošdamas mikstūrą ir su- 
girdė ją kitą dieną. Skausmai nesiliovė. Po pietų jis vėl triūsė, 
atnešė naują gaminį - poveikis buvo ne ką didesnis. Kitą naktį 
nukreipė paieškas kita linkme, padejavo, kad nėra metro Žiure- 
mi jam pagelbėti - šis buvo neprilygstamas tokio pobūdžio ga- 
myboje. Galų gale kitos dienos rytą atnešė ligoniui trečią vaistą, 
kurio pagrindą sudarė opijaus tinktūra ir kuris suveikė greičiau 
kaip per valandą. Paciento veide beveik akimirksniu atsispindėjo 
atvanga. Palengvėjus jis užmigo. Vakare pasikvietė Žaną Batis- 
tą. Atėjęs šis rado ligonį apsirengusį ir sėdintį. 

— Sėskitės, - maloniai pakvietė vyriškis. - Ir leiskite prisista- 
tyti. Mano vardas, kuris veikiausiai nieko jums nesakys, - Ro- 
beras diu Sangrė. 

Vienas iš tarnų, lydinčių Aliksę į Gizą, buvo Mišelis, senas Luk- 
soro koptas, daugiau kaip dvidešimt metų dirbantis konsulato 
arklininku ir diplomatų šeimų jojimo mokytoju. Jis reiškė 
baikštų pasigėrėjimą Alikse, kokį egiptiečiai dažnai reiškia sa- 
vo šeimininkui, kai šis šeimininkas - moteris ir, be to, žavinga. 
Tad ne iš karto suprato, ko ji nori. Kai Aliksė paprašė duoti jai 
jojimo pamokas, jis tarė būsiant pakankama pasodinti ją į mo- 
terišką balną ir, laikant už pavadžio, varinėti arklį žingine po 
keturkampę veją, tinkamą jojyklai įrengti. Jis ketino tęsti to- 
kias pamokas toliau kitą dieną, bet Aliksė pareiškė norinti da- 
ryti spartesnę pažangą. Pliaukštelėjęs rimbu jis pavarė arklį 
smulkia risčia. Prieš trečią pamoką, pamačiusi jį vėl rišant pa- 
vadį, Aliksė priėjo prie senojo arklininko, atsistojo tiesiai prieš 
jį ir griežtai — išgirsti šį toną iš tokio amžiaus merginos buvo 
truputį baugu - tarė: 

— Mišeli, mes neturime daug laiko. Tėvas gali diena iš dienos 
išsikviesti mane atgal į Kairą. O iki tol noriu išmokti joti. Aišku? 
Šalin tą moterišką balną ir pavadį. Duok man vyrišką balną ir 
pentinus. Aš mūviu aksominėmis kelnėmis, kurioms niekas ne- 
baisu. Ir išmokyk mane visų aliūrų, šuolio - visko, ką reikia 
žinoti, norint jodinėti greitai ir visur. 

Nustebęs ir sunerimęs senis įvykdė šiuos įsakymus. Niekas 
neišmoksta joti nenukritęs nuo arklio. Ką pasakytų, jei dėl jo 
kaltės ji susilaužytų kaulus? Konsulo jis nemėgo, tačiau bijojo. 
Aliksė įveikė tą paskutinį pasipriešinimą, pasakiusi, kad jei 
kas nutiktų, ji atsakysianti už viską ir patvirtinsianti, jog nu- 
gvelbė arklį. 

Aprimęs Mišelis įsitraukė į žaidimą. Per savaitę jo baimė vir- 
to didžiuliu pasididžiavimu. Jaunoji mokinė įgijo refleksus, lai- 
kysenos pradmenis, o įgimtas grakštumas drauge su narsa, ku- 
rios iš pradžių negalėjai įtarti, leido jai arklį valdyt darniai, 
lanksčiai, bet valdinga ranka. 

Netrukus ji išjojo pasijodinėti. Joti galėjo tik viena, nes pava- 
dis ir balnas buvo tik vienam arkliui. Beje, senis, nors ir pata- 
rinėjo raiteliams, pats nebejodinėjo, beveik sukaustytas reuma- 
to. Tik buvo įspėti janyčarai, įsikūrę prie įėjimo į valdas. Jie 
įprato kiekvieną rytą regėti prašvilpiant raitelį ir nulekiantį lau- 
kais, kertantį kanalus per raudonos žemės užtvankėles, supiltas 
valstiečių. Visą laiką jie manė, jog tai vyriškis, nes plaukus Aliksė 
paslėpdavo po plačiabryle skrybėle, o jos formas slėpė platūs 
marškiniai. 

Tie jojimo pratimai būtų turėję ganėtinai ją nuvarginti, tačiau 
mergina tuo neapsiribojo. Jos prašymu kitą dieną po atvykimo 
pas jas laiveliu atplaukė metras Žiuremi. Pradėjus temti pri- 
plaukė prie pontono ir pats nunešė iki namų ilgą medinę skry- 
nią, kuri, atsitrenkusi į žemę, žvangtelėdavo kaip metalas. Iš- 
emė iš jos špagas su bumbuliuku galuose, porą odinių liemenių 
ir kaukes. 

Tą patį vakarą medinėje verandoje, išeinančioje į Nilą, Aliksė 
gavo savo pirmą fechtavimo pamoką. Metrui Žiuremi nereikėjo 
patikslinti, ko ji nori: jisai suprato ir elgėsi su ja taip pat griežtai, 
kaip būtų elgęsis su vyru. 

Paskui ji paprašė pramankštinti ir Fransuazą, žodžiu, jei jis 
kartais turėtų išvykti, jos galėtų toliau treniruotis dviese. Aliksė 
smaginosi stebėdama, kokio sumišimo pilna buvo ta antra pa- 

moka. Fransuaza, kaip debiutantė, buvo perdėtai nerangi, ir vis 
dėlto metras Žiuremi, kuris nerangumu pasiteisinti negalėjo, du 
sykius apsižioplinęs leidosi kliudomas. 

Kai viskas buvo baigta, Aliksė su žibintu rankoje pati palydėjo 
fechtavimo mokytoją iki kambario, paruošto jam antrame aukš- 
te. Nors Fransuaza tikriausiai troško išsipasakoti draugei, mer- 
gina, nuleipusi iš nuovargio, krito į lovą ir užmigo. 

Dienos ėjo pagal įtemptą šitų fizinių pratybų ritmą. Vieną 
kartą netgi liepę įspėti turkus, kad namiškiai bandys pribaigti 
valkataujantį šunį, jie praleido vakarą šaudydami iš pistoleto. 
Aliksė išmoko jį užtaisyti ir nė nevirptelėjusi paleido dešimtį 
šūvių. 

Vakarai buvo slogesni. Visi trys vakarieniaudavo terasoje, ir 
beveik visas pokalbis gulė Aliksei ant pečių, tokie anie du jautėsi 
sutrikę, atsidūrę akis į akį. Ilgas šios draugijos tylos valandėles 
užpildydavo tūkstančiais balsų kurkiančios varlės. 

Mergina smaginosi matydama tą vyrą ir tą moterį, tiek vieną, 
tiek antrą daug gyvenime patyrusius, šiaip greičiau linksmo 
būdo, dėl meilės kančių taip sumenkusius. Ji pati ilgai apie tai 
mąstydavo. 

Vis dėlto tų vakarų nuotaika veikiai pradėjo slėgti. Aliksė 
troško, kad kas nors įvyktų. Ji nedrįso atverti širdies Fransua- 
zai. Vieną vakarą, grįžusi iš pasijodinėjimo, apsvaigusi nuo smar- 
kaus šuoliavimo, mergina pagaliau pajuto, jog padėtis pasikeitė. 
Po vakarienės, kuri praėjo labai tyliai, metras Žiuremi savo žemu 
balsu, pripildžiusiu tamsą, pasakė: 

— Panele, prašau man atleisti. Tačiau palikau rūpintis mūsų 
augalais vieną jauną kaimyną. Man regis, jūs geriau nei bet kas 
žinote, kokie jie mums brangūs. Norėčiau paprašyti leidimo ry- 
toj rytą grįžti į Kairą. 

— Bet mūsų pamokos...- pratarė Aliksė tuojau pat pyktelėjusi 
ant savęs už tokį egoizmą. 

— Nereikia pernelyg skubėti. Jūs gavote pagrindus. Nuo šiol 
jūsų pažanga priklausys nuo pratybų. Palieku jums špagas ir 

liemenes. Galėsite mankštintis su Fransuaza. Atvirai sakant, jau 
galite apsieiti be manęs. 

Fransuaza stebeilijosi į metrą Žiuremi sutrikusi, jos lūpa 
virpčiojo. Ji pakilo, dėl akių pasiėmė kavos padėklą, išnešė jį į 
virtuvę ir ten pradingo. Fechtavimo mokytojas savo ruožtu pa- 
kilo nuo stalo, pagarbiai nusilenkė Aliksei ir su žibintu rankoje 
pasišalino priešinga kryptimi. Ji išgirdo, kaip jo žingsniai aidi 
medinėmis laiptų lentomis. 

Metras Žiuremi išvyko kitą dieną auštant. Abi moterys pa- 
lydėjo jį iki tiltelio. Vos atsiskyręs nuo kranto, jo laivelis nu- 
plaukė upe. Tarp kito kranto palmynų tekėjo saulė, iškraipyta 
dykumos ūkų, keturkampė. Mediena pakrauta feliuga slydo be 
burių, palenkusi vandens link stiebą, nešdama savo laibą sker- 
sinę kartį kaip lyno akrobatas savąją. Du dideli rožiniai ilgako- 
jai paukščiai stypsojo sustingę, nutaikę snapus į saulę, ir iš tolo 
būtum taręs, kad pačiupę jos diską jie lėtai traukia jį iš vandens. 
Fransuaza verkė. 

— Kas atsitiko? - paklausė Aliksė imdama ją už parankės. 

Fransuaza nusišluostė akis, šniurkštelėjo ir, dirstelėjusi į Alik- 
sę, gūžtelėjo pečiais. 

— Atleiskite. Man reikia susitvardyti. Štai. Tvarka. Aš susi- 
valdžiau. Na ir kvailiai mes! Mūsų amžiuje! 

— Jūs su juo pasikalbėjote? — pasiteiravo Aliksė sėsdama ant 
molo ir sodindama draugę šalia. 

— Žinoma! Tuojau papasakosiu, bet jūs jau viską atspėjote. 
Jūs žinote, jis kiauras dienas praleisdavo čia, ant šito tiltelio 
apsimesdamas, jog žvejoja, kad nematytų manęs. Vakar po pietų 
nuėjau pas Mišelį, jis visuomet turi gertuvę su jūsų tėvo vynuo- 
gine nuo reumatizmo. Maktelėjau dvi stiklinaites ir atėjau čio- 
nai. Žiuremi nieko neveikė, bet išgirdęs mane palinko prie meš- 
kerės ir apsimetė traukiąs kabliuką. Prisėdau šalia. Jis kažką 
suniurnėjo. Patikėkite, aš bijojau. Nors nemoku plaukti, būčiau 
ne taip bijojusi pulti į vandenį. Bet prabilo jis. Tuo savo balsu - 
jūs žinote, koks jis. Galite įsivaizduoti, kaip aš jaučiausi... Bu- 

vau bepraverianti burną, ir štai mano ausyse nuaidėjo tas dide- 
lis būgnas... 

— Ką jis pasakė? 

Saulė jau buvo kaip reikiant pakilusi. Krantas atrodė švieses- 
nis, O upė tamsesnė; paukščių nebebuvo - jie nuskrido. 

„Fransuaza, - pasakė jis pirmiausia, ir girdėdama tariant sa- 
vo vardą aš patyriau tokį susijaudinimą, kokio neįstengčiau jums 
apsakyti. - Fransuaza, žinau, ką man pasakysite. Kalbėti be- 
prasmiška. Matote, savo šeimoje mes viską ištvėrėme, nes jie 
norėjo priversti mus išsižadėti savo tikėjimo. Niekada nė vienas 
iš mūsų to nepadarė. Tai ne religijos klausimas. Tiesa štai ko- 
kia: mes niekuomet negalėjome sulaužyti žodžio. Ką gi, šit, tu- 
rite žinoti, kad savąjį aš esu davęs.“ Jis akimirką patylėjo, atidėjo 
meškerę į šalį ir uždėjo ranką ant mano rankos. Paskui pridūrė: 
„Jei gyvenimas mane išvadavo nuo priesaikos - ką aš galbūt 
vieną dieną sužinosiu - aš būsiu laisvas. Tada žodį duosiu jums, 
jei sutinkate. Ir tai bus visam likusiam mano gyvenimui.“ 

Aliksė priglaudė Fransuazą, kuri dar ilgai verkė, paskui abi 
grįžo į paviljoną. 

„Jai tai laimė, - galvojo Aliksė. - Bet po paraliais, kokie liūdni 
tie įsimylėjėliai!“ 

Ji tylomis susimąstė apie trumpas akimirkas, praleistas su 
Žanu Batistu, ir jai pasirodė, kad ir jos pačios paveikslas turbūt 
galėjo pasirodyti blankokas ir nuobodokas. 

„Kaip prisimins jis mane Versalyje, - pagalvojo ji, - tarp visų 
tų gražių moterų?“ Ta mintis, kuri kitu metu būtų ją prislėgusi, 
tik suteikė daugiau ugnies jos žirgo šuoliui. 


Patarėjas Pomo diu Sangrė buvo visai toks, kokį trumpai bu- 
vo jį nupiešęs smuklininkas: iš prigimties linksmų plaučių žmo- 
gelis, mėgo draugiją ir tas gerąsias savo savybes atgaudavo, kai 
tik atlėgdavo skausmai. Žanas Batistas pirmasis jam davė gin- 
klą su jais kovoti. Jau už keletą valandų atvangos būtų buvęs 
labai dėkingas. Bet kadangi gydymas atnešė ilgalaikę ramybę, 
kuri išsilaikė keletą dienų, jo dėkingumui nebuvo nei galo, nei 

krašto. Jis įteikė vaistininkui kapšiuką su trimis dešimtimis auk- 
sinių ekiu ir patikino padengsiąs visas jo išlaidas, kol šis viešėsiąs 
Paryžiuje, o tai, kaip tikėjosi, truksią labai ilgai. 

Kartais širdingas gerumas atperka skolas: senio draugystė pa- 
sirodė Žanui Batistui apstus ir pakankamas užmokestis. Sąžinė 
nebūtų leidusi jam prašyti kito; tad neatsisakė kapšiuko ir pa- 
sakė daugiau nieko nepriimsiąs. 

Kiekvieną popietę eidavo aplankyti savo pacientą, kuris, nuo 
šiol galėdamas laisvai judėti, zujo po miestą ir pats grįždavo tik 
tuo metu, kai buvo sutarti tie vizitai. Žodžiu, nebebuvo aišku, 
kas ko eina lankyti. Kartais gydytojas ir jo pacientas susidurda- 
vo prie laukujų durų, kiekvienas pasirodydamas nuo gatvės 
pusės. Jų tarpusavio pokalbiai peržengė ligos sritį ir tapo pakri- 
ku bei nevaržomu dviejų draugų pašnekesiu. 

— O kodėl jums neįsikūrus šiame name? - pasiūlė jam pa- 
tarėjas po neilgos savaitės. - „Juodasis gražuolis“ gera smuklė, 
bet viešbutis, kaip atrodo, labai prastas. 

— Nesinorėtų užgauti smuklininką, kuriam esame skolingi už 
savo pažintį. 

— Aš su juo susitarsiu. Jis ir toliau nešios jums valgyti. O ka- 
dangi man jau nebebūtini liesi Fransuazos sultiniai, dalį užsisa- 
kysiu ir sau. Mes būsime geri klientai, o šiuo metų laiku, kai 
vyksta mugės, jis jau rytoj pat išnuomos jūsų kambarį. 

Žanas Batistas sutiko. Patarėjas liepė paruošti svečiui švie- 
sius, dailiai apstatytus apartamentus, kurių du dideli priekiniai 
langai žvelgė į gatvės šurmulį ir leido stebėti, kaip pro Švento 
Eustachijaus prieangį įeina ir išeina tikintieji. Vėl buvo atideng- 
tas didelis itališko marmuro židinys, kuriame Žanas Batistas, 
kad galų gale sušiltų, įkurdavo tikrą pragaro ugnį. Kitoje pusėje 
jis turėjo miegamąjį, du kabinetus ir drabužinę, į kurią liepė iš 
anos gatvės pusės pernešti savo nesunkią mantą, skrynelę su 
vaistais ir dėžę su dramblio ausimis. 

— Kai nupirkau šituos rūmus, - pasakė Sangrė atėjęs apžiūrėti, 
kaip jis įsikūrė, - jie jau dešimt metų buvo uždaryti ir jų savi- 
ninkai nuoširdžiai jų neapkentė. 

— Manau, čia buvo kaunamasi? 

— Amžiaus pradžioje tai buvo orientyras tiems, kurie vadino 
save garbingais estetais. Kad jie turėjo garbės jausmą, niekas 
neabejoja. Bet šių estetų rafinuotumą sudarė griežtos kailialu- 
piškos taisyklės, kurių buvo laikomasi ir kurias, beje, nustaty- 
davo jie patys. Įsivaizduojate, grafas Monmoransi-Butvilis, tei- 
sėtas šių rūmų nuomininkas, būdamas dvidešimt septynerių metų 
jau buvo dalyvavęs dvidešimt dviejose dvikovose. Paskutinioji 
įvyko po Rišeljė rūmų langais, dėl to vasarą Švento Jono išva- 
karėse jam buvo nukirsta galva. 

— Šlovingi prisiminimai, - susijaudinęs ištarė Ponsė. 

— Jūs manote? 

— Taip, man atrodo, kad tie žmonės gyveno. 

— O dar labiau - mirė, - atitarė Sangrė. - Ir varė į kapą kitus. 
Paskui pažinau Frondos siaubą, kurį dar vaikas suvokiau, ir ne- 
sigailiu tos nežabotos jėgos viešpatijos. Ne, brangusis daktare, 
aš teisės, pusiausvyros žmogus. Jaučiuosi greičiau tų vaiduoklių 
kalėjimo sargas, negu jų sergėtojas. 

Žanas Batistas iš sykio pajuto didelį pasitikėjimą tuo kantriu 
ir maloniu žmogumi, kuris viską vertino visiškai nepriklauso- 
mai. Ponsė smulkiai papasakojo apie savo kelionę į Abisiniją, ir 
šis pasakojimas tapo keleto smagių vakarų tema - kiekvienas jų 
sėdėjo dideliame krėsle įvijomis kojelėmis, atrėmę kojas į bron- 
zinius malkų pastovus. 

Šių abipusių pasipasakojimų paskatinti jie ryžosi imtis lite- 
ratūrinio darbo. Sangrė ketino vėl sėsti prie pradėto veikalo - 
žmonių sukurtų įstatymų lyginimo, o Žanas Batistas, jo pata- 
riamas, nusprendė pabandyti raštu išdėstyti savo kelionės pasa- 
kojimą. Rytojaus dieną jie kibo į darbą. 

Bet patarėjas buvo ne tik mokslo žmogus. Atlėgus skaus- 
mams jis vėl pasinėrė į gyvenimą, ir nebuvo linksmybės, kuria 
nebūtų norėjęs pasimėgauti. Kai tik Palė Rojalyje buvo sureng- 
tas pokylis, jisai, Šartro kunigaikščio rūmų pareigūnas, su ma- 
lonumu susiruošė į jį važiuoti ir pakvietė Žaną Batistą vykti 
drauge. 

Jiedu buvo to paties ūgio, nors skirtingo sudėjimo. Patarėjas 
svečiui paskolino iškilmių drabužius aukso antsiuvais ir dau- 
gybę plonų dailių nėrinių. Ponas Raulis, smuklininkas, kuris 
nuomojo ir kabrioletus, paruošė jiems vežėją ir karietą. Jie 
išvažiavo laiku, kad suspėtų vakarienei. 


Palė Rojalyje, tuo metu vienintelėje vietoje Paryžiuje, dar ruse- 
no rūmų gyvenimas, nes šiaip visas dvaras buvo persikėlęs į Ver- 
salį, aplink karalių. Palė Rojalyje būta ir prabangos, ir puošnu- 
mo, bet nesijautė slegiančio šeimininko artumo, nes karaliaus 
vyresniojo brolio sūnus visiems rodė kažkokį supratingą meilu- 
mą, skatinusį nesivaržyti. Toje malonioje šiltoje atmosferoje lais- 
viau negu Versalyje vešėjo dailiausi augmenys: grožis, jaunystė, 
sąmojis, kuriuos ir paskirai nuostabu sutikti; čiagi jie puošė ste- 
binamai gausų asmenų, ypač moterų, skaičių. Sangrė pristatė 
savo bendrą tik Šartro kunigaikštienei, kadangi jos vyras, namų 
šeimininkas, šįvakar anksti buvo iškviestas į Versalį ir, kai jie 
pasirodė, buvo jau išvykęs. 

Per vakarienę ir po jos, svečiams pasklidus po salonus, Ponsė 
šiek tiek atsipalaidavo. Viename kampe aplink jį susispietė būre- 
lis: kelios gražios moterys - kuo jos vardu, jis nežinojo, išskyrus 
vieną, gerokai nukaršusią, kurią kitos nurodė jam kaip markizę 
de +++. Daili Žano Batisto povyza, jo kilnus savitumas ir ypač 
paslaptingumas, kurį įžvelgti ten, kur norima nuslėpti, ir įspraus- 
ti į šitą spragą savo smalsumo pleištą moterys turi ypatingą ta- 
lentą - skatino aplink jį susiburti labiausiai ištroškusias naujo- 
vių. Jis pakliuvo į šiuos spąstus tuo lengviau, kad kalbėjimas 
buvo geriausia priemonė nuslopinti susijaudinimą ir drovumą, 

kuriuos pajuto šitų spindinčių rūmų akivaizdoje. Jis leidosi į 
prisiminimus, pasakojo apie Abisiniją ir šia tema pabiro dau- 
gybė karštų klausimų. To saloninio pokalbio sumaištyje Žanas 
Batistas padarė klaidą kiek per daug sutirštindamas spalvas. 
Smulkiai papasakojo apie abisinų paprotį per prabangiausias 
puotas valgyti, taip sakant, gyvus jaučius, nuo kurių jie plėšia 
plastančią mėsą brukdami pirštus į įpjovas, paprastai įrėžiamas 
išilgai nelaimingųjų galvijų nugarkaulio. 

Savo istoriją jis baigė ledinėje tyloje. Senoji markizė pervėrė 
jį pasipiktinusiu žvilgsniu, karštligiškai sumosavo vėduokle ir 
nusklendė verandos link. Jai įkandin nuskriejo visas pulkas mer- 
ginų, geidulingai šiugždančių margomis kaip paukštis taftomis. 

Likęs vienas ant kanapos, jaunuolis ilgai traukė į save ore te- 
bedvelksnojantį kvapą, kurį aplink jį buvo paskleidę tie kūnai, 
prisidengę nėriniais, tos krūtinės, dvelkiančios muskusu, pipirais 
ir jazminais, tie baltai nubarstyti ir Pernambuko* mediena nu- 
rausvinti veidai. Niekuomet nebuvo matęs nieko žavesnio už tas 
moteris; kiekviena jų, tiek jauniausia, tiek vyriausia buvo pašėlu- 
siai geismingos. Iš moteriškumo jos buvo išspaudusios pačią esmę, 
ir jis buvo virtęs kone gryna materija, - taip garinami augalai, 
norint išsunkti iš jų keletą lašų - gydančių arba žudančių. 

Vis dėlto kažkas jį trikdė. Galbūt ypatingas to žavesio dirbti- 
numas. „Nes galų gale, - pagalvojo jis, - visa tai dera šiuose 
rūmuose, po šitomis šimtais degančiomis žvakėmis ir keletui va- 
landų, kol šitos puošmenos apdorotos ir dar ne visai nubluku- 
sios. Kas iš jų liktų, bent akimirkai pasinėrus į kitą pasaulį, tai 
yra į tikrąjį? Kuo jos pavirstų? Mumijomis? Iš tiesų jos tegali 
kvėpuoti šituo oru, prisotintu ryžių pudros. O vyrai, kad pa- 
tiktų, privalo prisiversti gyventi tomis pačiomis valandomis, to- 
je pačioje aplinkojes ir laikytis kio pat manierų. Beje, pakanka 
į juos pažiūrėti.“ 

Žanas Batistas kiek galėdamas neužgauliau stebėjo tuos iš- 
sipusčiusius dvidešimtmečius karininkėlius, tuos galantiškus 


* Pernambukas - Brazilijos valstija, kur, matyt, auga tie medžiai. 

vyskupus, tuos bajorus, kuriuos būtų išgąsdinusi iš makštų 
ištraukta špaga. „Širdis, tikėjimas, karinė šlovė - viskas prijau- 
kinta, - mintijo jis, — ir toji palaima tėra nelaisvė.“ Tačiau ir 
toliau jaudinosi, kai dvi gražuolės eidamos pro šalį dirsčiojo į jį. 

Sangrė rado jį nugrimzdusį mintyse ir prisėdo šalia. 

— Ką gi, drauguži, sveikinu! Išgirdau apie jus labai palankių 
atsiliepimų. Mane gyrė, kad jus atsivedžiau. 

— Jūs iš manęs šaipotės. Atvirkščiai, pasielgiau itin negrabiai. 

Žanas Batistas papasakojo apgailėtiną jaučio istoriją ir kaip 
išsibėgiojo pasipiktinusios jo klausytojos. 

— Visai nesvarbu. Jūs tik pakišote toms ponioms patogią 
dingstį mandagiai pulti prie pyragaičių, kuriuos kaip tik patiekė. 
Patikėkite, jos jau viską pamiršo, išskyrus nebent tai, kad pasi- 
rodėte joms žavus. 

Tarsi patvirtindamas tą šneką, praeidamas pro juos mažas 
būrelis, kuriame buvo keletas jaunų markizės palydovių, pa- 
siuntė jiems žavingas šypsenas. 

— Tiesą sakant, - vėl prabilo patarėjas, - turiu naujienų jūsų 
reikalu. Ispanijos karalius jau rytoj išvyksta iš Versalio. Mūsų 
valdovas bus baigęs savo auklėtojo užduotį. Galės vėl priiminėti, 
ir jūsų audiencija nebeturėtų užtrukti. 

Visur salėse žaidėjai po truputį susispietė aplink „faraono“ 
ar „trik-trako“ stalus. Žanas Batistas ir Sangrė pasinaudojo šituo 
susibūrimu ir dingo diskretiškai atsisveikinę su kunigaikštiene. 
Grįžo jie brikele. Kambariuose Fransuaza buvo įkūrusi didelę 
ugnį. Žanas Batistas užmigo, prispaudęs prie veido dešinę plašta- 
ką, kurią kunigaikštienė buvo familiariai spustelėjusi ir kuri vis 
dar dvelkė jos muskusiniais kvepalais. 

Kitą dieną ponas Raulis atnešė Žanui Batistui raštelį. Laiškas 
buvo iš tėvo Planteno - šis ir toliau siuntinėjo jam korespon- 
denciją į „Juodąjį gražuolį“. Gydytojui atrodė neatsargu pra- 
nešti jėzuitui, kad gyvena pas patarėją. Laiškas bylojo: 


Būkite pasiruošęs. Poryt vykstame į Versalį. Audiencija įvyks 
trečiadienį, ketvirtą valandą po pietų. 
Tėvas Ž. Plantenas 

Papietavęs Žanas Batistas patraukė į Liudviko Didžiojo kole- 
giją aptarti audiencijos smulkmenų. 

Grįždamas padarė lankstą pėsčiomis per Luvrą, kur, kaip 
sklandė gandai, karaliaus Pilypo V raitininkai bandė sudaryti 
šlovingąją palydą, pajudėsiančią rytoj. Krantinėje prasilenkė su 
plunksnomis išsigašinusiais ir kostiumuotais pirmuoju ir ant- 
ruoju karaliaus arklininku. Įkandin jų sekė dvidešimt keturi 
pažai atlasiniais švarkeliais ir kelnėmis, papuoštais sidabriniais 
antsiuvais ir mezginiais, raiti ant žirgų, apkaišytų kaspinais. Dvy- 
lika ispaniškų arklių, vedamų už pavadžio, švytravo kaspinų 
kuokštais karčiuose, paauksuotais žąslais, akidangčiais ir bal- 
nakilpėmis, raudono aksomo gūniomis, siuvinėtomis auksu ir 
sidabru. Žanas Batistas neįstengė pamatyti daugiau, nes pilkųjų 
muškietininkų būrys stūmė smalsuolius nuo Palė Rojalio prieigų. 

Grįžęs pas patarėją, rado jį svetainėje, sėdintį prie ugnies, ir 
pats priėjęs ištiesė rankas, kad sušiltų. Buvo trečia valanda. Fran- 
suaza padavė jiems pietus prie židinio. Jie aptarė karališkąją 
palydą, paskui audienciją. 

— Kaip ketinate elgtis? - pasiteiravo Sangrė. 

— Ogi pasakysiu tiesą, - paprastai pareiškė Žanas Batistas. 

— Oho! Blogai pradedate. Ar nežinote, kad karaliaus tiesa yra 
tik tai, kas jam malonu girdėti? 

— Nežinau, kas bus karaliui malonu girdėti, tačiau žinau, ką 
kai kas nori jam pasakyti ir kas yra netiesa. 

— Apie ką jūs kalbate? 

— Apie jėzuitus. 

— Ar ne jie išrūpino jums šią audienciją? 

— Taip, jie. Bet tai nereiškia, kad mūsų nuomonės sutampa 
dėl to, ką reikia pasakyti karaliui. 

Patarėjas padėjo gabalėlį kalakuto, kurį valgė pirštais, siurb- 
telėjo raudono žėrinčio vyno ir nustebęs sužiuro į Žaną Batistą. 

— Sakote, prieštarausite jėzuitams karaliaus akivaizdoje? Drau- 
guži, man labai malonu su jumis pietauti, nes iš tiesų bijau, jog 
tai paskutinis kartas. Bet sakykite, kokio konkrečiai tikslo jūs 
siekiate? 

- Iš teisybės, siekiu dviejų tikslų. 

— Blogas principas. 

— Bet man jie abu tarsi vienas, - gyvai pridūrė Ponsė. - Šit: 
visų pirma noriu, kad karalius vėl pasiųstų mane į Abisiniją kaip 
savo įgaliotąjį ambasadorių, o paskui - kad suteiktų man visas 
šios tarnybos privilegijas, tarp jų ir didiko titulą. 

— Taip, kaip dėstote - tai ambicinga, bet anaiptol nėra neįma- 
noma. 

— Matote! 

— Bet kodėl jums taip rūpi ten grįžti? 

— Nepasakyčiau, kad rūpi. Bet karaliaus malonė leistų man 
vienu sykiu išpildyti dvi mano duotas priesaikas. 

- Po šimts! Ir kam gi? 

— Pirmą - vienai merginai. Ji aukštesnės kilmės negu aš. Esu 
įsipareigojęs ją vesti. Galiu to tikėtis tik tuomet, jei karalius pa- 
kels mane į bajorus. 

- Suprantu. Tokie dalykai jūsų amžiuje padaromi. Kita priesaika? 

- Abisinijos imperatoriui. Prisiekiau jam, kad jėzuitai negrįš, 
o jeigu jis paprašys Prancūzijos ambasados, ją gausiu aš. 

— Vadinasi, turite paprašyti karaliaus, kad išsiųstų jus, ir pra- 
nešti jam, kad jėzuitų jie nenori. O tuo tarpu jus čionai atgabe- 
no tie patys jėzuitai. 

— Man nebuvo iš ko rinktis. Be jų nebūčiau galėjęs išvykti iš 
Kairo. 

— Šitai jums ir sakau. | 

— Tačiau jie nežino mano ketinimų, - tarė Žanas Batistas. 

— Nesunku įsivaizduoti. Taigi jums reikės paskutinę akimirką 
karaliaus akivaizdoje jiems paprieštarauti. Ar suvokiate, ką ke- 
tinate daryti? O jūs juokiatės! 

— Juokiuosi, kadangi, kad ir kaip tai nerealu, jaučiuosi kupi- 
nas pasitikėjimo. 

— Jūs jaunas ir dėl to nutrūktgalvis. Būkite atsargus. Rūmai - 
intrigų lizdas, kur iš drąsos šaipomasi, kadangi šiame pasaulyje 
ją lengviausia įveikti. Pakanka susibūrus keliese užsiglausti še- 
šėlyje ir smogti jums į nugarą. 

— Ne, ponas patarėjau, - švelniai atrėmė Žanas Batistas, - aš 
tikrai nemanau esąs pakvaišėlis. Mano pasitikėjimas kilo ne iš 
apakimo. Atvirkščiai, įgavau jį, kai atmerkiau akis. Norite, kad 
pasakyčiau kada? Jodamas čia, taip, keliaudamas per šią kara- 
lystę, šnekučiuodamasis su žmonėmis kaimuose ir miestuose. 
Ar žinote, ką tariau sau: „Žmogus, kuris visa tai valdo, - didis 
karalius.“ 

— Nuostabus atradimas! 

- Ne, palūkėkite. Tai didis karalius, nes prisimenu, kai gyve- 
nau šioje šalyje, girdėjau iš senolių pasakojimus apie Frondą, 
religinius karus, didžiuosius marus ir didžiuosius badmečius. Tad 
štai, šis karalius, savo tėvo ir senelio įpėdinis, visam tam padarė 
galą. Jisai pažabojo didžiūnus, sutramdė bajoriją, mačiau kai- 
muose pilis, kurios ištuštėjo, paviliotos karaliaus dvaro, ir 
nužemintą nuolankumą tų, kurios liko. O pažvelkite į Bažnyčią: 
už pagalbą, kurią jai suteikė karalius kovoje su protestantais, ji 
pripažino jo valdžią. Jis sukūrė karinę galybę, išstūmė iš šalies 
priešus, įgijo neprilygstamą valdžią. 

— Manau, jums nėra nežinoma, kuo už visa tai buvo su- 
mokėta? Susivienijusi prieš mus Europa, mokesčių slegiama liau- 
dis, protestantai, jansenistai*, pjudomi it žvėrys: jokios nuo- 
monės politikoje, išskyrus karaliaus nuomonę, - aš šį tą apie tai 
nutuokiu, juk trisdešimt metų išsėdėjau Parlamente. 

— Ne apie tai kalba, - pertarė Žanas Batistas, mosuodamas 
ranka, kad vėl perimtų pokalbio vadžias į savo rankas. - Aš 
nevertinu istoriškai. Kalbu apie triūsą žmogaus, panorusio tap- 
ti didžiu karaliumi ir tokiu tapusio. Na ką gi, aš sakau: toks 
pats yra ir Abisinijos karalius. 

- Jūs lyginate... 

— Taip. Ta pati valia, tas pats ryžtas viską pajungti savo va- 
liai, ta pati neprilygstama galybė. Jesus I atliko tokį pat darbą. 
Jei dar esama žmonių, galinčių vienas kitą suprasti, tai kaip tik 
šitie du. 


* Jansenizmas - religinis visuomeninis judėjimas Prancūzijoje XVII-XVIII a. 

— Ir jūs šitai pasakysite Prancūzijos karaliui? 

— Neabejoju, jis gali mane išklausyti. Jėzuitai jam sako: „Abi- 
sinai nori grįžti prie Romos tikėjimo.“ Aš jam pasakysiu: „Jūsų 
Didenybe, priimkite didžio Rytų karaliaus draugystę. Pasiųski- 
te pas jį pasiuntinystę, prekiaukite, pirkite iš jo auksą, parduo- 
kite jam savo manufaktūrų dirbinius. Bet nebandykite griauti jo 
tautos pamatų taikydamasis ją atversti, nes jūs taip pat nebū- 
tumėte pakentęs, kad kas nors griautų jūsiškius.“ 

— Žanai Batistai, jūs pakvaišėlis! - riktelėjo Sangrė keldamasis. — 
Jaučiuosi pernelyg draugiškai jums nusiteikęs, kad leisčiau įkliūti į 
tokius spąstus - ir būsite pasispendęs juos savo paties rankomis. 

Žengęs porą žingsnių jis grįžo prie židinio ir tebestovėdamas 
tarė: 

— Kas ta Abisinija, Ponsė? 

— Šalis. 

— Ne. Niekas. Afrikos kampelis, kuriame gyvena laukiniai. 
Niekas, girdite! O kas Prancūzija? Viskas. 

— Ir tai man sakote jūs, ponas patarėjau! Jūs, girdėjęs mano 
pasakojimus apie Abisiniją, jūs, gretinantis papročius bei įpro- 
čius ir tvirtinantis, kad nereikia jų smerkti, jei nesupranti, jūs, 
liepęs man aprašyti... 

— Aprašyti - taip. Ne pasakoti. O juo labiau nepasakoti kara- 
liui. Nedaug kas jaučia ir galvoja taip kaip aš. Štai kodėl aš 
paleidžiu mintis ta didžia rašto pasaulio upe, kur mano butelis 
galbūt bus atkimštas kito mane suprantančio išbadėjėlio. Bet 
kol kas viską lemia tai, ką galvoja visi, o visi galvoja tai, ką 
galvoja karalius. Jeigu jis gviešėsi galybės, tai ne tam, kad su 
kuo nors lygintųsi. O juo labiau su žmonėmis, kurių, jo nuomo- 
ne, dar nepasiekė civilizacija. Aš jus įspėju, Ponsė, su visu drau- 
giškumu ir meile, kurią jums jaučiu ir kuri prilygsta tėviškai 
meilei. Karaliaus akivaizdoje bet koks jo galios palyginimas su 
galia kažkokio čiabuvio, nors ir krikščionio, bus įsimintas kaip 
argumentas prieš jus, tarsi įžeidimas ir jūs akimirksniu prarasi- 
te ne tik bet kokią galimybę gauti tai, ko norite, bet net gali- 
mybę laisvai išvykti iš šio krašto. 

Žaną Batistą sukrėtė toks staigus ir nuoširdus įspėjimas. 

— Tai ką tada daryti? - pratarė jis nusiminęs. 

— Užrašykite savo mintis. Aš jas išsaugosiu. Vėliau pažiūrėsi- 
me, kaip jas išspausdinti ir kokiems paruoštiems protams gali- 
ma duoti jas skaityti. Bet kol kas karaliaus akivaizdoje nekliu- 
dykite jėzuitams. Persūdykite, jei norite, kelionės sunkumus, jos 
pavojus, kad jie sudvejotų - nors niekas jų nesustabdys. O jeigu 
jie tvirtins, jog tas negusas nori atsiversti, neprieštaraukite. Pa- 
kluskite. Negalite tikėtis karaliaus malonės, jeigu nepritarsite 
jo pažiūroms. Norite tapti bajoru? Tai įmanoma, ir aš galiu jums 
padėti. Bet pirmiausia patikite. Išreikškite karaliui savo atsida- 
vimą. Pasakykite jam, kad iki pasaulio krašto garsinote jo di- 
dybę ir kad Rytų karaliai sužavėti įsakė jums pareikšti jam nuo- 
lankiausią jų pagarbą. Pasakykite, kad jo dėka pirmyn žengia 
tikėjimas, kad gabenotės su savimi vieną jėzuitą, deja, mirusį 
kelionėje, bet ketinate nugabenti ten daugybę kitų. 

— Nugabenti kitų! - šūktelėjo Žanas Batistas. - Kai pažadėjau 
imperatoriui neleisti jiems grįžti. 

—- Tramdykite savo puikybę, drauguži. Vienas neatsilaikysite 
prieš valią ordino, kuris savo klausykloje laiko patį didžiausią 
krikščionių karalių. Dėl tos priesaikos - tiek tos bėdos! Nebe- 
gyvename garbės smagurių laikais. Galima dėl to apgailestau- 
ti - aš neketinu to daryti. Bet reikia tai pripažinti. Ar matėte 
apačioje plikas ėdžias ir tuščias statines? Maldauju: nesupainio- 
kite epochos. 

Žanas Batistas apsisuko ant kulno į ugnį ir sukryžiavo ran- 
kas. 


— Pažiūrėsim, - iškošė pro dantis. 

Tuo tarpu ponas Le Nuaras diu Rulis vis dar nesirodė Kaire. 
Konsulas būgštavo vėl kokios siaubingos žinios apie pasken- 
dusį laivą, išmestą ant kranto paplūdimyje, kaip tą vargšą tėvą 
Verso, rankomis įsitvėrusį medžio kamieno. Tiesa buvo ne to- 
kia tragiška. Diplomatas tiesiog keliavo neskubėdamas. Išsilai- 
pinęs Čivitavekijoje karieta nuriedėjo iki Romos, palengvėle 
pagal savo užgaidą apžiūrėjo miestą ir net užmezgė keletą ro- 
manėlių su kurtizanėmis. Paskui nusileido į Barį, nuplaukė į Ko- 
rintą. Galų gale atsirado Aleksandrijoje ir atvyko į Kairą. 

Ponas de Majė nusprendė įkurdinti diu Rulį konsulate, nors 
jis buvo pavaldinys. Tačiau norėjo pagerbt jo bajorišką titulą, o 
svarbiausia, duoti jam pajusti, kad jis jau šeimos narys. Nusira- 
minęs, kad duktė sutiko, konsulas dabar didžiai nerimavo dėl 
jaunikio ketinimų. Ar Aliksė atitiks jo skonį? Konsulas buvo ne 
iš tų tėvų, kuriuos apakina meilė vaikams. Apie dukterį jis 
sprendė ne pagal išvaizdą, o pagal dorybingumą, ir čia įžvelgė 
daug ką peiktina. Ar negrįžo ji jo įsakyta praeitą savaitę iš Gi- 
zos įdegusi saulėje, įpratusi vaikštinėti vienplaukė, virtusi tikra 
laukinuke? Rafinuotas žmogus, pratęs prie sostinės salonų, gali 
nepanorėti kompromituotis rodydamasis su tokia žmona. 

Diu Rulio atvykimo dieną Aliksė pasirodė priebutyje tada, 
kai keliauninko karieta jau riedėjo į kiemą ir buvo per vėlu 

išsiųsti ją pasiruošti. Apstulbęs ponas de Majė pamatė, jog ji 
nėmaž nepasibaltinusi skruostų, susišukavusi it paskutinė tar- 
naitė - plaukai glotniai sulyginti apie sklastymą. Ji vilkėjo vieną 
savo motinos suknelių, jai per plačią; suknelė buvo ne tik juo- 
kinga, bet nudėvėta ir vyšninės spalvos, kokios net Kaire jau 
nebuvo matyti daugiau kaip penkiolika metų. Visas konsulato 
personalas išsirikiavo ant priebučio, už Majė šeimos. Nepatogu 
sukelti skandalą tokios daugybės liudininkų akivaizdoje. Beje, 
atvykėlis jau vėrė karietos dureles, o tarnas arabas nuleido laip- 
telius jam iš karietos išlipti. Pirma konsulas buvo ketinęs pasi- 
likti ant priebučio. Tą protokolo klausimą buvo vakar aptaręs 
su ponu Masė ir priėjęs prie tokios išvados. Tačiau iš susijaudi- 
nimo pasidavė impulsui: skubiu žingsniu nusileido iki keliau- 
ninko ir pasveikino jį prie karietos. 

Ponas Le Nuaras diu Rulis buvo aukšto stoto vyriškis, labai 
dailiai sudėtas, lieknas, grakščiomis kulkšnimis, ir iš pirmo 
žvilgsnio galėjai nujausti jį piktnaudžiaujant savo žavais ir žinant 
jų poveikį. Jis nė rankos nepajudindavo iš anksto neapgalvojęs, 
kokia sau palankia poza ją nuleisti. Ir natūralu, kad stengėsi 
išlaikyti aukštyn pakeltą smakrą, pėdas šiek tiek statmenai, nu- 
garą atlašiai. Jei būtų buvęs lankstesnis, pagalvotum, šokėjo si- 
luetas, bet už šitų manierų slypėjo tiek tramdomos jėgos, jog jis 
greičiau panėšėjo į kačių šeimos atstovą, plėšrūną, kurio išskir- 
tinis elegantiškumas slepia išskirtinį žiaurumą. 

Kai jis prisiartino ir Aliksė išvydo jo veidą, aštrų tarsi skus- 
tuvo ašmenys, ji suvirpėjo. Ilga, siaura nosis pratęsė kaktą, 
įlinkusią lyg atverstas knygos viršelis; visa tai papildė įdubę 
skruostai, plonutėlės lūpos ir atsikišęs smailas smakras. Atsa- 
kinėdamas į konsulo mandagybes, Le Nuaras diu Rulis akimis 
pervedė susirinkusius: vienas antakis pakeltas aukščiau kito, 
sakytum, smailas stogelis, o po juo vokas, sustingęs kaip skar- 
dos lakštas, dengė juodą akį. Tarp kitų pastebėjęs merginą, 
metė į ją tokį įdėmų, tokį skvarbų žvilgsnį, jog ji akimirksniu 
suprato, kad aplaidumas nepadės nuslėpti nuo tokio žmogaus 
savo tikrosios išvaizdos. Atvykėlis pasveikino damas karaliaus 

rūmų maniera - ji pasirodė keista, bet visi pripažino ją esant nau- 
jausia papročių forma. Paskui su konsulu ir ponu Masė įėjo į 
vidų. Ten įvyko uždaras pokalbis; tada keliauninkas užkopė į sa- 
vo kambarį ir vėl nusileido vakarienei, dar elegantiškesnis negu 
atvykdamas. Dėvėjo ploną žydro aksomo žiustokorą ultramari- 
no spalvos atvartais, siuvinėtą auksu, ir blyškiai rožinę liemenę, 
priderintą prie kelnių. Nors buvo vienas tokios rūšies paukštis 
valgomajame, tačiau dėl to, kad buvo atvykęs iš Versalio, atrodė 
normaliai, tuo tarpu kiti - ir visų pirma konsulas - staiga pasi- 
rodė apsiskarmalavę. Aliksė, pasodinta tėvo kairėje, vilkėjo dai- 
lia suknele. Jos ankstesnio maskarado poveikis buvo tik toks, kad 
sugadino nuotaiką tėvui. Šiaip ar taip, ji aiškiai jautė, kad niekas 
nenukreips nuo jos žvilgsnio šio žmogaus, iškart įžvelgusio jos 
grožį, kaip aptinka gepardas tankmės priedangoje antilopės silue- 
tą. Viskas šito Le Nuaro diu Rulio elgsenoje bylojo, kad jis jau- 
čiasi turįs į ją teisių, bet ne taip, kaip ji tai įsivaizdavo. Veikiau- 
siai tėvas ir Ponšartrenas buvo supažindinę jį su santuokos planais. 
Toji ir tikėjosi. Bet nebuvo numačiusi štai ko - šito ramaus, bemaž 
žiauraus įsitikinimo, šitos palaidūno povyzos, palaidūno, pasiti- 
kinčio savimi, savo žavesiu ir klasta, kuris būtų trūks plyš ją 
paėmęs, net jeigu ji ir nebūtų buvusi kone iš anksto jam atiduota, - 
ir, beje, tokiu atveju, ko gero, net su dar didesniu pasimėgavimu. 

Ponas Le Nuaras diu Rulis pagyvino stalą savo prašmatniu 
pokalbiu. Jis mėgo meną, ir apie Egipto paminklus, kurių dar 
nebuvo matęs, pasakojo su įgudusio skaitytojo išmanumu. Kai 
jis kalbėjo, jo veidas trūkčiojo kaip automato. Neįmanu buvo 
užčiuopti jokio perėjimo tarp skirtingų mimikų; sykiais jos itin 
spėriai keitė viena kitą nelyginant dešinė ranka, ant gitaros ne- 
pastebimai peršokanti nuo vieno akordo į kitą. Tik vokai ne- 
judėjo. Valgant vaisius jis pažvelgė tiesiai į Aliksę. 

— O jūs, panele? - pratarė. - Ar jau matėte Sfinksą? 

— Ne, - atsakė ji skubiai. 

Tėvas, besakąs, kad ji kaip tik grįžta iš Gizos, staiga išgirdo 
šūktelėjimą. Aliksė pakilo ir žengusi žingsnį nualpusi susmuko 
ant grindų. 

Ponios de Majė pakviestos Fransuaza ir virėja užnešė mergi- 
ną į jos kambarį; jas sekė didžiai susijaudinę tėvai. 

— Matote, - laiptuose kalbėjo konsulas žmonai, - neabejojau, 
kad po šitos viešnagės ji sukarščiuos. 

— Ji nekaršta, - atsiliepė ponia de Majė. 

— Nesvarbu, sėdėti visą dieną ir kaitinti sau galvą romanais. 
Tai neišvengiamai turėjo baigtis nerviškais priepuoliais. 

Tuo tarpu didžiojoje salėje ponas Masė bandė išblaškyti nau- 
jąjį diplomatą melsdamas jį atleisti už šį nutikimą. 

— Tikiuosi, tai bent jau neužkrečiama? - pasiteiravo Le Nua- 
ras diu Rulis įbedęs nosį į nėriniuotą nosinaitę. 


Po viso to šventiško šurmulio, susijusio su naujojo karaliaus 
išvykimu, Versalis gruodžio mėnesį panėšėjo į didžiulį sugniu- 
žusį, nusiminusį ir alpėjantį kūną. Pageltusiais lapais nukloti 
sodai, per kuriuos brovėsi rūkų debesys, buvo tarsi vėduoklė iš 
rantelių, įpjautų juodmedyje. Čia matei tik sužvarbusius šešėlius: 
keletą sodininkų, plušančių apie kokį kelmą ar grėbstančių gėly- 
nus ir panėšėjančių į artojų siluetus. Rūmai po pilko skalūno 
stogu išstatė drėgniems vėjams savo niūrius fasadus, kur už langų 
žiburiavo silpna žvakių šviesa, - jos dega visą dieną. Nė viena 
karieta nenudarda kiemu, kraupia ašių aimana ant smiltainio 
grindinio nesukėlusi minties apie pravažiuojantį pasmerktųjų 
vežimą. Ir visur už medinių tvorų skardena tolimas, bet aido 
pakartojamas nematomų, kažkur pastolių aukštybėse dingusių 
darbininkų plaktuko kaukšėjimas. 

Žanas Batistas, tėvas Plantenas ir tėvas Flerijo atvyko audien- 
cijos išvakarėse ir įsikūrė rūmuose, kuriuos brolija buvo pasi- 
statydinusi mieste, Karalienės alėjoje. Fleo galų gale taip ir ne- 
prisidėjo prie jų Paryžiuje, tik pranešė susitiksiąs su jais stačiai 
per audienciją. 

— Vadinasi, jam kažkas įsakyta ir Ponšartrenas nori turėti jį 
savo pusėje, - tarstelėjo tėvas Plantenas. 

Vakarienė nemaloniai skyrėsi nuo keptų nupenėtų vištų ir kimš- 
tinių pyragėlių, prie kurių Žanas Batistas priprato „Juodajame 

gražuolyje“. Jis gavo tenkintis liesu sultiniu, tarkuotais kopūstais 
ir kąsneliu sūrio. Flerijo, išdžiūvęs ir pažaliavęs, be galo be krašto 
žiaumojo tą niekų maistą. Paskui aikčiojo iš persivalgymo, ta- 
rytum ką tik būtų pakilęs nuo puotos stalo. Židinyje mirtimi 
vadavosi džiovos pakirsta ugnis. Ponsė pavakarieniavo apsi- 
siautęs savo fetrine pelerina ir vis dėlto kalendamas dantimis. 
Paprašė leisti jam eiti ir įsirausti į lovą, prieš tai pasirūpinęs, 
kad ją pašildytų šildykle. Taip be perstojo tirtėdamas tegalvojo, 
kaip vienoje kokioje padėtyje išlaikyti kuo daugiau šilumos 
atomų. Pagaliau miegas užliejo jį stinguliu kaip žvėrį, įkritusį į 
ledinį vandenį. 

Aštuntą valandą ryto atėjęs tarnas atitraukė užuolaidas, įkūrė 
ugnį ir pareiškė, kad tėvai laukia jo pusryčiams. Valgis buvo 
toks pat beviltiškas kaip vakar. Ponsė, nemėgęs rytais valgyti 
vištienos sultinį, neapsidžiaugė išgirdęs, kad šie namai neperka 
nei arbatos, nei kavos, nei šokolado. Paprašė didelės taurės sal- 
daus vyno ir vienu mauku ją išlenkė. 

Tėvas Plantenas niūriu veidu pranešė, jog tėvas Flerijo blogai 
jaučiasi, turi gulėti ir negalės vykti su jais. Matyt, pakenkė per- 
nelyg soti vakarienė vakar vakare... 

Dešimtą valandą jų paimti į rūmus atvažiavo brolijos karieta, 
pasiųsta tėvo de Lašezo. Diena buvo dar labiau apsiniaukusi 
negu ankstesnės. Didelis švininis debesis geltonais atšvaitais pra- 
našavo sniegą ir sugėrė šviesą. Šveicarų sargybiniai prie rūmų 
pinučių buvo apsimūturiavę trigubais apsiaustais. Kieme lanky- 
tojai nieko nesutiko. Rūko visi rūmų kaminai. 

Tokios klimato sąlygos guodė Žaną Batistą. Gražiu oru pa- 
auksinimų bei puošmenų švitesys, sodų darna, pastatų eleganci- 
ja būtų slėgusi savo didingu įmantrumu. Dabar, atvirkščiai, šita 
rūkstanti karaliaus landa dvelkė netgi kažkokiu nusižeminimu; 
kad ir koks didis tarėsi jis esąs, vis vien priklausė nuo metų 
laikų ir turėjo gintis - jis ir jo gausus artimųjų būrys - nuo atšiau- 
raus šalčio ir lietaus įgeidžių. Versalis po šerkšno danga ne- 
bešvitėjo dyvina prabanga ir galybe, greičiau priminė paprastą 
akmenų ir skalūno prieglobstį, kur kažkokia giminė žvarbo 


365 


aplink drungnus židinius ir sakumpusiom nugarom laukė, kada 
pasibaigs žiemos savivalė. 

Jie žengė prie plačių marmuro laiptų, kuriais bėgiojo liokajai 
lengvomis livrėjomis ir nuo šalčio pamėlusiomis rankomis. Di- 
džiulį laiptų narvą buvo persmelkusi ledinė drėgmė, dvelkianti 
vašku ir sarkofagu. Iš viršaus sklido prislopinti balsai. Lankyto- 
jai, prisispaudę vienas prie kito, užkopė laiptais; nė vienas ne- 
drįso prisilaikyti geležinio turėklo paauksuotomis rozetėmis. 
Laiptų aikštelėje jie atsidūrė tarp besikuždančių subruzdusių 
tarnų. Šį sambrūzdį sukėlė ne jų atvykimas, į kurį, beje, niekas, 
atrodo, nekreipė jokio dėmesio. Įveikę paskutinę pakopą jie au- 
tomatiškai pažvelgė aukštyn, ieškodami laiptų tęsinio: buvo keis- 
ta, kad jie jau atėjo, kai tuo tarpu po lubomis liko dar tiek erdvės. 
Štai tuomet prie jų, staiga išlindęs iš už vienos užuolaidos, ku- 
rios jie net nebuvo pastebėję, ir priėjo tėvas de Lašezas. Vyriškis 
griežta sutana, su juodos taftos kepurėle ant viršugalvio, be pa- 
liovos šypsojosi, ir tas sustingęs veidas, kuris iš pradžių ramino, 
netrukus ėmė juos jaudinti. Iš jo eisenos, įpročio kuždėti žodžius 
buvo matyti, jog jam gerai pažįstami menkiausi diduomenės 
bruožai. Toje didingoje aplinkoje gležnas jo siluetas judėjo liu- 
dydamas neįveikiamą trapumą. Neramiai akies krašteliu jis 
nužvelgė Ponsė. Kadangi tėvas Plantenas buvo įspėjęs, jog rei- 
kia užnešti į viršų skrynią, dar likusią apačioje karietoje, tėvas 
de Lašezas pareikalavo dviejų liokajų. Mostelėjo jiems valdin- 
gai ir ryžtingai, kas pakankamai iškalbingai bylojo, kokias ledi- 
nes bedugnes slepia ramus jo būdo paviršius. Jis pasivedėjo tėvą 
Planteną į šalį ir, nusisukęs į didžiulį paauksuotą karnizą, paty- 
lomis pratarė jam porą žodžių. 

Jie įžengė į pirmąją - sargybos - salę įkandin nuodėmklausio. 
Tėvas de Lašezas įspėjo sargybinį, vaikštinėjantį su muškieta ant 
peties, kad paskui juos du vyrai dar neša skrynią, ir šioji iš tiesų 
tą pačią akimirką pasirodė. 

Jie įėjo į pirmą prieškambarį, erdvią patalpą, kur karalius pa- 
prastai vakarieniaudavo. Kad būtų šviesu, degė sieninės bron- 
zos žvakidės. Langas veidrodžiuose atspindėjo tik oranžinį, vis 

labiau tamsėjantį dangų. Lankytojų prie durų laukė Nijeras, pir- 
masis karaliaus kamerdineris, mažas žmogeliukas trumpu peru- 
ku. Paskui jį jie perėjo kitą salę, neapšviestą, pilkšvos prieblan- 
dos gaubiamą. 

Kitame gale pro praviras dvivėres duris sklido ryški kito kam- 
bario šviesa, kur tviskėjo trisdešimties žvakių sietynas. Šambe- 
lionas perrikiavo lankytojų grupelę, paskui plačiai atvėrė duris 
ir pranešė apie juos karaliui. 

Karaliaus svetainė buvo neišvaizdus kambarys, štai dėl ko tik- 
riausiai Liudvikui XIV kilo noras ją pakeisti. Pernelyg maža kaip 
iškilmių salė, ypač palyginti su Veidrodžių galerija, į kurią at- 
sivėrė trejos durys, ji buvo didoka kaip asmeninis kabinetas. 
Kalbant apie didingumą, atrodė gana kukliai, apie kuklumą — 
pretenzingai. Išvada: rėksminga didybės stoka. Karalius, sėdin- 
tis ne per toliausiai, nebuvo nei tolimų perspektyvų iškeltas, nei 
pribloškiantis, koks gali atrodyti žymus asmuo ankštoje erdvėje, 
kurią užgožia savo asmeniu. Jis stačiai buvo čia - ne ką įspūdin- 
gesnis nei koks miestelėnas nedideliame sambūryje. Išsiskyrė tik 
didele tribriaune skrybėle, papuošta baltomis plunksnomis, tuo 
tarpu kiti buvo tik su perukais. 

Valdovas sėdėjo ant kėdės, ant kurios atrodė visai kasdie- 
niškai. Tai buvo savotiškas krėslas, aptrauktas juoda oda, pri- 
kalta paauksuotomis vinimis, ir įtaisytas ant pakylos su trimis 
ratais. Didesnieji, užpakaliniai, buvo skirti varyti jį į priekį, 
dviejų šveicarų stumiamą; ratukas priekyje buvo priemonė jį val- 
dyti ilgu geležiniu vairu, užsibaigiančiu rankena. Kūno menkystę 
teišdave tik šis įtaisas, nemalonus valdovo pagalbininkas. Tam, 
kas būtų turėjęs iliuzijų, jog stovi akivaizdoje pusdievio, esybės, 
kurią galia buvo pavertusi antgamtine, tas iliuzijas čia pat išsklai- 
dydavo tie trys akį badantys ratai. 

Dėl savo užsispyrimo nepaisant viso paprastumo išrodyti 
oriai, šaltai ir didingai, jisai atrodė it bambeklis, surūgėlis ir 
pikčiurna. Bent jau tokį įspūdį iš pradžių susidarė Žanas Batis- 
tas, įėjęs su savo nedideliu šiek tiek susistumdžiusiu dvasininkų 
būreliu. Karalius tik miglotai panėšėjo į savo oficialius portre- 
tus, ypač tą, kuris puošė Kairo konsulatą. Sugretinęs juos at- 
mintyje Žanas Batistas nusprendė, jog tapytojas įamžino ne val- 
dovo atvaizdą, o jo atspindį didingame idėjų pasaulyje, pakeliui 
pamiršęs raupų randus, raudoną nosį ir paburkusį kaklą. Žo- 
džiu, ponas de Majė didžiai apsiriko liepdamas restauruoti 
drobę, nes gamta, drobę subjaurodama, padarė ją panašesnę 
negu dailininkas. Būryje, supusiame karalių, Žanas Batistas iš 
tolo pastebėjo Fleo ir greta jo, arčiau valdovo, žmogų aukštu 
garbanotu peruku, ilga smailia nosimi, - tai tikriausiai buvo 
kancleris Ponšartrenas. Visi tie žmonės, net ir šveicaras, stumian- 
tis kėdę, valdovo pavyzdžiu buvo nutaisę orią miną, tai yra — 
kadangi tie du dalykai iš pažiūros giminingi - atrodė įsižeidę ir 
pasipiktinę nepageidaujamų įsibrovėlių akiplėšiškumu. 

Jėzuitai nužemintai, bet santūriai pasisveikino, kaip žmonės, 
kurie turi privilegiją visiškai paklusti tik Dievui. Žanui Batistui 
tą akimirką neaiškiai šmėstelėjo prisiminimas, jog reikia visu 
ilgiu išsitiesti ant parketo, ir jis sulinko turbūt nebemadingu 
žemu reveransu. Bet jis buvo nuoširdus ir sakytum rodė, kad 
prieš aukščiausiąją valdžią nedvejoja laikyti save nieku. 

Po sveikinimų akimirką įsivyravo visuotinis neryžtingumas. 
Antras Žano Batisto pastebėjimas: visame kambaryje, ypač abi 
grupes skiriančioje erdvėje, šiek tiek platesnėje nei per metrą, 
tvyrojo įtampa, susijaudinimas, kone balsu gaudžiantis ore kaip 
vasarą įelektrintam audros debesiui artėjant. 

— Valdove, - prabilo tėvas de Lašezas, vienintelis išdrįsęs ženg- 
telėti į priekį pakibus neaiškiai šito žaibo grėsmei, - jūs pažįstate 
tėvą Flerijo, kuriam patikėtos mūsų misijos į Rytus. Didžiam jo siel- 
vartui, šiandien jis negaluoja ir negalėjo stoti prieš jus, bet turiu 
didelę garbę pristatyti jums tėvą Planteną, kuriam patikėtas neleng- 
vas uždavinys atstovauti mums turkų žemėje, o tiksliau - Egipte. 

Tėvas Plantenas vėl palenkė savo plačią kaktą prispaudęs ran- 
ką prie širdies. 

— Iš ten, - tęsė karaliaus nuodėmklausys, - ir iškeliavo į Abi- 
siniją Jūsų Didenybės didžiai išmintingai globojama misija, ku- 
ri pabandė vėl įkelti koją į tą nelaimingą krikščionišką kraštą, 
skendintį erezijoje, kur kai kurie mūsų broliai - deja! - amžiaus 
pradžioje buvo išžudyti. Žinote, valdove, kiek mūsų ordinas de- 
da pastangų, kad išplėštų iš paklydimo ar nežinojimo tiek tautų, 
kurias visiems laikams pasmerkia jų naivumas. Jums leidus, tėvas 
Plantenas pateiks ataskaitą misijos, kurią jūs teikėtės pasiųsti. 

Kilstelėjęs ranką, aptrauktą žalio švarko rankove, karalius 
kostelėjo į delną. Nors gestas buvo skubus, veik nepastebimas, 
Žanas Batistas pastebėjo, kad valdovas pasinaudojo tuo iš pa- 
žiūros natūraliu judesiu ir rankogalio nėriniais nusišluostė seilės 
lašelytį, nutįsusį dešiniajame lūpų kamputyje, nusvirusiame 
žemiau už kitą ir nesusičiaupiančiame. 

— Kalbėkite, tėve, - leido karalius. - Mes gyvai domimės šituo 
reikalu. 

— Valdove, - prakalbo tėvas Plantenas, iki pat viršugalvio 
išraudęs, - deja, visų pirma turiu pranešti Jūsų Didenybei, kad 
drąsiojo misionieriaus, nešusio mūsų ordino viltį į tuos kraštus, 
nebėra šiame pasaulyje. Savo vargingos kelionės metu jis buvo 
pašauktas Dievo. Vis dėlto jo auka nebuvo bergždžia. Abisini- 
jos imperatorius kuo puikiausiai priėmė likusią misiją. Jis pa- 
tvirtino savo palankumą katalikiškam tikėjimui, į kurį nuošir- 
džiai viliasi sugrįžti. Be to, išreiškė savo nužemintą nuolankumą 
Jūsų Didenybei, kurį pripažįsta aukščiausiu pasaulio krikščio- 
nių valdovu. Norėdamas parodyti savo pagarbą jis nedelsda- 
mas pasiuntė į Kairą pasiuntinį, kurį galima vadinti ambasado- 
riumi, nors šioms tautoms dar nepažįstamas šis paprotys. 

— Kodėl to žmogaus čia nėra? - pasiteiravo Liudvikas XIV. 

— Valdove, mes karštai to troškome. Tačiau Jūsų Didenybė 
žino, kiek kliūčių daro turkai kelionėms į Europą visų tų, kurie 
nėra iš čia kilę. Laimei, tas ambasadorius atvyko ne vienas. Jį 
lydėjo ponas Ponsė, andai čia esantis. 

Tėvas Plantenas pasisuko į Žaną Batistą. Truputį sumažėjusi 
per šį dialogą įtampa vėl visu smarkumu pakibo ore. Žanas Ba- 
tistas iš sykio suprato, kad jis vienintelė to priežastis. 

— Ponas Ponsė verčiasi vaistininko amatu Artimųjų Rytų uos- 
tuose. Šiuo metu jis įsikūręs Kaire. Mūsų misionierius, velionis 
tėvas de Brevdanas, kurį Jūsų Didenybei jau minėjau, su juo 
keliavo į Abisiniją. Imperatorius sirgo. Paprašė, kad jį gydytų 
europietis. Kaip tik ponui Ponsė tarpininkaujant misija įstengė 
susisiekti su negusu, kaip vadinamas šis valdovas. Su juo impe- 
ratoriaus pasiuntinys ir sugrįžo. 

Sulig šiais žodžiais tėvas Plantenas pasitraukė į šalį ir atsisu- 
ko į Žaną Batistą. Liudvikas XIV savo ruožtu įbedė žvilgsnį į 
gydytoją; visi karaliaus dvariškiai padarė tą patį. Išmušė valanda. 

Žanas Batistas žingtelėjo į priekį, dar kartą skubiai nusilenkė 
ir prabilo: 

— Valdove, neatvykus ambasadoriui, kurį Abisinijos impera- 
torius pasiuntė pas Jūsų Didenybę, žinią, kurią tas valdovas 
troško pagarsinti šiuose rūmuose, perduoti tenka man. Pridur- 
siu, kad imperatorius nuoširdžiausiai tikėjosi Jūsų Didenybę teik- 
siantis perduoti jam atsakymą ir esu visiškai jūsų paslaugoms, 
kai reikės jį nugabenti, nors ir vėl grėstų pavojus mano gyvybei. 

— Tad kokia ta žinia, kuri jums patikėta? - paklausė karalius. 

— Valdove, tuojau pat jums atsakysiu, tačiau pradžioje tesitei- 
kia Jūsų Didenybė išgirsti štai ką: abisinų karalius pasiuntė 
mane ne tuščiomis. Jo karalystė turtinga: žemė pilna metalų ir 
brangakmenių, girios knibžda nuo gyvūnų, kokių neįsivaiz- 
duotų ir lakiausia vaizduotė. Negusui rūpėjo, kad Prancūzijos 
karalius tai priimtų kaip jo draugystės įrodymą... 

Susirinkusieji sušnaro. Karaliaus žvilgsnis nieko nereiškė. 

—.... ir susižavėjimą, - gyvai pridūrė Žanas Batistas, - gražiau- 
sius savo turtų pavyzdžius... 

— Ką gi, - pratarė Liudvikas XIV. - Kur tos dovanos? 

Tai sakydamas jis nukreipė žvilgsnį į skrynią, pastatytą prie 
dviejų liokajų kojų. 

— Ak, valdove! Imperatorius įdavė mums maišų su aukso 

milteliais, kuriuos pakrovėme ant penkių mulų. Po to ant ke- 
turių kitų mulų - cibetas ir smilkalai. Paskui pilkoji ambra ir 
dešimt maišų geriausios kavos, kokią tik galima rasti pasauly- 
je. Štai pirmas krovinys. Paskui sekė penki grynakraujai 
ristūnai, tokie grakštūs, kad sužavėtų Jūsų Didenybę, - žirgai, 
ištveriantys bet kokį kelią. Imperatorius pageidavo, kad jie būtų 
pabalnoti ir pažaboti geriausiomis odomis. Greta jų žengė 
aštuoni abisinų kariai, išrinkti iš tvirčiausių neguso sargybi- 
nių, pratę prie atšiauraus plokščiakalnių klimato. 

Jėzuitai, nepastebimai atsitraukę nuo Žano Batisto, žiūrėjo, 
kaip jis kalba. Jis stovėjo tiesut tiesutėlis, žvelgdamas tai į val- 
dovą, tai į susirinkusiuosius. Kalbėjo tvirtu balsu, ir keletą aki- 
mirkų šnaresys nuščiuvo. Regis, auksu pakrauti mulai, praban- 
giai pabalnoti ristūnai ir jaunų abisinų eisena lėtu žingsniu perėjo 
kambarį, žengdami vorele iš vieno salono galo į kitą, ir dingo 
Veidrodžių galerijoje. 

— Gale, - kalbėjo toliau Žanas Batistas, - užbaigdami eiseną 
ir kaip mūsų užnugaris, supančioti grandinėmis, papuoštomis 
sidabro varpeliais, žengė du milžiniški gyvūnai, vadinami dramb- 
liais. Iš kiekvienos jų ilties būtum galėjęs išskobti natūralaus 
dydžio dramblio kaulo žmogaus statulą... 

Ponšartrenas pasilenkė prie valdovo, tarstelėjo jam žodelį į 
ausį, ir tas vienintelis judesys, sudrumstęs susirinkusiųjų pa- 
sigėrėjimą, išsklaidė apžavus. 

— Žodžiu, - pertraukė karalius, - ar visa tai jūs turite šitoje 
dėžėje? 

Dvariškiai pašaipiai sušnaro; veidai nušvito piktdžiugiškomis 
šypsenomis. 

— Deja, valdove, tik tam tikra prasme. 

Šurmulys prasiveržė nelyg skystis ant ugnies keliais prislo- 
pinto juoko šuorais. 

— Taip, - tęsė Žanas Batistas, pakėlęs į Liudviką XIV savo 
dideles nuoširdžias akis, - ta kelionė daug ką perveikė. Klima- 
tas pakirto ristūnus. Turkai pasisavino abisinus. Iš mūsų pa- 
vogė auksą, ambrą ir smilkalus. 

Jis žingtelėjo prie skrynios. 

- Jūs galėtumėte abejoti, valdove. Bet štai kas jums įrodys, 
kad mano pasakojimas teisingas, ir padės įsivaizduoti, kaip pra- 
bangiai Abisinijos valdovas tikėjosi jus pagerbti. 

Jis pasirūpino, kad liokajai būtų apginkluoti replėmis, ir mos- 
tu įsakė atidaryti skrynią. Karalius ženklu paliepė šveicarams 
per kelis žingsnius pastūmėti jo kėdę ir sukiodamas vairą atsi- 
stojo skersai, kad matytų tiesiai prieš save iš kairės, kas pasiro- 
dys. Dėmesinga tyla gaubė dviejų liokajų triūsą. Salone tebuvo 
girdėti, kaip dūzgia didžiulė pliauska, liepsnojanti židinyje, ir 
tarpais girgžteli iš dėžės medienos įrankiais plėšiamos vinys. Pa- 
galiau dangtis pasidavė. Žanas Batistas atstūmė liokajus, padėjo 
dangtį į šalį. Matėsi tik drėgna rudos spalvos lininė drobė, den- 
gianti išsipūtusią krūsnį. Žanas Batistas nutraukė ją; viskas įvy- 
ko labai sparčiai. 

Akimirką jisai stabtelėjo, paskui abiem rankom sugriebė kaž- 
ką, kas buvo skrynios pločio. Atsitiesė: storas daiktas išsivynio- 
jo tempiamas savo svorio: žalsvas, apsipūkavęs, šleikštus. Dram- 
blio ausis - neatpažįstama - pelėsių sukrekinta į vientisą masę. 
Išvyniojama ji paskleidė smulkias blyškias dulkeles it sugedu- 
sius miltus; jos pakilo sunkiu ir smardžiu debesiu. To ūmaus 
įsilaužimo išjudinti, į visas puses plūstelėjo be galo šlykštūs 
vabzdžiai su visomis savo kojelėmis, sparneliais, ūseliais, ir krau- 
pios jų kolonijos pasklido po grindis. 

Žaną Batistą taip pribloškė tai, kad ta materija supuvo, jog 
jis tebestovėjo sukrėstas ir beviltiškai dairydamasis aplinkui, ir 
toliau paikai brazdeno tą lankstų ir kerpėtą dangalą, užtvindžiusį 
orą savo atmatomis. 

Po trumpos nustėrimo akimirkos tarp susirinkusiųjų kilo bai- 
sus sambrūzdis. 

— Karalių! Karalių! - šūkaliojo kažkoks balsas, turbūt Ponšar- 
treno. - Kad jisai neįkvėptų! 

Apsukę krėslą šveicarai išstūmė jį pro duris, skubiai atvertas 
į galeriją. 

— Sargybą, sargybą, pakvieskite sargybą! - plyšojo kitas balsas. 

- Gydytoją! 

Susirinkusieji, atšliję nuo Žano Batisto, kuris vienas liko po 
sietynu, susispietė į keturius kampuose susigrūdusius būrelius. 

Veikiai kažkas ištarė žodį „nuodai“ - žodį tokį pragaištingą, 
kad visi subruko nosis į nosinaites ar nėrinių rankogalius. Pro 
duris įsiveržė pagalbon pakviesti sargybiniai. Pustuzinis žaliūkų 
užgriuvo Žaną Batistą muškietų buožėmis daužydami jam per 
rankas, kad jis paleistų dvokiantį savo pasikėsinimo įnagį, 
nuplėšė užuolaidą, apgaubė ja skrynią ir uždengę sviedė į ugnį. 
Paskui tie, kurie buvo nustvėrę Žaną Batistą, šiurkščiai ištempė 
jį lauk ir paliko sargybos salės kampe. Tuo tarpu išvėdino salo- 
ną, o susirinkusieji apdairiai persikėlė į Veidrodžių galeriją, kur 
jėzuitams buvo leista įžengti tik po ganėtinai ilgo laiko tarpo. 

Tėvas de Lašezas, žūtbūt veržęsis pamatyti karalių, galop bu- 
vo nuvestas į posėdžių salę, kur saugiai buvo įkurdintas Jo Di- 
denybė. Jį apžiūrėjęs Fagonas* neaptiko jokio apsinuodijimo 
lakiomis medžiagomis pėdsako. Atsargumo dėlei patarė išgerti 
puodelį šilto asilės pieno. Kai jėzuitas įžengė į vidų, Ponšartre- 
no prie karaliaus jau nebebuvo. Jėzuitas puolė karaliui po ko- 
jom melsdamas atleidimo. 

— Nagi, kelkitės, tėve, - tarė Liudvikas XIV, - nieko čia bai- 
saus. Mano šveicarai išsigando labiau negu aš. Bet kadangi šio- 
je kėdėje esu jų belaisvis... 

— Patikėkite, valdove, aš neapsakomai apgailestauju. 

— Prieš perduodami man dovanas pirma jas patikrinkite, — 
ištarė karalius atlaidžiu, tik kiek pašaipiu tonu. 

— Mes būtume turėję... 

— Negaiškime laiko dėl to įvykio, - perkirto jo žodžius kara- 
lius. - Žinote, aš pats kažką nujaučiau. Tas žmogus man atrodė 
nelabai vertas pasitikėjimo. Mane iš visų pusių pasiekė svarūs 
įtarimai, ir, tiesą sakant, daugelis bijojo, jog tai apgavikas. Aš 
paklausiau jūsų ir vis dėlto sutikau jį priimti... 

— Valdove, pripažįstu, jo elgesys peiktinas. Bet mes niekuo- 
met nebuvome suabejoję jo žodžių tikrumu. 


* Fagonas (Fagon, 1638-1718) - asmeninis Liudviko XIV gydytojas nuo 1693 metų. 

— Jūs šventas žmogus, tėve. Bet bijau, kad jums geriau sekasi 
nuplėšti kaukę demonui sieloje, negu išaiškinti jūsų akivaizdoje 
žmogaus pavidalą įgijusią klastą. 

Iš žvilgsnio, kurį tardamas šiuos žodžius jis jam metė, tėvas 
de Lašezas suprato, kad šita užuomina apie velnią sieloje valdo- 
vui ūmai priminė, jog jis kalba su savo nuodėmklausiu, ir nepa- 
stebimas baimės šešėlis apniaukė karaliaus veidą. 

— Jūs mane be galo liūdinate, - ištarė jezuitas nusižeminęs. 

— Nėra pagrindo liūdėti. Ir toliau jumis pasitikiu. Žinokite, 
aš žaviuosi jūsų brolijos darbu ir remiu ją labiau negu bet kada. 
Kaip ir dėl Kinijos: ką tik daviau įsakymą teikti visą įmanomą 
pagalbą jūsų misijai Pekine. 

— Geras poelgis, - nusilenkė jėzuitas. 

— O dėl Abisinijos - jūs paprašėte mano pagalbos, kad vėl 
pasiųstumėte tenai šešis jūsiškius, juk taip? 

— Taip, valdove. 

— Aš ją suteikiu. Bet nedarykite iš to pernelyg viešo reikalo. 

— Ačiū, Jūsų Didenybe. 

— O dėl to tariamo keliauninko, - pridūrė karalius, - įsakiau 
padaryti tai, ką būtume turėję padaryti iš pradžių: mokslo vyrai 
patikrins, ar jis tikrai sako tiesą. Jei bus pripažinta, jog tai ne 
apgavikas, tada išklausysime, ką jis teigia turįs mums pasakyti. 

— Išmintinga priemonė, valdove. Bet esu visiškai įsitikinęs, 
kad teks pripažinti, jog jis tikrai tą kelionę atliko. 

— Pažiūrėsim, - tarė karalius. 

— Taigi mūsų tėvai gali negaišdami vykti į Abisiniją? 

— Jau rytoj, jeigu norite, - atsiliepė karalius imdamas nuo 
rašomojo stalo odinį aplanką su dokumentais - ženklas, kurio 
pakako jėzuitui nurodyti, jog jis galįs pasišalinti. 

Tėvas de Lašezas grįžo galerija. Suspindusioje šviesoje - vėjas 
vakarėjant prieš saulėlydį akimirkai išsklaidė debesis - ant kalnų 
krištolo sietynų žaidė juodi atšvaitai. 

„Iš esmės, - mąstė trependamas juodasis vyriškis, - Ponšar- 
trenas įsivaizdavo sugebėsiąs sužlugdyti šią audienciją. Jis nu- 
teikė prieš mus karalių, sukėlė visus ant kojų dėl nereikšmingo 

įvykio. Ir galų gale andai jis pralošia. Atsiprašydamas, jog mus 
apvylė, Jo Didenybė suteikia mums viską, ko buvome prašę.“ 
Artėdamas prie sargybinių salės durų, jis mintijo: „Tasai Ponsė 
bus mums gerai pasitarnavęs, nors ir elgėsi kaip kvailys. Gausi- 
me jį ginti, nes jis - mūsų reputacijos dalis. Tačiau bent jau nuo 
jo nebepriklausome.“ 


Karietos sustojo priešais Švento Eustachijaus bažnyčią netru- 
kus po to, kai nuaidėjo paskutinis vienuoliktos valandos dūžis. 
Gatvėje buvo visiškai tamsu, tik pro nešvarius „Juodojo gražuo- 
lio“ langų stiklus smelkėsi blyški lajinių žvakių šviesa. 

Žanas Batistas išlipo, uždarė dureles ir užuot patraukęs prie 
smuklės apėjo aplink karietą ir pasibeldė į patarėjo duris. 

— Kaip? - sukuždėjo tėvas Plantenas, pravėręs karietos dure- 
les. - Jūs nebegyvenate užeigoje? 

— Pats matote, - tarstelėjo Žanas Batistas ir dar du sykius 
subeldė durų plaktuku. 

Galų gale durys atsivėrė. Pasirodė pats patarėjas, nešinas 
žibintu. Tėvas Plantenas, pasibaisėjęs šiuo reginiu, pasislėpė sa- 
vo karietos tamsoje ir liepė pavaryti kinkinį. Iš antros karietos 
išlipo du sargybiniai, apsisiautę fetrinėmis pelerinomis, su muš- 
kietomis rankoje. 

— Greičiau į vidų, - sušnabždėjo Sangrė nepastebėjęs šitos pa- 
lydos. 

- Aš ne vienas, - pareiškė Žanas Batistas ir parodė į du 
artėjančius kareivius. 

— Karaliaus įsakymas, - pranešė vienas jų patarėjui. - Mes 
negalime palikti šio pono. Ar jis įsikūręs pas jus? 

— Atrodo, - atsakė Sangrė. 

— Tuomet turėsite rasti vietelę ir mums. 

Patarėjas praleido sargų lydimą Žaną Batistą, paskui vėl 
užsklendė duris. Koridoriai buvo lediniai, bet Sangrė be jokios 
pagarbos kariškiams pakvietė juos čia įsikurti nakčiai. Paskui 
įėjo į svetainę, kur prie didžiojo židinio laukė Žanas Batistas; 
židinyje linksmai spragėjo dvi didelės pliauskos. 

— Buvau apskaičiavęs, kad turėtumėte grįžti apie septynias, — 
tyliai ištarė patarėjas. - Tiesą sakant, jau pradėjau prarasti viltį 
jus vėl pamatyti. Kaip tik dabar galvojau, jog rytoj reikės nueiti 
į Palė Rojalį ar į Sen Klū ir pabandyti ką nors sužinoti. 

Žanas Batistas susmuko į krėslą, atkišo kojas ir rankas į ugnį, 
žvelgdamas nieko nematančiu žvilgsniu. Atrodė niauresnis, negu 
Sangrė jį kada nors buvo matęs. Vis toks pat išsiblaškęs, savo 
draugo prašomas, jaunuolis papasakojo apie karališkąją audien- 
ciją iki baigiamojo incidento. Paskui apibūdino savo sargybinius. 
Muškietininkai laiką jį nuodytoju, juo labiau kad pradžioje jis 
prisistatęs kaip vaistininkas. Mažai betrūkę, kad būtų jį apkūlę 
versdami prisipažinti. „Ištirkite dovaną, kurią atgabenau kara- 
liui, - pasakęs jiems Žanas Batistas. - Pamatysite, jog tai visiškai 
nepanašu į tai, ką įsivaizduojate.“ 

Sulig šiais žodžiais sargybinių kapitonas susigriebęs, jog įmes- 
dami skrynią į ugnį jie iš tiesų sunaikinę nusikaltimo įrodymą; 
jis įsakęs mitriai išžvejoti likučius, kurie baigė rusenti židinyje. 
Skrynios medis buvo sudegęs, tačiau po pelenais pavyko rasti 
beveik sveikų ausies gabalų. Jų paragauti buvo atvestas dogas. 
Šuo godžiai surijo kepsnį. Atrodo, net kaulijo dar lyg norėda- 
mas įrodyti, kad tasai patiekalas nekenksmingas sveikatai, tačiau 
nuostabaus skonio, kai jį deramai pataisai, o taip visados tvirti- 
no Muradas. 

Galop jėzuitai sugrįžę sekretoriaus lydimi ir pareiškę muškie- 
tininkams, jog įtariamąjį galima paleisti, tačiau jie privalą jį 
sergėti, kol jis bus įvertintas mokslo vyrų kolegijos. Būta dar 
nemažai kitų formalumų. Jie turėję laukti, kol pasiruoš paskir- 
tieji sargybiniai. Galop tos dvi karietos atriedėjo nuo Versalio 
per juodą ir šaltą naktį. | 


378 


— Ak, - nusijuokė Sangrė išklausęs šį pasakojimą. — Tik tiek! 

Žanas Batistas gūžtelėjo pečiais. 

— Man regis, to pakanka. 

— Taip, kaip jūs sakote, pakanka. Bet nelaimė ne tokia jau 
didelė. Papasakokite dar kartą - jūs stovite su apipelijusia dram- 
blio ausimi rankoje... 

Jis prajuko pats sau vienas. Juokėsi iš pradžių atsargiai, val- 
dydamasis, kad neįžeistų draugo. Po to paskutinių valandų ne- 
rimas atpalaidavo spyruoklę. Jis pamiršo bet kokį santūrumą ir 
pratrūko kvatoti taip garsiai, taip skardžiai, pasisiūbuodamas, 
visas kretėdamas, kad sargybiniai įkišo galvas pro praviras du- 
ris, o ir patį Žaną Batistą pagavo linksmumas, o paskui nuošir- 
dus juoko priepuolis. Nusiramino jie tik po gero laiko tarpo ir 
po daugelio juoko antkryčių, šluostydamiesi akis. 

— Vis dėlto, - pratarė Žanas Batistas vėl surimtėjęs, - aš viską 
praradau. 

— Nemanau, - pasakė Sangrė atsisagstydamas liemenę, kad 
atgautų kvapą, - netgi atvirkščiai. Toji dramblio ausis išgelbėjo 
jums gyvybę. Mintyse regėjau jus iškeliaujant ten, kur jūsų lau- 
kia antspauduotas laiškas* ar galbūt katorga. 

— Bet, - pratarė Žanas Batistas, kaip jautė patarėjas, vėl nu- 
grimzdamas į melancholiją, - aš sužlugdžiau viską, ką buvau 
įsipareigojęs nuveikti. 

— Ak, brangus drauge, rytoj vėl bus diena. Nesu nusiteikęs 
klausytis jūsų skundų, kurie, beje, man atrodo labai perdėti. Jei 
po šių išgyvenimų galiu jums duoti patarimą - pasitenkinkite 
šįvakar tuo nuoširdžiu juoku, kuris mus ką tik taip pralinksmi- 
no. Eikite gulti ir tegalvokite, kad jūs gyvas, o tai, baigiantis 
kiekvienai dienai - o ypač nemaloniausioms iš jų, turėtų mums 
visiems būti nuostabos ir pasitenkinimo paskata. 

Tai pasakęs jis pabučiavo Žaną Batistą kaip sūnų, pasiėmė 
žvakidę ir nužingsniavo į miegamuosius, palinkėjęs savo svečiui 
labos nakties. 


* Antspauduotas laiškas (1636) - laiškas su karaliaus įsakymu įkalinti arba ištremti 
be teismo. 

Kitos dienos atnešė daugybę blogų naujienų. Visų pirma gan- 
das apie įvykį per audienciją pasklido po visus rūmus; jį su ma- 
lonumu atpasakojo miesto laikraščiai. Kadangi niekas nežino- 
jo, kokios iš tiesų prigimties buvo tas dvokiantis daiktas, kuriuo 
Ponsė turėjęs akiplėšiškumo švytruoti priešais karalių, nutiki- 
mas išrodė ne juokingas, o skandalingas; atrodė, kad iš tikrųjų 
norėta įvykdyti pasikėsinimą. Apie Žaną Batistą pasklido bjau- 
riausi girdai. Dabar jis buvo įžūliausiai kaltinamas apgavyste. 
Reikalą paslapčiomis kurstė jėzuitų priešai. Taikinys buvo netgi 
ne tiek jaunojo keliauninko asmuo, kiek reputacija tų, kurie 
rodėsi esą jo sąjungininkai. Negalėdami užkabinti pastarųjų, su 
purvais maišė Žaną Batistą. 

Tuo tarpu Žano Batisto tikėtasi artima bylos data buvo kele- 
tui savaičių atidėta. Reikėjo suburti kompetentingą kolegiją, 
duoti jai išnagrinėti dosjė detales. Pirmos apklausos, regis, turėjo 
įvykti tik po Trijų Karalių. 

Galų gale — ir visą šitos paskutinės naujienos rimtumą lėmė 
pirmesnioji - jėzuitai Žanui Batistui davė suprasti, jog karalius 
patenkinęs jų prašymą. Jau kitą savaitę iškeliausianti misija, susi- 
dedanti iš šešių tėvų, iš kurių vienas yra gydytojas, vienas botani- 
kas, vienas astronomas ir vienas architektas. Trys iš šių misio- 
nierių yra iš Provanso vienuolynų, kiti du iš Palestinos, paskutinis 
iš Astūrijos. Brolija juos išlydinti į kelią iš ten, kur jie dabar yra, 
tiesiai į Aleksandriją. Tad jie nekeliausią per Paryžių, kas, tėvų 
akimis, apmaudu, nes negalėsią gauti vertingų Ponsė patarimų. 
Nuostolis, kaip jiems atrodo, ne toks ir didelis, nes atkakę į Kairą 
jie susitiksią Muradą, kuris juos lydėsiąs iki pat Abisinijos. 

Žanas Batistas norėjo prieštarauti, pasakyti, kad jie negalį 
savo nuožiūra nuspręsti, ką turi daryti armėnas. Veikiai supra- 
to, kad nėra jokių priemonių tam pasipriešinti. 

Slinko gruodis. Artėjo Šv. Jono Evangelisto šventė; dienos bu- 
vo tokios trumpos ir tamsios, jog beveik nesiskyrė nuo nakties; 
žvakės degė be pertrūkio; paryžiečiai gyveno lyg prikaustyti prie 
savo židinių. Žanas Batistas buvo priblokštas to, kas jį ištiko. 
Padėtis jam regėjosi juodžiausiomis spalvomis. Jis norėjo išlaikyti 

negusui duotą žodį, o šit per jį į Abisiniją sugrįš gausiausia per 
pusę amžiaus jėzuitų misija. Jis pasėjo Aliksės širdyje meilę ir viltį, 
o dabar nebeturi jokios galimybės pakeisti savo visuomeninę 
padėtį. Taigi jis ją apvils ir privers kentėti. Galima netgi sakyti, 
kad jis smuko dar žemiau nei anksčiau, kadangi nuo šiol visų 
akyse įgijo bjaurų apgaviko ir apgailėtino žiniuonio vardą. 

Sangrė pabandė jį pralinksminti pasakodamas, kad Šartro ku- 
nigaikštis, kurį jisai buvo susitikęs Palė Rojalyje, karštai ėmęsis 
jį ginti. Pokalbis užsimezgęs apie tariamąjį pasikėsinimą, ku- 
riuo buvęs apkaltintas Žanas Batistas, nes švytravęs prieš kara- 
lių nežinomu daiktu, skleidžiančiu nuodingus garus. „Dėdę kaip 
visada apėmė baimė dėl nieko, - nusijuokęs kunigaikštis. - Ko 
jis iš Abisinijos tikėjosi? Tikriausiai šveicariško chronometro.“ 
Po šio pareiškimo patarėjas pasivedėjo kunigaikštį atokiau ir 
jam pareiškė, kad Ponsė gyvenąs pas jį. Kunigaikščiui, matyt, 
pasidarę įdomu su juo susitikti. Dar per anksti sakyti, kokia 
galėtų būti ateityje nauda iš tokio sąjungininko, bet galų gale 
tai vilties spindulys. 

Žaną Batistą tai, regis, ne ką tepaguodė. Jis ir toliau liūdnai 
smarksojo prieš židinį. 

— Tai rašykite! - galiausiai truputį nekantriai tarė jam Sang- 
rė. - Taip, rašykite - šitaip, žingsniuodamas skersai išilgai galbūt 
niekur nenueisi, bet nemirsi iš šalčio. Be to, kaupdamas prisimi- 
nimus, dėstydamas visa, ką išgyvenote ir įvykdėte, jūs išmoksite 
labiau pagrįsti savo atsakymus tiems, kurie jus teis. 

Žanas Batistas paklausė patarimo ir iš pradžių be entuziaz- 
mo, paskui vis labiau įsitraukdamas ėmė rašyti prisiminimus. 
Užuot skendėjęs juodame žiemiškame mieste, dabar mintyse jis 
nebesiskyrė su šviesiomis dienomis Abisinijos plokščiakalnyje, 
pasijodinėjimais vaikantis antilopių, neguso gvardija, žengiančia 
su aukso skydais ir leopardo kailio juostomis. Štai jis Gondare, 
prieskonių turguje, įkvepia gardų cinamono ir raudonųjų pi- 
pirų kvapą. Girdi, kaip vakaro ramybę sutrikdo hienų staugs- 
mas. Mintyse regi moteris, traukiančias pro šalį, jos meta į jį 
lėtą, atšiaurų nepaprastai baltuojantį juodų akių žvilgsnį. 

Nuo ryto iki vakaro jisai rašė prie ugnies savo apartamentuo- 
se. Sargybiniai keitėsi prie durų, kartais visą dieną jo nematyda- 
mi. Iš savo skurdaus bagažo jis išsitraukė baltos medvilnės dra- 
bužį, kokį dėvi abisinai — siauras kelnes ir muslino šydą siauru 
spalvotu siuvinėtu krašteliu, užmetamą ant pečių kaip togą. Par- 
sigabeno šį apdarą iš Etiopijos, pats gerai nežinodamas kuriems 
galams, ir iš pradžių ketino jį kam nors padovanoti. Savo kam- 
baryje su malonumu pats juo vilkėdavo. Apie juosmenį apsi- 
rišdavo juostą, skirtą Prancūzijos karaliui, kurios jėzuitai buvo 
patarę šiam neduoti. Apsitaisęs kaip abisinas Žanas Batistas dar 
labiau įsijausdavo. Kad papildytų šitą apdarą, dar užsikabinda- 
vo aukso grandinę ir kuloną, kuriuos jam iškeliaujant dovanojo 
negusas Jesus. Buvo iš tiesų graudu laikyti rankose tą daiktelį, 
lytėtą to tolimo ir neįtikėtino monarcho, jo draugystės ar bent 
jau egzistavimo liudijimą, nors viskas krypo į tai, kad būtų juo 
suabejota. Laisvame Žano Batisto pasakojime jo svajonės tary- 
tum susiliedavo su tuo baltos medvilnės apdaru. Ir Sangrė įpra- 
to regėti svečią su šiuo apdaru, kai jie drauge valgydavo. 

Vieną dieną ponas Raulis skubiai iškvietė Ponsė pas ligonį, 
ištiktą apopleksijos priepuolio jo užeigoje. Kanclerio nutartis 
nedraudė gydytojui išeiti, tik jį turėdavo lydėti sargyba ir jam 
negalima buvo artintis prie karališkosios šeimos. Smuklės salėje 
prieš pietaujančius, kurie sulig šiuo reginiu visi sykiu pakilo, 
išniro jaunuolis, apsitaisęs baltai ir persijuosęs auksu, 0 už jo 
nugaros duryse pasirodė du muškietininkai. Apstulbę valgyto- 
jai tarė pasirodžius kažkokį princą, atvykusį tiesiai iš Rytų galbūt 
skraidančiu kilimu ir karaliaus pagerbtą budria palyda. Smuklėje 
vakarieniavę pirkliai dar labiau nustebo išvydę tą prašmatnią 
procesiją žengiant apgriuvusiais laiptais ir įeinant pas vieną iš 
jų tarpo. Beje, Žanas Batistas nieko negalėjo padėti: jam įėjus į 
pirklio kambarį šis jau kriokė leisdamas paskutinį atodūsį. Gydy- 
tojas išėjo; netrukus buvo nuneštas žemyn lavonas. Žiūrovai 
patyliukais dėstė savo prielaidas. Dauguma pritarė seno vynuo- 
gininko iš Šabli nuomonei: šisai tvirtino, kad jų bičiulis pirklys 
per savo keliones veikiausiai atsivertęs į nežinomą, tolimą religiją 

ir kažkoks šios religijos dvasininkas, visas baltai apsitaisęs, at- 
nešė jam paskutinį sakramentą. 

Po pirmosios išvykos Žanui Batistui nebeatrodė nepatogu išei- 
ti iš namų vėl taip pat apsigerbus. Poną Raulį užgriuvo prašymai 
apžiūrėti ligonius, ir jis džiaugėsi vėl galėdamas juos patenkinti. 
Žanas Batistas sutikdavo eiti tik pas vargdienius ir nereikalau- 
davo užmokesčio. Kvartalo gyventojai pamažėle sužinojo apie 
jį tiesą ir nebesistebėjo visados netrukus po vidurdienio maty- 
dami praeinant ilgą siluetą, apsigobsčiusį balta toga ir lydimą 
dviejų karaliaus kareivių - tai Ponsė, atitrūkęs nuo savo rašymo, 
ieškodavo gatvelėse kraupiausių landynių, kur kankinosi vaikai. 

Toje miesto dalyje, kur jį kviesdavo aplankyti ligonių, pa- 
ryžiečiai jį praminė tiesiog Abisinu ir įprato gatvėse draugiškai 
sveikinti. 

— Pasak jūsų, šventieji aliejai - kaip jie atrodo? 

Ponas de Majė, sukryžiuotomis kojomis sėdėdamas didelia- 
me krėsle priešais poną Masė, kalbėjo bemaž pašnibždomis. 

— Ekscelencija, man atrodo... galų gale, nežinau, aš įsivaiz- 
duoju... jog tai aliejus. 

— Puiku, - ištarė konsulas kiek nekantraudamas, - bet kokios 
kilmės, koks kiekis, kokiame flakone? 

— O! Tikriausiai jo daug nereikia. Šiek tiek ant kaktos... ir ant 
rankų. 

— Trumpai tariant, Masė, jūs toks pat kaip aš, - pasakė ponas 
de Maje atsitiesdamas. - Neturite jokio supratimo. 

— Aš pasiteirausiu! - riktelėjo sekretorius įsižeidęs. 

— Šiaip ar taip, niekas dėl to nesikeičia. Kapucinai nuspręs. Ir 
pakartokite: kas juos turi jais aprūpinti? 

— Vienas sirų vienuolis, toksai brolis Ibrahimas, jis pažįsta 
koptų patriarchą ir tvirtina galįs iš jo gauti vainikavimui reika- 
lingų aliejų. 

— Kada? 

— Kai tik kapucinai bus pasiruošę. 

Ponas de Majė pakilęs apsisiautė drobine pelerina. Gruodis 
Kaire gali būti šaltas. Dykuma netoli. O tuose prakeiktuose 
namuose viskas patvarkyta taip, kad jie saugo tik nuo kaitros. 

Konsulas nebesiskyrė su savo peruku, kurio ilgas sruogas žvarb- 
damas glostė ant krūtinės. 

— Tad štai kapucinų planas: nugabenti Abisinijos imperato- 
riui šventųjų aliejų jo karūnavimui, kuris, jei neklystu, betgi įvy- 
ko daugiau kaip prieš penkiolika metų? 

— Tėvas Paskualė sako, jog tai nesvarbu. Abisinai atskirti nuo 
pasaulio ir įpratę patys rasti išeitį. Bet daro tai nenoromis. Jei 
kas nors jiems atgabentų aliejų, jie būtų labai dėkingi, net ir po 
penkiolikos metų, ir su entuziazmu atliktų naują karūnavimo 
ceremoniją. 

Po šios baigiamosios kalbos ponas Masė trankiai atsikosėjo. 

— Tarkime, - pasakė konsulas, - ką jūs pasakėte tėvui Pas- 
kualei, kad pateisintumėte mano atsisakymą jį priimti? 

— Kaip ponas konsulas ir patarėte - kad Jūsų Ekscelencija 
negaluoja. 

— Jis jumis patikėjo? 

— Abejoju. Šiaip ar taip, sugrįš rytoj ir, jei Jūsų Ekscelencija 
leidžia man prognozuoti, nuo mūsų nebeatsikabins, nes sako, 
jog jūs pažadėjote jam finansinę paramą. 

— Iš tiesų nemalonu, - piktai tarstelėjo konsulas. - Reikia pa- 
rašyti į Versalį. Neturiu fondų tų kapucinų kelionėms ir jų 
aprūpinimui šventu aliejumi! 

Jis patraukė pečiais. 

- Iš tikrųjų visa tai mane erzina. Tos kongregacijos turėtų sėdėti 
ir tylėti. Jos, ko gero, sukels nepasitikėjimą mūsų pačių - Le Nuaro 
diu Rulio misija, kuri, mano nuomone, vienintelė šio to verta. 

— Gal būtų galima juos pergrupuoti ir prijungti jų ekspediciją 
prie mūsiškės? — įsidrąsino ponas Masė. 

— Vaje, čia tai jau visai išprotėjote! - užriko konsulas. 

Jis buvo toliau beliejąs savo pasipiktinimą, kai į kabineto du- 
ris kažkas santūriai pabarbeno. Sekretorius nutrepeno prie durų, 
pravėrė jas, čiupo mažą ryšulėlį ir pranešė konsului: 

— Pašto siunta iš Aleksandrijos, Ekscelencija. 

Ponas de Majė pripuolęs griebė laiškus iš pono Masė rankų, 
nervingai perrėžė antspauduotą virvelę, kuria jie buvo surišti, ir 

peržiūrėjo jų turinį: nieko iš Ponšartreno, tačiau laiškelis iš Fleo. 
Konsulas nekantriai jį atplėšė ir perskaitė tolydžio aikčiodamas. 
Fleo pasakojo apie Ponsė audienciją ir jos pasekmes, minėjo jo 
teismą ir kaip paslaptį pranešė apie šešių jėzuitų atvykimą. 

— Varge! - riktelėjo konsulas. - Ar gali būti? Manėme jų atsi- 
kratę. O štai pasirodys dar šeši! 

Tačiau laiško tęsinį jis perskaitė su tokiu pasimėgavimu, kad 
nesusilaikė garsiai nepakartojęs jo ponui Masė. 

— Klausykite: „...Bet ministrui buvo pažadėta, kad šita jėzuitų 
misija bus visiškai nepriklausoma nuo konsulato. Be to, ponui 
de Ponšartrenui, kuris ir toliau nestokoja pagyrimų Jūsų Eksce- 
lencijos asmeniui, pavyko įtikinti karalių, jog naudinga atskirai 
pasiųsti mūsų pačių misiją politiniais ir prekybiniais tikslais...“ 
Didis žmogus! Brangus pusbrolis! „...Ponas Le Nuaras diu Ru- 
lis ministrui atrodo tinkąs šiai misijai, vadinasi, ji gali nedel- 
siant leistis į kelią. Į būsimus konsulatui skirtus fondus įeis ir 
pinigai, būtini šiai ekspedicijai parengti į žygį. Pasirašė: Fleo.“ 

Apsisiautęs pelerina, persikreipusiu peruku, konsulas kles- 
telėjo ant kėdės. 

— Masė, andai reikalas pagaliau pradėtas, kaip ir esu numatęs. 
Misija... Eikite pakviesti Le Nuarą diu Rulį. 

— Nemanau, kad jis čia, - atsiliepė Masė. 

— Tai suraskite jį. 

Tai buvo ne itin sunku. Kiekvieną popietę diplomatas, pa- 
metęs galvą dėl kortų, lošė „faraoną“ pas vieną našlį pirklį, ku- 
rio reikalai prieš susipažįstant su diu Ruliu klestėjo. Vargais ne- 
galais atplėšęs diu Rulį nuo šio užsiėmimo, ponas Masė atvedė 
jį pas konsulą. 

— Brangus drauge, - linksmai tarė ponas de Majė, - turiu jums 
puikią naujieną. 

„Iš tiesų, - galvojo diu Rulis, - ji turėtų būti puiki, kad at- 
leisčiau jam, jog atplėšė mane nuo lošimo, kai buvau belaimįs 
tūkstantį livrų.“ Jis mandagiai nusilenkė. 

- Sėskitės, nes naujiena iš tikrųjų itin didi. Štai: ministras jus 
skiria mūsų ambasadoriumi Abisinijoje. 

Jaunojo diplomato veide viena po kitos pasikeitė ketvertas ar 
penketas išraiškų, ir visos buvo vidinių spyruoklių veiklos at- 
garsis, tad kaip paprastai negalima buvo suvokti, ką jis mąsto. 

- Iš tiesų, - ištarė gyvai, - ši staigmena mane pribloškė. 

Bet ar galėjo kas atrodyti mažiau priblokštas negu šis dabita 
nepriekaištingomis kojinėmis, nors ką tik perėjęs purviną gatvę? 

— Kada aš išvykstu? - paklausė jis. 

— Ak, štai! Koks polėkis, koks nekantrumas! - aiktelėjo ap- 
stulbintas konsulas. - Prašom palūkėti. Pinigai atkeliauja su būsi- 
mais konsulatui skirtais fondais. Reikia viską rūpestingai pa- 
ruošti. 

— Per keletą dienų? 

— Daugiau. Per keletą savaičių. Jeigu viskas gerai klostysis, 
tarkim, per šešias savaites. Gal aštuonias. 

— Puiku! - ištarė diu Rulis. 

— Nereikia jūsų išleisti ant laimės. Mes jus vertiname, bran- 
gusis. Improvizacija derėjo avantiūristams, kurie atvėrė kelią. 
Tikrai misijai reikės reikšmingesnių priemonių: brangių dovanų, 
apsaugos... 

Jie truputį aptarė šią ekspediciją. Buvo beveik vakarienės me- 
tas - ją konsulate valgydavo anksti. Ponas de Majė paprašė sek- 
retorių valandėlei palikti juos vienus. 

— Ar nėra kokio asmeninio reikalo, - užklausė konsulas likęs 
vienas su diu Ruliu, - kurį norėtumėte sutvarkyti prieš iš- 
vykdamas? 

Jis vylėsi, kad tokiomis aplinkybėmis diplomatas pareikš jam 
savo ketinimus dėl jo dukters. Kiekvienąsyk, kada tik galėda- 
mas, konsulas iškalbingai darydavęs panašias užuominas. Bet - 
arba vyriškis nepaprastai varžėsi dėl savo išsiauklėjimo, arba 
mergina, kaip būgštavo tėvas, jam nepatiko dėl to, kad pabrėžti- 
nai nedėjo nė mažiausių pastangų pasirodyti maloni — niekas 
nejudėjo. 

— Ne, Ekscelencija, nemanau, - ramiai atsiliepė diu Rulis nu- 
taisęs nustebusį veidą. 

Ševaljė Hektoras Le Nuaras diu Rulis buvo trečias vaikas šei- 
moje, išpažįstančioje pirmagimystės teisę tuo skrupulingiau, jog 
joje jau senokai nebebuvo ką dalytis. Buvo nerūpestingai išauk- 
lėtas šeimos pilyje prie Sanli. Viskas čia bylojo apie protėvius, 
besipuikuojančius ant sienų ir piktai spoksančius į gyvuosius. 
Ginklai, menai, bajorija — visa tai, kas buvo garbstoma šioje 
pilyje, vaikui išrodė neigtina, nes šitos savybės, ilgai ir kruopščiai 
puoselėjamos, atvedė tik į žlugimą. Kiekvienoje grožybėje, kiek- 
vienoje puošmenoje, ar tai būtų meistro drobė, bronzinis švies- 
tuvas, gobelenas ar riterio kardas, - jaunasis diu Rulis papras- 
tai tematė parankią priemonę, kuri, pritvirtinta ant sienos ar 
ant kokio baldo, slepia įskilimą, graužiko urvelį ar apipelėjusią 
dėmę. Ševaljė - taip jį vadino kaimiečiai, nes šeima neturėjo tiek 
titulų, kad suteiktų juos ir kitiems vaikams, ne tik vyresnėliui — 
buvo leista į valias lakstyti po triušingas vietoves su mažais kai- 
mietukais. Jaunasis bajoras veikiai aptiko, kad tie šelmiai dažnai 
valgo geriau negu jis. Netrukus jis prisitaikė prie abiejų pasau- 
lių: už namų sienų tapo klastingas, storžievis, ir jo pikti darbe- 
liai tapo jo ginklu ir bemaž amatu... Pilyje varžėsi elegancija ir 
mandagiomis manieromis, kad išpeštų iš šeimos moterų šiek tiek 
daugiau, nei turėjo, teisės, maisto, drabužių - na ir glamonių, 
nes labai anksti pajuto gašlų potraukį apvalioms jų kūno for- 
moms ir aromatams. 

Perrašinėdamas savo vyresniojo brolio — vienintelio, kuris 
turėjo mokytoją - užduotis, išmoko pakankamai, kad taptų Van- 
domo kunigaikščio sekretoriumi, kuriam jį rekomendavo vie- 
nas tėvo giminaitis. Įžengęs į pasaulį pro tas mažas dureles, jis ir 
toliau už namų sienų - lošimu ir įvairiausiu ūžavimu - priešta- 
ravo žavesiui, kuriuo aukštojoje draugijoje veikiai patraukdavo 
į save dėmesį. Kokia kerų ir niekšybių, stropumo darbe ir at- 
kaklumo nedorybėse grandinė paskatino Žaną Batistą Torsi* 
paskirti jį į Užsienio reikalų ministeriją? Verčiau nežinoti. Jau 
seniai diu Rulis gviešėsi diplomatinės tarnybos. Čia jis įžiūrėjo 


* Žanas Batistas Torsi (Torcy) - Liudviko XIV užsienio reikalų ministras. 

karjerą, kur jo rafinuotumas turėjo būti palankiai įvertintas ir 
kur nutolus nuo centro jis tikėjosi galėsiąs duoti visišką valią 
savo nežabotai aistrai. Jam pasiūlė konsulatą Rozetėje. Iš visų 
Levanto uostų ši vieta buvo menkiausiai apmokama. Bet Ro- 
zetė - uostas, taigi čia vyko spekuliacijos. Jis tarė sau lengvai 
pasipinigausiąs. Išvyko. Ir štai vos atvykus, pasikliaujant jo ne- 
priekaištinga reputacija, jam siūloma moteris ir ambasada. Iš 
pažiūros dvi netikėtos progos. Tačiau reikia pamąstyti ir nesi- 
leisti apakinamam. Panelė de Majė - tinkama partija; be to, jis, 
žinoma, galėtų derėtis dėl kraičio. Bet diu Rulis neskubėjo susi- 
saistyti. Labiau jį domino Abisinija. Jis ne kažin ką apie ją težino- 
jo, nebent, kad sklido kalbos apie auksą, brangakmenius, prie- 
skonius. Ponas de Majė buvo jam išdėstęs miglotus Indijos 
kompanijos praplėtimo planus. Tas vargšas konsulas, matyt, įsi- 
vaizduoja, kad diu Rulis sutiks dirbti kitiems... Ševaljė iš to ska- 
niai pasijuokė - juk jam, kaip ir privalu, terūpėjo jo asmeninis 
turtas ir jis ruošėsi jo įgyti be jokios sąžinės graužaties. Pats 
prisipažino esąs cinikas ir tuo didžiavosi. Tačiau tam tikra pras- 
me - pats būtų buvęs nustebintas, jei kas nors jam tai pasa- 
kytų - šis realistas buvo svajotojas. Turtas, į kurį jisai taikė, toli 
gražu nebuvo tikėtinas. Jis ketino pasiglemžti karalystę, kaip 
pasiglemžė panašias karalystes pirmieji ispanai Amerikoje ar 
prancūzas Proni Maskarenų salose.* Regėjo save tampantį ka- 
raliumi, valdantį didžiulius turtus. Todėl bijojo, kad tokiu įtiki- 
mu atveju panelės de Majė jam nebepakaks. Svajojo apie prin- 
ceses, karalienes. Tad pasirinkti netruko: pirmiausia kelionė; tik 
paskui, jeigu jam dar tiks, vedybos. 

Bet jis užmiršo atsižvelgti į geismus, kuriuos jam buvo smar- 
kiai sudirginusi Aliksė de Majė. Prabėgus savaitei galvojo: „Iš 
tiesų, man nusispjaut į vedybas, tačiau bet ką atiduočiau, kad 
priversčiau tą laukinukę patenkinti mano geidulius.“ Deja! 
Jis buvo nebe kaime, ne laukuose, o konsulo duktė nebuvo 


* Maskarenų salos - salų grupė Indijos vandenyne. Žakas Proni (Pronis, m. 1655) 
kolonizavo Madagaskarą ir tapo jo valdytoju. 

kaimietukė, kurią parsiverti aukštielninką. Pirma reikėjo vesti, 
o jis nenorėjo. Vis vangstydamasis, kad išsilenktų nebylių tėvo 
pasiūlymų, diu Rulis neatsisakė minties rasti būdą, kaip praleis- 
ti su mergina keletą goslių akimirkų prieš išvykstant ir nieko 
nepasižadant. Stebėjo ją ir po truputį šį tą sugalvojo. Kai ponas 
de Majė patvirtino, kad jis bus išsiųstas, diu Rulis galutinai įsi- 
tikino, kad ta panelė slepia savyje kažkokią aistrą, dėl kurios 
santuoka jai tokia pat mažai pageidautina kaip ir jam. Pa- 
laidūnas tuo įsitikino ir tarė sau, jog ta meilė, skirta kitam (po- 
nas Masė, kuris tapo jo sąjungininku, veikiai atskleidė kam), 
galėjo pastūmėti ją nusileist geiduliams, o jis jautė, kad jie aud- 
ringi - kaip patyręs vyriškis, buvo įgudęs pakreipt juos savęsp. 

Po nualpimo praėjus keletui dienų, kurias ji prasėdėjo užsi- 
dariusi savo kambariuose, Aliksė vėl pasirodė. Diu Rulis pasi- 
tenkino nepaliaujamai sekiodamas ją žvilgsniu. Ponas de Majė, 
to susidomėjimo sužavėtas, dėjosi nieko nematąs ir, atvirkščiai, 
be paliovos ūdijo dukrą, kad ši nesirūpinanti savo išvaizda ir 
yra šalta atvykėliui. Ar Aliksė tikėjo tais priekaištais, ar suvokė, 
kad natūralus jos grožis, beveik palaidos garbanos, paprastas 
apdaras, trykštanti sveikata, nepaisant visų tariamų ligų, dirgi- 
na mergišiaus geismus? Ar žinojo ji, kaip jos santūrumas ir baimė 
išdavė jaudulį, kurį diu Ruliui smilo nukreipti į jo ištakas, tai 
yra paversti geismu ir goslumu? 

Išėjęs iš konsulo kabineto šviežiai iškeptas ambasadorius pa- 
matė Aliksę leidžiantis laiptais ir nusekė jai įkandin į muzikos 
salonėlį. Ji apsimetė skubiai čiumpanti nuo spineto partitūrą. 

Diu Rulis net nesiteikė pagerbti šio užsiėmimo; priėjęs prie 
merginos, atsistojo prieš ją. 

— Turiu jums gerą naujieną, - tarė jai, taip arti prikišęs burną, 
jog ant kaktos ji pajuto jo alsavimą. - Aš greitai išvyksiu. 

— Bet... tai apmaudu. 

Niekados jie nebuvo persitarę akis į akį nė pora žodžių. 

— Jums tikrai gaila? 

Aliksė neatsakė ir per tą tylos akimirką pajuto savo viduje 
įvykus greitą ir ryškų pasikeitimą. Tas vyriškis prie jos svetainėje, 

kurios durys taip toli, silpnas jo alsavimas, įraudimas... Ūmai 
išvydo save pjudomą tamsoje, persekiojamą, nulūžusiu kulne- 
liu, aplink vampsi šunys. Paskui taip pat staiga peršoko prie 
savo laisvės valandų Gizoje: jautė rapyros lengvumą, arklio jėgą, 
pistoletų garsą. Tada atsitiesė ir stojo prieš jį akis į akį. 

— Ko jūs norite? - ištarė įsmeigusi savo mėlynas akis. 

— Už mane nori kiti, - atkirto diu Rulis. - O aš pats nenoriu. 
Ne daugiau negu jūs. Mes nesusituoksime. 

— Jūs, matyt, lengva ranka sprendžiate. 

Jis dar labiau prisiartino. Ji neatsitraukė, ir sutrikimas, kurį 
joje žadino tas artumas, buvo nebe baimė. 

— Aš nesprendžiu, - tarė jis. - Aš žinau. 

— Ką gi? 

— Kad trokštu likti laisvas, o jūs tokia nesate. 

— Na ir ką? 

— Tą, kad pamirškime vedybas. Mylėkite toliau ir pasilikime 
sau... 

Ji nenuleido akių. 

- .„malonumą, - ištarė jis įsisiurbdamas jai į lūpas, kurias ji 
atitraukė ne taip greitai, kaip būtų galėjusi. 

Į vestibiulį kažkas įėjo. Puikiai tvardydamasi Aliksė kuo na- 
tūraliausiai įsitaisė prie klaviatūros. Diu Rulis prisėdo kitame 
salonėlio gale. Įėjo ponia de Majė, sužavėta, kad mato abu suža- 
dėtinius drauge, nes šauniosios moterėlės nuomonė visiškai su- 
tapo su jos vyro nuomone. Ji juos pakvietė sėsti vakarieniauti. 

Per vakarienę pokalbį palaikė vienas konsulas aptardamas 
laikraščius. 

— O dėl Ponsė, - tarė jis kreipdamasis į žmoną, - jūs, žinoma, 
prisimenate tą vaistininką... 

Ponai Masė ir diu Rulis virš savo šaukštų sužiuro į Aliksę. 

—...tas aukštakuodis užsigeidė pamatyti karalių. Na ir pamatė. 
Jo Didenybė buvo pernelyg nuoregus, kad leistųsi mulkinamas. 
Akiplėša buvo suimtas ir laukia teismo. 

Jokio judesio nei atodūsio, jokio išdavikiško žodelio. Aliksė 
jautėsi tarsi atsidūrusi upės pakrantėje Gizoje ir besiruošianti 

kovai nendryno pakraštyje. Jėga, įgyta per tą nedaugelį dienų, 
buvo gerai užslėpta. Viskas po jos grįžimo susiklostė taip, lyg ji 
nė nebūtų išgyvenusi tų laisvės valandų. Ji pabėgo nuo diu Ru- 
lio, nusižeminusi vaidino merginos - iš pradžių liguistos, paskui 
įbaugintos - vaidmenį. Visa tai dėl to, kad laukė Žano Batisto, 
buvo jam prisiekusi niekuo nerizikuoti. Ir štai ateina žinia, kad 
jis įkalintas. Dabar buvo jos eilė veikti, ir visų pirma - paversti 
savo laisvę neklusnumu, valią - galia, kad nieko nebijotų - nei 
savęs pačios, nei kitų ir įveiktų visas kliūtis. 

Buvo truputį po vidurnakčio, kai ji įsmuko į ševaljė diu Rulio 
kambarį - jisai jos laukė. 

Mokslininkų kolegija, turėjusi teisti Žaną Batistą, buvo sudary- 
ta prieš pat sausio pirmąją, anksčiau, negu buvo numatęs Sangrė. 
Todėl, kad į užsitęsusį šito svetimšalio kalinio buvimą - apie jį 
jau buvo pradėtos kurti neįtikinamiausios istorijos - Versalyje 
buvo žiūrima apmaudžiai. Reikalas buvo aptartas Taryboje. Pats 
karalius pasiūlė negaišuoti. Jei Ponsė akių dūmikas, vertėjo ne- 
delsiant taikyti bausmę; jeigu jis iš tiesų neguso pasiuntinys, 
vertėjo kuo greičiau pamiršti tariamą įžeidimą. 

Prisiekusieji buvo keturi: du iš universiteto, kiti du dvasinin- 
kai. Visi keturi buvo pripažinti tokių sunkių ir sausų archeolo- 
gijos ir filologijos klausimų žinovai, kad niekas ir neketino su- 
abejoti jų išmanymu. Tam tikra prasme tiesiog buvo tikima jų 
žodžiu. Tad derėjo, kad tas žodis būtų retai teištariamas, orus ir 
įlašintų tulžies į bet kurią neleistiną - tai yra skirtingą nuo jų 
nuomonę. 

Jei sakytume, kad ši kolegija buvo priešiškai nusiteikusi Ponsė, 
prasilenktume su tiesa. Beje, svarbu ne tai: kolegijai rūpėjo įtik- 
ti karaliui, o šiam Ponsė nepatiko. Be to, gandai, paskleisti prieš 
tariamąjį keliauninką, nepalankiai nuteikė tuos protus, kurie, 
kad ir kokie išskirtiniai, vis dėlto buvo paveikūs. 

Į pirmąjį posėdį Žanas Batistas ėjo sunerimęs. Sangrė patarė 
jam palikti savo baltos medvilnės apdarą, į kurį būtų pažiūrėta 

kaip į iššūkį. Tad nuėjo ten su paprastos gelumbės drabužiais, be 
nieko, kas jį skirtų iš kitų tarpo. Akistata įvyko didžiojoje Sorbo- 
nos salėje, apkaltoje paneliais ir paauksuotoje. Kolegija įsitaisiu- 
si ant pakylos - profesoriai su togomis, dvasininkai su sutano- 
mis. Įtariamasis atsisėdo žemiau, priešakyje. Iš abiejų pusių jį 
saugojo sargybiniai. Gale dviem eilėm išsibarsčiusi sėdėjo negau- 
si publika; čia Žanas Batistas pažino Fleo, kuris jo nepasveikino, 
tėvą Planteną, lydimą trijų kitų jėzuitų, ir keletą nepažįstamųjų. 
Kadangi buvo žiema, salėje buvo šalta ir susirinkusieji kosčiojo. 

Visi jautėsi nejaukiai dėl to, kad reikalas panėšėjo į teisminį 
procesą, nors toks ir nebuvo. Tai buvo mokslinė ekspertizė. 
Reikėjo išsiaiškinti ne tai, ar Žanas Batistas padarė nusikalti- 
mą, bet įsitikinti, kad jis iš tiesų buvo nukeliavęs į Abisiniją, iš 
kurios tvirtino grįžęs. Sykiu tai, kas būtų galėję būti tik bešališkas 
tiesos ieškojimas, įgavo kitą prasmę — visi žinojo, kad jeigu Žanas 
Batistas bus pripažintas melagiu, tada iš karto taps kaltinamuo- 
ju ir tuoj pat bus perduotas tikrajam teisingumui, turinčiam kitų 
metodų priversti kaltuosius prisipažinti. 

Taigi viskas prasidėjo gana dviprasmiškai. Prisiekusieji pa- 
prašė „asmenį“ pasisakyti pavardę, kilmę ir padėtį, „jeigu ma- 
lonėtų“. Bet pirmininko tonas aiškiai bylojo, jog negalima net 
įsivaizduoti, kad jis „nemalonėtų“. 

— Vadinuosi Žanas Batistas Ponsė. Tėvai man nežinomi. Gi- 
miau Grenoblyje 1672 metų birželio 17 dieną. Daugiau kaip 
trejus metus gyvenu Kaire, kur verčiuosi žolininko amatu. 

Pirmininkas žiūrinėjo popieriaus lapus priešais save. Ant pa- 
kylos kertės girgždino plunksną raštininkas. 

— Taigi teigiate nukeliavęs iki Abisinijos? 

— Neteigiu, ponas pirmininke. Aš sakau. 

— Jūs žinote, jog labai mažai krikščionių šiandien gali pasigir- 
ti sugrįžę iš tokios kelionės? 

- Žinau, - tarė Žanas Batistas. - Ir aš nesigiriu. 

— Tačiau drįsote tvirtinti tai karaliaus akivaizdoje, - pasakė 
kitas profesorius, labai senas, išgeltusia oda, užkimusiu senos 
moters balsu. 

— Šitą misiją man patikėjo pats Etiopijos imperatorius. 

- Žinome, žinome, - nukirto pirmininkas balsu, kokiu prita- 
riama pamišėliui, paistančiam beprotystes, - bet nesustokime 
prie šių bendro pobūdžio teiginių. Prašome tiksliai atsakyti į 
pateiktus klausimus. Regis, pradėti nori tėvas Žiujė. 

— Pone, - prabilo dvasininkas, jaunyvas žmogus kaulėtu vei- 
du su dviem giliom raukšlėm abiejose burnos pusėse, - kaip va- 
dinasi miestas, kuriame gyvena Etiopijos imperatorius? 

— Gondaras, tėve. 

— Kaip šis pavadinimas rašomas? 

Ponsė ištarė pavadinimą paraidžiui. Dvasininko prašomas jis 
gana ilgai pasakojo apie miestą - keturi vyrai klausė kartkar- 
tėmis susižvalgydami, nutaisę pašaipius veidus. 

— Ar pažįstate doną Alvaresą? 

— Ne, - atsakė Ponsė pagalvojęs. - Kur būčiau galėjęs jį sutikti? 

— Donas Alvaresas miręs, - pasakė pirmininkas su paniekina- 
ma šypsena. - Tai buvo garsus jėzuitas, didis, tikras mokslinin- 
kas. Grįžęs iš Abisinijos po dešimties metų viešnagės, jis paliko 
mums smulkų abisinų gyvenimo aprašymą. 

— Būtų labai malonu jį paskaityti, - pasakė Ponsė. 

- Iš tiesų būtų gerai, - pareiškė universiteto profesorius išgel- 
tusiu veidu. - Iš jo sužinotumėte, kad Etiopijos sostinė vadinasi 
Aksumas, o ne... kaip jūs sakėte... Gondaras. 

— Ir taip pat, - pridūrė jaunasis dvasininkas, - kad šioje šaly- 
je, kur visi žmonės gyvena kaime, dirba žemę ir kur pats valdo- 
vas kilnojasi iš vienos stovyklos į kitą, kito miesto nėra. 

— Ak, bet atsiprašau! - šūktelėjo Ponsė. - Tasai pasakojimas 
tikriausiai pasenęs. Kraštas pilnas miestelių ir net miestų. Gon- 
daras buvo įkurtas išvykus jėzuitams, nes imperatorius norėjo 
turėti nuolatinius rūmus ir nepasitikėjo Aksumo žmonėmis. Iš 
esmės jis nuėjo tuo pačiu keliu, kaip mūsų Prancūzijos karaliai. 
Antai Pranciškaus I laikais karaliaus dvaras be paliovos keitė 
vietą, kol įsikūrė Paryžiuje, o galiausiai Versalyje. Koks nors 
pasiuntinys, grįžęs iš Prancūzijos prieš dešimtį metų, niekados 
nebūtų mums papasakojęs apie šį miestą. 

— Jūsų paaiškinimai įdomūs, - pratarė profesorius. - Geriau 
matai, kaip remdamasis mūsų krašto istorija jūs sukurpėte to- 
bulą savo kelionės paveikslą. 

Žanas Batistas norėjo paprieštarauti. Pirmininkaujantis nu- 
traukė ginčą ir pateikė kitą klausimą. Iš šio trumpo apsišaudy- 
mo žodžiais aiškėja ir pokalbio tonas, ir dvasia. Nėra reikalo 
smulkiau dėstyti, juoba kad apklausa truko daugiau kaip dvi 
valandas. 

Įtariamasis grįžo temstant, savo dviejų sargybinių lydimas. 
Sangrė nekantriai jo laukė. Ant stalo garavo riebi višta, atkelia- 
vusi iš „Juodojo gražuolio“. 

— Na? - paklausė patarėjas. 

— Jie netiki nė vienu mano žodžiu. Visas jų mokslas - jėzuitų, 
palikusių tą šalį prieš šešias dešimtis metų, atsiminimai. Vado- 
vaudamiesi tuo, jog šie parašė, kad nuo Sabos karalienės laikų 
Etiopijoje niekas nepasikeitė, tie kvailiai mano, kad pusė am- 
žiaus - niekis, ir bet koks faktas, kurio nėra jų knygose, jiems 
atrodo pramanas. 

Žanas Batistas trumpai papasakojo draugui apie posėdį. 

- Jie manęs dar paklausė, ar aš susipažinęs su abisinų religija. 
Pasakiau, kad nieko apie ją neišmanau. Vienas jų uždavė man 
tokį klausimą: „Pasak tos tautos dvasininkų, kiek Jėzus turi pri- 
gimčių?“ Atsakiau, kad ten jie to pasiteiravo manęs ir lygiai tais 
pačiais žodžiais. „Jei tikrai taip būtų buvę ir jei jūs būtumėte 
atsakęs sutinkamai su mūsų religija, - paprieštaravo man pir- 
mininkaujantis, — jie būtų turėję pasmerkti jus myriop.“ Ne, 
atkirtau, aš neatsakiau nieko konkretaus dėl tos nuostabios 
priežasties, kad nežinojau atsakymo. Prisipažinau, kad menkai 
išmanau teologiją, ir paprašiau už tai atleisti. Mano neišmany- 
mas ten mane išgelbėjo. Būtų iš tiesų keista, jei čia jis mane 
pasmerktų. 

— Puiku, nuostabu! Jūs grūmėtės kaip liūtas, - sakė Sangrė. 

— Kaip liūtas duobės dugne, kai jį iš visų pusių bado užnuo- 
dytomis ietimis. Ar žinote, kad jie netiki ir Muradu... remda- 
miesi tuo, kad jo vardas ne abisiniškas, o turkiškas. Žinoma! Jis 

armėnas. „Taigi jis armėnas, ir negusas skiria jį diplomatu, — 
paprieštaravo man tas vėpla klebonas. - Nuo kada valdovai am- 
basadoriais renkasi priešiškų tautų atstovą?“ Bandžiau paaiškin- 
ti. Jis nepanoro girdėti jokių argumentų. 

— Nereikia krimstis, - pasakė Sangrė. - Laikykitės prieš šituos 
žmones. Pasistenkite, kad nuosprendis būtų nuosaikus, net jei 
jis ir nepalankus. Užnugaryje mes dėl jūsų darbuojamės. Nes aš 
vis dėlto turiu didelę naujieną: Šartro kunigaikštis panoro per- 
skaityti jūsų prisiminimų rankraštį, kurį patikėjote man prieš 
trejetą dienų. Sužinosiu jo nuomonę kitos savaitės pradžioje. Jo 
įtaka karaliui nedidelė, bet šis vyras dėl kurio nors reikalo suge- 
ba įžiebti didelius gaisrus. 

— Man atrodo, kad laužas jau kaip reikiant įsiliepsnojęs, — 
pratarė Žanas Batistas su kartėliu. 

Kita diena buvo sekmadienis. Apklausa turėjo tęstis trečia- 
dienį. Sangrė užėjo pas Žaną Batistą dešimtą valandą. 

- Jūs žinote, kaip menkai aš linkęs diktuoti sąžinėms, - tyliai 
pasakė jis. - Bet du jūsų angelai sargai tikrai parašys apie jus 
ataskaitą, į kurią bus atsižvelgta. Tai, jog jūs pas mane, - minu- 
sas. Jei, be to, dar nevaikštote į mišias... 

Žanas Batistas išklausė patarimo ir nusivedė savo komandą į 
vienuoliktos valandos pamaldas Švento Eustachijaus bažnyčioje. 
Jis pernelyg mažai išmanė apie mišias, kad išgirstų čia ką kita, 
negu švelnų gaudesį, paryškintą giesmių ir blankioje gruodžio švie- 
soje skendinčių lelijinių skliautų grožio. Ši atmosfera nugramzdi- 
no jį į svajas, grąžinusias į vaikystę. Pagalvojo apie motiną - tvir- 
tino jos nepažinojęs, bet iš tiesų ji buvo vargšė tarnaitė, kuriai 
šeimininkai neleido auginti prie savęs to pavainikio. Beje, kieno 
pavainikio? Niekada to nesužinojo. Tačiau vaikas, nežinantis sa- 
vo kilmės, visuomet kreipia žvilgsnį į pilį. Regi save veikiau kilusį 
iš kokio karaliaus ar kunigaikščio negu iš vargetos. Arba dar - jei 
tai vargeta, turi būti iš jų kraupiausias, galvažudžių princas, kil- 
niausias, narsiausias, nenugalimiausias, iš garbingų plešikų. Tėve 
mūsų, kurs esi danguje! Žanas Batistas tikrai nežinojo, ką įžvelgti 
už šių žodžių. Jam siūlė vienintelę Esybę, kai jis buvo įsivaizdavęs 

tiek asmenų ir juos taip dažnai keitęs įkvėpimo valandėlėmis. 
Betėviams vaikams dangus yra tuščias arba sklidinas - o tai vie- 
nas ir tas pats. 

Vaikystėje iki dvylikos metų juo rūpinosi jo mieloji močiutė, 
gyvenusi kaime ir užsidirbdavusi duoną pindama nendrines pin- 
tines. Visų moteriškų Bažnyčios povyzų spindesys sklido iš šio 
vieno šaltinio. Jeigu jam būtų pasiūlę garbinti deivę vietoje die- 
vo, jam būtų pakakę ryžto tapti popiežiumi. „Ar kas nors būtų 
dėl to laimėjęs?“ — mąstė jis pats sau šypsodamas. 

Pagal vykstančias aplink jį apeigas Žanas Batistas sėdosi, 
kėlėsi ar klaupėsi. Sulig kiekviena keičiama padėtimi kėdžių ko- 
jos girgždėjo ant šaltų plokščių. Per komuniją vaikinukas, pa- 
tarnavęs kunigui, suskambino varpeliu. Šaltame ore šaižus gar- 
sas nuaidėjo kaip gedulingas varpas. Klūpodamas Žanas Batistas 
matė, kaip iš jo burnos eina garas. Jis palenkė galvą, ir staiga 
jam toptelėjo vienas tų akivaizdžių dalykų, kuriuos patiri dar 
prieš juos suformuluodamas ir kurie mus žaibiškai priverčia tapti 
kitais. 

„Aš klūpau, - mąstė jis išplėtęs akis kaip žmogus, žvelgiantis 
į didelį atradimą. - Taip! Nuo tada, kai įsivėliau į tą Etiopijos 
misiją, aš klūpau. Ar galbūt nuo tada, kai pirmąsyk pamačiau 
Aliksę. Šiaip ar taip, tai vienas ir tas pats. Buvau laisvas žmo- 
gus. Niekuomet nebuvau leidęs jokiai valdžiai savęs pažaboti. 
Kai pirmąsyk pamačiau konsulą jam atėjus pas mane, buvau 
medyje ir suteikiau jam garbę jį išklausydamas. O dabar aš 
klūpau...“ 

Tuo tarpu tikintieji vėl pakilo pagal kunigo ženklą. Už savęs 
Žanas Batistas išgirdo muškietininkų geležies žvangesį - jie sto- 
josi. Jisai pasekė jų pavyzdžiu. 

„O dabar aš stoviu, bet todėl, kad man taip įsakė. Štai: ir 
sėdėdamas, ir stovėdamas aš visada klūpau, tai yra esu nuolan- 
kus. Laukiu, kad konsulas teiktųsi atiduoti man dukterį; laukiu, 
kad karalius pakeltų mane į bajorus; laukiu, kad tie profesoriai 
mane nuteistų. O kadangi jie mane nuteis, kadangi karalius ne- 
padarys man nieko gera, kadangi konsulas neatiduos man savo 

dukters, aš klūpau ne prieš žmones, kurie mane myli, bet prieš 
pačią priešiškiausią valdžią. Blogiausia, kad aš tuo nė netikiu. 
Netikiu - kokia čia garbė, kad tave pakelia į bajorus karalius, 
kuris parodo tokią malonę vien tam, kad jus pažabotų. Netikiu, 
kad ši religija verta daugiau nei bet kuri kita, ir jei kiekvienam 
pripažįstama teisė ją išpažinti, jei tokia Dievo valia, aš užginčiju 
Bažnyčiai galią prievartauti sąžinės ir visų pirma manąją. Ir vis 
dėlto aš klūpau.“ 

Dvasininkas palaimino tikinčiuosius, kurie skirstėsi sparčiu 
žingsniu, susibrukę rankas į apsiaustų klostes. Praeidami dėbčio- 
jo į tą aukštą lyg pasiklydusį jaunuolį, kurio laukė du muškieti- 
ninkai. 

„Ir visa tai dėl to, - toliau galvojo Žanas Batistas, - kad iš 
pradžių aš atsiklaupiau prieš konsulą. Taip, visa tai dėl to; aišku, 
tai mano pirmasis nuopuolis. Būtent tą akimirką išsižadėjau sa- 
vo laisvės. Elgiausi taip, tarytum būtų teisėta, kad tėvas savintųsi 
dukters valią. Tvirtinau, kad ją myliu, ir kartu neigiau jos būtį, 
tyčiojausi iš jos laisvės. Įdaviau Aliksės ir savo gyvenimą į to 
niekingo tėvo rankas. AŠ KLŪPAU!“ 

— Ne, - droviai ištarė vienas muškietininkas. 

Žanas Batistas susigriebė pastarąją frazę ištaręs balsu ir pa- 
raudo. 

— Nagi, ponai, - pasakė susivaldęs, - visuomet reikia nusi- 
lenkti prieš Dievo valią. 

Paskui išsivedė juos į lauką sau įkandin. 

Kad ir koks nereikšmingas galėjo pasirodyti šis epizodas, jis 
didžiai paveikė Žaną Batistą. Iš to daigo per kelias valandas 
turėjo susiformuoti visas tolimesnis jo elgesys. 

— Laisvės neprašoma, ji pasiimama, - pasakė jis vakare Sangrė. 

Jau rytojaus dieną ėmėsi įgyvendinti šį teiginį. 

Vienas prieš trejetą dienų nutikęs įvykis dabar jam atrodė ypač 
reikšmingas. Žinome, kad Žanas Batistas ir toliau apžiūrinėjo 
ligonius. Konsultacijų nenutraukė nė artėjantis teismas; tai bu- 
vo vieninteliai jo pasivaikščiojimai. Sargybiniai užkopdavo su 
juo iki kambario durų, kur jis gydydavo ligonius, bet niekados 

neidavo į vidų. Ponas Raulis tam tikra prasme pavadavo sekre- 
torių: žmonės dėl ligos kreipdavosi į smuklininką, o jis nustaty- 
davo, ar atvejis skubus ir rimtas. Tądien, trys dienos prieš teis- 
mo posėdį, ponas Raulis davė Žanui Batistui adresą, patardamas 
būti be galo atsargiam. Apie šį reikalą jis kalbėjo su keista veido 
išraiška. 

Purvinoje, tamsioje landynėje, kur prisistatė gydytojas, gyveno 
keturi žmonės: varganai apsitaisiusi nenusakomo amžiaus mote- 
ris, du į kampą įsispraudę susivėlę vaikai ir ligonis. Vyriškis, pa- 
varde Mortjė, iš pradžių tvirtino atsitrenkęs į vežimą. Žanas Ba- 
tistas be jokio vargo privertė jį prisipažinti, kad žaizda su dviem 
kiaurymėmis, sudarkiusi jo blauzdą, padaryta strėlės. Jis traukė 
pro Mo užkardą su grūdais, kai jį pastebėjo sargybiniai lankinin- 
kai. Žanas Batistas nuramino kontrabandininką ir pažadėjo jam 
tylėsiąs kaip žemė. Paskui uždėjo ant žaizdos stiprių tinktūrų, 
aptvarstė ir davė pacientui gerą dozę ipekakvanos.* Kaulas ne- 
buvo paliestas, tereikėjo įveikti uždegimą. Kitą dieną ligonis gau- 
siai prakaitavo, o dar po dienos vėl galėjo valgyti. 


* Ipekakvana (pykinimo šaknis) - krūmokšnis, kurio šaknyse yra alkaloidų. Iš šaknų 
gaminami vaistai, kurių didesnės dozės sukelia vėmimą. 

Antra Žano Batisto akistata su teisėjais prasidėjo visai kitokia 
dvasia. Mokslo vyrai, nors vieningai teigė, kad tariamasis ke- 
liautojas prastai atsakinėja, jautė, kokie stiprūs jo argumentai 
ir kokie silpni jų įrodymai, kuriais remdamiesi jie būtų galėję 
atmesti jo liudijimą. Pasinaudodami tomis pertraukos dienomis, 
jie pasinėrė į studijas ruošdami griežtesnę apklausą. Žanas Ba- 
tistas, priešingai, džiūgaudamas dėl savo naujo pasiryžimo, į 
teismo posėdį atvyko švytėdamas. Jį pralinksmino nedidelis pa- 
sivaikščiojimas su žandarų palyda; tie du šaunūs vaikinai, kilę 
iš Pikardijos, net susigiminiavę tarpusavyje, savo viršininko dėka 
visados budėdavo drauge. 

Apklausą pradėjo dvasininkas; praeitą kartą jis nebuvo pra- 
vėręs burnos. Buvo tai storas žmogelis, trumparegis, kuris per- 
skaitė tekstą, laikydamas paruoštą lapą prieš pat nosį, o paskui 
pakėlė į salę savo dideles apsiblaususias akis. Jis norėjo, kad 
būtų patikslinta abisinų mityba: atmetus įmantriai suraitytą 
frazę, klausimas buvo gana paprastas ir netgi paikas. Žanas Ba- 
tistas atsakė laisvai ir mandagiai. Po to pasipylė įvairūs smulkūs 
klausimai, rodantys, kaip kruopščiai mokslo vyrai buvo įsigi- 
linę į jiems prieinamus skurdžius Abisinijos aprašymus. Audito- 
rija dūzgė. Išgirdus klausimą apie pagrindinius karalystės įsta- 
tymus kilo pagyvėjimas. 

— Kaip ir čionai, - prabilo Žanas Batistas, - ten remiamasi 
pirmagimyste. Karaliaus broliai, pusbroliai ir sūnėnai, kurie 
galėtų tapti maišto kurstytojais, nuslopinami. Kitur jie mieliau 
nugramzdinami į lėbavimą, o tenai įkalinami aukštai kalnuose. 

— O kurgi, atsiprašau, karaliaus broliai nugramzdinami į lėba- 
vimą? - paklausė pirmininkas. 

Užuomina apie vargšą Orleano kunigaikštį buvo pernelyg 
aiški, kad reikėtų ją patikslinti. Žanas Batistas nusišypsojo. 

— Na... nežinau. Manau, pas actekus. 

Teisėjai sutrikę susižvalgė. Tokie nepadorūs atsakymai kėlė 
pasipiktinimą, ir vis dėlto kokia laimė! Jei jų būtų daugiau, ga- 
lima būtų palikti netvirtą mokslo ir filosofijos dirvą ir imti veik- 
ti užgaulės, taigi paprastos policijos metodais. Reikia neatlyžti... 

— Nagi, prašom dar papasakoti apie abisinų karalių, - pa- 
prašė vienas profesorius su sukta šypsenėle lūpose. 

— Jau daug apie jį pasakiau. Man iš tiesų kartais sušlubuoja 
atmintis. 

— Pasistenkite. Kaip jis gyvena? Kas neįprasto jį supa? 

— Man regis, aš jums visa tai apsakiau. Sostas, rūmai... Ak, 
taip, galbūt vienas nutikimas. Ką tik prisiminiau. Štai: karaliaus 
langai rūmuose išeina į du kiemus. Viename liūtai. 

— Jūs mums sakėte. 

— Taip. Bet jūs dar nežinote, kad iš kito kiemo be paliovos 
sklinda aimanos. Jų aidas niekada nenutyla, sykiais sustiprėda- 
mas, tada girdėti raudos, klyksmai. Vieną dieną aš paklausiau, 
ar tokį triukšmą kelia pasmerktieji karo belaisviai. Man atsakė, 
kad priešingai, čia šitaip aimanuoja numylėtiniai, gerai apmo- 
kami karaliaus tarnai. Jų vienintelis darbas - skleisti tai, kas 
abisinams atrodo būtiniausia muzika valdovo ausiai, muzika, 
turinti nepaliaujamai aidėti jo ausyse: tai kenčiančios tautos ai- 
manos, šaukiantis jį į pagalbą. 

— Na ir ką? - ištarė pirmininkas. - Kokia jūsų išvada? 

— Padarykite ją patys, - atsakė Žanas Batistas. - Iš kur galiu 
žinoti, ar kai kurie karaliai, leidžiantys savo pavaldinių aimanoms 
pasiekti jų ausis, teisingai ar neteisingai nusiteikę jų atžvilgiu. 

- Ėhė! - tarstelėjo pirmininkas džiugiai dėbtelėjęs į savo ko- 
legas. - Ar raštininkas gerai užrašė? Puiku! 

Niekas taip nedžiugina palaižūnų širdies, kaip žmogus, iš išdi- 
dumo nesiskaitantis su tuo, prieš ką jie keliaklupsčiauja. Šitaip 
jie turi progą išvysti, kaip valdžia tampa negailestinga, ir gali 
tikėtis pateisinti savo pačių menkystę, teisindamiesi, jog mūšis 
iš anksto pralaimėtas. 

— O, klausykite, - tarė Žanas Batistas įsitraukdamas į šitą 
linksmybę, - dar vienas pavyzdys, nes jus domina neguso gyve- 
nimas. Įsivaizduokite, naktį prie jo kambario miega didikas. Tai 
jis rytą pažadina karalių čaižydamas grindis bizūnu. Kodėl bi- 
zūnu? Tai atkeliavę iš tų laikų, kai negusai kilnodavo savo sto- 
vyklavietes po brūzgynus ir beveik kas dieną jas keisdavo. Kar- 
tais nakties tamsoje laukiniai žvėrys, plėšrūnai, dažnai hienos, 
įsmukdavo tarp palapinių ir sykiais atsidurdavo prie įėjimo į 
valdovo palapinę. Taigi prieš pažadinant monarchą buvo čai- 
žoma bizūnu, kad išsibėgiotų plėšrieji žvėrys. Ir pasistatę rūmus 
bei įpratę juose gyventi, karaliai išsaugojo tą paprotį, lyg vis 
dar būtų džiunglėse, apsupti pavojingų laukinių žvėrių. Atvirai 
kalbant, ponai, ar jums neatrodo, kad tai gražus pavyzdys ir 
kad būtų galima pasekti juo ir kitur? 

— Išvaikyti hienas rūmuose, taip? Čaižyti, pavyzdžiui, dva- 
riškius! Žadinant karalių, juk taip? - šūktelėjo pirmininkas. — 
Žinoma. Užrašykite, raštininke. Ak, iš tiesų jūsų istorijos nuo- 
stabios. Kodėl anksčiau nepavaišinote mūsų šitais perlais? 

Visi teisėjai atlėgo, plačiai šypsojosi. Publiką gaubė slogi tyla. 

— Gal dar atsimenate smulkmenų? - tarstelėjo pirmininkas 
gardžiuodamasis. 

— Paskutinę, - nusišypsojo Ponsė. - Tenai aš dalyvavau dau- 
gelyje egzekucijų. Norėčiau jums papasakoti apie vieną bausmę. 
Štai: pasmerktąjį sučiumpa ir suvynioja lyg į kokią balto musli- 
no paklodę. Paskui jis apipilamas šiltu skystu vašku. Vaškas per- 
sigeria per audinį, sustingsta ir paverčia žmogų didele gyva žva- 
ke. Telieka jį uždegti. Jis liepsnoja kaip fakelas. Vos girdi jį 
klykiant - taip garsiai ūžia liepsna. 

Pritrenkti teisėjai pasibaisėję spoksojo į Žaną Batistą. Rašti- 
ninko plunksna pakibo ore. 

— Viskam pasibaigus lieka juodas suanglėjęs kūnas. Čia reikia 
būti ypač atidiems. Mat jei gerai žiūrėsi ir sukiosi lavoną į visas 
puses, gali pasisekti, ir tada aptiksi nepaliestas po vis dar balto 
audinio plėvele dvi pasmerktojo akis, kurias apsaugojo ašaros. 

Žanas Batistas pakilo. 

— Dabar jau pakankamai žinote, - tarė jis. - Šįsyk tikrai nebe- 
turiu ką jums papasakoti. Teiskite mane, kaip išmanote. Trokštu 
vieno: norėčiau, kad pritaikytumėte man panašią egzekuciją; ji 
sunaikintų mano kūną, bet paliktų dvi akis, kuriomis iki šiol 
taip sėkmingai naudojausi. Iki pasimatymo, ponai, ir ačiū, kad 
teikėtės išklausyti mano kelionių pasakojimo. 

Tyliame, lediniame ore nukaukšėjo Žano Batisto, dviejų sar- 
gybinių pikardų lydimo, žingsniai. Jis perėjo visą salę, užkopė 
mediniais laiptais iki didžiųjų durų ir didingai išėjo. 


— Pasielgėte neteisingai, drauguži, - pasakė patarėjas diu 
Sangrė. - Mes galbūt būtume viską sutvarkę. Įsivaizduokite, Šar- 
tro kunigaikščiui labai patiko jūsų prisiminimai. Kad parodytų, 
kaip vertina tuos skaitinius, būtinai nori su jumis susitikti. Per- 
duoda jums štai šiuos dešimt tūkstančių livrų ir prašo leisti jam 
išspausdinti jūsų pasakojimą. Taigi jūs neteisingai pasielgėte 
kurstydamas savo teisėjus. 

Patarėjas stovėjo priešais Žaną Batistą. Kaip paprastai, senis 
buvo be peruko, ant didelės galvos stirksojo trumpi žili pa- 
sišiaušę plaukai. Jis suspaudė gydytoją glėbyje. 

— Ak, jūs pasielgėte neteisingai, bet turėjote tam pagrindo. Aš 
jus puikiai suprantu. Kad jūs žinotumėt! Beje, klausykite, prie 
kunigaikščio aukso prašau pridėt šitą, nuo manęs. 

Jis įspraudė Žanui Batistui į delną storą aksominį kapšelį. 

— Dabar negaiškite laiko. Norėjote sukelti skandalą. Nebūčiau 
jums pataręs, nes čia viskas greitai vyksta. La Reni* nebėra, bet 


* La Reni (La Reynie, 1625-1709) - Paryžiaus policijos prefektas, vienas iš policijos 
organizatorių. 

policija stipresnė negu bet kada. Dar nespės teisėjai parašyti ata- 
skaitos, o karalius jau viską sužinos. 

— Ketinu pradėti veikti jau šiąnakt. 

— Ką gi, tik pasakykite, kuo galiu jums padėti. 

Žanas Batistas paaiškino. 

— Deja! - ištarė patarėjas. - Šartro kunigaikštis be galo nusi- 
mins, kad su jumis nesusipažino. Jis turėjo jums tiek klausimų. 

Paskui Sangrė su ašaromis akyse pabučiavo savo jaunąjį draugą. 

— O aš, - tarė, - prarandu sūnų. 

— Jūs jo neprarandate, jūs jį gelbstite. 

— Šiokia tokia paguoda, bet prisipažinkite - nuo savo teisėjų 
jūs paspruksite, tačiau mane nubaudžiate tikrai žiauriai. 

Jaunuolį labai sujaudino šitas atsisveikinimas. Ponas Raulis, 
pasirodęs su fazanu, nuėjo atnešti burgundiško vyno butelio ir 
paliko du vyrus paskutinį sykį „priimti komuniją“ šitais dviem 
pavidalais. 

Devintą valandą Žanas Batistas įžengė į savo apartamentus. 
Du žandarai pikardai pagarbiai jį pasveikino. Po pusvalandžio 
visas namas miegojo. 


Rojamono rūmų, kuriuose gyveno patarėjas diu Sangrė, užpa- 
kalinė dalis išėjo į nedidelį plokštėmis grįstą kiemelį. Jo galą, 
kuris užsibaigė dviejų metrų aukščio siena, užėmė šulinys su ren- 
tiniu ir dvi arklidės. Žano Batisto kambario langas su pertvaro- 
mis išėjo į tą kiemą. Laimė, arklidžių stogas rėmėsi į pagrindinį 
pastatą plačiu kampu, esančiu čia pat po šiuo langu. Sulig ant- 
ruoju Švento Eustachijaus bažnyčios varpo dūžiu Žanas Batis- 
tas, apsivilkęs šilčiausiais drabužiais, apsisiautęs dideliu apsiaus- 
tu, peržergė savo lango palangę ir nučiaužė ant arklidžių stogo. 
Ant peties jis nešėsi maišą. Atsargiai nutykinęs stogo pakraščiu, 
užšoko ant sienos, paskui nuslydo į gretimą kiemą, kur abiem 
kojom nusileido į nedidelį purios žemės sklypelį, tad išvengė bet 
kokio triukšmo. 

Buvo tamsu ir labai šalta. Juodame lediniame danguje žibėjo 
žvaigždės. 

Žanui Batistui atsargiai žengtelėjus porą žingsnių jį staiga 
sučiupo ranka. 

— Mortjė? - krūptelėjo jisai. 

— Tšš! Sekite paskui mane. 

Kontrabandininkas dar nebuvo visiškai pasveikęs. Bet nebe- 
karščiavo, žaizda buvo nepavojinga ir traukėsi, gerai sutvarsty- 
ta. Jisai dar šlubčiojo, tačiau ir ne to buvo regėjęs ir, šiaip ar 
taip, būtų vėl leidęsis į savo žygius. Niekas nepažinojo Paryžiaus 
geriau už jį. Paslaptis už paslaptį - Ponsė jam atskleidė savąją, 
ir žmogus buvo be galo patenkintas galėdamas pasitarnauti tam, 
kuris jį išgelbėjo. 

Jie įsmuko į gatvelių ir kiemų labirintą. Žiemos vėjas buvo 
užpūtęs daugumą žibintų. Mortjė žinojo, kur esama šunų, ko- 
kie sodo vartai neuždaromi ir kur laisvas praėjimas. Žinojo sar- 
gybos maršrutą ir, išskyrus nesėkmingą įskundimą, - jis tvirtai 
tikėjo galįs pateisinti juo savo nelaimę, - nieko nebijojo. Į gat- 
ves žiūrėjo taip, kaip jūrininkas, vertinantis bangavimą ir sro- 
vių pavojus. Po pusvalandžio jie pasiekė Tamplio bulvarą, ap- 
šviestą didelių varinių žibintų, pakabintų ant stiebų. 

— Dėmesio, - sušnibždėjo Mortjė. - Už penkiasdešimties žings- 


o ww wogo0oo 


nių sargybos postas. Smukite į šešėlį ir, jei išgirsite šaukiant, 
bėkite. 

Iš pradžių Mortjė klibinkščiuodamas perėjo platų apšviestą 
bulvaro plotą. Kai jis pranyko tamsoje priešais, Žanas Batistas 
keliais šuoliais be jokių trukdymų jį pasiekė. Kitoje pusėje drie- 
kėsi sodai, apsodinti dideliais medžiais, tarp jų stovėjo keletas 
namų. Reikėjo saugotis sarginių šunų, kartais tykojančių už gy- 
vatvorių. Veikiai jie paliko už savęs tuos aptvarus ir pasuko 
Šaronės įkalnės link į tuščius laukus. Jie patraukė duobėtais ke- 
liais, takeliais perėjo keletą giraičių ir peršoko per kelis negilius 
upokšnius, kurių krantus dengė nukritę lapai. 

Danguje jokios prošvaistės, mėnulio dar nebuvo. Jie pasiekė 
platų vieškelį; kai kartkartėmis priartėdavo prie užtvaro, girdėjo 
prietemoje sunkiai pašokant jautį, užkluptą bemiegantį. Veikiai 
prieš Šaronės kaimą pasuko į dešinę. Iš drėgmės ir lapų šnarėjimo 

Žanas Batistas suprato, kad jie miške. Vienoje proskynoje jie 
išgirdo prunkščiant arklį. Mortjė davė sutartą ženklą, į kurį at- 
siliepė švilptelėjimas. 

— Tai tu, nevidone. 

— Aš pats, nenaudėli. 

Vyro balsas, kiek mekenantis, turbūt senio, sklido iš tamsos 
visai greta jų. | 

— Gyvulį turi? 

— Pats gyvulys, ar neturi ausų? Ir ranka - štai, paliesk. Gal čia 
kurapka? 

— Senas sukčiau! Duok man pavadį. Šekite, daktare, štai jūsų 
arklys, pabalnotas. 

Žanas Batistas apčiuopom pasitaisė balnakilpes ir sėdo į bal- 
ną. Mortjė priminė, kuriame poste turės pakeisti arklį. Jis nepa- 
noro imti pinigų. Nesispyriodamas Žanas Batistas vogčiomis 
įspraudė kapšelį į vedlio apsiaustą. 

Jie tylėdami paspaudė rankas ir kiekvienas kuo nuoširdžiau- 
siai kitam padėkojo. Spustelėjęs arklį Ponsė išjojo į kelią. Pir- 
moje kryžkelėje pasuko į pietus ir jau nebenukrypo kita linkme. 
Iš pradžių dėl tamsos turėjo joti ristele. Paskui patekėjo mėnu- 
lio delčia, jos pakako įžiūrėti reljefą. Arklys lėkė geru šuoliu — 
ritmingu, lanksčiu. Dar niekados Žanui Batistui taip aiškiai 
negrėsė pavojus susidurti su didžiausia prievarta: jo ieškos, jį 
persekios, nes jis nepakluso didžiausiam iš karalių. Ir vis dėlto 
niekados - šitoje ledinėje naktyje, šakų čaižomas, ašaromis 
paplūdusiomis akimis - jis nesijautė toks laisvas ir toks pasiti- 
kintis savimi. 

V Liepsnojantis krūmas 


Labiau už visa kita Aliksė brangino moralinį tyrumą, kilnius, 
dorybingus jausmus, gebėjimą ištikimai, be atodairos mylėti. Jai 
pakako išdidumo tikėti, kad šių dorybių išsaugojimas priklauso 
tik nuo jos valios ir kūniškos meilės patirtis nedaro joms povei- 
kio. Tik jos nepaliestoje, nesutaikomoje širdyje gyva jos tikroji 
skaistybės didybė. 

Kad ją išsaugotų, anaiptol nebūtina vergauti tai kūniškai ne- 
kaltybei, primestai visuomenės, taip bijančios suteikti jauniems 
žmonėms laisvę. Priešingai, su pasipiktinimu mąstė ji, tam, kad 
apsaugotų tą niekingą šventovę, ji iki šiol privalėjo pančioti sa- 
ve besivelkančiais šleifais, geležiniais korsetais, nudelbti akis 
prieš svetimus ir galiausiai sprukti naktį kaip persekiojamam 
Žveriui. 

Dabar, kai Gizoje jos laikysena tapo laisva, o ji pati stipri ir 
vikri, jai teliko išsivaduoti iš savęs pačios perkertant paskutinį 
lyną. Būtų be galo troškusi šį slenkstį peržengti su Žanu Batis- 
tu. Bet kadangi tai buvo neįmanoma, kadangi, atvirkščiai, ji pa- 
ti turėjo nedelsdama sukaupti visą savo energiją, jei nori prie jo 
prisijungti ir padėti jam pavojuje, dabar ji pasinaudos bet kokiu 
vyriškiu. Ševaljė diu Rulis manė ją pavergęs ir apvaldęs. Tačiau 
jis tebuvo apgailėtinas instrumentas jos pačios norui patenkin- 
ti. Tas palaidūnas, nors ir turėjo patyrimo arba greičiausiai dėl 

to, kad turėjo, naktį, praleistą su Alikse, pasibaisėjo jos šaltu- 
mu ir ryžtu. Jis išliko ganėtinai blaivus, kad apskaičiuotų bai- 
sius šio įvykio padarinius. 

Visų pirma, pašėlusiai susižavėjo ta mergina, tokia gražia, to- 
kia begėdiška, viską darančia su neapsakomu natūralumu ir tau- 
rumu, ugningumu ir atsainumu. Paskui, kai jis nutarė, jog ši per- 
galė suteikia jam teisių, o visų pirma - kiek širdis geidžia kartoti 
tuos išdykavimus, aptiko, kad, atvirkščiai, pats tapo savo taria- 
mos pergalės įrankiu: jau antrą vakarą jinai jį išprašė, ir jį tai 
įžeidė. Tuomet jį ir apėmė baimė. Jis nesuvokė tos nutrūktgalvės 
veiksmų paskatų. Apsirikęs palaikė ją stačiai impulsyvia, geidu- 
linga, pasiryžusia bet kokioms beprotybėms, kurių viena būtų 
viešai atskleisti jų santykius. Diu Rulis susigriebė, kad potraukis 
ieškoti pasimėgavimo kiek per toli jį nuvedė. Tačiau įspūdis, kurį 
jam padarė Aliksė, buvo toks stiprus, kad nors jis visko baimino- 
si, bet nieko nesigailėjo. Kitomis naktimis malonės kaulyti ėjo jis, 
bet jam buvo šaltai atsakyta. Jis likdavo vienas laiptų aikštelėje - 
nuolankus, apdujęs iš geismo, ir jam niekad daugiau nebuvo lem- 
ta paragauti to, ką Aliksė buvo jam padovanojusi vieną vienintelį 
kartą - trumpalaikį pažinimą ir amžiną ilgesį. 

Ji viską prisipažino Fransuazai, kuri kaip baltinių prižiūrėto- 
ja pasistengė išnaikinti šio epizodo pėdsakus. Jei prieš tai būtų 
su ja pasitarusi, draugė ją tikriausiai būtų sulaikiusi. Verkšlenti 
buvo per vėlu. Aliksė išdėstė savo planus. Fransuaza iškėlė dau- 
gybę prieštaravimų, nes kelyje, kuriuo mergina ketina leistis, 
jos tyko gausybė žabangų. Bet po ilgų ginčų tarnaitei liko tik 
pasigėrėti šia drąsia ir ugninga mergaite, kilniai pasirinkusia 
laisvę. Jinai nusileido ir pažadėjo visur kur jai padėti. 

Ketvirtą naktį, kai diu Rulis, didžiai būgštaudamas skanda- 
lo, gailiai kaip naminis žvėrelis atsliūkino prie panelės de Majė 
durų, kambario durys buvo neužšautos. Jis įėjo. Aliksė stovėjo 
kambaryje apsivilkusi batisto marškiniais, aksominėmis kelnė- 
mis ir ilgaauliais batais - apranga, kuria vilkėdavo Gizoje jo- 
dinėdama. Atrodė tokia nedraugiška, atšiauri, kad ševaljė neiš- 
drįso jos pabučiuoti, tačiau degė noru tai padaryti. 

— Gal užrakintumėte duris? - pasakė ji jam. 

Jis pakluso. Ji mostelėjo jam į nedidukę kėdutę priešais siau- 
rą riešutmedžio stalą, prie kurio tiek buvo svajojusi. Jis atsar- 
giai prisėdo ant pažiūrėti laibos ir trapios kėdės. 

— Pone, - pradėjo ji, - šis kasnaktinis braižymasis apie mano 
duris gali jums tik pakenkti. Aš jums nebeatidarysiu, ir jus gali 
nutverti. 

— Bet ką aš padariau? - gan lėkštai ištarė jis. - Kuo neįtikau? 

— Jūs čia nieko dėtas. Patvirtinu, kad sąžiningai įvykdėte 
užduotį, kuri buvo jums patikėta. 

— Sąžiningai! Užduotį! Ak, jūs iš manęs tyčiojatės! - pratarė 
diu Rulis nuoširdžiai susikrimtęs. 

— Visai ne. Į viską reikia žiūrėti blaiviai - taip, kaip yra, ar 
greičiau taip, kaip buvo. Jūs atlikote savo darbą ir atlikote mit- 
riai. Dėkoju. 

— Panele, jūs mane žeminate. 

Pirmą kartą gyvenime, kuriame iš tiestų būta visokiausių 
ištvirkavimų, diu Rulis jautėsi toks nuolankiai paklusnus mote- 
riai, kurią iš pradžių ketino tik užvaldyti. Būtų galėjęs pulti jai į 
kojas, maldauti, jei būtų nutaręs, kad tai naudinga. Tačiau pasi- 
stengė daugiau nebesižeminti, - juk ji pati savo išdidžiu elgesiu 
rodė, kad iš jo reikalauja tik orumo. 

— Visų pirma, - kalbėjo ji toliau, - supraskite, pone, kad mūsų 
interesai absoliučiai skirtingi. Jūs norite išvengti skandalo, o aš 
jo siekiu. 

Diu Rulis nutaisė pasibaisėjusį veidą, įsitikinęs, kad ji jį įskų- 
sianti. 

— Nebijokite: esu pasiryžusi saugoti itin brangią jūsų reputa- 
ciją ne mažiau, kaip sutepti savąją. 

Jis nieko nesuprato. Jo protui buvo akivaizdu viena: jį aplei- 
do visa vyriška energija, ir toji moteris tuo pasinaudojo. 

— Kalbėkite aiškiau, - ištarė silpnai. 

- Štai! Manau, mes sutarsime, ir jūs išpildysite mano prašymą 
taip pat stropiai, kaip ir pirmąjį kartą. Taigi rytoj pat paprašysite 
tėvą mano rankos. 

Diu Rulis stryktelėjo nuo kėdės ir suriaumojo, tačiau greitai 
užsičiaupė. 

— Ak, panele, aš tik to ir tetrokštu! 

Teisybė. Anksčiau jis buvo nutaręs, kad ta santuoka jam ne- 
naudinga. Bet po tos lemtingos nakties viskas apvirto aukštyn 
kojomis. Dabar jis buvo pasiruošęs primokėti, kad laimėtų tą 
sąjungą ir vėl patirtų jos malonumus. Šią akimirką visiškai savi- 
mi pasitikėjo. 

— Neapsirikite, - griežtai tarė Aliksė. - Nei aš, nei jūs nė tru- 
pučio netrokštame šios santuokos. 

— Kodėl ne? - sudejavo jis. 

— Pats man sakėte, kai mane jums piršo tėvas. Dabar jums 
atrodo, kad apsigalvojote, nes esate apakintas geismo ir trokštate 
vėl patirti tai, ko paragavote. Mano atsisakymas jus erzina, 
tačiau manau, jog esate pakankamai patyręs, kad painiotumėte 
meilę su geismais. 

— Ne, ne, patikėkite! - riktelėjo diu Rulis jau arti ašarų. 

— Negaiškime laiko. Jūsų jausmais aš pasitikiu, bet jie man 
nerūpi. Apie vedybas negali būti nė kalbos. Aš tik noriu, kad jūs 
pasipirštumėte. Jeigu atkakliai atsisakinėsite, aš viską atskleisiu. 

Diu Rulis vėl klestelėjo ant kėdės, priblokštas to smūgio. 

— Tai kodėl norite, kad prašyčiau tėvą jūsų rankos? Nesu- 
prantu. 

Aliksė priėjo prie durų ir atsargiai atitraukė skląstį. 

— Jau ne pirmą kartą, brangus pone, jums teks daryti tai, ko 
nesuvokiate. Taigi susitarėme? Tikiuosi, jau rytoj pasipiršite. Jei- 
gu ne, veiksiu aš, ir pasekmės bus kur kas skaudesnės. 

— Jūs tikrai mane išgenate? - maldavo diu Rulis. 

Žiūrint į šitą moterį, matant jos grožį ir prisimenant malo- 
numą, kurį buvo jam suteikusi, jį užplūdo neapsakomas susi- 
jaudinimas. 

Jinai vienu stumtelėjimu plačiai atlapojo duris. 

Diu Rulis su pasibaisėjimu pažvelgė į tamsius laiptus. Tyliai 
pakilo, išėjo, tarpdury atsisuko, tikėdamasis pagauti žvilgsnį, 
galbūt bučinį, kokį nors lemiamą atgailos gestą, kokio kartais 

galima sulaukti iš moterų po didžiausio jų parodyto žiaurumo. 
Bet Aliksė stačiai užtrenkė jam prieš nosį duris. 

Rytdienos popietę ji išėjo pasivaikščioti į parką, kuriuo užsi- 
baigė vienas konsulato gatvės galas. Jai neseniai leido vaikštinėti, 
tik reikalavo vilkėti mantiliją ir su niekuo nesisveikinti. Ją lydėjo 
Fransuaza. Matydamas jas šitaip einant susikabinusias už pa- 
rankių, ne vienas pirklys pavydėjo konsului kaip tėvui ir diu 
Ruliui, kuris visur buvo garbstomas kaip būsimasis žentas. 

Žiema nebuvo šalta. Tačiau kartais papūtęs rytys, kaip šian- 
dien, nešė iš kalnų vėsą, sustiprindamas ją sūroka drėgme, pasi- 
semta dauboje. 

— Ar matei metrą Žiuremi? - paklausė Aliksė pro savo šydelį. 

— Taip, bet turėjau ateit du sykius, - atsakė Fransuaza. - Jis 
be pertraukos priiminėja ligonius. Šiaip taip stengiasi pavaduo- 
ti savo bičiulį. 

— Ar sutinka padaryti, ko prašėme? 

Puikiai susitvardanti Aliksė sąmokslininkių pokalbį dangstė 
įvairiais natūraliais mostais, parodydama tolumoje tai kokią 
gėlę, tai paukštį. 

- Jis padarys viską, ką liepsite, - tarė Fransuaza. - O mintis 
vėl išvysti Žaną Batistą... 

— Nieko nuo jo nenuslėpei? Pavojai... 

— Nieko - jis greit perpranta tokio pobūdžio reikalus. Tą 
žmogų gresiantis pavojus įaudrina. 

— Ar kalbėjotės... apie tave? - paklausė Aliksė. 

Fransuaza pažvelgė aukštyn ir tyliai nusijuokė - blykstelėjo 
jos gražūs dantys. 

— Ką turėtų man pasakyti? Atvirkščiai, buvome itin laimingi, 
kad įvykių verčiami galime kalbėti nekenkdami sau. Žinote, vis- 
kas pasakyta... Laimei, mūsų amžiuje mažiau kenti. Mes lau- 
kiame, ir tiek. 

— Aš jus suprantu, - pasakė Aliksė, - bet truputį smerkiu. Kai 
turi laimę būti kartu... 

Šis pokalbis nuteikė jas liūdnokai. Keletą žingsnių paėjo tylo- 
mis. Paskui Aliksė perėjo prie reikalo; jos drauge aptarė visas 
smulkmenas. 

Vos joms grįžus į konsulatą, atėjęs sargybinis pranešė pane- 
lei de Majė, kad Jo Ekscelencija konsulas norįs nedelsiant ją 
matyti. Ji įžengė į didįjį pirmo aukšto priėmimų kambarį. Tėvas 
laukė jos apsitaisęs skaisčiai raudonu apdaru juodais atvar- 
tais, su didžiausiu peruku ant galvos, kojines pasidabinęs kas- 
pinais. Panašus, pagalvojo ji, į didelę iškvėpintą lėlę. Jis priėjo 
prie jos krypuodamas kaip antis su savo batais kvadratiniais 
kulnais. „Tikriausiai, - pagalvojo ji, - čiups mane už rankų. 
Štai. Taip ir yra.“ 

— Dukra... - pradėjo konsulas virpančiu balsu. 

Ir, neįstengdamas baigti frazės, pabučiavo ją. Išsitraukė iš 
kišenės nosinę, nusišluostė ir kalbėjo toliau: 

— Turiu pranešti tau didelę naujieną. Man regis, didžiausią, 
kokią kada nors gyvenime išgirsta moteris. 

— Klausau, tėve, - atsiliepė Aliksė. 

— Ką gi, šit! Štai šis bajoras ką tik paprašė manęs tavo rankos. 

Diu Rulis buvo kambaryje, įsitaisęs kiek atokiau, prie tos 
pačios spalvos, kaip ir jo švarkas, apmušalų, - lyg koks chame- 
leonas. Aliksė dar nebuvo jo pastebėjusi. Ji atsisuko į jį. Saky- 
tum, nelaimingasis šventas Dionizas, žengiantis su savo nukirs- 
ta galva: numirėliškai išblyškęs kankinio veidas, užmerktos akys, 
tarytum geriau girdėti negandos riksmus, negu matyti tą negan- 
dą užgriūnant. Jai iš tikrųjų jo pagailo. 

— Tėve, - ištarė ji, - noriu pasikalbėti su jumis akis į akį. 

Nedaug įsakymų būna taip sparčiai įvykdoma: diu Rulis, tar- 
si tik ir laukęs ženklo, išgaravo. Likęs su dukra be liudininkų 
ponas de Majė, bijodamas įnoringų reikalavimų, tarė: 

— Tu susijaudinusi. Aš taip pat. Pasistenkime, kad viskas būtų 
nuoširdu, o paslaptims palikime jų grožį. Tad ką norėjai man 
pasakyti, ko negalėtų išgirsti tavo būsimasis vyras? 

— Tėve, jūs prašote mane būti nuoširdžia. Tad štai: tas žmo- 
gus niekada nebus mano vyras. 

— Po velnių! - riktelėjo ponas de Majė ir krūptelėjęs pašoko. — 
Ir kodėl? 

— Todėl, kad aš netekėsiu. 

— Žiūrėk tu man! - piktai ištarė konsulas. - Kas čia per įgeidis? 

— Tai ne įgeidis, o neįmanomas dalykas. 

— Gal pasakysi, koks? 

— Jei norite, tėve. 

— Kaip - jei noriu! Atrodo, turiu teisę žinoti, kas tau kliudo? 

Aliksė įkvėpė oro, kaip atletas, puoląs į kovą. 

— Aš niekada netekėsiu, nes man nuplėšta garbė. 

— Nuplėšta garbė? - nekantriai sušuko konsulas. - Ką nori 
pasakyti? 

— Tą, kas yra. Aš jau nebe tokia, kokią mane sukūrė gamta ir 
kokiai derėtų stoti prieš vyrą. 

Jei ponui de Majė būtų per galvą trenkusi lubų sija - ir tai jis 
nebūtų labiau praradęs pusiausvyros. Žingtelėjęs atgal, atsirėmė 
ranka stalo. 

— Juokauji, dukra... 

O Aliksė - negailestinga, nenuleisdama akių: 

— Aš jūsų valioje - tegu dvasininkas, akušerė - kas tiktai no- 
rite! — tuo įsitikina ir duoda jums oficialią ataskaitą. 

Vien jos žvilgsnis, be svyravimo įbestas į konsulą, neleido po- 
nui de Majė skelti jai antausį. Jis susitvardė ir apsuko platų ra- 
tą, sulig kiekvienu žingsniu garsiai treptelėdamas į grindis. Pra- 
eidamas pro karaliaus portretą, nudelbė akis. Paskui jam į galvą 
šovė viena mintis, ir jis grįžo prie jos: 

— Vis dėlto nenoriu tikėti... - ryžosi piktai žvelgdamas į ją. - 
Tas vaistininkas, tas šundaktaris... Ponsė! 

— Ne, tėve, ne jis. 

— Tai kas? - tarė jis pliaukštelėdamas plaštaka per ąžuolinį 
stalą. 

— Jūs jo nepažįstate, - kukliai pratarė ji. 

— Kaip tai? Tu iš čia neišeini. Kiekvienas apsilankymas kon- 
sulate man žinomas. Ne, ne, tu jį gini, bet tai gali būti tik Ponsė. 

— Duodu žodį. 

— Arba tai, kas iš jo liko, - sugergždė konsulas. - Tada kas? 

— Vienas turkas. 

— Dieve! - šūktelėjo diplomatas, pakirstas paskutinės strėlės. 

— Ar ne vis tiek? - nuosaikiai paprieštaravo Aliksė. - Svarbu 
pats faktas, tiesa? Kaltininkas nesvarbu. 

— Vis dėlto! Turkas! 

Konsulas nervingai nusiplėšė peruką ir ėmė su juo blaškytis 
po kambarį it medžiotojas su sumaitotu seno kiškio lavonu 
rankoje. 

— Ir kur tu su tuo nelabuoju susipažinai? 

— Gizoje. 

— Taip ir galvojau! Nenorėjau, kad ten važiuotum. O ta tar- 
naitė buvo tavo bendrininkė, gal net tarpininkė? 

— Fransuaza nieko nežinojo. Su Mišeliu, arklininku, buvo 
išėjusi į miestelį kiaušinių. Tas žmogus atplaukė upe. Žvejys. 
Paėmė mane terasoje... 

— Be tavo sutikimo? Prievarta? Ak! Bet aš pareikalausiu pašos 
reparacijos, bus surengtos guitynės, jį suras. 

— Ne, tėve. Aš atsidaviau. Galbūt kalta saulė, ramybė, ta vie- 
ta, kuriai nestinga geidulingumo. Kai pasirodė tas vaikinas, stai- 
ga pajutau norą... 

- Gana! - pertarė ponas de Majė. - Nenoriu daugiau girdėti. 
Siaubas! Pragaras! Mano vienturtė duktė, mano vienintelė vil- 
tis, mano įpėdinė. 

Konsulas nuoširdžiai jaudinosi ne tiek galvodamas apie savo 
suklupusią dukrą, kiek prisimindamas begalinius apmąstymus 
apie laimę ir gerovę, kuriuos metų metais siejo su ja. 

— Ponšartrenas... Kilminga partija... Beveik ambasadorius... 

Jis kalbėjo pats su savim, atsisėdęs skersai kėdės, atrėmęs 
skruostą į aukštą atkaltę. 

— O kodėl nepasakei man anksčiau, kad išvengtume visų tų 
žygių? - riktelėjo jis. 

— Žygiai buvo atlikti, - pasakė Aliksė. - O be to, tėve, aš iš 
tikrųjų atidėliojau prisipažinimo akimirką. Kaip galint ilgiau 
troškau būti šalia jūsų ir motinos. Bijojau, kad vos tik sužinosi- 
te apie mano būklę... 

— Tavo būklę! Gal bent jau nesi nėščia? 

— Laimei, turiu aiškų įrodymą, kad ne. 

— Vienu rūpesčiu mažiau. 

— Aš sakiau: kai jūs, tarkime, sužinosite mano padėtį, viskas 
pasikeis, ir man teliks paklust jūsų valiai ir iki dienų galo palai- 
doti save tamsiame vienuolyne kokioje nors Prancūzijos pro- 
vincijoje. 

— Būtent! Deja, pasirinkimo nėra. 

— Žinau, tėve, - ištarė Aliksė, išspausdama keletą ašarėlių ir 
išsiterliodama jomis veidą. - Tad tegu tai įvyksta kaip įmanoma 
greičiau. Ilgai neištversiu gėdos rodytis jūsų akyse. Aš mirsiu. 

— O aš mirsiu tave matydamas, - nekantriai ištarė konsulas. 

Jo galvoje jau sukosi kita mintis: reikia įspėti ševaljė diu Rulį. 

— Susišukuok, pasirausvink skruostus. Aš jį kviečiu. 

Aliksė skubiai susitvardė. Diu Rulis įėjo įgaužęs į pečius gal- 
vą, dėbčiodamas į šalis užpjudyto stirnino akimis. 

— Deja, ponas ševaljė, - patetiškai ištarė konsulas, - aš atsi- 
klausiau dukters. Jūs šiame pasaulyje esate partija, kurią ji būtų 
priėmusi su didžiausiu džiaugsmu. Tėra vienas varžovas, su ku- 
riuo jūs negalite kovoti, o ji prisipažino - dar neseniai aš to 
nežinojau - skirsianti jam savo gyvenimą. Tai pats Dievas. Ma- 
no duktė Aliksė tvirtina pajutusi religinį pašaukimą, kuriam aš 
negaliu prieštarauti. 

—- A! -tarstelėjo diu Rulis su baugščia nuostaba. 

Jis dėbtelėjo paklaikusiu žvilgsniu į merginą, suderinusią sa- 
vyje goslius aistros prisiminimus ir neįtikėtiną šventeivos įvaizdį, 
kaip jam ką tik buvo pranešta. 

— Na, taip! - liūdnai ištarė konsulas. - Kartais Dievas spren- 
džia ir pašaukia geriausius. Kol jūs baigsite ruošti savo misiją, 
mano duktė iškeliaus į Aleksandriją, paskui pirmu karališkuoju 
laivu į Prancūziją, į vienuolyną. 

Esama kaimo vietovių, kurioms lemta likti skurdžiomis, apžėlu- 
siomis viržiais, krūmokšniais ir kuriose žmogui vis dėlto pavyks- 
ta savo atkaklumu padaryti stebuklą - įdiegti harmoniją ir netgi 
gerovę. Šioji vietovė buvo anų priešingybė: gamta apdovanojo ją 
puriu juodžemiu, kur viskas tarpo savaime. Apgaubė maloningu 
dangumi, kur taikiai vienas kitą keitė saulė ir lietus; nusagstė kal- 
vomis, nuo kurių sruvo skaidrūs upokšniai, bet jų kriaušiai ne- 
trukdė ir net padėjo dirbti žemę. Tačiau, regis, žmonės nenurimo 
tol, kol nesunaikino tų malonių, vienas kitą žudydami ir savo 
niekšingu elgesiu įplieksdami brolžudiškus karus bei sukeldami 
badą, nušluojantį silpnuosius. Tą vietovę gožė laukiniai erškėty- 
nai, besiskverbiantys į kelius, ir jais jojantis raitelis turėjo saugo- 
tis, kad nepamestų krypties, nes didžiausi vieškeliai, palikti ir ap- 
leisti, galiausiai virsdavo takeliais, beveik neįžvelgiamais tarp 
krūmynų. Iš dviejų pamatytų namų bent vieno tebūdavo likę 
griuvėsiai. Miškuose reikėjo saugotis vėl sulaukėjusių šunų, ku- 
rie, atrodo, žmogų puolė ne tiek instinktyviai, kiek iš pagiežos. 

Raitelis prijojo kaimą, ryškėjantį dangaus fone ant vienos kal- 
vos keteros. Iš tolo jis atrodė gana didelis ir, kaip galėjai tikėtis, 
klestintis. | 

Besiartindamas matei tik apgriuvusius klojimus, sudegusius 
šiaudinius stogus, trobų griaučius. Kelios pilkai apsirengusios 

senės, išdžiūvusios kaip mumijos, varinėjo tarp griuvėsių pa- 
mėkliškas ožkas. Raitelis sustojo kaimo aikštėje, kur tarp pri- 
riedėjusių nuo sienų akmenų žėlė žolė. 

— Ei! - riktelėjo kviesdamas jauną piemenį. - Prieik truputėlį 
arčiau. 

Berniūkštis pakėlė į vyriškį juodą kaip anglininko fizionomi- 
ją ir basomis nurūko per akmenis. Tada keliauninkas nusižiūrėjo 
senį, sėdintį truputį atokiau, prie šulinio apgriuvusiu rentiniu. 
Nušokęs ant žemės, jis apvyniojo vadeles apie griuvėsiuose išau- 
gusio lazdyno kamieną. Raitelio apsiaustą dengė kelio dulkės. 
Jo akys buvo įkritusios, veidas apžėlęs savaitės barzda, žengė 
netvirta eisena jūreivio, jau kuris laikas pamiršusio, kas yra kie- 
ta žemė. Jis priėjo prie senio; šis pakėlė akis. 

— Ar šis kaimas vadinamas Subeiranas, bičiuli? — paklausė 
išvargęs raitelis, kuris buvo ne kas kitas kaip Žanas Batistas. 

Kažkur šuoliuodamas jis buvo pametęs skrybėlę; kakta ir plau- 
kai sulipę nuo prakaito ir smėlio. 

— Nebe kažin kas čia liko iš tų, kurie galėtų duoti šitai vietai 
vardą, - atitarė senolis. 

Balsas buvo aiškus ir švelnus, kiek prislopintas, lyg paauglio. 

— Na taip, - pridūrė, - tai tikrai tai, kas liko iš Subeirano. 

- Kurgi iškeliavo visi tie, kurie čia gyveno? - paklausė Žanas 
Batistas dairydamasis. 

Paskutinėmis dienomis pūtė šiaurės rytų vėjas, aštrus tarsi pei- 
lio geležtė. Jis nušlavė nuo dangaus debesis: liko mėlynės gy- 
vuonis virš apanglėjusių kaimo žaizdų. 

— Jei atsakymą žinote ir bandote mane sutrikdyti, - ištarė se- 
nis, - verčiau iškart išsiveskite ar užmuškite čia, nes veikiausiai 
aš vienas tų, kurių ieškote. Bet jei tikrai nieko, kaip sakote, 
nežinote, vadinasi, keliaujate iš toli. 

— Iš toli. 

— O jei sukorėte kelią iki čia, vadinasi, jums kažkas rūpi, 
galbūt koks pažįstamas. Tuomet turite pagrindo būgštauti, kad 
iš manęs išgirsite tik blogas naujienas. 

— Aš ieškau vienos moters. 

— Jei ieškotumėt vyro, išsyk būčiau sustabdęs: čia likę tik du, 
jei atrodau jums dar priklausąs gyvųjų pasauliui. Tačiau mote- 
rys — taip, jų dar kelios liko. Kuo ji vardu? 

— Marina. 

Senolis atsitiesė. 

— Ar žinote jos vyro pavardę? - paklausė. 

- Ji buvo ištekėjusi tik truputį daugiau kaip savaitė. Jos vyras 
pabėgo. Jis vardu Žiuremi. 

— A! Žiuremi. Žinoma. Šaunuolis. Antrasis vaikas mano arti- 
miausių kaimynų, tenai už kluonų. Ar jis gyvas? 

— Tai mano bendrininkas ir draugas. Gyvena Kaire. 

— Kaire. Egipte, Biblijos žemėje. Dieve mano! Kokia laimė! 
Neįsivaizduojate, ką gali reikšti gera žinia mano amžiuje. Be 
perstojo apie ją galvosiu, kai jūsų čia nebebus. Iš tiesų, kaip 
džiaugiuosi, kad tas žmogus gyvas! 

— Ojo žmona? - neatlyžo Žanas Batistas. 

— Ak! Dėl to nesukite jam galvos. Praeitis yra praeitis. Tegu 
gyvena ir būna laimingas. 

— Bet jūs nesuprantate, - pasakė Žanas Batistas priklaupda- 
mas ant žemės ir palenkdamas veidą prie senolio. - Mane jis 
pats siunčia. Visą šitą laiką jis buvo jai ištikimas ir, jei norite, 
kad būtų laimingas, turi žinoti apie žmoną. 

— Taip, - mąsliai tarstelėjo žmogus. - Tai jis. Kaip nuluptas. 
Kiti toje šeimoje buvo panašūs. Beje, ir visas kaimas buvo toks. 
Dėl to jie mūsų ir nepasigailėjo. 

Jis vėl pakėlė akis: jas niaukė balzganas šydas. 

— Ji mirė netrukus po to, kai jis išvyko. 

Menkiausia tylos akimirka šitame nebyliame kaime slėgė kaip 
granitas. Net vėjas virš akmenų švylavo be garso. 

— Kaip tai atsitiko? - paklausė Žanas Batistas. 

— Drauguži, - tyliai pratarė senis žvelgdamas į tuščią erdvę, - 
mūsų tiek nedaug išliko, kad vargu ar mūsų atmintis kam nors 
praverstų. Šis žemės kampelis tikriausiai buvo išrinktas vien tam, 
kad čia įvyktų tiek baisybių, tiek niekšysčių. Ar verta perduoti 
tai pasakojimu? Kad ateinančios kartos išvystų niekšybę? Ne, 

budelių prisiminimą mes palaidojome tose pačiose duobėse, kaip 
ir savo mirusiuosius. Paminklus reikia statyti vien meilei, tai- 
kai, džiaugsmui, nes be mūsų jie neišgyventų. 

— Bet ta moteris, ta jaunutė moteris, kurią Žiuremi buvo ką 
tik vedęs... 

— Ką gi, jinai jį mylėjo. Nei laikas, nei žmonės neįstengė su- 
griaut jos meilės. Ji mirė su jo vardu lūpose. 

Senolis paėmė ilgą lazdą, nusvidintą pirštų, ir sunkiai pakilo. 
Susisiautė virš lieso kūno plataus, skylėto apsiausto klostes. 

— Dar šiek tiek čia pabūsite? - paklausė. 

— Ne, tuoj pat išvykstu. Tiesą sakant... 

Žanas Batistas padavė ranką senoliui, kuris norėjo jį palydėti. 

— ... jei kas nors klaus, jūs manęs nematėte. 

— Argi būtumėt iš mūsiškių? 

— Ne, bet mūsų priešai tie patys. 

— Saugokitės! - tarė senolis žvelgdamas į tą dailų jaunuolį, 
tokį gyvybingą, ir buvo matyti, kad mąsto apie visus tuos, kurie 
buvo išžudyti tokio pat jauno amžiaus. - Iš kur keliaujate? Jūsų 
arklys atrodo nusivaręs. 

- Šisai keliauja nuo Turnono prie Ronos. Bijau, kad toliau 
nebepatrauks. Nuo Paryžiaus nuvariau šešetą kitų. 

— Paryžiaus! - nustebęs pratarė senolis. - Ir iki kur norite 
nukakti? 

— Šįvakar į Setą. 

— Visas aplinkines arklių keitimo stotis stebi dragūnai, - pa- 
sakė senis. 

Paskui, pasižvalgęs į visas puses, šūktelėjo garsiu balsu, nu- 
aidėjusiu griuvėsiuose: 

— Danieli! 

Suodžiais išsiterliojęs vaikiūkštis, kurį Žanas Batistas buvo 
pamatęs pirmiausia, iškišo gaurus virš sienelės. 

— Eik šen! - paliepė jam žmogus. 

Paskui kreipėsi į keliauninką: 

— Pasisodinkite tą berniūkštį už savęs. Jis nuves jus per krūmy- 
nus iki nedidelės mūsiškių stovyklavietės, jei jie ten. Man taip 
atrodo. Kalnai šiuo metu bruzda; nesuklysčiau išpranašavęs, kad 

bręsta dideli dalykai. Kai rasite, pasakysite jiems, kad atvykote 
iš Subeirano ir kad jus siunčia Žanas. Tai aš. 

Žanas Batistas sėdo ant arklio ir kilstelėjęs vaiką pasisodino 
sau už nugaros. 

— Gal šiek tiek sugaišite, - pasakė senis, - bet nesigailėsite. Jie 
jums duos naują arklį; ryt rytą būsite Sete. 

— Ačiū, - padėkojo Žanas Batistas. 

Jis įkišo ranką į vieną balnadėklį, kur laikė kapšelį. 

— Ar galiu pasiūlyti jums paramą? - paklausė droviai. 

Senolis pastebėjo šį gestą ir sulaikė. 

- Jums jų prireiks labiau negu man, - tarė. - Po kiekvienu 
namu yra paslėptų ekiu, kurių nerado dragūnai. Jei pamatytų 
mus su pinigais, sugrįžtų... 

— Ką gi, Žanai, sudiev, perduosiu jūsų pasveikinimą Žiuremi, 
- pratarė Žanas Batistas labai sujaudintas. 

Jis spustelėjo pentinais arklį, bet šisai neturėjo jokio noro 
trauktis nuo kartuolių guoto, į kurį buvo įbridęs iki kaklo. Ga- 
liausiai pajudėjo ir atsargiu žingsniu leidosi tarp tų griuvėsių, 
kurie sustingę ėjo mirusiųjų garbės sargybą. 

— Gerai žiūrėkit žemyn! - šūktelėjo Žanas raiteliui ir vaikui 
tolstant. - Matėte, kokį jie paminklą pastatė? Kryžių! Savo per- 
galės atminimui... Ar ne tai baisiausia? 

Tačiau raitelis jo jau nebegirdėjo. 

Traukdami toliau už Subeirano, jie įžengė į drėgną pavėsingą 
tarpeklį. Status takas, tarpais lapų bei samanų užgožtas, vedė 
palei upokšnį. Vakarėjo; skelbdama naktį tirštėjo pirmųjų su- 
temų unksmė. Jie kilo toliau, tegirdėdami, kaip traška sudžiūvu- 
sios šakos po arklio kanopomis. Prieš juos iškilo paskutinis uolų 
skardis, pažaliavęs nuo kerpių. Vaikas mostelėjo sukti į dešinę. 
Jisai nekalbėjo, viską išreikšdavo tik mostais. Kai riktelėjo, 
Žanas Batistas krūptelėjo: dar nebuvo girdėjęs jo balso. Regis, 
koks gyvūnas, juo labiau kad vaikas neištarė jokio aiškaus 
žodžio, o trissyk pakartotas dvigubas šūksnis skambėjo kaip 
pelėdos ūbavimas. Dar pasistūmėję į priekį jie prajojo po didžiu- 
liu perskeltu seno kaštono kamienu. Čionai, tyliai šnarant lapi- 

jai, akimirksniu ir pasirodė penketas vyrų, išnirusių iš uolų ar iš 
medžių - juodų, gunktelėjusių, besivaipančių kaip nelabieji ir 
atstačiusių į raitelį arkebūzas ir ietis. 

— Mane siunčia Žanas iš Subeirano, - nesutrikęs pareiškė 
Žanas Batistas. 

Nežinojo, į kurį šių veidų, pasislėpusių po skrybėlėmis ir barz- 
domis, turėtų kreiptis. 

— Teisybė! - patvirtino vaikas. 

— Nuo arklio! - tyliai įsakė vienas užpuolikų. 

Žanas Batistas iššoko iš balno ir atsidūręs ant žemės pakėlė 
rankas. Kalbėjęs vyras priėjo prie arklio ir apžiūrėjo balnakrepšį. 

— Turiu pistoletą kairiajame dėkle, durklą krepšelyje ir špagą, 
kurią matote. Bet esu draugas ir neketinu jų griebtis. 

Vyras kažką burbtelėjo, davė ženklą kitam paimti arklį už pa- 
vadžio ir priėjo prie Žano Batisto. Išsitraukęs iš kišenės drobinę 
skarelę užrišo jam akis. Jie vėl leidosi į kelią, berniūkštis vis dar 
ant balno, tvirtai įsitvėręs gugos, Žanas Batistas nieko nematyda- 
mas, su ranka ant vieno plėšiko peties. Šitaip pažygiavus vos va- 
landą jam buvo nuimtas raištis. Tada jis išvydo aplink save tam- 
sią Olą ir uolas. Buvo sutemę. Stovykloje, kur jį atvedė, švietė 
nedideli lauželiai, iš viso septyni ar aštuoni. Aplink juodus kati- 
lus, pakabintus ant iš šakų padarytų trikojų, plušėjo šešėliai. Vy- 
riškis, prisėdęs kitoje pusėje nedidelės laužavietės, prie kurios 
stovėjo Žanas Batistas, pakvietė jį sėstis priešais. 

— Taigi, - prašneko vyriškis, - keliaujate iš Subeirano? Jūs 
mūsiškis? 

Kalbėdamas jis laužė kaštono šakeles ir po vieną mėtė į traš- 
kančią ugnį. Buvo ilgo kaulėto veido, švytinčių akių. Alkis, nuo- 
vargis, įprotis gyventi baimėje ir už tai kelti baimę kitiems teikė 
to paties raiškumo visoms šito krašto fizionomijoms, tarytum 
atšiaurus jų būvis, šiaip taip leidęs tiems žmonėms išlikti kaip 
rūšiai, nebūtų palikęs jiems galimybės būti dar ir asmenybėmis. 

Žanas Batistas paaiškino, kas jį atvedė, ir nors jo istorija bu- 
vo gana ilga, jis papasakojo tik trumpiausią jos dalį, susijusią 
su Žiuremi ir jo grįžimu į Kairą. 

— Mano vardas Katina, - pasakė vyriškis. - Bent jau taip ma- 
ne čia vadina. Nepažįstu to Žiuremi, kadangi jis už mane vyres- 
nis. Bet, atrodo, kadaise esu apie jį girdėjęs. Tikra laimė, kad jis 
gyvas; kad išliktų gyvi, mūsų tėvai neturėjo kitos išeities, kaip 
tik iškeliauti į tolimus kraštus. O mes pasiryžome grumtis čia. 
Laikai keičiasi. Karalius senas, šalis yra ir murma. Metas nebe- 
sidėti su svetimšaliais, o kovoti už savo laisvę čia pat. 

Vienas maištininkų, tamsus kaip naktis, priėjęs padavė abiem 
po medinį dubenį, sklidiną kruopienės. 

Pūsčiodami savo davinį jie kalbėjo apie Kairą, apie Versalį. 
Katina pasakė, kad glaudžiasi miškuose jau dveji metai. Buvo 
ištroškęs naujienų iš pasaulio, su kuriuo kovojo, ir buvo matyti, 
kad jo tikslas - ne jį sunaikinti, bet rasti jame vietą kiekvienam. 
Toks žvėries vertas gyvenimas tarnavo žmogiškajam idealui. 

— Ryt rytą turiu būti Sete, - tarė Žanas Batistas nepamiršda- 
mas savo padėties ir nerimaudamas dėl šito ilgo lanksto. 

— Manote iš ten išplaukti? 

- Taip, - atsakė Žanas Batistas, - sėsiu į žvejų laivą ir plauk- 
siu į Genują. 

— Ar karaliaus pasiuntiniai nebus dėl jūsų perspėję vietos pa- 
reigūnų? Jie tikriausiai jūsų ieško. 

— Abejoju, ar pasiuntiniai būtų galėję atkeliauti greičiau už 
mane. Ir mano pabėgimas veikiausiai buvo pastebėtas ne iš kar- 
to. Dar turiu dvidešimt keturias valandas. 

— Hm! Tai tikrai rizikinga. Ne kasdien pasitaiko pasiruošęs 
pakelti bures laivas. Tarkite, kad įsakymas ateis, kai jūs derėsitės 
su jūreiviais. Jus tuojau pat įskųs. 

- Žinau, - niūriai atitarė Žanas Batistas. - Nuo savo išvyki- 
mo turėjau į valias laiko apie tai pamąstyti. Tačiau pasirinkimo 
neturiu. 

Katina baigė savo srėbalą ir išgrandė dugną pirštais. 

— Patariu jums keletą valandų pailsėti. Pažiūrėkite į save: jūs ne- 
išsimiegojęs, o toks būdamas nieko gera nenuveiksite. Liskite į ku- 
rią nors iš šitų olų, susisukite į avikailį ir numikite. Stovyklą žadi- 
name ketvirtą valandą. Per tą laiką galbūt šį tą jums patvarkysiu. 

Šilta sriuba, poilsis prie laužo sukaustė Žano Batisto kūną 
begaliniu stinguliu. Nuo savo išvykimo jis buvo tik kelias va- 
landas ilsėjęsis, ir nė sykio kaip reikiant, nes nepaliaujamai bu- 
vo įsitempęs. Jis paklausė Katina patarimo. Vos išsitiesęs ir ne- 
paisydamas erzinančio neišdirbto kailio kvapo jis nugrimzdo į 
kietą miegą. 

Katina, kaip ir buvo sakęs, papurtė jį ketvirtą valandą. Davė 
drabužius ir liepė persirengti. Sustingęs, apdujęs Žanas Batistas 
nusimetė senas drapanas ir apsivilko atlasinį švarką siuvinėtais 
rankogaliais, kuris tiko jam kaip nulietas, ir minkštaaules pušnis, 
tik truputį per ilgas. Dar gavo plačią veltinę vilnonę peleriną ir 
trikampę skrybėlę. Su šituo prašmatniu apdaru Žanas Batistas 
priėjo prie grupės vyrų, ratu susibūrusių aplink artimiausią 
laužą, tarp kurių pažino Katina. Su skrybėlėmis rankose jie su- 
kalbėjo trumpą maldą, į kurią, jautei, buvo pasinėrę visa siela. 
Paskui jiems buvo išdalyta po dubenėlį tos pačios sriubos kaip 
vakar, tik skystesnės. Katina pasisodino Ponsė šalia. 

— Prieš trejetą dienų mūsiškiai kelyje į Uzesą nukovė jauną 
bajorą, neatsargiai jojusį ten be palydos. Reikalą atliko švariai, 
ir ant jūsų apdaro kraujo nė pėdsako. Štai jo dokumentai. 

Jis ištiesė Žanui Batistui raudoną krepšelį, ant kurio auk- 
sinėmis raidėmis buvo išvedžiotos dvi raidės: H.V. 

— Tai buvo vienas tų jaunų nuotykių ieškotojų, kurie vyksta 
stoti tarnybon į armiją, kad susidorotų su mumis. Tai patys blo- 
giausi. Prisidengę tikėjimu, jie trokšta tik plėšti ir apipilti tur- 
tais savo vardą, kuris jiems tų turtų pašykštėjo. Jums iš tiesų 
pasisekė, kad niekas nepalaikė jūsų vienu iš jų. Teisybė, jūs at- 
keliavote iki ausų purvinas, o anie apskritai rūpinasi savo pa- 
rėdais. Išsičiustija, kad mus dobtų - taip didžiai mus pagerbia. 

Žanas Batistas atidarė odinį dėklą. Jame buvo mirusiojo do- 
kumentai. Jis vadinosi Hugas de Vodsorgas. Priklausė Konti ku- 
nigaikščio dvarui - šis rekomendavo jį generaliniam Nimo val- 
dytojui. Jų amžiaus skirtumas tebuvo kokie du mėnesiai. 

— Galite pasilikti savo arklį, - pasakė Katina. - Mes teturime 
kinkomus gyvulius, kurie nederėtų jūsų naujajam rangui. Bet su 

tais dokumentais niekas prie jūsų nesikabinės. Keliaukite iki pir- 
mo arklių keitimo punkto į rytus nuo Uzeso ir pakeiskite arklį 
taip natūraliai, lyg būtumėte sukoręs nedidelį tarpsnį. Jūsų ant- 
rininkas pro čia nekeliavo, ir jie nieko neįtars. Po to traukite 
toliau į Marselį. Uostas didelis. Tikrai rasite laivų, ir niekas jūsų 
nepastebės. Beje, dažnai tie didžiavyriai sulig pirma prašvilpu- 
sia pro ausis kulka apsuka vadžias ir traukia bandyti laimės į 
Artimųjų Rytų uostus. 

Jau brėško aušra, nublyškusi, slysdama plikomis šakomis. Vy- 
rai trypė laužus, krovėsi ant pečių kuprines ir būrėsi su ginklu 
rankoje. Žanas Batistas paėjėjo greta, vesdamas arklį už pa- 
vadžio, iki savotiškos natūralios terasos, plokščios uolos kyšulio, 
nuo kurio buvo matyti didelių juodų miškų nugara ir pačiame 
gale — pastelinė slėnio linija. Čia jie išsiskyrė, kai Ponsė ir Kati- 
na pagaliau baigė glėbesčiuotis. Žanas Batistas sėdo ant arklio 
ir paskutinįsyk mėlynoje šviesoje metė žvilgsnį į tą gauruotą, 
varganą, sužvarbusį būrį, gyvą orumo atvaizdą. Pastebėjo, kad 
ant savo skurdaus apdaro daugelis tų partizanų vilkėjo plačius 
drobinius marškinius, - tai jiems veikiausiai leido vieniems ki- 
tus atpažinti. Jie kilstelėjo savo ietis ar špagas, taip atiduodami 
pagarbą išvykstančiam Žanui Batistui. Kol jis leidosi, jie ilgai 
lydėjo žvilgsniu tą patį siluetą, kurį vakar buvo sudoroję ir kurį 
šiandien prikėlė iš numirusiųjų. 

Brolis Paskualė ir jaunutis novicijus, ką tik atkakęs iš Italijos, 
lūkuriavo kieme. Eiti toliau nederėjo. Barzdotas kapucinas žings- 
niavo aplink datulę, kuri vienut viena ir, kaip jam atrodė, ma- 
žumą juokinga stiepėsi pačiame viduryje šito plokštėmis grįsto 
kiemo, apjuosto aukštomis dantytomis sienomis. Iš tiesų, mąstė 
jis, tarsi būtum kalėjime, juo labiau kad iš tos pusės, kuri žvel- 
gia į koptų bažnyčią, langus dengia kalinėtos geležies pinučiai. 
Praeidamas pro pravirą portalą kapucinas girdėjo žemais bal- 
sais giedamas psalmes; pažįstami smilkalų kvapai smelkėsi iki 
jo drūtos nosies. 

Bazilikos viduje atmosfera buvo visiškai kitokia. Dėl medi- 
nių langinių, užvertų prieš kiekvieną langą, ir sudėtingos užuo- 
laidų, širmų ir pertvarų sistemos šventovių šventovėje viešpata- 
vo tirščiausia tamsa. Daiktų ir žmonių ramybę drumstė tik 
švysčiojantys ryškiai raudoni tamsių lempų spinduliai, apsuk- 
riai it vagišiai parinkdami tai, ką norėjo parodyti, ištraukdami 
iš prieblandos auksą, dramblio kaulą ir brangiuosius akmenis. 
Per ilgas karūnavimo aliejų palaiminimo apeigas patriarchui ir 
keletui išrinktųjų patarnavo Ibrahimas, sirų vienuolis. Po dau- 
gybės preambulių ir begalinių maldų patriarchas išėmė iš taber- 
nakulio alebastro amforą. Tą akimirką prasidėjo pats palaimi- 
nimas. Galop aliejai buvo perpilti į molinę ropinukę su nedidele 
ąsele, užkimštą kamštinės žievės vole. Apeigos baigėsi, kai lauke 

jau temo. Tada patriarchas, nešinas ropinuke, su procesija išėjo 
į prieangį; senas koptų kunigas be paliovos kretančia galva 
pravėrė portalą. Nors ir kaip įtūžęs, kad teko tiek laukti, brolis 
Paskualė nutaisė malonų veidą koptų vyskupui ir su nuolan- 
kiausio nusižeminimo išraiška priėmė iš jo rankų brangųjį indą, 
taip pat suvyniotą ir užantspauduotą pergamentą, patvirtinantį 
jo kilmę. Mikliai priklaupęs jis arabiškai ištarė: 

- Po trijų dienų, monsinjore, Šventasis Patepimas bus kelyje į 
Abisiniją. 

Patriarchas paskutinįsyk peržegnojo urną, Ibrahimas supra- 
tingai susižvalgė su kapucinu. Lydimas Bartolomėjo, brolis Pas- 
kualė atsisveikino, lėtai perėjo kiemą ir pagaliau išėjo į šurmu- 
liuojantį miestą. 

Koptų šventykla žvelgė į siaurą gatvę, iš abiejų pusių apstaty- 
tą aukštais namais. Kiekvieno ar beveik kiekvieno jų papėdėje 
vyko smulki prekyba; išstatytas prekydėžes apšvietė kabama 
lempa. Čia dar buvo tiršta žmonių, ir tie, kurie vaikščiojo tam- 
soje, kartais smarkiai vienas į kitą atsitrenkdavo. 

— Paimk tą ropinukę, - tarė brolis Paskualė novicijui. - Tu 
matai geriau negu aš. 

Jaunasis brolis išgąstingai paėmė brangųjį butelį. Tai buvo 
storas papūtžandis berniokas, atvykęs iš Istrijos. Jo pašaukimas 
anaiptol nebuvo tvirtas. Bet tėvas, kurio jis bijojo, troško vieną 
savo vaikų atiduoti Dievui ir pasirinko tą, kuris buvo iš visų 
didžiausias smaguris ir brangiausiai kaštavo išmaitinti. Nuo ta- 
da Bartolomėjas tarnavo Viešpačiui ištikimai it kareivis, kuris 
gerai kaunasi, nes davinys apstus. 

— Ar matei, berniūkšti, kaip maivosi tas nenaudėlis patriar- 
chas su savo didele auksu siuvinėta toga! - bambėjo kapuci- 
nas - jis smagiai žingsniavo priekyje, nes jo rankos buvo lais- 
vos, ir skynėsi kelią per minią, be jokios atodairos stumdydamas 
ją pečiais. —- Tačiau tas nenauda - jei nebūčiau iš pradžių davęs 
jam pusės konsulo cechinų... 

Bartolomėjas turseno jam įkandin, neatsilikdamas nuo savo 
viršininko nė per žingsnį. 

— Gerai paklausyk, - tęsė brolis Paskualė. - Tu jaunas, Barto- 
lomėjau. Turi žinoti, kad koptai nieko verti. Ničnieko. Jei spręsi 
apie juos pagal apdarus, paauksuoto sidabro smilkytuvus, gali 
pamanyti, kad tai šis tas. Neteisybė. Viskas priklauso pašai. Jis 
leidžia jiems tuo naudotis, bet jie patys skurdesni už elgetas. 

— Argi mes taip pat nesame vargšai? - paklausė kvapą gaudy- 
damas jaunasis kapucinas, kuriam, kai jis buvo priimtas į šių 
vienuolių tarpą, buvo primygtinai kalama, jog jie yra davę įžadus 
misti iš išmaldos. 

- O, mes turime popiežių, supranti? - atkirto Paskualė. - 
Žinoma, mes vargšai, bet tai mūsų ginklas, tokia mūsų tarnyba. 
Tarkime, mes žvalgai. Mūsų užnugaryje - kavalerija, patran- 
kos, visa galybė. Tuo tarpu už šitų koptų tiktai musulmonai su 
kardais, pasiruošę nukirsti jiems galvas. Ir vis dėlto jie dedasi 
svarbiais ir verčia mus laukti keturias valandas, kol baigsis jų 
palaiminimų šiupinys. 

Jie pasuko į dar siauresnę gatvelę, kur buvo visiškai tamsu, 
tačiau ir visai tuščia. Šitaip susitrumpinę kelią jie galėjo išvengti 
tvirtovės ir kuo greičiausiai nusibelsti į vienuolyną. 

- Palūkėkite, tėve, - pratarė Bartolomėjas. - Nieko nebematau. 

- Statyk koją prieš koją, nedorėli. Ko tave išmokė seminarijoje? 

Brolis Bartolomėjas stengėsi kaip įmanydamas, bet staiga stab- 
telėjo, slopiai riktelėjo, paskui prapliupo, kartodamas kupiną 
siaubo litaniją. 

— Ak! Dangau! Dieve mano! Ką aš padariau? Aš žuvęs! Pasi- 
gailėkite manęs. Tegu Viešpats apsaugo mane nuo bausmės. Ak, 
Dieve mano, Dieve mano... 

Brolis Paskualė tamsoje grįžo atgal. 

— Nagi, kas dar? 

— Pasigailėjimo, pasigailėjimo! - aimanavo novicijus, suklupęs 
ant gruoblėtos žemės. - Man išslydo ropinukė. 

— Sudužo? 

— Deja, taip! Aš žuvęs. 

Brolis Paskualė kelissyk nusikeikė savo tarme, skirtinga nuo 
jaunojo brolio šnekos, ir šis dėl to tik dar labiau persigando. 

— Ir kaip gali būti toks nevėkšla? — užbaigė jis greičiau irzliai 
negu piktai. 

Berniūkštis teberaudojo suklupęs. 

- Ir dar gaišti laiką aimanoms! Nagi eikš, nieko čia baisaus, o 
aš toks paikas, kad tau atleidžiu. Tačiau įspėju: mano pyktis 
bus baisus, jei, be to, per tave pavėluosime vakarienei. 

— Bet, - ištarė Bartolomėjas šluostydamasis ašaras ir atkutęs 
paminėjus sriubą, - ką jūs darysite dėl šventosios ropinės? 

— Na ką, labai paprastai: rytoj rytą tu nueisi pas arabą ba- 
kalėjininką priešais vienuolyną ir nupirksi iš jo agavos aliejaus 
už du cechinus. 

— Ir mes nunešime jį patriarchui palaiminti. 

— Palaiminti! - šūktelėjo brolis Paskualė čiupdamas semina- 
ristą už ausies ir ją užsukdamas. - Ir būk tu man toks kvailas! 
Palaiminti! Tu tikriausiai tapai stabmeldžių? 

— Ne! Ne! - čiepsėjo Bartolomėjas. 

— Na ir ką? Ko vertas Eutichijono mokytinių palaiminimas, 
klausiu tavęs? Bendraujame su jais tik tam, kad prasiskverbtu- 
me į tą Abisinijos kraštą. Bet mes privalome juos atversti. Ne 
atvirkščiai. Supranti? Turime pergamentą, patvirtinantį aliejų, 
vadinasi, bakalėjininko aliejus bus ne ką prastesnis! 

Tai pasakęs brolis Paskualė kelissyk treptelėjo sandalu į žemę 
išsklaidydamas ropinukės šukes. Paskui traukė toliau nebe- 
sirūpindamas Bartolomėjum, kuris aimanuodamas sekė įkan- 
din ranka prispaudęs ausį. 


Po Žano Batisto išvykimo bet kas kitas Murado vietoje būtų 
miręs iš nuobodulio. Uždarytas savo namuose frankų kolonijos 
pakrašty, šykščiai konsulato išlaikomas, netekęs abisinų vergų, 
vedžiojamas už pavadėlio tiek egiptiečių, tiek europiečių pir- 
klių, vargšas armėnas tesulaukdavo vieno vienintelio lankyto- 
jo - metro Žiuremi. Jam tarpininkaujant pasisamdė tarnaitę 
arabę. Toji Kchadija buvo senutėlė moteris, prieaklė, našlė, be- 
vaikė - skurdas vertė ją dirbti pragyvenimui. Jau antrą savo tar- 
nybos pas Muradą dieną Kchadija pajuto apvalią plaštaką bru- 

kantis po jos plačia linine suknia. Keletą akimirkų, apstulbusi 
dėl tokio neįtikėtino įsibrovimo, paskui ji porą kartų skam- 
biai pliaukštelėjo įsibrovėliui delnu, savo pliaukštelėjimą pa- 
lydėdama spjūviu ir prakeiksmų kruša. Viskas grįžo į savo 
vėžes; toliau jinai dirbo daugiau nebetrikdoma. Po šio nuoty- 
kio Muradas neapsakomai bijojo šitos matronos. O Kchadija 
iš tos užgaulės, matyt, pasisėmė slapto dėkingumo tam, kuris 
įžvelgė joje geismo objektą, nes vėliau jaudinamai prie jo pri- 
sirišo ir niekada nebeapleido. 

Štai ir visa armėno draugija tomis ilgomis savaitėmis. Kartais 
jį matydavai slankiojant Kairo gatvelėmis ir ieškant - didžiąją 
laiko dalį beviltiškai - malonumų sulig savo menkomis išgalėmis. 
Visą žiemą jis išbuvo uždarytas, prispaudęs prie lango nosį, vars- 
tydamas medinį rožinį. Kartais metras Žiuremi atnešdavo jam 
datulių. Jis jas čiulpdavo ištisom valandom, kad net suminkš- 
tėdavo kauliukas, kurį, beje, galiausiai nugurkdavo, su apgai- 
lestavimu atsidusęs. 

Jis priklausė menkai grupelei tų, kurie Kaire laukė žinių iš 
Ponsė. 

Vieną dieną jis nustėro išvydęs sugrįžusius visus tris abisinus. 
Buvo girdėjęs apie jų negandą Aleksandrijos uoste ir manė nie- 
kada jų nebepamatysiąs. Tačiau minia, kuri taip karštai rūpino- 
si jų sielomis, paliko nelaiminguosius, sykį paskirtus Mahome- 
tui, likimo valiai. Po kelių klaidžiojimo ir elgetavimo dienų 
seniausias iš vergų įtikino kitus du traukti į Kairą ir susirasti 
Muradą, suprantantį jų kalbą ir dorai su jais besielgiantį. Jie 
leidosi į kelią, sudarydami orią ir nebylią procesiją, kurios nie- 
kas niekada nebandė trikdyti, nes jie atkakliai kalbėdavo pen- 
kias maldas. Pėstute, trumpam sustodami, jie pasiekę Kairą. 
Metras Žiuremi, išvydęs juos pas Muradą, kur jie vėl užėmė 
savo vietą, nors tarnaitė vis dėlto užsispyrė taip pat pasilikti, 
buvo be galo nustebintas. 

— Bet aš girdėjau, kad jie buvę paversti turkais, - tarė jis Mu- 
radui. 

— Taip ir yra. 

— Vargšai tikriausiai labai susikrimtę. 

— Nė kiek. Iš teisybės, jie mahometonai jau antrą sykį. 

— Kaip tai? - šūktelėjo protestantas. 

— Nepamirškite, kad tai neguso belaisviai. Jis juos paėmė į 
nelaisvę pietuose, kur gyvena pagonių gentys. Šitie žmonės gar- 
bina karves, medžius, kalnus. Kai pasirodo svetimos armijos, 
jie atverčiami į stipresniųjų religiją. Šitie pirmiausia buvo Sena- 
aro pavaldiniai. Tos valstybės karalius privertė juos melstis Ala- 
chui. Paskui juos sučiupo mūsų imperatorius ir jie išpažino Jėzų. 
Štai dabar jie vėl savo pirminiame būvyje. Bet esu įsitikinęs, kad 
širdies gilumoje jie ir toliau garbina savo kalnus ar dievai žino 
ką, ko mes nežinome. 

Metras Žiuremi pažvelgė į tris abisinus. Jie buvo laimingi 
sugrįžę. Sėdėjo pritūpę prie durų, sustingę, rimti, neįžvelgiami. 
Gyvas įrodymas to, kad visiškas nuolankumas yra neįveikiama 
maišto forma. 

Po kelių dienų ponas de Majė gavo žinią apie Ponsė ištikusią 
nemalonę ir neišvengiamą nuosprendį. Jis pranešė Muradui, jog 
nuo mėnesio galo nebemokės jam jokios pašalpos. Ponas Masė, 
atėjęs perduoti šį sprendimą armėnui, pridūrė dar nuo savęs ke- 
letą įžūlybių, kurios turėjo leisti jam suprasti, jog savo labui jis 
privalėtų kuo greičiausiai grįžti namo - jeigu vis dėlto šis žodis 
ką nors reiškia tokiam asmeniui. 

Muradas raudodamas nuskuodė pas metrą Žiuremi, sakėsi 
esąs žuvęs. Pirmiausia jam toptelėjo mintis persisamdyti virėju 
pas kurį nors kolonijos pirklį. Jis buvo virėjas Alepe - kodėl vėl 
netapus juo Kaire? 

Metras Žiuremi pasakė, kad šitaip jis užtrauktų nešlovę misi- 
jai, kurią jam buvo patikėjęs imperatorius. Apskritai, jei dar 
yra galimybė išgelbėti Žaną Batistą, tai reikia pasistengti jo pa- 
sakojimą padaryti kiek galima įtikinamesnį: jis tvirtino atga- 
benęs pasiuntinį - tad negalima, kad kas nors užkluptų jį gami- 
nantį padažus. 

Tiesą sakant, metrui Žiuremi buvo kebloka duoti Muradui 
nuovokių patarimų: pats nebuvo labai tikras dėl to, kas nutiko 

Versalyje. Fransuaza įspėjo jį apie kitą nerimą keliantį įvykį: 
didžiosios oficialios diu Rulio misijos išsiuntimą. Vargšas Žiu- 
remi nebežinojo, ko griebtis. Jis gynė Ponsė, bet neabejojo, kad 
šisai partiją jau pralošęs. Skatino Muradą likti oriu neguso pa- 
siuntiniu, tačiau matė, kad konsulatas visiškai nepaiso armėno 
ir siunčia savo misiją. Trumpai tariant, jį užgulė didžiausios abe- 
jonės ir dėl to jis kamavosi. 

Tačiau nieko nepaisydamas ir toliau dirbo vaistininko darbą 
ir vykdė Žano Batisto nurodymus. Netgi - nors ir slapta - tapo 
naujojo pašos, baisiojo Mechmet Bėjaus žolininku - šis priim- 
davo jį slapta nuo muftijų. 

Pridėkite prie viso to šalia esančią Fransuazą, kuri ėjo pa- 
siuntinės tarp jo ir konsulato pareigas ir kuriai jis jautė vis 
stiprėjantį švelnų jausmą, nors dar nežinojo, ar gali garbingai jį 
išreikšti. 

Kai galų gale Fransuaza pranešė apie Aliksės ketinimą ke- 
liauti į Prancūziją, atseit, stoti ten į vienuolyną ir paprašė jo 
išvaduoti merginą kelyje ir lydėti ją ieškoti bei gelbėti Ponsė, 
metrui Žiuremi, nors jis ir numanė, koks pavojingas tas suma- 
nymas, tarytum suspindo patekėjusi saulė. 

Pagaliau jis galės grumtis, judėti, daug sužinoti. Tokiam šau- 
nuoliui kaip jis mažiausiai už viską tiko toks sėslus ir slaptas 
gyvenimas. Jis nusiblizgino pušnis, su meile išvalė špagą ir pis- 
toletus ir uždainavo iš džiaugsmo. 

Muradas buvo vienintelis, kuriam naujojoje ateities perspek- 
tyvoje nebeliko vietos. Protestantas, iki tol rėžęs pamokslus apie 
kantrybę, ūmai pakeitė nuomonę ir patarė jam taip pat grįžti į 
Abisiniją. Netgi pasisiūlė suteikti jam paramą - parūpinti ark- 
lius ir truputį pinigų. 

Tokia buvo padėtis, ir Muradas nesiryžo ko nors imtis, kai 
vieną rytą prie jo durų prisistatė du nepažįstami vyrai. 

Tai buvo du frankai, kurių niekas niekada kolonijoje nebuvo 
matęs. Jie pareiškė atvykę vakar. 

— Ar jūs iš tiesų esate Jo Ekscelencija ponas Muradas, Etiopi- 
jos pasiuntinys? —- pasiteiravo aukštesnis iš dviejų lankytojų, 

kokių keturiasdešimties metų vyriškis, liesas, keistai rimto ir su- 
stingusio veido, net kai kalbėdavo. 

— Tikrai aš, - atsiliepė Muradas išsitiesdamas, mat iš tiesų jau 
seniai niekas nebuvo kreipęsis į jį su tokia širdį glostančia pa- 
garba. - Kuo galiu būt naudingas? 

— Mes keliaujame iš Palestinos, tiksliau, iš Jeruzalės, — tęsė 
tas bejausmis žmogėnas. - Aš vadinuosi Uberas de Moneo, o 
mano kolega - Greguaras Rifo. Mes mokslo žmonės. Jis - geo- 
grafas, aš - architektas. 

Kitas svečias, jaunesnis, pritarė viskam, ką sakė pirmasis. Ypa- 
tingos buvo tik jo nepaprastai blyškios, kone baltos akys, ku- 
rias išplėtęs įsmeigė į Muradą, - jos atrodė tarsi dvi porcelia- 
ninės lėkštutės. 

— Mes išgirdome apie įgaliotąjį Abisinijos rūmų atstovą, ku- 
ris esą įsikūręs Kaire, ir atvykome vildamiesi pelnyti Jūsų Eks- 
celencijos palankumą. 

— Padarysiu viską, kas mano galioje, - atsakė Muradas, kurio 
tuštybė buvo pamaloninta; tai išreikšdamas jis truputį pastiro, 
perkreipė kaklą, kaip buvo pastebėjęs darant poną de Majė per 
audiencijas. 

- Iš anksto dėkojame, Ekscelencija, dėkojame, - ištarė pirma- 
sis svečias ir žemai nusilenkė, ką jam pavymui truputį pavėlavęs 
pakartojo vyriškis fajanso akimis. 

- Šit, — toliau dėstė kalbėtojas, - mes dalyvaujame ekspedici- 
joje, kurią remia Karališkoji Ispanijos mokslų akademija. Kiti 
keturi mokslininkai prisijungs prie mūsų šios savaitės pabaigo- 
je. Jie atvyksta iš Europos, ir mums jau pranešta, kad jie Alek- 
sandrijoje. Visi šeši ketiname nukeliauti į šalį, kuriai jūs atstovau- 
jate, - į Abisiniją. Norėjome prašyti Jūsų Ekscelenciją malonėti 
pristatyti mus savo valdovui. 

Muradas kairėje rankoje spaudė medinius mažojo rožinio 
karoliukus. „Dieve mano, - galvojo jis, - jūs mane išgel- 
bėsite.“ 

— Ponai, mielai padėsiu jūsų misijai, - pratarė jis oriai. - Vis 
dėlto su viena sąlyga, - privalau žinoti jos tikslą. Galbūt jums 

nežinoma, kad negusas, mano valdovas, griežtai riboja sve- 
timšalių lankymąsi savo karalystėje. 

— Žinome, Ekscelencija. Bet mūsų ketinimai - ketinimai žmo- 
nių, stačiai ištroškusių žinių. Geografas, pavyzdžiui, domėsis 
upių vagų trasa; gydytojas - nes tarp mūsų yra gydytojas - pa- 
grindinių negalavimų aprašymu. Žodžiu, kiekvienas tikisi pa- 
tenkinti natūralų smalsumą, kurį tokiuose protuose kaip mūsų 
žadina nauja žemė. 

— Ar bent jau nekeliaujate ieškoti aukso? - griežtai paklausė 
Muradas. 

- Atvirai kalbant, Ekscelencija, ši kelionė mums kainuos dau- 
giau, negu atneš pelno, šiaip ar taip, skambančiaisiais. Ne, ma- 
tote, aukso mes turime. | 

„Šis pareiškimas man patinka“, - pagalvojo armėnas. 

— Ką gi, ponai, aš padarysiu geriau, negu padaryčiau vien pra- 
nešdamas apie jus negusui. 

— Geriau, Ekscelencija? 

— Taip, aš jus iki jo palydėsiu. 

— Negali būti! - šūktelėjo Moneo. 

— Atsitiko taip, kad jūs, savo laimei, susiduriate su manimi 
mano paties išvykimo išvakarėse. Taip, tikrai taip: rytoj aš turiu 
iškeliauti pas savo valdovą. 

— Rytoj! Bet mes jokiu būdu nespėsime. 

— Deja! - didingai ištarė Muradas. - Laukti aš negaliu. 

— Mums reikia savaitės, kol susitiksime su kolegomis ir įsigy- 
sime ekspedicijos inventorių. 

— Ponai, aš iš tiesų būčiau linkęs atidėti savo išvykimą. Bet 
patikėkite, negaliu. 

— Ar drįsčiau paklausti priežasties? Galbūt mes galėtume... 

— Ak, ponai, priežastis labai paprasta! Kad įvykdyčiau misi- 
ją, imperatorius man paskyrė tam tikrą sumą, kuri šiuo metu 
yra išsemta. Negali būti nė kalbos, kad priimčiau pagalbą, kad 
ir kokia ji būtų, iš svetimos valdžios. Prancūzijos konsulas pa- 
siūlė man paramą, kurios aš kuo ryžtingiausiai atsisakiau, - šito 
reikalauja mano diplomatinė garbė. Todėl privalau išvykti. 

— Suprantame, - tarė bejausmis žmogėnas. - Bet tokiu atveju, 
jeigu Jūsų Ekscelencija teiktųsi truputį palūkėti, - jūsų viešnagės 
pratęsimo išlaidas mes padengtume. Tam tikra prasme tereikėtų 
sutikti, kad mes atsilygintume už tai, už ką esame jums skolingi. 

— Tuomet, - pasakė Muradas, - kliūčių iš tikrųjų nebūtų. 

Tada žmogėnas nepaprastai greitai, diskretiškai, pasigėrėti- 
nai taktiškai išsitraukė iš savo drabužių odinį kapšelį ir padėjo 
jį prie pasiuntinio kojų. 

Buvo sutarta, kad šį avansą lydėsiančios kitos įmokos tuo 
atveju, jei kelionė būtų dar atidėta, tačiau mokslininkas įsipa- 
reigojo neviršyti savaitės. 

— Paskutinis dalykas, Ekscelencija, - tarė ponas de Moneo. - 
Mes pageidautume, kad konsulas liktų nuošaliai nuo mūsų pa- 
siruošimų ir netgi nežinotų apie mūsų planą. Ispanija ir Prancūzi- 
ja šiuo metu sutaria, bet rytoj... 

— Nebijokite, - pažadėjo Muradas. 

Abu vyrai atsisveikino dar apipildami jį tūkstančiais padėkos 
žodžių. Vos tik jie išėjo, Muradas puolė prie kapšelio, suskaičia- 
vo dvylika ekiu ir pašoko iš džiaugsmo. 

Tą patį vakarą jis išleido šešis, plačiai pasišvaistęs viename 
karavansarajuje. 

Ševaljė Le Nuaras diu Rulis buvo didžiai nuliūdintas to, kas 
nutiko konsulate. Baimė įsipainioti į skandalą iš pradžių jį pa- 
ralyžiavo. Paskui, kai pamatė nenukentėjęs, šis siaubas atslūgo 
kaip jūros potvynis. Tada nustebęs sumetė, kad vis taip pat aist- 
ringai geidžia Aliksės. Jam net pakako įžūlumo ir begalinio ne- 
atsargumo naktį vėl braižytis apie būsimosios vienuolės duris ir 
maldauti jos malonių. Jis niekur nebeišeidavo; galvą nepaliau- 
jamai kvaršino ta pati mintis; jis stengėsi painiotis jos kelyje — 
beje, nesėkmingai, nes ji visą laiką sėdėjo užsidariusi. Žodžiu, 
pažindamas aistros simptomus - pats ne kartą buvo iš jų šai- 
pęsis - prisipažino sau esąs įsimylėjęs. Toks bejėgiškumas jį su- 
gniuždė. Jam atrodė, jog atleistinas gali būti bet koks ištižimas, 
išskyrus šį, kada pasidarai kvailai priklausomas nuo būtybės, 
paprastai jūsų nevertos, kurią pavergti jums dažniausiai nė 
nebūtų paranku. 

Konsulas pastebėjo, į kokią depresiją įpuolė nelaimingas at- 
stumtasis. Ponas de Majė jautėsi be galo kaltas dėl to sugniužimo 
ir dosniai žarstė ševaljė savo begalinio draugiškumo ženklus. 
Vargšelis atrodė net praradęs norą vykti su pavedimu. Konsulas 
nebeužsiminė apie šį planą, bet ir toliau kaupė karavano reik- 
menis, davė nurodymą pirkti dovanas valdovams tų teritorijų, 
per kurias reikės keliauti. Žodžiu, viską ruošė tai dienai, kai diu 

Rulis išsivaduos iš savo melancholijos. O kol kas priiminėdavo 
jį rytą ir vakarą savo kabinete ir guosdavo kalbomis. 

Niekada jūsų aimanos nebūna taip pagrįstos, kaip tada, kai 
susilaukia pritarimo. Girdėdamas konsulą be paliovos šnekant 
apie didžius išmėginimus, kuriuos Apvaizda siunčia jautrioms 
širdims, kad jas išbandytų, diu Ruliui dar labiau savęs pagailo. 
Tačiau griozdiška pono de Majė retorika buvo iš kitos gadynės. 
Jo nenusisekęs žentas galiausiai nebeteko kantrybės, klausyda- 
masis didžių dievobaimingų konsulo postringavimų apie rite- 
rišką meilę, kuri, pasak jo, vienintelė likimo skiriama bajorams. 
Diu Ruliui, kad užčiauptų jam burną, knietėjo išdrožti, jog dėl 
jo dukters jisai trokšta tik dviejų dalykų: vėl turėti ją visai nakčiai 
ir pačiam ją pamesti. 

Jis susilaikė neišklojęs savo ketinimų, tačiau suformulavęs juos 
viduje suvokė, kad jo būsena galbūt nėra tokia, kokią tarė esant: 
tai ne įsimylėjėlio būsena. Greičiau buvo sudirgintas jo apetitas 
ir savimeilė. Kaip sužeistasis, pirmam skausmui praėjus, blai- 
viai įvertina savo žaizdas, nusprendžia išgyvensiąs ir atgauna 
drąsą, taip diu Rulis pajuto sau kur kas didesnę pagarbą, kai tik 
suvokė nepasidavęs meilei. Narsiai nusprendė susiimti. Jau kitą 
dieną skėlė „faraoną“ pas vieną pirklį ir stambiai prakišo. Ne- 
saikingai priputo, prisigėrė ir naktį užbaigė tarp dviejų almėjų* 
pas vieną turkų viešnamio savininkę, gausiai apsirūpinusią jau- 
nomis gražuolėmis. Trumpai tariant, suėmė save į rankas. 

Tuomet Aliksė jam vėl pasirodė tokia, kokia visada būtų 
turėjusi atrodyti sveikam protui: puskvaišė, kuriai vienuolyne ir 
vieta, — ten turėsianti į valias laiko visą gyvenimą gromuliuoti 
prisiminimus tos trumpos palaimos, kurią jis teikėsi jai suteikti. 

Iš atsargumo diu Rulis pasistengė ne iš karto atskleisti ponui 
de Majė šią permainą. Dėjosi atsigaivelėjąs po truputėlį, ir kon- 
sulas pasistengė jį paremti, labiau negu bet kada reikšdamas 
savo rūpestį. Iš Prancūzijos buvo atkeliavę palankūs pranešimai, 
patvirtinantys ministro susidomėjimą šia misija į Abisiniją. Po- 


* Almėja - turkų šokėja, judesiais vaizduojanti meilės paslaptis. 

nas de Majė tarėsi turįs teisę pasinaudoti stambiu avansu iš kon- 
sulato iždo, kad keliauninkams nieko nestigtų. Visų ir pirmiau- 
sia etiopų akyse šioje misijoje išsyk turi kristi į akis oficialus jos 
pobūdis. Vadinasi, visa, kas skirs ją nuo tos apskurusios žygio 
aprangos, su kuria kadaise pasirodė Ponsė ir jo tariamas tarnas 
Žozefas. 

Diu Rulio misijos vilkstinę sudarysią dvidešimt trys geriau- 
sios veislės kupranugariai, prabangiai pabalnoti ar apkrauti. Ją 
turėsiąs vesti vienas mauras, Senaaro karaliaus pasiuntinys, var- 
du Belakas. Konsulas apgailestaudamas sutiko išsiskirti su Fri- 
zečiu, vyriausiu vertėju, - jis lydėsiąs karavaną. Pagaliau visiškai 
atsigavęs diu Rulis pareikalavo, kad likusius keliauninkus būtų 
leista laisvai pasirinkti jam pačiam. Nepranešęs konsului savo 
dešiniąja ranka jis pasirinko jauną prancūzą, atkakusį į Kairą 
pereitais metais ir jau pasižymėjusį gausiomis ydomis ir bjauru- 
mu. Su tuo Rumilaku (toks buvo jo vardas) diu Rulis susipažino 
prie kortų stalo, kur šis mikliai apvaginėjo ganėtinai patiklią 
Kairo miestelėnų draugiją. Diplomatas, kuriam nereikėjo aiškin- 
ti, kas yra sukčius, lengvai jį perkando. Užuot įskundęs susidėjo 
su juo į draugę. Judviejų reputacija, jau ir šiaip nebloga, buvo 
taip išpūsta, jog jų pora buvo laikoma nenugalima. Rumilakas 
buvo dar toks jaunas, kad tebesipuikavo grakščiu ir lieknu lie- 
meniu, nors ir jautė didžiulį potraukį gėrimui. Tačiau ant skruos- 
tikaulių, tarsi pirmosios lėbavimų nuogulos, ryškėjo rausvai vio- 
letinių gyslučių tinklelis. 

Kitus du asmenis diu Rulis pasirinko pagal tokias pačias sa- 
vybes, nors ne su tokiomis ryškiomis kliaudomis: vieną buvusį 
žandarą, dėl neaiškių priežasčių pasprukusį iš tarnybos ir skurs- 
tantį Kaire, taip pat vieną juvelyrą iš Arlio, veikiausiai vogtų 
daiktų supirkėją ir klastotoją, linkusį verčiau išsidanginti kuo 
toliau. Kad ir pagarsėję dviprasmiška reputacija, tie asmenys 
pasižymėjo tais pačiais bruožais - akiplėšiškumu ir begaliniu 
manieringumu. Pono de Majė, kuriam jie niekados anksčiau ne- 
buvo pristatyti, šis pasirinkimas nesužavėjo. Vis dėlto jis turėjo 
pripažinti, kad būrys, jei ir stokojo gerų rekomendacijų, bet 

atrodė dailiai. Kaip pasakė diu Rulis, kad jį įtikintų ir galutinai 
save išskirtų: 

— Nepaprastai reta rasti tikrų bajorų, kurie nepaisytų jokių 
pavojų. 

Prie tos visiems pažįstamos grupės, kur kiekvienas turėjo sa- 
vo vardą, jei ir ne profesiją, prisidėjo dar dešimt storžievių, užver- 
buotų tarp kolonijos padugnių: dezertyrų, pabėgusių tarnų, įvai- 
raus plauko samdinių, iš kurių diu Rulis ketino suburti savo 
kovinį korpusą. 

Pirmoji dviejų šios gaujos vadeivų užduotis buvo išleisti pini- 
gus, gautus iš konsulato, ir įsigyti karavano krovą. 

Diu Rulio politika buvo paprasta, ir jo bendrai greitai ją per- 
prato: misija tėra dingstis, o vienintelis jų reikalas - prekyba. 

Reikėjo kiek galima sumažinti dovanų kiekį ir verčiau ap- 
sirūpinti prekėmis, tinkamomis parduoti ar išmainyti. Šitaip jų 
indėlis atnešiąs pelno keliaujant ir sukaupsiąs turtą, kurį jie iškei- 
sią Abisinijoje į dar didesnį turtą. Nebent sąlygos panaudoti tą 
turtą ten pasirodytų jiems itin palankios: pirkti armiją, sąjungi- 
ninkus ir - kodėl ne? - pačią valdžią. Tarp būsimųjų keliautojų 
išsyk užsimezgė sveika draugystė; be to, visi jie žavėjosi diu Ru- 
liu. Niekas neabejojo - gal dėl to, kad jis buvo toks nesantūrus 
ir bebaimis cinikas, jog jisai tikras valdovas ir jie lydi jį į jo 
karalystę. 

O į pavojus, kurie laukė žygyje, jie žiūrėjo gana vienodai. 
Kiekvienas buvo tvirtai įsitikinęs - remdamasis savo paties nuo- 
tykinga praeitimi - jog jau buvo susidūręs su tokiais pavojais, 
kuriems niekas neprilygsta. Dėl alkio ir troškulio - pakaksią 
gerai apsirūpinti. Na, o čiabuviai - apie juos šie žmonės, pažįs- 
tantys Levantą, turėjo aiškią nuomonę, kurią susidarė bendrau- 
dami su gausiais tarnais: nubiais, sudaniečiais ir kitais kafrais, 
kurių knibždėte knibždėjo kolonijoje. Su jais kiekvieną bėdą bu- 
vo galima išspręsti gera pyla. Būsimieji keliautojai gausiai ap- 
sirūpino kardais, pistoletais bei arkebūzomis - ne tiek savigy- 
nai, kiek tam, kad parduotų juos laukiniams, kurie, kaip jie 
žinojo, buvo apsėsti nekaltos manijos žudytis tarpusavyje. 

Beje, santykiuose su čiabuviais ypač reikėjo atsižvelgti į jų 
moteris, didesnes akiplėšas negu vyrai ir juos valdančias. Joms 
jie pusdykiai pripirko spalvotų audinių, tarškynių ir netgi vieno 
Venecijos pirklio neseniai atgabentų kreivų veidrodžių, kokius 
rodo Europoje. 

Kol vyko šie pasiruošimai, Aliksė užsiėmė savaisiais - jie bu- 
vo kuklesni, bet ne mažiau kruopštūs. Ji paprašė tėvą leidimo 
nekelti kojos iš kambario. Šis su palengvėjimu jį davė. Prisiso- 
tinęs guodžiančių Epikteto* minčių - mat paskutinėmis dieno- 
mis jį ryte rijo - ponas de Majė tarėsi pasiekęs abejingumą stoi- 
ko, išdidžiai nepaisančio nei skausmo, nei gėdos. Šis nusiteikimas 
buvo dar labai netvirtas: vos atsitrenkęs į duris, automatiškai 
smarkiai šerdavo per jas su lazda. Bet tai buvo tik ligos atgar- 
siai, ir duktė jam jau nebeegzistavo. Ponia de Majė nebuvo to- 
kia valinga, ir vyras dėl to jai prikaišiojo. Tačiau nieko jai nepa- 
sakė apie siaubingą nusikaltimą, kurį jam išpažino Aliksė. Tad 
motina apraudojo tik jos pašaukimą. Kas būtų buvę, jeigu jai 
būtų tekę apverkti jos nešlovę? Aliksė priimdavo vargšę moterį 
kartą per dieną, pavakare, ir leisdavo jai laistyti ašaromis ne- 
didelį rausvu šilku aptrauktą krėsliuką, kuriame ji kadaise 
sėdėdavo skaitydama. Likusią dienos dalį ji praverdavo duris 
tik Fransuazai. Tūždamas ant šiosios ir nėmaž netikėdamas jos 
nekaltumu, ponas de Majė buvo uždraudęs tai patikėtinei skal- 
binių prižiūrėtojai lydėti dukrą į Prancūziją. Tačiau jai buvo leis- 
ta palaikyti Aliksei draugiją iki išvykstant. 

Jos abi ruošė keistoką novicijai kraitį. Buvo nutarta, kad išvy- 
kimo dieną Aliksė vilkės tamsiai rudą tuniką, griežtą kaip vie- 
nuolyne ir išsklaidysiančią bet kokį įtarimą. Tačiau po ja mūvės 
aksomines kelnes, plačius marškinius ir odinį diržą pistoletams 
užsikišti. Skrynioje po sluoksniu niūrių baltinių, atitinkančių die- 
vobaimingo gyvenimo reikalavimus, Aliksė paslėpė porą minkštos 


* Epiktetas (50-130) - romėnų filosofas, stoikas. Jo filosofijoje vyravo etikos, pir- 
miausia laimės klausimai. Pasaulyje viskas nulemta, todėl gyventi reikia pagal pa- 
saulinį protą, t.y. Dievą. 

odos ilgaaulių, kuriuos Fransuaza buvo užsakiusi arabų kvartale 
pagal savo pačios koją, kuri buvo lygiai tokia pat kaip merginos. 
Dar pentinai ir durklas dramblio kaulo rankena. Galop Fransua- 
za - vis ji - po sijonais atgabeno rapyrą, ta proga metro Žiuremi 
išpustytą. Liko pistoletai, parakas, švino kulkos, kurie neilgai tru- 
kus atkeliavo baltų skalbinių pintinėje. 

Šie pasiruošimai užtruko dešimt dienų, nes reikėjo elgtis be 
galo atsargiai. Pagaliau Aliksė pasiruošė. Valgydama maistą, kurį 
virėja atnešdavo jai ant padėklo, susimąsčiusi žvelgė pro langą. 
Kada ji išvyks? Ką gi veikia tas laivas? Laikas bėgo. Baigėsi va- 
saris, į Egiptą pamažu grįžo šiluma. Medžiuose vėl kaupėsi sy- 
vai. Vieną dieną liepsnojantis krūmas sode apsipylė raudonais 
pumpurėliais, pražydo vienu gaistu nudažydamas visą veją. Ji 
čia įžvelgė pranašingą ženklą, jog netrukus būsianti su Žanu 
Batistu. Jai nebeliko ašarų apgailestavimui, kančiai. Kad ir kaip 
giliai žvelgė į save, teįžvelgė tik baisią nekantrą. 

Iš visų keliauninkų, nenustygstančių Kaire, pirmasis išvyko 
Muradas. Nuėjo atsisveikinti su konsulu, kuris jį maloniai 
priėmė; jo šnipai buvo pranešę apie šešetą keliauninkų, ir jis 
padarė išvadą, jog tai Fleo minėti jėzuitai. Ministras buvo nu- 
rodęs nutylėti šį reikalą, ir ponas de Majė skrupulingai laikėsi 
nurodymų. Beje, jis pats iš visos širdies troško, kad jo misija 
neturėtų su religine veikla nieko bendra. Palinkėjo Muradui ge- 
ro vėjo ir žodžiu perdavė Prancūzijos karaliaus linkėjimus Etio- 
pijos imperatoriui, jei vis dėlto jį pamatysiąs... 

— Per kur keliausite grįždamas į tą šalį? - paklausė konsulas 
Murado. 

— Ekscelencija, mes nusileisime iki Džedos, paskui iki Masa- 
vos ir patrauksime Gondaro keliu. 

— Taigi renkatės jūrų kelią. 

Konsulas buvo patenkintas. Bent jau nesipainios diu Ruliui, 
o jei pasiseks, atkaks už jį vėliau. 


Metras Žiuremi taip pat širdingai atsisveikino su Muradu - 
dabar jau nebebijojo palikti šį bėdoje. Apvaizda išgelbėjo jį im 

extremis* . Protestantas nepažinojo tų mokslininkų, kurie lydės 
Muradą. Nors galvoje akimirką šmėstelėjo abejonė, metrui Žiu- 
remi pritrūko ryžto, ir jis nepasistengė išsiaiškinti, kas jie tokie. 
Jam palengvėjo dėl armėno, o jis pats asmeniškai buvo pernelyg 
užsiėmęs subtilia misija, kurią jam patikėjo Alikse, kad dar 
ieškotų kliaučių ten, kur jų galbūt nėra. Vieną gražų saulėtą 
rytą Muradas ir jo finansuotojai raiti iškeliavo į Suecą. Trys 
abisinai vėl sekė jiems įkandin kabriolete. 

Po dviejų dienų vienas įvykis vos nesugriovė viso Aliksės pla- 
no. Į konsulatą atvyko Versalio pasiuntinys - ženklas, kad nese- 
niai į Aleksandriją įplaukė laivas. Tad išvykimas neišvengiamai 
artėjo. 

Be galo susirūpinusi Aliksė norėjo sužinoti, ar paskutiniuose 
laiškuose nėra kokios nors žinios apie Žaną Batistą. Ji neaiškiai 
būgštavo, kad išsiskyrimas nepaskatintų judviejų griebtis priešta- 
ringų sumanymų, kurie reikalą tik sukomplikuotų, užuot jį 
išsprendę. 

Kaip paprastai ponas Masė nunešė laiškus konsului, šis užsi- 
darė kabinete juos perskaityti. Išėjo pietums ir pakvietė drauge 
papietauti sekretorių. Aliksė kuo skubiausiai susitarė su Fran- 
suaza, jog ši pasinaudosianti valanda, kai konsulas visados ilsi- 
si antrame aukšte, ir įsmuksianti į jo kabinetą užmesti akį į ko- 
respondenciją. Fransuaza narsiai įsėlino į vidų ir pradėjo skaityti 
pirmąjį laišką. Vargšė moteris toli gražu nebuvo pratusi šifruoti 
ministro raštų: ji vargo, mikčiojo. Pirmą sykį perskaičiusi ne 
visada suprasdavo frazę. Gaišo laiką. O apie Žaną Batistą vis 
nieko... 

Staiga vestibiulyje nuaidėjo balsai, tarytum būtų pasirodęs 
lankytojas. Tačiau kieme nebuvo girdėti jokio karietos darde- 
sio. Tikriausiai atvykėlis atėjo pėsčias. Fransuaza metė laišką ir 
spruko į muzikos saloną. Pravėrusi duris pamatė čia sėdinčią 
ponią de Majė, laimei, nugara, ir vieną sau ašarojančią. Fran- 
suaza vėl uždarė duris ir visai arti išgirdo pono Masė balsą; 


* Paskutinę valandą (lot.). 

išsigandusi šmurkštelėjo už užuolaidos. Įėjo sekretorius kartu 
su žmogumi, kalbančiu su svetimšalio akcentu. 

— Prašome palūkėti, tėve. Ponas de Majė netrukus nusileis. 

Ponas Masė paliko lankytoją slampinėti po kambarį; Fran- 
suaza išgirdo sekretorių kopiant laiptais. Netrukus žemyn nuli- 
po konsulas ir didžiai nepatenkintu balsu, kaip žmogus, kuriam 
po tropikų saule sukliudė poilsį, ištarė: 

— Nagi, tėve Paskuale, kokia skuba jus atvijo? 

— Ak, pone konsulė, atleiskite. Nežinojau, kad jūs miegate. 
Štai: apie alėjų! 

- Alėjų? 

— Na taip, karūnavimo alėjų. 

— A, aliejų, - piktai ištarė konsulas. - Na ir ką? 

— Na ir tąją, patriarcho buvo labai smilus. Teko atiduoti ja- 
jam visą tąją, ką buvote sukaupęs mums. 

— Jūsų reikalas, broli. Dėl sumos mes susitarėme. Toliau aš 
neisiu. 

— Bet maldauju jus, ponė konsulė, mūsų brolijai rytoj išvyks. 
Net neturi mulijų, ant ko joti. Pėsčiomis! Keliauja ten iki Abisi- 
nijos pėsčiomis! 

— Nesispyriokite, mano broli. Kartoju: tai jūsų reikalas. 

Kapucinas patylėjo. Fransuaza savo slėptuvėje bijojo ir pirštą 
pajudinti. 

— Kai pagalvoju apie visujus jūsų pasiuntinio karavano kup- 
rijus... 

— Tai neturi nieko bendra. 

— Deja! Tačiau jie taip pat keliaus per Senaarą. Galėtų nuga- 
benti mūsų brolijus ir alėjus. 

— Apie tai negali būt nė kalbos. Tie du reikalai turi būti at- 
skirti. Tokie paties karaliaus nurodymai. 

— Prancijos karalijaus - galbūt. Bet ne Senaaro. 

— Ką jūs norite pasakyti? 

— Niente!* Mes labai gerajai pažįstame Senaaro karalijų. Ir tiek. 


* Nieko (it.). 

Šie žodžiai nieko nesakė. Tačiau kaip pro skaidrų vandenį 
galėjai įžvelgti drumstą, juosvą dugną, nuo kurio lengvai it mu- 
renos kilo pavojingi grasinimai. Ponas de Majė iš karto supra- 
to. Jis negalėjo leisti sau nė mažiausios rizikos. Tie vienuoliai 
išvyks, kad ir kas atsitiktų. Jie be mantos: keliaus sparčiai. Bet 
kokia kaina reikia išvengti, kad jie nepradėtų regzti intrigų prieš 
diu Rulį, kol šis atvyks į Senaarą. 

— Gerai, ko jums reikia? 

Po daugybės užuolankų kapucinas išpešė kupranugarį, du mu- 
lus ir šiek tiek aukso. Išėjo nužemintai dėkodamas. 

— Mes nedaug prarandame, - pasakė konsulas ponui Masė 
teisindamasis dėl savo kapituliacijos. - Bent jau dabar jis mano 
skolininkas. 

Sulig šiais žodžiais jie išėjo iš kabineto. Prieš išlįsdama iš 
slėptuvės ir užkopdama pas Aliksę, Fransuaza palaukė, kad kon- 
sulas vėl atsigultų, o ponas Masė grįžtų į savo kamarėlę. 

Pasiuntinystės karavanas išjudėjo po Murado išvykimo. Ponas 
de Majė pažymėjo šį įvykį be galo pompastiškai. Išlydėti diu Rulio 
misiją susirinko visi aukšti kolonijos pareigūnai, o kadangi daug 
kas turėjo noro tokiais būti be jokio teisėto pagrindo, konsulatas 
privertė brangiai apmokėti šią garbę ir taip susigrąžino dalį misi- 
jos išlaidų. Paša buvo sugalvojęs įvairių kliūčių išduodant išvyki- 
mui būtinus leidimus. Bet konsulas neketino dėl to elgtis santū- 
riau ir šia prestižine ceremonija norėjo parodyti, kokią svarbą 
Prancūzija skiria šitam reikalui. Negalima, sakė jis, amžinai lenk- 
ti nugarą prieš turkus, nors šie ir tvirtintų esą savo Žemėje. 

Ševaljė diu Rulis ir jo pasipūtusių sukčių gauja ant kupranuga- 
rių atrodė įspūdingai. Belakas, patyręs karavano vadovas, kinkyda- 
mas gyvulius sugebėjo pabrėžti jų didingumą - kad ir apyrankėmis 
su sidabriniais žvangučiais, kurias pririšo jiems prie kojų. 

Buvo iškilę keblumų, kaip šita vilkstinė Asjute prisijungsianti 
prie karavano, su kuriuo keliavo Ponsė; galiausiai nuspręsta, 
jog keliautojų gurguolė pakankamai didelė, kad savarankiškai 
sukartų kelią trasa, kurią Belakas gerai žinojo, ir kuri turėjo 
nuvesti juos tiesiai prie Trečiojo Slenksčio. 

Kol ši prašmatni eisena tolo į pietus, lydima susijaudinusių 
konsulo ir Kairo frankų aukštuomenės žvilgsnių, iš konsulato 
pajudėjo kita gurguolė. 

Ponas de Majė pageidavo, kad duktė iškeliautų lygiai tuo 
pačiu metu, nesukeldama per didelio smalsumo ir skandalo. Tai- 
gi ji išvyko viena juodoje karietoje be herbų. Ją lydėjo du raiti 
sargybiniai. Pabučiavusi vienuolę, ką tik jos atiduotą Dievui, 
ponia de Majė be sąmonės susmuko vestibiulyje, ir Fransuaza, 
kuri gavo nunešti ją į kambarį, net neturėjo kada palydėti aki- 
mis nutolstančią draugę. 
tik su sąlyga, jog ši dingsianti jam iš akių tą pačią dieną, kai 
Aliksė paliks konsulatą. Tą patį vakarą ji susikrovė ryšulėlį ir 
pėsčia grįžo namo. 

Pro langą terasoje pamatė metrą Žiuremį ir priėjo prie jo. 
Papasakojo apie Aliksės išvykimą. Jie dar kartą aptarė, ką turės 
padaryti kitom dienom. Paskui įsivyravo nejauki tyla. 

Buvo šešta valanda vakaro. Dangaus keturkampis virš tera- 
sos dažėsi ultramarinu. Suspindo keletas žvaigždžių, tuo tarpu 
apelsinmedžiai dar buvo žali. Tai metas, kai susitinka ir vienas 
kitą pasveikina nakties priebrekšmis ir dienos spalvos. Džiunglės 
namuose vis tankėjo: pastaruoju metu metrui Žiuremi ne galvoj 
buvo jų priežiūra. Stori lapai, gausios augmenijos mygiami, 
pliuško į lango stiklus. 

— Jūs nebesirūpinate savo augalais, - tarė Fransuaza. 

— Kuriems galams? Juk rytoj... 

Mintis, kad mažiau kaip po dviejų dienų jie paliks Kairą ir 
galbūt niekuomet čia nebegrįš, žadino ilgesį. Išvykti — taip, ir 
išvykti drauge, keliauti tuo pačiu keliu, patirti tuos pačius pa- 
vojus - jau porą metų juos siejo bendri reikalai, kurie tačiau dar 
niekados nebuvo jų taip suartinę. Fransuaza pajuto, kaip dėl 
šios minties Žiuremi paniuro. 

— Gal nepykite ant manęs, - tarė ji. - Nori nenori mums teks 
būti drauge. Jauskimės stačiai laimingi, kad būsime drauge. Dau- 
giau nieko jūsų neprašau. 

Jie stovėjo vienas priešais kitą, visai arti. 

— Žanas Batistas dingo, ką tik mus paliko Aliksė, - pasakė 
ji. - Ak, Žiuremi, nejau mus suartina tik tai, ko mums stinga? 

Jis pakėlė didelę galvą, apžėlusią barzda, ir įsmeigė į ją savo 
geras akis. Ji palenkė veidą ant milžino krūtinės, jisai ją apkabi- 
no. Kai jau buvo bemaž visai sutemę, jie pro langą įlipo į Fran- 
suazos namus. Jos lova buvo plati, dviejuose kampuose parem- 
ta plytomis, ir girgždėjo visą naktį it didelė laivė, skrodžianti 
pasimėgavimo, švelnumo ir išsilaisvinimo bangas. 

Rytą metras Žiuremi grįžo į namus ir pradėjo krautis mantą. 
Bent jau tą ketino daryti. Tačiau klaidžiojo iš pirmo aukšto į 
antrą, apžiūrinėjo augalus, taip ilgai palaikiusius jam draugiją, 
prisėsdavo, atsistodavo, be perstojo suko ratu. Net nebesugebėjo 
melstis. Nežinojo, kaip tokiomis aplinkybėmis kreiptis į savąjį 
Dievą. 

Fransuazai pakako supratimo jam netrukdyti. Ji žinojo, kad 
rytoj auštant jiedu iškeliaus ir ji turės jį šalia savęs, kiek tik 
panorės. 

Penktą valandą po pietų tamsiame pirmo aukšto urve ėmė 
kauptis sutemos. Miegantįjį pažadina šviesa, svajotoją, priešin- 
gai, iš jo pasaulio dažnai išplėšia tik besileidžiančios sutemos. 
Metras Žiuremi įžiebė žibalinę lempą ir persigando, kad dar nie- 
ko nepadarė. Išsitraukė porą senų krepšių, džiūstančių po spin- 
ta dar nuo kelionės į Abisiniją laikų, ir ėmėsi krauti būtinus 
daiktus. 

Septintą valandą į lauko duris kažkas pasibeldė. Pamanęs, 
jog tai Fransuaza, jis suirzo. Vėl pabarbeno. Ta nekantra pasi- 
rodė jam pernelyg įžūli. Dar lėtesniu žingsniu nei paprastai jis 
bambėdamas priėjo ir pravėrė aprūdijusį langelį, kuriuo anaip- 
tol nebuvo pratęs naudotis. 

— Nagi! - pratarė šiurkščiai, dėbčiodamas pro pinučius. 

Šviesiame arkadų fone ryškėjo vyro siluetas. 

— Ko reikia? - paklausė metras Žiuremi tardamas turįs reika- 
lą su atėjusiu ligoniu. 

— Atidaryk, - pasakė žmogus. 

- Ė, drauguži, ramiau. Visų pirma, jūsų žiniai, čia nieko nėra. 

Įsibrovėlis prisispaudė prie langelio ir sušnibždėjo: 

— Nebūk asilas, atidaryk. 

Metras Žiuremi pasijuto blykštąs kaip lavonas. 

— Nejau čia... tu? - pratarė. 

— Nagi neversk manęs trainiotis visų akyse. 

Protestantas akimirksniu atšovė skląstį, pravėrė duris ir įlei- 
do Žaną Batistą į vidų. Jiedu puolė vienas kitam į glėbį, bežadžiai 
nuo ašarų. 

— Leisk į tave pažiūrėti, - pagaliau tarė metras Žiuremi iškel- 
damas lempą ir žengdamas atgal. 

Draugas buvo neatpažįstamas. Taip, tos pačios juodos, žvil- 
gančios akys, ta pati veido forma, kas leido pasakyti: „Taip, 
veikiausiai tai jis.“ Tačiau visa kita buvo pasikeitę. Trumpai kirp- 
ti, sruogomis pražilę plaukai. Dėl smailių ūsų pakitusi nosies 
forma. Pagal tų laikų madą prilipdyta „muselė“ teikė jo lūpoms 
išdidžią, pasipūtusią grimasą. Greta to — bajoriška elegancija: 
pilkas, perlais siuvinėtas žiustokoras, plonų nėrinių rankoga- 
liai, šilkinė liemenė, o rankoje trikampė skrybėlė su baltomis 
plunksnomis. 

— Ar būtum atpažinęs? - nusijuokė Žanas Batistas. 

— Ak, tas juokas, - taip, tai iš tiesų tu, - atsiliepė protestantas 
vėl čiupdamas draugą į glėbį. 

— Negaiškime laiko, - tarė Žanas Batistas. - Mano arklys pri- 
rištas prie žiedo priešais arkadas. Nuvesk jį į užpakalinį kiemą, 
į Benoko arklidę. 

Už jų namo Benoko prekybos namai statė savo karietas. 
Tačiau nebeklestėjo kaip anksčiau: likdavo daug laisvos vietos, 
ir ja galėdavo pasinaudoti kaimynai. Metras Žiuremi nubėgo 
nuvesti arklio. Grįžo pasikabinęs per alkūnę sunkų balną, o iš 
kitos pusės užsikrovęs ant peties daiktmaišį. 

Žanas Batistas vaikštinėjo antrame aukšte tarp savo augalų, 
sveikino juos vieną po kito lengvai liesdamas jų lapus taip švel- 
niai, tarsi būtų guodęs našlaičius. 

— Kaip matai, jie nieko nepaiso, - pasakė jis metrui Žiuremi 
be priekaišto, tik su švelnia pašaipa balse, kaip kalbama su mo- 
kytoju, kurio nelabai klauso mokiniai. 

— Ak, po perkūnais! - šūktelėjo metras Žiuremi, kuris po to 

trumpo pasivaikščiojimo gryname ore pagaliau atsikvošėjo. — 
Mums sakė, kad tu Paryžiuje, sulaikytas teismo. Įsivaizdavome 
tave kone kalėjime... 

— Taip ir buvo. Tačiau visa tai man neberūpi: dabar tu kalbi 
su kitu žmogumi. Prieš tave - princo de Konti rūmų ševaljė Hu- 
gas de Vodesorgas. 

Jis didingai nusilenkė ir nusišypsojo. 

- Kaip laikosi Aliksė? - paklausė staiga pasikeitusiu balsu. 

Metras Žiuremi išsyk suvokė visą padėtį. 

— Ji taip pat manė, kad tu Paryžiuje. Iškeliavo vakar rytą. 

- Iškeliavo! - šūktelėjo Žanas Batistas. - Bet kaip? Kas galėjo... 

- Išvažiavo karieta, saugoma dviejų galvažudžių; ji važiuoja į 
Aleksandriją, kur sės į laivą. Vos atvykusi į Prancūziją, bus nu- 
gabenta į vienuolyną. 

Žanas Batistas riktelėjo. Metras Žiuremi karštai jam atsikirto 
priekaištaudamas, kad šis palikęs juos be žinios. Kiekvienas savo 
ruožtu apipylė kitą klausimais nesivargindami į juos atsakyti. 

Triukšmo paviliota, pro savo langą išlipo Fransuaza. Išgirdę 
terasoje žingsnius abu vyrai nuščiuvo, Žanas Batistas pasitraukė 
prie laiptų pasiruošęs sprukti. 

— Pasilik čia, Fransuaza, - pasakė metras Žiuremi ir išraudo 
iki ausų. 

— Buvau nukakęs į Subeiraną. Marina jau penkiolika metų 
mirusi, - skubiai šnipštelėjo jam Žanas Batistas ir susitvardė 
pasiruošęs bučiuoti pasirodžiusią Fransuazą. 

Ji neslėpė savo susijaudinimo ir džiaugsmo, bet beveik tuoj 
pat, iš prigimties dalykiška, paklausė Žaną Batistą, ar šis vaka- 
rieniavęs. Jis tikrai mirė iš bado. Jie nukraustė stalą; metras Žiu- 
remi atsinešė iš savo irštvos butelį; Fransuaza įlipo pas save ir 
atnešė virtų kopūstų, asilienos dešrelių ir didelį puskepalį duo- 
nos. Kol Žanas Batistas šveitė, metras Žiuremi prabilo pirmasis. 

Jis papasakojo apie Aliksės išvykimo aplinkybes, nors, beje, 
težinojo oficialiąją dingstį, nes Fransuaza neišdavė savo jauno- 
sios šeimininkės jai patikėtos paslapties. Paskui nusakė planą, 
pagal kurį jie turėjo išvykt rytoj auštant. Žanas Batistas pritarė, 

ir jie susidaužė už sėkmę sumanymo, ką tik sulaukusio galingo 
pastiprinimo. Paskui atėjo Žano Batisto eilė bendrais bruožais 
papasakoti apie savo kelionę, audienciją pas karalių ir nemalo- 
numus dėl to, pabėgimą ir susitikimą su protestantais. Jie vėl 
smagiai susidaužė. 

— O Muradas? - paklausė Žanas Batistas. 

— Ką tik iškeliavo į Etiopiją. Susirado globėjus, kurie jį išlai- 
ko. Nieko geresnio negalima buvo tikėtis. 

— Jų šešetas? 

— Taip, iš kur tu Žinai? 

- Jėzuitai, - tarstelėjo Žanas Batistas suleisdamas dantis į duo- 
ną. - Juos pasiuntė Prancūzijos karaliaus rūmai. Po mano ap- 
maudžios audiencijos karalius leidosi savo nuodėmklausio pa- 
lenkiamas. Dovanojo jam šitą naują misiją, kad atlygintų už 
pirmąją. 

— Vadinasi, tau nepavyko perduoti imperatoriaus žinios? — 
paklausė metras Žiuremi. 

— Nespėjau, ir, atrodo, niekas nebuvo nusiteikęs jos klausyti. 

— Ak, Žanai Batistai! - niūriai ištarė protestantas. - Taip ir 
maniau, kad tie jėzuitai mus pergalės. Tu panorai sudaryti su 
jais sąjungą... 

— Norėdamas patekti į Versalį, neturėjau pasirinkimo. 

— O kodėl tau taip magėjo ten patekti? - nutaisęs siaubingas 
akis lyg ginčydamasis su savo Dievu išpyškino metras Žiure- 
mi. - Tik tam, kad pasirūpintum savo paties reikalais ir gautum 
Aliksės ranką... 

- Tik tam — to jau per daug! - riktelėjo Žanas Batistas. - Aš 
tikėjausi pasitarnauti imperatoriui, įtikinti karalių... 

— Liaukitės, - įsiterpė Fransuaza sunerimusi dėl garsiai ai- 
dinčių jų balsų. - Jus gali išgirsti. Dabar ne metas. 

— Šiaip ar taip, — ištarė metras Žiuremi tyliau, - pasekmės 
aiškios. Paskui misiją šturmuoti Abisinijos keliauja du karava- 
nai, abu Prancūzijos karaliaus apmokėti. Mes prisiekėme, kad 
nebebus jėzuitų: o antai šešetas jų velkasi įsikibę Muradui į 
skvernus. Imperatorius norėjo, kad tu būtum jo pasiuntinys, bet 


453 


vietoj tavęs prisistatys diu Rulis, kuris, kaip visi sako, - labiau- 
siai apgailėtinas tipas, kokį tik gali rasti šiame krašte, kuriame 
tokių vis dėlto nestinga. 

Fransuaza norėjo įsiterpti. Droviai pratarė: 

— Atleiskite, pirmiausia noriu jus nuraminti. Bet kadangi kal- 
bate apie Abisiniją, turiu papasakoti, ką nugirdau konsulate. 

Ji papasakojo apie pokalbį tarp pono de Majė ir brolio Pas- 
kualės. 

— Še tau ir trečia! - tarstelėjo metras Žiuremi. - Tik tų kapu- 
cinų ir trūko! Su karūnavimo aliejais! Dar viena koptų patriar- 
cho trumparegiškumo pasekmė. Velniai rautų, man gėda to, ką 
padarėme! 

— Man taip pat, Žiuremi, - nuleido akis Žanas Batistas. - Jei 
liausiesi mane koneveikęs, pasakysiu tau, jog veikiau taip nuo- 
širdžiai, kaip galėjau, bet man nepavyko, ir nuo pat grįžimo 
nesiliauju apie tai galvojęs. 

Metras Žiuremi kažką burbtelėjo stebeilidamasis į stiklinės 
dugną. 

— Matai, - tęsė Žanas Batistas, - grįždamas čia aš taip pat 
sudariau planą. Jame nieko nėra apie Aliksės išvykimą, nes aš 
nežinojau. Aš, žinoma, karštai trokštu ją pamatyti! Tad gerai 
paklausykite, ką jums pasakysiu. 

Su ūsais ir barzdike Žanas Batistas atrodė kaip nuožmus pra- 
eito šimtmečio peštukas, perdėtai ambicingas bajoras, būtų pa- 
sakęs Sangrė, kliautininkas, visada pasiruošęs mesti iššūkį ir ginti 
jį savo gyvybės kaina. 

— Jūs darykite tai, ką buvote numatę, - pasakė, - manimi ne- 
sirūpinkite. Bet užuot plaukę jūra, kaip manėte, keliaukite Su- 
eco ir Sinajaus kalno link. Ar prisimeni, Žiuremi, tą vienuoly- 
ną, kur praleidome mėnesį, kai pirmą kartą atvykome į Egiptą? 

— Ten, kur tu gydei karščiuojantį abatą? 

— Visai teisingai. Jūs ten pasislėpsite. Jeigu pasirūpinsite, kad 
nesektų, niekas jūsų neras. Aš prisidėsiu prie jūsų, kai tik baig- 
siu savo reikalus. 

Metrą Žiuremi ėmė graužti sąžinė. 

— Žanai Batistai, keliauk su mumis, - tarė jis. - Aš kalbėjau 
tik apie praeitį. Kaip yra, taip yra, nieko nepadarysi. Abisinai 
apsigins patys, kaip jau ne vieną šimtmetį apsigynė. 

— Ne, Žiuremi. Praeitis pasibaigia tik su mirtimi. Dar turiu 
čia kai ką atlikti. Niekas nesakys, kad mes nesilaikome duoto 
žodžio. 

Fransuaza įspėjo, kad Kairas pilnas šnipų. Jį gali atpažinti, 
įskųsti. Metras Žiuremi neišmanė, kaip sušvelninti savo prie- 
kaištus, kurie dabar atrodė visai nepagrįsti. Žanas Batistas sau- 
sai juos nutraukė. Daugiau kaip valandą jis toliau klausinėjo 
juos apie gyvenimą kolonijoje, apie vaistininkų verslo padėtį, 
apie diu Rulio vilkstinę ir liepė parodyti sąrašą ligonių, kuriuos 
metras Žiuremi ir toliau gydė. 

Galop nutraukę kalbas jie nuėjo ilsėtis. Šeštą valandą ryto, 
brėkštant, metras Žiuremi ir Fransuaza susirinko mantą ir sukro- 
vė ją ant arklių stoginėje, kur nuo vakar stovėjo Žano Batisto 
arklys. Fransuaza vilkėjo vyriškai: ilgaauliais batais ir plačiabry- 
le skrybėle. Metro Žiuremi siluetas buvo toks pat, tik aukštesnis. 

Žanas Batistas susijaudinęs su jais atsisveikino: vos susitikę 
vėl išsiskiria. Palūkėjo ketvirtį valandos, dar paskutinį kartą pa- 
vaikštinėjo tarp savo augalų, nuskynė keletą sėklų, įsidėjo į 
kišenę, paskui pasikabino ant peties metro Žiuremi paliktą vaistų 
skrynutę, ir jo sarta kumelė tampriu žingsniu patraukė į arabų 
gyvenamą miesto dalį, kur vakar atvykęs apsistojo. 

Aliksė ir jos bendrininkai pirmiausia ketino atsikratyti savo 
sargų dar prieš Aleksandriją, pasprukti į kurį nors Kirenaikos 
uostą ir pasiekti Prancūziją jūra. Fransuaza ir metras Žiuremi 
turėjo pasivyti ją po poros dienų ir surengti palydai pasalą. 

Dabar, kai viskas buvo pasikeitę, o jie privalėjo traukti į ry- 
tus ir vykti į Suecą, ši gaišatis buvo rimta kliūtis. Jiems reikės 
vėl nusileisti iki deltos, nukeliauti ja iki Mansūros, paskui pa- 
siekti Ismailiją. Šuoliuodamas greta Fransuazos metras Žiuremi 
mąstė apie naujųjų patvarkymų pavojus. Bet kai saulė visiškai 
patekėjo ir pirmomis glamonėmis apgaubė šaltą Nilo lygumos 
rūką sudiržusi protestanto širdis, nors ir pratusi prie vienatvės, 
neatsispyrė jojimo palaimai. Tarpais Fransuaza pažvelgdavo į jį 
ir nusišypsodavo įraudusiais nuo jojimo ir aitroko upės oro 
skruostais. Plaukai subrukti po skrybėle, matyti tik išsipešęs ant 
kaklo pūkelis, kurio švelnumą metras Žiuremi dabar jau pažino- 
jo. Nuostabu buvo matyti, kaip tos dvi būtybės, gyvenimo ap- 
lamdytos, negailestingai laiko ir būties sunkumų nualintos, 
skleidžia tiek gaivumo, švelnumo ir žavesio, lyg išsigelbėjusieji, 
kurie po apiplėšimo, pasijutę sveiki gyvi, išsitraukia iš slėptuvės 
savo auksinius indus. 

Kuo arčiau jūros jie kilo, tuo daugiau matė vandens paukščių, 
pilkų ir baltų. Kaimuose susitikdavo senius su fesais ant galvų, 

neaprėpiami atviri laukai, išvagoti molio kanalų, knibždėjo fe- 
lachų, vilkinčių paprastomis pilkomis palaidinėmis ir žvelgiančių 
į juos faraonų akimis. Sūraus vėjo kedenamose palmių giraitėse 
ganėsi riebūs jaučiai. Jų pačių vėl atrasta jaunystė, regis, mito 
pačia pasaulio jaunyste - atrodė, jog gamta aplink juos gyvena 
pirmus savo metus, kai viskas paprasta ir artima. 

Per vieną dieną jie įveikė kelią, kurį sunki Aliksės karieta su- 
korė per dvi. Vakare apsistojo Damanhuroje. Žinojo, kad Aliksė 
turinti nakvoti pas dievobaimingą vieno prancūzo pirklio našlę. 
Tas pirklys iki mirties - o mirė neseniai - atstovavo konsului šita- 
me mažame miestelyje. Fransuaza ir metras Žiuremi pasitenkino 
purvina arklių pamainos stotimi, kurią laikė vienas koptas. Ne- 
galėdami įrodyti, kad yra vedę, gavo du čiužinius, atskirtus palmės 
pertvara. Padorumas buvo išgelbėtas; sočiai privalgydinęs juos 
kaplūnu su geltonais ryžiais, senasis koptas palinkėjo jiems labos 
nakties nusišiepdamas bedante sąmokslininko šypsena. Apsika- 
binę per juosmenį, po vakarienės jie išėjo pasivaikščioti į miestelį. 
Už vieno iš negausių akmeninių namų užtvaros iš tolo pastebėjo 
Aliksės karietą ir jos sargybinių arklius. Grįžo aprimę, ir metras 
Žiuremi paprašė šeimininką pažadinti juos prieš auštant. Iškelia- 
vo su pirmais dienos spinduliais ir netrukus pasiekė sutartą vietą. 

Aliksės kinkinys išsijudino labai palengva. Karietą vadelėjo 
Mišelis, konsulato arklininkas. Jam buvo patikėta ne viskas, 
tačiau jis žinojo, jog kažkas ruošiama ir jam nėra ko bijoti. Jis 
mylėjo Aliksę kaip tikrą dukterį ir krimtosi vežąs ją į vienuoly- 
ną. O du sargybiniai žiūrėjo į savo užduotį labai rimtai. Visą 
naktį pasikeisdami ėjo sargybą prie merginos durų. Tie vyrukai 
buvo pono Masė statytiniai. Vienas jų, prancūzas, prieš trejetą 
metų buvo paleistas iš katorgos ir gyveno Abukire be jokių do- 
kumentų. Turkų sučiuptas, už savo išgelbėjimą turėjo būti dėkin- 
gas konsulato sekretoriui, kuris pasiėmė jį savo žinion. Kitas — 
Kairo metisas, gimęs iš neteisėto italo ir koptės ryšio. Jis tarna- 
vo krovėju plaukiojančioje Nilo prieplaukoje. Ponas Masė jau 
seniai žadėjo suteikti jam pilietybę ir už šią bergždžią viltį išnau- 
dojo kaip tinkamas. 

Išvykstant iškilo paskutinis nesusipratimas. Šeimininkė, naš- 
lė Belora, pas kurią Aliksė praleido naktį, panoro prisidėti prie 
vilkstinės. Ji turėjo vykti į Aleksandriją savais reikalais ir keti- 
no pasinaudoti karieta. Abu sargybinius palenkė tikriausiai 
kyštelėdama keletą piastrų. Ją įsodino. Aliksė žinojo, kad kiek- 
vieną akimirką gali pasirodyti jos draugai. Užsispyrė laikyti 
prie kojų krepšį, kur buvo įspraudusi durklą ir pistoletus. Ir 
šit užuot laisvai ruošusis užpuolimui turėjo vedžioti kalbas su 
ta davatka. 

— Ak, dukrele! - kalbėjo našlė Belora saldžiu balsu. - Nesi- 
dairykite taip pro dureles! Jūs sau kenkiate. Tas gamtovaizdis 
jums nebeegzistuoja. Verčiau pagalvokite apie dangiškas gro- 
žybes, kurias nuo šiol nepaliaudama šlovinsite. 

- Žinote, ponia, aš be galo laiminga. 

- Žinau ir, įsivaizduokite, pavydžiu jums. Žinoma, mano gy- 
venimas buvo visai kitoks. Aš atsidaviau vyrui, vaikams. Tačiau 
kartais svarstau, ar nebuvau sutverta Dievui. 

— Kaip įdomu, - tarstelėjo Aliksė nesiliaudama dirsčioti į lauką. 

— Tiesa? Man atrodo, kad religiniame gyvenime būčiau atra- 
dusi ramybę, kurios trokštu visa savo esybe. 

Su savo plačiu atlaso apsiaustu, praeito amžiaus mados gar- 
banėlėmis, senoji moteris, visa raukšlėta, maivėsi kaip nekalta 
mergelė aiškindama, jog būtų norėjusi tapti Kristaus sužadėtine. 

- Žinote, aš taip Jam atsidavusi, jog mano velionis vyras kar- 
tais dėl to pavyduliaudavo! 

— Tik pamanykit! - mandagiai atsiliepė Aliksė. 

Po pusvalandžio nemalonaus pokalbio, kai karieta lėtino greitį 
prieš staigų kelio posūkį, drėgname ore supokšėjo du šūviai. 
Aliksė puolė prie durelių, bet nieko nepamatė; tada prigludo 
prie užpakalinio langelio: vienas sargybinių pakirstas gulėjo ant 
žemės. Mišelis sustabdė karietą. Kitas sargybinis paspaudė arklį, 
prijojo prie vežėjo ir įsakė jam važiuoti. Tą pačią akimirką iš už 
vieno sodo sukrautų akmenų tvorelės iššoko raitas metras Žiu- 
remi ir su nuogu kardu puolė sargybinį. Anas išsitraukė savąjį; 
jie susikovė. 

Našlė Belora, pradžioje nustebusi, susigriebė, kad dangus ką 
tik pasiuntė jai naują išbandymą. Ji sukliko kaip pjaunamas gy- 
vulys. Aliksė, kuri susijaudinusi stebėjo mūšį pro karietos lan- 
gelį, atsisuko į ją ir liepė nutilti. Anoji sukliko dar smarkiau. 
Tuomet gavo patirti baisiausią sukrėtimą, kai mergina šaltak- 
raujiškai skėlė jai porą smarkių antausių. 

— Ar nenutilsi, sena davatka! 

Prispaudusi rankas prie dar degančių skruostų, našlė Belora 
tylomis, tačiau šniokštuodama iš baimės dalyvavo toje siaubin- 
goje scenoje. Ji žiūrėjo, kaip būsimoji vienuolė, prieš keletą aki- 
mirkų tokia nuolankiai dievobaiminga, nusimeta savo atšiaurią 
Kristaus sužadėtinės suknią ir iš po jos pasirodo su raitelio ap- 
daru. Paskui praveria odinį krepšį, stovintį ant grindų, nusime- 
ta medkurpes, užsitempia rudus ilgaaulius batus, prie kulnų 
prisisega pentinus. Lauke tebežvangėjo besigrumiančių kardų 
ašmenys. Metras Žiuremi ėmė viršų, bet anas iš paskutiniųjų 
priešinosi. Netikėtai viską sugadino vienas įvykis. Iš už posūkio, 
kur nejudėdama stovėjo karieta, pasirodė šuoliais lekiantis rai- 
tas janyčaras. Jam neprireikė daug laiko susivokti, kas užpuoli- 
kas, ir jis stojo į pagalbą sbirui iš visų jėgų kirsdamas savo lenk- 
tu kardu. Metras Žiuremi atsitraukė. Už tvorelės Aliksė matė 
Fransuazą, nesiryžtančią šauti - mūšis buvo įnirtingas, sumišas, 
O ji toli. Atsigręžusi į karietos vidų, kur tebeaimanavo šventei- 
va, Aliksė čiupo pistoletą, kurį vakar vakare buvo užtaisiusi, 
atlaužė gaiduką, prisitaikė. Besigrumiantieji buvo per tris žings- 
nius nuo jos. Ji palūkėjo, kol janyčaras atsidurs taikiklyje vie- 
nas, ir iššovė. Mauras buvo iškėlęs ranką; kulka kiaurai pervėrė 
jam krūtinę. Jis sukniubo. Konsulato sargybinis taip apstulbo 
staigiai netekęs sąjungininko, kad kiek per ilgai spoksojo pasi- 
metęs. Žiuremi kardu perkirto jam veidą; kitu smūgiu pervėrė 
širdį, ir jis dusliai brinktelėjo aukštielninkas. 

Aliksė riktelėjo iš džiaugsmo. Tačiau nereikėjo gaišti. Fran- 
suaza nutempė lavonus į kelio pakraštį ir paslėpė už tvorelės. 
Mišelis nuvažnyčiojo karietą ir paslėpė ją palmių giraitės pakrašty- 
je. Metras Žiuremi ne per daug tvirtai surišo senąjį vežėją, - tik 

tam, kad šis galėtų pasiteisinti. Aliksė pati užkimšo našlei Belo- 
rai burną. 

— Gerai prisiminkite, ką matėte, - rimtai. pasakė jai. - Mane 
pagrobė du turkų plėšikai. Pasakysite kitaip, ir mano draugai 
grįžę pasirūpins, kad jūs atsidurtumėte arčiau dangaus. 

Paskui juokdamasi pridūrė: 

— Dabar, jeigu vis dar pavydite man vietos vienuolyne, - ji laisva. 

Paskui stryktelėjo ant vieno sargybinių arklio, kurio balna- 
kilpių diržą Fransuaza sutrumpino, ir trys draugai dideliais šuo- 
liais nurūko į rytus. 

Kai pakankamai nutolo nuo pagrobimo vietos, metras Žiure- 
mi pasivedėjo juos prie griuvėsių, dunksančių toliau nuo kelio 
ant kalvelės. Nušokę ant žemės, jie leido arkliams atgauti jėgas. 
Protestantas papasakojo Aliksei, kas nutiko Kaire. 

— Žanas Batistas parkeliavo! - šūktelėjo ji. 

Tik vargais negalais jie prikalbėjo ją nebegrįžti į miestą. Žino- 
ti, kad žmogus, kurį myli, yra tik už pusdienio kelio raitomis, ir 
vis dėlto keliauti tolyn buvo nepakeliama kančia. Įsimylėjėliams, 
kuriems likimas siunčia patvirtinimą, kad jie gimę po laiminga 
žvaigžde, nenumaldomai knieti dar drąsiau ta žvaigžde pasinau- 
doti. Aliksei atrodė, kad jeigu jis paspruko iš Versalio ir nuo 
karaliaus, tai nieko nepabūgs, kad susitiktų su ja Kaire. Metras 
Žiuremi ir Fransuaza atskaitė jai pamokslą apie kantrybę, pa- 
kartojo paties Žano Batisto duotus nurodymus ir pagaliau įtiki- 
no. Jie sudarė planą, kaip pasiekti Sinajų. 

— Dabar šitoje atokioje vietoje numikime, o vakarop leisimės 
į kelią, - tarė metras Žiuremi. 

Jie sugulė ir nors neužmigo ir blaškėsi, bet pailsėjo. Šeštą va- 
landą pabalnojo arklius ir vėl pajudėjo. Šviesią deltos naktį, 
mėnesiui sklaidant šviesą tūkstančiais balzganų atšvaitų upės ir 
kanalų paviršiuose, jie galėjo šuoliuot nieko nepaisydami. 

Rytą prieš jų akis iškilo Ismailija. Įžengė į ją apie vienuoliktą 
valandą. Miestas buvo tylus, regis, dar giliai įmigęs. Medinės 
krautuvėlių langinės užsklęstos, langai uždarinėti, durys juo la- 
biau. Gatvėse nė gyvos dvasios. Dėl jų pačių metras Žiuremi 

nėmaž nesijaudino: negali būti, kad gandas apie pagrobimą, pir- 
ma turėjęs pasiekti Kairą, jau būtų čia ataidėjęs. Bet kaip ir abi 
moterys, jis neaiškiai sunerimo matydamas negyvą miestą, ku- 
ris tačiau nebuvo nei nuniokotas, nei tikriausiai tuščias. 

Pasiekę vienos didelės gatvės galą, kurį puošė didingas įėjimas 
į dvi osmanų mečetes, jie staiga išgirdo trečiame vieno namo 
aukšte prasiveriant medinę langinę ir pamatė lange jauną moterį. 
Prisidengusi ranka akis, ji žvelgė tarsi neregė. Beveik tučtuojau 
priešais stovinčiame name girgžtelėjo kitas langas, ir į gatvę 
raukšlėtą veidą, kurį dengė pakrypęs gobtuvas, palenkė senas žmo- 
gus. Veikiai atsivėrė dar vienos langinės ir krautuvės durys. 

— Kodėl taip vėlai keliatės? - arabiškai pasiteiravo metras Žiu- 
remi senio, pasirodžiusio virš jų. 

Žmogus dairėsi, kas galėtų jį kalbinti. Jo akys irgi buvo pri- 
merktos ir turbūt nieko nematė. 

— Ėhė, aš čia, gatvėje! - šūktelėjo metras Žiuremi. 

— A, jūs turbūt svetimšalis! - pratarė senis. 

— Tik šį rytą atvykome. 

- Ir nežinote, kad mus užgriuvo maras. 

Dabar protestantas prisiminė. Kaire jam pasakojo apie marą, 
kuris dar nepasiekė Sueco sąsmaukos, bet buvo pakirtęs kai ku- 
riuos miestus. Kadangi tuo metu jis neketino leistis ta kryptimi, 
tai pamiršo. 

— Šiandien paskutinė karantino diena, - paaiškino senasis egip- 
tietis. - Ar daug lavonų matėte gatvėse? 

— Kol kas nė vieno, - atsakė metras Žiuremi. - Ir sutikti 
žmonės atrodo sveikut sveikutėliai. 

Dabar atsidarė visi langai. Žmonės linksmai šūkavo tarpusa- 
vyje. Gatvė aidėjo nuo džiaugsmingų šūksnių. Buvo atšautos 
durys, ir minia vaikų, moterų, vyrų, jaunesnių ir senesnių, ap- 
dujusių nuo tamsos ir įkalinimo, klupinėjo nerangiai susidaužda- 
mi kaip neregiai ir skardžiai juokdamiesi. 

Trys keliauninkai tame šurmulyje liko nepastebėti. Susirado pa- 
šaro arkliams ir džiovintų vaisių sau; pirkliai, kurių reikalai buvo 
pašliję, su džiaugsmu pardavė jiems prekes palankiausia kaina. 


46I 


Žmogui, pardavusiam jiems šias prekes, metras Žiuremi at- 
sargos dėlei kelissyk pakartojo, kad jie keliauja į Suecą. Išjoję iš 
miesto keliauninkai iš tiesų pasuko įlankos kryptimi. Kaip ir 
vakar, sustojo kiek toliau nuo kelio, palmių giraitėje, nedidelės 
kopos pakraštyje. Šįsyk užmigo nesiprašydindami. Kai padvelkė 
vakaro vėsa, vėl iškeliavo. Tačiau užuot toliau joję į įlankos pusę, 
jie grįžo atgal, pasuko į rytus, dykumos link, ir patraukė tuščiu 
Sinajaus keliu. 

Bemaž išsyk dingo augmenija. Juos supo tik melsvas dyku- 
mos akmenų šešėlis: akmenys it sielos stirksojo iš smėlio klodo. 
Šitokioje kelionėje būtų buvę geriau turėti kupranugarius, bet ir 
jų arkliai laikėsi šauniai, nors žemę buvo nukloję aštrūs akme- 
nys. Vidurnaktį jie prijojo pirmąją oazę, bet nusprendė čia ne- 
sustoti. 

Keliavo pagal žvaigždes, nusėjusias dangų. Metras Žiuremi 
tolydžio žvalgėsi į Fransuazą ir, kad neužgautų Aliksės ir pa- 
gerbtų jos liūdesį, stengėsi ne per daug šypsotis savo draugei. 


Kitoje tvirtovės, Kairo pašos rezidencijos pusėje, palei aukštas 
seralio sienas vingiavo tamsi gatvelė. Toje pusėje buvo uždraus- 
ta išpjauti menkiausią angą, nebuvo nei durų, nei langų. Taigi 
gatvelė buvo tarsi koks kanalas ar griovys, įsispraudęs tarp 
dviejų nuobodžių - iš vienos pusės rūmų, o iš kitos - aklinų 
miesto namų - sienų. Dieną naktį čia žingsniavo sargybinis, ir 
niekas kitas nebūtų išdrįsęs leistis į šią niūrią pašalę. Tačiau pu- 
siaukelėje nuo gatvelės galo, tai yra atokiausiame jos taške, slap- 
tos medinės geležimi kaustytos durelės be lauko spynos vedė 
kiaurai storą sieną iki rūmų kiemų. Laikui bėgant pašos įvai- 
riai, pagal savo būdą naudojo tą diskretišką įėjimą. Kai kurie, 
kaip Huseinas, kuris žuvo nukritęs nuo arklio netrukus po to, 
kai iškeliavo pirmoji Abisinijos misija, praverdavo tas dureles 
tik tam, kad inkognito išeitų į miestą pasivaikštinėti ir laisvai 
pasiklausyti kalbų, o po to regztų čia intrigas kaip Harunas al 
Rašidas*. Kiti laikydavo jas nuolat uždarytas ir kruopščiai sau- 
godavo; jie drebėjo dėl savo gyvybės ir dažnai baigdavo gyveni- 
mą kieno nors nužudyti, nes Alachas žino slaptus žmonių keti- 
nimus ir juos išpildo. Galop dar kiti pro dureles įsileisdavo į 


* Harunas al Rašidas (766-809) - žymus kalifas, išgarsėjęs pergalėmis prieš bizan- 
tiečius. Dėl spalvingo savo gyvenimo tapo ne vienos „Tūkstančio ir vienos nakties“ 
pasakos herojumi. 

rūmus asmenis, kurių nedrįsdavo priimti viešai. Taip darė dievo- 
baimingasis Mechmet Bėjus, visų puritoniškųjų Egipto muttijų 
ir imamų viltis ir paguoda; tam tikromis progomis jis nugalėdavo 
savo fanatizmą ir sutikdavo priimti vieną kitą lankytoją, kuris 
būdavo įvedamas pas jį pro slaptąsias dureles. 

Teisėtai aprūpintas keturiomis musulmonėmis, kurias jis ne 
mažiau teisėtai buvo apdovanojęs dvylika vaikų - jei skaičiuotu- 
me tik išgyvenusius, Mechmet Bėjus, deja, negalėjo atsispirti 
karštam norui mylėtis su svetimšalėmis. Šį įprotį buvo įgijęs per 
savo karo žygius Europoje. Tuo palaimingu, bet jau seniai pra- 
ėjusiu laikotarpiu viskas buvo paprasta: gražiąsias netikėles jis 
paimdavo kaip grobį ir niekam dėl to neskaudėjo galvos. Būta tų 
moterų visokių veidų ir visokio amžiaus ir, tiesą sakant, tai mažai 
jam rūpėjo. Jodindamas tas kito dievo garbintojas, jis ypač mėgda- 
vo žinoti, šiandien su juo katalikė, žydė, stačiatikė ar pagonė. 
Darydavo tai neišsižadėdamas savo dievotumo, kaip tik priešin- 
gai. Niekada nesijausdavo taip nuolankiai naudingas Pranašui, 
kaip išliedamas savo, tikro tikinčiojo, sėklą į prieš tai kitų išvago- 
tą dirvą ir neduodamas jiems pasidžiaugti derliumi. Muftijai žino- 
jo apie šį kone misionierišką pašos įkarštį ir nesipiktino. Šiaip ar 
taip, padorumas ir subtili religijų pusiausvyra šioje imperijos da- 
lyje reikalavo, kad jis tenkintų šiuos savo įgeidžius kiek galima 
diskretiškiau. Tam ir buvo skirtos mažosios durelės. 

Bet jau keli mėnesiai Mechmet Bėjaus kūnas, negailestingo 
kario gyvenimo nualintas, vertė jį kentėti taip, jog jis prarado 
energiją, paskui net norą, kad jam pristatytų kokią netikėlę, nors 
ir kokia graži ir jauna ta eretikė būtų. Galop jau tris mėnesius 
pro slaptas dureles vaikščiojo tiktai gydytojai, o metras Žiure- 
mi tarp jų buvo labiausiai vertinamas. 

Jis ateidavo tris kartus per savaitę, nustatytomis dienomis, 
temstant. Sargybiniai jį pažinojo ir vos išgirdę slaptažodį „Ele- 
bor“ įleisdavo. Šiąnakt kaip paprastai jis prisistatė apsisiautęs 
plačiu apsiaustu, su fetrine skrybėle. Ištarė slaptažodį ir įėjo pro 
dureles. Baltai vilkintis basakojis tarnas marmurinėmis pako- 
pomis nuvedė konsultantą iki mažo kiemelio, paskui po strėliška 

arkada, išraižyta mauriškais motyvais į aštuonkampį priestatą 
su žydro fajanso plytelėmis padengtomis sienomis. 

Nuo medinės kedro konstrukcijos ant ilgos grandinės kabojo 
žibintas margaspalviais stiklais su keturiomis degančiomis žva- 
kėmis. Paša sėdėjo kampe ant suolo ištiesęs kojas į geltono va- 
rio krosnelę, kurios dūmai ėjo į lauką siauru tris sykius lenktu 
vamzdžiu. Tarnas pasišalino. 

— Eikite arčiau, ponas daktare, - pakvietė Mechmet Bėjus ara- 
biškai. 

Kai svečias atsisėdo ant medžio ir dramblio kaulo taburetės 
ir nusimetė apsiaustą, turkas atšlijo iš siaubo, stvėrėsi durklo su 
inkrustuota rankena, kurį visuomet nešiojosi prie diržo, ir rik- 
telėjo: 

— Kas jūs toks? 

Buvo bešaukiąs, bet Žanas Batistas jį sustabdė. 

— Nebijokite, monsinjore, mane siunčia pats metras Žiuremi. 
Aš jo bendrininkas. Ar jis niekada jums apie mane nepasakojo? 
— Ar tik ne jūs išgydėte Etiopijos negusą? - paklausė paša. 

— Tikrai aš, monsinjore. 

Žanas Batistas žemai nusilenkė. 

— Tai jus iš pradžių ir norėjau pamatyti, - kalbėjo toliau mau- 
ras. - Bet jūsų bendrininkas sakė, kad jūs Prancūzijoje. 

— Aš grįžau. 

— Kodėl Žiuremi neatėjo su jumis? Nebūčiau taip išsigandęs. 

— Monsinjore, jis pats negaluoja. Prašo jam atleisti. 

Paša vėl įsitaisė prie krosnies. 

— Jis mane gerai gydė. Bet nuolatos apgailestaudavo, kad nėra 
jūsų ir kad jums neprilygsta. 

— Jis mano draugas. Norėjo mane pamaloninti. Iš tiesų mes 
vienas kitą papildome. Aš nustatau ligą, o jis pagamina vaistus 
taip mikliai, kaip aš tikrai neįstengčiau. 

— Tuomet apžiūrėkite mane ir spręskite, ką reikia daryti, - 
pratarė paša su didelio nuovargio išraiška veide. 

Žanas Batistas pirmiausia ilgai klausinėjo senį apie skausmus, 
jų pobūdį, vietą. Paskui prakalbo apie jo gyvenimą: ką jis valgo, 

ką geria, kaip miega, ar myli moteris. Taip Žanui Batistui ryškėjo 
būtybės, sėdinčios priešais jį, vidinis paveikslas, ir užčiuopdamas 
iki pat šaknų jis stengėsi rasti, kokie slapti ryšiai su kitomis šak- 
nimis, kitomis, augalinėmis, būtybėmis, jų lapais ar vaisiais galėtų 
grąžinti jam pusiausvyrą. 

— Ar suteikiate man viltį pagyti? —- pasiteiravo paša. 

— Viskas priklauso nuo to, kaip jūs tai suprantate. Jei pasveik- 
ti - reiškia pasijusti dvidešimtmečiu - ne, monsinjore, jūs nepa- 
sveiksite. Jei reikia atgauti jėgas, ramybę, laimę, kurie tinka jūsų 
amžiui, tuomet galiu jus užtikrinti, labai tikėtina, kad veikiai 
jas atgausite. 

Turkas buvo sužavėtas. 

— Turėsiu grįžti į savo dirbtuvę paruošti, mano nuomone, 
jums tinkamų vaistų, - tarė Žanas Batistas. - Pats rytoj juos 
atnešiu. 

— Svarbiausia, negaiškite, - nekantraudamas pasakė paša. — 
Beje, Žiuremi veikiausiai jums sakė, bet aš visu rimtumu karto- 
ju: nė žodžio apie visa tai, ypač tarp prancūzų. 

— Monsinjore, pats prašau jus tokios malonės. Niekas koloni- 
joje nežino, kad aš grįžau, svarbiausia, konsulas. Nenoriu, kad 
sužinotų. Iš teisybės, savo draugą aplankiau tiktai naktį. Dieną 
nekeliu kojos iš senojo Kairo arabų pensiono, kur tuo tarpu apsi- 
stojau. 

— Žiūrėk, kaip keista! - pratarė paša. - Aš maniau, kad jūs 
buvote nukeliavęs pas savo karalių, kad jums buvo patikėta 
misija. 

— Ak, monsinjore, tai tikrai liūdna istorija, - atsiliepė Žanas 
Batistas lyg ir nenorėdamas įkyrėti pašnekovui savo paties ne- 
gandomis. - Svarbiausia, ji tikrai ilga ir pilna tokių neįtikėtinų 
dalykų, kad jus, ko gero, nuvargintų. 

— Papasakokite, - tarė paša, kuris sultono Šachrijaro pa- 
vyzdžiu nieko taip nemėgo, kaip užgniaužęs kvapą klausytis 
istorijų. 

— Ką gi, galiu, - pradėjo Žanas Batistas. - Nukeliavau į 
Abisiniją... 

Jis ilgai pasakojo apie savo kelionę, susitikimą su impera- 
toriumi, ir jo kalba liejosi taip sklandžiai, kad paša, primerkęs 
akis, klausėsi su aiškiu pasimėgavimu. Jis liepė atnešti mėtų 
arbatos ir pyragaičių, kad tas pasimėgavimas būtų dar sal- 
desnis. 

Žanas Batistas pabrėžė, kaip negusas nenori matyti pas save 
svetimšalių kunigų ir kokią pagarbą jaučia pašai, kuris leido 
etiopų Bažnyčiai įkurdinti jos vadovą Egipte. 

— Jis nori ramiai gyventi savo kalnuose, - užbaigė Ponsė. 

— Ir, Alachas mato, jis teisus! Nemaniau, kad jis toks išmin- 
tingas, ir jūs pranešėte man gerą naujieną. Bet, - kalbėjo toliau 
Mechmet Bėjus, - man vis vien neaišku, kodėl jūs slapstotės? 

— Einu prie to, monsinjore! Reikalas tas, kad po to aš nuke- 
liavau į Versalį... 

Žanas Batistas ėmė smulkiai pasakoti apie Karaliaus Saulės 
dvarą, o paša palaimingai klausėsi. Europoje per karus jis dau- 
gybę kartų vylėsi patekti į vieną tų prašmatnių sostinių. Deja, 
didžiausią laiko dalį jam teko praleisti kareivių stovyklose vi- 
dury laukų, o kai atsitiktinai nusišypsodavo laimė užimti kokį 
miestą, tai tik po to, kai jį sugriaudavo. Žanas Batistas tyčia 
ypač ilgai pasakojo apie Versalio moteris, jų šukuosenas, kve- 
palus. Vargšas senasis karys stačiai leipėjo. 

Iškart po to jis išgirdo panegirišką pasakojimą apie karališkąją 
audienciją; Žanas Batistas nė iš tolo neužsiminė apie pašvinkusią 
dramblio ausį, o tik kalbėjo apie gyvą susidomėjimą, Prancūzi- 
jos karaliaus parodytą Rytams. 

Jie abu pripažino, jog tai didis karalius: Mechmet Bėjus iš- 
reiškė apgailestavimą, kad Žanas Batistas ne musulmonas, bet 
išdrįso pridurti, jog turi visas savybes juo tapti. 

— Bet man vis dar neaišku, kodėl jūs slapstotės. 

Slinko naktis; tarnas dusyk buvo atėjęs pakurstyti krosnies. 
Paša liepė įdegti jo vandens pypkę ir dalijosi ja su Žanu Batistu. 
Dabar jie visiškai susibičiuliavo, ir jų pokalbis buvo toks nuošir- 
dus, jog negalėjai įžvelgti luomų skirtumo. 

— Deja! - tarė Žanas Batistas. - Mūsų didysis karalius - tik 

karalius, o tai vis dėlto ne kažkas, palyginti su Dievu. O dan- 
gaus valdovo akis viską mato... 

Musulmonas, kuris gyveno tolydžio tos visa reginčios akies 
stebimas nuolankiai pakėlė akis į dangų. 

— Nėra kito Dievo be Alacho! - automatiškai ištarė. 

— ... Tuo tarpu žemiškieji valdovai negali visko matyti. 

— Tikra tiesa. 

— Kartais nežino net to, kas vyksta aplink juos, - tarė Žanas 
Batistas. 

Jis dusyk užsitraukė iš medinio vamzdelio, kurį jam ištiesė 
paša, po to kalbėjo toliau: 

— Neabejoju, kad jei karalius Liudvikas XIV žinotų, nepakęstų 
sąmokslo, kurį atskleidžiau jo rūmuose. 

—- Sąmokslo! - pakartojo paša, kuris, kad ir kokia vėlyva bu- 
vo valanda, vis atidžiau klausėsi gydytojo pasakojimo. 

— Kitaip nepavadinsi. Norėjote sužinoti, kodėl aš slapstausi: 
ką gi, paprasčiausiai dėl to, kad nepanorau tarnauti tiems są- 
mokslininkams. 

— Apie ką jūs? - nebesitverdamas nekantrumu paklausė paša. 

— Apie jus, monsinjore. 

— Apie mane! 

— Taip, apie jus, Egiptą, Abisiniją. Žodžiu, apie visa tai, ką 
rezga tie, kuriuos jūs čia priimate ir kuriems laiduojate diplo- 
matinę globą. 

— Vardan Mahometo barzdos, kalbėkite! - įsakė paša. Jis be- 
maž pakilo ir, neapsakomo smalsumo pagautas, nutaisė grėsmin- 
gą veidą. 

— Nurimkite, monsinjore, antai visos smulkmenos. Tikiuosi, 
neširsite ant to, kuris tėra viso reikalo auka. 

— Nagi... | 

- Šit mano misijos tikslas Abisinijoje buvo tiktai gydyti kara- 
lių. Šis savo ruožtu pasiuntė mane į Paryžių padėkoti kitam ka- 
raliui, kuriam tarėsi esąs skolingas. 

— Jau sakėte. 

— Taip, bet atsitiko taip, kad Prancūzijoje šis abisino pagar- 
bos pareiškimas kai kam sužadino tam tikrų minčių. 

— Kam? 

— Tarkime, karaliaus dvarui. 

— Kunigams? 

— Žinoma, ir tai negali jūsų stebinti: jie niekuomet neatsisakė 
minties prasiskverbti į tą šalį. Bet esama ne tik jų, ir net galiu 
pasakyti, kad ne jie labiausiai pasižymėjo šiame reikale. 

— Jūs mane gąsdinate, nes nežinau nieko blogesnio už tuos 
žmones. 

— Monsinjore, jūs per daug vienpusiškas. Esama ir kitaip veid- 
mainiškų sielų. Patikėkite, jie sumanė kur kas klastingesnį pla- 
ną. Ar galiu paimti dar vieną tų nuostabių lukumų? 

— Kol kas palikit lukumus ramybėje ir kalbėkit toliau. 

— Jų požiūris toks: Abisinija turtinga. Joje apstu aukso, bran- 
giųjų akmenų, retos medienos. Abisinija krikščioniška, net jei 
keletas jos doktrinos punktų neleidžia pritarti pagarbai, kurią 
privalėtų reikšti Romai. Abisinija įsikūrusi turkų užnugaryje, 
tai yra už jūsų, monsinjore. 

— Taigi? 

— Taigi reikia ją kontroliuoti. 

— Ir tiek! 

— Taip, jeigu norite ją užvaldyti. O kaip to pasiekti? Atversti 
ją? To negana, ir galbūt netgi atvirkščiai, gal būtų logiškiau 
pradžioje užvaldyti, paskui atversti. Štai planas, kurio buvo im- 
tasi. 

— Sakot, frankai nori tapti Abisinijos valdovais? 

— Aš nesakau, aš tvirtinu. Visi Etiopijos aprašymai, kuriuos 
išdėsčiau naiviai tikėdamas pasitarnaująs jos taikingojo kara- 
liaus reikalui tik padėjo sąmokslininkams įtvirtinti jų idėją: to- 
kiai tolimai šaliai užvaldyti gali pakakti negausios ir gerai gin- 
kluotos vilkstinės, aprūpintos auksu ir dovanomis. Patys jėzuitai 
maždaug prieš šimtmetį beveik užgrobė ją, o karalius pateko į 
jų rankas. Bet kad paverstų šią pergalę užkariavimu, jiems 
pritrūko ginklų. Šį kartą ginklai atkeliaus pirmieji. 

Išsidrėbęs ant suolo pagalvėlių paša sunerimęs žvelgė į Žaną 
Batistą: 

— Jūs man sakote, ką tik iškeliavusi misija gali būti... 

— ... įrankis, kurio padedamas kai kas tikisi užgrobti Abisini- 
ją. 

— Jų vos dvi dešimtys... Vienas juokas! 

— Monsinjore, aš buvau nuvykęs į tą kraštą. Jis niokojamas 
tarpusavio rietenų. Dvidešimt perėjūnų su pinigais ir muškieto- 
mis gali suformuoti armiją, sukelti suirutę ir pastatyti karaliumi 
kokį nors parsidavėlį, netgi vieną saviškių, kaip praeitame am- 
žiuje padarė ispanai pas Amerikos inkus. 

— Hm! - pratarė paša nutaisęs atlaidžią šypseną. - Ar tai jūsų 
garsusis sąmokslas? 

— Tas pats, dėl kurio man buvo grasinama, nes atsisakiau ja- 
me dalyvauti. Turėjau slapčia dingti iš Prancūzijos ir slapstausi 
čia dėl tos pačios priežasties. 

— Atvirai sakant, drauguži, aš jumis netikiu. Kas be ko, gal ir 
turėjote tenai kokių rimtų kivirčų. Net įtikėtina, kad jums buvo 
atskleisti kažkokie iliuziniai planai. Bet prisigalvoti iki to, kad 
karavanas, kuriam aš pats daviau leidimą, iškeliauja, idant vai- 
nikuotų savo vadovą imperatoriumi, - čia tai bent! 

— Monsinjore, jūsų antspaudas buvo būtinas. Kaip, jūsų nuo- 
mone, jie galėjo jį gauti, jei nebūtų viską tinkamai jums nušvietę? 
Būtų kvaila iškart viską jums iškloti. Pavyzdžiui, ar girdėjote 
apie mokslo vyrų misiją? 

- Iš tikrųjų man sakė, jog kažkokie mokslininkai siūlėsi nu- 
kakti į Suecą, o iš ten į Laimingąją Arabiją. 

— Paskui į Abisiniją. Su savim jie išsigabeno žmogų, kurį im- 
peratorius buvo pristatęs prie manęs, kad jam atstovautų. 

— Tą kurdų šunį. 

— Jis armėnas. 

— Vienas ir tas pats! - užsiplieskė paša. - Jie iškeliavo su juo? 
Niekas man nieko nesakė. 

— Ir ne be reikalo! Matote, jų nebe dvidešimt, o bemaž tris- 
dešimt. Vieni turi aukso ir ginklų, kiti karaliaus pasiuntinį ir 
visą Rytų išmintį. 

Pašą apėmė ta skausminga būsena, kuri vadinama neryžtin- 

gumu ir sutrikimu. Žanas Batistas pasigailėjo ir nusprendė pas- 
kutiniu prisipažinimu jam padėti. 

- Ir dar daugiau. 

— Daugiau? 

Žanas Batistas sužiuro pašai tiesiai į akis. 

— Taip, monsinjore, ar kilo jums klausimas, kodėl šis karava- 
nas praleido į priekį kapucinus, su kuriais susijungs Senaare ir 
kuriems patriarchas įdavė karūnavimo aliejus? 

— Karūnavimo aliejus! - piktai pakartojo paša. - Kas čia da- 
bar? 

- Tai šventieji aliejai, kurie pagal koptų tikėjimą suteikia nau- 
jajam imperatoriui valdžią ir galią. 

— Ir patriarchas taip padarė? 

— Šiuo metu kapucinai kelyje. 

— Nepasakę man? Prisiekiu Ali kardu! 

Nemigo nakties išsekintą pašą visiškai apvaldė netikėtas pra- 
skaidrėjimas prieš aušrą. Jis pakilo, pavaikščiojo po paviljoną, 
kur pirmieji šviesos spinduliai, krisdami pro mėlynus stiklus, 
žydrais atspindžiais nutvieskė fajansą, iki pusės dengiantį sie- 
nas. Paskui staiga stabtelėjo priešais Žaną Batistą ir atsainiai 
jam padėkojo. Gavęs pažadą, kad jis grįš kitą naktį su vaistais, 
paša atgręžė jam nugarą ir pasuko link patijaus, kur tviskėjo 
skaidraus vandens baseinas. Bet vos tik gydytojas išėjo pro du- 
reles, Mechmet Bėjus įsakė sargybiniu: išversti koptų patriar- 
chą iš lovos ir nedelsiant atvesti jį su visais iškviestais imamais. 

Kitą naktį tuo pačiu metu Žanas Batistas vėl įžengė pro slaptą- 
sias seralio duris rankoje nešdamas skrynutę. Paša priėmė jį to- 
je pačioje menėje. Vos jį pamatęs, ragino parodyti vaistus. Žanas 
Batistas ištraukė buteliukus, tabakinę, pilną miltelių, maišelį 
džiovintų šaknų. Gavo griebtis viso griežtumo, kad paša visko 
nesušlemštų vienu kartu. Metras Žiuremi buvo jį įspėjęs apie 
begalinį šito turko apetitą vaistams; vis dėlto Žanas Batistas ne- 
sitikėjo, kad jis bus toks didelis. 

— Manau, turite tarną, kuris ruošia jums vaistus, - pasakė 
Žanas Batistas. - Gal verčiau jį pakviesti, kad jis iš mano lūpų 
išgirstų, kaip juos vartoti ir saugoti. 

Paša suplojo delnais, riktelėjo pasirodžiusiam vaikinui var- 
dą. Netrukus įėjo senas tarnas ir pagarbiai pasveikino abu vyrus. 
Buvo mažas, padžiūvęs, siauru, liūdnu pamesto kurto veidu. 

— Štai mano naujieji vaistai, - tarė paša. - Gerai klausyk, Ab- 
del Madžidai, kaip su jais reikia elgtis. 

Žanas Batistas ilgai aiškino, liepė tarnui pakartoti pamoką ir 
atidavė jam skrynutę. Paša spyrėsi tuojau pat išgersiąs pirmąją 
dozę. 

— Palengvėjimo nesitikėkite anksčiau kaip po poros savaičių, — 
įspėjo jį Žanas Batistas. | 

Bet prarytos mikstūros jau savaime paveikė pašą, kuris pasi- 
sotinęs, kinmedžio žievės gnaiboma burna išsitiesė ant pagalvėlių 

nusiteikęs it jaunavedys. Tačiau jo kakta veikiai apniuko, kai 
atsitokėjo ir sykiu prisiminė praėjusią dieną. 

— Aš išsikviečiau tą šunį patriarchą, - pradėjo jis. - Dėl aliejų 
sakėte teisybę. Jis prisipažino. Beje, pats išaiškinau jam viso to 
prasmę. Tam kvailiui rūpėjo tik auksas. Tiesa, jis svarstė, kodėl 
kapucinams taip rūpi karūnuoti imperatorių, kuris jau penkio- 
lika metų karaliauja, bet neįsigilino į reikalą. Ak, nevidonas! Jis 
manęs be saiko atsiprašinėjo. Ir dar tebeatsiprašinėtų, jeigu ma- 
no paliepimu durininkas nebūtų spyręs jam į pasturgalį ir iš- 
grūdęs lauk. 

Paša skardžiai atsirūgo, dėkodamas Dievui, paskui kalbėjo 
toliau: 

— Mačiau ir Prancūzijos konsulą. Šito nereikėjo kviesti. Pats 
atėjo paduoti skundą, nes prieš porą dienų Aleksandrijos kelyje 
buvo pagrobta jo duktė. 

Žanas Batistas nutaisė nustebusį veidą. 

— Jūs ją pažįstate? - paklausė paša. 

— Esu matęs konsulate. Labai graži mergina. 

Žanas Batistas nejučiom susijaudino ją prisiminęs. 

— Girdėjau, - kalbėjo toliau paša. - Labai gaila - štai ir vis- 
kas, ką galėjau jam atsakyti. Tikriausiai plėšikai. Keliuose jų 
knibždėte knibžda. Taip pat karietoje buvusi kita moteris, ku- 
rios jie nepanoro, veikiausiai todėl, kad nebe pirmos jaunystės, 
aprašė užpuolikus — deja! - labai įprastai: du turbanuoti juo- 
daūsiai žaliūkai, besisaikstantys Alachu. Jie užsisodino merginą 
ant arklio ir pasuko į šiaurės vakarus. Turbūt nuplukdys ją lai- 
vu iki Kipro, o iš ten perveš į kokį viešnamį Balkanuose ar kitur. 

— Vargšė mergina, - automatiškai tarstelėjo Žanas Batistas. 

— Taip, žinote, jei jai ir nieko nebūtų atsitikę, jos gyvenimas 
vis tiek būtų neką geresnis. 

— Kodėl? 

— Jos tėvas man sakė, jog ji keliavo stoti į vienuolyną. Atvirai 
kalbant, daktare, aš jus gerbiu, bet jūs krikščionis, o jūsų pasau- 
lyje esama tokių dalykų, kokių aš niekuomet nesuprasiu. Kam 
visas tas moteris uždaryti vien tik Dievo labui? Ar jūs tikite, 

kad jis reikalautų panašių dalykų? Ar ne tam jis sukūrė lytis, 
kad jos susijungtų? Kai konsulas išdėstė man tą reikalą, taip ir 
knietėjo jam pasakyti, kad dabar jo dukra, nors ir uždaryta, 
bent jau gali padaryti aplinkiniams šiek tiek gera. Pagaliau ne- 
svarbu. Žodžiu, mūsų ponas de Majė buvo labai susijaudinęs. 
Beveik pamiršo savo misiją. Sakau „beveik“, nes vos tik pasitei- 
ravau naujienų, jis įsitvėrė šios temos. Dabar, kai atvėrėte man 
akis, geriau suprantu, kodėl taip karščiavosi. 

Žanas Batistas kukliai tebesėdėjo. Tarnas atnešė pyragaičių 
ir arbatos. 

— Ar galite patikėti, - pasakė paša, - vidurdienį priguliau 
nusnūsti, bet nieko neišėjo. Visi tie nutikimai taip ir sukasi ma- 
no vargšėj galvoj. Prisipažinsiu jums vieną dalyką, daktare: esu 
karys. Man reikia parodyti priešą ir sakyti: „Smok!“ Tuomet 
padarau ką galėdamas. Jūs man parodėte priešą. Tai didelis da- 
lykas. Bet smogti? Mes ne mūšio lauke. Ką galiu padaryti? Žino- 
te, kaip Turkija elgiasi su frankais? Vis derasi, gudrauja, tūpčio- 
ja aplink vieną ar kitą. Tad štai kur dėl to atsiduriame. 

Jis kalbėjo nežiūrėdamas į Žaną Batistą, kuris kantriai laukė 
savo valandos. 

— Jei įspėčiau Didįjį Vizirį, tai neabejoju: jis pareikalautų iš 
manęs įrodymų. Jie vis atrodytų nepakankami. Reikėtų kitų. O 
laikas nelaukia, ir netrukus jie galbūt jau šlakstys savo prakeik- 
tais aliejais šito diu Rulio kaktą jį karūnuodami. 

Žanas Batistas atsargiai pritarė. 

— Kita vertus, jei veiksiu prieš frankus vienas, konsulas pakels 
pragarišką skandalą, ir kas žino, ar Konstantinopolis mane pa- 
laikys! Ne, aš gerai apgalvojau: vieninteliai, kuriuos galiu visai 
ramiai pričiupti, - tai kapucinai. Šią naktį dar palauksiu ir viską 
galutinai apgalvosiu, o rytoj rytą iš karto pasiųsiu būrį į Senaarą 
jų sulaikyti ir atgabenti aliejus bei patriarcho liudijimą. Niekas 
dėl tų kapucinų nesuks galvos. Bet ką daryti su frankų karavanu? 
Daktare, jūs toks išmintingas žmogus, - ką apie tai manote? 

Štai tos akimirkos Žanas Batistas ir laukė. Dabar du sykius 
gurkštelėjo arbatos, palūkėjo ieškodamas atsakymo ar bent ap- 

simesdamas, kad tai daro, nes buvo jį jau gerokai iš anksto pa- 
ruošęs, ir galop atsargiai, klausiama forma ištarė: 

— Gal reikėtų išjudinti Senaaro karalių? 

— Jis niekados neišdrįstų pulti vyriausybinę frankų misiją. 

— Nebent tai padarytų pati... 

— Ką norite pasakyti? 

— Kai atvykau į Senaarą, kapucinai man pagrasino sukursty- 
sią prieš mane tamsuomenę: jiems būtų pakakę paskelbti, kad 
aš burtininkas. Senaaro gyventojai, regis, labai bijo burtų ir mie- 
lai įsivaizduoja, kad baltieji gali paskleisti kerus. Tai galėtų pa- 
aiškinti, kodėl įtūžusi ir paklaikusi iš baimės minia puola ne- 
pažįstamus keliauninkus, ir niekas jos nepajėgia sutramdyti, net 
pats karalius... 

Paša įsikibo tos minties kaip srovės nešamas žmogus, kuris 
artėja prie kranto įsikibęs lianos. Vos pajutęs po kojomis sausą 
žemę, mintyse pasveikino save, kad pasitikėjo tuo franku. 

Po to davė keletą praktiškų klausimų. Žanas Batistas atsakė į 
juos aiškiai ir paprastai. 

— Atrodo, lyg savo atsakymus būtumėte paruošęs, - tarė paša 
nėmaž negudraudamas, greičiau kupinas susižavėjimo. 

Jis liepė atnešti nargilę* ir apsalęs iš laimės užsitraukė pirmą 
dūmą. Žanas Batistas laukė, kas bus toliau. O toliau buvo baisi 
grimasa, nuo kurios dūmai pakrypo įstrižai: paša smarkiai užsi- 
kosėjo ir išraudęs iki ausų riktelėjo: 

— O mokslininkai? Tie, kurie iškeliavo su kurdu! 

— Šituos, - atsiliepė Žanas Batistas, - palikite man, monsinjo- 
re. Aš jais pasirūpinsiu. 

Paša atšlijo iš nuostabos. 

- Duokite man palydą iki Džedos, - kalbėjo toliau Žanas Ba- 
tistas, — užtikrinkite mano apsaugą Egipte, jei kas nors įskųstų 
mane konsului. Oficialiai aš esu ševaljė de Vodesorgas: jei jūs 
už mane laiduojate, galiu be baimės keliauti. Aš surasiu tą šešetą 
vyrų, ir patikėkite - jie niekados nepasieks Abisinijos. 


* Nargilė - Rytų kraštų rūkomasis prietaisas, panašus į kaljaną. 

Ilgai padvejojęs turkas pasakė: 

— Apie tai negali būti nė kalbos. 

Žanas Batistas krūptelėjo nenuleisdamas akių nuo senojo ka- 
reivos. 

— Aš negaliu likti be gydytojo! - pareiškė paša. 

Girdėjosi, kaip krosnyje traška tamarisko pliauskelės; kros- 
nies dugną dengė smulkūs pelenai. 

— Tai daugių daugiausia keturių savaičių reikalas, monsinjo- 
re. Palikau jums vaistų daugiau, negu reikia trims mėnesiams. 
Jei prireiks, galės ateiti metras Žiuremi, net jei dabar jis ir serga. 

— Kalbama apie marą Rytuose. Ismailijoje karantinas. Jūs ga- 
lit susirgti. 

— Čia taip pat. Visi mes Dievo valioje, kur jis panorėtų, - 
dievobaimingai ištarė Žanas Batistas. 

— Tikra tiesa, - atsiduso paša. Paskui, pasvėręs tokios misijos 
pranašumus prieš bet kurį kitą sprendimą - beje, jo galvoje to- 
kių nebuvo, sutiko. 

Viskas buvo nuspręsta arba sprendžiama. Švelnus tabakas, 
minkštos pagalvėlės, galbūt ir šioks toks palankus vaistų povei- 
kis — visa tai sykiu užliejo stambų senojo turko kūną visu tų 
dviejų pernelyg įtemptų dienų nuovargiu. 

Žanas Batistas atsisveikino labai anksti. Prieš eidamas gulti 
paša davė įsakymus dėl Senaaro ir paliepė sudaryti specialų būrį, 
kuris lydėtų jo gydytoją iki Džedos. 


Tiesutėlis ant savo palšo arabiško žirgo, jodamas per Kairą 
ševaljė de Vodesorgas atrodė išdidžiai. Nusiėmęs skrybėlę, kėlė 
nosį link aukščiausių namų langų, kuriuos apipuolė kūmutės 
pasigėrėti tuo kilmingu franku ir jo turbanuotų janyčarų paly- 
da su kardais prie šono. Drungnas oras, pilnas paukščių, su- 
kančių ratus virš miesto, dvelkė pavasariu. Būrys jojo pro tur- 
gavietes, aplinkui - pašėlęs spalvų siautulys: iš krautuvėlių išnešti 
kilimai, vario indai, audeklai užtvindė gatvę, sutraukė minią 
žioplių ilgomis mėlynai juodomis tunikomis, su fesais arba su 
šydais ant galvų. 

Jie sukorė kelią iki Sueco, netardami nė žodžio, nes žmogų, 
kurį jie lydėjo, janyčarų vyriausiasis laikė svarbiu asmeniu ir 
nedrįso drumsti tylos. Žanas Batistas ne kažin ką turėjo jiems 
pasakyti. Kai atsigodėdavo iš susimąstymo apie tai, ką turės da- 
ryti, galvojo apie Aliksę, svarstė, kaip jai pavyko pilna išban- 
dymų kelionė per dykumą. Pasitikėjo ja, Žiuremi, Fransuaza. O 
labiausiai pasitikėjo savo žvaigžde. 

Jie prajojo pro Karčiuosius ežerus, iš tolo matė Serapėjaus 
nekropolį.* Pagaliau į antros dienos pabaigą pasirodė nedidelis 
Sueco uostas, pačiame gale įlankos, siauros lyg koks Italijos 
ežeras. Užutėkis knibždėjo baltų ir pilkų išpūstų burių, kurias 
vėjas varė pietryčių link. 

Janyčarams pareikalavus uosto kapitonas, barzdotas, sma- 
gus libanietis, jų žinion atidavė didelę dvistiebę jūrų feliuką, bu- 
vusį civilinį laivą, perduotą kariniam naudojimui pastačius ja- 
me dvi patrankas. Įgulą sudarė turkų kareiviai, kas anaiptol 
nedžiugino turint galvoje legendinę šios tautos nesantarvę su 
navigacija. Laimei, didžiuma įgulos, tarp kitų ir puskarininkis, 
buvo suturkėję graikai, kilę iš Chijo** salos. Jie meldėsi penkis 
kartus per dieną ir tikėjo Mahometu, bet ir toliau tarpusavyje 
kalbėjosi Aristofano kalba. 

Laivas išplaukė į atvirą jūrą, ramią ir saikingai vėjuotą, ir 
nuplaukė palei Sinajų, kurio masė dūlavo ūkanose. 

Pasiekus Persijos įlanką bangos sustiprėjo. Skaisčios dienos 
saulės nušviestos tviskėjo šlapios planšyro lentelės ir vario spal- 
vos jūreivių oda. Naktys buvo dar vėjuotos ir šaltos. Į uostą jie 
įplaukė tik vieną kartą ir penktą dieną auštant pasiekė Džedą. 

Kairo paša buvo paruošęs leidimus, skirtus Mekos valdyto- 
jui. Ševaljė buvo priimtas kuo pagarbiausiai. Jį įkurdino namuo- 
se, kuriuos laikė vienas stačiatikis siras, vardu Markosas, ir ku- 
rie stovėjo ties smėlynų riba, kelių palmių paunksmėje, atokiau 
nuo miesto. Čia dažnai apsistodavo krikščionys. 

* Serapėjaus nekropolis - jaučių nekropolis Sacharoje, kurį sudaro didelės požeminės 


galerijos su mumifikuotų jaučių sarkofagais. 
** Chijas - Graikijos sala Egėjo jūroje, keletas kilometrų nuo Mažosios Azijos krantų. 

Už pastato driekėsi sodas, apjuostas sienų, grįstas plokštėmis, 
kur šachmatine tvarka buvo susodinti apelsinmedžiai ir olean- 
drai. Nuojauta neapvylė Žano Batisto: vos įžengęs į sodą, jis 
išvydo Muradą, sėdintį ant pagalvėlės ir rūkantį vandeninę 
pypkę. Kitoje pusėje, susėdę rateliu, kiekvienas su knyga ranko- 
je, tyliai posėdžiavo šeši mokslininkai. 

Žanas Batistas, labiau negu bet kada įsijautęs į ševaljė vaid- 
menį, iš tolo išdidžiai juos pasveikino, atsisėdo, atsukęs Mura- 
dui nugarą, ir užsisakė gerai pasaldintos turkiškos kavos. Jo pa- 
prašyti janyčarai paliko jį vieną. Jis paleido juos, nes pasiekė 
savo tikslą. Jie galį įsikurti mieste. Džeda, maldininkų miestas 
ir judrus uostas, po savo atšiauria išore slėpė įvairiausius malo- 
numus. Žanas Batistas davė janyčarų vyriausiajam du cechinus 
ir po vieną kiekvienam kitam. Žodžiu, padarė juos turtingus. 
Jie patraukė į miestą oriai, bet aiškiai ketindami pareikalaut iš 
gyvenimo malonių, kurias per šito franko lengvabūdiškumą 
jiems ką tik pasiuntė Dievas. 

Vakare visi namų gyventojai tylomis pavakarieniavo didelia- 
me valgomajame kalkėmis nubaltintomis sienomis. Vienintelė 
puošmena buvo sena, kiaurai rūdžių sugraužta riterio špaga, 
kabanti ant dviejų vinių. Paskui svečiai išsivaikščiojo su žvakėmis 
rankose; antrame aukšte sugirgždėjo grindų lentutės. Žanas Ba- 
tistas palūkėjo, kol Muradas, turėdamas gerą įprotį visuomet 
pakilti nuo stalo paskutinis ir pabaigti likučius, liko vienas. Ta- 
da jis prisėdo priešais armėną. 

— Pone, - kreipėsi Žanas Batistas arabiškai. 

Muradas primerkė trumpareges akis ir pasisveikino neslėpda- 
mas šiokio tokio nerimo. 

- Regis, esate pasiuntinys Muradas? - pratarė Žanas Batistas. 

— O, taip! Iš kur žinote? 

Armėnas čiupo žvakidę, prikišo ją prie pašnekovo veido. 

- Bet... Sakytum... Tai tu, Žanai Batistai? 

— Tšš! Aš ševaljė de Vodesorgas. 

— Ak, taip! - murmtelėjo Muradas truputį nusivylęs. - Man 
pasirodė... 

— Nane, kvaily, čia tikrai aš. Tik nereikia laidyti gerklės. Ypač 
prie savo naujųjų draugų. 

— Jie ne mano draugai. Tie ponai keliauja kaip žymūs moksli- 
ninkai. Nori pažinti Abisiniją. Kadangi nebesulaukiau iš tavęs 
žinių... 

— Gerai padarei, kad išvykai, Muradai, - nusišypsojo Žanas 
Batistas. 

Jis išsitraukė plokščią cinkuoto vario gertuvę ir į tuščią Mu- 
rado puodelį ir į kitą, kurį buvo atsinešęs nuo savo stalo, įpylė 
balto skysčio. 

— Vynuoginė, - pratarė Muradas. - Laimingojoje Arabijoje, 
Pranašo žemėje... Ir tu nebijai! 

Jie atsargiai susidaužė ir išgėrė iki dugno. 

- Bijau, - atsiliepė Žanas Batistas. - Dėl tavęs. 

— Ką nori pasakyti? 

— Tu trauksi Masavos link? 

— Po poros trejeto dienų, kai Mekos valdytojas vizuos tų ponų 
dokumentus. 

— Ar jau seniai nematei naibo*? 

- Iš tikrųjų mielas senukas. 

— Jau nebe jis. 

— Ak, taip, - jau ne baisusis Muchamedas? 

— Ne, Muchamedas miręs, tu turėsi reikalą su jo sūnėnu, Cha- 
sanu. Šis dar baisesnis. Jo neapykanta frankų dvasininkams be- 
ribė. 

— Na ir kas, tai ne mūsų reikalas. Pats negusas manęs prašė 
atgabenti mokslininkų, jei atsirastų tokių, kur keliautų. 

— Taip, mokslininkų. Bet jėzuitų? 

— Ką! - riktelėjo Muradas. - Ką čia paistai! 

Žanas Batistas čiupo armėną už tunikos apykaklės ir prabilo 
jam tiesiai į veidą. 

— Aš paistau, kad tu gabeni į Masavą šešis gryniausio plauko 
jėzuitus. Ir jeigu tu toks naivus ir to nepastebi, reikia tikėtis, 


* Naibas - kai kuriose musulmonų šalyse vietos policijos viršininkas. 

kad naibas bus ne toks žioplas. O jei tarsim, kad ir jis nieko 
nenumanys, - imperatorius išvys tave su šešiais asmenimis, ku- 
riems rūpi tik viena: jį atversti. Jis mus prisaikdino jų nebega- 
benti, o tu - tu grįžti su pustuziniu savo bagaže. 

Jis paleido Muradą, kuris klestelėjo ant kėdės apdujęs lyg po 
pylos. 

— Aš žuvęs, - pasakė armėnas. 

Ir ėmė nebyliai raudoti kaip vaikas. 

— Nagi liaukis! - įsakė Žanas Batistas iki kraštų pripildamas 
jam dar vieną degtinės stiklinę. 

Vienu ypu ją išlenkęs Muradas atrodė dar labiau nusiminęs. 

— Ak! Geriau būčiau įsitaisęs virėju Kaire kaip ir ketinau. Tik 
tai ir temoku. Visos jūsų religinės ir politinės istorijos džiovina 
man smegenis. 

— Paklausyk, Muradai. Daryk, ką sakau, ir tau nereikės nieko 
bijoti. Imperatorius tave kuo puikiausiai priims, ir jei tau prie 
širdies, galėsi tapti jo virėju. 

Netardamas nė žodžio Muradas šniurkštelėjo ir pastūmėjo 
per stalą savo stiklinę. Žanas Batistas metė žvilgsnį į virtuvės 
pusę, paskui vėl pripylė. 

— Rytoj rytą, prieš auštant, iškeliausi į uostą, - tyliai dėstė 
daktaras. - Aš tau duosiu maišelį aukso, su kuriuo prisikalbinsi 
bet kurį feliukos kapitoną. Perplauk Raudonąją jūrą, aplankyk 
naibą. Įspėk, kad pas jį taikosi prasmukti šeši jėzuitai ir kad, 
laimei, tau pavyko nuo jų pasprukti. Paskui trauk iki Gondaro, 
pasveikink nuo manęs imperatorių, pasakyk, kad Prancūzijos 
karalius gerai priėmė jo misiją ir jį laimina. Tuo tavo misija bai- 
giasi. Tu vėl pamatysi savo pusbrolius, dėdę, ir, tikiuosi, iki gy- 
venimo galo būsi laimingas. 

— O jėzuitai? - paklausė Muradas, pralinksmintas šitų žodžių 
ir trijų stiklinių vynuoginės. 

— Aš jais pasirūpinsiu. 

— O... tu? 

— O aš, drauguži, laimingas žmogus. Ir tikiuosi greitai būti 
dar laimingesnis. 

— Tavo sužadėtinė? 

— Keliausiu pas ją. Kas žino, galbūt vieną dieną išvysi mus 
Gondare? 

Jie dar porą sykių susidaužė. Žanas Batistas pakartojo nuro- 
dymus ir suderino menkiausias smulkmenas. Išsiskyrė jie apie 
vidurnaktį, prieš tai širdingai apsikabinę. 


Visą kitą dieną Žanas Batistas įdėmiai stebėjo šešis užeigos 
svečius, lydėjusius Muradą. Kad armėno nėra, jie susigriebė tik 
apie vidurdienį, nes šisai buvo juos įpratinęs, jog vėlai keliasi. 
Vienas jų nuėjęs pasibeldė į jo kambario duris. Nulipo atgal 
didžiai sunerimęs. Kaip ir buvo sutarta vakare su Žanu Batistu, 
Muradas per smuklininką perdavė išėjęs į miestą sutvarkyti vie- 
no reikalo. Kadangi joks svetimšalis negalėjo pasirodyti mieste 
be specialaus leidimo, šeši jėzuitai kantriai kentėjo. Jie pasklido 
po sodą ir palei dulkėtą kelią, vedantį į uostą, kur maždaug 
penkis šimtus metrų buvo galima laisvai vaikštinėti. 

Sutemo. Jie vėl pasitarė, paskui tylomis pavakarieniavo. 
Šįvakar vienintelis smuklės lankytojas tebuvo Ponsė. Baigda- 
mas valgyti, ką darė kaip įmanydamas ramiau, Žanas Batistas 
prisitraukė kėdę prie mokslininkų stalo. Paklausė, ar šie leis- 
tų pavaišinti juos mėtų arbata ir pyragaičiais, nes jis iš jų 
šykštaus pokalbio turėjęs nekuklumo nugirsti, jog jie esą jo 
tevynainiai. | 

— Labai prašom, - niūriai tarstelėjo vienas iš šešeto. 

— Ką gi, - tarė Žanas Batistas keldamas savo garuojančią stik- 
linę, - kadangi neleidžiama kitaip išgerti į sveikatą, aš keliu sa- 
vo arbatą, kuri, geriau pagalvojus, kaip tik konjako spalvos. Už 
jūsų visų sėkmę! 

Jie be entuziazmo susidaužė, išskyrus Žaną Batistą, kuris sma- 
ginosi už septynis. 

— Prašom atleisti, aš neprisistačiau: ševaljė Hugas de Vode- 
sorgas jūsų paslaugoms. 

Tai pasakęs tariamas ševaljė keletą sprindžių kilstelėjo nuo 
suolo ir žemai nusilenkė. 

— Mes - mokslininkai, - nenoromis atsiliepė vyriausias sve- 
čias, - Karališkosios Ispanijos mokslų draugijos pasiųsti į moks- 
linę kelionę. 

— Ir kurgi veda jūsų keliai? - pasiteiravo Žanas Batistas apsi- 
mestinai nekaltai. 

Šeši vyrai sunerimę susižvalgė. 

— Į Abisiniją, - pagaliau ištarė jų atstovas. 

Ševaljė net šūktelėjo iš pasigėrėjimo: 

— Nepažįstamas kraštas! Ponai, lenkiu galvą prieš jūsų drąsą! 

Niekas šiuo metu neatrodė taip stokojąs drąsos, kaip tie ne- 
laimingi keliauninkai, netekę savo vadovo ir kupini nepasitikėji- 
mo prie jų prisigretinusiu plevėsa. 

— Ar galiu pateikti jums nekuklų klausimą, ponai? - patylo- 
mis užklausė Žanas Batistas. 

— Jeigu norite. 

— Šit - bet nesijauskite privalą man atsakyti: ar jūs vedę? 

Šeši svečiai neramiai krūptelėjo. Jie dvejojo. Pagaliau vėl ta- 
sai pats atsakė: 

— Ne, ponas ševaljė, mes nevedę. 

— O, puiku! - garsiai šūktelėjo Žanas Batistas. - Iš tikrųjų 
puiku. 

— Ar galima sužinoti kodėl? - užsigavęs paklausė vienas ke- 
liauninkas, sėdėjęs stalo kairėje ir stebėjęs prisiplakėlį daug šal- 
takraujiškiau už kitus. 

— Nagi todėl, kad man nebeliko jokių abejonių, jog jūs trau- 
kiate atversti to krašto. 

Vienu metu nuaidėjo šeši šūksniai, paskui visi žvilgsniai baugš- 
čiai nukrypo į gretimą maisto sandėliuką, kur, laimei, niekas, 
atrodo, neišgirdo neatsargių Žano Batisto žodžių. 

— Pasiaiškinkit, - pusbalsiu pareikalavo šnekiausias keliau- 
ninkas. 

— Bet juk viskas labai paprasta. Papasakosiu jums vieną nuti- 
kimą, ir jūs suprasite. Išgirdau šitą istoriją iš vieno kapucinų 
misionieriaus, kuris gyveno Senaare ir pasivaikščiodamas užėjo 
į kaimelį Abisinijos pusėje. Bet pirmiau - ei! Smuklininke! At- 
neškite mums žvakes. Netaupykite lajaus, jūsų užeigoje ganėti- 
nai brangiai mokame. 

Atšlubčiojo Markosas, visiškai atsidavęs savo svečiams ir no- 
rintis tik vieno — kad jie kalbėtų su juo labai aiškiai ir garsiai, 
nes jo klausa silpo. Ant stalo buvo pastatytos trys naujos žvakės, 
ir šeimininkui išėjus ševaljė kalbėjo toliau. 

— Taigi vieną dieną tas misionierius atvyksta į vieną savanos 
kaimelį: kelios pirkelės, aukšta žolė ir po baobabu kelios žemos 
kėdutės, kur postringauja susėdę senoliai. Jis prisistato arabų 
kalba, kurią čiabuviai truputį supranta. Jų vadas pajunta jam 
palankumą. Jį priima, ir šit po dviejų tokio gyvenimo dienų jis 
prabyla apie savo religiją, tai yra, manau, apie mūsiškę. 

Keliauninkai pritarė, kol kas dar ne visai nusiraminę. 

— Vadą, regis, labai sudomina tasai Jėzus, apie kurio stebuk- 
lus jam dėstoma. Tasai kapucinas jam prie širdies; jis duoda 
suprasti, jog būtų ne pro šalį apie tai sužinoti daugiau. Viskas, 
regis, gerai klostosi. Deja! Ateina naktis, ir štai mūsų vienuolis 
nuėjęs gulti savo trobelėje randa vado dukterį. Jis nieko nesako, 
pernakvoja lovos kojūgalyje jos nepalietęs. Kitą dieną nelaimin- 
goji viską papasakoja savo tėvui. „Kaip, - sako šis kapucinui, — 
tu turėjai įžūlumo atstumti mano dukrą!“ Ir dvasininkas didžiai 
susigėdęs paaiškina, jog jo religija draudžia jam bet kokią pa- 
leistuvystę. 

Šeši jėzuitai klausė vis labiau jaudindamiesi. Žanas Batistas 
palūkėjo, užsakė dar arbatos ir tęsė: 

— Vadas pašėlsta! Puola į siaubingą įtūžį: „Kas čia per dievas, 
apie kurį tu mums pasakoji ir kuris reikalauja panašaus dalyko? 
Jei jis nori žmonėms gera, tai negali versti, kad tie, kurie sakosi 
labiausiai jį mylį, nepaliestų savo gyvenime moters. Tavo dievas 

nusikaltėlis, ir tiek. Jis įžeidžia Gamtą, ir negali būti, kad jis ją 
sukūrė.“ Vakare vadas vėl liepia uždaryti kapuciną su savo duk- 
terimi. Šį kartą pirkelę apsupa visi kaimo vyrai. Vienuolį įspėja — 
jei neįrodys pasinaudojęs skaisčiąja gražuole, gyvas neišeis. 

— Ta istorija baisi, ponas ševaljė, - dusliu balsu ištarė keliau- 
ninkų vadas. - Malonėkite liautis! 

Bet paprašė ne itin energingai, nes visi, tiesą sakant, degė no- 
ru sužinoti, kuo viskas baigėsi. 

— Aš beveik baigiau, - pasakė Žanas Batistas. - Mano drau- 
gas nebuvo šventasis, bet galbūt juo tapo. Galų gale jis pakluso. 
Ryte vadas liepė atlikti pačius gėdingiausius patikrinimus ir 
švytėdamas priėjo prie kapucino. „Pačiu laiku, drauguži, - pa- 
sakė jam. - Didžiuojuosi tavimi, ir vėl esu pasiruošęs klausyti 
apie tavo Jėzų. Dabar tu galėsi atversti visą šalį, tai yra pats čia 
pasėti tiek mažų krikščionių, kiek leis tavo jėgos. Nes geriausia 
priemonė skleisti savo religiją, - padarė išvadą vadas, - padary- 
ti daug vaikų, o ne vogti juos iš kitų; tai negerai.“ 

Žanas Batistas baigė slogioje tyloje, bet, atrodo, nė kiek dėl 
to nesijaudino, pūstelėjo savo dar karštą arbatą ir garsiai siurb- 
telėjo gurkšnelį. 

— Ar tai reiškia, - galop prabilo atidžiausiai klausęsis ir pats 
drąsiausias jėzuitas, - jog jūs manote, kad mes šešiese ketiname 
apvaisinti visą Abisiniją? 

Tai sakydamas jis įsmeigė į ševaljė labai įdėmų žvilgsnį, tie- 
siog įsisiurbė akimis jam į veidą, lyg ieškodamas jame kažkokio 
neaiškaus ir tolimo objekto. Žanui Batistui jėzuito veidas taip 
pat buvo kažkur matytas. Jis atsakė metęs savo juokdario toną, 
ir tas pasikeitimas dar labiau persmelkė draugiją šalčiu. 

— Abisinija - ne Senaaro savana. Tai senas išdidus krikščio- 
niškas kraštas, kurio nedera užgaulioti priskiriant jai tokias pri- 
mityvias mintis. 

Paskui, atidžiai apžvelgdamas visus kitus, pasakė: 

— Ne, mano brangūs tėvai, aš neprimetu jums jokių ketinimų. 
Tai nebūtina. Tačiau iš labai patikimų šaltinių žinau, kas jūs ir 
ką ruošiatės daryti. 

. Jo balsas buvo kupinas tokio pasitikėjimo, kad nebeliko jo- 
kių abejonių, ir po pirmojo apstulbimo jie puolė jį kitu frontu. 

— Ką gi, jeigu mus pažįstate, pasakykite, kodėl jums taip ne- 
patinka mūsų planas? - pasakė pirmasis kalbėtojas. - Ar jūs 
nusiteikęs prieš Evangelijos skleidimą? 

— Jūs veikiausiai esate tėvas de Moneo? - atsiliepė Žanas Ba- 
tistas, padaręs šią išvadą iš Murado apibūdinimo. 

— Iš tiesų. 

— Ką gi, mano tėve, taip, man nepatinka jūsų planas, ir net 
labai. Tam kraštui nereikia Evangelijos: jis su ja susipažinęs taip 
pat seniai kaip ir mes. Gerai žinau, kad doktrina, kurią jie 
išpažįsta, jums neatrodo griežtai atitinkanti dogmą, bet svar- 
biausia ne tai. 

— Tai kas gi? - tyliai paklausė tėvas de Moneo. 

Žanas Batistas, regis, sekundę dvejojo, paskui tarė: 

— Matote, praėjo nemažai laiko, ir aš labai pasikeičiau. Praei- 
tais metais tuo pačiu metu būčiau ėmęs gražbyliauti, pasitelkčiau 
daugybę istorinių, religinių, humanistinių argumentų, kad tik 
įtikinčiau jus nedrumsti to krašto ramybės. Net buvau nuke- 
liavęs iki Versalio ketindamas pasakyti šią kalbą. 

— Ponsė! - riktelėjo jėzuitas, kuris jį taip smalsiai stebėjo. 

Tik dabar Žanas Batistas atpažino vieną tėvą iš Marselio 
namų, kur drauge su tėvu Plantenu buvo priimtas. 

— Taip, praeitais metais, tėve, kai jūs mane matėte, aš degiau 
noru būti suprastas, o dabar pats supratau. 

— Na tai bent paaiškinkit mums, ką jūs supratote, - kantriai 
pasakė tėvas de Moneo tarsi maldydamas pamišėlį. 

— Tiesiog supratau, kad jūs - didelė jėga. 

Akimirką vieno kito lūpose šmėstelėjo niekinamas šypsnys. 

- Jėga, tarnaujanti jėgai, - tęsė Žanas Batistas, - pasitelkusi 
Jėzų Kristų kaip vėliavą, kuri ne blogesnė už kitas, kai reikia 
nuslėpti esmę, tai yra valdžią. 

— Na ir kas? - paklausė tas pats kunigas, pripratęs prie kritikos. 

— Tas, kad jus sustabdyti irgi gali tik jėga. Pernelyg ilgai bu- 
vau naivus ir tikėjau, kad jus galima įtikinti. 

Akimirką stojo tyla. Jie beveik pamiršo, kad ši salė su savo 
žibančiomis žvakėmis yra kažkur smėlynų pakrašty, pačiame 
Arabijos smaigalyje. Netikėtai Žanas Batistas grąžino juos į 
tikrovę, ir tuomet pasidarė akivaizdu, kad, ko gero, turima gal- 
voje kalėjimas. 

— Nebeieškokit Murado, - tarė jis piktai. - Jis išvyko ir net, 
drįstu tikėti, šiuo metu jau yra vietoje. Masavos naibas įspėtas, 
kas jūs tokie. Jo senelis pagarsėjo siuntinėdamas Etiopijos im- 
peratoriui jūsų pirmtakų tonzūras, kad įrodytų, jog gerai saugo 
jo vartus. Vaikaitis paveldėjo visas senolio savybes. Jis ne tur- 
kas. Tik iš tolo paklūsta Aukštajai Turkų valdžiai. Jo nesugrau- 
dins jokia intriga, joks melas, jokie maldavimai, ir jei rizikuosi- 
te perplaukti šią jūrą, tai tikrai atsisakykite bet kokių vilčių kada 
nors pasiekt Abisiniją. 

Šeši jėzuitai su pasibaisėjimu žvelgė į tą vyrą, jauną, elegan- 
tišką su savo ugniaspalviu drabužiu ir nėriniais ir taip atšiauriai 
juos baudžiantį. 

— Ką turime daryti? - oriai pasiteiravo tėvas de Moneo. 

— Negrįžti į Kairą, kur būtumėt itin blogai priimti. Nebandyti 
pasiekt Abisiniją sausumos keliu, nes visi vietiniai valdovai prieš 
jus nuteikti. Tėra vienas sprendimas: sėskite į feliuką, grįžkite į 
Suecą, paskui į Šventąją Žemę, į Prancūziją, tiesą sakant, kur 
norite. Juk yra daug tautų, kur jūs jau jaučiatės kaip namie. 

Žanas Batistas pakilo nenuleisdamas nuo jų akių ir ištarė ne- 
rangiai, tarsi atgailaudamas. 

— Patikėkite, kiekvienam iš jūsų aš jaučiu pagarbą. Jeigu būtų 
reikėję jus įduoti, būčiau tai ne taip daręs. Ne, atvirkščiai, aš jus 
noriu apsaugoti. Bet laikausi žodžio, kurį daviau karaliui. 

Šeši jėzuitai nenukabino nosies dėl savo lemties, ir Ponsė bu- 
vo susikrimtęs labiau už juos. „Tai dėl to, - pagalvojo jis, - kad 
niekas nevaržo mano veiksmų. Ir aš už juos atsakingas. O jie 
veikia ne savo valia; jie paklūsta...“ 

Jis mandagiai nusilenkė, pasuko durų link, paskui, dar jų ne- 
priėjęs, atsisuko ir tarė paskutinį žodį: 

— Aišku, kad įspėti Mekos valdytoją būtų beprasmiška. Kol 

kas jis nežino, kas jūs tokie, ir jei sužinotų, turėtumėte labiau už 
mane apgailestauti, kad jus demaskavo. Na, o dabar pailsėkite, 
jau vėlu. Labos nakties, brangieji tėvai. 

Užlipęs jis užsidarė savo kambaryje. 

Penktą valandą ryto mažoji feliuka, kurią buvo pasisamdęs, 
be mažiausio vėjelio dvelksmo jau nešė Žaną Batistą lygiu kaip 
veidrodis jūros paviršiumi, kuriame atsispindėjo aušra. Aštuoni 
irklininkai skrodė bangas šiaurės vakarų kryptimi, paskui Ka- 
siopėją. 


Tą pačią savaitę pašos pasiųstas turkų raitelių būrys ties 
Trečiuoju Slenksčiu sulaikė du kapucinus. Vieno jų krepšyje bu- 
vo aptiktas flakonas aliejaus ir dokumentas, adresuotas Abisi- 
nijos abunai. Pargabenti į Kairą, kapucinai buvo suvesti su koptų 
patriarchu, kuris patvirtino, jog tai tas pats laiškas, bet katego- 
riškai pareiškė neatpažįstąs nei aliejų, nei Hakono. Tėvas Pas- 
kualė atkakliai atsisakė prisipažinti, kur paslėpęs tikrąjį aliejų. 
Bloga valia, pašos pabrėžta susirašinėjime su Konstantinopoliu, 
nulėmė, jog daugiau negu pusė kongregacijos buvo ištremta į 
Italiją. Šito ordino organizuojama Abisinijos misija niekada ne- 
beatsigavo. 


Diu Ruliui rūpėjo tik viena: įtvirtinti savo būryje drausmę. Buvo 
pasirinkęs tokius drąsius, tokius pergalių ir turtų ištroškusius 
žaliūkus, jog turėjo nepaliaujamai tramdyti jų įkarštį. Tie šaunuo- 
liai savo narsą geriausiai parodydavo aptikę kokią nekaltą mer- 
gelę, kurią reikėdavo sudoroti. Kol dar buvo musulmonų žemėje, 
diu Rulis vis dėlto stengėsi juos tramdyti. Abisinijoje bus kas ki- 
ta. Beje, jie mielai įsivaizduodavo, kad ten jų bus vaikomasi — 
tiek buvo prisiklausę pasakėlių apie karštas tos tautos moteris. 

Gerai paruoštas, gerai ginkluotas, gerai maistu aprūpintas ka- 
ravanas be menkiausios kliūties pasiekė Dongolą. To miesto ka- 
ralius priėmė juos kaip įmanydamas svetingiau. 

Tačiau diu Rulis ir Rumilakas per iškilmingus pietus, kuriuos 
jiems ištaisė tas valdovas, vos nemirė iš juoko, - tokia juokinga 
jiems atrodė skurdoka ir ne itin švari rūmų prabanga. 

— Didelis dalykas būti laukiniam ar beveik laukiniam, - kal- 
bėjo diu Rulis, - bet kad jie bent ką nors iš to gautų: laisvę, 
paprastumą. Ogi ne! Jie brangina etiketą labiau negu mūsų se- 
nieji kunigaikščiai. 

Tarpusavyje jie labai skundėsi vertėju Frizečiu, kuris į viską 
žiūrėjo rimtai ir, atrodo, smerkė jų laikyseną. Tik to ir trūko: 
atkakti pas negrus, kad kažkoks prasčiokas užsimotų mokyti 
bajorus gero elgesio. 

Neradę, kuo galėtų šiame mieste pamainikauti ir kas juos do- 
mintų, jau po dienos patraukė į Senaarą. 

Dvi pirmas oazes keliauninkai pasiekė be vargo. Trečiojoje, 
Belake, karavano vadovas susirado diu Rulį ir išdėstė jam savo 
nuogąstavimus. Trys varovai pareiškė nebenorį toliau keliauti. 
Neįmanoma buvo jų atvesti į protą. Oazės gyventojai, nors ir 
kokie negausūs, rodė nesuprantamą nepasitikėjimą baltaisiais, 
nors buvo pratę juos matyti ir jų nebijoti. Kaip tyčia vienas būrio 
sabiras, dičkis žaliūkas iš Dalmatijos, truputį per smarkiai pa- 
glamžė dvylikametę mergiūkštę, snargliuotą, basakoję, o čiabu- 
viai jos garbę puolė ginti, kaip jiems pasirodė, šiek tiek perdėtai. 
Diu Rulis atsipirko Venecijos stiklo šukių vėriniu tariamai au- 
kai ir senomis kurpėmis jos tėvui. Ir dar tie laukiniai toli gražu 
neatrodė patenkinti. Reikalas buvo iš tiesų nemalonus. Jis aiškiai 
rodė - bent tokia buvo Rumilako nuomonė - blogą tos genties 
valią tokių dosnių svetimšalių atžvilgiu. 

Keliautojai šią oazę paliko iš kitos tikėdamiesi visko. Bet to- 
liau buvo dar blogiau, ir taip iki Senaaro, kur juos iš karto ap- 
supo nebyli ir priešiška minia. Laimei, karalius už savo tautos 
atšiaurumą atsilygino ypatingu paslaugumu. Jau pačią pirmą 
dieną jis pakvietė keliauninkus pietų. Kad ir dygėdamiesi rie- 
biais ir aštriais valgiais, diu Rulis, Rumilakas ir kiti du tariami 
didžiūnai pagerbė vaišes. Frizetis apsimetė negaluojąs ir liko 
stebėti, kaip rengiama stovykla. Frankų įpročiu, visų žinomu, 


489 


tačiau toleruojamu, keturi svečiai išsitraukė iš kišenės gertuvėles 
ir „pastiprino“ savo gėrimus. Baigė pietauti visiškai apgirtę, įsi- 
vaizduodami, kad karalius nesupranta jų linksmybės priežas- 
ties, taigi manė jį esant aklesnį negu buvo. Valdovas buvo toks 
malonus, kad neišsidavė net kai buvęs žandaras ėmė kaišioti 
ranką po vieno tarno tunika, visiškai pamiršęs, ką dengia tos 
šalies suknios. Paskui keliauninkai grįžo prie karavano ir prie 
vienų miesto vartų rado stovyklavietę visiškai įrengtą. Užmigo 
palaimintųjų miegu sapnuodami šlovę ir turtus. 

Kitą dieną juos supo dar slogesnis priešiškumas. Vaikštinėda- 
mi po miestą du vyrai buvo apmėtyti akmenimis. Nė vienas 
sandėris, kuriuos norėjo sudaryti turguje, nebuvo priimtas, lyg 
tai, kas ėjo iš jų, būtų nešę nelaimę. 

Diu Rulis nusprendė pasistengti gauti naudos iš vienintelių, 
kurie teikėsi elgtis su jais truputį pagarbiau, tai yra iš karaliaus 
ir jo dvaro. Nors vakar buvo įteikęs valdovui dovanų, jis pra- 
nešė, jog jam būtų garbė priimti karalienę bei aukšto rango da- 
mas ir surengti joms iš Europos atsigabentą pramogą. Kitą die- 
ną apie dešimt rūmų damų atvyko į žvalgytuves. Karalienė 
nutarė pirmą dieną verčiau nesirodyti. 

Rumilakas springo juoku žiūrėdamas į tas gremėzdiškas mar- 
gaspalvėmis skraistėmis apsigaubsčiusias nubes; jos žengė kry- 
puodamos, atsidengusios veidus. 

— Na ir bjaurios! - sakė jis diu Ruliui prancūziškai plačiai 
šypsodamas visai tai portretų galerijai. - Prašom, ponios! Ei, 
žiūrėk, ana panelė La Valjer*! 

Jis rodė į didžiulę šlubčiojančią moterį su dviem trumpom 
kasytėm ant viršugalvio. 

— O čia, klausykit, juk tai mūsų brangioji Fransuaza d'Obinjė. 
Prašom, ponia markize! 

Tai buvo senė sugižusiu veidu. Pasodinęs visas didžiojoje 
priėmimų palapinėje, pastatytoje stovyklos viduryje, diu Rulis 
atskleidė savo paslaptį: tai buvo kreivi Venecijos veidrodžiai. 


* Panelė La Valjer (La Valliėre) - karaliaus Liudviko XIV favoritė. 

Moterys sėdėjo vidury palapinės, veidrodžiai kabojo aplin- 
kui. Nuėmus juos dengusias skraistes, jos liko susispietusios, 
suakmenėjusios, ir frankai pagalvojo, kad jos nepamatė savo 
atspindžių. Diu Rulis ir Rumilakas, vieną po kitos stvarstydami 
damas ir vis juokaudami prancūziškai, norėjo privesti jas arčiau 
prie tų atspindžių. 

— Šita niekada nebuvo mačiusi savęs tokios liesos. Žiūrėk, 
mano gražuole! Čia tu panaši į chameleopardą: vien kojos ir 
ožkos galva. 

— Nagi, prieikite arčiau ir pažiūrėkite į savo draugužę. Štai 
kokia ji rimtutė! Kiek paritus, tiek pastačius - ehė! - tokias tie 
vietiniai ponai, atrodo, myli. 

Vien tik Frizetis, vertėjas, suprasdamas, ką kužda damos, nesi- 
juokė. Matė, kad jos priblokštos ir lyg pastėrusios prieš tuos at- 
vaizdus. Žiūrėjo į save šlykščiai iškreiptas, tarsi demono pavida- 
lo. Išorė tose žemėse, kur islamas slepia savyje kerus, pernelyg 
rimtas dalykas, kad būtų tik iliuzija. Diu Rulio pašaipų lydimas, 
joms atsiskleidė jų pačių likimas, tarytum akimirkai pragaras būtų 
atvėręs savo vartus ir parodęs joms kančių amžinybę, kuriai regėjo 
save pasmerktas. 

Pirmoji riktelėjusi išjudino kitas. Visos išgužėjo iš palapinės 
ir, pasikėlusios skraistes, kad geriau būtų bėgti, uždususios, pa- 
klaikusios, klykdamos nukurnėjo į rūmus siauromis, tarp aukštų 
sienų įspraustomis gatvelėmis, kur sienos aidu atkartojo jų 
riksmus. 

Pagaliau diu Rulis suprato. Davė įsakymą griebtis ginklų ir 
burtis. Po dešimties slogios tylos minučių jie pamatė iš trijų pu- 
sių artėjančią glaudžią minią, kuri lėtai trypdama artėjo dulkių 
debesyje. Pasipylė akmenys. Kiekvienas prancūzas pykštelėjo iš 
šautuvo, nukovė po žmogų, bet už to vieno plūdo tiek ir tiek 
kitų - tad beprasmiška buvo ko nors tikėtis. Per keletą minučių 
visa vilkstinė atsidūrė užpuolikų rankose. Nubių supratimu, 
užmušdamas burtininką plikomis rankomis, užsitrauki prakeiks- 
mą; tad belaisvių agonija užtruko kiek ilgiau, negu būtų reikėję 
laiko jiems pasmaugti. 

Karaliaus raitininkai įsikišo tik tada, kai viskas jau buvo baig- 
ta: jie pačiupo kupranugarius, taip pat visą gerą, kurį gabeno 
karavanas, ir perdavė visa tai valdovui. Šis tą pačią dieną pa- 
rašė pašai. Apgailėjo, kad dar prieš keliautojams pasirodant apie 
juos buvo išnešioti pikti gandai, veikiausiai paskleisti kapucinų. 
Nors jis elgęsis su jais kaip įmanydamas mandagiau, galiausiai 
jie pakliuvo į minios rankas. O ką reiškia karaliai, klausė jis 
nužemintai, kai minia trokšta mirties? 

Ten, kur išsišakoja dvi įlankos, pakilo vėsus vėjas, įkypai pūsda- 
mas į feliuką, ir ji, iškėlusi bures, visu greičiu leidosi Sinajaus 
link. Melsvame balandžio danguje ryškėjo rusva kalno viršūnė. 
Žanas Batistas veidu ir delnais jautė gnaibantį jūros skonį; saulė 
džiovino įrudusią jo odą palikdama druskos pėdsakus. 

Viskas baigiasi ir vėl prasideda. Trys misijos į Abisiniją šiuo 
metu jau sužlugdytos. Kalno - jis didėja tiesiog akyse - įduboje 
jo laukia Aliksė. Aišku, dar pakako dvejonių, kad Žanas Batis- 
tas ir toliau lengvabūdiškai planuotų ateitį. Bet širdies gilumoje 
didelių staigmenų jis beveik nebesitikėjo. Šitoje ramybėje, kurią 
sukuria susilytėdami stiprūs vėjo gūsiai ir jūros bangavimas, šia- 
me slaptingame paviršiuje, taip gerai pavaizduojančiame žmo- 
gaus likimą ir vietą, Žanas Batistas, romus, bet pakerėtas, regėjo 
tarsi ant bedugnės krašto artėjant valandą, kai jis pagaliau susi- 
jungs su ta, kurią myli. 

Aplink jį ant druskos išblukinto denio stovėjo basakojai arabų 
jūreiviai. Jų tunikos plaikstėsi vėjyje. Jie buvo laimingi, kad šil- 
ta, patenkinti, kad saugiai atplukdė savo laivą. Į virš jų iškilusį 
kalną žiūrėjo kaip į didelį ir paprastą dalyką. 

- Pasistenkime būti tokie kaip jie, - pagalvojo Žanas Batis- 
tas. - Reikia justi tik tai, kas ištinka, ir nekurstyti savo širdies 
prieš laimę. 

Tuoj po pietų jie priplaukė Torą. Žanas Batistas vilkėjo ara- 
biškais drabužiais, savo europietišką apdarą laikė drobiniame 
maiše. Jis dar turėjo šiek tiek aukso, gauto iš Šartro kunigaikš- 
čio, - vos dešimt cechinų. Už juos nusipirko mulą, pabalnotą 
skylėtu balnu; pro skyles stirksojo pilkų šiaudų kuokštai. Su 
lazda vienoje rankoje - tingaus gyvulio šonams skalbti - ir su 
pavadžiu kitoje - nurodyti jam nors šiokią tokią kryptį - jis 
patraukė į pusiasalio gilumą. 

Toje pakrantės vietoje Sinajus virsta lyguma, kuria galima pa- 
lengva kilti į masyvo vidurį. Dykuma atsiveria vos palikus pas- 
kutinius uosto sodus. Ne smėlio dykuma, kur viskas atrodo su- 
gurę. Atvirkščiai, plikų akmenų, riogsančių ant uolinio pagrindo, 
kraštovaizdis primena neaprėpiamą milžiniškų, neorganinių, 
netrūnių griuvėsių plotą; tas kraštovaizdis pasmerkia bet kokią 
kitą gyvybę pripažindamas tik amžiną ir sustingusią uolą. Visą 
tą plotą dengia plonas vėjo sūkurių iš Akmeningosios Arabijos 
gilumos atneštas baltų dulkių sluoksnis, kuris suteikia jam ap- 
leistų rūmų išorę; tuos rūmus paliko tarnai ir laikas, negalėda- 
mas niekaip kitaip pakenkti, tik pilant ant jų smulkų smėlį iš 
dangiškosios klepsidros.* 

Žanas Batistas per dvi valandas nesutiko nė gyvos dvasios. 
Netrukus sutems. Jis nesėkmingai pabandė paraginti savo mu- 
lą. Deja! Tas gyvulys žinojo tik dvi eigastis: stovėti vietoje arba 
šitaip vangiai kiūtinti. Kelias kilo vis statesniais vingiais ir per- 
žengė didelį, jau tamsų skardį. Žanas Batistas pasiekė viršų, kai 
dangus įgavo rašalo spalvą ir pavertė uolas juodais milžinų si- 
luetais. Prieigose dviejų gilių slėnių, kurie skyrė Sinajaus viršū- 
nes, tarp uolienų jis aptiko tašytą akmenį: tai buvo stačiakam- 
pis vienuolyno sienų monolitas. 

Dvylika apvalių išgaubtų bokštų kyšojo iš aukštų pilkų sienų. 
Sakytum, tikras ksaras, dykumų tvirtovė, jei ne dvi bazilikos 
bokštų strėlės, iškilusios virš jų. Mulas pasmerkė Žaną Batistą 
tikrai kančiai, nes taip arti tikslo jam prireikė daugiau kaip va- 


* Klepsidra - vandens laikrodis; į indą lašančio vandens lygis rodo praslinkusį laiką. 

landos, kol prijojo didingus vartus sienos papėdėje. Vartus sau- 
gojo patys vienuoliai: du tvirti žaliūkai, suręsti kaip imtyninin- 
kai, persijuosę abitus plačiu diržu, ginkluoti tiesiais kardais, su- 
stabdė keliauninką ir nuėję pranešė apie jį abatui. Žaną Batistą 
įleido tik gavę atitinkamą įsakymą. 

Už savo sienų Šventos Kotrynos vienuolynas buvo tikras mies- 
tas. Centrinę jo dalį užėmė bazilika, bet aplink ją stūksojo tiek 
pastatų, galerijų, terasų, koplyčių, kad visa tvirtovės sienų apri- 
bota erdvė buvo užpildyta pastatų sienų, gatvelių, vienas greta 
kito esančių praėjimų, susispraudusių, susipynusių kaip papras- 
tame Rytų mieste. Vienuolis, jaunutis ir šviesiaplaukis it kry- 
žininkas, palydėjo Žaną Batistą iki abato rezidencijos. Jis paėmė 
jo maišą, o mulą patarė palikti saugoti vienuoliams prie įėjimo. 

Imperatoriaus Justiniano pastatytas VI amžiuje, Šventos Kot- 
rynos vienuolynas buvo išsaugotas galbūt ne tiek savo sienų, 
kiek globėjiškos kaimynystės to švento kalno, kuris slegia visų 
Mozės palikuonių sąžines. Stačiatikiai vienuoliai, įsikūrę šioje 
šventykloje, formaliai buvo priskiriami Jeruzalės patriarchui. 
Nors iš tikrųjų jie garsėjo ne kaip savitos religijos įrankis, o 
kaip savarankiška jėga, slaptingos ir baisios vietos sergėtojai. 
Įvairaus plauko ir įvairiai nusikaltę bėgliai, kuriems vienuoly- 
nas suteikdavo prieglobstį, čia buvo saugūs. Kai kurie iš jų tik 
trumpam čia apsistodavo, o daugelis įsikurdavo visam laikui 
padidindami bendruomenę ir net galėdavo viltis po ilgų savo 
nueito kelio apmąstymų tapti jos viršininku. 

Abato rezidencijoje viešpatavo keista atmosfera, labai skir- 
tinga nuo tos, kurią Žanas Batistas patyrė pirmąsyk čia užklydęs. 
Vienuoliai kalbėjo patylomis, plokštėmis klotuose koridoriuose 
kvepėjo kamparu ir mira. 

— Abatas sunkiai serga, - pasakė Žanui Batistui prioras. — 
Prieš tris savaites sukniubo per pačias pamaldas. Jį pakėlė be 
sąmonės. Nors nuo to laiko jau kiek atsigavo, bet sunkiai kal- 
ba. Naktimis kamuojasi, girdėti, kaip dejuoja, kartais šaukia. 
Jūsų draugas sutaisė vaistą, nuo kurio jam palengvėja ir jis nu- 
rimsta. Bet mes ir toliau didžiai sunerimę. 

Žanas Batistas pasisiūlė apžiūrėti abatą. Bet prieš tai norėjo 
pateikti klausimą, dilginusį liežuvį. 

— Kur mano draugai, metras Žiuremi ir dvi damos? 

— Nesijaudinkite, - atsakė prioras. - Jie jau dvi savaitės jūsų 
čia laukia. Vienintelis nemalonumas, kad vakar, galbūt iš nuo- 
bodulio, nes čia nelabai tėra kas veikti, jie nusprendė, deja, ma- 
no pasiūlymu, nukeliauti pažiūrėti saulėtekio nuo mažos kop- 
lytėlės, kurią mūsų broliai pastatė truputį aukščiau ant kalno. 
Nusileis atgal rytoj rytą. 

Akimirką Žanas Batistas pasijuto nusivylęs, paskui tarė sau, 
kad naktį pailsės, persirengs, o rytoj rytą šviežias kūnu ir dvasia 
patrauks jų pasitikti. 

Prioras įvedė jį į abato kambarį. Tai buvo erdvi patalpa su 
aukštu langu, išeinančiu į balkoną, kuriame žydėjo laurai ir fuk- 
sijos. Ant sienos kabojo kilimas su Babelio bokšto vaizdu. Abatas 
kadaise buvo architektas ir ilgai gyveno Damaske. Po netikėtos 
žmonos ir dviejų sūnų mirties jis paliko miestą ir klajodamas, 
kur akys veda, aptiko kelią į Sinajų. Nuo to laiko nebekėlė ko- 
jos iš Šventos Kotrynos vienuolyno ir po kokių dešimties metų 
tapo jo vyresniuoju. Per savo pirmąją viešnagę Žanas Batistas 
dar matė jį su kompasu, matlankiu ir liniuote rankose, patį 
braižantį vienuolyno išplėtimo planą. Ant stalo kambario kam- 
pe gulėjo sukrauti dideli ritiniai - tikriausiai nebaigtas darbas. 

Vargšas žmogelis buvo neatpažįstamai sukritęs, liesas, išgeltęs 
kaip vaškas, burna perkreipta. 

— Labai džiaugiuosi vėl matydamas jus prieš galą, - šiaip taip 
ištarė. 

Iš susijaudinimo negalėdamas pratarti nė žodžio Žanas Batis- 
tas paspaudė kaulėtą jo ranką. Senis užsnūdo. Gydytojas išėjo, 
paskui išdėstė savo nuomonę priorui. Daugių daugiausia gali- 
ma apmalšinti skausmus, bet mirties neatitolinsi. 

— Nuostabiausia, - tarė prioras, - kad jisai nebijo nei vieno, 
nei kito. Labiau susisieloję esame mes. 

— Man rodos, nė porai dienų nepraėjus... 

Prioras persižegnojo slėpdamas ašaras ir nulydėjo Žaną Ba- 
tistą į jam paskirtą kambarį. 

Septintą valandą ryto, pėsčiomis leisdamiesi nuo koplytėlės, 
iš kur stebėjo aušrą, Fransuaza ir metras Žiuremi susitiko Žaną 
Batistą, kopiantį aukštyn nuo vienuolyno. Susijaudinę išsibučia- 
vo, ėmė klausinėti apie jo kelionę, atvykimą. Bet jam rūpėjo 
Aliksė. 

- Ji truputį atsiliko, - pasakė Fransuaza. - Šiuo metu nusitei- 
kusi pabūti viena. Rasite ją netoliese, ant didelio iškyšulio prie- 
šais koplyčią. 

Žanas Batistas atsiprašė ir juos paliko. Jis traukė toliau. Jau 
buvo karšta; tad žiustokorą nešėsi ant peties. Šventyklėlę pa- 
matė pačią paskutinę akimirką už vieno takelio vingio. Atrodė 
kaip paprasta akmeninė pirkia, dengta nelygiomis plokštėmis. 
Vienuoliai netgi nebuvo pastatę kryžiaus, kad pagerbtų nevie- 
nodą tikėjimą tų, kuriuos jaudino ši vieta. Tarp statinio ir uolos 
iškyšulio, kuri it kokios klostuotos stovylos riogsojo statmeni 
akmenys, driekėsi nedidelė aikštelė. Nuo šitos kalvelės žmonės 
stebėdavo saulėtekį. Žvilgsnis aprėpė tris šalis. Žanas Batistas 
iš tolo atpažino Aliksę. Iš tiesų greičiau atspėjo, kad tai jos si- 
luetas, O ji, savo ruožtu, tos pačios nuojautos pagauta, pakilo. 
Jis tekinom puolė bėgti, bet per dešimtį žingsnių stabtelėjo ir 
toliau žengė be galo lėtai. Kaip ji pasikeitė! Jos veidas, kūnas, 
laikysena dabar jau buvo subrendę, ir dėl to jos grožis tik dar 
ryškiau sutvisko. Vilkėjo jojimo drabužius, jos nevaržė suknelė 
ir korsetai, plaukai buvo palaidi. „Visa tai, - pagalvojo jis, — 
niekai. Bet ta didinga, nenuolanki išvaizda!“ O jis, kurio pa- 
veikslą nugludino išsiskyrimas, vėl stovėjo prieš ją: tie patys tvirti 
veido bruožai, spinduliuojančios akys, tas pats grakštumas ir 
jėga, kuriais dvelkė menkiausias jo gestas. 

Pagaliau viskas įveikta. Jiems telieka žengti dešimt žingsnių 
akmeninga žeme. Skirtinga kilmė, tėvo valia, karaliaus abejin- 
gumas ir tokios daugybės žmonių priešiškumas jiems tėra ne 
didesnė kliūtis negu maži užgesusios lavos grumsteliai, riedan- 
tys iš po kojų. 

Stovėdami taip arti, kad galėjo lengvai vienas kitą paliesti, jie 
ir toliau rimtai žvelgė vienas į kitą. Tiesą pasakius, iki šiol jie 
tenuveikė tik tiek, kad pagaliau gali pirmą kartą laisvai susitik- 
ti. Jau nebereikia vaidinti nunarintų akių ar skersų žvilgsnių ko- 
medijos. Jie laisvi ir gali žvelgti vienas į kitą, žvelgti neraudo- 
nuodami ir matyti save tokius, kokiais buvo tapę - labiau negu 
bet kada savimi. 

Aliksė pamažėle pakėlė ranką ir ištiesė prie Žano Batisto lūpų. 
Jis pabučiavo jos pirštų galiukus. Dabar jie laisvi, jiems neberei- 
kia vogti malonumų, nebereikia skubėti stengiantis, kad jų būtų 
daugiau. 

Dangų dengė dideli balti debesys, pūkuoti ir skaistūs. Žanas 
Batistas numetė švarką ant uolos ir suspaudė Aliksę glėbyje. Da- 
bar jie laisvi, gali duoti valią savo geismams, jeigu tik sutaria, o 
pasakyti, kad sutaria, - vadinasi, nepasakyti nieko. Jie pasibučia- 
vo, susiliejo jų lūpos, susipynė glamonės, ir čia nebepridėsi nie- 
ko, ko negalėtų įsivaizduoti tie, kas bent akimirką gyvenime 
jautėsi visiškai laimingi. 

Visą rytą jie praleido ant kalno, vaikščiojo prisispaudę vienas 
prie kito, stabtelėdami tik nenutrūkstamam bučiniui. Didžiuliai 
bazalto luitai sviro vienas virš kito tarsi milžiniškos knygos la- 
pai. Tolumoje prieš akis vėrėsi skirtingo mėlynumo planai - iki 
tolimiausio rausvo violeto, kuris ir buvo Raudonoji jūra. Nera- 
si kitos tokios gūbrėtos vietos kaip tos Sinajaus aukštumos: jos 
atrodo iškilusios tiesiai iš žemės įsčių ir visos ištisai skendi aud- 
rotame danguje, gaubiamame vandens, sukedentame vėtrų. Jie 
žingsniavo šiltame vėjyje, kuris sumišai plaikstė jų plaukus. 

— Kokia pasakiška vieta! - tarė Žanas Batistas. - Ar neatro- 
do, kad kiekvieną akimirką tarp debesų gali pasirodyti Dievas? 

— Ir ką tu darytum, jeigu jis nusileistų čia, priešais mus? — 
nusijuokė Aliksė. 

— Ką gi, pakviesčiau pailsėti kad ir ant šito akmens, nes ma- 
nau, jis labai labai senas ir pavargęs. 

— O paskui? - paklausė Aliksė braukdama nuo mylimojo kak- 
tos plaukų sruogą. 

— O paskui paprašyčiau mus palaiminti. Ir mes pašnekėtume 
apie gyvenimą. 

— O jeigu jis imtų tau įsakinėti? 

- Pasakyčiau, kad jo įsakymai jau įrašyti jo kūrinyje ir kad jis 
neturi patikėti jų kam nors atskirai, antraip reikės išgalvoti dva- 
sininkus, karalius, vienuolius ir negandą. 

— Pasirodytum tikrai įžūlus, ir jis galbūt pasiųstų tau savo 
žaibus. 

— O kodėl? - rimtai atsiliepė Žanas Batistas. - Jei Dievas yra, 
jis myli laimingus žmones. 

Taip prabėgo tos nuostabios laimės valandos - lydimos trum- 
pų, juoko kupinų pašnekesių ir ilgų glamonių. 

Žingsniuodami atgal į vienuolyną, jie ėmė išsamiai pasakotis 
savo išsiskyrimo istoriją, kurios, kaip atrodė, dar ilgai neišsems. 
Aliksė būtinai panoro prisipažinti, kad buvo atsidavusi kitam 
vyriškiui, nes ta paslaptis ją slėgė. Trumpai papasakojo, kas jis 
ir kodėl taip pasielgė. 

— Ar tu jį myli? - paklausė Žanas Batistas. 

— Galvojau tik apie tave ir visuomet mylėjau tik tave vieną. 

— Tuomet nesvarbu! Aš nesu tavo šeimininkas, o tokiai sąjun- 
gai kaip mūsų jokios sąlygos nekeliamos. 

Mintyse Žanas Batistas nusišypsojo, pagalvojęs, kad nors ir 
neturėjo tokių ketinimų, už jį jau atkeršyta. 

Vienuolyne jie pietavo Fransuazos ir metro Žiuremi draugi- 
joje. Protestantas buvo laimingas ir gerai nusiteikęs. Vėl atgavo 
savo iškalbą ir šypseną. Dabar reikėjo tik apsispręsti, kur ke- 
liauti. Kadangi, nors ir Šventos Kotrynos globojami, jie vis dar 
tebebuvo Didžiojo Valdovo žemėse, kur jų tikrai ieškojo. 

— Mudu su Fransuaza traukiame į Prancūziją, - pasakė met- 
ras Žiuremi. 

— Prancūziją! Gal pamiršai, kad esi protestantas? 

- Jei pamiršau, jie man primins, - nusijuokė metras Žiuremi. — 
Kalbėkim rimtai: kas geriau? Ar ir toliau būti parijais Rytuose, ar 
savo pačių žemėje? Mes pasiekėme amžių, kai klajoti darosi sun- 
ku. Tad teks prisitaikyti prie tokio likimo, koks mūsų laukia. 

Sprendimas buvo priimtas, ir nebuvo ko tikėtis juos atkalbėti. 
Mėnesį jie prabus vienuolyne, kol aprims pagrobimo byla Kon- 
stantinopolyje, į kur ponas de Majė tikriausiai apie ją pranešė. 
Paskui keliaus į Palestiną, sės į laivą ir pro Kiprą, Graikiją, Ve- 
neciją plauks į Prancūziją. 

Žiūrėdamas į juodu abu - stambius, ramius, patirties užgrū- 
dintus ir tokio didelio jausmo saistomus, matei, kad jų bendrai 
valiai nėra kliūčių. 

Aliksė karštai svajojo apie Abisiniją, apie kurią Žanas Batis- 
tas galėjo pasakoti ištisas valandas ir tuo dar labiau kurstė jos 
smalsumą. Kurį laiką abu ketino ten patraukti. Bet jiems dar 
tebeviešint vienuolyne per vieną Toro jūrininką atėjo laiškas iš 
Murado, jau nusikasusio į Masają. Atlikęs savo misiją, dabar 
jis pasakojo Etiopijos naujienas. Imperatorius Jesus mirė prieš 
keletą mėnesių, turbūt nuo ligos, kurią jam nustatė Žanas Ba- 
tistas. Jo sūnus, išauklėtas dvasininkų, labai nepalankiai žiūri į 
svetimšalius, taigi net pats Muradas nutarė nepateikti jam savo 
misijos ataskaitos ir geriau grįžti į Alepą ar Jeruzalę, kur jis kaip 
virėjas mokės panaudoti tai, ką jam davė viešnagė pas Kairo 
frankus. 

Tos naujienos atgrasė Žaną Batistą nuo kelionės, į kurią būtų 
leidęsis daugiausia dėl draugystės su imperatoriumi ir jo globo- 
jamas. Argi galima taip karštai stengtis apsaugoti tą šalį nuo 
svetimšalių, o paskui aimanuoti, kad ji žengia savo pačios isto- 
rijos keliu, kuriame Vakarai nevaidina jokio vaidmens, taigi ir 
vakariečiams nėra vietos. 

Taigi jie nusprendė kartu su Fransuaza ir metru Žiuremi šuo- 
liuoti į šiaurę iki Akro, o paskui traukti savo keliais. 

Abatas mirė po savaitės be galo nusilpęs. Buvo su meile pa- 
laidotas. Jį pakeitė vienuolių išrinktas įpėdinis. Aliksė ir Žanas 
Batistas įprato ilgai vaikštinėti po kalnus, ir po tamsių vienuo- 
lyno gatvelių labirintą, kurį jau neblogai pažino. Jų mėgstama 
vieta vakarėjant, kai truputį atvėsdavo, buvo nedidelis kiemelis 
tarp apsidės ir bazilikos. Šitame per stebuklą tuščiame plote au- 
go niekieno neprižiūrimas nedailus krūmas. Tačiau jame slypėjo 

visa vienuolyno būties prasmė, tai buvo šventoji ašis, apie kurią 
sukosi visa jo sandara. Nors ir ne tos pačios rūšies, kaip auga- 
las, prie kurio jie buvo susitikę ir kurį Žanas Batistas vėl buvo 
atradęs El Vahe - ir tai juos truputį nuvylė - bet, kaip jiems 
sakė, tai buvo tikrasis liepsnojantis Mozės krūmas. 


Epilogas 


Kai Žanas Batistas papasakojo apie savo susitikimą su girių pro- 
testantais, metras Žiuremi tik ir tesvajojo prie jų prisijungti. 
Fransuaza pernelyg jį mylėjo, kad priešintųsi šiam sumanymui. 
Tuoj po sugrįžimo į Prancūziją iš savo santaupų ji išsinuomojo 
nedidelę užeigą. Kaip katalikei jai niekas negalėjo nieko prikišti. 
Užeigoje dieną lankydavosi keliauninkai, valstiečiai, kareiviai. 
Naktį čia iš kalnų nusileisdavo metras Žiuremi su sąmokslinin- 
kais, prie kurių jis prisijungė. Maždaug po pusmečio maištinin- 
kai sukėlė krašte pilietinį karą. Kad įveiktų tuos marškiniais vil- 
vardu, reikėjo pasiųsti visą maršalo de Vilaro vadovaujamą 
armiją. Metras Žiuremi, pasivadinęs Raveneliu, buvo vienas 
maištininkų vadų. Maištą numalšinus jam pavyko pabėgti, ir 
Fransuaza, žinoma, jį lydėjo. Čia ir dingsta jų pėdsakai, bet skli- 
do kalbos, kad jie pabėgę į Angliją. 

Žanas Batistas atvyko į Aką, pagydė keletą krašto didikų ir 
uždirbo pakankamai pinigų, už kuriuos galėjo išvykti į Siriją. 
Jiedu su Alikse raiti pasiekė Palmyrą ir, perkeliavę dykumą, at- 
sidūrė prie pelkių. Paskui atvyko į Persiją, kur pagaliau pasijuto 
saugūs. Susipažinę su šalimi, pamilo ją iš visos širdies. Isfahane 
Žanas Batistas vėl ėmė verstis savo amatu. Jam sekėsi. Į jį 
kreipdavosi miesto pirkliai, svetimšaliai ir persai, diplomatai, 


* 1702-1705 m. Langedoko provincijos valstiečių sukilimo dalyviai, taip pavadinti 
dėl baltų marškinių (viet. tarme camiso - marškiniai). 

paprasti žmonės ir patys karščiausi imamai. Jis uždirbo pakan- 
kamai aukso ir nusipirko didelį namą prie Mėlynosios mečetės. 
Klimatas buvo idealus įvairiausiems augalams auginti. Savo gy- 
domųjų žolių sode jis išdaigino sėklas, kurias buvo išsaugojęs 
kišenėse per visas keliones. Aliksė augino rožes. Jie nebenorėjo 
niekur keliauti. 

Mirus Liudvikui XIV jie pavėluotai sužinojo, kad regentu ta- 
po Orleano kunigaikštis, su kuriuo Žaną Batistą norėta supažin- 
dinti, kai šis dar buvo Šartro kunigaikštis. Žanas Batistas jam 
parašė. Regentas atsakė savo ranka, pareikšdamas didelį norą 
priimti jį su žmona Paryžiuje. Žanas Batistas pasitarė su Alikse, 
ir galiausiai jie nusprendė nekelti kojos iš savo švelniųjų kalnų 
ir nepalikti savo rožių. 

O Abisinija - po diu Rulio mirties, sukėlusios didelį triukšmą, 
po apgailėtinos jėzuitų nesėkmės ir kapucinų ištrėmimo beveik 
pusantro šimto metų buvo apsaugota nuo bet kokio išorinio 
įsiveržimo, jei neminėsime kelių taikingų anglų geografų kelio- 
nių. Tik antroje XIX amžiaus pusėje iškasus Sueco kanalą kolo- 
nizatorių dėmesį patraukė Raudonoji jūra, ir į Abisiniją grįžo 
žmonės, nuo kurių ją buvo išvadavęs Ponsė. Abisinijai užteko 
jėgų jiems atsispirti, galbūt todėl, kad šalis buvo išsaugojusi ne- 
priklausomybę, papročius ir tikėjimą savo šaknimis. 

Italų Eritrėjos* kronikose XX amžiaus pradžioje minimas var- 
das tokio Ponsė, Asmaros vaistininko. Galbūt tai vienas iš ketu- 
rių Aliksės ir Žano Batisto vaikų palikuonių? Niekas to negali 
paneigti nei įrodyti, nes apie laimingus žmones ne kažką tepasa- 
kysi. Jie gyvena, ir tiek, ir jų laimė atstoja jiems istoriją. 


* Italų Eritrėja - Etiopijos provincija Raudonosios jūros pakrantėje. 1890-1941 m. 
buvo Italijos kolonija. 

savaitgalio knyga 


Jeanas Christopheas Rufinas gimė 1952 metais. Gydy- 
tojas ir keliautojas, jis iš tiesų gerai pažįsta Afriką bei 
jos papročius. Abisinas - jo pirmasis romanas. Knygos 
pagrindas - istorinis faktas: Liudvikas XIV, Karalius 


Saulė, buvo užmezgęs ryšius su paslaptingiausiu Rytų 
valdovu, legendiniu Abisinijos negusu. 


Jaunas gydytojas Žanas Batistas Ponsė, susiklosčius ne- 
paprastoms aplinkybėms, tampa keistos bei poetiškos 
kelionės per Egipto ir Sinajaus dykumas, Abisinijos 
kalnus, viešnagės Karaliaus Saulės dvare Versalyje he- 
rojumi. Atradęs naują imperiją ir jos civilizaciją, Žanas 
Batistas padaro viską, kad sužlugdytų visus ketinimus 
ją atversti į kitą tikėjimą. Jo pastangomis Etiopija išven- 
gė svetimšalių užkariavimo ir išsaugojo savo didybę ir 
paslaptingumą. 


Abisinas - nuotykių, draugystės, meilės, atradimų kupi- 
nas romanas, kviečiantis susimąstyti apie tai, kuo galė- 
jo tapti Vakarai, jeigu, užuot geidę pavergti Rytus, būtų 
tiesiog ėję jų pasitikti. 


Romanas Abisinas 1997 metais buvo apdovanotas pres- 
tižiniais literatūros prizais - Prix Goncourt ir Prix Me- 
diterranėe. 

